
AUTORIAUS ŽODIS 


Būčiau labai nedėkingas, jei nepareikščiau padėkos tiems, 
kurie man suteikė galimybę patyrinėti dokumentus, reikalingus 
šiai knygai parašyli. 

Panelė Kurvil, vadovaujanti Nanto bibliotekai, — ji su pasi- 
aukojimu, be atvangos rūpinasi Žiulio Verno muziejum ir yra 
jo darbuotoja, nors negauna net būtiniausio kredito,— man buvo 
draugiška ir nepamainoma gidė. Gaila, kad gyvendamas toli, 
negalėjau dar daugiau pasinaudoti jos erudicija ir įžvalgiu 
protu. 

Mano pusseserės — ponia Diumore, Polio Verno anūkė, ir po- 
nia Volon, Mari Vern anūkė, Gijono žmona,— leido susipažinti 
su šeimos archyvais, kuriuose yra Žiulio Verno laiškai tėvui 
ir broliui Poliui. Aš labai dėkoju joms ir poniai gratienei de 
Lase, sutikusiai atskleisti savo senelio, generolo Aloto de la 
Fiuji, užrašų knygą. 

Niekad neužmiršiu, kaip gražiai buvau priimtas Nacionali- 
nėje bibliotekoje ponios Kondroš dėka ir Prancūzijos valsty- 
biniame archyve. 

Nanto bibliotekoje yra laiškai, gauti Maksimo Gijono-Verno, 
Mari Vern sūnaus, be to, išlikę Margeritos Alot de la Fiuji 
laiškai; šie archyvai dar nesuklasitikuoti. 

Nacionalinėje bibliotekoje, rankraščių skyriuje, saugomi Ece- 
lio fondai, atiduoti ponios Bonje -de Ia Šapel. Žiulio Verno 
laiškų leidėjui labai daug, bet, deja, jie ne visai suklasifikuo- 
ti — nurodyti numeriai negalutiniai. 

Didžiojoje dalyje laiškų neparašyti metai, todėl daugelis bu- 
vo datuoti tik patikrinus ir sugretinus faktus, bet, antra vertus, 
dė] to atsirado galimybė ištaisyti netikslias datas, kuriomis bu- 
vo pažymėti kai kurie dokumentai. 

Na, o dramaturgijos ir jaunystės metų kūrinių aš turiu rank- 
raščius. 

Noriu dar padėkoti Žiulio Verno draugijos biuletenio dar- 
buotojams, kurių įdomūs darbai man labai pravertė, kaip vė- 
liau pamatysime. 


Žinoma, pasinaudojau ir puikiu ponios Alot de la Fiuji kū- 
riniu'. Jos nupieštas Žiulio Verno paveikslas teisingas, nors ji 
jo nepažinojo, bet paklususi literatūriniam talentui, vietomis 
šiek tiek iškreipė faktus ir chronologiją, kuriuos reikia ištai- 
syti. Nenorėjau aukoti tikslumo dėl stiliaus grožio ir ban- 
džiau kiek įmanydamas vaizduoti tikrovę, nors ji ir nebūtų 
tokia įdomi. 

Dėl tos pačios objektyvios priežasties nenušviečiau literatūri- 
nio pobūdžio rūpesčių, kurie pagyvino šiuolaikinių kritikų dar- 
bus. Nieko nesakau apie Mišelio Biutoro, Brideno, Beluro, Bri- 
jono, Fuko, Sero, Rudo, Verseno, Miša, Lekonto, Mišelio Ka- 
ružo, profesoriaus Selje ir daugelio kitų darbus nei netgi apie 
savo draugo Eskešo darbą; jis su pasididžiavimu jais sektų 
šioje srityje, kuri, beje, neliečia kur kas mažesnio užmojo mano 
temos. Daugiausia rėmiausi puikiais darbais S. Vjern ir Ž. Še- 
no — jų pastabos man atrodė svarbios — ir biografija, parašyta 
Dibašo, mano nuomone, per daug linkusio sistematizuoti; sa- 
vaime aišku, ir į „labai įdomaus More“ knygas atkreipiau dė- 
mesį. 


!' M. Allote de la Fuye Jules Verne, sa vie, son oeuvre, 
Hachette, rėėd. 1953. ( Aut. past.) 


VIETOJ ĮŽANGOS 


Įmdamas plunksną rašyti šią biografija, jaučiu nerimą ir, 
galimas daiktas, kaltę: ar turime teisę, nupurtę laiko dulkes, 
pakelti drobulę ir pažvelgti į tizinį bei moralinį veidą žmo- 
gaus, kuris pagaliau ilsisi, nuėjęs nelengvą gyvenimo kelią? 

Šiame pasaulyje mes paliekame tokius nežymius pėdsakus, 
kad net absurdiška stengtis juos surasti ir imtis darbo, pa- 
našaus į garsiojo detektyvų rašytojo Konano Doilio, mokančio 
taip greitai suformuluoti virtinę dedukcijų, tačiau iš anksto ži- 
nančio, kokia bus išvada. Biografui visada maga mėgdžioti ang- 
lų rašytoją, kuriam logiška faktų eilė, sukurta skaitytojui jo 
personažo, yra lik iš anksto duoto sprendimo įrodymas. 

Norint parašyti logiškai darnų kūrinį, reikia iš pat pradžių 
žinoti, kokia bus jo pabaiga. Romanui ir poemai šis metodas, 
be abejonės, teisingas. Viena iš mėgstamiausių Edgaro Po ak- 
siomų — poemoje, kaip ir romane, sonete, novelėje, viskas turi 
būti pajungta atomazgai. „Geras autorius, rašydamas pirmąją 
eilutę, jau žino paskutiniąją.“ * 

Biogratas, atvirkščiai, neturi sekti šiuo patarimu ir iš anks- 
to susidaryti nuomonės apie žmogų, kurį bando atgaivinti, nes 
jis ne lik tyrinės, bet ir aiškins faktus taip, kad jie šią nuo- 
monę pateisintų. 

Nelengva rašyti istoriją, kurios žinome vien svarbesnius įvy- 
kius, ir juoba apie žmogų, iš kurio gyvenimo liko tik nereikš- 
mingiausi įvykiai. 

O ką sakyti, jei tas, kuris ketina klausinėti kapą, yra iš ve- 
lionio šeimos? 

Dėl giminystės ryšių jo plunksna gali sudvejoti; sąžiningu- 
mas jį skatina būti objektyvų, bet objektyvumas kartais gali 
užgauti subtiliausius jo jausmus ir padaryti jį drąsiu savo gi- 
minių teisėju. 

Beje, reikia pripažinti, kad Žiulis Vernas yra vienas iš tų, 
kurie darė įtakos ir savo, ir mūsų epochai; todėl mūsų do- 


2 Edgaras Po. (Aut. past.) 


mėjimasis juo teisėtas ir neturi to profanacijos aspekto, dėl 
kurio aš būgštauju. Šis velionis dar tebegyvena. 

Jo gyvenimo ir kūrybos tyrinėtojų dabar jau gana daug. 
Gal bus naudinga, jei prie jų prisijungsiu ir aš, nes esu vienas 
iš paskutiniųjų, kurie jį pažinojo, ir galiu būti liudytoju, nors 
ir koks nereikšmingas būtų mano liudijimas. 

Kadangi kiekviena biogratija yra kokių nors dokumentų ir 
taktų interpretacija, artimas giminaitis gali geriau žinoti jų 
vertę. Tokių atveju autoriaus asmenybė tyrinėjama taip, kaip 
skrodžiamas lavonas. Tas, kuris matė, kaip elgėsi rašytojas šei- 
moje, pažinojo jo charakterį, gali būti geras teisėjas aiškinant 
šio drąsaus skrodimo rezultatus. 

Tai, ką dabar parašiau, be abejonės, žiauru ir nemalonu, ta- 
čiau gana ryškiai nusako mano dvasios būseną. Be to, šis 
šiurkštus palyginimas teikia man drąsos eiti pirmyn, ir aš 
juntu, kad mano sumanytas darbas — tik tam tikra pareiga. 

Bet čia dar ne viskas. Rašant tokia tema, būtinai reikės 
tyrinėti aplinką, o tai dar pavojingiau ir nemaloniau: aš tu- 
rėsiu paliesti brangius man žmones ir, nepaisydamas elementarių 
moralės taisyklių, įsiskverbti į šeimyninių įvykių sritį. Šit ko- 
dėl dvejoju. Žinoma, jei tylėčiau, nepatirčiau šių vidinių prieš- 
taravimų. Bet, tiesą sakant, be reikalo jų vengčiau, nes ar- 
chyvai pernelyg nekuklūs ir juose esančius pėdsakus visada 
gali aptikti smalsus tyrinėtojas. 

Be to, čia kalbama apie ne itin reikšmingus įvykius, kurių 
pasitaiko kiekvienoje šeimoje. Per ilgą savo profesinį gyve- 
nimą pamačiau, kokie jie paprasti, ir jei užgausiu per daug 
griežto cenzoriaus jausmus, tegu jis atleidžia, kad atsivertęs 
bešališkai ir kruopščiai tyrinėju dosje. 

Mano liudijimas? Prisipažinsiu, nelabai ko vertas. Tiesą sa- 
kant, aš turėjau tik dvylika metų, kai mirė senelis. 

Savaime aišku, senasis ponas, sėdėjęs krėsle valgomajame 
priešais židinį, man buvo tiktai senelis, o ne rašytojas. Aš 
dar nesupratau, koks ryšys tarp senelio ir autoriaus knygų, 
kurias jau buvau pradėjęs skaityti. Šį ryšį suvokiau tik jo 
mirties dieną, sukrėstas baisaus skausmo ir liūdesio. 

Pirmiausia turiu jums šį tą prisipažinti. Aš, kaip ir visi, 
žinoma, skaičiau „Nepaprastas keliones“, galimas daiktas, net 
per anksti, būdamas tokio amžiaus, kai dar neįžiūrėjau jose 
nieko daugiau, tik mane dominančius nuotykius. 

Didingus Hatero, Nemo paveikslus mačiau milžiniškoje pa- 
noramoje. Truputį stebėjausi, kad mano mokykliniuose vadovė- 
liuose apie juos nekalbama, bet buvau auklėjamas pagal siaurą 
to laikotarpio mokytojų požiūrį — jie nevertino Hugo ir šlovino 
Lamartiną, nors kitame dešimtmetyje pakeitė nuomonę. Loty- 
nistai stengėsi, kad mes suprastume Vergilijaus, Senekos, Ci- 
cerono arba Lukrecijaus kurio nors teksto subtilybes, tačiau 
išversdavo vos keletą eilučių. 

Klasikų — išskyrus Bualo, Rasiną, Kornelį ir Moljerą — stu- 
dijavimo metodas buvo toks pat ribotas. Šekspyras, Getė ir 
Servantesas likdavo šešėlyje, jų ištraukų vertimas ir „tekstų 
nagrinėjimas“ (!) buvo kalbos mokytojų sritis. 

O kuo galėjome laikyti nuotykių knygų autorių, jei ne links- 
mintoju? Jis mus žavėjo, ir mes daugiau nieko netroškome. 
Kai kurie pasirodė įžvalgesni, bet argi tokia buvo visų nuo- 
monė? 

Vėliau dar kartą perskaičiau „Nepaprastas keliones“. Pasa- 
kojimas, kaip ir anksčiau, mane žavėjo, bet atsispyręs pagun- 
dai sekti vien veiksmą, trukdantį pastebėti detales, ten radau 
lobius, kurių net nemaniau esant. 

Didelis mūsų epochos nuopelnas, kad pažvelgėme į praeitį 
ir išdrįsome tenai atrasti užmirštus meistrus — tiek muzikus, 
tiek literatus. 

Žinoma, publika Žiulio Verno niekuomet nebuvo išleidusi iš 
akių. Jo kūriniai turėjo laimę pergyventi jį patį. Tačiau nėra 
jokios abejonės, kad dabar prasideda tikras Žiulio Verno at- 
gimimas ir mes imame į jį žiūrėti ne kaip į paprastą nuoty- 
kinių knygų jaunimui autorių, o kaip į kur kas žymesnį rašy- 
toją. 

Daugelis jį atranda, ir aš, prisipažįstu, taip pat atrandu. 

Tad grįžkime drauge į prabėgusius laikus ir drauge ieško- 
kime senojo pasakotojo. 


PIRMA DALIS 


I SKYRIUS 


PASKUTINĖS VIZIJOS 


Namas Longvilio bulvare, Amjene; senojo rašytojo darbo ka- 
binetas ir kasdieninis gyvenimas. Mirštančiojo galvūgaly je 


Pradėkime nuo galo, kaip pataria Edgaras Po, ne dėl to, 
kad iš anksto pasidarytume išvadą, o kad turėtume tvirtą pa- 
grindą šio Žmogaus pasauliui atskleisti. 

Galas būtų pasakojimas apie jo laidotuves. Tačiau jos Jie- 
čia tik velionį, vadinasi, mūsų nedomina. Tiktai pasakysiu, 
kad vokiečių vyriausybė atsiuntė savo ambasadorių pareikšti 
imperatoriaus užuojautos. Mano šeima buvo sujaudinta Vokie- 
tijos pagarbos rašytojui, kuris ne visada palankiai apie ją 
atsiliepdavo! 

Tikra Žiulio Verno, kaip ir kiekvieno žmogaus, gyvenimo 
pabaiga buvo ta paskutinė akimirka, kai dar būdamas šiame 
pasaulyje, žmogus rengiasi jį palikti. Mudu su vyresniuoju 
broliu, vos tik įsikūrę ant Viduržemio jūros kranto, buvome 
iškviesti telegrama ir netrukus prisijungėme prie tėvų ir bro- 
lio, esančių Amjene mirštančiojo galvūgalyje. *, 

Pamatęs visus artimuosius šalia savęs, jis mus apglėbė vie- 
ninteliu žvilgsniu, kuris aiškiai sakė: „Jūs visi čia, puiku, da- 
bar aš galiu mirti.“ Paskui nusigręžė į sieną ir stoiškai ėmė 
laukti mirties. Jo ramybė ir drąsa mums padarė didelį įspūdį, 
ir mes troškome, kad išmušus mūsų valandai, mirtume taip pat 
gražiai ir ramiai. 

Netrukus prasidėjo agonija, ir jis mirė 1905 metų kovo 
24 dieną aštuntą valandą ryto, pakirstas diabeto priepuolio. 

Žiulio Verno sesuo Mari viename laiške rašo, kad atėjusiam 
aplankyti kunigui jis sakęs: „Jūs man padarėte gera — mane 
atgaivinote“, bet ji priduria — o tai svarbiau — kad prašęs ar- 
timuosius užmiršti nesutarimus, kurie galėję tarp jų kilti. 

Savo atmintyje aš saugau tokį Žiulio Verno paveikslą, koks 
yra likęs iš mano apsilankymų pas jį keletas mėnesių prieš 

man išvykstant iš Paryžiaus, kai tėvai nutarė persikelti į Tu- 
loną. 

Mes gana dažnai važiuodavome į Amjeną praleisti kelių die- 
nų pas senelius. Kartais aš ilgiau pabūdavau pas juos; vieną 
sykį — man tada buvo penkeri metai — ten gyvenau keletą mė- 
nesių ir lankiau netoliese esantį privatų vaikų darželį. Lydė- 
davau senelę, kai ji eidavo pas drauges. Tiesą sakant, man 
labiau patikdavo žaisti sode prie namo Šarlio Diubua gatvėje; 
jis atrodė labai didelis. Vėliau turėjau pripažinti, kad vaiko 
vaizduotė jo didumą perdėjo — iš tikrųjų sodas buvo nedide- 
lis. Kartais matydavau, kaip senelis ten vaikščioja su Folete — 
juoda Pikardijos spanielių veislės kalyte. Dažniausiai su seneliu 
susitikdavau atėjęs valgyti į mažą valgomąjį, kurio langai buvo 
į kiemą. Pirmąją dienos pusę jis praleisdavo savo darbo ka- 
binete. Gyvenamąsias patalpas regiu lyg pro miglą. Kiek aiš- 
kiau prisimenu ilgą įstiklintą galeriją, prie kurios buvo sve- 
tainė ir valgomasis, — ten įeidavau retai. Visa man atrodė erdvu 
ir prabangu, o iš tiesų tai buvo tik vadinamieji gražūs kam- 
bariai, apstatyti kaip derėjo to laikotarpio buržua šeimai ir 
skirti svečiams. 

Kai vėliau pamačiau šį namą, mane nustebino ne tiek jo 
dydis, kiek kambarių daugumas visuose aukštuose. Savaime 
suprantama, ten turėjo būti vietos sūnui ir dviem podukroms, 
ir kampelis rašytojui, bet tasai galėjo nesivaržydamas priiminėti 
savo namuose ir šeimos narius, ir draugus. Beje, čia nebuvo 
nieko nepaprasta tais laikais, kada namai buvo statomi daug 
erdvesni negu dabar. 

Nuo 1901 metų seneliai gyveno daug kuklesniame name 
Nr. 44, Longvilio bulvare, už dviejų šimtų metrų nuo ankstes- 
niojo namo. Senelis nebuvo pakeitęs savo įpročių. Pirmąją die- 
nos pusę praleisdavo trečiame aukšte, darbo kabinete, kuris 
visiškai pateisino šį pavadinimą — toks buvo mažas. Ten sto- 
vėjo du paprasti stalai — prie vieno jis rašė, ant kito laikė 
dokumentus, — Voltero krėslas ir žygio lova. Kai penktą va- 
landą senelis atsikeldavo, jam tereikėdavo žengti žingsnį, ir 
nuo poilsio jis pereidavo prie darbo. Lyg pro miglas prisimenu 
ir prikaltą prie sienos lentynėlę su molinėmis pypkėmis. 

Šis kambarys man atrodė kaip niūri vienutė, skirta darbui 
ir mąstymui. Kabineto durys buvo į erdvesnį ir geriau apsta- 
tytą kambarį — biblioteką. Jis ten įeidavo tik pasiimti reika- 

lingos knygos. Tokia buvo nuošali buveinė, kur rašytojas, be 
abejonės, ieškojo vienatvės ir tylos. 

Senelės kambarys buvo antrame aukšte, su langais į sodą. 
Jis buvo paprastas, bet patogus; ten stovėjo minkšta lova, ku- 
rioje gulėdavo jos vyras, kai sirgdavo; toje lovoje jis ir mirė. 

Pirmame aukšte rašytojas tik valgydavo. Šviesa į valgomąjį 
krito pro didelį langą, už kurio matėsi mažytis sodas,— ten 
atskrisdavo žvirbliai lesti senelės pabertų duonos trupinėlių. 
Priešingoje valgomojo pusėje buvo plačios durys į apytamsę 
svetainę, prigrūstą masyvių baldų; jos langai buvo į bulvarą. 

Senelis, kuriam dėl pašlijusios sveikatos tada buvo paskir- 
ta griežta dieta, valgydavo paskubomis, anksčiau už mus. No- 
rėdamas kuo greičiau atlikti valgymo procedūrą, sėdėdavo ant 
žemos kėdės, ir lėkštė būdavo beveik sulig burna! Vakare jam 
buvo leidžiama suvalgyti tik minkštai virtą kiaušinį ir puodelį 
buljono. 

Noras kuo greičiau pavalgyti buvo senas jo įprotis, įgytas 
tuo metu, kai kamuojamas liguisto alkio, skubėdavo praryti 
kuo daugiau maisto ir keldavo nerimą namiškiams. Tačiau ra- 
jumas čia buvo niekuo dėtas, nes senelis mažai dėmesio kreip- 
davo į pačius patiekalus ir todėl stumdavo į neviltį žmoną, 
puikią virėją. Jis jausdavo alkį, štai ir viskas, ir tas alkis grei- 
čiausiai jį kamuodavo. 

Nenumalšinamas alkis, matyt, buvo požymis kažkokio su- 
sirgimo, kurį aš ilgai laikiau skrandžio liga, kaip ir jis pats, 
nes 1895 metų lapkričio 12 dieną rašė broliui: „Aš daug dir- 
bu, bet dabar man be paliovos svaigsta galva — išsiplėtęs 
skrandis, mano amžiuje turbūt nepagydomas. Ko gero, viskas 
eina į pabaigą.“ Paskutiniaisiais savo gyvenimo metais jis tu- 
rėjo staiga pažaboti apetitą pradėjęs gydytis, deja, per vėlai. 
Negaliu nusikratyti minties, kad alkis jį kankino dėl diabeto, 
nuo kurio jis ir mirė. Priežastis ar pasekmė? Palikime tai spręsti 
gydytojams, tik pridurkime, kad jis ilgai sirgo sunkia veido 
neuralgija, kuri pirmąkart pasireiškė apie 1854 metus ir dėl 
kurios galų gale užgriuvo kairiosios akies vokas. 

Nuo 1851 metų liepos 29 dienos Žiulis Vernas nuolat kartoja, 
kad baigia nusigyventi per vonias, aliejus ir tepalus. 1853 metų 
lapkričio 5 dienos laiške motinai rašo: „Karštis man pakilo 
dėl baisių skrandžio dieglių; liovėsi diegliai, ir su jais dingo 
karštis. Laimingos kelionės!.. Aš vis suku galvą, kodėl susir- 

gau... Svarbiausia, ligą nugalėjo poilsis, liepžiedžiai ir eterio 
aliejus, o ne medicina, be kurios apsiėjau su didžiausiu ma- 
lonumu." 

Ponia Alot de la Fiuji pateikė dar nerimastingesnio laiško 
ištrauką: ,,„Mano nervai įtempti, liežuvis šiurkštus, karštis ne- 
krinta; nebegaliu užsičiaupti. Kokia kančia!" 

Šis „visai beprasmiškas“ negalavimas komplikavosi, nes 
1855 metų birželio 20 dieną jis skundžiasi išgulėjęs dvi dienas 
dėl „kažkokio reumatizmo ar persišaldymo, kuris buvo apėmęs 
visą šoną“, ir priduria: 

„Kaip nemalonu! Mane vis dar labai kamuoja veido para- 
lyžius.“ 

1855 metų gruodžio mėnesį prisipažįsta motinai vėl gerai 
miegąs ir priduria: „Didelį nerimą man kelia veidas, ir aš bi- 
jau šalčio, kuris gali greitai užeiti.“ 

Kyla klausimas, ar nepasireiškė slapta forma diabetas, nuo 
kurio Žiulis Vernas mirė, dar 1854-aisiais, kai jam buvo dvi- 
dešimt šešeri metai. Nepiktybinis diabetas gali trukti labai il- 
gai, su remisijos periodais, jei žmogus saikingai maitinasi, o ra- 
šytojas taip maitinosi jaunystėje. Jam subrendus, kai mate- 
rialinė padėtis pagerėjo, atsirado tas nepasotinamumo simpto- 
mas, iš kurio buvo tik šaipomasi, bet dėl kurio paūmėjo ne- 
žinoma liga. Šią hipotezę patvirtina jo žentas Žoržas Lefevras 
laiške, rašytame 1925 metų rugpjūčio 19 dieną; jame jis nelabai 
palankiai atsiliepia apie medikus: „Jį nužudė gydytojai, neat- 
kreipę dėmesio į įsisenėjusį diabetą, kuris jį alino. Pagaliau 
pasireiškė progresuojantis paralyžius, ir po savaitės jis mirė 
turbūt nelabai kentėdamas"“; visą laiką skundėsi, kad jo „liežu- 
vis kaip papūgos“. Žiulio Verno pilvas, reikia pasakyti, buvo 
didžiulis — gal jis mirė nuo vidurių vandenligės (?). 

Tačiau ką galėjo padaryti medikai ligonio labui 1905 me- 
tais, jei jis didžiuodamasis apsiėjo be jų 1854-aisiais? 

Šiuo nukrypimu noriu tik paaiškinti rašytojo polifagiją, dėl 
kurios jis visada mėgo pasakoti, ką ir kaip valgo jo herojai. 

I SKYRIUS 
KILMĖ 


Fleri Vernas ir jo palikuonys; Aloto de Ia Fiuji šeima. Pjeras 
Vernas įsikuria Nante ir veda Sofi Alot de la Fiuji; 1828 metų 
vasario 8 dieną gimsta Žiulis Vernas. Įdomi istorija su Olševi- 
čių pavarde 


Verne — keltiškas alksnio pavadinimas. 

Viena Bretanės upė, įtekanti į Bresto reidą, vadinasi Aulne *; 
Žodis I'aulne reiškia tą pat, ką ir Verne, kuris etimologiškai yra 
atsiradęs iš keltiško žodžio Vernium, taigi daug senesnio. Pran- 
cūzai, turintys pavardę Vernas (Verne), gali neabejoti, jog to- 
limi jų protėviai buvo keltai, tai yra galai, pirmieji iš indoeu- 
ropiečių pasiekę Atlanto vandenyno krantus. 

Kokia nors keltų šeima, įsikūrusi Božole, gavo pavardę Ver- 
nas galbūt dėl to, kad gyveno prie upės, apaugusios alksniais. 
Yra pagrindo manyti, jog žmonės, išlaikę šią keltišką pavardę, 
buvo iš tų sričių, kurias vėliau nukariavo romėnai. 

Keltiška pavardė Vernas labai paplitusi. Aš sutikau nemažai 
žmonių, turinčių šią pavardę, ir buvau nustebintas fakto, kad 
kai jie pamėgindavo nustatyti savo genealogiją, visada sužino- 
davo, jog yra kilę iš Božole,— vienas iš mūsų šeimos narių, 
valdant Liudvikui XV, taip pat išvažiavo iš Božole ir įsikūrė 
Paryžiuje. 

Iš tikrųjų tuo metu Paryžiuje gyveno toks Fleri Vernas, ve- 
dęs panelę Tisje, kuri, tapusi našle, vėliau ištekėjo už pono 
Šinje de Šanrenaro. 

Fleri turėjo sūnų, Antuaną Verną, kuris Liudviko V laikais 
buvo Aukščiausiojo Paryžiaus mokesčių teismo notaro pata- 
rėjas ir sekretorius. Prancūzijos valstybiniame archyve yra šio 
teismo pirmininko pažyma apie Antuano Verno gyvenimą, pa- 
rašyta 1760 metų rugpjūčio 5 dieną: „Parlamento advokatas, 
einantis notaro patarėjo pareigas, Aukščiausiojo Paryžiaus mo- 
kesčių teismo sekretorius“, ir 1780 metų rugsėjo 7 dienos „gar- 
bės raštas“, nurodantis, kad Antuanas Vernas perdavė savo 
pareigas kitam asmeniui 1780 metų rugpjūčio 7 dieną. Jo su- 
nus Gabrielis buvo paskirtas Proveno teisėjo padėjėju; ten III 


3 Laulne — alksnis (pranc.). 

metų (1794) briumero mėnesį vedė panelę Martą Adelaidę Pre- 
vo, gimusią Provene 1768 metų rugpjūčio 11 dieną. 

Gabrielis mirė 1846 metų sausio 20 dieną, o jo žmona — 
1861 metų gegužės 27 dieną. Jie paliko ketvertą vaikų: Mati 
Antuanetę, Ogiustiną Ameli, Pjerą Gabrielį ir Alfonsiną Rozali. 
Laiške apie jo mirtį minima, kad jis mirė eidamas aštuoniasde- 
šimt pirmuosius metus; vadinasi, buvo gimęs 1766-aisiais. 

Mati Antuanetė ištekėjo už Polio Garse, Paryžiaus istorijos 
ir literatūros dėstytojo, ir pagimdė sūnų, Anri Garse, apie kurį 
kalbėsime vėliau. Jos seserys liko netekėjusios. Na, o Pjeras, 
kuris buvo gimęs Provene VII metų vantozo 15 dieną (1798-ųjų 
kovo 5-ąją) ir vyriausias šeimoje, išvažiavo studijuoti teisės 
į Paryžių, kur apsigyveno pas savo senelį Antuaną. 

1825 metais jis tapo advokatu, ir jam buvo leista dirbti Pa- 
ryžiuje. Jo dėdė, Aleksandras Vernas, dirbantis Nanto jūrų 
intendantūroje, jam pranešė, kad vienas šio miesto advokatas 
nori perleisti savo tarnybą. 1826 metais Pjeras išvyko į šį 
didelį Bretanės miestą ir perėmė metro Pakto kontorą Žano 
Baro krantinėje, name Nr. 2. Tada jis turėjo dvidešimt aštuo- 
nerius metus, nes buvo gimęs 1798-aisiais. Netrukus įsimylėjo 
merginą, kurios liekna figūra ir švelnus, romus veidas krito jam 
į aki. Rusvų jos plaukų žvilgėjimas Pjerui buvo nelyginant 
saulės spindulys liūdnoje Nanto rudens pilkumoje. 

Pjerui nebuvo sunku sužinoti, kad jo mintis užvaldžiusi mer- 
gina yra vyriausiojo buhalterio Žano Žako Aloto de la Fiuji 
ir Sofi Adelaidės Mari Žiuljen Laperjer duktė ir gyvena su 
tėvais Olivje de Klisono gatvėje, Feido saloje. 

Jaunasis advokatas buvo supažindintas su šeima ir gavo 
leidimą merginti Sofi Naniną Anrietę. Jaunuoliai vienas kitam 
patiko ir 1827 metų vasario 19 dieną susituokė šv. Kryžiaus 
bažnyčioje. Sofi, gimusi Morle II metų frimero 3 dieną (1800-ųjų 
lapkričio 25-ąją), turėjo dvidešimt šešerius metus. 

Šeima, kurios pragyvenimo lėšos buvo kuklios, įsikūrė Olivje 
de Klisono gatvėie, name Nr. 4, jaunosios moters tėvų bute, 
tiksliau, motinos bute, nes Žano Žako Aloto, nuolat visur va- 
žinėjančio, dažniausiai nebūdavo namie, ir vėliau jis su Žmona 
pasidalijo turtą. 

1828 metų vasario 8 dieną gimė kūdikis — Žiulis Gabrielis 
Vernas; paskui — Polis, Ana, Matilda ir Mari, jauniausioji, bro- 
lių ir seserų praminta Mažyle. 


Taigi pagal Pjerą, Gabrielį ir Antuaną Žiulis Vernas — Fleri 
Verno palikuonis. 

Aš neįstengiau atsispirti norui išsiaiškinti, kas per vienas 
buvo tas Fleri Vernas. Iš Prancūzijos valstybinio archyvo duo- 
menų galima spręsti, kad jis, matyt, buvo sūnus Matje Verno, 
gyvenusio Lione, prie Jakobinų aikštės, ir brolis Gijomo ir 
Matje jaunesniojo, ėjusių Lione provincijos karinių heroldų pa- 
reigas. Ši tarnyba gyvavo nuo labai senų laikų. 

Pridurkime, kad panaikinus Nanto ediktą **, kai kurie Vernai, 
buvę Reformacijos šalininkai, emigravo, bet vėliau grįžo ir 
įsikūrė Sevenose, iškreipę savo pavardę — pridėję arba S, ar- 
ba H. 

Dabar galima sakyti, kad pakankamai žinome apie Pjero ir 
jo vaikų genealogiją, bet iš kur kilusi Sofi, kuri tikriausiai 
perdavė savo sūnui vaizduotės talentą? 

Ponios de Lase*, Rože Alot de la Fiuji dukters ir generolo 
Žoržo Aloto de la Fiuji anūkės, genealogija prasidėjo prieš 
1462 metus, kai „N. Alotas, škotas, atvykęs į Prancūziją su 
Liudviko XI škotų gvardija, padarė karaliui paslaugų, už kurias 
tas suteikė jam bajoro titulą ir „Fiuji teisę“, tai yra teisę būti 
karvelidės savininku, o tai buvo karališka privilegija. Škotų 
šaulys apsigyveno netoli Ludeno, pasistatydino pilį ir tapo Alo- 
tu, ponu de la Fiuji. 

Per Aleksandrą Alotą de la Fiuji prieiname prie Žano Ogius- 
teno, kuris buvo vedęs Adelaidę Gijoše de Laperjer; jos sūnus 
Žanas Lui Ogiustenas, Luizos de Bonemor vyras, buvo generolo 
Žoržo de la Fiuji ir pulkininko Moriso Aloto de la Fiuji tėvas; 
bet Žanas Ogiustenas ir Adelaidė turėjo ir keturias dukteris: 
Lizą, vėliau tapusią ponia Tronson, Palmirą, Karoliną, kuri iš- 
tekėjo už Fransisko de la Sel de Šatoburo, mirus jo žmonai 
Polinai de Šatobrian, ir pagaliau Sofi, Žiulio Verno motiną. 
Šiek tiek viską supainioja ta aplinkybė, kad generolas Žoržas 
de la Fiuji vedė Sofi anūkę, Editą Gijon, Mari dukterį. 

Taigi pagal motinos prosenelius Žiulis Vernas yra kilęs iš 
švelnios Anžu žemės, o pagal tėvo — jo genealogijos šaknys 
glūdi Lione vynuogynuose. Beje, motinos prosenelis buvo škotų 
šaulys, ir iš to šeima nuolatos šaipydavosi. 


* Žr. paaiškinimus knygos gale. (Vert. past.) 

Aš tik todėl taip smulkiai papasakojau apie Žiulio Verno 
protėvius iš tėvo pusės, kad dar tebegyvuoja daug kartų pa- 
neigta juokinga legenda, pagal kurią jis — Lenkijos žydas, pa- 
varde Olševičius, kažkada pabėgęs į Italiją, kur jį priglaudė 
„Prisikėlimo“ ordino lenkų kongregacijos vienuoliai! 

Paskelbus jo gimimo liudijimą, šiam prasimanymui turėjo 
būti padarytas galas. 

Tačiau, matyt, nieko iš to neišėjo, nes šis keistas tvirtini- 
mas vis dar figūruoja Britanijos enciklopedijoje, Kaip mane 
patikino vienas anglų kalbos dėstytojas. Be to, visai neseniai 
gavau laišką iš kažkokios amerikietės, kuri tvirtai tiki, kad 
yra mano giminaitė, mat jos senelio pavardė — Olševičius! 

Ši istorija visiems gerai žinoma. 1875 metais Žiulis Vernas 
gavo laišką iš Lenkijos, iš kažkokio pono Olševičiaus, kuris jį 
vadino savo broliu ir sakė, kad juodu nesimatę trisdešimt še- 
šerius metus. Jis tai palaikė juokais. Po dviejų mėnesių tas 
pats lenkas Žiuliui Vernui atsiuntė antrą laišką, o paskui at- 
silankė lenkų žurnalistas, kuris autoritetingai pareiškė: „Jūs 
esate Lenkijos žydas, gimęs Polocke, rusų Lenkijoje; jūsų pa- 
vardė — Olševičius, atsiradusi iš žodžio „olša“, kuris lenkiškai 
reiškia „alksnis“. Šis medis senąja prancūzų kalba vadinasi 
vergne arba verne, taigi jūs pats išvertėte savo pavardę į pran- 
cūzų kalbą. Jūs atsižadėjote judėjų tikėjimo 1861 metais, bū- 
damas Romoje, kad galėtumėte vesti turtingą lenkų kunigaikš- 
tytę. „Prisikėlimo“ ordino lenkų kongregacijos vienuoliai jus 
pakrikštijo, kai dvasiškasis tėvas Semenka išmokė jus katalikų 
tikėjimo tiesų. Tačiau jūsų jungtuvės su kunigaikštyte Kryža- 
novska neįvyko, ir jūsų plunksną nupirko Prancūzija, jums pa- 
siūliusi, patarus Šventajam sostui, tarnybą vidaus reikalų mi- 
nisterijoje.“ 

Rašytojas, žinoma, nusikvatojo ir atsakė juokais: anot po- 
nios de la Fiuji, jis pasišaipė iš savo pašnekovo, pasakęs, kad 
toji lenkė buvusi pavarde Krak. ..ovič, kad jis ją pagrobęs ir 
Kad ji su juo susiginčijusi ir nusiskandinusi Lemano ežere! 

Profesorius Edmondas Markučis * bandė išaiškinti, kuo buvo 
pagrįstas šis nejįtikimas temos ieškojusio lenkų žurnalisto po- 
elgis, bet viską sukomplikavo, pritardamas šiai versijai, vieno 
italų žurnalisto straipsnis laikraštyje Giornale d'Italia balandžio 
10-osios ir 13-0sios numeriuose. 

Edmondui Markučiui paprašius, tėvas Tadeušas Oleinjezakas, 
„Prisikėlimo“ ordino vienuolių vyresnysis, peržiūrėjo savo oOr- 
dino archyvus ir 1928 metų gegužės 26 dieną jam parašė tokį 
laišką: 

„Tai tikras nesusipratimas. Mirus garsiajam rašytojui (1905 
metų kovo 25 dieną), velionis tėvas Pavelas Smolikovskis pa- 
skelbė lenkų laikraščiuose apie tariamą žydišką—lenkišką jo 
kilmę. Per neapsižiūrėjimą jis padarė klaidą circa personam“, 
sumaišęs prancūzą Žiulį Verną su buvusiu Lenkijos žydų O!- 
ševičiumi, pasivadinusiu Žiuljenu de Vernu." 

Edmondas Markučis paskelbė šį laišką Žiulio Verno drau- 
gijos biuletenio antrame numeryje (1936 metais). 

Prisipažįstu, aš nesipiktinu, kaip Šarlis Lemiras *, šia legen- 
da. Jeigu į Žiulį Verną pretendavo lenkai, jeigu italai jį laikė 
italu, o vengrai manė, kad jis vengras, argi tai ne didžiausia 
pagarba internacionaliniam, universaliam, „ekumeniniam“, kaip 
išsireiškė Andre Lori *, jo kūrybos charakteriui? 

Dėl tėvo Smolikovskio apsirikimo turime įdomią istoriją, ku- 
Ii mus truputį palinksmina. Tik siekdamas tikslumo, aš pa- 
maniau, kad reikia pabrėžti tvirtai nustatytą keltišką rašytojo 
kilmę, nors jo gimimo liudijimas nebekelia jokių abejonių. 

Deja, užnuodytos strėlės, paleistos Giornale d'Italia žurna- 
listo, paliko pėdsakus, ir profesorius Markučis štai ką apie tai 
rašė: „Psichoanalitikai, jūs esate užmiršę ,„Nepaprastas kelio- 
nes“... Tai pernelyg didelė garbė „beprotiškiems ir klastin- 
giems“ italų Žurnalisto spėliojimams — jo negalima priskirti prie 
psichoanalitikų! 


II SKYRIUS 
PJERAS VERNAS 


Tėvo portretas; jo moraliniai ir religiniai rūpesčiai. Sofi Vern 
ir laki jos vaizduotė 


Vaikystės metai mūsų sieloje palieka giliausią pėdsaką. Pas- 
kui ją paženklina jaunystės troškimai ir galų gale — jausmai, 
kuriuos patiriame būdami subrendę. 


SCirca personam— asmenybės atžvilgiu (Iot.). 

Ir štai Marselis More * savo knygoje „Labai įdomus Žiulis 
Vernas'— beje, ją malonu skaityti — iškėlė „tėvo problemą“. 

Tėvas — Pjeras Vernas. Kokią įtaką jis padarė sūnui? 

Pjeras buvo Proveno tribunolo teisėjo pavaduotojo sūnus. 
Jo senelis buvo Mokesčių teismo notaras. Pjeras davė advokato 
priesaiką ir netrukus tapo Nanto advokatu; jis taip sąžiningai 
ėjo savo pareigas, kad, kaip man buvo tvirtinta, Nante žmonės 
sakydavo: „Doras kaip Vernas.“ Asmeniniame gyvenime iš pa- 
žiūros atrodydavo rūstus, bet su juo bendrauti būdavo gera. 

Pulkininkas Morisas Alotas de la Fiuji, Sofi ir Pjero sūnė- 
nas, 1928 metų sausio 19 dieną man rašė: 

„Aš menkai pažinojau Jūsų tėvą, labiau senelį, nes jis be 
galo maloniai mane priimdavo savo namuose Otejyje 1862 me- 
tais, kai ruošiausi stoti į Politechnikos mokyklą. Bet aiškiau- 
siai prisimenu Jūsų prosenelius, Jūsų senelę, savo tetą Sofi 
Alot, ir dėdę Pjerą Verną, labai išsilavinusį ir žavų žmogų, 
aistringą melomaną, kuris būdavo mūsų šeimyninių susibūrimų 
siela,— o tie susibūrimai, kiek prisimenu, buvo gana dažni tuo 
laikotarpiu, tai yra nuo 1865 iki 1872 metų; nė viena šeima 
nebuvo tokia darni kaip mano tėvo...“ 

1929 metų sausio 6 dienos laiške Raimonas Diukre de Vil- 
nevas, Pjero ir Sofi anūkas, rašo: 

„Ir vis dėlto puikiai žinau, kokią įtaką turėjo Vernų šei- 
ma (Žiuliui) ir ypač — aš pats tai mačiau — senelis Pjeras Ver- 
nas: aiškiai prisimenu, nes beveik visi mano jaunystės metai 
prabėgo šalia jo. Koks žavus ir geras žmogus, nors iš pažiū- 
ros gal ir atrodė rūstus! Tačiau kiek meilės glūdėjo senelio 
širdyje ir koks buvo jo protas! Jis apie viską nusimanė. Buvo 
ne vien autoritetingas juristas, bet ir tikras literatūros žino-“ 
vas, subtilus ir sąmojingas poetas, domėjosi mokslais, padary- 
tais atradimais ir mėgo apie juos kalbėti...“ 

Kaip pažymi Raimonas Diukre de Vilnevas ir Morisas Alo- 
tas de la Fiuji, labiausiai stebino Pjero Verno meilumas; Žo- 
dis „žavus“ yra abiejuose žaiškuose. Man rodos, jis nebuvo 
rūstus, o tik rimtas, kaip ir dera jo profesijos Žmogui, ypač 
turinčiam savų polinkių. Visų nuomone, Pjeras Vernas buvo be 
galo pamaldus. Religija jo gyvenime vaidino svarbiausią vaid- 
menį ir beveik buvo virtusi misticizmu. Tėvas man pasakojo, 
kad jis net plakdavosi. Turiu jo pastabas, brūkštelėtas popie- 
riaus lapeliuose; jos rcdo, kad ilsėdamasis po bylų, mėgdavo 

trumpai užsirašyti savo mintis, kurios būdavo tiktai religinio 
pobūdžio; jis buvo griežtas ortodoksas ir kartais samprotaudavo 
kaip jansenistas. 

Taigi pagrindiniai Pjero Verno rūpesčiai buvo religinio ir 
moralinio pobūdžio. Be jokios abejonės, asmeninio gyvenimo 
pavyzdžiu jis ir savo vaikams stengėsi įskiepyti tvirtą doro- 
vingumą ir religinius jausmus. Bet iš jo užrašų matyti vidinė 
kova; jis nori aklai tikėti, iš visų jėgų to siekia ir skelbia, 
jog nuodėmingo kūno atgaila veiksminga. Tačiau galima čia 
įžiūrėti, kad viso to pagrindas — dažnai pasireiškiantis tėviš- 
kos baimės kompleksas. Bet, kaip ir daugelis, Pjeras Vernas 
yra pusiaukelėje tarp Senojo testamento griežtumo ir Naujojo 
testamento švelnumo, ir švelnumas nugali. Jis karštai tikintis 
ir jautrus krikščionis, nepalenkiamas tik moralės klausimais. 


Sofi, savaime aišku, buvo išauklėta labai religingai ir buvo 
tokia pat pamaldi kaip ir jos vyras. Žinoma, nejautė meta- 
fizinės baimės ir neskaitė drauge su juo šventojo Tomo Ak- 
viniečio *. Ji buvo švelni ir ramesnė, dovanojo šeimos židiniui 
lakią vaizduotę, tviskančią visomis vaivorykštės spalvomis, 

Iš šios darnios šeimos jaunasis Žiulis paveldėjo Vernų pu- 
siausvyrą, jų literatūrinius polinkius, kritinę nuojautą, kurią 
sustiprino praktika jurisprudencijos srityje ir mėgstančių fan- 
tazuoti Alotų audringos vaizduotės srautas. Jis čia patyrė ir 
beribį švelnumą — tiek tėvo ir motinos, tiek brolio Polio ir 
trijų seserų. 

Žiulio dėdė de Šatoburas, Sofi svainis, buvo dailininkas; 
dėdės tėvas irgi buvo dailininkas, palikęs žavių miniatiūrų ir 
puikių piešinių. Jaunasis Žiulis mielai klausydavosi dėdės de 
Šatoburo, kai šis pasakodavo naujienas apie Ameriką, parvež- 
tas Šatobriano, kurio vyriausiąją seserį buvo vedęs. 


Jaunystės metais Žiulis Vernas, savaime aišku, buvo 'persi- 
ėmęs tėvo religinių jausmų. Išauklėtas Romos katalikų orto- 
doksijos dvasia, jis buvo ortodoksas kaip ir Pjeras, pajungęs 
savo tikėjimą mąstymui. Dar 1868 metais jis rašė Eceliui apie 
Prancūzijos geografiją ir apie įžymius žmones nuo Šiaurės jū- 
ros krantų: „„Renanas! Tai pablyškęs vyras rudu redingotu, pa- 
sak Vejo. Ar jį galima laikyti orientalistu? Tarp mūsų kalbant, 
jis tik orientalistas!“ Į tai Ecelis jam atsakė pastaba savo laiško 
pabaigoje: „Kvaily! Argi jis, šiaip ar taip, nėra labai geras 

rašytojas? Jūs, puikus aprašymų meistras, paskaitykite jo kal- 
bas, užgniaužęs išankstinį nusistatymą.“ 

Tuo metu Žiulis Vernas dar neobjektyviai žiūrėjo į visa, kas 
lietė katalikų religiją, jam buvo šventa oficialiosios dvasinin- 
kijos nuomonė. Bet jau tada aiškino tėvo atsisakymą įmokėti 
indėlį į Ecelio leidybinę firmą siauru požiūriu, kuriam vis 
dėlto nepritarė: 

„Spėju, kad tėvas dvejoja dėl kokios nors priežasties, ku- 
rios man nesako. Jis be galo pamaldus ir tvirtai tikintis kata- 
likas. Na, o Jūs leidžiate anaiptol ne katalikiškas knygas — ne- 
sakau, kad ne krikščioniškas, — tačiau tarp jų yra ir tokių, ku- 
rIios susilaukė didžiulio pasisekimo, bet neturi nieko bendra 
su katalikybe. Manau, jog tėvą labai trikdo ši mintis, ir nors 
jis nieko nesako, aš tai jaučiu.“ 

Matyti, kad Pjero ir sūnaus požiūris į religiją ėmė skirtis, 
nes sūnus vis mažiau ir mažiau paisė bažnytinės disciplinos. 
Pjeras buvo pamaldus žmogus, bet Žiulis negalėjo pretenduoti 
į tokį epitetą. Jis truputį nutolo nuo kulto; jo žmona ėjo 
į bažnyčią, o jis nėjo. Jis tebebuvo katalikas, bet neatlikinėjo 
religinių apeigų. Tik čia tarp dviejų kartų galima įžiūrėti ne- 
sutarimą. Likęs deistu, jis evoliucionavo, išlaikė vien krikš- 
čionių tikėjimo esmę ir, visų pirma, moralę. Praraja tarp tėvo 
misticizmo ir sūnaus šaltumo, galimas daiktas, būtų dar labiau 
pagilėjusi, jei Pjeras būtų ilgiau gyvenęs. 


IV SKYRIUS 


ŠANTENE 


Žiulio Verno vaikystė name Feido saloje; ponios Samben vaikų 
darželis; Sen Stanisla koležas. Šantene vasarnamis, kur susiti- 
kinėja pusbroliai ir pusseserės. Vienuolikametis Žiulis mėgina 
tapti tristiebio laivo „Korali“ junga 


Kai 1828 metų vasario 8 dieną Pjerui ir Sofi gimė pirmas 
kūdikis Žiulis Gabrielis, šis įvykis tik paragino juos neužsi- 
būti Olivje de Klisono gatvėje, ir tais pat metais jiems pavyko 
apsigyventi Žano Baro krantinėje, name Nr. 2, netoli advokato 
kontoros. 

Būdamas penkerių ar šešerių metų, Žiulis lankė ponios Sam- 
ben, jūroje dingusio tolimojo plaukiojimo kapitono našlės, vai- 
kų darželį; ji veltui vis laukė vyro sugrįžtant. Ar suprato ma- 
žieji mokiniai jos nerimą ir lūkesčius? Ar vienas sėmėsi iš jų 
įkvėpimo, kai po penkiasdešimties metų rašė ,„Misis Breniken“? 
Galimas daiktas, nes jis turėjo labai gerą atmintį. Ponia Alot 
de la Fiuji iškelia šią hipotezę. 

Žiuliui buvo devyneri metai, o Poliui — aštuoneri, kai, pa- 
sak ponios Alot de la Fiuji“, jie buvo atiduoti į mažą Sen 
Donatjeno seminariją. O iš tiesų abu broliai įstojo į Sen Sta- 
nisla mokyklą. Šios įstaigos direktorius rado jų vardus apdo- 
vanotųjų už gerą mokymąsi 1837—1838, 1838—1839 ir 1839— 
1840 metų sąraše; archyve trūksta 1836—1837 metų, ir todėl 
neaišku, ar Žiulis Vernas mokėsi aštuntoje klasėje. 

Septintoje klasėje Žiulis gavo tris pagyrimo raštus už ap- 
klausą iš tikybos, už geografiją, už dainavimą ir pirmą pagy- 
rimo raštą už rašinį. Šeštoje klasėje dainavimas jam sekėsi 
taip pat, ir jis gavo pirmą pagyrimo raštą už vertimą iš pran- 
cūzų kalbos į graikų kalbą, antrą — už vertimą iš graikų kal- 
bos į prancūzų kalbą ir trečią — už geografiją. Penktos klasės 
apdovanotųjų sąraše jis turi vieną pagyrimo raštą už vertimą 
iš lotynų kalbos į prancūzų kalbą ir antrą — už dainavimą. 

Jeigu tiesa, kad Žiulis daugiau reiškėsi kaip „pertraukų ka- 
ralius“ ir ne itin uoliai mokėsi, jis vis dėlto buvo geras mo- 
kinys. 

Iš visko sprendžiant, jis baigė ketvirtąją klasę nedidelėje 
Sen Donatjeno seminarijoje, mat Sen Stanisla mokykloje ne- 
buvo antrojo ciklo. Apie jo mokymąsi Sen Donatjeno semina- 
rijoje turime gana miglotų žinių, pateiktų ponios de la Fiuji. 

Jam pakako būti pirmajame dešimtuke, nes mokėsi neblogai. 
Kai vėliau tapo Karališkojo licėjaus moksleiviu, ir čia ne itin 
stropiai mokėsi. Iš retorikos gavo tik ketvirtąjį pagyrimo raštą 
už samprotavimus prancūzų kalba ir penktąjį — už vertimą iš 
lotynų kalbos į prancūzų kalbą, ir, kaip visada,— premiją už 
geografiją. Beje, bakalauro egzaminą išlaikė lengvai. 

1853 metų kovo 14 dieną rašydamas laišką tėvui, jis, matyt, 
turėjo galvoje vidutinišką savo stropumą mokykloje: 

„O, taip! Ak vaikai! Nesimokė kaip reikiant jaunystėje! Bet 
visada taip būna; gal ir gerai, nes uolūs vaikai dažnai užaugę 
tampa bukagalviais, o subrendę — visiškais kvailiais.“ 

Žinoma, nereikia paraidžiui suprasti šio aforizmo, kuris iš 
dalies teisingas, bet naudingas gali būti ne visiems! Kiekvienas 
elgiasi pagal savo galimybes. Auklėtojų pareiga — duoti vai- 
kams pagrindą, kuriuo jie remtųsi jau suaugę, kaupdami žinias, 
savo pačių pastangomis įgytas. 

Būtent šitaip atsitiko Žiuliui Vernui. 

Kai po keturiolikos metų darbo advokato Pjero kontora pa- 
sidarė tokia reikšminga, kad tapo pirmąja mieste, jis nusprendė 
suieškoti jai erdvesnę patalpą, be to, ir butą, kuriame gausi 
jo šeima galėtų patogiau gyventi. 

1840 metais — vyresnysis jo sūnus tada turėjo trylika metų — 
Pjeras persikėlė į Žano Žako Ruso gatvę, namą Nr. 6, netoli 
žeme užneštos ir dabar sudarančios platų bulvarą Luaros šakos 
ir Feido salos kyšulio, to didelio šiuo metu sausumoje esančio 
laivo pirmagalio. Šis juristas tikriausiai buvo labai patenkintas, 
kad gyvena arti prekybos rūmų, miesto komercijos centro, bet, 
kaip ir anksčiau, netoli teismo; jo vaikai buvo ne mažiau 
patenkinti, nes galėjo bėgioti krantinėmis ir Kervegano gatve, 
Feido salos stuburu, iš kur buvo lengva patekti į Olivje de 
Klisono gatvę. Jie gyveno prie tada dar veikusio uosto; vVė- 
liau Luaros seklėjimas jį pasmerkė letargijai, kurią šiuo metu 
nugali bretonų atkaklumas. 

Ponia Alot de la Fiuji pagrįstai pabrėžė, kad mažasis Žiulis 
vaikystę praleido Feido saloje; pridurkime, netolimose jos pri- 
eigose ir krantinėse. Ji pažinojo šį kvartalą, kai jis dar buvo 
saloje; čia pasistatydino namus ant polių dvidešimt keturi tur- 
tingi San Domingo plantatoriai, nusmukdyti 1763 metų Pary- 
žiaus sutarties ir Vest Indijos prekybinės kompanijos žlugimo 
ir turėję palikti prabangius savo rūmus, kurių viršutiniai aukš- 
tai buvo paversti butais, o apatiniai — komercijos patalpomis. 

Feido sala, kurioje Žiulis Vernas gyveno ankstyvosios vai- 
kystės metais, jau neatrodė graži vieta, kokia buvo Liudviko XV 
laikais ir kokią mačiau tapytinėje vėduoklėje, tačiau dar buvo 
sala, žinoma, upės, bet į ją dvelkė vandenyno alsavimas; prie 
jos krantinių nuleisdavo inkarą žvejų laivai, atplaukę iš Kru- 
aziko, ir darbininkų — iš Gerandos druskos kasyklų; čia buvo 
prekiaujama jūros žuvimis, kurias supirkinėdavo turgaus par- 
davėjai; iš čia matėsi uoste stovinčių burlaivių stiebai ir buvo 
justi pagyvėjimas Foso krantinėje. 


Kas gali suabejoti, kad vaiko smalsumas dažnai nuvesdavo 
Žiulį ir Polį prie krantinių iš arčiau pasižiūrėti didžiulių to- 
limojo plaukiojimo burlaivių ir kad jie ten praleisdavo daug 
laiko? Ir ligi šiolei atplaukiantys ar išplaukiantys laivai labai 
žavi uosto gyventojus. Manevruojantys dideli burlaiviai tik- 
rIiausiai berniukams buvo kerintis reginys ir begalinių pokalbių 
tema. Iš kur atplaukė šis gražus tristiebis? Kur plaukia šitas 
brigas? Iš laivų kraunamos prekės skleidė kvapą salų, tokių 
tolimų ir tokių paslaptingų, kad broliai jas net sapnuodavo. 
Kaip juodu pavydėdavo savo amžiaus jungoms, kurie, parsi- 
samdę į laivą, išplaukdavo į stebuklų šalį ir patirdavo viso- 
kiausių nuotykių! Su kai kuriais jiems pavykdavo susidrau- 
gauti ir išpešti žinių apie gyvenimą laive; nesunku įsivaizduoti 
tylius berniukų pokalbius. Matyt, kaip tik šiam laikotarpiui pri- 
skirtinas Žiulio Verno įspūdis, vėliau padiktavęs šį prisipa- 
žinimą: ,„Kai matau išplaukiant laivą, visa savo esybe veržiuosi 
į jį 

Žiulis ir Polis kreipdavo žvilgsnius į vandenyną, kurio bu- 
vimą jausdavo, kai per potvynį jo vandenys plūsdavo į upės 
žiotis. Jūros platybės juodu traukė, ir Žiulis pirmas neatsilaikė 
pagundai. 

Pjeras Vernas įsigijo vasarnamį Šantene, kaime, kuris vė- 
liau tapo Nanto priemiesčiu, o paskui — kvartalu. Šis priemies- 
tis, matyt, buvo nepaprastai žavus, nes po kiek laiko Sofi brolis 
ir seserys? irgi ten pasistatydino vilas. Šantene paskui virto 
miesto pramoniniu kvartalu. Šiandien kuklus Vernų namas tie- 
siog neatpažįstamas, suspaustas gretimo pastato ir mokyklos, 
kuri atėmė iš jo likusią sodo dalį, ir atrodo pasigailėtinas. Tuo 
metu, kai Žiulis čia lankydavosi, namas stovėjo vidury laukų, 
ir berniuko žvilgsnis, klajodamas tolumoje, pasiekdavo Luarą. 


Per atostogas ir švenčių dienomis „pertraukų karalius“ ga- 
lėjo Šantene arba Geršoje pas dėdę Priudaną smagintis ligi 
valiai su broliais, seserimis, pusbroliais ir pusseserėmis. Tarp 
pusseserių buvo viena, dėl kurios smarkiau suplakdavo jo, pa- 
auglio, širdis,— Karolina Tronson, tetos Lizos? duktė. Žiulis 
turėjo gerą skonį: mergaitė buvo labai daili. Būdama metais 


6 Ogiustas Alotas de la Fiuji, Karolina de Šatobur ir Liza Tronson. 
(Aut. past.) 
7 Sofi sesers. (Aut. past.) 


24 


vyresnė, ji jau koketuodavo ir su šypsena leisdavo pamišėliui 
Žiuliui jai pataikauti. 

1839 metų vasarą berniukas kažkaip sužino, kad į Indiją turi 
vykti tolimojo plaukiojimo laivas; tas tristiebis laivas vadinasi 
„Korali“. Kiek visokiausių svajonių! Gražusis laivas, plaukiąs 
į Indiją, kurios grožybes Žiulis jau vaizduojasi; ilgas plauki- 
mas, žadantis įvairiausių nuotykių, didelės burės, plevenančios 
lyg paukštis sparnais, ketinąs tave nusinešti. Ir pats pavadini- 
mas „Korali“, panašus į mylimos pusseserės vardą, — tai kvie- 
timas! Jis mėgaujasi žodžių muzika: šiose tolimose jūrose ne- 
gali nebūti koralų; jis išplauks „Korali“ ir nusigaus į Indiją, 
iš ten parveš koralų vėrinį ir padovanos Karolinai, — argi ne 
poetiškas nuotykis? 

Sunkumų nepaisančio vienuolikamečio * galvoje greitai bręsta 
planas. Parsisamdyti junga į laivą nelengva: Žiulis gerai žino, 
kad šeima priešinsis šiam sumanymui. Todėl iš pradžių apsi- 
klausinėja, susipažįsta su vienu savo amžiaus vaiku, priimtu 
junga į pasiruošusį išplaukti burlaivį; šis sutinka už nedidelę 
sumą perleisti jam savo tarnybą; Žiulis susiskaičiuoja kuklias 
santaupas; jie pradeda derėtis ir greitai susitaria dėl kainos. 
Pro kur ir kaip įvesti Žiulį į laivą, kad kapitonas nėatkreiptų 
dėmesio? Paskutinę akimirką laivelis paims iš Grenujeros valčių 
prieplaukos ir nuveš į „Korali“ du jungas, bendrininkaujant 
trečiam, nes juk reikia kam nors parplukdyti laivelį į krantą. 


Šis scenarijus, matyt, buvo parengtas iš anksto, nes ber- 
niukas nebūtų galėjęs vieną gražią dieną tyliai išslinkti iš 
namų šeštą valandą ryto, pereiti bundantį Šantene kaimą ir 
nusigauti į Grenujeros valčių prieplauką, kur jo laukė abu 
jungos. 

Viskas klostosi kuo puikiausiai, ir laivui ruošiantis išplauk- 
ti, niekas nepastebi, kad pakeistas vienas junga. Šantene namo 
gyventojai pabunda. Žinoma, visi pasigenda Žiulio; Sofi tur- 
būt galvoja, kad sūnui užėjo noras pasivaikščioti; paskui ste- 
bisi, klausinėja neklaužadas brolius ir seseris, bet šie tvirtina 
nežiną, ką jis sumanęs. Bėga valandos, Sofi nerimauja: pusė 
pirmos — Žiulis neparsiranda. Motina eina iš galvos — mano, 
kad vyriausiąjį sūnų ištiko kokia nelaimė. Ji prašo kaimyną, 
pulkininką de Gojoną, joti perspėti Pjero Verno. Juristas pra- 


8 Žiuliui tada buvo vienuolika su puse metų. (Aut. past.) 


deda paieškas; buvusi tarnaitė Matiurin, tapusi tetule Pari, deš- 
rininke, Žiulį matė bažnyčios aikštėje; prie šios pirmos žinios 
greitai prisideda kita, viską paaiškinanti: Grenujeros prieplaukos 
valtininkas, gudrus žmogelis, sėdėdamas Žano Mari Kabiduleno 
smuklėje, matė, kaip Žiulis su dviem jungomis nuplaukė val- 
timi link laivo „Korali“, pasiruošusio vykti į Indiją ir vakare 
turinčio išmesti inkarą Pembete. 

Laimė, Pjerui pavyksta patekti į garlaivį, kuris nuveža jį 
į Pembefą kaip tik laiku — jis randa sūnų „Korali“ laive. 

Tokie yra faktai, įdomiai papasakoti ponios Alot de la Fiuji, 
kuri priduria, kad „Žiulis gavo rykščių, buvo maitinamas vien 
sausa duona su vandeniu ir turėjo motinai prisiekti, kad ke- 
liausiąs tik svajonėse“. 

Nusprendžiau patikrinti, ar tai tiesa, pamanęs, kad talen- 
tingoji biografė galbūt pagražino šitą įvykį. 

Žinojau, kad dvylikametis mano senelis tikrai buvo pabėgęs 
iš namų ir slapčia išplaukęs laivu, bet tėvas jį pasivijo. 

Ponas de Gojonas iš tiesų buvo Vernų kaimynas; jo pilis. 
dar ir dabar tebestovi. Aš nuvykau tenai su panele Liuse Kurvil, 
žavinga ir labai išsilavinusia Nanto bibliotekininke ir Žiulio 
Verno muziejaus darbuotoja. Pono de Gojono pilis paversta 
privačiu koležu, kur mums kuo maloniausiai buvo suteiktos 
visos reikalingos žinios. Tristiebis laivas ,,Korali“ tikrai pri- 
klausė Le Kur Gran Mezono laivų savininkui; Šantene dešri- 
ninkės pavardė tikrai buvo Pari. 

Taigi galima tikėti ponios de la Fiuji tekstu. Bet aš netu- 
riu pagrindo tvirtinti, kad vaikas pabėgo norėdamas parvežti 
ir padovanoti Karolinai koralų vėrinį nei kad Pjeras davė 
rykščių savo sūnui. 

Aišku, vaikas buvo išbartas ir nubaustas, bet ar gavo rykš- 
čių ir kiek? Ar buvo maitinamas tik sausa duona su vandeniu? 
Mes nieko apie tai nežinome, tačiau vaizduotės dėka žodžiai 
po biografo plunksna pamažu įgauna kitokį atspalvį. Bernaras 
Frankas * perdėjo rašydamas, kad „gera pyla“ išgydė sumanų 
berniuką nuo troškimo būti junga ir nuo potraukio prie moterų, 
bet mums to neužtenka, kad sutiktume su šia interpretacija. 
Vis dėlto reikia apsvarstyti šitą klausimą, nes Marselis More, 
analizuodamas šį tekstą, sako, kad Pjeras, „davęs Žiuliui rykš- 
čių, maitino jį tik sausa duona su vandeniu“, ir daro išvadą, 
jog pernelyg jautrus vaikas, jau tuomet nepatenkintas tėvų 

namais — tai rodo jo pabėgimas,— gauna iš tėvo pamoką, kuri 
įsirėš jam į pasąmonę. Jo sieloje įvyks permaina ir nuteiks jį 
prieš ,„mušeiką tėvą, jis užsisklęs savyje; 1834 metų pyla pa- 
darys iš jo hermetiškai uždarą būtybę“! | 

Teisinga bausmė negali iškreipti dvylikamečio berniuko aky- 
se tėvo paveikslo. Daugių daugiausia, jeigu nepelnyta ir per 
griežta, ji būtų pagiežos priežastis, bet šis sąmoningas jausmas 
taptų ne komplekso, o aiškaus maišto šaltiniu. 

Beje, tariama pyla būtų atpildas už pabėgimą, o pabėgimas — 
negalėjimas prisitaikyti prie esamų sąlygų. Tačiau šis bendras 
teiginys turi išimčių. Noras išvykti dažnai yra noras pabėgti 
nuo aplinkos, prie kurios esi blogai prisitaikęs, bet gali būti 
ir kitokia priežastis. Aš, kaip juristas, ne sykį susidūriau su 
jaunais bėgliais ir įsitikinau, jog kartais jie taip pasielgdavo 
ne dėl to, kad būtų norėję pabėgti nuo šeimos, o kad paten- 
kintų paprasčiausią smalsumą — pamatytų jūrą. 

Aš anaiptol nemanau, kad tėvas ir sūnus liovėsi pasitikėję 
vienas kitu ir kad sūnaus širdyje užsiliko kokia nors pagieža. 
Jų laiškai — geriausias įrodymas, patvirtinantis, kad jie pasi- 
tikėjo vienas kitu ir buvo artimi: retai pasitaiko, kad sūnus 
rašytų tėvui taip laisvai, — tai papiktintų daugelį tėvų. 

Pjeras kartais pasvarstydavo Žiulio planus, susirūpinęs sū- 
naus ateitimi, bet galiausiai visada nusileisdavo jo troškimams, 
ir, Matyt, gana lengvai. Reikia pripažinti, kad 1830 metų ra- 
maus būdo provincijos advokatui, be abejo, prisirišusiam prie 
tradicijos, prie tvarkos, prie tam tikros socialinės hierarchijos 
ir pripratusiam ramiai samprotauti, būdavo sunku be nuosta- 
bos žiūrėti į sūnaus bandymus įvairiose, netgi priešingose, sri- 
tyse. 

Ar jis galėjo tikėtis ko nors gero iš savo berniuko, kuris, 
pasiųstas į Paryžių studijuoti teisės mokslų ir ruoštis advokato 
karjerai, staiga, išlaikęs visus egzaminus, jam pareiškia nu- 
sprendęs atsidėti dramaturgijai? 

Pjeras labai supratingas: ne tik siunčia pinigus studentui, 
kuris nenori protingai perimti iš tėvo advokato kontoros, bet ir 
toliau duoda patarimus, kaip kurti paviršutiniškas pjeses, kurios 
jam kelia pasibjaurėjimą. Jų pasitikėjimas vienas kitu toks 
didelis, kad tėvas, jei reikės, ims ieškoti juridiniuose rinki- 
niuose medžiagos, tinkamos jaunojo autoriaus ... vodeviliui! 

Jis džiaugsis, matydamas, kad sūnui sekasi rimtesniame, no- 
velės, žanre, ir net įkalbinės jį siekti Akademijos premijos. 

Ir kai „ekstravagantiškas sūnus“ panorės vieną dieną tapti 
smulkiu biržos maklerių, jis, beveik nesipriešinęs, leis jam 
įgyvendinti šitą paskutinę užgaidą. 

Kaip galima bent akimirką pamanyti, kad toks nuolaidus tė- 
vas buvo mušeika, kuriam sūnus jautė „užslėptą neapykantą“? 
Marselis More rašo, kad Žiulis po įvykusios jo sieloje permai- 
nos buvo nusiteikęs prieš savo tikrą tėvą. Tokia teorija turi 
būti pagrįsta tiksliais faktais; tačiau faktai byloja, kad šių dvie- 
jų kartų atstovai buvo ne priešai, o, atvirkščiai, labai artimi 
vienas kitam. 

Pjeras suprato sūnų ir, nors tas buvo fantazuotojas, juo 
pasitikėjo. Tėvas niekad neabejojo, jog tvirta valia ves sūnų 
į užsibrėžtą tikslą, kad ir kažin kokios kliūtys iškiltų jo kelyje. 

Iš Žiulio laiškų matyti, jog jis labai sutarė su tėvu. Rei- 
kia pripažinti, kad jo nevaržė nei drovėjimasis, nei baimė būti 
nepagarbiam, nes jis drąsiai pagražindavo savo laiškus pokš- 
tais, kurie būtų papiktinę daugelį tėvų, apsigaubusių orumo 
skraiste; Žiulis į tėvą žiūrėjo kaip į draugą ir bičiulį. 

Pacituosiu tik vieną laišką: 

„Beje, aš virstu kitu žmogumi! Mano protui aštuoniasdešimt 
metų; jis turi ramentus ir akinius, aš darausi senas kaip pasau- 
lis, protingas kaip septyni Graikijos išminčiai, gilus kaip Gre- 
nelės šulinys; aš stebėtojas kaip Arago, moralistas kaip se- 
nojo repertuaro rezonierius; jūs manęs nebeatpažinsite: mano 
širdis apnuoginta! .. 

Šiandien vartoju tiek palyginimų kaip niekad; matyt, dėl 
to, kad man vidurius varsto diegliai. Kokį bjaurų skrandį pa- 
veldėjau iš mamos! O juk gyvenu pavyzdingai, ir šventas Jonas 
Stulpininkas, ištisus dešimt metų prastovėjęs ant stulpo, kad 
nusipelnytų dangaus malonę, negali man prilygti dorybingu el- 
gesiu. | 

Gyvenu Tebaidoje; tiesą sakant, nevalgau paukščių išmatų, 
bet nedaug trūksta, o mėsa, kuria maitinuosi, tempė nemažai 
omnibusų gražiajame Paryžiaus mieste. Labai noriu tapti mi- 
zantropu kaip Alcesta ir tyleniu kaip trapistas; bet tokiu ty- 
leniu kaip tylos statula, kurią norėjo sukurti Klezenže; vieną 
dieną pas jį atėjo anglas užsisakyti visiškos tylos emblemos; 
didysis skulptorius, ilgai galvojęs, kaip išreikšti visišką tylą, 

pavaizdavo žmogų, įsikišusį vieną pirštą į burną, o kitą — į už- 
pakalį; gana gerai sumanyta ir net labai patogu modeliui, nes, 
kai jis pavargs laikydamas pirštą burnoje, galės pakeisti ranką. 
Aš tai laikau genialumo požymiu.“ 

Tarp dviejų kartų atstovų galėjo kilti intelektualinių ne- 
sutarimų, nes jie priklausė skirtingoms epochoms, tačiau tai 
tik normali evoliucijos pasekmė, ir nėra ko stebėtis. 

Norint tai paaiškinti, nebūtina spėlioti, kad gal vaikas buvo 
labai sukrėstas. Atvirkščiai, reikia manyti, kad Pjeras, dar pri- 
klausantis XVIII amžiui, savo įtaka padėjo XIX amžiaus ra- 
šytojui po atsargia forma paslėpti mintis, kurios galėjo papik- 
tinti tradicijai ištikimus protus. 


V SKYRIUS 


KAROLINA 


Pirmoji meilė pusseserei Karolinai, kuri Žiulio Verno širdyje 
paliks skausmingus pėdsakus. Teisės studijavimas; išvykimas 
į Paryžių 1847 metais 


Nors paauglystės metais Žiulis Vernas nerodė ypatingos 
aistros mokyklinėms užduotims, tačiau jo protas nesnaudė: jis 
lankydavosi pas knygų prekiją Bodeną su savo draugais Žene- 
vua, Mezonevu, Kometu diu Fertru, „eksternų būreliu“. 

Pasakojama, kad šiame knygyne ant stalo kampo jaunasis Žiu- 
lis parašė eiliuotą tragediją, kurią atmetė „Rikiki“ marionečių 
teatras! Pusbroliai ir pusseserės taip pat neįvertino šio kūri- 
nio, ir tai labai įskaudino jaunąjį autorių, tik Mari Tronson 
jį suprato, ir už tai Žiulis paskyrė jai sonetą, kuris baigėsi 
šitaip: 

Tu širdžia gailestinga sielvartą man gydei, 
Švelnia ranka palietus, tildei skausmą didį, 
Nušluostyti norėjai ašaras gailias. 


Be abejonės, eiles jis mieliau būtų sukūręs ne Mari, o Ka- 
rolinai Tronson; bet ar ta lengvabūdė jas būtų įvertinusi? 
Apie Karoliną neturiu jokių žinių, tik laišką, pranešantį, 
jog ji mirė Nante 1902 metų vasario 11 dieną. Tada jai buvo 

septyniasdešimt penkeri metai — vadinasi, buvo gimusi 1827- 
aisiais. 

Neįmanoma be liūdesio įsivaizduoti gležhos jos figūrėlės, 
kai ji 1839 metais žaisdavo Gerše; Karolinai buvo dvylika me- 
tų, o ji jau apsuko galvą savo pusbroliui Žiuliui, metais už ją 
jaunesniam. Drąsiai galime sakyti, kad ji žinojo visas prie- 
mones, kurių menas patikti išmoko net mergaitę, norinčią iš- 
siskirti iš ją supančio vaikų būrio. Dvylikos metų mergaitės 
dažnai būna jau beveik moterys, ir neretai matyti, kad jas 
jaūdina dėmesys, rodantis jų pranašumą. Jos gana įžvalgios: su- 
pranta, jog reikia sužavėti, kad pavergtum. 

"Tas jaunas aistringos širdies pamišėlis, ryžęsis pabėgti, — 
kaip tai romantiška! — buvo greitai užsiliepsnojanti medžiaga, 
ir Karolinai negalėjo nepatikti, kad jis dega meile. Net jeigu 
merginimas, nors ir nesuvirpino jos širdies, vis dėlto paglostė 
tuštybę. Skatinančiais šypsniais ir trikdančiu juoku Karolina 
laikė savo garbintoją deramame nuotolyje. 

Tai buvo jai tik pramogėlė, gryni niekai. Deja, berniukas 
buvo labai jausmingas ir puoselėjo vis drąsesnes ir drąsesnes 
svajones. Žiulis galvojo apie ją rimtai ir tikėjo, kad ateis die- 
na, kai jis sujungs savo gyvenimą su gražiosios pusseserės gy- 
venimu. 

Abu augo. Ir tarp jų atsirado praraja, nes metams bėgant 
mergaitė subrendo ir jau galėjo būti nuotaka, o berniukas vis 
dar buvo paauglys. 

Atėjo pirmojo baliaus metas, kai mergina pradeda moters 
kovą naudodamasi ginklais, kuriais ją apdovanojo gamta. 

Karolina labai graži. Visi pusbroliai ir daug kitų jaunuolių 
sukasi apie ją, ir jinai gana proziškai ima vertinti savo gar- 
bintojus. Žiulis jai neatrodo rimta partija. Vargšas berniukas 
nusivylęs, ir jo širdies žaizda užgis negreitai. 

Valiūkė mergaitė tapo kokete, norinčia užkariauti kuo dau- 
giau širdžių. Matyt, šis jos garbintojas, dar paauglys, atrodė 
pasigeilėtinas. O pretendentų netrūko. Karolinai teliko pasi- 
rinkti kurį nors iš jaunuolių. Vienas, rodos, buvo ypač atkak- 
lus, ir Žiulis ėmė baisiai pavyduliauti. Ak, tas Žanas Kormje! 
Jis matė tiktai jį! Bet vargšelis Žanas Kormje buvo atstumtas 
kaip ir jis pats, nes Karolina pasirinko Dezone! 

Laiške motinai 1853 metų lapkričio 5 dieną, painformavęs 
ją apie savo sveikatą, Žiulis rašo: 

„Pranešk man, ar panelė Karolina, atstūmusi mano ranką, iš- 
tekėjo, ar tik ruošiasi tekėti. Tu žinai, kad labai domiuosi šia 
jauna būtybe, kuri ne kartą sudrumstė mano sapnus ir keletą 
mėnesių vienintelė valdė mano mintis. 

Norėčiau žinoti, kaip ji gyvena ir kur linksta jos širdis; 
ji, nelaimingoji, nesupranta, kokios puikios partijos atsisakė, 
kad vieną gražią dieną ištekėtų už tokio minkštakūnio kaip 
Žanas Kormje arba kurio kito. Bet toks jau likimas!“ 

Taigi, praėjus penkeriems metams po Karolinos vestuvių, 
Žiulis ją tebemylėjo. Paauglio meilė, iš kurios buvo galima 
šaipytis, virto subrendusio vyro meile, stipriu jausmu, kuris 
jo širdyje paliko pėdsakus galbūt visam gyvenimui. 

Tačiau tėvai visiškai nesikrimto šitaip sužlugus planams, ku- 
riuos Žiulis buvo susikūręs Karolinos atžvilgiu. Be abejonės, 
jie nepalankiai žiūrėjo į tikrų pusbrolių santuoką. Argi tokia 
pat kliūtis vėliau neatrodė neįveikiama, kai vienam iš Alotų 
de la Fiuji kilo sumanymas vesti Sofi dukterį? 


1846 metais, Žiuliui lengvai gavus bakalauro diplomą, pa- 
aiškėja jo ateitis. Šeima jau susikūrusi planą: vyriausias sū- 
nus, žinoma, eis tėvo pėdomis, jaunesnysis taps jūrų karininku, 
o seserys ištekės. 

Taigi Žiulis pradeda studijuoti teisę Nante iš veikalų ir va- 
dovėlių, kuriais tada buvo naudojamasi. Bet jis negali numal- 
šinti sielvarto, dar labiau padidėjusio 1847 metų žiemą, Karo- 
linai susižiedavus. Vestuvės turėjo būti atšvęstos pavasarį. Gal 
saugodamas sūnų nuo skausmingo sukrėtimo, tėvas nusprendžia 
1847 metų balandžio mėnesį išsiųsti jį į Paryžių, kur Žiulis 
gyvens pas savo senelio seserį Šariuel? ir išlaikys pirmųjų 
mokslo metų egzaminus. 

Išlaikęs egzaminus, Žiulis važiuoja į Proveną, kur, kaip ti- 
kisi tėvai, šeimos židinio šiluma nuramins jo širdies nerimą. 
Tuščia viltis, jis, matyt, tebejaučia karčią pagiežą, nes suži- 
nojęs apie Karolinos jungtuves, rašys: „Vadinasi, tai teisybė. 
Tos prakeiktos vestuvės įvyko.“ 


9 Rozali Vern, našlė Šariuel, buvo Gabrielio Verno sesuo, ištekėjusi 
už vieno Paryžiaus architekto. (Aut. past.) 

Grįžęs į Šantene, jis, kaip ir anksčiau, paniuręs ir tylus. Be 
jokio entuziazmo skaito teisės mokslų knygas, laukdamas, kada 
reikės grįžti į fakultetą. 

Kitais metais Žiulis atvažiuoja į sostinę tuoj pat po birželio 
įvykių. 1848 metų liepos 17 dienos laiške iš Paryžiaus jis duo- 
da Pjerui ataskaitą, kaip panaudojęs iš jo gautus kelionpini- 
gius — 75 frankus sumokėjęs už mėnesio maistą, 40 frankų už 
kambarį, 100 frankų už kelionę, — ir aprašo nuostolius, padary- 
tus sukilimo. 

„Matau,— priduria Žiulis, — kad jūs provincijoje visada būgš- 
taujate, bijote daug labiau negu mes Paryžiuje. Garsioji lie- 
pos 14 diena praėjo ramiai, ir dabar numatyta Paryžių padegti 
24-ąją, tačiau tai netrukdo miestui linksmintis kaip paprastai.“ 

Kito laiško, rašyto liepos 21 dieną, pabaigoje jis užsimena 
apie Karoliną: 

„Ak dieve, užmiršau — juk yra kitas dalykas, neduodantis 
man ramybės, nors ir turiu Paryžiuje visokių rūpesčių. Kaip 
praėjo jums gerai pažįstamos panelės jungtuvės, kurios turėjo 
įvykti antradienį; prisipažįstu, norėčiau apie tai sužinoti.“ 

Motinai Žiulis daug atviriau rašo apie savo nusivylimą: 

„Deja, brangi mamyte, ne viskas gyvenime puikiai klojasi, 
ir nuostabios svajonės retai kada išsipildo. Vadinasi, tiesa, kad 
tos jungtuvės įvyko!" 

Toliau pasakoja „kraupų sapną“: rodos, švenčiamos kažkieno 
vestuvės svetainėse, ryškiai apšviestose žvakių po 35 sū už 
svarą, O tuo metu „žmogus prakiurusiomis alkūnėmis pusto 
dantis į durų plaktuką“. Pirmą sykį Žiulis Vernas pamatė tokį 
vaizdą, vėliau pasikartojusį kitomis aplinkybėmis ir nustebinusį 
Marselį More: 

„Nuotaka vilkėjo baltu apdaru — tai dvasinio tyrumo simbo- 
lis; jaunikis juodu — simbolinė aliuzija į jo sužadėtinės sielos 
spalvą... Vedybinio kambario durys atsidarė priešais virpan- 
čius jaunavedžius, ir dangaus palaima užliejo jų širdis... ir 
visą naktį, visą juodą naktį, kažkoks žmogus prakiurusiomis 
alkūnėmis pustė dantis į durų plaktuką. Ak brangi mamyte, 
po šio baisaus vaizdo staiga pabudau, ir štai gavau tavo laiš- 
ką, pranešantį, kad mano sapnas — tikrovė! Kiek nelaimių nu- 
matau! Vargšas jaunuolis. Bet visada sakysiu: atleisk jam, vieš- 
patie, jis nežino, ką daro. O aš nusiraminsiu... Tegu popie- 
Iiuje išlieka šios niūrios ceremonijos prisiminimas..." 

Šis sapnas, net be literatūrinio kolorito, galbūt turi psicho- 
analitinę prasmę, bet, šiaip ar taip, rodo, kad jaunasis studentas 
nešiojo širdyje graudų Karolinos prisiminimą, ir nesunku su- 
prasti, kodėl mėgo jungtuves lyginti su laidotuvėmis! 

Daug aiškiau jis rašo 1848 metų liepos 21 dieną tėvui: 

„„--egzaminatoriai smaginasi duodami sunkiausius ir netikė- 
čiausius klausimus, o paskui sako: ,„Apie tai kalbėjau savo 
paskaitose." Kai kurie žmonės, kaip aš, negali nieko atsakyti. 
Kiekvieną sykį, artinantis egzaminams, gailiuosi, kad nelan- 
kiau fakulteto paskaitų. Praėjusiais metais irgi taip buvo... 
Reikės gerai pagalvoti dėl kitų metų, ir būtų neblogai padaryti 
tam tikras išvadas.“ 

Savaime aišku, tas „gerai pagalvoti“ Pjerą paskatino ap- 
gyvendinti trečio kurso studentą Paryžiuje 1848 metų rudenį. 


1848 metų lapkričio 10 dieną, kaip nurodo ponia Alot de la 
Fiuji, Žiulis Vernas ir Eduaras Bonami sėda į diližaną ir va- 
žiuoja į Turą, o iš tenai persėda į traukinį ir atvyksta į Pa- 
ryžių, kur ką tik buvo atšvęsta 1848 metų lapkričio 4 dienos 
konstitucija. 

Abu draugai, iš kurių vienas skaudama širdimi stengėsi pokš- 
tais užmaskuoti savo sielvartą, išsinuomojo kambarį Ansjen Ko- 
medi gatvėje, name Nr. 24. Ponia de la Fiuji gailisi jaunuolių, 
kurie tenkinasi menkomis lėšomis — per dieną už maistą moka 
tik keturiasdešimt sū. „Matyt, tada buvo manoma,— rašo ji,— 
kad išleistus į laisvę jaunuolius reikia laikyti pusbadžiu.“ Ji 
truputį perdeda priskirdama tokius ketinimus 1850 metų buržua, 
kurie tik norėjo, kad jų sūnūs žinotų pinigų vertę. Kuklūs stu- 
dentai buvo išlaikomi už šešiasdešimt frankų per mėnesį ir iš- 
leisdavo penkis sū pusryčiams. Bet, tiesą sakant, jiems būdavo 
labai nelengva pragyventi iš šimto frankų per mėnesį", todėl 
nėra ko stebėtis, kad kartais jie turėdavo maldauti papildomos 
aukos iš tėvo piniginės. Bonami, be to, paprašė penkių frankų, 
kad galėtų nueiti į spektaklį; Žiulis Vernas nepaprastai mėgo 
teatrą, todėl parsisamdė klakeriu. | 

Šatoburas, Žiulio dėdė, įvedė sūnėną į ponių Žomini, Mar- 
jani ir Barer salonus. Tai buvo tikra dovana teisės mokslų stu- 


10 Žiulio Verno išlaikymas atsiėjo šimtą dvidešimt penkis frankus. 
(Aut. past.) 

dentui, kuris ketino tapti juristu, kad tik galėtų atsidėti lite- 
ratūrai. 

Patekti į literatūrinį saloną — vadinasi, bendrauti su lite- 
ratūriniu pasauliu, kuris jį taip vilioja. Bet iškyla rimta kliū- 
tis: abu draugai turi tik vieną vakarinį kostiumą! Na ir kas, 
jie vilkės juo paeiliui! 


VI SKYRIUS 


STUDENTAS 


Žiulis Vernas lankosi literatūriniuose salonuose. Jo, kaip rašy- 
tojo, pašaukimas. Tėvo nerimas 


Ponios Žomini salonas politinis, ir Žiulis Vernas greitai nu- 
stoja jame lankytis. Na, o ponios Marjani svečių pokalbiai jam 
neįdomūs, — tokie bent pirmieji įspūdžiai ir skubota - nuomonė, 
kurią jis išreiškia laiške namiškiams 1848 metų gruodžio 
29 dieną: 

„Kuo dažniau lankausi literatūriniuose salonuose, tuo la- 
biau įsitikinu, su kiek daug įvairių žmonių ten galima susipa- 
žinti. Jų pernelyg daug, tačiau, šiaip ar taip, jie suteikia po- 
kalbiui kažkokį žvilgesį, ir jis dar labiau sublizga, kaip blizga 
paauksuoti bronziniai daiktai, padaryti iš šiurkščios medžiagos, 
bet gražūs pažiūrėti. Beje, tokie pokalbiai ir tokie bronziniai 
daiktai mažai ko verti; šiaip ar taip, tie asmenys priiminėjami 
aukščiausiosios visuomenės, matyt, artimai draugauja su žy- 
miausiais mūsų epochos žmonėmis. Jiems spaudžia ranką La- 
martinas, Marastas *, Napoleonas; iš vienos pusės — ponia gra- 
fienė, iš kitos — ponia kunigaikštienė; kalbama apie karietas, 
arklius, medžiotojus, livrėjas, politiką, literatūrą, apie žmones 
sprendžiama iš labai šiuolaikiškų, bet apgaule paženklintų po- 
zicijų.“ | 

Ši kandi kritika baigiasi jaunimui būdingu pagiežos išliejimu 
vyresniajai kartai: 

„Aš mokėjau visiems patikti, — tvirtina jis.— Iš tiesų kaip 
neatrodysiu žavus, jei kalbėdamas su kuo nors akis į akį, vi- 
sada pritariu pašnekovui? Suprantu, kad negaliu pasakyti savo 
nuomonės, nes apsijuoksiu. 

O, dvidešimt metų! Dvidešimt metų! Tikiuosi, kada nors jiems 
už tai atsiteisiu.“ 

Įdomu, kad 1848 metų studento plunksna išreiškė jausmus, 
kurie mūsų laikais išsilieja daug audringiau. Šis jaunuolis jau 
buvo kitokių pažiūrų valdant Liudvikui Pilypui! 

Ponios de Barer salonas jam labiau patinka. Jis čia susi- 
pažįsta su „visa romantiškąja draugija“. Nors daugelis karjerą 
padariusių literatų Žiuliui atrodo gana blankūs, jis džiaugiasi, 
kad jam palankus grafas de Koralis, La Libertė redaktorius, 
kuris pažada jį nuvesiąs pas Hugo. Čia įvyko kitas susitikimas, 
galbūt turėjęs jo gyvenimui lemiamą įtaką,— susitikimas su 
Ševalje d'Arpantinji, labai mėgusiu chiromantiją, mokslą, ku- 
riuo taip domėjosi Diuma. 

Ponia de Barer yra Sofi bičiulė ir draugauja su ponia Diu- 
ma, Aleksandro Diuma tėvo dukterimi. Ji būtų laiminga, jeigu 
jos globotinį kas pristatytų „Trijų muškietininkų“ autoriui. Tai 
padaro chiromantas. Didysis Diuma labai svetingas ir netrukus 
pamėgsta jaunąjį provincialą, jam patinka, kad tas žodžio ki- 
šenėje neieško. Šit Žiulis jau savas Diuma! Jis džiūgauja: 

„Koks malonumas, toks naujas, toks nuostabus, — rašo jis tė- 
vams,— iš arti susipažinti su literatūra, numatyti, kur pasuks 
jos keliai, jai blaškantis nuo Rasino prie Šekspyro, nuo Skribo 
prie Klervilio. Galima nuodugniai tyrinėti dabartį ir susimąs- 
tyti apie ateitį. Deja, prakeikta politika dengia gražiąją poe- 
Ziją savo proziška uždanga. Velniop ministrus, prezidentus, rū- 
mus, jei Prancūzijoje lieka bent vienas poetas, galįs suvirpinti 
širdis! Politika — istorija tai įrodo — priklauso atsitiktinumų ir 
laikinumo sričiai. Aš galvoju ir kartoju paskui Getę: „Niekas, 
kas daro mus laimingus, nėra iliuzija.“ 

Ši nekalta citata, vėliau pakartota komedijoje „Dienos lai- 
mingieji“, nepatinka pamaldžiajam Pjerui Vernui: jam atrodo, 
kad ji yra epikūrizmo atbalsis ir gali pakenkti sielos išganymui, 
kuris pasiekiamas per moralinį tobulumą, įgyjamą atgailaujant. 
Dorybingasis juristas rašo Žiuliui griežtą laišką: jo sūnus su 
tomis ekscentriškomis idėjomis pražūsiąs Paryžiuje, bendrau- 
damas su menininkais, kurių moralė pašlijusi. 

Į šią diatribę „sūnus palaidūnas“ gindamasis atsako 1849 me- 
tų sausio 24 dieną laiškeliu. 

„Ačiū tau už gerus patarimus,— prieštarauja jis,— bet juk 
ligi šiolei taip ir elgiausi... Aš pats pirmas supratau, kas gera 

ir kas bloga, ką priimti ir ką atmesti šiuose menininkų rate- 
liuose, kurių vardas jums kelia didesnę baimę, negu jie nusi- 
pelnė..." 

Toliau jis rašo raminamai: 

„Ateinantį antradienį laikau egzaminą, ir, tikėk manim, tie- 
siog sukasi galva. Manau, jog išlaikysiu — beje, dėl nieko ne- 
reikia garantuoti —aš daug dirbau ir tebedirbu, todėl ir 
norėčiau išlaikyti šį licenciato * egzaminą. Tačiau tai nereiškia, 
kad paskui sėdėsiu sudėjęs rankas ir daugiau nestudijuosiu tei- 
sės... Argi nežinau, kad geras trečdalis mano disertacijos lie- 
čia „Institutus“ *, ir argi nežinau, kad ji turi būti apginta iki 
rugpjūčio mėnesio, ir tada aš tapsiu advokatu! .. Jei galvočiau 
apie kitą profesiją, būčiau metęs mokslą arba atsilikęs... Argi 
tai nebūtų baisiausia kvailystė?“ 

Jeigu perskaitęs šias eilutes tėvas visiškai nusiramino, tai 
net nekrūptelėjęs perskaitė tęsinį: 

„Tu žinai, kaip traukia Paryžius visus, ypač jaunimą... Aiš- 
ku, aš labiau norėčiau gyventi Paryžiuje negu Nante... Gyve- 
nimas tenai ir čia skiriasi tik tuo: Paryžiuje nesigailiu Nanto, 
o Nante truputį gailėsiuosi Paryžiaus, bet tai man nekliudys 
ramiai ten gyventi..." 

Strėlė paleista. Žiulis skuba uždėti balzamo ant žaizdos, ku- 
rią, be abejo, padarė tėvui: 

„Gaila, kad provincijos žmonių tokia neteisinga nuomonė 
apie literatūrinį pasaulį... Aš nuolatos kartoju, kad, kiek ga- 
liu spręsti, viskas ten kaip du vandens lašai panašu į mūsų 
Nanto visuomenę. ... 

Nėra nieko nei pašėlesnio, nei keistesnio, nei labiau žemi- 
nančio, nei lvirkinančio negu Nante! Na, o jeigu moterys gra- 
žesnės negu Nante, tai negalima joms dėl to priekaištauti. .. 
Aš pirmas pripažinau, kad mano padėtis Nante bus puiki, ir 
tuo didžiavausi! Buvau ir visada būsiu tau dėkingas, kad man 
ją sukūrei. Ir visada sakiau, kad būsiu advokatas!“ 

Ir tuoj pat, prisidengęs šiais pataikūniškais žodžiais, palei- 
džia kitą strėlę tiesiai į taikinį — naudojasi tuo, kad tėvui jau 
yra iškvaršinęs galvą: 

„Jei po savo literatūrinių studijų, kurios, kaip gerai žinai, 
visada naudingos, ryžčiausi ką nors rimčiau bandyti šioje sri- 
tyje, tai — sakiau ne kartą — būtų antraeilis užsiėmimas, kuris 
jokiu būdu manęs neatitrauktų nuo užsibrėžto tikslo... Bet tu 

mane klausi: „Ar tik nenori pasakyti, kad būsi akademikas, 
poetas, žymus romanistas?“ Jei kuris nors iš jų būčiau, tu pir- 
mas, brangus tėte, būtum pastūmėjęs mane į šį kelią! Ir pirmas 
didžiuotumeis manimi, nes tai geriausia karjera pasaulyje! Ir 
jei man būtų skirtas toks kelias, pašaukimas nenugalimai mane 
stumtų į jį. Bet taip nėra!“ 

Taigi pasakyta svarbiausia: „Pašaukimas nenugalimai mane 
stumtų į jį.“ Tėvas daugiau neabejoja, ko iš tikrųjų sūnus 
trokšta: advokatūra pasitraukia į antrąją vietą! Na, o advokato 
profesija. .. 

„Jei kalbėsime apie šeimos gyvenimą. .. švelnūs jausmai atsi- 
randa namų ramybėje, kuri visai nesiderina su literatūriniu gy- 
venimu. Ką gi, jei taip būtų, tai ir politika, kurios negalima 
nepaisyti ir kuri prasideda nuo advokatūros... argi ne priešiš- 
ka namų ramybei?“ 

Šis nei šioks, nei toks laiškas, matyt, labai sutrikdė Nanto 
advokatą. 


VII SKYRIUS 
DRAMATURGAS 


Čia pasakojama, kaip jaunasis rašytojas stengiasi surasti pa- 
šaukimą dramaturgijoje: komedijose, tragedijose, vodeviliuose. 
Bendravimas su Aleksandru Diuma, kuriam padedant pastatoma 
Žiulio Verno pjesė „Sulaužyti šiaudeliai“. Pažintis su kompo- 
zitorium Injaru. Žiulis Vernas tampa Muzikinio teatro sekre- 
torium 


Nusivylimas jausmų sferoje Žiulio Verno neatitraukė nuo 
užsibrėžto tikslo: susirasti vietą literatūros srityje. 

1849 metais gavęs teisės licenciato laipsnį, jis užtruko Pary- 
žiuje; matyt, tėvas smarkiai nesipriešino — norėjo leisti jam 
išbandyti laimę. 

Tačiau jaunasis studentas „priešgina“ nepraleisdavo progos 
jo nepapiktinęs. Kelia nuostabą tvirtos antimilitaristinės pažiū- 
ros, kurias jis išreiškia 1849 metų kovo 12 dienos laiške: 

„Tu visada nuliūsti, kai pradedame kalbėti, kad ir man gali 

tekti traukti burtus ir kad aš dėl to beveik nesijaudinu, Bet 
juk žinai, brangus tėte, kaip žiūriu į karo meną...“ 

Toliau eina ištisas pamifletas, po kuriuo mielai būtų pasi- 
rašęs pats Giustavas Erve iš La Guerre sociale! Kaip šis garsus 
žurnalistas, Žiulis padarė pažangą ir pripažino, jog, aišku, „že- 
mėje gyveni ne dėl to, kad rizikuotum savo gyvybe arba ją 
atiminėtum iš kitų“, bet, deja, būna atvejų, kai reikia tam 
ryžtis. 

Šiuos stiprius jausmus sukėlė atmosfera epochos, kada šalyje 
dar buvo gyvas skausmingas pralaimėtų imperijos karų prisi- 
minimas. 

Jaunasis rašytojas iš pradžių manė turįs pašaukimą drama- 
turgijai, ir mes pamatysime, kad ilgai laikėsi tokios nuomonės. 
Taigi jis pasuko šiuo keliu. 1847 metais jau buvo sukūręs ei- 
liuotą penkių veiksmų tragediją „Aleksandras VI“. Rankraštyje 
iš tikrųjų yra 1847 metų gegužės 8 dienos data. Parašas su 
spiraliniu užraitu byloja apie autoriaus jaunystę. Pažymėkime, 
kad pjesė parašyta greitraščiu, smulkiomis raidėmis, sumažinto 
neįprasto formato sąsiuvinyje,— tai mums padės datuoti vė- 
lesnius kūrinius. 

Toks pat tiražas ir formatas yra eiliuotos penkių veiksmų 
tragedijos „Parako sąmokslas“. Iš pradžių atrodė natūralu ma- 
nyti, jog ji parašyta tuoj po „Aleksandro VI“, 1848 metais. Tai 
patvirtina 1851 metų kovo mėnesio laiškas tėvui, kuriame Žiulis 
Vernas svarsto savo biudžetą: 

„Aš visuomet gaudavau tik 125 frankus per mėnesį, o ne 
150; brangus tėte, nedideles papildomas sumas išleisdavau pra- 
bangos daiktams, kaip švirkštas! Taigi kambarys — 35, mais- 
tas — Mažiausiai — 65, iš viso — 100. Lieka 25 — malkoms, ap- 
švietimui, pašto išlaidoms, batams, kuriuos ką tik nusipirkau, 
drabužių taisymui, popieriui, ir taip toliau, ir taip toliau... 
Turėjau visų pirma užsimokėti už „Parako sąmokslo“ perrašy- 
mą..." 

Šis „visų pirma“ tikrai rodo 1848 metus. Parašas iš dviejų 
žodžių su užraitu, tas pats popieriaus formatas liudija, kad 
vieno veiksmo vodevilis „Kelionė jūra“ sukurtas tuo pačiu lai- 
kotarpiu arba galbūt kiek vėliau, nes rašysena tvirtesnė. 

Jei spręsime iš greitraščio, tai du literatūriniai scenarijai 
„Tetervinas“ ir „Don Galaoras“, kaip ir. vieno veiksmo kome- 
dija „„Atpildo akimirka“, priklauso tam pačiam periodui. 

Apie 1849 metus jaunasis autorius sumano parašyti penkių 
veiksmų tragediją „Drama Liudviko XV laikais“. Braižas — 
lengvas, glaustas greitraštis. Parašas — pavardė su inicialu — 
taip pat lengvas ir paprastas. Pjesė parašyta keliuose vadina- 
mojo „mokyklinio“ formato sąsiuviniuose panašiu braižu kaip 
dviejų veiksmų vodevilis ,„Abdalachas“. 

Matyt, tais pat 1849 metais jis sukūrė ir „Sulaužytus šiau- 
delius“— eiliuotą vieno veiksmo komediją. 

1849 metų vasario 21 dieną atvėrė duris Diuma Istorinis teat- 
ras, esantis Nacionalinės operos patalpose, kurios buvo užda- 
rytos prasidėjus 1848 metų revoliuciniams įvykiams; sėdėdamas 
rašytojo ložėje, jaunasis jo draugas žiūrėjo premjerą ,„Muš- 
kietininkų jaunystė“. 

„Tiesiog neįmanoma įsivaizduoti, ką išdarinėjo tėvas Diuma 
žiūrėdamas savo pjesę. Jis negalėjo susilaikyti nepasakinėjęs, 
kas bus toliau. Mačiau, kaip į jo ložę įėjo garsūs žmonės — 
Žirardenas *, Teofilis Gotje, Žiulis Žanenas * ir kiti." 

Drąsiai galime manyti, kad Žiulis Vernas padėjo Diuma va- 
dovauti teatrui. Tai buvo jam gera mokykla, ir Diuma džiau- 
gėsi turėdamas šalia savęs sekretorių mėgėją, tačiau, žinoma, 
atsidavusį ir, be to, simpatingą. Iš tikrųjų tarp jų užsimezgė 
glaudūs ryšiai, ir mokytojas susidomėjo mokiniu. Jis skaitydavo 
pjeses, kurias tas duodavo įvertinti, ir net paėmė vieną savo 
teatrui, nors pjesė ir nepriklausė istoriniam žanrui, bet, ma- 
tyt, rašytojui atrodė, kad ji palengvins jo repertuarą. 

Diuma palankumo dėka ,Sulaužyti šiaudeliai“ buvo pastatyti 
1850 metų birželio 12 dieną Istoriniame teatre ir gerai priimti 
publikos. Šioje vieno veiksmo komedijoje, parašytoje Marivo 
maniera, vaizduojama koketė žmona ir pavyduolis vyras, atsi- 
sakinėjantis nupirkti karolius, kurių ji geidžia. Jie susilažina, 
kaip tada buvo įprasta: sulaužo šiaudelį, ir tas, kas nuo šiolei 
priims iš kito kokį daiktą, praloš ir turės išpildyti jo norą. 
Kiekvienas stengiasi pričiupti kitą, tačiau veltui, kol pagaliau, 
vyrui nesant namie, ateina buvęs žmonos garbintojas. Tarnaitė 
paslepia jį sieninėje spintoje; įtarus vyras reikalauja rakto; 
jis jį gauna, bet pralošia lažybas ir turi padovanoti žmonai ka- 
rolius. 

Šią pjesę savo lėšomis išleido vienas ištikimas draugas, Šar- 
lis Mezonevas; jam autorius reiškia padėką dedikacija. Kita 
eiliuota dedikacija išspausdinta ant libreto, esančio Nacionali- 

nėje bibliotekoje, ir skirta Aleksandrui Diuma; ji gana įdomi 
ir atsako į kritikos užsipuldinėjimus. 

Jaunasis autorius sąžiningai prisipažįsta, už ką jis dėkin- 
gas vyresniajam draugui: Diuma padėjo ne suredaguoti, o iš- 
vystyti veiksmą ir, be to, padarė pastabų dėl paties teksto. 
Diuma neapsiribojo miglotais patarimais, bet, matyt, buvo nuo- 
latinis cenzorius. Paprastai toks pokalbis vyksta tarp direkto- 
riaus, kuris stato spektaklį, ir autoriaus, o šį kartą direktorius 
buvo literatas, sugebąs teisingai pakritikuoti. Laimė — ją Žiulis 
Vernas patirs ir vėliau, — kai leidėjas pats yra rašytojas. 

Ši pjesė buvo suvaidinta dvylika kartų ir davė jam penkio- 
lika frankų! 

Spręsdami iš mažo formato popieriaus ir greitraščio, nors tvir- 
to, priskirsime 1850 metams dviejų veiksmų komediją ,,„Gima- 
ra“, parašytą proza. 


1850 metais Žiulis Vernas labai susidraugauja su vienu nan- 
tiečiu, laiptų aikštelės kaimynu,— kompozitorium Injaru *, ku- 
riam parašo libretą „Tūkstantis antroji naktis“. Abu jaunuoliai 
anksčiau pažinojo vienas kitą, nes jų šeimos gyveno toje pa- 
čioje, Žano Žako Ruso, gatvėje, Feido saloje. Tačiau Aristidas 
Injaras buvo šešeriais metais vyresnis už Žiulį, ir tas negalėjo 
būti jo draugas. Dabar šis amžiaus skirtumas — labai svarbus, 
kai jie buvo paaugliai, — neturėjo jokios reikšmės. Nuo šiolei 
šiuos jaunuolius siejo artima draugystė, paskatinusi bendra- 
darbiauti: literatas rašė dainų žodžius, o Injaras — muziką. 

Injaras buvo puikus kompozitorius, bet neturėjo savęs vertos 
reputacijos. Jis buvo Šabrje mokytojas. Parašė choro dainų, 
„Koncerto valsus“, ,„Romantinius valsus“ ir net keletą komiš- 
kų operų, sukūrė „Hamletą“, antivagneriško charakterio operą. 


1851 metais Žiulis Vernas imasi eiliuotos vieno veiksmo ko- 
medijos, kurios pavadinimas „Leonardas da Vinčis“ bus pakeis- 
tas „,„Džokonda“, o paskui —,,Mona Liza“ ir kurią dar kurs 
1855 metais! 1852 metų rugpjūčio 21 dieną jis rašo tėvui: „„Ma- 
no „Leonardas da Vinčis“, komedija ... Miuse maniera, mane 
visai užvaldė... Manau, mudviem su Mišeliu Kare* tai pa- 
vyks. ..", o 1855 metų birželio 21 dienos laiške motinai skai- 
tome: „Daug ką perdirbau savo „,„Džokondoje“. 1855 metų lap- 
kričio 20 dieną Žiulis jai praneša, kad „Džokonda“ bus pasta- 
tyta kitu pavadinimu. Vėliau mes nagrinėsime šią pjesę. 

Apie 1852 metus drauge su Šarliu Valiu* jis rašo penkių 
veiksmų dramą „„Monleri bokštas“, o 1857-aisiais, taip pat drau- 
ge su Šarliu Valiu— operetę „Sabinės“, kurios išlikęs tik pir- 
mas veiksmas. Nesunku įsidėmėti šią datą, nes „Ponia Bovari“ 
taip pat pasirodė 1857 metais. 

„Kalifornijos pilys, arba Riedantis akmuo neapsamanoja', 
komedija-patarlė, parašyta kartu su Pitru Ševalje, išspausdina- 
ma Le Musėe des Familles 1852 metais. Labai galimas daiktas, 
kad pažintis su Žaku Arago *, įkūrusiu aukso ieškotojų drau- 
giją, davė Žiuliui Vernui šios pjesės siužetą. 

1853 metų laiške motinai jis reiškia pasitenkinimą, kad tė- 
vui patiko jo eiliuota penkių veiksmų pjesė „Dienos laimin- 
gieji“. 

Drauge su Mišeliu Kare Žiulis Vernas pagal Injaro muziką 
parašo operetę ,„Gūžynės“, kuri bus pastatyta Muzikiniame teat- 
re 1853 metų balandžio 18 dieną; kita tų pačių autorių ir to 
paties kompozitoriaus operetė „Mairūno brolija“ pasirodo Mu- 
zikinio teatro scenoje tik 1855 metų birželio 6 dieną. 

Galimas daiktas, tuo pat laikotarpiu sukurta Žiulio Verno 
ir Šarlio Valiu komedija „Įsūnis“; jos rankraštį Arsenalo bib- 
liotekoje aptiko ponas Eskešas *. 

Komedija „Ant Aduro kranto“, matyt, buvo parašyta apie 
1855 metus, nes rankraštyje yra adresas: Gerosios žinios bulva- 
ras Nr. 18. Eiliuota komedija „Karas tironams“ tikriausiai su- 
kurta tais pačiais metais. 

1857 metais Paryžiaus bufo teatras pastato pagal Injaro mu- 
ziką komišką operą „Ponas Šimpanzė". ,„Ardenų viešbutis“, vie- 
no veiksmo komiška opera, parašyta drauge su Mišeliu Kare 
pagal Injaro muziką, pirmąkart buvo atlikta Muzikiniame teat- 
re 1860 metų gruodžio 1 dieną. 

„Vienuolika apsiausties dienų“, trijų veiksmų komedija, pa- 
rašyta proza kartu su Šarliu Valiu, buvo pastatyta Vodevilio 
teatre 1861 metų birželio 1 dieną. 

Trijų veiksmų komedija „Sūnėnas iš Amerikos, arba Du Fron- 
tinjakai“ buvo suvaidinta Kliuni teatre tik 1873 metų balandžio 
17 dieną, nors sukurta 1861 metais. 

Reikia pasakyti, kad Žiulio Verno, kaip dramaturgo, pasise- 
kimas buvo nedidelis. Bet negalima nevertinti šio periodo: jis 
pastatė jaunąjį rašytoją akis į akį su nelengva gyvenimo tik- 
rove, nes Žiulis Vernas skurdo. „Man trūksta ne vien pra- 

bangos, bet ir būtiniausių dalykų“,— rašo jis tėvui 1851 metų 
kovo mėnesį. 

Tačiau reikia kaip nors verstis. Žiulis mano esąs sunki naš- 
ta tėvui, kuris visą amžių dirbęs ne kažką teužgyveno. Jis 
žino, kad dar neturi geros padėties ir stengiasi ją susikurti: 
pradeda dirbti pas vieną notarą, tikėdamasis tenai gauti pen- 
kiasdešimt frankų per mėnesį, bet meta darbą, nes nėra kada 
rašyti. Truputį padirbėja banke, tačiau greitai nusivilia. Paskui 
kurį laiką duoda pamokas teisės mokslų studentams. 

Viską būtų galima lengvai sutvarkyti, jeigu jis grįžtų į Nan- 
tą. Tėvui, kuris nesupranta, kodėl sūnus pasidarė repetitorium, 
ir veltui bando įtikinti jį, kad pasirinktų juristo karjerą, Žiu- 
lis atsako 1851 metų kovo mėnesį: 

„Brangus tėte, rašai, kad pagalvočiau prieš tau atsakydamas, 
bet mąstymo ištakos yra poliariniuose netikrumo ir nusiminimo 
kalnuose. Šalis, kurioje aš gyvenu, toliau nuo šiaurės ir arčiau 
karštos, ugningos zonos. Noriu, kad ji ribotųsi su darbu, siel- 
vartu, liūdesiu, šlove ir t. t. Bet ją drėkina tiktai viltis; taigi 
aš viską apsvarsčiau! 

Repetitorium pasidariau tik dėl to, kad jums reikėtų duoti 
mažiau pinigų man išlaikyti. Kremtuosi, kad negaliu pragyventi 
iš savo uždarbio, ir jums nelengva mane remti... 

Na, o dėl advokatūros, tai prisimink savo žodžius: negalima 
vienu šūviu nušauti dviejų zuikių! Vieta, kurią galėsiu gauti 
pas poną Polį Šampjonjerą, atims iš manęs tik septynias ar 
aštuonias valandas per dieną. Jei dirbsiu kontoroje, turėsiu 
ateiti pusę aštuonių ryto, o išeiti devintą valandą vakaro. Kas 
liks man pačiam? 

Jūs apsirikote dėl priežasties, paskatinusios mane taip pa- 
sielgti: literatūra — visų pirma, nes tik šioje srityje galiu su- 
silaukti pasisekimo, visos mano mintys nukreiptos vien į šį 
dalyką! .. Koks skirtumas, dirbsiu aš juristu dvejus metus ar 
ne, bet jeigu darbuosiuosi tuo pat laiku abiejose srityse, vieną 
sužlugdys kitą, be to, vargu ar ilgai išbūsiu advokatu. 

Išvažiuoti iš Paryžiaus dvejiems metams — vadinasi, netekti 
visų pažinčių, paversti niekais visų savo Žygių rezultatus; va- 
dinasi, leisti priešui užsitaisyti spragas, atstatyti sutvirtinimus, 
vėl iškasti tranšėjas. Paryžiaus kontoroje nedirbama aštuonių 
valandų per dieną! Jeigu esi kontoros tarnautojas, tai ir būsi, 
ir niekas daugiau.“ 


42 


Taigi jis kabinasi į šalį, kurią „drėkina tiktai viltis“, bet 
ta šalis „ribojasi su darbu“ ir, matyt, nėra tokia liūdna, nes 
Žiulio Verno laiškų tonas, kaip ir anksčiau, labai linksmas. 

Aplinka, kurioje jis gyvena, —,karšta zona“ — jam be galo 
patinka. 

Be to, argi jis nesibičiuliauja su didžiuoju Diuma ir Diuma 
sūnum, kuris tik ketveriais metais už jį vyresnis, bet jau yra 
pasisekimą turinčio romano autorius ir netrukus taps žymiu 
dramaturgu !'!, argi jis nesilanko ponios de Barer salone drauge 
su Diuponu *, Nado *, Guno, Buaje, Verne, Veronu? Beje, jam 
ir nereikės užsidaryti notaro kontoroje, kad užsidirbtų penkias- 
dešimt frankų per mėnesį. Kadangi Istorinis teatras nebeapsi- 
mokėjo, Eduardas Sevestas 1851 metų rugsėjo 21 dieną jo pa- 
talpose atgaivina Nacionalinę operą ir pavadina ją Muzikiniu 
teatru. Šiam teatrui atidaryti prireikė padėjėjo. Diuma jį su- 
pažindina su jaunuoju dramaturgų, kurio pjesės jau statomos 
ir kuris labai sunkiai verčiasi. 

Be abejonės, dėl geros Taleksi salono nuomonės apie muzi- 
kinius Žiulio Verno polinkius jis tapo Sevesto sekretorium, 
ir šis greitai įvertino jo rimtumą bei meninį skonį. Pagaliau 
Žiulis turėjo vietą, kuklią, bet pastovią, galinčią duoti jam 
šimtą frankų per mėnesį 'Ž. Tačiau iš tiesų ėjo savo pareigas 
nemokamai, Šit kaip jis tai aiškino tėvui 1852 metų gruodžio 
2 dienos laiške: 

„Brangus tėte, tikėk manim, aš trokštu tik vieno dalyko 
pasaulyje — tarnauti savo Muūuzai, ir kuo greičiau, nes neturiu 
pinigų užsimokėti jos žindyvei. Nors ir kažin ką apie tai ma- 
nytum ir karčiai apgailestautum, tikėk manim, kad viskas yra 
būtent taip. Bet skubu papasakoti tau apie savo-sekretoriavimą 
ir užmokestį. Koks kvailys sakė, kad gaunu algą?.. 
“Dramaturgų komisija, kuriai priklausau, neleidžia direkto- 
riui teatre statyti savo arba savo tarnautojų pjeses; taigi ma- 
no opera priimama mano teatre tik todėl, kad aš ten dirbu 
kaip mėgėjas, o jeigu taip, vadinasi, man nemokamas atlygini- 
mas. .. 

Taip, brangus tėte, paslauga už paslaugą: direktoriui rei- 
kia manęs, man reikia jo; aš jam atiduodu dalį laiko, jis priima 

"| Romanas „Dama su kamelijomis“ parašytas 1848 metais; pjesė — 
1852-aisiais. (Aut. past.) 

12 Jis buvo neetatinis notaro Gamaro tarnautojas. (Aut. past.) 

mano pjesę. Tiesą sakant, kiti pasistengia, kad jų pjesės būtų 
pastatytos be to. Bet jei turėčiau dirbti šį darbą būdamas ke- 
turiasdešimties metų, verčiau pasikarčiau!..“ 

Aišku, kartis neteko, tačiau jam buvo jau gerokai per ketu- 
riasdešimt, kai teatras atlygino už padarytą skriaudą, pastatęs 
„Aplink Žemę“ ir „Michailą Strogovą“. O kol kas jis gyvena 
skurdžiai; todėl Sofi siuntiniai priimami su džiaugsmu. Be to, 
ji kiek galėdama stengiasi, kad sūnaus baltiniai gerai atrodytų. 
Šis motinos rūpestis atsispindi 1842 metų spalio 14 dienos laiš- 
ke, kurio tonas byloja apie linksmą dvidešimt ketverių metų 
jaunuolio charakterį: 

„Brangi mama, nueisiu pas ponią Delabord, pažadu tau ir 
ištesėsiu pažadą; neturiu jokios priežasties jos neaplankyti. 

Ak, per mano marškinius tu sapnuoji keistus sapnus! Patari 
man nusipirkti priekinę pusę, bet, brangi mama, mano marškinių 
ir nugara suplyšusi. Į tai atsakysi, kad ponia baronienė to vi- 
sai nepastebės. Aš nesu koks dabita ir tau neprieštarausiu. Bet 
mane taip pat kamuoja negpiga, kad neturiu to madapolamo. 
Dabar visos mano mintys sukasi vien apie marškinius; man buvo 
sakyta, kad tik į dailias moteris malonu žiūrėti šitaip apsinuo- 
ginusias. 

Pagaliau nusprendžiau padaryti galą šioms kančioms — užsi- 
sakyti Paryžiuje vienerius marškinius ir tau pasiųsti kaip pa- 
vyzdį. 

Geriau ir nesugalvosi! 

Taigi man reikia marškinių ir net nosinių! Suprask, brangi 
mama, kokie rūpesčiai mane kankina, — net negaliu nusišnypšti 
į savo marškinių apačią! 

Liūdna! Liūdna, kaip sako Šekspyras! 

Prieš keturias dienas pratęsiau prenumeratą tėtei; jis gaus 
laikraštį be pertraukos. 

Ak, kaip norėčiau, kad atvažiuotumėt į Paryžių nusipirkti 
svetainei baldų! Viskas būtų daug gražiau, subtiliau, meniškiau! 
Jums iš tikrųjų būtų naudinga išsirengti į šią kelionę: aš ma- 
čiau daug skoningų baldų ir galėčiau duoti gerų patarimų. 

Šeštadienį pamatysime, kaip sugrįš į gražųjį Paryžiaus mies- 
tą jo imperatoriškoji didenybė Napoleonas III. Visa tai mane 
be galo domina. Pažiūrėsime, kas pagaliau bus. 

Ateina šalčiai — tokiu metu padorūs žmonės pradeda kūren- 
ti krosnis, o skurdžiai apsieina be to! Žodžiu, aš aviu vilno- 

nes kojines ir rengiuosi kaip galėdamas šilčiau. Tikiuosi, ne- 
trukus atvažiuosite į miestą. Medžiai pradeda plikti. Dėdė ir 
teta Šatoburai ilgiau negu jūs džiaugsis paskutinėmis gražiomis 
dienomis. Brrr! Mane šiurpulys krečia. 

Sudie, brangi mamyte, bučiuoju visus — tėtę, Mergaites, visą 
šeimyną. Šias paneles vadinu mergaitėmis, nes esu įsitikinęs, 
kad jos dėl to užsigaus. 

Tave labai mylintis sūnus 
Žiulis VERNAS“ 


Reikėjo laiko tuzinui marškinių pasiūti, ir Sofi nusprendė, 
kad bus geriau pasiųsti pirma nosines — juk jis jų taip stokoja. 
Iš jo gavo padėkos laišką, kuris, matyt, ją prajuokino: 


„Maloningoji ponia, 

iš Jūsų sūnelio lūpų išgirdau, jog sumanėte pasiųsti jam 
nosinių. Paprašiau jį, kad leistų pačiai Jums padėkoti, ir jis 
sutiko su būdingu jo prigimčiai paslaugumu. | 

Aš glaudžiai susijusi su juo nenutraukiamais ryšiais ir visą 
gyvenimą nesiskirsiu, žodžiu, aš — jo nosis. Kadangi Jūsų at- 
siųstos nosinės man labiausiai reikalingos, jis leido parašyti 
Jums šį laišką. 

Jūs, ponia, puikiai sugalvojote. Dabar mums prasidėjo slo- 
gos ir snargliavimo metas, ir atsirado labai paguodžianti gali- 
mybė surinkti šios žiemos blogų orų vaisius. 

Pasinaudosiu šia proga, ponia, ir pasakysiu keletą nuoširdžių 
žodžių apie gerbiamą Jūsų sūnelį. Tai be galo šaunus vaikinas; 
aš juo labai didžiuojuosi. Jis seniai metė įprotį plėsti mane 
įkišęs pirštus į mano gelmes. Atvirkščiai, jis rūpinasi mano 
šnervėmis. Dažnai žiūrinėja mane veidrodyje ir, matyt, būna 
patenkintas, nes jo lūpose pasirodo jam būdinga žavi šypsena. 

Beje, skųstis apskritai neturiu kuo. Gal esu truputį per ilga, 
bet savo forma primenu nosis iš antikinių kamėjų, ir Jūsų sū- 
nelis kiekvienąkart, pasitaikius progai, mane demonstruoja. Kai 
kurioms jaunoms damoms aš patikau ir, ko gero, imsiu pūstis. 

Nesiskųsčiau likimu, ponia, jei nuo tam tikro laiko ger- 
biamas Jūsų sūnelis nebūtų pradėjęs raityti ūsų. Jis taip uoliai 
juos puoselėja ir glosto, kad aš kartais imu pavyduliauti. Bet 
visko pasaulyje negalima norėti... 

Lieku, ponia, naujų nosinių savininkė. 

Jus gerbianti ir gana ilga Jūsų sūnaus nosis“ 


45 


Nedidelės nesėkmės neišstumia optimizmo iš sąmoningai pa- 
sirinkusio skurdą jaunuolio širdies. Be to, jis, matyt, nerimauja 
dėl savo dalios, bent šiuo metu, ir su humoru įkuria ratelį 
„Vienuolikos viengungių pietūs“, jungiantį jaunus literatus, 
muzikantus, dailininkus. Beje, šie vienuolika viengungių — ne 
antifeministai, nes po ketverių metų visi jau bus vedę. 

Yra pagrindo manyti, kad šio linksmojo ratelio įkūrėjas dėl 
rimtų priežasčių pasirinko viengungio dalią. Jam mintis apie 
santuoką buvo neatskiriama nuo išpuoselėtos svajonės apie 5ą- 
jungą su Karolina — jis vis dar buvo kupinas įniršio, kad tūrėjo 
atsisakyti šios meilės. 


VIII SKYRIUS 
LORANSA 


Bandymai apvesdinti Žiulį, kuris viename kaukių baliuje įsimyli 
Loransą Žanmar. Atsisakydamas tęsti tėvo darbą, Žiulis Vernas 
pasirenka pavojingą literato kelią 


Norint išsigydyti nuo meilės moteriai, sako, yra tik vienas 
būdas — reikia pamilti kitą. 

Ar ši mintis kilo pačiam Žiuliui, ar jam kas patarė? Šiaip 
ar taip, tokia buvo jo motinos nuomonė, ir ji stengėsi jį apves- 
dinti. Iš pradžių šis jos sumanymas jam atrodė absurdiškas. 

„Ką aš tau padariau, brangi mamyte, kad nori mane apvesdin- 
ti? Turbūt ant manęs už kažką baisiai pyksti. Mane apvesdinti 
su kreole — vadinasi, sujungti Vezuvijų su Etna! Ačiū. Kiek 
mudu prarytume pompėjų ir herkulanumų, neskaitant 15 000 bo- 
nų rentos. Ką gi, leidžiu šiai jaunai merginai iš Burbone ofi- 
cialiai prašyti mano rankos.“ 

Nusivylęs Karolina, Žiulis daugiau neabejoja moterų nepa- 
stovumu ir, baigdamas linksmą laišką apie balių — jį ketina 
surengti jo tėvai didžiausiam savo dukterų džiaugsmui,— ne- 
susilaiko neparašęs keleto eilučių, iš kurių dvi paskutinės, be 
abejonės, yra nemalonaus jo nuotykio atbalsis: 


Kol tęsėsi puota linksmoji, 
Aš vien tik apie jį galvojau 
Ir daugelį kitų. 


= 

Kaip galima tuo abejoti, jeigu jau minėtame 1853 metų lap- 
kričio 5 dienos laiške jis vėl teiraujasi apie Karoliną., 

Žiulis ketina vykti į Nantą, kur jo brolis praleis keletą 
dienų šeimoje prieš išplaukdamas į Martiniką. Kad nesupyktų 
direktorius, 1853 metų gruodžio 17 dieną Žiulis prašo tėvą 
greitai parašyti jam laišką ir pakviesti parvažiuoti į Nantą 
tvarkyti skubių reikalų. Šis sumanymas, atrodo, išsipildo 
1854 metų vasario mėnesį. 

Žiulis nuvyksta į kaukių balių, suruoštą teismo pirmininko 
Žanvje de la Moto, Ponia de la Fiuji surado tris turtingas Nan- 
to našles, paskutines jo amžininkes, kurios jai papasakojo, kad 
„Žiulis Vernas, standžiai apsitempęs neregėtu velionio gražuo- 
lio Aloto kostiumu, atrodė įspūdingai". 

Marselis More iš šio pasakojimo daro išvadą, kad Žiulis 
Vernas mėgo maskuotis maskaradiniu apdaru. 

Buvo visai natūralu per kaukių balių apsivilkti maskaradiniu 
apdaru, kaip ir pasinaudoti senais velionio gražuolio Aloto 
drabužiais! 

Marselis More tvirtina, kad šis balius įvyko 1853 metų rug- 
sėjo mėnesį. Tai atrodo nelabai įtikima. Ponia Alot de la Fiuji 
pateikia vieno „žaismingo“ Žiulio Verno laiško ištrauką, ku- 
rioje jis aprašo savo senelio sesers, našlės Šariuel, mergautine 
pavarde Rozali Vern, ir savo tetos, našlės Garse, mergautinė 
pavarde Antuanetės Vern, sutaikymo planą. Šis planas datuo- 
jamas taip: Paryžius, 1853 metų rugsėjo 21 diena. Be to, šitame 
laiške Žiulis praneša, kad „nusipirko už 25 frankus šiuolaikinį 
pianiną iš tetos Šariuel, į kurią tasai panašus, tik ne toks su- 
rūgęs, ir dabar skambina, vis kartodamas, kaip jinai, tą patį 
dalyką. Taigi 1853 metų rugsėjo mėnesį Žiulis buvo Paryžiuje, 
o ne Nante. 

Iš tikrųjų Žiulis Vernas 1853 metų kovo 14 dieną turėjo vil- 
tį Nante, „šią-vasarą“, baigti pradėtus darbus. Tačiau minėtame 
1853 metų lapkričio 5 dienos laiške rašo motinai, kad jam bus 
labai malonu nukeliauti į Nantą, teiraujasi apie Karoliną, o ne 
apie Loransą; taigi, reikia manyti, balius, kuriame Žiulis Ver- 
nas susipažino su Loransa, dar nebuvo įvykęs, nes dėl šios ke- 
lionės 1853 metų gruodžio 17 dieną rašo tėvui laišką. 

Galimas daiktas, kad nuo 1853 metų gruodžio mėnesio Žiulis 
buvo Nante. Be to, yra kovo 17 dienos laiškas — neaišku, ar 
1853, ar 1854 metų,— kuriame jis užsimena apie Nante pra- 

leistą laiką. Tačiau kadangi iš 1853 metų kovo 4-osios ir 
14-osios laiškų žinome, jog jis tada buvo Paryžiuje, neabe- 
jojame, kad neparašyti minėtame laiške metai —taigi ir ba- 
liaus — 1854-ieji. 

Svarbesnis tas faktas, kad bandydamas motinos išgirtus re- 
ceptus, jis mėgino susirasti per valsą ir kadrilių merginą, ku- 
rIią būtų galima įsimylėti. 

Loransa Žanmar, vilkinti čigonės kostiumu, jam pasirodė ža- 
vi; ji buvo liesa, anot gerų jos draugių, per liesa, bet nuosta- 
bios juodos akys kompensavo šį trūkumą. Žiulis nusprendė 
apie ją apsisukti. Tačiau, deja, užmiršo, kad Paryžiaus laisvė, 
prie kurios buvo pripratęs, labai skiriasi nuo siaurokų provin- 
cijos visuomenės pažiūrų. 

Išgirdęs, kaip Loransa skundžiasi draugei, Ninetei Šegijom, 
kad banginio ūsas iš korseto bado jai šoną, jis išdrįso parodyti 
sąmojį, kurį Paryžiuje visi būtų palaikę nekaltu pasimeilinimu. 
„Ak,— pasakė jis lenkdamasis,— kaip gaila, kad negaliu sužve- 
joti to banginio!" 

Be abejonės, Loransa ėmė juoktis, tačiau ši frazė pasklido 
po salę ir pasiekė pono Žanmaro ausis; jis pasipiktino. 

Kai sūnaus raginamas Pjeras Vernas paprašė šio Nanto bur- 
žua dukters rankos, jam buvo atsakyta neigiamai: pretendento, 
Muzikinio teatro sekretoriaus, padėtis Žanmarui atrodė labai 
netvirta, be to, pliauškalius, laidantis nederamus juokus apie 
jo dukters korsetą, negalėjo būti tinkamas žentas. 

Tiesą sakant, romantiškoji Loransa jau buvo pasirinkusi; 
ji metė iššūkį tėvo valiai ir susituokė su Diuverže vienuolyno 
koplyčioje, kur iš anksto buvo pasislėpusi. 

Grįžęs į Paryžių, Muzikinio teatro sekretorius vėl kibo į dar- 
bą, truputį apmaudaudamas ne ant Loransos, o ant Nanto vi- 
suomenės, nenorinčios į jį rimtai žiūrėti. 

Ponia de la Fiuji šį potraukį prie Loransos vadina meile iš 
išskaičiavimo; jos teisybė, ir žodis „meilė“ čia atrodo netgi 
per stiprus. Per daug reikšmės būtų teikiama keletui frazių, 
kurias šie jaunuoliai pasakė vienas kitam baliuje. 

1854 metų balandžio 7 dieną Žiulis Vernas viešėjo Morta- 
nėje — tai rodo laiškas motinai. Bet neįtikima, kad būtų pa- 
milęs jauną pilies savininkę, kaip rašo ponia Alot de la Fiuji. 
Tikriausiai pasidavė motinos įkalbinėjimams. Ši kelionė, kaip 
buvo sakyta, sveikatai pataisyti, — jos tikslą Žiulis žinojo,— 

matyt, nedavė rezultatų, kurių tikėjosi Sofi: žaibas netvyks- 
telėjo! 

Šiame laiške, taip pat pašaipiu tonu, jis svarsto motinos 
sukurtus vedybinius planus: 

„„.-Sveikata visai pasitaisė: iš tikrųjų man metas vesti, bran- 
gi mama; taigi aš tave įpareigoju pradėti žygius; apsirūpink 
viskuo, ko reikia, kad galėtum mane pristatyti kaip labai tin- 
kamą vedyboms vaikiną, pagardintą prieskoniais ir gerai iš- 
virtą, žodžiu, parodyk mane — sūnų jaunikį iš gerosios pusės 
ir atiduok į rankas puikiai išauklėtai ir labai turtingai mergi- 
nai; jei reikės, apsigyvensiu Mortanėje; tik ir svajoju apie šį 
Vandėjos miestą, jis man atrodo nuostabus; matau saulės nu- 
žertas plačias savo valdas; mano uošvis — dar tik pagyvenęs 
žmogus, gana kvailai žiūrintis į viską, bet iš esmės — geras 
vyras; uošvė daro konservus, kepa vištas, verda uogienes ir 
yra paskendusi kaimo šeimos rūpesčiuose, kurie liudija apie 
ribotą protą. Na, o jų duktė (mano žmona) nei gera, nei bloga, 
nei kvaila, nei gudri, nei juokinga, nei nemaloni; ji man re- 
guliariai, kas devyni mėnesiai, gimdo po sūnų arba dukterį. 

Ar ne tokia mano ateitis? Gal iš tiesų laimė šiame pasau- 
lyje turėti atrofavusias smegenis ir gyvalioti kaip antys kūd- 
roje? Tik reikia pasistengti, kad kūdra būtų kuo švaresnė. 

Tikiuosi, aš jau surimtėjau; nemanyk, kad juokauju... Mėgs- 
tu laukus, dievinu šeimyninį gyvenimą, aklai myliu vaikus, 
prisimenu Mortanę, užmiršau Loransą ir laikau Fernaną labai 
galantišku vyru, kuriančiu gerą, o taip, gerą, labai gerą mu- 
ziką! 

Man sakė, bet aš niekuo netikiu, kad tada, kai apsivertė 
jo karieta ir žmona susilaužė nosį, jis dainavo vieną iš Ža- 
viausių operos arijų, ir dėl to pasibaidė arkliai. 

Visai netikiu šiuo šmeižtu ir manau, jog šie taurūs gyvu- 
liai leidosi šuoliais tik todėl, kad buvo skaitę apie savo šei- 
mininko kelionę į Monblaną! 

Taigi aš protingas vyrukas, ir jei nori imtis šio reikalo, 
prisiekiu tau, kad būsi senelė dar nepraėjus metams.“ 

Šis šaipymasis iš vedybų, matyt, papiktino vargšę Sofi. 

Grįžęs į Paryžių, Žiulis Vernas taip uoliai ėjo Muzikinio 
teatro sekretoriaus pareigas, kad jos surydavo visą jo laiką, 
ir kai jis norėjo jų atsikratyti, Sevestas nesutiko. Tačiau šį 
klausimą išsprendė cholera: Sevestas mirė nuo jos 1854 metų 

birželio 29 dieną. „Aš jį labai mylėjau — rašė Žiulis Vernas 
tėvui, —ir jis buvo prie manęs prisirišęs. Bet nėra to blogo, 
kuris neišeitų į gera, — pridūrė jis,— ištrūksiu iš teatro.“ 

Ir vis dėlto jam reikėjo laukti iki 1855 metų lapkričio mė- 
nesio; viename to laikotarpio laiške jis praneša tėvui: 

„Diena po dienos laukiu, kada bus paskirtas naujas direk- 
torius; tada išsivaduosiu, bet palaikysiu labai gerus santykius 
su ponu Perenu !*. Šis kaip įmanydamas įkalbinėjo mane vado- 
vauti Muzikiniam teatrui, neįmokėjus nė pajaus ir apsiribo- 
jus tik neaiškiais įsipareigojimais. Aš atsisakiau. Tada net pa- 
siūlė būti visišku teatro šeimininku — jis tiktai vadinsis direk- 
torium —ir imti dalį pelno. Aš ir tuomet atsisakiau; noriu 
būti laisvas ir įrodyti, kad esu ne iš kelmo spirtas.“ 

Lengvabūdis dvidešimt šešerių metų jaunuolis! Nors ir sek- 
retoriavo Muzikiniame teatre, jis buvo neturtingas, nes 1855 me- 
tų kovo mėnesį pasiskolino iš tėvo 60 frankų. Beje, savo pra- 
šymą išdėstė eilėmis! Tėvas jam atsakė taip pat eilėmis: 
Eilėms rašyt turi tu šmaikščią ranką, 
Bet jos nuteiktų dvigubai palankiai, 
Jei nekainuotų šešiasdešimt frankų. 


Sausio 17 dienos laiške (be metų, tačiau, atrodo, rašytame 
1852-aisiais) jis galutinai atsisakė dirbti tėvo darbą: 

„Kiekvienas žmogus, esantis kitokioje padėtyje negu mano, 
būtų kvailys, jei tučtuojau nepriimtų tavo pasiūlymo... Tačiau 
kiek kartų girdėjau tave skundžiantis, kad privilegijuotos vie- 
tos netvirtos. Mūsų laikais, vykstant visokiausiems perversmams, 
žmogus bijo, kad kokia nors tarnyba gali netekti vertės. Pri- 
simink savo būgštavimus.“ 

Šis pavojus, žinoma, egzistuoja tik teoriškai, bet Žiulis Ver- 
nas dedasi žiūrįs į jį rimtai ir baigia laišką: „Tu suprasi, 
kokios abejonės mane kamuoja.“ 

Tačiau jis jaučia, kad šis argumentas silpnas, ir prisipa- 
žįsta: 

„Kita vertus, pradedu gerai save suprasti; anksčiau ar vė- 
liau vis tiek iškrėsiu tuos pokštus, nuo kurių stengiesi mane 
apsaugoti. Aš tvirtai tikiu: labiausiai man tinka ta karjera, 
kurią pasirinkau... Žinau, kas esu dabar, ir suprantu, kuo tap- 


Iš Perenas pakeitė Sevestą ir taip pat vadovavo Komiškajai operai. 
(Aut. past.) 


50 


siu vėliau. Tai kaip galiu užsikrauti kontorą, kuri tavo ran- 
kose taip suklestėjo, o aš jai nieko gero neduočiau... tik nu- 
smukdyčiau.“ 

Tėvas turėjo atsižadėti minties, jog vyriausias sūnus perims 
jo darbą, ir 1854 metų balandžio 19 dieną pardavė savo kon- 
torą. Ką jis manė apie tai, kad sūnus nesutiko vadovauti teat- 
rui, kurio buvo tik sekretorius? Tikriausiai jam priekaištavo 
už atkaklumą, bet iš tiesų toks jo elgesys bylojo apie tvirtą 
pasiryžimą eiti pasirinktu keliu. Pirmą atkirtį Žiulis davė atsi- 
sakydamas grįžti į Nantą; antrą — atsisakydamas tėvo kontoros; 
trečią — atsisakydamas vadovauti Muzikiniam teatrui. Stengda- 
masis įrodyti, kad jis „ne iš kelmo spirtas“, Žiulis Vernas ne- 
grįžtamai pasuka pavojingu literatūros keliu. 


IX SKYRIUS 


RAŠYTOJO DARBO PRADŽIA 


Jaunystės kūriniai: „Pirmieji Meksikos jūrų laivyno laivai“ 
(1851 J. „Kelionė oro balionu“. „Martinas Pasas“. Vėl teatras: 
„Mairūno brolija“ — komiška opera pagal Injaro muziką (1853) 


Laimė, Žiulis Vernas turėjo ne vieną priemonę tikslui pa- 
siekti. Bandymais dramaturgijoje jis nusivylė, bet bandymai 
kitame žanre buvo sėkmingesni. Be to, jį rėmė Diuma ir Pitras 
Ševalje, Le Musėe des Familles redaktorius, su kuriuo jis netru- 
kus susidraugavo. Ševalje turėjo ryšių Nante; jis maloniai pri- 
ėmė šį jauną žmogų, kurį jau pažinojo ir kuris pasirodė nau- 
dingas jo žanrui, turinčiam tam tikrą pasisekimą. 

Tuo metu, kai paaiškėjo, kad „Sulaužytų šiaudelių“ pasise- 
kimas menkas, Žiulis Vernas rašė „Kiridinę ir Kidinerį“, „Nuo 
Charibdės prie Skilos“ ir kūrinį, kurį Pitras Ševalje išspaus- 
dino savo žurnale 1851 metais: „Pietų Amerika, istorinė apy- 
braiža. Pirmieji Meksikos jūrų laivyno laivai.“ 1851 metų liepos 
29 dienos laiške tėvui jis praneša: „Pitras Ševalje, taip mėgs- 
tantis duoti straipsniams tinkamus pavadinimus, padarė ' kvai- 
lystę: viršuje parašė „Pietų Amerika“, o reikia rašyti „Šiaurės 
Amerika". 

Kodėl Žiulis Vernas susidomėjo Meksika? Ar ne tuo metu 
susidraugavo su Žaku Arago, senu keliautoju, astronomo ir 
fiziko broliu? Originalaus proto, karšto būdo, puikiai valdąs 
plunksną, Žakas Arago, žinoma, sužavėjo smalsų ir entuzias- 
tingą jaunuolį !*. 

Ar ne Žakas Arago, aklas arba beveik apakęs, veda į Kali- 
fornijos sąnašynus Sakramento rajone aukso ieškotojus, pati- 
kėjusius juo, kai jis įkūrė Aragonautų draugiją? 

Žiulis Vernas tuo pasinaudos, plaukdamas atgal „nuo Šiaurės 
Kinijos iki Pietų ašigalio, Ramiojo vandenyno ir Horno kyšulio 
antipodų! Aš mėgstu tą kasdieninę, kasvalandinę kovą su 
gamtos aistromis“, — rašo jis Ševalje 1852 metais. 

Nesuklysime pasakę, kad toks žmogus, susidraugavęs su Žiu- 
liu Vernu, kurio vaizduotė įsiliepsnodavo nuo jo pasakojimų 
ir atmintis tiksliai užftiksuodavo daugiapusę tų pasakojimų in- 
formaciją, negalėjo nepadaryti jam įtakos. 

Žiulis Vernas, kaip ir anksčiau, lankė Paryžiaus bulvarų 
teatrus, bet dabar jo mintys skriedavo toli. Bendraudamas su 
didžiuoju keliautoju, vėl ėmė svajoti kaip vaikystėje ir vaiz- 
duotis didelius laivus, plaukiančius pro Feido salą. Klausėsi 
Arago pasakojimo, o „Korali“ skleidė bures ir traukė jį į tas 
tolimas salas, kur jis negalėjo nuvykti. Arago pats buvo tarsi 
nuotykis. 

Be to, Arago buvo ir fiziko brolis, ir galima iš bet ko la- 
žintis, kad vien Arago vardas Žiuliui Vernui sukeldavo prisi- 
minimus pokalbių su savo pusbroliu, matematiku Anri Garse. 
Pas Arago jis susitikdavo ir su kitais keliautojais bei tyrinė- 
tojais, geografais, svetimšaliais, įvairiais mokslininkais. Smal- 
saus jo proto troškulį malšino tie nauji šaltiniai, ir jis krypo 
prie geografijos, o paskui, keliaudamas nuo vienos įdomybės 
prie kitos,— prie tiksliųjų mokslų. Žiulis Vernas jau nebega- 
lėjo neduoti sau klausimų ir nemaitinti vaizduotės kitais klau- 
simais, dar gausesniais. Jam tiktai dvidešimt dveji metai, tačiau 
būtent šiuo laiku, matyt, prasideda esminis posūkis ir atsi- 
randa didesnio užmojo sumanymų; nuo dabar Žiulis Vernas 
paženklintas likimo. 

Kol kas jis dramaturgas, kuriam literatūra — tik mokėjimas 
meniškai užmegzti intrigą ir sumaniai ją plėtoti. Jis instink- 

4 Ši abejones kėlusi įtaka pirmajam Žiulio Verno bandymui vėliau 
pasitvirtina. ( Aut. past.) 

tyviai mėgina perkelti į šią naują kūrybos sritį jam įprastus 
teatro metodus. 

Žiuliui užtenka sveiko proto suprasti, kad jo darbai, para- 
šyti teatrui, vidutiniški ir kad apsakymai daug geresni. Iš jo 
laiškų žinome, jog tikrai jis turi „kitokių planų“; matyt, ke- 
tina juos įgyvendinti, kai bus tam pasirengęs. Sėti reikia gerą 
grūdą. Jis turi visko išmokti; jo smalsumas beribis, o kelias 
paaiškėjo jam parašius pirmą straipsnį apie Centrinę Ameriką. 
Kad galėtum kalbėti apie kokią nors šalį, reikia ją pažinti. 
Prisiklausęs Arago pasakojimų, Žiulis Vernas susidomi geogra- 
fija, bet, kaip kiekvienas prancūzas, jos nemoka ir visas tas 
tolimas šalis mato pro vaikystės svajonių šydą, besidraikančias 
kaip rūko skivytai viršum didelių burlaivių, kurie plaukia iš 
Nanto uosto paslaptingų krantų link. Jis turi susipažinti su 
visokiais dokumentais ir tai daro sąžiningai, sekdamas tėvo 
profesiniais įpročiais. 

Apsakymas „Pirmieji Meksikos jūrų laivyno laivai“ — iš tiesų 
pirmas „bandymas“, nes jame yra tam tikrų charakteringų bruo- 
žų, kurie vėliau atsiras šio romanisto kūryboje. Apsakymo rė- 
mai' jau dabar per siauri; autorius juose, regis, nekaip jaučiasi. 

Užuomazga parašyta metodu, kuriuo jis dažnai naudosis ir 
kuris iš karto nukelia skaitytoją prie jūros: „1852 metų spalio 
18 dieną didelis ispanų laivas „„Azija“ ir aštuoniom patrankom 
ginkluotas brigas „Konstancija“ išmetė inkarą prie Guachano, 
vienos iš Marianų salų..." 

Šį metodą nuo pat pirmų eilučių sukurti jūros atmosferą 
randame „Plaukiančiame mieste“: „1867 metų kovo 18 dieną 
atvykau į Liverpulį. „Greit Isternas“ turėjo išplaukti..." Ta pa- 
čia maniera parašyta ir „Penkiolikos metų kapitono“ pradžia: 
„1873 metų vasario 2 dieną brigantina „Piligrimas“ buvo 43957' 
pietų platumoje...“ 


Nuo pirmos „Kapitono Hatero nuotykių“ eilutės (pirma dalis 
„Anglai Šiaurės ašigalyje“) autorius iškart sukuria paslaptingo 
jūros nuotykio atmosferą: „Rytoj, prasidėjus atoslūgiui, bri- 
gas „Forvardas“, vadovaujamas kapitono K. Z. ir jo padėjėjo 
Ričardo Šandono, išplauks iš Naujųjų Princo dokų nežinoma 
krypiimi.“ 

Skaitydami apsakymą „Pirmieji Meksikos jūrų laivyno lai- 
vai“ greitai tarsi atsiduriame „Konstancijos“ laive, kuris plau- 

kia atviroje jūroje: laivo valdymo aprašymas, jūriniai terminai, 
viskas mus įtikina. 

Kyla maištas, ekipažas bando užgrobti laivą, norėdamas jį 
parduoti Meksikos sukilėliams. Kai skaitytojas tikisi, kad ka- 
pitonas liks gyvas ir bus tik išlaipintas su savo karininkais 
kokioje nors saloje, jį staiga užmuša brigantinos rėja, kurią 
paleido išdavikas leitenantas, perpjovęs šotą. 

Abu šio apsakymo herojai, rodės, atsidavę savo kapitonui, 
elgiasi taip, lyg būtų sudarę sąjungą su maištininkais, bet ka- 
dangi žinome, jog jie kilnios širdies, manome, kad tai tik 
gudrybė. 

Toliau įvykiai klostosi Meksikos žemėje, skaitytojams patei- 
kiama tam tikrų žinių iš geografijos, orografijos, ekonomikos 
ir botanikos; jos įterptos į pasakojimą ir į dialogus pagal me- 
todą, kuris vėliau bus dažnai naudojamas ir mus tarsi perkelia 
į tas vietas, kur vyksta veiksmas. 

Neapykantos apakintą maištininkų vadą pradeda graužti są- 
žinė; jis „prietaringas“ ir jaučiasi „nusidėjęs“, todėl kankinasi 
dėl savo nusikaltimo. Išvengęs žūties nuo lavinos, užkopia į mil- 
žinišką Popokatepetlio vulkano šlaitą ir per smarkią audrą, 
ištiktas haliucinacijų priepuolio, nužudo savo bendrininką, bu- 
vusį jo vedliu. 

Jis bėga audrai siaučiant, patenka ant lianų tilto, bet til- 
tą laikantys mediniai kuolai griūna, nukirsti dviejų ištikimų 
jūreivių, kurie dėjosi prisijungę prie maištininkų tik todėl, kad 
galėtų atkeršyti už savo kapitoną. 

Šis apsakymas, parašytas Le Musėe des Familles, kaip ir kū- 
riniai, parašyti Le Magasin d Education et de Rėcrėation (Auk- 
lėjimo ir pramogos žurnalas) ir skirti panašiai publikai, bai- 
giasi nubaudimu tų, kurie rezgė piktadariškas pinkles,— toks 
galas derėjo auklėjamajai šių žurnalų užduočiai. 

Taigi šiame pirmame bandyme randame užuomazgą temų, 
kurios po daugelio metų suklestės ,„Nepaprastose kelionėse“. 
Čia jau justi rūpinimasis dokumentacija, potraukis prie vulkanų 
išsiveržimų, audrų ir perkūnijų, gyvi dialogai, režisieriaus me- 
nas ir veržlus stilius, kurio paprastumas padeda skaitytojui ir 
autoriui sueiti į tiesioginį kontaktą. Tačiau šios savybės pasi- 
reikš tik po daugelio metų ir bus įvertintos protingo leidėjo, 
kuris, pats būdamas talentingas rašytojas, mokės jas atrasti. 

Kitą mėnesį tas pats žurnalas išspausdino „Kelionę oro ba- 
lionu“, kurią, praėjus dešimčiai metų, po „Daktaro Okso“ iš- 
leido Ecelis, pavadinęs „Drama ore“. 

1849 metų spalio 7 dieną mirė Edgaras Alenas Po. Šio ge- 
nialaus rašytojo apsakymai buvo išspausdinti dviejuose to- 
muose: Tales of the Grotesgue and Arabesgue (1840) ir Tales 
(1845). „Nepaprastas tokio Hanso Falo nuotykis“ yra pirmame 
tome, išverstame Bodlero po 1848 metų; šis egzempliorius, rastas 
Žiulio Verno bibliotekoje, yra ketvirtas leidimas, datuotas 
1862 metais. 

Tačiau, be abejonės, Žiulis Vernas buvo skaitęs Edgaro Po 
„Nepaprastas istorijas“ po 1848 metų ir, žinoma, apsakymus 
„Istorija su oro balionu“ ir „Nepaprastas tokio Hanso Falo 
nuotykis“. Reikia manyti, kad kaip tik perskaitęs šiuos apsa- 
kymus jis pats parašė ir išspausdino 1851 metais „Kelionę oro 
balionu“. 

Edgaro Po apsakymuose viskas netikroviška. Pirma, nuotykis 
pateikiamas kaip „antis“ žurnalistine šio žodžio prasme, tačiau 
dėl įtikimumo iliuzijos duodama šiek tiek informacijos: kal- 
bama apie „elipsoidinės formos“ dirižablį su pritaisytu Archi- 
medo sraigtu, kurį iš dalies galima laikyti propelerio protėviu; 
dirižablis padarytas iš šilko, padengtas kaučiuko -laku, pripil- 
dytas akmens anglies dujų; jo talpa keturiasdešimt tūkstančių 
kubinių pėdų. Aeronautams, pakilusiems juo skristi per La- 
manšą, pučiant smarkiam vėjui, pavyksta perlėkti Atlantą! 

Na, o Hansas Falas pasiekia Mėnulį batistiniu balionu, pa- 
dengtu trimis sluoksniais lako, apmuštu iš oro pusės laikraš- 
tiniu popierium ir taip pat pripildytu keturiasdešimt tūkstančių 
kubinių pėdų nežinomų dujų, įeinančių į azoto sudėtį ir trisde- 
šimt septynis kartus lengvesnių už vandenilį, nors aprašyta jų 
gamyba panaši į vandenilio gamybą. Skaitytojas jokiu būdu 
negali rimtai žiūrėti į šią fantaziją, iš kurios šaiposi pats au- 
torius, visiškai nesistengdamas jos padaryti įtikimos. Jaunasis 
prancūzų rašytojas buvo paveiktas amerikiečių poeto polinkio 
į visa, kas nepaprasta, bet nieko nepasisėmė iš jo apsakymų, 
nebent troškimą suteikti tvirtesnį pagrindą dramatiškiems nuo- 
tykiams ore. 

Nuo šio momento Žiulis Vernas laikosi principų, kuriuos 
išvystys po trylikos metų nagrinėdamas Edgaro Po kūrybą. 
Amerikiečių poetas taip lengvai būtų padaręs savo apsakymus 


55 


tikroviškus, jei būtų atsižvelgęs į keletą elementariausių fi- 
zikos dėsnių. Ar ne reikšminga, kad „Kelionė oro balionu“ 
buvo išspausdinta Le Musėe des Familles skyriuje „Mokslas 
šeimoje"? 

1851 metais Žiulis Vernas pasineria į teatro gyvenimą, tapęs 
Muzikinio teatro sekretorium, ir atiduoda šioms pareigoms 
daug daugiau laiko, negu norėtų. Vis dėlto, kaip matėme, jam 
pavyksta parašyti eiliuotą komediją „(Nuo Charibdės prie Ski- 
los“, bet jis neturi laiko atsidėti kitai eiliuotai komedijai, apie 
kurią be paliovos galvoja, —,Monai Lizai“. Žiulis Vernas pa- 
vargęs, jaučiasi blogai, tačiau neįstengia atsispirti troškimui 
važiuoti į Diunkerką pas dėdę Ogiustą Alotą de la Fiuji. Jis 
išleido paskutinę penkių frankų monetą, bet užtat galėjo pa- 
rašyti: „Aš mačiau Šiaurės jūrą.“ To jis niekad neužmirš. 

1852 metais, tvirčiau atsistojęs ant kojų, Žiulis Vernas rašo 
su Šarliu Valiu dramą „Monleri bokštas“. „Kalifornijos pilys, 
arba Riedantis akmuo neapsamanoja“ pasirodo žurnale Le Mu- 
sėe des Familles. Penki eiliuoti komedijos „Dienos laimingieji“ 
veiksmai ir ,„(Gūžynių“ libretas atims keletą valandų, likusių po 
sekretoriavimo teatre. 

Tačiau Žiulis Vernas neužmiršta ir naujo žanro, kuriame iš- 
bandė savo jėgas, ir 1852-ųjų antrajame pusmetyje Le Musėe 
des Familles išspausdina apsakymą „Martinas Pasas“; autorius 
juo labai patenkintas, nes „jis apskritai patiko, o šios istorijos 
galas jam atrodė toks, kokio būtų norėję skaitytojai" ". 

Šiame apsakyme Žiulis Vernas visų pirma nupiešia „dekora- 
ciją“: mes esame Limoje. Režisierius mus perkelia į triukš- 
mingą, judrią atmosferą Didžiojoje aikštėje, kur vaikščioja mo- 
terys su mantilijomis, važinėja puskarietėmis elegantiški ponai 
ir kur galima sutikti ispanų, metisų ir indėnų, nekreipiančių 
viens į kitą jokio dėmesio, nes kiekvieną socialinę grupę skiria 
nuo kitų neapykantos ir paniekos praraja. 

Mūsų dėmesį iškart patraukia gražuolė Sara, turtingo žydo 
Samiuelio duktė. Išvaizda ir dvasinėmis savybėmis ji visiškai 
skiriasi nuo tėvo. Metisas Andre Serta, turtingas pirklys, ke- 
tina vesti šią merginą, kurią nusipirko, sudaręs sandėrį su 
Samiueliu! Išdidus indėnas Martinas Pasas beviltiškai myli Sa- 
rą, bet negali jos vesti dėl savo padėties. 


I5 Laiškas tėvui, pažymėtas 1852 metų rugpjūčio 22 dienos pašto 
antspaudu. (Aut. past.) 

Abu varžovai stoja į dvikovą peiliais; sužeistas Serta nu- 
nešamas pas Samiuelį, o Martinas Pasas pabėga, bet ant tilto 
jį apsupa persekiotojai, ir jis šoka į sraunią upę, dalijančią 
Limą į dvi dalis. Visi mano, kad jis prigėrė. Nevilties pagauta 
Sara eina melstis į šv. Onos bažnyčią. 

Tačiau Martinui Pasui pavyko iškopti į krantą ir pasislėp- 
ti prabangiame markizo dono Vegalio name —tas jam suteikė 
prieglobstį. Deja, markizo, priklausančio kilmingiausiai aristo- 
kratijai, finansinė padėtis beviltiška. Bet jis nesibaimina gre- 
siančio skurdo, nes neranda paguodos nuskendus žmonai ir 
dukteriai. Pavargęs nuo niekam tikusių ispanų ir egoistų me- 
tisų, jis prisiriša prie Martino Paso ir atsiduoda, jo nuomone, 
teisingam indėnų reikalui. 

Indėnai rengia sukilimą, vadovaujami Sambo, Martino Paso 
tėvo; sukilimo vadu buvo numatytas pats Martinas, bet saviš- 
kiai nustojo juo pasitikėti, kai jis įsimylėjo Sarą. 

Jaunasis indėnas atsitiktintai išgirsta slaptą Sertos ir Sa- 
miuelio pokalbį ir taip sužino, jog nuskendus. laivui, Samiuelis 
išgelbėjo vieno didiko dukterį ir visiems paskelbė, kad jinai 
jo duktė. Ją vedęs, o paskui atskleidęs jos aukštą kilmę, Serta 
bus priimtas į aukštąją Limos visuomenę; tad Samiuelis ir par- 
duoda jam Sarą už šimtą tūkstančių piastrų. 

Pasirašinėjant vedybų sandėrį, Sara dingsta, padedama Mar- 
tino Paso, kuris ją atiduoda globoti donui Vegaliui ir ima 
vadovauti sukilimui. Miestą užplūsta sukilėliai. Martinas Pasas 
bėga pagelbėti donui Vegaliui, apsuptam indėnų, ir turi kovoti 
su savo šalininkais ir su tikru tėvu! Sambo ateina į galvą 
suvesti jį su Serta ir jo būriu. Metisas žūsta, o indėnas pasiima 
savo aukos piniginę ir ten esantį raštelį, iš kurio matyti, kad 
Sara — dono Vegalio duktė. Tuo metu Sambo pagrobia Sarą, ji 
pasmerkiama mirti: su medžio žievės laiveliu įmetama į Ma- 
deiros upės krioklį. Laivelis lekia link prarajos, Martinui Pasui 
pavyksta užmesti lasą ant netvirto laivelio, bet jį kliudo strėlė; 
jis įkrinta į laivelį ir drauge su Sara žūsta krioklio verpetuose; 
kita strėlė perveria donui Vegaliui širdį. 

Tokia gana dirbtinė šio daug žadančio apsakymo pabaiga. 

Šarlis Noelis Martenas, parašęs nuostabią pratarmę pilnam 
Žiulio Verno kūrinių rinkiniui, išleistam Recontre leidyklos, 
mano, kad „Martinas Pasas“ rodo įvykus posūkį rašytojo kūry- 
boje, mano nuomone, jau pasireiškusį kuriant „Pirmuosius Mek- 

sikos jūrų laivyno laivus“ („Dramą Meksikoje“). Tačiau tikra 
tiesa, jog šis apsakymas atskleidžia vieną iš pagrindinių rašytojo 
talento savybių; šio apsakymo sukūrimo istorija labai įdomi — 
autorius jį parašė pamatęs Peru dailininko Merino, Arago bi- 
čiulio, akvarelių albumą, o tai, Šarlio Noelio Marteno nuomo- 
ne, pabrėžia „Žiulio Verno prozos tapybinę pusę. Žiulis Vernas, 
kaip Hugo, buvo fantazuotojas ir turėjo lakią vaizduotę — jis 
mintyse matydavo scenas, kurias vėliau nepaprastai tiksliai ap- 
rašydavo, ir tai rodo, jog jis buvo labai pastabus, kas būdinga 
dailininkui... Didžiausia Žiulio Verno paslaptis — kad jis mo- 
kėjo priversti dešimtis milijonų skaitytojų pamatyti, ką pats 
buvo matęs vidiniu žvilgsniu.“ 

Ši nuomonė visiškai sutampa su mano nuomone, kurią pa- 
reiškiau išėjus knygoms „Iš Žemės į Mėnulį“ ir „Aplink Mė- 
nulį“. Autorius gyvena savo aprašomose vietose; vaizduotė jį 
nuneša tenai, ir jis mato jas taip aiškiai, kad mums susidaro 
įspūdis, jog iš tikrųjų ten esame; tai svarbiausias jo kūrybinės 
manieros bruožas. Jei reikėtų, rastume šio teiginio patvirtinimą 
jo laiškuose, kuriuose jis nuolat kartoja kalbėdamas apie kiek- 
vieną savo knygą: 

„Gyvenu savo patrankos sviedinyje... Esu 807 platumoje, 
temperatūra — 80? žemiau nulio; sloguoju dėl to, kad rašau... 
Keliauju po vandeniu... Visa širdimi esu „Juodojoje Indijoje“ 
ir nebegalvoju apie nieką kitą. Aš Naujojoje Zelandijoje..." 

Ar neparadoksalu, kad jis pats nepastebėjo turįs šį brangų 
talentą ir atkakliai eikvojo energiją kurdamas komiškų operų 
libretus arba vidutiniškas komedijas? 

Matyt, nesuvokė, ką jam žada sėkmingas „Martino Paso“ 
pasirodymas, nes tuo metu labai džiaugėsi drauge su Injaru su- 
kūręs kitą komišką operą, kurią tikriausiai priims Muzikinis 
teatras. Jo nuomone, „tai nepaprastai linksma muzika ir eilės“. 
Iš tiesų ši komiška opera buvo priimta 1853 metais ir pavadinta 
„Mairūno brolija“ !*, 


16 Būrys jaunų plevėsų su mairūnu sagos kilpelėje atvyksta į Boni- 
faso smuklę, ketindami suvedžioti jo žmoną ir pagrobti dukterį Mar- 
seliną; tai padės operos herojui Semplisui atsikratyti drovumo kom- 
plekso. Vyne jis semiasi drąsos, kurios jam trūksta. Nuramdęs smuk- 
lininką, kovoja su piktavaliais vaikinais, stengdamasis sužlugdyti klas- 
tingą jų sumanymą. Marselina jam atsidėkoja — užsikiša už korseto 
puokštę, kurią jis buvo jai padovanojęs; plevėsų vadeiva atpažįsta 

Pjeras Vernas taip gerai įvertino „Martino Paso“ privalu- 
mus, kad patarė sūnui siekti Akademijos premijos. Šis patari- 
mas nepatinka jaunajam 1852 metų priešginai, ir jis gana šiurkš- 
čiai atkerta: 

„Na, o dėl Akademijos premijos, tai ačiū; dėl jos reikia 
regzti intrigas, kaip dėl absurdiškų Instituto posmavimų, ir 
dažnai geriausieji netampa laureatais; jei būtina intriga, aš 
ją panaudosiu geriau.“ 

Tėvas eiliakalys prie savo komplimentų pridūrė priekaištą, 

kuris galėjo išsekinti beištrykštantį šaltinį: kodėl Žiulis ne- 
rašąs eilėraščių? „Bet aš visą laiką juos rašau, ir gana daug, 
šiuo metu mane yra užvaldęs „Leonardas da Vinčis“, — atsa- 
ko jis. 
"Ši komedija —,savo maniera nuoširdi ir meniška“, ,„Miuse 
pjesių stiliaus“,— kurią jis galų gale pavadins „Mona Liza“, 
matyt, ilgai brendo jo vaizduotėje. Tačiau niekad nebuvo iš- 
spausdinta, nors ir turi žavesio, ir aš ketinu ją panagrinėti 
vėliau, kai bus sprendžiama, kiek jos autorius buvo antife- 
ministas. 


X SKYRIUS 


MOKSLO POTRAUKIS 


Rašytojo orientacija pagerėja: kelionės, geografija, tikslieji 
mokslai ir netrukus fantastika. „Meistras Zacharijus“ (1854); 
„Žiemojimas ledynuose“ (1855). Vėl teatras: „Dienos laimingie- 
Ji“, eiliuota komedija 


Geografija, atrodo, yra pirmasis mokslas, kurio Žiulis Ver- 
nas ėmė nuodugniai mokytis. Tačiau viskas siejasi, ir negalima 
kibti į kurią nors vieną discipliną, nepalietus kitos. Smalsaus 
jo proto akiratis, žinoma, prasiplečia: geografija negali apsi- 
eiti be fizinės geografijos ir fizikos, o fizika neatskiriama nuo 
puokštę: jis pats ją buvo padovanojęs drąsiam žmogui, „ištraukusiam 
jį skęstantį iš vandens". Dabar plevėsos pasirengę globoti savo va- 


deivos išgelbėtoją ir reikalauja, kad Bonifasas išleistų už jo dukterį. 
(Aut. past.) | 

matematikos. Aplinka, kurioje vyko dvasinis Žiulio Verno vys- 
tymasis, buvo palanki jo intelektualiniams siekiams: pas Ara- 
go jis bendravo su skirtingų profesijų žmonėmis, pradedant li- 
teratais ir baigiant astronomais, be to, su geografais ir daili- 
ninkais; pas Taleksi lankydavosi nemažai žymių asmenybių — 
muzikos mylėtojų. 

Artima draugystė su pusbroliu Garse Žiuliui padėjo susipa- 
žinti su matematikos mokslais. Anri Garse gimė Provene 
1815-aisiais,— vadinasi, buvo trylika metų vyresnis už Žiulį; 
tai jis laikė pinigus, patikėtus jam Pjero Verno, ir davinėjo 
studentui. Jis buvo Henriko IV licėjaus ir Politechnikos mokyk- 
los matematikos dėstytojas ir 1853 metais išspausdino ,,„Kosmo- 
grafijos pamokas“, o 1856 metais —, „Mechanikos elementus“. 
Mes žinome, kad jaunasis Žiulis susidomėjo šiais jo darbais; 
kalbėdamasis su savo pusbroliu, jų autorius gal pridurdavo ko- 
mentarus, kurių tas pageidaudavo. 

Diena po dienos jaunasis Žiulis aistringai tobulina savo geo- 
grafines žinias ir, turėdamas puikią atmintį ir padrąsintas nuo- 
širdžių pokalbių su keliautojais, tyrinėtojais ir geografais, pats 
tampa geograiu. 

Neįmanoma deramai įvertinti jo darbštumo. Būdamas teisės 
mokslų studentas, dramaturgas, Muzikinio teatro sekretorius, o 
vėliau biržos makleris arba romanistas, jis dirba be atvangos. 
Sutinka paaukoti aštuonias valandas per dieną tarnybai, bet į 
jas žiūri kaip į prarastą laiką. Tikrąjį darbą nuo penktos va- 
landos ryto dirba namie arba Nacionalinėje bibliotekoje, kurioje 
uoliai lankosi ir kurios turtai jį žavi. 

Pamažu išaugo Žiulio Verno meistriškumas. Jam beliko pa- 
tikrinti, ar sugeba jį tinkamai panaudoti: padrąsintas labai gero 
įspūdžio, kurį jis padarė Pitrui Ševalje, sužavėtam jo žinių, 
parašė apsakymą „Pirmieji Meksikos jūrų laivyno laivai“ ". 

Jei būtų turėjęs tvirtą pagrindą, Žiulis Vernas, be abejo- 
nės, būtų nuodugniai mokęsis kokios nors specialybės. Atsidėjęs 
literatūrai, stengėsi įgyti žinių iš įvairių mokslo sričių. Jis, 
ko gero, būtų iššvaistęs jėgas, jeigu enciklopedinis jo protas 
nebūtų suradęs tam tikro kristalizavimosi taško, užduoties savo, 
neofito, veiklai tiksliųjų mokslų srityje. Sukauptos įvairiau- 


17 Išleido Ecelis po „Michailo Strogovo“, pavadinęs „Drama Meksi- 
koje“. (Aut. past.) 

sios kortelės — De Amičis * suskaičiavo daugiau kaip dvidešimt 
tūkstančių '*— būtų buvusios visiškai nenaudingos, jeigu jis ne- 
būtų radęs būdo joms panaudoti. Žiulio Verno žavėjimasis moks- 
lo pasiekimais ir vidutiniškas visuomenės domėjimasis jais 
davė jam mintį atkreipti dėmesį į mokslo pasaulį, reikalingą 
visų paramos, kad galėtų žengti toliau ne tik teorinių tyrinė- 
jimų keliu, bet ir praktinio pritaikymo keliu, kuris vienas te- 
domino minią. 

Negalėjo būti ir kalbos apie grįžimą prie Didro idėjų, pa- 
ženklinusių jo epochą,— mokslinės minties skleidimo, padedant 
išsimokslinusiam elitui, vadovaujančiam šaliai. Socialinis kli- 
matas pasikeitė: užmojai dabar buvo įvairiapusiškesni ir turėjo 
remtis platesniais visuomenės sluoksniais, ir tai, beje, buvo 
įgyvendinama nuo tada, kai dėl mokslo progreso pagausėjo 
intelektualių ir paraintelektualių žmonių. Ir argi nebuvo pa- 
geidautinas menininkas, sugebantis“ apdainuoti šį nuostabų 
XIX amžiaus mokslininkų žygdarbį? 

Nepaprasta Edgaro Po kūryba galingu aidu atsiliepė Žiulio 
Verno kūryboje. Jam padarė didelį įspūdį keistas poezijos ir 
deduktyvinių samprotavimų mišinys, bet jeigu tas išpuikęs ame- 
rikiečių poetas ir turėjo kokį tikslą, tai visai kitokį negu 
Žiulis: Vernas: mokslas jo kūriniuose vaidina antraeilį vaidmenį; 
jis yra tik dingstis išreikšti baisų sielos nerimą. Edgaro Po 
apsakymai — vaizduotės žaismas, per kurį autorius atskleidžia 
sudėtingus savo veikėjų psichologijos vingius ir reakcijas ne- 
įprasčiausiose situacijose. Jis vaizduoja labai keistus dalykus, 
moralės srityje jį domina išimtiniai atvejai, bet pagrindinis 
jo įkvėpimo šaltinis — išdidi panieka amerikiečių visuomenei 
ir pažangai. 

Ši koncepcija priešinga Žiulio Verno pasaulėžiūrai — jis tiki, 
kad žmogus gali atrasti save įsitvirtindamas realiame ir prie- 
šiškame pasaulyje savo pastangomis, o ne paprasčiausiu kultu 
tokių sąvokų kaip Tiesa, Grožis arba net Pažanga, kurios kaip 
tik turi išplaukti iš realybės. 

Vis dar glaudžiai susijęs su teatru, Žiulis Vernas daug lai- 
ko skiria dokumentacijai, tačiau laiškuose namiškiams apie ją 
net neužsimena, tartum jam būtų drovu prisipažinti, kad dirba 
darbą, kurį jie gali palaikyti nenaudingu. Jis buvo patenkintas 


1š 1895 metais. (Aut. past.) 

„Martino Paso“ pasisekimu ir tiek pat džiaugėsi, kai tėvas pa- 
gyrė pjesę „Dienos laimingieji“, kurią jis laiko papročių ko- 
medija, o dabar atkakliai gina kitą savo pjesę, jo nuomone, 
charakterių komediją ,,„Nuo Charibdės prie Skilos". 

Būkime dėkingi Pitrui Ševalje, kad paprašė jį parašyti straips- 
nių ir apsakymų Le Musėe des Familles ir neleido užmiršti 
žanro, atskleidusio jo sugebėjimus, kurių, matyt, nė pats ne- 
žinojo turįs. 1853 metų kovo 4 dieną jis rašo tėvui: 

„Baigiau straipsnį, kurį man buvo labai įdomu rašyti; skai- 
tydamas jį pamatysi, kad aš truputį pastabesnis, o to kaip tik 
trūko paskutiniams mano kūriniams. Reikia gerai žinoti, kad 
viskas išplaukia iš kokios nors filosofinės idėjos ir kad rašy- 
tojas turi ją pagrįsti nuosekliai vystydamas siužetą. Nėra fakto 
nei įvykio, kuris neduotų medžiagos doroviniam mąstymui — 
štai ką reikia įsidėti į galvą ir praktiškai panaudoti.“ 

1854 metais žurnale Le Musėe des Familles išspausdinamas 
„Meistras Zacharijus, arba Laikrodininkas, pražudęs savo sie- 
lą"— apsakymas apie atsitikimą su sugedusiu laikrodžiu, kuris 
iš tikrųjų buvo su „reguliatorium“. Šis apsakymas nuostabus 
daugeliu atžvilgių: jis fantastiškas kaip Hofmano pasaka, pa- 
teikia raizginį pozityvių tvirtinimų, keistų įvykių, poetinių po- 
lėkių ir samprotavimų, būdingų Edgaro Po manierai. Čia pir- 
mąkart iškyla mokslo tema, bet, tiesą sakant, tik todėl, kad 
apsaugotų mus nuo puikybės nuodėmės, į kurią gali įstumti 
potraukis prie mokslo. 

Kas skaitė šį apsakymą, prisimena Zacharijų, nagingą Žene- 
vos laikrodininką, kuris, išradęs reguliatorių, vaizduojasi „,at- 
skleidęs sielos susijungimo su kūnu paslaptį“; sielą jis prilygina 
paleidžiamajai spyruoklei, o kūną — reguliavimo mechanizmui. 
Dievas sukūrė amžinybę; Zacharijus, padaręs šį atradimą, pri- 
vertė paklusti laiką ir tolygiai išdėstė netvarkingai bėgančias 
valandas. Jis negali mirti, nes sureguliavo laiką, ir laikas turi 
mirti kartu su juo; jo gyvenimas susietas su gyvenimu jo laik- 
rodžių, kurie genda vienas po kito dėl piktų kerų keisto gnomo, 
panašaus į sieninį laikrodį — jo profesijos draugo, reguliuo- 
jančio saulės veiklą! Veltui Zacharijaus duktė Žeranda jį nusi- 
tempia į bažnyčią klausyti giedotinių mišių, norėdama nugalėti 
jo bedieviškumą,—,,pasikėlęs į puikybę senis nenulenkia prieš 

ostiją galvos“ !*, ir senosios varpinės laikrodis sustoja ir ne- 


išmuša vidurdienio! 

Tik vienas laikrodis eina kaip ėjęs — Andernato pilies laik- 
rodis, kuriame kas valandą pasirodo koks nors katalikų de- 
vizas. Dabar laikrodžio kūrėjo gyvenimas priklauso nuo to, 
ar eis šis laikrodis, ir jam kyla viena mintis: jį pasiekti ir 
neleisti sustoti. 

Sugriuvusioje pilyje jis pagaliau susiranda šį laikrodį ir 
jo savininką, kuris yra saulės laikrodininkas. Zacharijus džiū- 
gauja, vis labiau keliasi į puikybę ir skuba užsukti laikrodžio, 
kad eitų visą amžių! Deja, dabar viršum ciferblato atsiranda 
ne dievobaimingi devizai, o bedieviški posakiai. Žeranda pa- 
kviečia atsiskyrėlį, ir tas ištaria burtažodžius, galinčius išvyti 
piktąją dvasią, bet pasirodo paskutinis posakis: „Kas bandys 
susilyginti su dievu, bus prakeiktas amžinai.“ 

Laiką matuojanti mašina tuoj pat susprogsta, jos spyruoklė 
ima šokinėti po salę; Zacharijus ją vejasi, veltui stengiasi su- 
čiupti, šaukdamas: ,„Mano siela! Mano siela!“— ir miršta. 

Rašytojas ir vėliau, aukštindamas mokslą, į savo kūrinius 
vis įterpia samprotavimų arba kokį nors gyvenimo įvykį, kad 
mums primintų, jog Žmogaus galia turi ribas. Savo pastangomis 
žmogus jas nutolina, bet jos vis dėlto egzistuoja. 

Reikia pripažinti, jog šioje alegorijoje Žiulis Vernas kalba 
gana griežtai, ir tai rodo, kad jame vyksta kova. Taip mus 
žavintis jo mokslinis progresas susiduria su religiniais įsiti- 
kinimais, ir jis pajunta lyg sąžinės graužimą, kad labai verti- 
na žmogaus žinias. Kuo didesnę pažangą jis darys studijuoda- 
mas tiksliuosius mokslus, tuo šis konfliktas švelnės. Būdamas 
dvidešimt penkerių metų, Žiulis Vernas kenčia susidūręs „su 
išpuikusiu mokslu, kuris viską semiasi iš savęs ir nebegrįžta 
prie neišsenkamo pirminio šaltinio“, — kenčia tik dėl to, kad 
dar nelabai gerai supranta mokslinių atradimų reikšmę ir gy- 
vena epochoje, kai pozityvizmas ir idealizmas nesutaria. 

Šis keistas apsakymas yra kaltinimas ne tiek mokslui, kiek 


19 1874 metų variantas; 1854 metų variante jis nulenkia galvą. 
K. Helingas * mano, kad tai religinių pažiūrų evoliucijos rezultatas (Žiu- 
lio Verno draugijos biuletenis, 1936 m. lapkričio mėn., p. 122). Šeno * 
nuomone, 1854 metų variante atsispindėjo Le Musėe des Familles 
pažiūros. Tačiau aš manau, kad 1874 metais Žiulio Verno religinės pa- 
žiūros buvo kitokios negu jo tėvo. (Aut. past.) 

potraukiui, kurį jis gali sukelti žmonėms, dedantiems į jį la- 
bai daug vilčių. Nereikia stebėtis, kad tos naujai įgytos žinios 
įgauna metafizinį rezonansą. Juk galutinis mokslo tikslas — 
bent šiek tiek paaiškinti žmogaus ir visatos ginčą ir padėti 
suvokti pirmapradžius pagrindus. Tačiau manyti, jog problema 
išspręsta, jog mes jau laiptų viršuje todėl, kad užlipome keletą 
pakopų,— vadinasi, atsisakyti pozityvizmo. Mokslas iš tikrųjų 
yra Danaidžių statinė. Praėjusio šimtmečio pabaigos scientizmas 
silpnėja, ir net dabartinis materializmas atsargesnis negu arti- 
miausias jo prosenolis. Apskritai, nors filosofinės kryptys, 
kaip ir anksčiau, egzistuoja, bet jos rodo tik tam tikras dvasinio 
vystymosi tendencijas; dogmatiniais teiginiais dabar niekas 
nebesižavi. 1854 metais jų varžybos buvo daug aršesnės, ir 
kuklumo pamoka, duota meistrui Zacharijui, galimas daiktas, 
buvo naudinga. Būtent šį kelią ir pasirinks mūsų pasakotojas; 
drama žmogaus, kuris stengiasi valdyti jį gniuždančias gamtos 
jėgas, jam taps pagrindine tema, ir jis ją pailiustruos savo 
vaizduotės sukurtais siužetais. 

Artėja kasmetinis Muzikinio teatro sezono uždarymas, ir 
„Žiulis Vernas nekantriai laukia tos akimirkos, kada galės pa- 
likti baisiai jam įgrisusį Muzikinį teatrą“. 

Šie žodžiai rodo, kad jo, kaip dramaturgo, įkarštis blėsta. 
Iš tikrųjų jis priduria, jog „daugiau mokosi, negu dirba“ — 
pirma užuomina apie pastangas gilinti savo žinias tiksliuo- 
siuose moksluose,— ir tai pagrįsdamas, pareiškia: „nes numatau 
naujų galimybių“. Taigi sumanymas prijungti prie grožinės 
literatūros šią naują sritį, apie kurią mums kalba ponas Le 2tai 
jam kilo 1854 metais. 


Jis siunčia tėvui perskaityti vieno veiksmo pjesę, parašytą 
eilėmis ?, praneša apie bandymus susirasti darbo Odeono ir 
Žimnazo teatruose, kol Muzikinis teatras uždarytas, bet neuž- 
miršta paminėti, kad greitai bus išspausdintas jo „naujas pa- 
sakojimas apie žiemojimą Arkties ledynuose“ *. 1851 metais, 
o ne 1854, kaip dažniausiai nurodoma, jis apsilanko Diunkerke 
pas dėdę Ogiustą Alotą de la Fiuji. Iš tiesų liepos 29 dienos 
laiške Žiulis praneša motinai apie šią kelionę; metai turi būti 
1851-ieji, o ne 1854-ieji, nes laiške užsimenama apie apsaky- 


2 Kokią? Be abejonės, „Nuo Charibdės prie Skilos", (Aut. past.) 
2! Išspausdino Ecelis po „Daktaro Okso“. (Aut. past.) 

mus „Pirmieji Meksikos jūrų laivyno laivai“ ir „Kelionė oro 
balionu“, pasirodžiusius 1851 metais žurnale Le Musėe des Fa- 
milles. 

Diunkerkas, jo žodžiais tariant, „nedidelis grynai olandiš- 
kas jūrų uostas“, įstrigo jam į atmintį, bet labiausiai — Šiaurės 
jūros vaizdas. 

Prie šio kranto jūros bangos, drumzlinos nuo dumblo ir pur- 
vo, yra pilkšvo atspalvio, kuris žadina turistams liūdesį. Ta- 
čiau jo vaizduotei ir melancholiška vietovė, ir jūros rūstumas — 
nuostabiausias penas. Priešiška žmogui jūros platybė ne stumia 
jį o randa jo širdyje atgarsį; jo svajonės nuneša jį už šios 
pilkšvai žalsvos jūros, susisiekiančios su Arkties vandenynu ir 
paslaptingais ledynais. Pats jos pavadinimas skatina svajoti 
apie viliojančią nežinomybę; ši jūra jam atrodo kaip Šiaurės 
vartai — Šiaurės, prikausčiusios visas jo mintis. Jam patinka 
liūdesio apniauktas ūkanotų peizažų švelnumas, o saulė — prie- 
šas, kaip vėliau (1895 metais) jis rašys Eceliui, kurį žavėjo 
saulėti Viduržemio jūros krantai. Dabar mums aišku, kodėl 
jis su tokiu malonumu leidžia laiką su šiurkščiais Diunkerko 
žvejais. 

Kai 1855 metais žurnale Le Musėe des Familles pasirodo 
„Žiemojimas ledynuose“, autorius prideda paantraštę: ,Suža- 
dėtinių iš Diunkerko istorija“, kur atgyja prisiminimai apie 
trumpą viešnagę Diunkerke ir mintys, kilusios stebint Šiaurės 
jūrą. 

Romi Žeranda iš „Meistro Zacharijaus“, tikėjimu kovojanti 
su tėvo beprotybe, čia virsta Mari, kuri taip pat romi ir drą- 
siai kovoja, norėdama išgelbėti sužadėtinį. Abi herojės — švel- 
nios ir energingos moterys. 

Žanas Kornbiutas atidavė sūnui Lui brigą „Jaunoji drąsuo- 
lė“. Buvo nutarta, kad grįžęs iš reiso, Lui ves savo pusseserę 
Mari. Kai tik laivas pasirodė horizonte, visi žvejai ir jūrei- 
viai su kunigu priešakyje patraukė paskui sužadėtinę ir jos 
dėdę į prieplauką. Bet — skausmingas netikėtumas. Brigo vėlia- 
va pusiau nuleista — dingo kapitonas, kai brigas Malstrimo pla- 
tumoje gelbėjo skęstantį laivą, ir dabar „Jaunoji drąsuolė“ 
parplaukė į uostą vadovaujama kapitono padėjėjo Andre Vas- 
lingo. Tėvas tuoj pat nusprendžia grįžti savo briguų į vietą, 
kur atsitiko nelaimė; Mari slapčia įsigauna į laivą ir plaukia 
ieškoti sužadėtinio, nors kapitono padėjėjas Vaslingas mano, 

kad paieškos bus bergždžios. Paieškos užsitęsia, ir „Jaunoji drą- 
suolė“ turi žiemoti ledynuose. Tik po daugybės įvykių, pavyz- 
džiui, dalies ekipažo maišto, kurį sukurstė Vaslingas, siekiantis 
Mari rankos, pavyksta ledynuose surasti Kornbiutą. Vaslingas 
žuvo, ir viskas būtų pasibaigę gerai, jei išvargintas šios ekspe- 
dicijos, nebūtų miręs drąsusis tėvas. 

Šioje ilgoje novelėje lengva atpažinti temas, kurias vėliau 
rasime romanuose „Kapitono Granto vaikai“ ir „Dvidešimt tūks- 
tančių mylių po vandeniu“; ypač aiškiai matyti apmatai reikš- 
mingo kūrinio —,, Kapitono Hatero nuotykių“. 

Gal dėl būtinybės turėti pastovų uždarbį Žiulis Vernas nc- 
gali atsidėti šiam žanrui, kuris jam taip sekasi. Laisvalaikiu 
jis rašo keletą komedijų, bet jos lieka jo stalčiuje, ir libretą 
komiškai operai „Ponas Šimpanzė“ pagal Injaro muziką; ši 
opera buvo pastatyta Paryžiaus bufo teatre 1857 metais,— jos 
rankraštis kol kas nerastas. Sevesto mirtis 1854 metų liepos 
1 dieną Žiulį Verną išvadavo nuo Muzikinio teatro sekreto- 
Iiaus pareigų, nors jis turėjo jas eiti dar ištisus metus. Dabar 
jis galės dirbti savo nuožiūra. Nuostabu, kad jo laiškuose vi- 
siškai nerašoma apie kokią nors medžiagą žurnalui Le Musėe 
des Familles. Jis tariasi su tėvu dėl komedijos „Vienuolika ap- 
siausties dienų“, kuri bus pastatyta tik po kelerių metų. Apie 
tai dar kalbėsime. 

1855 metų lapkričio 20 dienos laiške Žiulis Vernas praneša 
motinai, kad „dirba ištisą dieną... kur nors išeina tik būtino 
reikalo spiriamas“, kad „„Džokondą“ ketina pavadinti kitaip ir 
„Uoliai rašo penkių veiksmų komediją, apie kurią jau yra kal- 
bėjęs“. Laiške be datos, adresuotame tėvui, jis praneša, kad 
prasidėjo „Mairūno brolijos“ repeticijos ir vėl rodomos ,„(Gūžy- 
nės“. Na, o eiliuota komedija pagaliau baigta, ir Diuma sūnus 
1uoj ią neš i Žimnazo teatrą. 

Ši eiliuota penkių veiksmų komedija tikriausiai —,,Dienos 
laimingieji“. Rimtesnė negu vodeviliai ir banalūs kūrinėliai, 
jo parašyti anksčiau. Čia jis stengėsi, kaip žadėjo, pavaiz- 
duoti Paryžiaus visuomenę — išjuokti jos tuštumą ir pinigų troš- 
kimą. 

Finansininkas Monbrenas nori patrigubinti kažkokios ponios 
de Gor kapitalą naudodamasis akcijų smukimu, o paskui vesti 
klientės dukterį Loransą ir pasigrobti šios operacijos pelną. 
Jaunas bretonas, vardu Pjeras, mėgina sužlugdyti šį sumanymą, 

ir todėl bankininkas, kuris, be to, sukompromituoja merginą, 
kad jungtuvės būtinai įvyktų, iškviečia jį į dvikovą. Neti- 
kėta mūsų kariuomenės pergalė pakelia biržoje akcijų kainas, ' 
o ne numuša. „Ak, verčiau ji būtų pralaimėjusi! — sušunka nu- 
sivylęs finansininkas ir atsisako jungtuvių, kurios jo nebe- 
domina. 

Dvikova įvyksta. Priešingai, negu buvo manoma, kilnus jau- 
nuolio pyktis nugali breterio patyrimą, ir bankininkas žūsta. 
Reikia tikėtis, kad mergina, už kurią atkeršyta ir kurios šir- 
dis dabar susvyravo, ištekės už pusbrolio — šis jau gali prisi- 
pažinti ją mylįs. 

Visuose penkiuose komedijos veiksmuose išjuokiama lėbau- 
tojų, marionečių ir veidmainių visuomenė: pjesė pilna tiradų, 
nukreiptų prieš spekuliantus, aukštosios visuomenės tuštumą, 
teatro kritikos ir „generalinių repeticijų“ publikos abejingumą. 
Penktas veiksmas virsta tragedija. 

Intriga puikiai plėtojama, ir matyti tam tikras meistrišku- 
mas. Jaučiama, kad ilgainiui, išsivadavęs iš jaunatviško nai- 
vumo, dramaturgas gali susilaukti sėkmės, tačiau ne tokios, 
kokią jam suteiks kitas pagaliau pasirinktas literatūros žanras. 


XI SKYRIUS 


VIENUOLIKTAS VIENGUNGIS 


Žiulis Vernas dalyvauja „vienuolikos viengungių“ pietuose, bet 
tai jam nekliudo galvoti apie vedybas. Tačiau jis neketina ves- 
ti iš išskaičiavimo, nors ir ne kartą patyrė nusivylimą 


1854 metų balandžio 19 dieną Žiulis Vernas praneša tėvui, 
kad jį labai maloniai sutiko užvažiavęs į Paryžių „baisusis pir- 
mininkas ŽanvjeŽ“, kuris pasakė, kad Loransa jį ir jo tėvą 
paprašiusi ginti Diuverže; pirmininkas papriekaištavęs šiai pa- 
nelei, kad ji „„norėjusi vienu šūviu du zuikius nušauti, palikusi 
vargšą jaunuolį, Žiulį Verną, mirštantį iš meilės ir paskubėjusi 
ištekėti už Diuverže ir t. t.“ 


2 Nanto teisėjas. (Aut. past.) 

„Žiemojimas ledynuose“, išspausdintas 1855 metais, buvo pa- 
rašytas 1854-aisiais. Tų pačių metų kovo 31 dieną Žiulis pra- 
nešė motinai, kad bus uždarytas teatras ir „jis galės gerokai 
pasivaryti į priekį su savo darbais“. 

Iš 1854 metų gegužės 31 dienos laiško žinome, kad teatras 
buvo uždarytas tik gegužės pabaigoje, o iš gegužės 17 dienos 
laiško — kad Žiulis užbaigė „maždaug dviejų tomų * kūrinį, 
užsakytą Le Musėe des Familles“. Apie kokį kūrinį jis kalba? 
Be abejonės, apie „Žiemojimą ledynuose“, gana ilgą novelę. 

Tačiau jo piniginė beveik tuščia, ir norėdamas persikraus- 
tyti į Gerosios žinios bulvarą Nr. 18, į „tą patį penktą aukštą, 
iš kur jis, dvidešimt penkerių metų vaikinas, stebi bulvarų 
stebuklus“, turi, kaip jau sakėme, pasiskolinti iš tėvo 60 frankų. 

Ar dėl to, kad jaučia, „kaip senatvė lenkia žemyn žilą gal- 
vą“, ir kad jau pasiekęs „tą gyvenimo laikotarpį, kai padoriam 
žmogui padidėja pilvas ir ima braškėti jaunystėje siūto drabužio 
siūlės“, jis „atsisveikina su visomis vaikystės iliuzijomis“ (bent 
taip tvirtina) ir su tam tikru pavydu pradeda žiūrėti į vesti 
ketinančius draugus? 

Nejaugi jis vienas iš „vienuolikos viengungių“ liks neve- 
dęs? Tačiau šio laikotarpio nuotraukoje jis atrodo labai gražus 
vaikinas. Žiulis Vernas ką tik „padėjo didelę auką ant me- 
dicinos altoriaus“ — taip jis rašo motinai 1855 metais. Mat ban- 
dė gydytis veido neuralgiją: „„Nusiskutau barzdą, — paaiškina 
jis, — kad geriau galėčiau išsitrinti žandikaulį. Aš baisiai pa- 
našus į Matildą..." i 

1855 metų gruodžio mėnesį Žiulis rašo motinai: „Sakai, kad 
linki man to, ką gerai žinau. Ar tik ne švelnios žmonos? Gar- 
bės žodis, neatsisakyčiau.“ Pranešęs, kad jo draugas gydytojas 
Viktoras Mari veda pono Peluzo, Instituto nario ir Pinigų ka- 
lyklos direktoriaus, dukterį, jis konstatuoja: „Jam tai puiki 
partija“ —ir priduria: „Nesuprantu, kodėl aš negalėčiau Pary- 
žiaus aukštuomenėje susirasti žmonos, turtingos merginos, kuri, 
sakysim, išklydo iš kelio arba ketina išklysti... ir taip to- 
liau!“ 

Nors, kaip paprastai, jis viską maskuoja juokais, justi, kad 
iš tiesų rimtai galvoja apie gyvenimo draugę. Nenuoširdžioje 
Paryžiaus aplinkoje, kurią išjuokė „Dienos laiminguosiuose“, 
Žiulis Vernas pradeda jaustis baisiai vienišas — tai užmokestis 
už laisvę, iš pradžių jį taip viliojusią. Pasimetęs toje visuo- 

menėje, šiek tiek nehumaniškoje, pilnoje abejingų žmonių, pa- 
junta, kad jo širdis vis labiau ima trokšti švelnumo. Be to, 
bandydamas užkariauti Paryžių — apie tai svajoja visi jauni pro- 
vincialai — patyrė daugybę nusivylimų. Žiulis Vernas gyveno 
neturtingai, ir juo toliau, juo sunkiau jam buvo tą neturtą 
kęsti. Jis sirgo, ir dabar jo sveikata ne kažin kokia. Jam labai 
praverstų šalia turėti moterį. Vėliau jis rašys: ,Dviese lengviau 
kęsti nepriteklius." 

Aš neabejoju, kad pirmoji meilė Karolinai ilgai kamavo 
Žiulį Verną kaip tikra žaizda, nes po penkerių ar šešerių metų 
jis su kartėliu tarė Karolinos vardą. Ar nusikvatojo jaunoji 
lengvabūdė, kaip rašo viena draugė? Ar tik šyptelėjo, kaip 
rašo kita? Galimas daiktas, bet aš manau, kad čia tik išsireikšta 
vienaip ar kitaip. Jos neigiamo atsakymo visiškai pakako, kad 
atstumtas garbintojas imtų sielvartauti. Svarbu tik tai, kad jis 
jos niekad neužmiršo. 

Žiulis bando nusiraminti dirbdamas. Motina įsitikinusi — ir 
tai visiškai natūralu,— kad vedybos būtų geriausias vaistas, 
bet į jos pasiūlymus sūnus atsako juokais. Nežinau, ar iš tiesų 
jis pasakė jam priskiriamą sąmojį apie „panelę Eloizą, pašė- 
lusiai karšto temperamento merginą, menkiausia kibirkštėlė — 
ir užsiliepsnos“; tačiau aš abejoju, kad Žiulis Vernas būtų taip 
pasakęs šios panelės tėvui, kuris prašė jį kontramarkių į spek- 
taklį. Matyt, čia sumaišyti du atvejai. Muzikinio teatro sekre- 
torius iš tikrųjų pasiuntė Ninetės Šegijom tėvui bilietus į ložę; 
apie tai rašo motinai 1855 metų birželio 21 dieną ir juokau- 
damas priduria: „Jis, nedėkingasis, man nepasiūlė dukters 
rankos... Tartum aš negaliu, kaip bet kuris kitas, padaryti lai- 
mingos šios jaunos ir turtingos įpėdinės.“ 

Be to, jau minėto 1853 metų kovo 14 dienos laiško pabaigoje 
jis Iašė: 

„Ką aš tau padariau, brangi mamyte, kad nori mane apves- 
dinti? Turbūt ant manęs už kažką baisiai pyksti... Mane ap- 
vesdinti su kreole — vadinasi, sujungti Vezuvijų su Etna! Ačiū. 
Kiek mudu prarytume pompėjų ir herkulanumų, neskaitant 
15 000 bonų rentos...“ 

Aišku, nėra jokio ryšio tarp šių merginų, ir mes nežinome, 
ar panelė Eloiza buvo kreolė. Iš tiesų Ninetės Šegijom tėvas 
buvo sumanęs ištekinti dukterį, bet norėjo vieno ar kito iš 
dviejų brolių. 

Žiulis Vernas nesijaudino, kad 1854 metais Loransa Žanmar 
netapo jo žmona dėl sąmojo — tas sąmojis buvo tik dingstis, 
nes mergina jau buvo nusprendusi ištekėti už kito, kuris, beje, 
nesuteikė jai laimės. Žiulį skaudino, kad Nanto šeimos nelabai 
vertino jį kaip jauną dramaturgą, bet jis buvo visiškai abe- 
jingas namiškių kuriamiems vedybiniams planams. 

Į gyvenimo įvykius kiekvienas reaguoja savaip, žiūrint ko- 
kia jo psichikos sandara ir dvasinė būsena, atsiradusi po pir- 
mųjų reakcijų, kurios žmoguje palieka pėdsakus. Mažas Žiulis 
iš pat pradžių pasireiškė kaip lakios vaizduotės vaikas, mėgstan- 
tis Žaisti ir vadovauti žaidimams (vieno mokytojo laiškas, pa- 
teiktas ponios A. de la Fiuji knygoje, III skyriuje). Buvo 
linksmas ir net šaipūnas; ir toks liko. Jo pokštai tiko tai epo- 
chai, kada buvo nesmerkiami šiurkštūs juokai, bet draudžiamas 
ištvirkavimas. Šių laikų gražuolės susirauktų, išgirdusios žo- 
džius, kurie sukeldavo garsų juoką apie 1850 metus. Šiurkščiai 
juokauti jis mėgo visą gyvenimą. Laiškai tėvams pilni tokių 
juokų. 

Abejoju, kad per „vienuolikos viengungių pietus“ jis dek- 
lamavo „baisiai nešvankias eiles“, kaip nurodo jo nantietė bio- 
grafė?, kuri, matyt, išgirdusi senus Nanto gyventojų prisimi- 
nimus, manė, kad jaunuolis pernelyg droviems nantiečiams at- 
rodė skandalingas žmogus! Argi jo vaikystės miestas nelaikė 
iššūkiu padorumui tokios nekaltos komedijos kaip ,„Sulaužyti 
šiaudeliai"? 

Toma Mezonevo laiškas, rašytas 1925 metų rugsėjo 12 dieną, 
mums tai paaiškina: 

„Šarlis Mezonevas buvo Žiulio Verno vaikystės draugas, ir 
visą gyvenimą juodu bičiuliavosi. Žiulis Vernas surengė mano 
tėvo ir motinos jungtuves Amjene. Jis buvo tėvo kompanio- 
nas Egli kontoroje, ir mano tėvo dėka Žiulis Vernas, kuris 
visiškai nebuvo verteiva, paliko biržą... Na, o dėl vienuo- 
likos viengungių, tai tėvas man apie juos pasakojo, bet niekad 
nesakė, kad Žiulis Vernas ten dainavo nešvankias dainas; beje, 
tai nebuvo jam būdinga: jis buvo kandus, bet nelengvabūdis.' 


Ši artimo draugo nuomonė pernelyg gerai patvirtina mano 
tėvų žodžius, ir aš rimtai nežiūriu į „literatūrinius keistumus", 
kurie priskiriami rašytojui. Net abejoju, ar autentiška nešvanki 


23 Ponia Alot de la Fiuji. (Vert. past.) 

poema, išleista Paskalio Pia *, bet ne dėl joje esančių juokų, 
o dėl jų pateikimo manieros. Tariamas autorius mėgo nepa- 
dorius juokus, bet mokėjo juos išreikšti ne taip šiurkščiai. 

Nusivylimas, kurį jis patyrė, kai Karolina atstūmė nuošir- 
džią jo meilę, labai jį sukrėtė. Pagiežos jai nejautė, bet padarė 
tam tikras išvadas, paveikusias jo psichiką. Švelnumą, kurį 
jai jautė, turėjo paslėpti giliai širdyje. Su sielvartu kovojo 
gamtos duotu ginklu — humoru. Susilpnino emocionalų šios 
vidinės dramos toną šaipydamasis iš savęs ir nukeldamas nuo 
pjedestalo vaizduotės sukurtą moterį. Jis buvo susižavėjęs mer- 
gina, kuri jam sužadino karštą meilę, bet pati jos nejautė. 
O gal, būdamas labai santūrus, pernelyg vėlai atvėrė jai širdį? 
Visiškai natūralus drovumas jam kliudė būti drąsesniam, ir 
todėl jis nematė tikrų jausmų, kuriuos mergina galėjo jam jaus- 
ti. Ji neišdavė jo, nes nieko nebuvo žadėjusi, bet jis jautėsi 
išduotas, nes anksčiau manė, jog ji myli jį taip, kaip buvo 
įsitikinęs. Nuo tada jis ėmė skeptiškai žiūrėti į moters jausmus, 
juos menkinti labiau negu derėjo ir, apibendrindamas šią savo 
patirtį, nusprendė, kad moterys klastingos ir nevertos meilės. 

Jungtuvės pagal tų laikų Nanto madą davė jam rimtą pa- 
grindą abejoti prie altoriaus vedamų skaisčių mergelių nuošir- 
dumu. Čia didelę reikšmę turėjo įsigalėję įpročiai, — tai visiškai 
suprantama, bet nepriimtina aistringai širdžiai. Svarbiausia, 
tokioms jungtuvėms būdinga paklusnumas. Tik viena mergina 
galėjo jam tikti — Loransa, kuri, nepaisydama nieko, ištekėjo 
už mylimo vyriškio. Deja, kai juodu susipažino,— tokia jau 
likimo ironija,—ir vieno, ir kito širdis buvo nelaisva: Loran- 
sos širdis priklausė žmogui, už kurio ji ketino tekėti, Žiulio širdį 
buvo užvaldžiusi Karolina. 

Motina be paliovos ragino jį žūt būt vesti, ir jis jau su- 
sitaikė su mintimi apie vedybas iš išskaičiavimo, kurios bent 
padarytų galą jo nevilčiai ir vienatvei. „Aš vesiu moterį, ku- 
rią man surasi, vesiu užsimerkęs ir atsegęs piniginę“, — rašo 
jis jai. 

Kandus jo juokų cinizmas pernelyg šiurkštus, kad juo pati- 
kėtum. Vedybos — ką gi, jis iš principo jau neprieštarauja, ir 
jo draugai jam įrodė, kad tokia pabaiga normali vienuolikai 
viengungių. Jis jiems truputį pavydi, bet negali rimtai žiūrėti 
į šį svarbų dalyką. Vedybos jam kol kas —,,viengungiško gy- 
venimo laidotuvės“, ir kai jis dalyvavo savo draugo, gydytojo 

Mari, vestuvėse, „susijaudino, matydamas šią laidotuvių pro- 
cesiją“, tai yra ėmė „pašėlusiai kvatoti ir dabar tebekvatoja“',— 
priduria jis. 

Šios vestuvės jam davė progą pasilinksminti: „Niekaip ne- 
įsivaizduoju savęs svarbiausiu asmeniu tokioje ceremonijoje. 
Ji man atrodo nepaprastai komiška. Ir vis dėlto..." Šis nebaig- 
tas sakinys išduoda autorių: jo juokai dabar jau — tik pagy- 
rūniškumas! 

Šitas vaikinas negali vesti iš išskaičiavimo. Jis įsivaizduos 
save savo vestuvėse tik tada, kai kažkas atsitiks jo galvai 
dėl to, kad kažkas atsitiks jo širdžiai. Apvaizdos keliai neži- 
nomi — kiekvienas tai supranta,— jie mus nugramzdina į ap- 
linkybių magmą ir kaip Maksvelio genijus veda prie vienin- 
telio langelio, už kurio mūsų likimas. 


XII SKYRIUS 


MEILĖ IR FINANSAI 


Žiulis Vernas Amjene susitinka su jauna našle Onorina de 
Vjan. Norėdamas gauti reguliarų uždarbį, imasi finansų ir pra- 
deda dirbti pas vieną Paryžiaus biržos maklerį. 1857 metais 
veda Onoriną 


1856 metų gegužės 8 dieną apvaizdos skirtas Žiuliui kelias 
buvo šiaurės geležinkelis, kuriuo jis nuvyko į Amjeną,— ten 
jo draugas Lelaržas kėlė vestuves su panele Eme de Vijan. 
Gal kas pamanys, kad jis važiavo į Amjeną ketindamas pasi- 
naudoti proga ir susirasti ten nuotaką? Tai visiškai neįtikima, 
bet viena nekelia abejonių: jis jau pasirengęs užsinerti kilpą 
ant kaklo! 

1856 metų gegužės 8 dieną Žiulis paprasčiausiai praneša: 
„Pirmadienį vykstu į Amjeną. Mano draugas Lelaržas veda 
panelę Eme de Vjan.“ 

Iš kito jo laiško (motinai) matome, kad šitame mieste, rei- 
kia pasakyti, tuo metu gana niūriame, jis rado Kapujos * ma- 
lonumų: 

„Tebesu Amjene, kur mielas de Vjanų šeimos vaišingumas 
mane įpareigojo pabūti ilgiau negu ketinau.“ 

Įpareigojimą jis priėmė labai noriai! 

Žiulis Vernas patikliai įkėlė koją į šį Pikardijos miestą, 
net nenumanydamas, kad čia spendžiami ži:bangai viengungiui, 
kuris save laikė užkietėjusiu. Šitoje provizcijos aplinkoje ne- 
buvo nieko, kas galėjo jį sužavėti ir sukelti nepilnavertiškumo 
jausma, dėl kurio jis pasidarydavo drovus. Priešingai, jis at- 
vyksta apgaubtas paryžiečio aureolės. Nante jis nantietis, ten 
teisiamas, matuojamas bendru matu; ten jis varžosi, ten yra 
savo prietarų belaisvis. Šioje naujoje, Amjeno, aplinkoje Žiu- 
lis Vernas daug laisvesnis, nes čia jis svetimas. 

De Vjanai — visai paprasti žmonės, ir jų šeima nuoširdžiai 
linksminasi. Žiulis Vernas tuoj pat užsikrečia gera nuotaika, 
kuri, tiesą sakant, būdinga jo charakteriui. Jis „žodžio kiše- 
nėje neieško“ ir todėl visiems patinka. De Vjanai ištaisė pui- 
kias vestuves, kaip daroma provincijoje: Nante ir ypač smagu- 
rėje Pikardijoje. Užkrečiama banketų šiluma Žiulį Verną pa- 
lankiai nuteikia. 

Ir štai šioje šventiškoje atmosferoje priešais jį išnyra mie- 
las, beveik užmirštas siluetas! Graži, net labai graži, elegan- 
tiška, juki Karolina tik pakeitė vardą — dabar ji Onorina! Tai 
šiandieninės nuotakos sesuo — jauna našlė. Našlė? Na ir kas! 
Ji turi du vaikus. Na ir kas! 

Onorina jį sužavi, kaip kadaise Karolina, ir dėl tų pačių 
priežasčių, kurių jis sau neprisipažįsta. Kaip nepabrėžti ap- 
linkybės, kad abiejų moterų charakteriai panašūs? Karolina 
buvo graži, Onorina ne prastesnė. Karolina juokėsi, juokiasi 
ir Onorina. Ponia de la Fiuji Karoliną vadina — galbūt per 
greitai — jauna patrakėle. Ji būtų galėjusi taip pat atsiliepti 
ir apie Onoriną. Sakykime, kad abi buvo labai moteriškos ir 
lengvabūdės, bet jos turėjo ir kitų savybių, daug rimtesnių, 
kaip parodė gyvenimas. 

Taigi galima sakyti, kad Karolina ir Onorina priklauso tam 
moterų tipui, kuriam Žiulis Vernas nebuvo abejingas. Pasak 
Vilje de !'Il-Adano *, kiekvienas vyras ieško tikrovėje idealios 
moters, savo vaizduotės vaisiaus. Tačiau mato tik jos išorę ir 
negali išvysti esybės, glūdinčios po tam tikru apvalkalu. Kokį 
atradimą, malonų ar nuviliantį, padarys jis vėliau? 

Kol kas jo nuotaika kuo puikiausia: 

„Praleidau aštuonias dienas tenai, tose iškilmėse, kur buvo 
visko: bučinių, rankų paspaudimų, apsikabinimų, džiaugsmo 

raudų, malonumo ašarų, vestuvinių išdaigų, vedybinių emocijų, 
Amjeno pyragų, įdarytų dešrelių, dideliausių kumpių, tris va- 
landas trunkančių pusryčių, pietų, prasidedančių šeštą ir užsi- 
baigiančių vienuoliktą valandą vakaro! Ak, jei nemirsiu nuo 
persivalgymo, būsiu laimingas...“ 

Visas šis daugiažodis išvardijimas tik tam, kad būtų pada- 
Iyta nelaukta išvada: 

„Bet jaučiuosi gerai, miegu, valgau, juokiuosi ir daugiau 
negu kada nors galvoju apie vedybas; aš noriu vesti, man 
reikia vesti. Negalimas dalykas, kad moteris, kuri turi mane 
mylėti, dar negimusi, kaip pasakė Napoleonas ant Montero 
tilto.“ ** 

Pagal metodą, iki šiol tokį sėkmingą, Žiulis Vernas keletu 
eilučių pateikia savo numatyto plano matmenis: 

„De Vjanų šeima, kurios nariu tampa Ogiustas, žavinga; ji 
susideda iš jaunos, labai malonios našlės, nuotakos sesers, 
pažiūrėti be galo laimingos, ir jauno, mano amžiaus vyriškio, 
Amjeno biržos maklerio, kuris uždirba daug pinigų ir yra mie- 
liausias vaikinas pasaulyje. 

Tėvas — senas atsargos kariškis, bet kur kas geresnis, negu 
paprastai būna tie atsargos kariškiai, o motina — neeilinio pro- 
to moteris.“ 

Sofi galbūt nustebs: ji dar nėra girdėjusi, kad sūnus gir- 
tų ištisą šeimą! Po šios įžangos jis prisipažins, kad jam patiko 
ne vien ypatingas Amjeno anties pašteto skonis! 

„Tavo įgimtas įžvalgumas tave įspės, kad po visu tuo kažkas 
slypi! Taip, aš manau, jog įsimylėjau jaunąją dvidešimt šešerių 
metų našlę! Ak, kodėl ji turi du vaikus! Man nesiseka. Amžinai 
atsiranda vienokių ar kitokių kliūčių. Ji našlauja septyni ar 
aštuoni mėnesiai..." 

Šitaip paruošęs dirvą, rašo tėvui: 

„Štai aš jau grįžau iš Amjeno... Ogiusto vedybos ir naujoji 
šeima, kurios nariu jis tapo, mane labai sudomino... Šioje de 
Vjanų šeimoje yra nuotakos brolis, mano amžiaus, maloniausias 
vaikinas pasaulyje. Jis įstojo į kompaniją su vienu iš savo 
draugų, norėdamas būti tarpininku tarp vertybinių popierių 
savininkų... ir Paryžiaus biržos maklerių... Be to, jo kompa- 
nionas ir jis pats sumokėjo šimtą tūkstančių frankų už biržos 


4 Laiškas motinai, 1856 metų gegužė. (Aut. past.) 

maklerio vietą Paryžiuje... Puiki tarnyba jaunam žmogui, ir — 
jokios rizikos. Tai, ką jis dirba Amjene, dar lengviau daryti 
Paryžiuje didesniu mastu... Ponas de Vjanas labai gerai pa- 
žįstamas finansininkų ir maklerių pasaulyje. Jis lengvai galėtų 
padėti kuriam nors savo draugui tapti biržos makleriu Pary- 
žiuje net už menką sumą... Taigi, brangus tėte, norėčiau ži- 
noti, ar galėtum, progai pasitaikius, įmokėti pajų į biznį, tokį 
pat oficialų kaip advokato arba notaro kontora. Man reikia 
pakeisti gyvenimo būdą, juk mano padėtis negali visą laiką 
būti tokia netvirta... Jau ištisi metai neturiu darbo, ir kadangi 
jūsų duodamų pinigų tik pusiau užtenka, dabar, padidėjus kai- 
noms, aš skurstu..." 

Pjeras tikriausiai pašoko, sužinojęs šią naują užgaidą. Jo 
sūnus iš tiesų mėgsta staigmenas. Tėvas, labai rimtas žmogus, 
juristas, vis labiau ir labiau juo nusivilia. Ką? Atsisakęs bū- 
ti advokatu kaip jis, kad galėtų atsidėti literatūrai, ir parašęs 
tik keletą lengvų, paviršutiniškų komedijų, atmetęs pasiūlymą 
vadovauti dideliam teatrui, dabar štai nori išbandyti laimę fi- 
nansuose! Finansų pasaulis dar pavojingesnis negu literatūros, 
ypač jam, taip blogai paruoštam ir tokiam negabiam komercijai. 
Jeigu jis literatas, tegul ir būna! 

Žiulis, bent šiuo metu, turi vieną savybe — jis atkaklus. Į tė- 
vo argumentus atsako kitais, įtikinamesniais argumentais, vil- 
damasis, kad tėvas pavargs ir nusileis. Į smūgį atsako smūgiu 
1856 metų gegužės 29 dienos laiške: 

„„„-Matau, kad, viena vertus, tu mielai man padėtum su- 
sikurti padėtį, o kita vertus, manai, jog aš nemoku blaiviai 
visko apgalvoti, susižaviu kiekviena nauja idėja, atsiduodu 
fantazijos įgeidžiams ir trokštu mainų tik dėl to, kad mėgstu 
permainas. 

Aš visiškai nenoriu mesti pradėto darbo, juo labiau neketi- 
nu atsisakyti literatūros. Tas menas man be galo artimas, ir aš 
niekad jo neatsižadėsiu... Nusprendžiau neberašyti vodevilių 
nei kitų mažų pjesių; mano ambicija nenukentės, jei kruopščiai 
parašysiu vieną gerą komediją per metus. .. 

„„„Bet man reikia padėties, tokios padėties, kad drąsiai ga- 
lėčiau pasirodyti net žmonėms, nepripažįstantiems literatų.“ 

Jis baigia nepaneigiamu, vieninteliu tikru argumentu: 

„Beje, pasinaudosiu pirma pasitaikiusia proga ir vesiu: man 
baisiai nusibodo viengungio gyvenimas, jis mane vargina. Taip 

galvoja visi mano draugai... Gal tau atrodys juokinga, bet 
aš noriu būti laimingas — nei daugiau, nei mažiau. Taigi, jei 
būdamas makleriu, kaip ir anksčiau, galėsiu gyventi Paryžiuje, 
man labai palengvės. ..“ 

Tiesą sakant, tai reiškia: aš noriu vesti gražiąją dvidešimt 
šešerių metų našlę su dviem vaikais, ir ji sutinka, bet jos 
„žavinga šeima“ pagrįstai mano, kad badaujantis literatas — 
ne kažin kokia partija. Jeigu ne mažiau žavingam vaikinui, 
„de Vjanų sūnui“, pavyktų išrūpinti man gerą tarnybą, „at- 
sargos kariškis“ būtų laimingas turėdamas tokį simpatingą žentą. 

Savaime aišku, Žiulį sužavėjo ši jauna daili moteris, ku- 
rios juokas jam buvo panašus į Karolinos juoką, ir ją sužavėjo 
šis gražus sąmojingas vaikinas. Ji neabejoja, kad jis bus ma- 
lonus vyras. Visa tai rodo laimingi ženklai. Belieka viena: įti- 
kinti Pjerą surizikuoti nedidele suma dėl biznio, kuriam jis 
nepritaria. 

Raminanti frazė 1856 metų birželio mėnesio laiške jį tam 
paruošia. 

„Šiandien pat rašau į Amjeną, kad ten aktyviai imtųsi vie- 
no naudingo reikalo, apie kurį tau bus pranešta, ir aš labai 
džiaugsiuosi, jei dėl jo atvyksi į Paryžių. Sakai, kad truputį 
nepasitiki tuo ponu de Vjanu. Tai visiškai suprantama — jo 
nepažįsti, be to, reikia užmegzti dalykinius ryšius ne su juo, 
nes jis gyvena Amjene, o su žmonėmis Paryžiuje. Beje, neverta 
tuščiai kalbėti apie tai, ko dar nėra. Kai kas nors tinkama 
pasitaikys, pamatysime, kas iš to išeis. 

Kartoju tau, brangus tėte, kad apie lošimą biržoje nėra 
net kalbos...“ 

Pjeras ne iš karto pasiduoda ir pasiūlo jam tenkintis ko- 
kia nors vieta pas biržos maklerį. Bet kadangi tėvas apie tai 
kalba, vadinasi, jis jau nusileido, ir sūnus tuo pasinaudoja: 

„Prisipažįstu, noriu turėti deramą ir tvirtą padėtį, nes nuo- 
širdžiai sakau — vienatvė mane slegia; be to, mano širdyje — 
beviltiška tuštuma. Tai rodo, kad aš jau tokio amžiaus, kai 
žmogui reikalinga sąjunga su kuo nors, ryšys... Tegu jis būna 
teisėtas... Kol būsiu neetatinis kandidatas į rašytojus, tėvai 
ir motinos suksis nuo manęs ir turės tam pagrindo... 

Pajutęs, jog tėvas susitaikė su mintimi, kad sūnus bus nuo- 
latinis biržos lankytojas, Žiulis patikslina savo planą: 

„Mačiausi su ponu de Vjanu; jis kuo puikiausiai nusitei- 
kęs ir labai aktyviai rūpinasi mano reikalais, kurie galėjo 
būti sutvarkyti jau prieš savaitę, jei sąlygos man būtų bu- 
vusios palankesnės,“ 

Jo reikalai! Jau vien šis žodis ką reiškia! Belieka tik tuos 
reikalus aprašyti: 

„Vienas iš jo draugų, labai rimtas... dabar tariasi dėl bir- 
žos maklerio tarnybos. Mat reikia įmokėti 409, tai yra 
50 000 frankų. Įmokėjęs šią sumą, pasidarau pajininku ir dirbu 
kontoroje arba savarankiškai. Ponui de Vjanui visais atžvil- 
giais labiau patinka pastarasis variantas, nes, jo nuomone, 
maklerio kontoroje nėra vietos, kuri man tiktų arba būtų pa- 
kankamai pelninga. Tu matai, brangus tėte, kad reikia apvalios 
sumos — 50 000 frankų.“ 

Toliau išskaičiuojami stebuklingi rezultatai, kurių duos ši 
kombinacija! 

„Brangaus tėtės“ turbūt nejtikina tokia dialektika, nes 
1856 metų rugsėjo 10 dieną sūnus, dėdamasis nustebęs, rašo: 
„„. „Matyt, mano laiškai nesuprantami, jeigu man priskiri min- 
tis, kurių neturiu... „Vadinasi, nori lošti", — rašai. Jokiu būdu! 
Jokiu būdu...“ 

Plačiai, aštuoniose pastraipose, jis įrodinėja, kad nėra geres- 
nės išeities, nes taip patarė ponas de Vjanas! 

Jeigu Vernus ir ne visai įtikino šie argumentai, jie turi 
pripažinti, kad jų sūnus tvirtai nusprendė vesti jaunąją našlę. 
Sofi tikriausiai gynė sūnų sakydama, kad seniai ji stengiasi 
jį apvesdinti, kad vedybos jai atrodo vienintelė išeitis. Jos 
dukterys buvo tos pačios nuomonės. Šauksmas vaikino, „kuris 
nori būti laimingas“, jas sujaudino. Apgultas Pjeras menkai 
priešinasi. Per draugą ?, gyvenantį Amjene, jis ima teirautis. 
Kokia ta Devjanų ar de Vjanų šeima? Kokia ta našlė? O sūnus, 
šio keisto sumanymo iniciatorius? 

Jis nusileidžia, bet truputį apgailestaudamas, ir Žiulis turi 
dar kartą paaiškinti: 

„„--Tu nevisiškai supratai mano mintis ir elgesio motyvus. 
Kalbi apie literatūrinę neviltį. Bet prisiekiu, kad taip nėra; 
aš tik matau, jog iš literatūros neprasikursiu iki trisdešimt 
šešerių metų. Taigi nenoriu ilgai laukti, rūpi dabar bent šiek 


25 Tikriausiai Godfrua. (Aut. past.) 

tiek susitvarkyti gyvenimą... Šis naujas darbas neatims iš 
manęs viso laiko, ir aš galėsiu daryti, ką mėgstu; mano pjesės 
vis tiek bus vaidinamos,— taigi niekas nepasikeis...“ 

Abi šeimos sutiko, kad Žiulis susituoktų su  Onorina, ir 
buvo nutarta kelti vestuves, nes 1856 metų lapkričio 22 dienos 
laiške tėvui jis rašo: 

„Aš irgi visiškai taip manau: stalo sidabras — ne suveny- 
ras; verčiau auskarai... Juk tai pirma dovana. O kokia mamos 
nuomonė? Jei dovanosiu stalo sidabrą, atrodys, kad dovanoju 
sau pačiam?“ 

Pjeras kapituliavo, Žiulis ir šį kartą pasielgė, kaip norėjo. 
Na, o Sofi parašė tokį nuoširdų laišką, kad jis „buvo skaito- 
mas keletą kartų, bučiuojamas, visus labai nudžiugino ir bus 
saugomas karalystės archyve“. Ramus Pikardijos miestelis, nors 
ten prisnigo per visą pėdą, jam vis tiek atrodė gražus. 

„Šiandien palieku šį mielą miestą, kur buvau užiaikytas. 
Nemanau, kad mūsų vestuvės įvyks iki sausio 15 dienos. reikia 
laikytis tam tikro padorumo ir parodyti dėmesį Morelių šeimai 
dėl vaikų. Man rodos, jie nori gedėti visus 1856 metus... Vyras 
mirė 1855 metų liepos mėnesį, bet to reikalauja padorumas... 
Dovanos bus nepaprastai kuklios; aš įteikiau nuostabią aukso 
ir jaspio grandinėlę už 235 frankus; nepirksiu nei auskarų, 
nei briliantų. Ji pati turi dailius briliantus, kuriems padary- 
sime naują apsodą. Suknelės taip pat nereikia — ji turi jų UžŽ- 
tektinai. Nebent nupirkti movą. Na, o apie kašmyrą dar pagal- 
vosime — niekas nenuspręsta, be to, ji jau turi ilgą prancūzišką 
šalį ir dar vieną — kvadratinį. Galbūt iš jos briliantų padary- 
sime apyrankę...“ 

Onorina tikriausiai raukėsi. Iš tiesų šis vidutinis literatas 
ir biržos parankinis — nelabai kokia partija. Tačiau jos opti- 
mizmo, matyt, nepalaužė tai, kad ruošiamasi panaudoti santuo- 
kos su velioniu Moreliu trofėjus. Ji mielai sutinka su šiais 
planais, net, galimas daiktas, pati juos pasiūlo, juk tokia 
visų neturtingų jaunavedžių dalia. Ji su džiaugsmu pritaria, 
kad vestuvės būtų paprastos ir keliamos 1857 metų sausio 
10 dieną, kad santuoka būtų užregistruota miesto trečiojo rajono 
merijoje, o religinės apeigos įvyktų šv. Eugenijaus bažnyčioje. 
Šis bohema atsiduodantis paprastumas, šios. skubios jungtuvės 
gal buvo jai ne prie širdies, bet ji neparodė nepasitenkinimo. 
Prisipažįstu, tai labai gražu, ir man be galo patinka, kad mano 

senelė juokdamasi pradėjo tokį kuklų gyvenimą, mažai atitin- 
kantį jos svajones. 

Sofi ir Pjeras pasipiktinę! Juk jie buržua ir, be to, pro- 
vincialai; jiems tikriausiai sunku tai suprasti. Vaišės d la 
Bėranger antraeiliame restorane juos nuliūdina. Jie gali tik 
apgailestauti, kad dėl tam tikrų aplinkybių nesuruošta prašmat- 
ni puota, kaip per Eme vestuves! Keli Žiulio pakviesti draugai 
labai greitai pralinksmina visus šioje puotoje, kurią gyvina 
jaunojo sąmojis ir krištolinis jaunosios juokas. 

Pjeras atgauna pasitikėjimą ir, padavus į stalą desertą, per- 
skaito eiles, kurias pagal tradiciją sukūrė, ir taip įjungia šį 
įvykį į šeimos vestuvių grandinę. 

Nedidelė jo poema baigiasi šitaip: . 

Ateik, dukrele ketvirtoji, 

Tegu mūsų šeima gausioji 

Prie židinio jaukaus ras vietos, 
Draugėn su meile susispietus. 
Nors ankšta kiek, tačiau džiugu 
Pabūti tarp širdžių brangių. 


ANTRA DALIS 


XIII SKYRIUS 


FINANSININKAS ORO BALIONE 


Įsikūrimas Paryžiuje, Kelionė į Škotiją. Sūnaus Mišelio gimimas 
(1861). Žiulis Vernas rašo dar vieną istoriją apie oro balioną 


Jaunavedžiai iš pradžių apsigyveno Gerosios žinios bulva- 
re, o po kelių dienų — Sen Marteno gatvėje. O kur buvo Ono- 
rinos dukrelės? Nederėjo ex abrupto * vežtis į Paryžių šių mer- 
gaičių, pripratusių prie tylaus Amjeno. Savaime aišku, senelės 
de Vjan ir Morel jas mylėjo, be to, Onorina žinojo, kad ne- 
galima drumsti medaus mėnesio. Matyt, moters intuicija jautė, 
kad vyrą reikia pripratinti prie šeimos, pakeitusios jo gyveni- 
mo būdą, ir nors jis turi gerų norų, verčiau tai daryti pa- 
mažu. Todėl yra pagrindo manyti, kad seneliai kurį laiką, bent 
iki balandžio mėnesio, globojo abi mergaites, Valentiną ir 
Siuzaną. Beje, taip tik spėjama, nes Žiulis tučtuojau pagalvojo 
apie šį keblumą — jis visiškai neketino kliudyti žmonai paten- 
kinti motinišką instinktą. Mergaitės neturi nukentėti, kad jų 
motina ištekėjo. Ir iš tiesų Žiulis greitai ėmė į jas žiūrėti 
kaip į savo tikrus vaikus. Matyt, jis taip dažnai kraustėsi iš 
vienos vietos į kitą dėl to, kad pagerėjus materialinei padė- 
čiai, aprūpintų šeimą didesniu butu, atitinkančiu jos porei- 
kius. 

Mes žinome, jog iš Sen Marteno gatvės jis persikėlė į Mon- 
martro bulvarą, paskui — į Madžentos bulvarą, į Solnje pasažą, 
į Raudonojo kryžiaus skersgatvį. Baldų turėjo mažai, ir todėl 
kraustytis buvo lengva; ilgai galėjo juos pervežti ratukais! 

Žiulis vėl ima gyventi kaip anksčiau ir nuo pat aušros sėda 
prie darbo; atsitraukia nuo jo tik keletui valandų, kurias ski- 
ria finansinei veiklai: dabar jo laiškai ne su Muzikinio teatro, 
o su Egli maklerių kontoros štampu. Onorina tuo metu pa- 
rodo šeimininkės sugebėjimus: ji puiki virėja, mokanti vai- 


2 Ex abrupto— staiga (Iot.). 

šinti savo svečius. Tačiau jaunoji moteris pirmąkart nusivilia: 
Žiulis — ne gastronomas! Jis nesugeba vertinti kulinarijos me- 
no ir abejingai — o tai piktina žmoną — suvalgo viską, kas jam 
įdėta į lėkštę! 

Be to, vyras dažnai išeina iš namų: jam reikia uždirbti, 
nors ir nedaug, pragyvenimui ir, kaip anksčiau, pabendrauti 
su draugais iš literatūrinio pasaulio. Žinoma, jis stropiai lanko 
biržą, bet reikalų turi mažai, ir atrodo, kad ten eina kaip 
į klubą! Prie biržos kolonados būriuojasi jauni finansininkai, 
tokie kaip jis, bet čia ateina daug žmonių, besidominčių lite- 
ratūra ir teatru, nes tuo metu finansai ir literatūra gerai su- 
tarė: Diukenelis, kuris vėliau bus Šatle teatro direktorius, 
F. de Kardajakas, Vodevilio teatro savininkas, Šarlis Valiu, 
Le Musėe des Familles redaktorius, Filipas Žilis, tapęs po Žiu- 
lio Verno Muzikinio teatro sekretorium, Lorua, pianistas Deliu, 
Zaba iš Charivari redakcijos, Gajardo, Diuklerkas, romanistas 
Feido (vodevilių autoriaus tėvas) ir daugelis kitų! 

„Ši grupė buvo žinoma,— pasakoja Diukenelis— ir Žiulis 
Vernas pasidarė jos branduoliu, turinčiu pasisekimą daugiau 
dėl šmaikščių kalbų negu dėl finansinių reikalų. Jis neieškojo 
žodžio kišenėje, buvo šaipūnas, skeptikas visuose dalykuose, 
išskyrus vieną: būdamas bretonas, visą gyvenimą mąstė kaip 
katalikas. Ak, kaip buvo linksma prie kolonados!" 

Laimė, Žiulį rėmė Šarlis Mezonevas. „Jis nebuvo finansų 
pasaulio žmogus,— rašo Šarlio sūnus —ir tai mūsų nestebi- 
na; todėl Žiulio pajamos buvo menkos, ir jų užteko tik šeimai 
pragyventi, Onorina neniurzgėdama turėjo jomis tenkintis, bet 
ji gailestavo, kad vyras nevertina savo veiklos biržoje ir 
gaišta laiką tepliodamas popierių. Jos nuomone, jis per daug 
domisi mokslu, kurio reikšmės ji nesuvokia, ir be reikalo atsi- 
deda literatūriniam darbui, kuris jai atrodo visiškai nenaudin- 
gas. Onorina Žiuliui nebuvo tinkama pašnekovė; bet, laimė, 
šmaikštūs jo žodžiai ją prajuokindavo, ir čia ji sugebėdavo 
jam atsakyti. 

Tačiau gyvenimas bėgo be koniliktų. Pasinėrusi į namų ruo- 
šos darbus, Onorina šokinėjo apie dukteris ir — galbūt net per 
daug — apie vyrą, įsikniaubusį į popierius. Globa, kuria ji 
apgaubė Žiulį, iš pradžių atrodė labai maloni šiam viengun- 
giui — juk tiek metų jam jos trūko, — bet greitai ėmė var- 

ginti. Ji trukdė susikaupti, ir jis dūsaudavo, kai rūpestingas 
žmonos dėmesys atitraukdavo jį nuo darbo *'. 

Jis ėmė ieškoti patogesnio buto, kur būtų daugiau vietos 
ir kiekvienas galėtų dirbti savo darbą nekliudydamas kitam. 
O gal nuolatos kėlėsi iš buto į butą dėl to, kad taip buvo įpra- 
tęs gyvendamas vienas? 

1859 metų liepos 15 dieną jis rašo tėvui: 

„Mes ką tik grįžome iš Esono — Onorina, aš, Valentina, In- 
jaras, Deliu ir Lerua,— praleidę tris dienas pas Ogiustą *, kur 
mums buvo labai linksma, nors svilino 40“ karštis... Po sa- 
vaitės atvažiuosiu į Nantą, bet vienas... Alfredas Injaras man 
siūlo nemokamai keliauti į Škotiją. Nedelsdamas leisiuosi į šią 
žavingą kelionę... Man sekasi su kelionėmis. Nuvykęs į Eso- 
ną, išdūmiau į Reimsą, kur iš pagrindų apžiūrėjau nuostabiąją 
katedrą. Kol būsiu Škotijoje, Onorina viešės Amjene.“ 

Kelionė į Škotiją bus reikšminga. Vėliau ji paskatins jį pa- 
rašyti romaną („Juodoji Indija“) ir galbūt įkvėps meilę ško- 
tams, kurie jo kūriniuose visada labai simpatingi. Iš tenai jis 
parsiveš daugybę užrašų: ši kelionė jį praturtins, 

Tačiau jo veikla literatūros srityje ir teatre lyg sulėtėja. 
Vis dėlto 1860 metų rugsėjo 1 dieną pagal Injaro muziką 
Muzikiniame teatre pastatoma komiška opera ,„Ardenų vieš- 
butis“ *, kuriai libretą parašė Žiulis Vernas ir Mišelis Kare, 
o Bufo teatre —,Ponas Šimpanzė“, taip pat komiška opera, su- 
kurta tų pačių bendraautorių. ,„Vienuolikos apsiausties dienų“, 
trijų veiksmų komedijos, parašytos drauge su Šarliu Valiu, 
premjera įvyks Vodevilio teatre 1861 metų birželio 1 dieną. 

1861 metų rugpjūčio 3 dieną buvo atverstas pirmas kitos 
komedijos puslapis: Žiuliui gimė sūnus Mišelis. Ar tai nebuvo 
blogas ženklas? Žiulis su džiaugsmu buvo priėmęs Injaro bro- 


2 Aš ne kartą esu girdėjęs šeimą apie tai kalbant. (Aut. past.) 

2 Pas savo svainį Ogiustą Lelaržą. (Aut. past.) 

2 Viešbučio savininko sūnus Žiuljenas, įsigijęs iki gyvos galvos 
prekybinę įmonę, ir jauna jo žmona Klodina dėl tamsos ir blogo oro 
praleidžia pirmąją naktį viešbučio virtuvėje. Mat netikėtai atvyksta 
paklydęs keleivis, ir jaunavedžiai turi užleisti jam lovą. Žiuljenas širs- 
ta ir tikisi jį išvaryti nugąsdindamas; taigi įsibrovėlis nuogas šoka 
pro langą. Aprėktas viešbučio savininko, kuris jį palaiko vagimi, 
pasisako esąs antstolis, ieškantis Žiuljeno. Tas mano, kad jis atėjo 
uždėti arešto. Anaiptol! Jis jam atnešė nuosavybės dokumentus, nes 
mirė jo šimtametis pardavėjas. (Aut. past.) 

lio pasiūlymą leistis į pusantro mėnesio kelionę vienu jo kro- 
vininiu laivu, plaukiančiu į Norvegiją ir į kitas Skandinavijos 
šalis. Abu draugai sėdo į laivą birželio 15 dieną. Tačiau Žiu- 
lis paliko Iniarą Danijoje, kur tas laukė įkvėpimo ieškodamas 
Hamleto pėdsakų — mat apie jį rašė operą, —ir nutraukė ke- 
lionę: nors ir apgailestaudamas, grįžo į Paryžių — žmona grei- 
tai turėjo gimdyti. Jis parvyko sūnui ką tik gimus ir todėl, 
tiesą sakant, išvengė daugybės nemalonumų! 

Dėl šitos kelionės buvo padaryta skubota išvada, kad Žiu- 
liui Vernui trūksta tėvo gyslelės, ir ši nuomonė yra kaip tam 
tikras priekaištas. Iš tikrųjų, jei turi tėvo gyslelę, vadinasi, 
patiri malonumą sūpuodamas vaiką, o jis, matyt, jo nepatyrė. 
Šiaip ar taip, būdamas santūrus ir šiek tiek drovus. Žiulis 
Vernas nemėgo rodyti savo jausmų. Bet jeigu tėvo jausmai pa- 
sireiškia rūpinimusi vaiko likimu, tai negalima sakvti, kad 
jis jų neturėjo, nes vėliau sūnumi labai rūpinosi. Atidavę 
duoklę jausmingumui, neužmirškime, kad jam reikėjo dirbti, 
nors ir trukdė vaiko verksmas — dėl to jis nuolatos skundėsi. 
Triukšmas Žiulį Verną vargino, nes jis atsidėjęs dirbo darbą, 
reikalaujantį sukaupti dėmesį ir viską gerai apmąstyti. Jis rašė 
istoriją apie oro balioną, ir Onorina skundėsi, kad ,,„vyras nuo- 
latos lindi balione“, ir tai laikė kone pamišimu. Vieną dieną 
ji su palengvėjimu sušuko: „Pagaliau jis baigė terliotis su tuo 
balionu!" 

Be reikalo ji nevertino užbaigto rankraščio, kuris turėjo pa- 
gerinti jos padėtį. Žiulis parodė Diuma ką tik sukurtą kny- 
gą. Didysis pasakotojas buvo sužavėtas ir ragino autorių eiti 
toliau šiuo savo atrastu keliu: po nuotykių romano parašyti 
mokslinį romaną! Taip Žiulio Verno literatūrinė paletė įgavo 
naują atspalvį. Diuma padarė ir daugiau: Žiulį Verną supažin- 
dino su romanistu Biša, kuris jį pristatė Eceliui. 


XIV SKYRIUS 


DU ŽIULIAI 


Žiulis Vernas susipažįsta su leidėju Žiuliu Eceliu. Ši pažintis 
bus artimos draugystės ir vaisingo bendradarbiavimo pradžia. 
Žiulis Vernas tampa Le Magasin dEducation et de 

Rėcrėation bendradarbiu. Ecelio leidykla išleidžia „„Penkias 
savaites oro balionu“, kurios susilaukia didžiulio pasisekimo 
(1863) 


Pjeras Žiulis Ecelis, žinomas Žiulio Ecelio vardu, gimė 
1814 metų birželio 15 dieną. Jo tėvas, kilęs iš senos Elzaso 
šeimos, buvo pirmojo ulonų pulko pakinktininkas. Tarnaudamas 
garnizone, Šartre, jis vedė šio miesto merginą, ir Šartre jiems 
gimė sūnus, kuriame susijungė Elzaso ūmumas su Bosos savi- 
tvarda. 


Šis labai gabus vaikas vienuolikos metų išsiunčiamas į Pa- 
ryžių ir atiduodamas į Sen Stanisla mokyklą, kur puikiai mo- 
kosi. Dvidešimt vienerių metų, nenorėdamas sėdėti tėvams ant 
sprando, nusprendžia įsidarbinti pardavėju Poleno knygyne, 
Paryžiuje, Senos gatvėje. Šio knygyno savininkas buvo ir lei- 
dėjas, ir, be to, polemistas. Drauge su Tjeru ir Minje jis ėmė 
leisti Le National, laikraštį, smerkiantį Karolio X režimą, o 
1843 metais įsteigė L'I!lustration. | 

Taigi Poleno knygynas naujam tarnautojui buvo plati veik- 
los sritis, leidžianti pasireikšti jo intelektualinėms savybėms. 
Polenas labai greitai suprato, kad jaunasis Ecelis gali tapti 
puikiu bendradarbiu; po dvejų metų padarė jį savo kompa- 
nionu. Pamatęs, kad Ecelis turi literatūrinį talentą, Polenas 
pasikvietė jį į Le National redakciją ir tame laikraštyje ėmė 
spausdinti jo straipsnius. Tuo pat metu Ecelis įstojo į respub- 
likonų partiją ir tapo aktyviausiu jos nariu, bet savo knygyno 
nepaliko. 

1843 metais jam pavyko įsteigti savo leidyklą Senos gatvėje, 
name Nr. 33, ir įsigyti religinės literatūros knygyno fondą. 
Bendraudamas su Balzaku, Miuse, Sand, Nodje, Viardo, Žanenu, 
lankydamasis „„Arsenale“, Ecelis pats tapo rašytoju ir pasivadi- 
no Staliu. Pridurkime, kad jis artimai draugavo su Biksjo, ku- 
ris kartu su Biulozu pradėjo leisti La Revue des Deux Monaes, 


1848 metų vasario revoliucijos išvakarėse Bastidas, Le Na- 
lional direktorius, ir Marastas, respublikonų partijos įkūrėjas, 
paprašė Ecelį nueiti pas Lamartiną informacijos. Jis rado poetą 
lovoje karščiuojantį ir su nuostaba išklausė jo pranašystę: 
„Respublika neišvengiama.“ Pamatęs, kokios pozicijos laikosi 
Makono oratorius, Ecelis paprašė jį vadovauti šiam judėjimui. 

Tučtuojau buvo susitarta, kad Lamartinas kitą dieną susitiks 
su Bastidu ir Marastu viename Deputatų rūmų kabinete. 

Pokalbis įvyko, bet teko jį sutrukdyti, kai Orleano kuni- 
gaikštienė pristatė susirinkimui dofiną. Ecelis pertraukė Led- 
riu-Roleno kalbą, paprašęs, kad jis duotų žodį Lamartinui; 
šis paskelbė respubliką. Laikinosios vyriausybės narių sąrašą 
sudarė Bastidas su Eceliu, ir būtent Ecelis parašė jį didelė- 
mis raidėmis, padažęs pirštą į rašalą, ir iškabino. 

Lamartinas, Ledriu-Rolenas, Diuponas de Leras, Kremje, Ar- 
senas Use, Peltanas, Leveronas ir Ecelis patraukė į rotušę, 
kur Lamartinas, stovėdamas ant kanapos ir prilaikomas Ecelio, 
pasakė apie pustuzinį kalbų! Kad nebūtų per daug trikdomi 
Europos karalių rūmai, Lamartinas paėmė į savo rankas Užsie- 
nio reikalų ministeriją, paskyręs Bastidą generaliniu sekreto- 
riumi, o Ecelį — ministrų kabineto šefu. 

Kai gegužės 11 dieną Laikinąją vyriausybę pakeitė naujas 
ministrų kabinetas, užsienio reikalų ministro portfelis atiteko 
Bastidui, o Ecelis liko kabineto šefu. Valdžią paėmus Kaven- 
jakui, Bastidas ir Ecelis ėjo tas pačias pareigas. Reikia pažy- 
mėti, kad 1848 metų rugpjūčio mėnesį kabineto šefas Ecelis 
užmezgė ryšius su Nadaru (Feliksu Turnašonu), dailininku sa- 
tyriku ir kandžiu žurnalistu: tas pasisiūlė būti slaptu agentu, 
o jis ėmė naudotis jo, kaip karikatūristo, paslaugomis. 

Lui Napoleonas Bonapartas buvo paskelbtas Respublikos pre- 
zidentu 1848 metų gruodžio 10 dieną. Nuo šiolei Ecelis nusiša- 
lina nuo politikos, bet neatsisako rinkti informacijos Vokieti- 
joje — tokią misiją jam yra pavedęs Tokvilis. Leidėjas dabar 
atsideda savo leidyklai — Balzako, Sand, Lamartino laimei — 
likdamas Le National bendradarbiu. 

1852 metų gruodžio 2 dieną įvykus vyriausybės perversmui, 
Ecelis vos išvengė arešto, bet kunigaikštis de Morni pasiūlė 
jam išvykti iš Prancūzijos. Jis išvažiavo tremtin ir, kaip dau- 
gelis kitų, įsikūrė Briuselyje; Ecelis ir toliau palaikė glaudžius 
ryšius su Viktoru Hugo, kuris turėjo atvykti į Džersį, paskui 
į Gernsį. Pogrindyje jis taip pat rėmė savo draugus ir leido 
jų kūrinius. Ecelis susidomėjo Prudonu, Lui Blanu, Rošforu 
ir truputį vėliau — Rekliu. Išvardiju juos, kad geriau būtų ma- 
tyti, kas jis per Žmogus. 

Pagaliau, paskelbus amnestiją, Ecelis grįžta į Paryžių, kai 
kiti, norėdami pasipuikuoti, lieka savanoriais tremtiniais; taip 

Dosiečio sveikas protas nugalėjo elzasiečio ūmumą, ir, beje, 
jam pritarė aršiausi režimo priešai. Jis drąsiai ėmėsi savo 
leidybinio darbo ir, kaip žinoma, pasiekė laimėjimų *?. 

Toks buvo žmogus, tiksliau, svarbus asmuo, kuriam Žiulis 
Vernas 1862 metais nedrąsiai įteikė savo „Kelionės oro balio- 
nu“ rankraštį. Šis pirmas jų pasimatymas nebuvo toks įspūdin- 
gas, kaip manė ponia Alot de la Fiuji. Jis įvyko leidėjo kabi- 
nete, Žakobo gatvėje, ir buvo labai proziškas“!. Tačiau abu 
Žiuliai, be abejonės, vienas kitam patiko. Į daug ką jie žiūrėjo 
vienodai: studentas Žiulis Vernas atvyko į Paryžių tada, kai 
Ecelis buvo Laikinosios vyriausybės narys; pirmasis plojo vai- 
kiškam respublikos vapaliojimui, o antrasis padėjo jai gimti. 
Abu buvo „keturiasdešimt aštuntųjų metų“ žmonės. 

Rašytojas turėjo trisdešimt ketverius metus, leidėjas — ke- 
turiasdešimt aštuonerius. Egzaltacijos netrūko nei vienam, nei 
kitam, bet ir vieną, ir kitą gyvenimas buvo išmokęs tvardytis. 

Ecelis visada domėjosi jaunimu. Jis ne tik jam rašė, bet 
ir kitus autorius ragino rašyti šiai publikai. Jis išleido nuostabų 
geriausių savo epochos rašytojų pasakų rinkinį ir 1844 metais, 
sekdamas viena anglų knygute, pats sukūrė „Naujus ir vie- 
nintelius Tomo Puso nuotykius“. 1861 metais išspausdino pui- 
kią Žano Mase „Duonos kąsnio istoriją". 


Kai pagautas entuziazmo Vernas išdėstė jam savo planus, 
rašytojas Stalis suvokė visą jų prasmę, o leidėjas Ecelis net 
pašoko — taip jie tiko jo sumanymui leisti įdomų žurnalą jau- 
nimui. Kai kurie rankraščio puslapiai patraukė jo dėmesį, ir jis 
suprato, kad jaunasis autorius neskrajoja padebesiais: darbas 
rimtas. Būdamas šio darbo juvelyras, jis kai ką pakritikavo 
ir davė keletą patarimų šiam labai įdomiam debiutantui. Kri- 
tika ir patarimai buvo mielai priimti, ir juodu susitarė, kad 
Vernas, peržiūrėjęs savo rankraštį, vėl ateis po dviejų savaičių. 

Gerai nežinau, ar Onorina su tokiu pat entuziazmu kaip ir 
jos vyras puoselėjo šią viltį. Kai „istorija su oro balionu“ 
buvo baigta, ji vaizdavosi išsilaisvinusi nuo krūvos popierių 


3 Skaitytojas ras visas smulkmenas apie Ecelio gyvenimą Andre 
Parmeni ir Bonje de la Šapel knygoje „Leidėjo ir jo autorių gyveni- 
mas“ (Histoire dun Editeur et de: ses Auleurs.— Aut. past.) 

31 Apie tai papasakojo ponia Bonje de la Šapel, Ecelio anūkė. 
(Aut. past.) 

ir Manė atgausianti vyrą. Tačiau turbūt vėl nusiminė, pamačiu- 
si, kad ant stalo guli rankraštis ir Žiulis įknibęs į jį. 

Nežinia, ką Žiuliui Vernui patarė Stalis. Tikriausiai nepa- 
tarė perdirbti viso rankraščio, kaip buvo manoma. Gal davė 
pastabų dėl stiliaus, nes Stalis buvo puikus stilistas ir iš jo 
korespondencijos matyti, kad didžiausias naujojo plunksnos 
draugo troškimas tapti geru stilistu. Be to, galimas daiktas, 
buvo kalbėta, kad reikia išbraukti ištęstas vietas ir pridėti 
kokių nors emocinių momentų: daugiau ką daryti nebuvo laiko. 

Romano tema žinoma: daktaras Fergiusonas, drąsus tyrinė- 
tojas, nusprendžia 1862 metais, remiamas Londono karališkosios 
geografų draugijos, perskristi oro balionu Airiką ir patikslin- 
ti kartografijos duomenis. Žinodamas, kad valdyti oro balio- 
ną — utopija, išranda originalų būdą pakilti arba nusileisti aero- 
statu, kada norės, neprarasdamas nė molekulės dujų: reikia tik 
gyvatuku pakaitinti apdangalo vandenilį, kad pakiltum, ir liau- 
tis kaitinus, kad nusileistum. Taip jis galės susiieškoti palankią 
OIO SIOVĘ. 

Išskridę iš Zanzibaro, Fergiusonas ir jo bendrakeleiviai, Ke- 
nedis ir Džo, pasiekia Senegalą po daugybės nuotykių, suda- 
rančių pasakojimo siužetą, kurio nebuvo galima sugalvoti pasku- 
tinę akimirką. Ponios Alot de la Fiuji gražiai aprašyta scena, 
kur Ecelis prašo Žiulį Verną atsiimti rankraštį, sukurti iš jo 
„tikrą romaną“ ir atnešti po dviejų savaičių, atrodo nelabai 
įtikima. 

Baigęs taisyti rankraštį, autorius vėl atėjo į Žakobo gat- 
vę. Šį kartą Ecelį rado savo kambaryje, nes leidėjo sveikata 
buvo tokia silpna, kad jis dažnai turėjo gulėti. Rankraštis buvo 
priimtas. Autorius iškart sutiko išbraukti ištęstą vietą —,,Džo 
pasakojimą“. Tačiau leidėjas ne tik priėmė rankraštį, bet šia- 
me veikale aptikęs tokių gerų savybių ir tiek žinių, tokį pa- 
sakotojo talentą, nusprendė nesiskirti su jo autoriumi. Žiulis 
Vernas jam atrodė idealus jaunimui steigiamo žurnalo bendra- 
darbis. Ecelis buvo subūręs puikų kolektyvą, vadovaujamą Žano 
Mase *, tačiau vieno darbuotojo dar trūko. Jis turėjo ir moks- 
lininkų, ir rašytojų, bet ieškojo tokio žmogaus, kuris įkvėptų 
ir sujungtų šiuos skirtingų sričių specialistus, kad būtų patei- 
sintas Le Magasin d'Education et de Rėcrėation (Auklėjimo ir 
poilsio žurnalo) pavadinimas. Nors Žanas Mase pats rašė pui- 

xius kūrinius, jie buvo pernelyg didaktiški, kad patrauktų jau- 
nimą. 

Ecelis iš karto suprato, jog Žiulis Vernas — kaip tik tas 
žmogus, kurio jis ieškojo įgyvendinti užsibrėžtai programai, 
nes jaunasis rašytojas gebėjo sujungti mokslą ir literatūrinę 
išmonę. Argi tai nebuvo naujo rankraščio autoriaus tikslas? Bu- 
vo pasirašyta sutartis: Žiulis Vernas įsipareigojo sukurti po 
tris romanus per metus ir atnešti Eceliui, o šis įsipareigojo už 
juos sumokėti po 1925 frankus. Tačiau dėl iliustruotų leidinių 
buvo susitarta kitaip. 

Žiulis čia matė tik viena: jis gaus 500 frankų per mėnesį 
ir galės gyventi iš savo plunksnos. Jis buvo toks darbingas, 
kad nesuprato, kokių pastangų iš jo reikalaujama. 

Ecelio pasiūlyta kaina mums gali atrodyti labai menka. Bet 
reikia atsižvelgti į epochą: Balzakas ir Sand sutikdavo ati- 
duoti savo knygą už 2000 frankų. Be abejonės, literatai visada 
skurdo, ir leidėjai galbūt tuo naudojosi, tačiau Ecelis negalėjo 
debiutantui duoti tiek kiek Žorž Sand, jau žinomai rašytojai. 
Be to, Ecelis kartais turėdavo — tai kelia nuostabą — tokių ma- 
terialinių sunkumų, kad kartą Žiuliui Vernui teko jam padėti, 
kaip vėliau matysime. 

Taigi Le Magasin d'Ėducation et de Rėcrėation pasirinko 
Žiulį Verną, bet ir Žiulis Vernas prisirišo prie šio puikiai su- 
organizuoto žurnalo, kuris tapo didžiausiu jo rūpesčiu. 

Kai kas gali dėl to apgailestauti, ir pats Žiulis Vernas 
kartais būdavo nepatenkintas, jog visą laiką turi galvoti, kad 
tik neparašytų ko nors netinkamo jauniesiems skaitytojams. 
Tiesą sakant, pirmosios jo knygos buvo išspausdintos ne žur- 
nale Le Magasin d' Education et de Rėcrėation. „Penkios savai- 
tės oro balionu“ knygyne pasirodė 1863 metais. Knyga turėjo 
didžiulį pasisekimą tarp suaugusiųjų, kurie, be to, džiaugėsi, 
kad galės ją duoti skaityti vaikams. 

Šis kūrinys pelnė pasisekimą ne tik dėl savo originalumo, 
bet ir dėl palankių aplinkybių, kurias, beje, iš dalies pats ir 
susidarė. 

Skaitytojas prisimena, kad Ecelis 1848 metais susipažino su 
Nadaru, karikatūristu, kuris vėliau tapo madingų fotografu, 
veiklių, guvaus proto žmogumi, greit susižavinčiu kiekviena 
naujove. Galima pamanyti, kad Žiulis Vernas susipažino su 
Nadaru per Ecelį. Tačiau buvo ne taip, nes draugauti šiedu 

lakios vaizduotės žmonės pradėjo dar prieš 1863 metus. Žiu- 
lis Vernas visada domėjosi oreivyste: kaip prisimename, jis 
išspausdino  „„Dramą ore“, novelę, kurioje pasakojama apie 
žinomiausius pakilimus oro balionu, straipsnį „Edgaro Po kū- 
rybos bruožai“, nagrinėjantį „Hanso Falo nuotykį“ ir „Istoriją 
su oro balionu“; šis darbas, matyt, buvo sukurtas 1863 metais. 
Galimas daiktas, jaunasis rašytojas, užvaldytas savo „Kelio- 
nės oro balionu“, papasakojo Nadarui, apie ką rašo knygą, 
ir galbūt pažengė dar toliau — išdėstė savo mintis apie orei- 
vystę. Jo nuomone, balionas, kuris turės perskristi Afriką, bus 
ne dirižablis, o tam tikras oro burlaivis, gaudantis palankų 
vėją įrengimu, reguliuojančiu pakilimą ir nusileidimą. Ateitis 
priklauso už orą sunkesniems aparatams, jie skries atmosie- 
roje ir nebus jo žaisliukai. Gal karštakraujis Nadaras tuoj pat 
pasišovė išspręsti problemą, apie kurią jau buvo girdėjęs ir 
kuri patraukė jo dėmesį. Kadangi jis pažinojo beveik visus, 
greitai užmezgė ryšius su Lalandeliu * ir Pontonu d'Amekuru, 
kurie mėgino paprasčiausiomis priemonėmis išspręsti tą pačią 
problemą. Nadaras įkūrė Oreivystės tyrinėtojų draugiją, kurios 
iždininkas buvo Žiulis Vernas, o abu jo draugai — tyrinėtojai. 
Savaime aišku, norint sėkmingiau išspręsti šią problemą, rei- 
kėjo surinkti pinigų. 

Nadaras tučtuojau sugalvojo atkreipti publikos dėmesį su- 
konstruodamas didžiulį balioną, kurį pavadino „Gigantu“ ir 
kuris turėjo pakilti į orą tuo metu, kai „Viktorija“ iš „Penkių 
savaičių oro balionu“ pradės savo kelionę virš Afrikos. „Gi- 
gantas“ iš tikrųjų buvo sukonstruotas, ir pirmas jo pakilimas 
į orą buvo atšvęstas labai triukšmingai. Pasakojama, kad erd- 
vioje jo gondoloje buvo įžymūs žmonės, be to, maistas, gink- 
lai ir... negras! Deja, trečioji „Giganto“ kelionė baigėsi Ha- 
noveryje; Nadaras ir jo žmona atsidūrė dideliame pavojuje. 
Tuo metu „Viktorija“ iš „Penkių savaičių oro balionu“ perga- 
lingai skrido numatytu kursu viršum Afrikos. Be abejonės, 
publika užgniaužusi kvapą sekė abiejų balionų, tikro ir įsi- 
vaizduojamo, odisėją ir be galo susidomėjusi skaitė „daktaro 
Fergiusono nuotykius“. 

„Penkių savaičių oro balionu“ pasisekimas liudijo, jog atsi- 
rado naujas žanras — mokslinis romanas. Negalima nevertinti 
ir to fakto, kad autorius šiame kūrinyje pasireiškė kaip puikus 
pasakotojas. Buvo labai sunku sudominti skaitytojus geogra- 

finio pobūdžio romanu, kuriame nėra jokios meilės istorijos. 
Šio kūrinio puslapiuose pateikta nepaprastai gausi dokumen- 
tinė medžiaga, bet literato meistriškumas ją užmaskavo. Čia 
gražiai aprašytos Nilo ištakos, autoriaus nustatytos beveik tiks- 
liai — 1862 metų liepos 28 dieną jas atrado Spikas *, apie ku- 
rio sugrįžimą į Chartumą buvo pranešta tik 1863 metų balan- 
džio 30 dieną telegrama, pasiųsta iš Aleksandrijos. Edmondas 
Markučis pažymėjo dar vieną labai įdomią smulkmeną; romane 
pasakojama, kad į Vakarus nuo Viktorijos ežero gyvenančių 
įvairių Karague genčių moterys, norėdamos pastorėti, valgo 
daug varškės, — apie tai Spikas rašė spaudoje tik 1863 metais, 
po to, kai buvo išspausdinta ši knyga. Reikia manyti, autorius 
tai jau žinojo, matyt, iš kurio nors Spiko bendradarbio, į Eu- 
ropą grįžusio anksčiau už jį. 

Ši dokumentacija juo nuostabesnė todėl, kad tuo metu ra- 
šytojas dar negalėjo naudotis ryšiais, kuriuos Ecelio dėka už- 
mezgė vėliau. 

Na, o faktas, kad sutampa Riu ir Baro iliustracijos, esančios 
Spiko dienoraštyje, paskelbtame 1864 metais „Kelionėje ap- 
link Žemę“, paaiškinamas labai paprastai: iliustruotas romanas 
išleistas 1867 metais. Tačiau svarbiausia tekstas, kurį moksli- 
ninkas Vivjenas de Sen Martenas laiko rimta ir išsamia stu- 
dija. 


XV SKYRIUS 


HATERAS 


Šiaurės potraukis. Žiulis Vernas pradeda kurti „Kapitono Ha- 
tero nuotykius“ ir rašo „Kelionę į Žemės centrą“ 


1863-ieji Žiuliui Vernui buvo sėkmingi, be to, tais metais 
autorius ir leidėjas vaisingai bendradarbiavo ir artimai drau- 
gavo. Tais metais buvo pradėtos „Nepaprastos kelionės“. Žiu- 
lis Vernas įtemptai dirba. 1863 metų birželio mėnesį jis rašo 
Eceliui, kad „atlikęs darbą, vertą gero normandų peršerono **“, 


32 Peršeronas — stambių sunkiųjų arklių veislė. (Vert. past.) 

ir kad po dviejų savaičių jam atsiųsiąs pirmąją „Kelionės į Šiau- 
rės ašigalį“ dalį. 

Iš to galima padaryti išvadą, kad „Kapitono Hatero nuoty- 
kių“ tekstas jau smarkiai pasistūmė į priekį. 

Šioje knygoje labai aiškiai matyti rašytojo sugebėjimas at- 
siplėšti nuo tikrovės ir vaizduotėje atsidurti tose vietose, kur 
veikia jo herojai. „Aš visas pasinėręs į savo Iromaną,— rašo 
jis, — esu 80“ platumoje, temperatūra čia 407 žemiau nulio. Slo- 
guoju apie tai rašydamas. Bet niekis, juk dabar vasara.“ Tik- 
riausiai rugsėjo mėnesį jis tebekuria antrąją „Kapitono Hatero 
nuotykių“ dalį, nes apie tai rašo 1863 metų rugsėjo 4 dienos 
laiške, o to pat mėnesio 16 dienos laiške, sutikdamas su viena 
Ecelio pastaba, pareiškia, kad Haterą padarys „nepaprastai drą- 
sų ir nelabai laimingą, kad jo drąsa kels baimę“. Tačiau turime 
pažymėti, kad .jis jau parašė „Kelionę į Žemės centrą“, kuri 
buvo išspausdinta 1864 metais. 

Nuo 1863 metų rugsėjo mėnesio Žiulis Vernas gyvena Ote- 
jyje, Lafonteno gatvėje Nr. 39,—tai rodo, kad jo materia- 
linė padėtis pagerėjo. Bet tebedirba pas Egli, biržos maklerį, 
nors per paskutinį atsiskaitymą jam nepasisekė ir jis turėjo 
piniginių sunkumų, todėl negalėjo paskolinti 40000 ar bent 
20 000 frankų Eceliui, kuris taip pat buvo atsidūręs keblioje 
padėtyje. 

„Kapitono Hatero nuotykiai“, kurių skiltis, daug taisęs sti- 
lių, Žiulis Vernas nunešė į spaustuvę 1863 metų rugsėjo 10 die- 
ną, nusipelno dėmesio. Nors čia jam nepavyko įterpti „keleto 
žodžių apie meilę“, kurių reikalavo Ecelis ir kurie, rodos, var- 
gu būtų derėję šiame rūsčiame veikale, bet jis mokėjo sukurti 
tokią įtikinamą atmosferą, kad tarpais ji sukelia skaitytojui 
nerimą. Todėl, galimas daiktas, šis Ecelio noras liečia „Kelio- 
nę į Žemės centrą", kuri turėjo būti pradėta spausdinti 1864 me- 
tų rugpjūčio mėnesį, ir juo labiau „Kapitono Granto vaikus“. 

Negana to, galima nė kiek neabejoti autoriaus žiniomis: 
jo vaizduotė sukūrė vien realias situacijas. Šiame veikale ne 
tik randame iš visų poliarinių ekspedicijų paimtą medžiagą, 
bet ir pasakojimas toks tikroviškas, kad Šarko* šią knygą 
laikė „geriausiu laivo žurnalu“ ir tvirtino pats patyręs joje 
papasakotus įvykius. Garsusis tyrinėtojas man sakė, kad ra- 
šytojas, be to, labai tiksliai nustatė vietą, iš kurios po ketu- 
riasdešimt penkerių metų turėjo išvykti ekspedicija į Šiaurės 

ašigalį. Aš pajutau pasigėrėjimą, kaip ir garsusis Arkties vVan- 
denyno pliaukiotojas, kai jo patartas, susipažinau su anglų že- 
mėlapiais. 

Iš tikrųjų nurodymuose, kuriuos paslaptingasis ,„Forvardo“ 
skverbti į Smito sąsiaurį, ir tik todėl, kad šis sąsiauris buvo 
užverstas ledais, Hateras, atsisakęs inkognito, nusprendė pa- 
bandyti prasigauti Lankasterio sąsiauriu; šitaip romanistas pa- 
mokė mus geografijos. ,,Forvardas“ nuplaukė iki 78915' platu- 
mos, bet Hateras vėliau aptiko amerikiečių laivą, pasiekusį 
83735" platumą, autoriaus nuomone, kraštutinę navigacijos ribą. 
Jei perkelsime šią platumą prie Smito sąsiaurio išeigos, pa- 
matysime Kolumbijos kyšulį — Piris ten įsteigė bazę, iš kurios 
buvo galima toliau keliauti rogėmis. Šis Šarko sužavėjęs tiks- 
lumas buvo įmanomas todėl, kad turėdamas žinių ir lakią vaiz- 
duotę, rašytojas teisingai įvertino gerai jam žinomą problemą. 
Mokėjimas sugretinti visus elementus ir padaryti vienintelę tei- 
singą išvadą yra ta sveika nuovoka, kurią Ecelis vadino „per- 
pendikuliaro nuovoka“. 

Šis veikalas, kaip žinome, parašytas 1863 metais, buvo iš- 
spausdintas tik 1866-aisiais. Tiesa, 1864 metais jis dar nevisiškai 
buvo baigtas, nes po Ecelio pastabos abu ašigalio atradėjai, 
anglas ir amerikietis, nesikauna dvikovoje, kaip Žiulis Vernas 
buvo numatęs; beje, autorius atsisako sutaikyti šiuos vyrus 
„vienos gyvybės išgelbėjimu“, kaip norėjo leidėjas ir kas būtų 
buvę „baisiai įprasta“, bet sutinka padaryti taip, kaip dar nie- 
kam nebuvo atėję į galvą. Hateras turėjo žūti įšokęs į ugnikal- 
nio kraterį, bet vėliau tokios mirties buvo atsisakyta. ,,Kaip 
sugrąžinti Haterą į Angliją? Ką jis tenai veiks? Aišku, tas 
žmogus turi mirti ašigalyje, ugnikalnis — vienintelis jo vertas 
kapas",— pareiškė Žiulis Vernas, tačiau jam vis dėlto pavyko 
sugalvoti originalesnę mirtį: jis sugrąžino jį į Angliją kaip 
„poliarinio pamišimo“ auką —,,kapitoną Džoną Haterą visą laiką 
traukė į šiaurę“. 

Tuo metu visuomenė domėjosi Šiaurės—Vakarų jūros keliu, 
kurį 1851 metais atrado Maklūras po daugybės pražūtingų mė- 
ginimų, ypač Franklino, 1845 metais išplaukusio dviem laivais 
„Erebusu“ ir „„Teroru“. Tik 1859 metais kapitonas Maklintokas 
parvežė nenuginčijamą jo ir 138 bendrakeleivių mirties įro- 
dymą. Autorius dar buvo sujaudintas antžmogiškų pastangų, 

padėtų šiam liūdnai pagarsėjusiam keliui atrasti; todėl natū- 
ralu, kad jis per visokias kliūtis veda mus į tas vietas ir 
stengiasi parodyti nepaprastai sunkias šios vietovės sąlygas. 
Šitaip perveža mus Regento, Belo, Franklino, Roso, Maklintoko, 
Melvilio, Baro, Velingtono, Reino, Penio sąsiauriais! Šis marš- 
rutas, jeigu ne su juo susiję pavojai, skaitytojui būtų buvęs 
lyg ir „turistinio“ charakterio! Be to, rašytojas šitaip pagau- 
sino dramatiškų įvykių ir, svarbiausia, pasiekė tą vietą, kur 
Belčeris pamatė jūrą be ledų, plytinčią kiek akys užmato Šiau- 
rės vakaruose,— tai patvirtino Stiuartas ir Penis. Knyga grin- 
džiama jūros be ledų hipoteze. Bet kadangi kiekvienais metais 
oras vis kitoks, Hatero laivas pateko tarp ledų, plaukiančių 
į Šiaurę, ir turėjo žiemoti šalčio ašigalyje, tai yra nepalankiau- 
siomis sąlygomis. 

Šią jūrą be ledų buvo pastebėję patikimi jūrininkai. Ką gi 
atrado Piris, pasiekęs ašigalį 1909 metų balandžio 6 dieną? 
Pranešime, kurį padarė 1910 metų gegužės 4 dieną Karališ- 
kojoje geografų draugijoje Alberthole, jis papasakojo, kad 
aplenkęs Juodąjį kyšulį, rugsėjo 4 dieną išplaukė į „jūrą be 
ledų". Praplaukęs „Ruzveltu“ pro Šeridano kyšulį, nuvežė daug 
maisto atsargų į Kolumbijos kyšulį. 

Keturis mėnesius vietoj pietų vėjo pūtė šiaurys, ir tai pra- 
našavo, kad „jūra bus ne visai be ledų“. Piris ryžosi plaukti 
per Ais Fildą (Ledų lauką). Po penkių kelionės etapų jis pa- 
siekė 857923' platumą, po kitų dviejų — 85748', o įveikęs pas- 
kutinį etapą — 86". Per pirmąjį etapą pateko į nepaprastai gi- 
laus sniego zoną, kokios dar nebuvo matęs, per antrąjį etapą 
„ledo pyragas pajudėjo“, ir apie šešias mylias jis turėjo va- 
žiuoti per neseniai susidariusio ledo „pyragą“, kuris „linko“ 
po rogėmis; jis sukaupė visas jėgas ir per vieną etapą 
nuvažiavo 25 mylias. Pusiaukelėje nuo 89“ lygiagretės, rašo 
jis, „buvo girdėti, kaip aplink mus traška ledas“. Jam teko per- 
važiuoti „šimto metrų lauką, kuris įlinko, kai per jį perlėkė 
paskutinės rogės“. 

Tais metais dėl nepalankių vėjų jūra buvo ne visai be le- 
dų. Ledas buvo toks netvirtas ir plonas, jog Piris labai bijojo, 
kad gali pasirodyti „vanduo, per kurį būtų neįmanoma per- 
sigauti '. 

Romanistui net negalima priekaištauti, kad jis manė, jog 
yra Naujoji Amerika, kur sudužo ,„Porpoizas“, nes šitoje pla- 

tumoje ir maždaug 108“ ilgumoje, pagal vėlesnį Polakio žemė- 
lapį, turėjo būti kažkokia mažai žinoma žemė. 

Hatero kelionėje didžiulį įspūdį sukelia atmosfera, kurioje 
įtikima atrodo daugybė smulkmenų, beje, atitinkančių tikro- 
vę. Aš pats virpėjau skaitydamas tą vietą, kur pasirodo ,Vel- 
nio pirštas“, ir tą, kur dėl refrakcijos efekto šuo virsta ,„Apo- 
kalipsės“ baidykle. Neseniai vėl perskaičiau šį veikalą, ir, pri- 
sipažįstu, man buvo šalta kaip ir tiems poliarinių sričių tyrinė- 
tojams, ir aš drauge su jais pasijutau esąs milžiniškų ledynų 
belaisvis. Po dramatiškų ir net kartais fantastiškų epizodų ra- 
šytojas, atsiduodamas svajonei, įterpia raminančių scenų: Ark- 
ties Arkadijoje pailsime po kovų su ledkalniais per audrą; 
prieš susiduriant jo veikėjams su ciklonu, matyt, neleidžiančiu 
prisiartinti prie ašigalio, autorius, remdamasis jūrininko Penio 
fraze,— anot jo, Arkties vandenynas „atrodo kaip nuostabiausia 
jūra, pilna milijonų gyvių“,— mums aprašo šiuos nepaprastus 
vandenis, tokius skaidrius, kad pro juos matyti knibždančios 
tenai jūros pabaisos, o virš jų skraido būriai paukščių: kai ku- 
rių plunksnuočių išskėstų sparnų ilgis — dvidešimt pėdų. Šios 
oro baidyklės panašios į pulkus milžiniškų melsvai baltų paukš- 
čių, kurie be paliovos klykia „Tekeli-1i! Tekeli-li!", kai Arturas 
Gordonas Pimas patenka į baltų pelenų krioklį. Edgaro Po įtaka 
čia akivaizdi. 


XVI SKYRIUS 


VĖJO GŪSIS IŠ AMERIKOS 


1864 metais Le Musėe des Familles išspausdintame 
straipsnyje Žiulis Vernas nagrinėja didžiojo rašytojo — keiste- 
nybių mėgėjo Edgaro Po kūrybą, turėjusią jam įtakos 


Skaitant „Kapitono Hatero nuotykius“ ir „Kelionę į Žemės 
centrą“, aiškiai matyti, kad prancūzų rašytojas ne kartą su- 
kūrė keistą ir fantastišką atmosferą, kokia buvo amerikiečių 
poeto veikaluose. Žinoma, jis perteikė ją savaip; Edgaro Po 
įtaka ėmė reikštis nuo tada, kai Žiulis Vernas perskaitė ir 
išnagrinėjo šio genialaus novelisto kūrinius. 

Reikia pažymėti, kad Le Musėe des Familles 1864 metų ba- 
landžio mėnesio numeryje buvo išspausdintas Žiulio Verno 
straipsnis „Edgaro Po kūrybos bruožai“, o tuoj po to užbaig- 
ti „Kapitono Hatero nuotykiai“ ir „Kelionė į Žemės centrą“. 
Straipsnyje, apie kurį trumpai papasakosime jo neskaičiusiems, 
autorius visų pirma pabrėžia „gerą reputaciją šio amerikiečių 
rašytojo“, kurio „vardą publika žino puikiai, o kūrybą — men- 
kai, nors ji užima svarbią vietą poetinės vaizduotės literatūroje, 
nes Po sukūrė savitą žanrą, kokio dar nėra buvę... Jį galima 
laikyti zeistenybių mėgėjų mokyklos vadovu. 

Atsiras Po pasekėjų, kurie mėgins eiti dar toliau, sustip- 
rinti jo rašymo manieros ypatybes; bet nė vienas iš tų, kurie 
manys jį pralenkę, jam neprilygs... Šarlis Bodleras parašė 
savo vertimui labai jau neįprastą įžangą, kaip ir Edgaro Po 
veikalai, — jis buvo. vertas aiškinti amerikiečių autoriaus kū- 
rybą. Ir prancūzų poetui negalima palinkėti kitokio jo kūrinių 
komentatoriaus, tik naujo Edgaro Po“. 

Po fantazija kartais virsdavo kone „kliedesiu"! 

„„- .Kaip tik romane pasireiškia jo genijaus nepaprastumas. .. 
Ana Radklif išvystė baisųjį žanrą, bet ji viską aiškino natū- 
raliomis priežastimis... Hofmanas sukūrė gryną fantastiką, vi- 
siškai atsijusią nuo tikrovės... Po personažai „blogiausiu at- 
veju gali egzistuoti“, jie nepaprastai žmogiški, tačiau itin 
jautrūs, liguistai nervingi, ypatingi individai, taip sakant, gal- 
vanizuoti, tartum žmonės, kvėpuojantys oru, kuriame per daug 
deguonies: taigi jų gyvenimas — liepsnos plykstelėjimas. Jeigu 
Po personažai iš pradžių nėra pamišėliai, jie būtinai tokie pa- 
sidarys, nes netausoja smegenų... Jie išsekina protą mąstymu 
ir dedukcija: jie — baisiausi analitikai... paėmę kokį nereikš- 
mingą iaktą, pasiekia absoliučią tiesą. 

Iš Edgaro Po kūrinių turime du tomus ,„Nepaprastų istorijų“, 
verstų pono Šarlio Bodlero, „„Neišleistus apsakymus“, verstus 
Viljamo L. Hjuzo. ir romaną „Arturo Gordono Pimo nuotykiai“. 

Toliau Žiulis Vernas nagrinėja kai kurias iš žinomiausių 
Edgaro Po novelių, pavyzdžiui, „Žmogžudystę Morgo gatvėje“, 
„Pavogtą laišką“ ir „Auksinį vabalą“. Jas labai gerai žinome 
ir todėl net trumpai nepasakosime jų turinio. Tik prisimin- 
sime, kad straipsnio autorius ypač vertina „Auksinį vabalą“. 
Su didžiuliu pasigėrėjimu seka, kaip dešifruojamas gar- 
sus pergamentas, kurį pakaitinus pasirodo kaukolė ir kažkoks 

pranešimas iš kelių eilučių skaitmenų, neatskirtų tarpeliais. 
Žiulis Vernas baigia šitaip: 

„Tokia ši novelė, nuostabi, kelianti susidomėjimą lig šiolei 
nežinomais būdais, pilna logiškiausių pastabų ir dedukcijų; ji 
viena galėtų išgarsinti šį amerikiečių rašytoją. Mano nuomo- 
ne, tai geriausia iš ,,„Nepaprastų istorijų“, nes joje labiausiai 
pasireiškia literatūrinis žanras, dabar vadinamas Po žanru.“ 

Pridurkime, kad prancūzų rašytojas pamėgo kriptogramas, 
matyt, smarkiai paveiktas šios novelės. 

Be to, jis nagrinėja ir nelabai žinomą novelę „Trys sekma- 
dieniai vienoje savaitėje“ (vertė Viljamas L. Hjuzas). Po įrodo, 
kad savaitė su trimis sekmadieniais tikrai galima trims žmo- 
nėms. Pirmasis sumano keliauti aplink pasaulį per Vakarus 
ir taip laimi vieną dieną prieš antrąjį, likusį Londone. 

„Jei trečiasis žmogus atliks tokią kelionę tokiomis pat są- 
lygomis, bet priešinga kryptimi, vykdamas per Rytus, jis vė- 
luos vieną dieną. Kas atsitiks trims personažams, susirinku- 
siems vieną sekmadienį toje vietoje, iš kurios išvyko? Pirma- 
jam sekmadienis buvo vakar, antrajam yra šiandien, trečiajam 
bus rytoj. Kaip matote, čia įdomiai išreikštas kosmografinis 
sąmojis"“,— baigia Žiulis Vernas. 

Iš straipsnio tono galima spręsti, kad ši Po idėja sužavėjo 
būsimąjį „Kelionės aplink Žemę per aštuoniasdešimt dienų“ 
autorių; jis prisimins ją, rašydamas šią knygą. 

Na, o dėl „Arturo Gordono Pimo nuotykių“, tai Žiulis Ver- 
nas mano, kad šis romanas, „galbūt žmogiškesnis negu ,Nepa- 
prastos istorijos“, priklauso anksčiau minėtam žanrui“. Ir pa- 
teikia išsamią kūrinio analizę, kurios čia nekartosime. Bet ka- 
dangi daug vėliau Žiulis Vernas, paveiktas šio Edgaro Po 
romano, parašė keistąjį „Ledynų sfinksą“, kuriame pasakoja 
apie nebaigtos Pimo kelionės pabaigą, mes keliais žodžiais pa- 
pasakosime svarbiausius šios knygos epizodus. 

Prisiminsime, kaip kenčia Arturas Gordonas Pimas, kuris 
pasislėpė „Delfino“ triume, susitaręs su savo draugų Augus- 
tu Barnardu, kapitono sūnumi; išgąstį, pamačius, kad jo šuo 
Tigras pasiutęs... Paskui Barnardo laiškelį, parašytą krauju... 
Maištą laive, dalies ekipažo išžudymą... Barnardas išsigelbsti 
globojamas Dirko Peterso, nepaprastai stipraus jūreivio... Krau- 
pi gudrybė padeda Pimui, Barnardui ir Petersui susidoroti su 

maištininkais, išskyrus tokį Parkerį, vėliau prisijungusį prie 
jų... 

Prisimename keturių išsigelbėjusių žmonių skausmingą odi- 
sėją „Delfinu“, kurio stiebus nuplėšė audra ir į kurį pradėjo 
tekėti vanduo... Paskui siaubingas susitikimas su brigu vai- 
duokliu, kurio denis nuklotas lavonais. Po to .baisi scena, kai 
mirštantys iš bado paskendusio laivo žmonės nutaria, kad vie- 
nas turi būti paaukotas, ir meta burtus. Burtas krinta Parkeriui, 
ir jį tuoj pat nužudo Dirkas Petersas. 

Barnardas miršta nuo išsekimo. Pagaliau škuna „Džeinė Gai“ 
paima likusius gyvus žmones, bet čia dar nesibaigia jų kan- 
čios. Išplaukęs žvejoti ruonių, „Džeinės Gai“ kapitonas nu- 
sprendžia patyrinėti jūrą Pietų ašigalio kryptimi ir sustoja 
prie keistos Tsalalo salos, kur čiabuviai, juodi kaip derva, 
juodais dantimis, matyt, baisiai bijo visko, kas balta... Pas- 
kui „Džeinės Gai“ ekipažas siaubingai žūsta dauboje po dau- 
gybe tonų purios žemės, kurią ant jų užvertė laukiniai... Vie- 
ninteliai gyvi likę Pimas ir Petersas turės išbūti daug dienų 
kažkokiame labirinte, kol jiems pavyks pasičiupti laivelį ir 
išplaukti iš prakeiktos salos, pasiėmus įbaugintą čiabuvį. .. 

Paskui abu bėgliai nutaria plaukti į pietus. Ir šit jie pa- 
tenka „į nežinomą ir neregėtą vandenyno sritį“. Aplink juos 
dedasi kažkas nepaprasta: pradeda lyti baltų dulkių lietus, van- 
dens temperatūra vis didėja, o laivelį srovė neša link „mil- 
žiniškos rūko uždangos, panašios į begalinį krioklį, tyliai krin- 
tantį į jūrą iš didžiulės tvirtovės, esančios danguje“. 

Ir štai paskutinės Pimo dienoraščio eilutės, kurias Žiulis 
Vernas cituoja: 

„Iš už šios keistos uždangos be paliovos skrenda pro mus 
daugybė milžiniškų, melsvai baltų paukščių ir klykia „Tekeli- 
li! .." Tada mes puolame į krioklį, kur atsiveria bedugnė, lyg 
kviesdama į savo glėbį. Bet štai mums kelią pastoja pakilusi 
iš jūros Žmogaus su šydu figūra, daug didesnė negu bet ku- 
rio Žemės gyventojo. Šio žmogaus oda balta kaip sniegas...“ 

Žiulis Vernas baigia straipsnį tokiais žodžiais: 

„Štai kaip nutrauktas šis pasakojimas. Kas jį kada nors pa- 
baigs? Žmogus, drąsesnis už mane ir labiau linkęs gilintis į ne- 
įmanomų dalykų sritį. 

Tačiau, reikia manyti, Gordonas Pimas išsisuko iš keblios 
padėties, nes jis pats rašo šią keistą išpažintį; bet jis mirė 

jos nebaigęs. Po, atrodo, labai jo gailisi, tačiau nebaigia šio 
pasakojimo. 

Štai trumpas svarbiausių amerikiečių rašytojo kūrinių turi- 
nys. Gal aš per toli nuėjau juos pateikęs kaip keistus ir ant- 
gamtiškus. Gal jis iš tikrųjų sukūrė naują literatūros žanrą, 
atsiradusį dėl nepaprasto jo smegenų jautrumo,— čia panaudo- 
siu vieną iš jo žodžių. 

Atmetę, kas nesuprantama Po kūriniuose, mes žavimės jų 
naujoviškomis situacijomis, mažai žinomų įvykių nagrinėjimu, 
liguistų žmogaus psichikos savybių stebėjimu, siužetų pasi- 
rinkimu, visada originalia herojų individualybe, liguistu ir ner- 
vingų temperamentu, maniera savo kalboje vartoti daugybę 
keistų jaustukų. Nors viskas Po kūriniuose neįmanoma, tačiau 
kartais kai kas atrodo tikroviška, ir skaitytojas juo tiki. 

Tegul man bus leista dabar atkreipti dėmesį į materialistinę 
šių pasakojimų pusę. Juose niekada nejaučiamas apvaizdos įsi- 
kišimas; Po, matyt, nenori jos pripažinti ir stengiasi viską pa- 
aiškinti fizikos dėsniais, kuriuos net išgalvoja reikalui esant. 
Jo kūryboje nejuntame įsitikinimo, kuris galėjo atsirasti jam 
nuolatos mąstant apie antgamtiškus dalykus. Fantastiką jis ku- 
ria šaltu protu, jei galima taip pasakyti, be to, šis nelaimingas 
žmogus — materializmo apaštalas. Bet aš manau, kad toks jis 
yra ne dėl savo temperamento, o dėl nepaprastai praktiškos 
ir pramoninės Jungtinių Valstijų visuomenės įtakos. Jis rašė, 
mąstė, svajojo kaip amerikietis, kaip pozityvus žmogus. Pažy- 
mėję šią tendenciją, žavėkimės jo kūriniais. 

Iš nepaprastų Po istorijų galima spręsti, kokio neapsakomo 
jaudulio apimtas jis gyveno. Deja, jam neužteko jėgų, jis pra- 
rado saiką ir dėl to susirgo, jo žodžiais tariant, „baisia alko- 
holizmo liga“, nuo kurios mirė." 

Žiulis Vernas iš šios analizės gaus naudos. Jis įsidėmės tai, 
ką laiko vertybėmis: naujoviškas situacijas, mažai žinomų įvy- 
kių nagrinėjimą, siužetų pasirinkimą, realumą, kuriuo skaity- 
tojas tiki. Tačiau jo herojai bus ne ligoniai, o sveiki ir ener- 
gingi žmonės. Ir jis mus privers tikėti tuo, kas neįtikima. 

Žinoma, jo knygos šlovina žmogaus energiją, bet ir ji turi 
Iibas. Kai žmogus išsekina savo jėgas, į pagalbą jam ateina 
apvaizda. Be abejonės, Žiulis Vernas buvo deistas; iš tėvo 
paveldėtos religinės pažiūros pasireiškia būtent tada, kai jis 

savo kūriniuose parodo, kad kraštutiniu atveju įsikiša apvaizda. 

Tačiau jam buvo priekaištaujama, kaip ir jis priekaištavo 
Po, kad gana retai prašo pagalbos dievą **. Vienu ir kitu atveju 
šis priekaištas, jei čia gali būti priekaištas, man atrodo kažkokio 
nesusipratimo pasekmė. Argi priekaištaujama mokslininkui, kai 
jis, darydamas eksperimentus, nesišaukia dievo? Mokslo žmo- 
gaus pozityvizmas anaiptol nepanaikina jo religinių pažiūrų; 
tik inkvizicija būtų galėjusi pasmerkti jį už pozityvizmą. Reikia 
pasakyti, kad rašytojas, kiekviename puslapyje minintis die- 
vą, gali tik įkyrėti skaitytojui, sukelti abejingumą ir pagaliau 
sumenkinti pačią dievo sąvoką. 

Iš tikrųjų Po apsakymai liudija, kad autoriui nedavė ra- 
mybės mintis apie mirtį. Amerikiečių rašytoją kamavo žmo- 
giška baimė, ir jis pripažino dievo buvimą stengdamasis tai 
pagrįsti naujais argumentais. Ne viename jo apsakyme veikia 
šmėklos arba magnetizmo jėgos. Apsakyme „Kas atsitiko mis- 
teriui Valdemarui“ jis parodo savo herojų apimtą magnetinės 
katalepsijos. ,,„Mesmerio reveliacijoje“ Po eina dar toliau, nes 
jo misteris Venkerkas, užmigdytas magnetinių pasų, sako: „Jūs 
gerai žinote, kad pradžia yra dievas. .."— ir paskui: „Aš jį ma- 
tau, aš jį matau, jis ne dvasia, nes egzistuoja. Bet jis ir nemate- 
rialus, kaip jūs manote." 

Žiulis Vernas savo straipsnyje rašo, kad Po — materialistas 
ir mąsto kaip pozityvistas, bet tai nemotyvuota. Iš tikrųjų Po, 
atrodo, buvo labai linkęs į visa, kas paslaptinga, jo apsaky- 
mai sukurti iš daugybės „stebuklingų“ įvykių. Jeigu jis kar- 
tais ir naudojasi fizikos dėsniais, tai su didžiausia fantazija. 

Žiulis Vernas — priešingybė šiam savitam rašytojui. Jo he- 
Iojai — gyvi žmonės ir veikia realioje aplinkoje. Nors jo pasa- 
kojimuose ir yra paslaptingų įvykių, bet jie visūomet paaiškėja, 
Jo pasaulyje gyvena ne šmėklos, o gyvos būtybės. Yra tik 
viena svarbi išimtis: jis ryšis prasiskverbti į Žemės centrą 
"remdamasis „Kkriptograma, parašyta runiškais rašmenimis vie- 
no XVI amžiaus mokslininko“, Arno Saknusemo, kurį jis va- 
dina garsiu alchemiku. Čia Po įtaka akivaizdi. Ji pasireiškia 


ir tada, kai Akselį moko įsigauti į bedugnę jo dėdė Lidenbro- 


3 Vejo laiškas Eceliui, rašytas 1868 metų sausio mėnesį ir cituotas 
Parmeni ir Bonje de la Šapel. (Aut. past.) 

kas, o Pimą Tsalalo saloje — Petersas. Per Snefelso vulkano 
kraterį mūsų herojai įsiskverbia į Žemės gelmes, ir rašytojas, 
pasinaudojęs proga, mums duoda trumpą geologijos apžvalgą. 
Bet netrukus jis sukuria siaubą keliančią aplinką ir mus atveda 
į keistą požeminę jūrą, kurioje gyvena priešistorinės pabaisos. 
Ant jos kranto mūsų tyrinėtojai pamato net milžiną preada- 
mitą, ganantį bandą mastodontų. Čia jau visiškai pagal Ed- 
garą Po! 

Dar du kartus Žiulis Vernas rašys amerikiečių poeto ma- 
niera: 1875 metais, pasakodamas apie „Čenslerio“ laivo ke- 
leivių patirtas baisybes, ir 1897-aisiais — apie Pimo kelionės 
pabaigą romane „Ledynų sfinksas“. Na, o kituose savo kūri- 
niuose, jis remiasi tik fizikos dėsniais, ir jų veiksmas vyksta 
pasaulyje, kuris kartais nepaprastas, bet gali toks būti. 

Vis dėlto ir Žiulį Verną kažkada nustebino vienas psichi- 
nis fenomenas. 1850-aisiais, būdamas dvidešimt dvejų metų, 
jis turėjo progos susitikti su „garsiu hipnotizuotoju Aleksi“, 
ir tas pateikė tikslių žinių apie jo sesutę Mari ir apie brolio 
Polio kelionę, pasakė laivo pavadinimą ir vietą, kur šis buvo. 
„Matai,— rašė Žiulis Vernas tėvui,— tai tikras stebuklas.“ 

Tačiau jis neiškrypo iš savo kelio ir apsiribojo vien dak- 
taro Šarko* darbų studijavimu: susipažino su hipnozės reiš- 
kiniais, kuriuos vėliau panaudojo kai kuriuose savo apsaky- 
muose neperžengdamas- mokslo ribų. Jo galvosena buvo kitokia 
negu amerikiečių poeto, ir jis skeptiškai žiūrėjo į antgamti- 
nius reiškinius. 1853 metų gegužės 6 dienos laiške motinai jis 
nepraleidžia progos iš jų nepasišaipęs: 

„Dar nepatyriau dangiško malonumo priversdamas suktis sta- 
lą arba skrybėlę (tėtė turbūt abejoja, jog aš turiu skrybėlę!). 
Net, prisipažįstu, ligi šiolei tuo netikiu nė per nago juodymą! 
Bet girdėjau, kad trys žmonės susikabino rankomis aplink Van- 
domo koloną ir privertė ją suktis, Tiesa, jie buvo girti, todėl 
sukosi ir Vandomo aikštė, ir Tiuilri, ir bulvarai!" 

Vis dėlto amerikiečių rašytojas ir prancūzų rašytojas gimi- 
ningi. Susidaro įspūdis, jog Žiulis Vernas turėjo stengtis ne- 
sekti savo pirmtaku. Daug jo puslapių paženklinta tokio pat 
poetinio įkvėpimo, bet dažniausiai, siekdamas tikslumo, jis ban- 
do pagrįsti tai, kas iš pradžių buvo tik svajonė, 

Jau minėjome, jog jis mėgo kriptogramas, bet reikia taip 
pat pažymėti, kad, kaip ir Po personažai, Zacharijus, Hateras, 
Lidenbrokas — išskirtinės būtybės. Legranas, „Auksinio vaba- 
lo“ herojus, beveik pamišęs; tą pat galima pasakyti ir apie 
kapitoną, kurį pašėlusiai traukia į Šiaurę, apie laikrodininką, 
išradusį Laiką, apie profesorių, kuriam neduoda ramybės min- 
tis, kaip prasiskverbti kuo giliau į Žemės gelmes. Ir Nemas, 
skrodžiantis jūros prarajas, argi ne išskirtinė būtybė, svyruojan- 
ti tarp didžiausio gailestingumo ir žiaurios neapykantos 

Edgaro Po įtaka ypač pasireiškė po to, kai Žiulis. Vernas 
parašė straipsnį apie šį poetą. Vėliau ji silpnės, bet bus jau- 
čiama visoje Žiulio Verno kūryboje. 

Negalima nepaminėti 1884 metų gruodžio mėnesį laikraštyje 
Le Figaro illustrė pasirodžiusio trumpo fantastinio apsakymo 
„Frit Flak“. Kaime, esančiame vulkaninėje vietovėje, čaižomoje 
lietaus ir vėjo, vienas gydytojas, kuris labiau domisi hono- 
rarais negu ligoniais, naktį pašaukiamas pas mirštantį vargšą. 
Jis nenori eiti tokią naktį dėl kelių „frecerų“ ir, iš pradžių 
mirštančiojo žmonos, o paskui dukters kviečiamas, atsisako su- 
teikti jam pagalbą. Trečią kartą, pakvietus ligonio motinai, 
jis sutinka, bet pareikalauja tiek pinigų, kiek vertas senosios 
moters namas, ir Motina ryžtasi jį parduoti. Gydytojas su šu- 
nimi, nešančiu žibintą, eina paskui senutę. Tuo metu išsiveržia 
vulkanas, ir smarkus smūgis jį parverčia; atsikėlęs pamato, 
kad senutė dingusi. Per audrą jis patraukia link apšviesto li- 
gonio lango ir, priėjęs namą, nustemba, kad tas panašus į jo 
namą. Įėjęs į vidų, atsiduria savo kambary ir pamato, jog 
mirštantysis — jis pats! Veltui gydytojas kiek įmanydamas sten- 
giasi išgelbėti šį merdintį žmogų —, jis miršta ant savo paties 
rankų". 

Šis apsakymas atrodo neįprastas, parašytas Edgaro Po ma- 
niera ir paskelbtas 1886 metais po „Loterijos bilieto“. 

1864 metais Le Musėe des Familles išspausdino ne tik straips- 
nį apie Po, bet ir įdomią kitokio stiliaus novelę, parašytą 
1862 metais, „Grafas de Šantlenas“, kurioje pasakojama apie 
vieną revoliucijos epizodą. Kai kas mėgins joje rasti 1887 metų 
romano „Kelias į Prancūziją“ užuomazgą. 

XVII SKYRIUS 
„KELIONĖ Į ŽEMĖS CENTRĄ" 


Šis fantastinis romanas pasirodo 1864 metais. Žiulis Vernas, 
remdamasis svarbia moksline dokumentacija, ruošia „Iš Žemės 
į Mėnulį“ 


„Penkios savaitės oro balionu“ buvo grynai geografinis ro- 
manas, atskleidęs ne vienam prancūzui, „tam ponui su ordinu, 
nemokančiam geografijos“, kad egzistuoja milžiniškos centri- 
nės Afrikos teritorijos ir didieji ežerai — Tanganika, Viktorija 
ir Čadas. 

Žiulis Ecelis sūnus, perėmęs 1886 metais mirusio tėvo dar- 
bą, 1896 metų liepos 2 dienos laiške praneša apie labai pa- 
mokomą šiuo atžvilgiu atsitikimą, įvykusį leidėjų suvažiavime: 

„Trys dalyvavę ministrai, — rašo jis,— sumanė mums padėti 
ir apdumti akis mūsų užsieniečiams kolegoms pabrėždami da- 
bartinės prancūzų literatūros reikšmę; viskas ėjosi labai gerai, 
Buše ir Rambo mėtė kamuoliuką gražiai mušdami rakete, ir Žai- 
dimas dar labiau pagyvėjo, kai buvo ištartas Jūsų vardas. 
Tada įsiterpė Anoto ir ėmė pasakoti, kad būdamas su V. Ber- 
lyno konferencijoje įtakos sferoms Afrikoje nustatyti, jis, iš 
pagrindų susipažinęs su Afrikos problema, susidūrė su abe- 
jingumu arba net nemokšiškumu savo viršininko, nenorinčio 
nei suprasti, nei surasti laiko susipažinti su visais diplomati- 
niais ir ypač geografiniais dokumentais, kurių jie turėjo apsčiai. 
V. parodė didžiausią panieką Čado ežerui sakydamas, jog vai- 
kystėje niekad jo nėra matęs žemėlapiuose. 

„Kai jis paminėjo vaikystę — sako Anoto,— aš pamaniau, 
kad galų gale Čado ežeras man — vaikystės prisiminimas, kad 
perskaičius „Penkias savaites oro balionu“, jis neišėjo iš gal- 
vos — todėl ir parašiau instrukcijas ministrui — ir kad Vernas 
galbūt paveiks ir pagyvenusį žmogų, kaip paveikė vaiką. Nu- 
bėgau nupirkti „Penkių savaičių oro balionu“ egzemplioriaus 
ir vakare pasakiau ambasadoriui, kad jis turės supratimą apie 
Čado ežerą, jeigu perskaitys šią knygą. Kitą dieną jis man 
ją atidavė; visi knygos lapai buvo supjaustyti; aš laimėjau, 
o Vernas, dar kartą pasireiškęs kaip pranašas, jau pirmoje sa- 
vo knygoje nubrėžė Prancūzijos sienas Afrikoje...“ 

Įsivaizduojama kelionė, kurioje autoriui pavyko pateikti 
skaitytojui svarbiausią dokumentaciją ir nugalėti įgimtą jo tin- 
gumą, rodo, kad literatūra gali būti svarbi pažinimo priemonė. 
Beje, ilgai Žiulis Vernas buvo vertinamas tik kaip mokslo 
populiarintojas, o ne kaip literatas. Tačiau argi ši visuotinė 
nuomonė neturi būti pakeista ir argi mes neturime būti jam 
dėkingi, kad pralaužė spragą dirbtinėje sienoje tarp literatūros 
ir mokslo? 

Geras rašytojas — savotiškas iliuzionistas: naudodamasis bū- 
dais, kurie neturi kristi į akis, jis verčia mus tikėti tuo, apie 
ką pasakoja. Jeigu jam pavyksta sudaryti mums įspūdį, kad 
veikiame kartu su jo personažais, esame jo pavaizduotoje ap- 
linkoje, vadinasi, jis geras pasakotojas. 

Mūsų autorius mokėjo sudaryti tokį įspūdį, ir dėl to išgal- 
voti įvykiai atrodo realūs. Jo išmonėje yra „tūringumo“, da- 
rančio ją ne tik galimą, bet netgi tikrovišką. Būtent toks 
įspūdis 1863.metais buvo skaitytojams: jie manė, kad „Penkios 
savaitės oro balionu“ — tikros kelionės aprašymas. Nacionalinėje 
bibliotekoje yra labai juokingas laiškas kažkokio pono Lefevro, 
kuris Ecelį klausia: 

„Mane domina vienas faktas, ir aš norėčiau apie jį sužinoti; 
todėl leiskite Jus paprašyti informacijos, kuri man bus labai 
naudinga. 

Turiu galvoje Jūsų išspausdintą Žiulio Verno knygą „Pen- 
kios savaitės oro balionu“. Malonėkite man pasakyti tiesą: ar 
daktaras Fergiusonas iš tikro perskrido Afriką oro balionu?.." 

Yra griežtų kritikų, nepalankiai atsiliepiančių apie Žiulio 
Verno stilių siaurąja šio žodžio prasme. Iš tikrųjų, pernelyg 
daug laiko skirdamas įvykiams išgalvoti, jis kartais palikdavo 
stiliaus nesklandumų, kurių būtų galėjęs išvengti. jei nebūtų 
dirbęs paties užsikrauto milžiniško darbo. Tačiau tų nesklan- 
dumų neužtenka, kad pasitvirtintų Gijomo Apolinero nuomonė: 
„Žiulis Vernas! Koks stilius! Vieni daiktavardžiai!" 

1864 metais turėjo būti išleistą „Kelionė į Žemės centrą“. 
1864 metų rugpjūčio 12 dienos laiškas Eceliui mums rodo, 
kad ši knyga buvo baigta, nes Žiulis Vernas klausia, kada ji 
bus spausdinama. Tačiau jis dar kuria „Kapitono Hatero nuo- 
tykius“: 1864 metų balandžio 25 dieną rašo leidėjui ilgą laiš- 
ką, kuriame, kaip matome, kalba apie Ecelio pastabas: 


103 


„Paryžius, 1864 m. balandžio 25 d. 


Brangus Eceli, 

kaip blogai mane pažįstate, jei manėte, kad nelaukiau Jūsų 
laiško. Patikėkite, aš atsižvelgsiu į visas pastabas, nes jos tei- 
singos. Net pats jaučiau rašydamas, kad antagonizmas perne- 
lyg vaikiškas ir perdėtas, bet vis dar negaliu kaip reikiant 
susivaldyti ir nedaryti, ko noriu. Tai ne direktorius man pa- 
rašė, tai draugas, kuriuo visiškai pasitikiu. Be to, kartoju, esu 
tokios pat nuomonės kaip Jūs. Išmesime dvikovą vienu plunks- 
nos brūkštelėjimu; na, o tuos du vyrus sutaikysime anksčiau, 
ne po gyvybės išgelbėjimo, kas baisiai tiktų. Pagaliau pamaty- 
sime. Tačiau neužmirškime, kad ši anglo ir amerikiečio ne- 
apykanta — labai amerikietiška ir labai angliška ir kad abiem 
naudinga viens kitą pažinti. 

Iš Jūsų laiško sprendžiu, jog apskritai pritariate Hatero be- 
protybei ir tokiam galui. Baisiai džiaugiuosi, nes tai man la- 
biausiai rūpėjo. Nežinojau, kaip kitaip užbaigti. Be to, tai man 
atrodė šios knygos pamokomoji mintis. O kaipgi parvesti Ha- 
terą į Angliją? Ką jis tenai veiks? Savaime aišku, šis Žmogus 
turi mirti ašigalyje. Vulkanas — vienintelis jo vertas kapas. 

Visa tai apsvarstysime, kai grįšite, gerai apsvarstysime. Argi 
aš kada nesutikau kupiūruoti ir taisyti? Argi „Balione“ nepa- 
klausiau Jūsų patarimų ir lengva širdimi neišmečiau ilgo Džo 
pasakojimo? 

Be to, brangus Eceli, pasakysiu Jums savo nuomonę — aš 
anaiptol nesu įsitikinęs, jog gerai išdėsčiau įvykius, vadinasi, 
bendram labui visada esu pasiruošęs šį tą pakeisti. Pirmiausia 
noriu tapti "rašytoju — girtinas noras, tam visiškai pritarsite. 
“Jūs man sakote labai malonių ir labai įteiklių žodžių apie 
mano stilių — kad jis gerėja. Aišku, darote aliuziją į aprašo- 
muosius pasažus; čia aš baisiai stengiuosi. Patikėkite, niekas 
manęs negalėtų labiau sujaudinti, niekas nesuteiktų daugiau 
malonumo kaip toks Jūsų“ pritarimas, bet manau, ar tik Jūs 
nenorėjote truputį pasaldinti piliulės? Tikėkit manim, gerasis 
ir brangusis direktoriau, nėra ko saldinti. Aš labai lengvai pra- 
ryju ir nepasaldintą. Taigi įdomu, ar iš tikrųjų buvote toks pa- 
tenkintas rašytoju, kaip sakote, romanisto nenaudai. 

Jeigu tai Jums sakyčiau žodžiu, Jūs pašoktumėte ir pasiųs- 
tumėte mane po velnių; tačiau nors kalbu Jums kvailai, bet 
nuoširdžiai. 

Visa tai rašau norėdamas pasakyti, kaip stengiuosi tapti 
stilistu, geru stilistu; tai viso mano gyvenimo tikslas. Ir kai 
Jūs, taip gerai tatai žinantis, man rašote tokius žodžius kaip 
laiško pradžioje, širdis šokinėja iš džiaugsmo... 

“ Pono Žiulio Ecelio sūnaus kritika, patikėkite, labai mane 
veikia, nes dažniau rašau jam negu gerbiamam jo tėvui.“ 

Nuostabu, kad jis, gyvenantis kapitono Hatero kelionėmis 
ir nuotykiais, galėjo parašyti „Kelionę į Žemės centrą“ ir su- 
manyti naują romaną „Iš Žemės į Mėnulį". 

„Kelionė į Žemės centrą“ pasirodė 1864 metais, „Iš Žemės 
į Mėnulį" — 1865-aisiais, „Kapitono Hatero nuotykiai“ — 1866-ai- 
siais. Šis paskutinis veikalas — iš esmės geografinis romanas, 
o du ankstesnieji — kitokio žanro. Pirmasis, kaip sakėme, su- 
kurtas Po maniera, ir jį skaitydami patiriame maždaug tokius 
pat jausmus, kokius sukelia ,„Arturo Gordono Pimo nuoty- 
kiai“. Didžiausioji „šios beprotiškos kelionės“ dalis vyksta rea- 
liame pasaulyje, kur uolos — geologinių procesų padarinys ir 
kur vanduo, net šiltas, — paprastas vanduo ir neraibuliuoja vi- 
sais purpuro atspalviais, kaip raibuliavo Tsalalo saloje! Šioje 
raminančioje aplinkoje mes su pasitikėjimu įsiskverbiame į 
keistą pasaulį. 

Pagrindinis romano herojus — Akselis, „šiek tiek neryžtin- 
gas" jaunuolis, be jokio džiaugsmo išvyksta iš jaukių savo 
namų Hamburge, atsisako įpročių ir, be to, palieka sužadėtinę, 
vardu Groiben, „kurią myli ramiai, kaip tik vokietis moka 
mylėti". Tai ši blondinė žydromis akimis, tvirtoko charakterio“, 
ragina jį leistis į nepaprastą kelionę, kuri likimui panorėjus 
buvo sumanyta tik todėl, kad būtent Akselis surastų raktą 
Arno Saknusemo dokumentui iššifruoti. Groiben, energinga ir 
reikli mergina, parenka neryžtingam savo sužadėtiniui likimą 
sakydama: „Kai grįši, Akseli, būsi vyras.“ 

Vadovaujamas savo dėdės Lidenbroko, Akselis atlaikys dau- 
gybę išbandymų ir suvyriškės. 

Pimas, prisikentėjęs „Delfino“ laive ir per kančias užsigrū- 
dinęs, „Džeinės Gai“ škunoje galėjo atsikvėpti, kol nuplaukė 
iki Tsalalo salos. Iš šios žemės. nepanašios į jokią kitą, jis 
leidosi į savo fantastinę kelionę ir nuvyko į tokią vietą, kur 
pamatė nepaprastai baltą „didelę šydu apsigaubusią figūrą“. 
Akselis išplauks iš vienos didžiausių Europos salų, kurios vi- 
duje dėl smarkaus plutoninio proceso atsirado „antgamtinio 

baisumo šalis“. Susitikimas su numirėliško veido vargšu raup- 
suotuoju nepagyvina be galo liūdno peizažo. Kopti į Snefelsą 
sunku ir net pavojinga. 

Nusigavęs į kraterio gilumą, kur net tyla atrodo grėsmin- 
ga, jis turi prasiskverbti į Žemės rutulio gelmes braudamasis 
siauru koridoriumi — paskutinį kartą išsiveržus ugnikalniui, juo 
tekėjo lava; jam neduoda ramybės mintis, kad ji vėl gali išsi- 
lieti. Paskui jį apima nuovargis, pradeda kamuoti troškulys. 
Akselis piktinasi ir nori atsisakyti šio beprotiško dėdės su- 
manymo. Paskui atgauna drąsą. Pagaliau, sudavus kirstuvu, 
ištrykšta šaltinis, kuris tekėdamas virsta upeliu,— belieka tik- 
tai eiti palei jį. Ir kaip tik dabar Akselis sušunka: „Nebėra 
jokios kliūties, galinčios sužlugdyti mūsų planus!“ Nuo šios 
akimirkos jis ryžtingai įsijungia į nepaprastą ekspediciją. 

Tačiau Akselio laukia naujas išbandymas: jis paklysta šiame 
labirinte, išnykus upeliui, kuris jam buvo tarsi Ariadnės siū- 
las. Susitaikęs su baisiausia mirtimi, pasinėręs į visišką tam- 
są, „apgaubtas nakties“, jis jau kone puola į didžiausią ne- 
viltį, bet kažkoks akustikos reiškinys padeda jam surasti ke- 
lionės draugus ant požeminės jūros kranto. 

Taip po siaubingų išbandymų Akselis pažvelgs į praeitį ir 
susipažins su išnykusiu priešistorijos pasauliu; be to, pamatys 
žmogų, gyvenusį prieš Adomo erą. 

Nuo šiolei „visa, kas žmogiška, jam neatrodo neįmanoma — 
„aš užmiršau praeitį, nebijau ateities“. 

Visa tai — fantasmagorija, ir skaitytojas tuo neabejoja, bet 
jam nesvarbu. Jis gyvena Akselio įspūdžiais; jį apnikusios 
tos pačios mintys ir jausmai, kamuoja tas pats košmaras. Ne- 
bėra ko ir galvoti: ar teisybė visa tai, ką jis mums pasakoja? 
Kas gali pasakyti, kad negyvena tikrovėje, kai sapnuoja? Dar 
nenubrėžta riba tarp to, kas tikra ir įsivaizduojama, bus nu- 
statyta tik pabudus. Taigi mus užmigdė kerai, ir mes sapnuo- 
sime tol, kol Akselis iškęs paskutinį išbandymą. 

Kai Akselis sunkiai kopia atgal į Žemės paviršių, išsiveržus 
Strombolio ugnikalniui, jo drąsa ima mažėti, ir dėdė paskutinį 
kartą jį pamoko: „Kol plaka širdis, kol gyvas kūnas, aš nė 
manyti nepamanau, kad valinga būtybė gali kristi į neviltį.“ 

Išvykęs iš apsiniaukusios Islandijos, jis pabunda „vienoje 
iš nuostabiausių Žemės šalių, po žydru Sicilijos dangumi". 

Mus kamavęs siaubas staiga išblėsta ryškios šviesos apoteozėje, 
kuri yra ir herojaus apoteozė. 

Po visų išbandymų Akselis gauna atpildą, užvaldęs savo my- 
limosios širdį. Pati Groiben paliudija apie visišką jo pergalę 
sakydama: „Dabar tu didvyris, dabar tau nebereikės skirtis 
su manim, Akseli.“ Jų sąjunga nebus blankus hamburgietės 
ir drovaus jaunikaičio santuokinis gyvenimas, o sunkumų už- 
grūdintų dviejų žmonių sąjunga: Akselis patyrė dramatiškų 
nuotykių, Groiben kentėjo dėl išsiskyrimo. 

Akselio istorija atrodo kaip trumpas pasakojimas apie mūsų 
likimą, kaip atvaizdavimas amžino nerimo, kuris trumpam at- 
lėgsta, ir žmogus gali išmėginti naujas jėgas. Kai mūsų po- 
elgiai mus nuveda į aklavietę, kai apima neviltis ir apgaubia 
„tamsybė“, sąmoningai ar nesąmoningai mes šaukiamės neby- 
laus dievo ir atsiduodame į jo rankas. Šis beviltiškas šauks- 
mas iš pat.pradžių pasidaro išganingas, nes mums suteikia drą- 
sos, reikalingos gyventi. 

Na, o apvaizdos įsikišimas dviprasmiškas — ji duoda 
mums progą gelbėtis patiems: dievas ne keičia savo įsaky- 
mus, o leidžia jais naudotis. Visiškoje tamsoje paklydusį Ak- 
selį išgelbės ne staiga pasirodęs angelas, o natūralus aidas. 
Netikėtai pasigirdęs aidas — štai visas stebuklas. 

Marselis More labai subtiliai palygina šį kūrinį su Vilje de 
IIl-Adano novele „Klerė Lenuar“, išspausdinta 1887 metais 
rinkinyje „Tribiula Bonome“. Jis sutinka su pono Drugaro nuo- 
mone, kad senas danų rašytojas iš 1867 metais išėjusios pir- 
mosios „„Klerės Lenuar“ versijos, 1887 metų leidime tapęs Bjor- 
nu Zaknusenu,—,Kelionės į Žemės centrą“ kriptogramos auto- 
rius, Arnas Saknusemas: iškreiptas vardas islandų mokslininko 
Arno Magnuseno, gimusio 1663 metais. Iš to jis daro išvadą, 
kad ;Vilje keletą kartų perskaitė „Kelionę į Žemės centrą“, 
paskui perdirbo „Klerę Lenuar“ 1887 metų leidimui, ir tai juo 
labiau įtikima todėl, kad jis naujame tekste pavartojo retą Žodį 
ignivome (spjaudantis ugnimi), kurį Žiulis Vernas vartoja ga- 
na dažnai. Yra ir kitas aiškinimas: tas pats žodis pasirodė Leo- 
no Blua straipsnyje apie Huismansą, išspausdintame 1887 metų 
pradžioje, o kaip tik tuo metu Vilje, Leonas Blua ir Huisman- 
sas susitikinėjo kiekvieną sekmadienį. Be to, ponas Drugaras 
pažymėjo, kad Vilje parašė didelę dramą, kurios herojus, kaip 
ir „Kelionės į Žemės centrą“, vardu Akselis. 

Marselis More ieškojo Žiulio Verno įtakos pėdsakų Leono 
Blua romane „Nusiminęs žmogus“ ir Huismanso romane „Prieš 
plauką“. Jis daro išvadą, kad Huismansas ir abu jo stalo bend- 
rai „buvo prisiskaitę ,,„Nepaprastų kelionių“ autoriaus kūrinių“. 

„Penkios savaitės oro balionu“ autoriui suteikė didžiulę šlo- 
vę. Nėra jokios abejonės, kad ir naujas jo kūrinys literatūri- 
niuose rateliuose buvo giriamas arba kritikuojamas. Huisman- 
sas, Leonas Blua ir Vilje, kurie mėgo visa, kas nepaprasta iI 
net paslaptinga, negalėjo nesusidomėti romanu, pilnu jų darbui 
artimų simbolių: požeminio pasaulio atmosferoje, sukurtoje pa- 
gal mūsų intelekto reikalavimus, ir joje gyvenančių fantastinių 
būtybių paveiksluose jie girdėjo atgarsį savo kūrinių, kupinų 
žmogaus širdies nerimo. 

Na, o hipotezę, kad Žemės rutulys yra tuščiavidurė sfera — 
nors Lidenbrokas mūsų sferoide surado tik „dalinę tuštumą“, — 
Akselis prisimena iš „vieno anglų kapitono teorijos: šis ly- 
gino Žemę su tuščiavidure sfera, kurios viduje šviečia smar- 
kiai suspaustas oras, o du šviesuliai, Plutonas ir Prozerpina, 
sukasi paslaptingomis orbitomis. Galbūt jis sakė tiesą?“ 

„Kapitono Hatero nuotykiuose“ (dvidešimt devintame sky- 
riuje „Ledo laukais“) randame tikslesnių žinių — jas suteikia 
daktaras Klobonis — apie šį anglų kapitoną, „kapitoną Sainesą, 
pasiūliusį Hamfriui Deiviui, Humboltui ir Arago leistis į po- 
žeminę kelionę! Tačiau šie mokslininkai nesutiko.“ 

Žiulis Vernas, be abejo, priskyrė šią teoriją prie chimerų, 
kurias yra sukūrusi ta Žemės rutulio vieta “. Jos poetinė pusė, 
aišku, jį sužavėjo, nes jis tuoj pat ją panaudojo, rašydamas 
„Kelionę į Žemės centrą“. 

Įdomų dalyką pareiškė ponas Salomonas žurnale Connais- 
sances des Lettres (Hachette, 1958): Žorž Sand 1864 metais pa- 
skelbė žurnale La Revue des Deux Mondes, o 1865-aisiais iš- 
leido atskira knygute fantastinį pseudomokslinį pasakojimą 
kurį „įkvėpė jos polinkis į mineralogiją“ ir „kuris įdomus tik 
tuo, kad nepaprastai panašus į Žiulio Verno romaną „Kelionė 
į Žemės centrą“. Šis kūrinys vadinasi „Laura“. 


Ponia Vjern subtiliai pabrėžė, kad abu romanai panašūs, ir 
konstatavo, kad „Lauros“ ir „Kelionės į Žemės centrą“ pana- 


3 Kalbama apie tolimiausią Šiaurę. (Vert. past.) 

šumo pagrindas — bendra moralinio subrendimo tema. Matyt, 
iš tikrųjų abu rašytojus įkvėpė tas pats dalykas. 

Kyla klausimas, kas kam šiuo atveju padarė įtakos, Žorž 
Sand parašė ,Laurą“ 1863 metais ir taisė korektūrą 1864-aisiais. 
Žiulis Vernas parašė „Kelionę į Žemės centrą“ 1863-aisiais ir 
1864 metų rugpjūčio 1 dieną klausė, kada šis veikalas turi 
būti pradėtas spausdinti. Vadinasi, abi knygos buvo sukurtos 
tuo pačiu laiku. Sand negalėjo nieko žinoti nei apie „Kelionę“, 
nei apie „Haterą“. Žiulis Vernas negalėjo būti skaitęs „Lauros“. 

Jeigu jau ieškoma bendro įkvėpimo šaltinio, ar negalima 
jo rasti pas Ecelį? Šis leidėjas artimai draugavo su Sand. Ece- 
lio ir Žiulio Verno dar nesiejo tokia artima draugystė, kokia 
pasidarė vėliau, bet jau buvo gana tvirta. Abu vyrai maty- 
davosi kasdien. Pridurkime, jog Eceliui rūpėjo, kad globotinis 
naudotųsi jo draugų ratelio intelektualiniais turtais. Tarp Ece- 
lio kompanijos mokslininkų buvo Sent Kler Devilis*, kuris 
kalbėdamas galbūt užsiminė apie Deivio ir anglų kapitono teo- 
rijas, o šia detale pasinaudojo Žorž Sand ir Žiulio Verno vaiz- 
duotė. 


Reikšminga, kad abu romanai —,,Kelionė" ir ,Hateras“— buvo 
sumanyti beveik tuo pat metu. Vienas paremtas tokiais tiks- 
liais geografiniais duomenimis, kad atrodo lyg tikrovės kopija, 
kitas įkvėptas chimerų, kurias kritikuoja daktaras Klobonis. 
Tačiau abiejų knygų veiksmas vyksta nerimo ir paslaptingumo 
kupinoje atmosferoje, kuri rodo, kad autoriaus dvasios būsena 
buvo tokia pat. Susidarė įspūdis, jog rašytojas, apgailestau- 
damas, kad negali atsiduoti poetinėms svajonėms, pažadintoms 
stebuklingo reginio — ledų, plaukiančių Arkties vandenynu, per- 
kėlė šias svajones į kitą romaną ir išreiškė slapčiausius savo 
jausmus, nevaržomus griežtų mokslo disciplinų. 

Kadangi paminėjome Vilje de !Il-Adano vardą, ar nereikė- 
tų pažymėti, kad toks pat nerimas buvo apėmęs ir ,,„Klerės Le- 
nuar“ autorių, kurio misticizmas lengvai nugali pedantą Bo- 
nome, vis dėlto ir vėliau mėgusį dviprasmiškus juokus? 

Gal kova tarp mokslo ir tikėjimo, 1854 metais pavaizduota 
apsakyme „Meistras Zacharijus“, teikė peno Žiulio Verno poe- 
tiniam idealizmui? Mes žinome, kaip jis žavėjosi Bodleru — tai 
pats pripažįsta savo straipsnyje apie Edgarą Po. Taigi „„Kelio- 
nę į Žemės centrą“ reikia skaityti kitaip nusiteikus, negu pa- 

prastai skaitomi Žiulio Verno geografiniai ir moksliniai Io- 
manai. 

Ar verta apgailestauti, kad jis neišsilaikė kelyje, kuris tiek 
daug talentų atvedė į literatūrą, jaudinančią, bet daugelio lai- 
komą liguista? 

Mišelis Korde davė mums atsakymą „Apsiausties vaiko iš- 
pažintyje": 

„Vienas žmogus padarė didelę įtaką vaikams, gimusiems 
prieš paskutinįjį karą (1870 metų) ir po jo,—tai Žiulis Ver- 
nas. Kaip turi būti jam dėkinga ši karta! Jis mokėjo ją išva- 
duoti iš tamsaus kalėjimo... Jis įkvėpė jai norą pažinti pa- 
saulį, mokslo pomėgį, drąsos ir energijos kultą... Aš nė kiek 
neabejoju, kad po šimto metų mūsų palikuonys negalės su- 
prasti, kodėl šis puikus rašytojas, galingas poetas, magiškos 
jėgos kupinas auklėtojas, pranašas, kurio visos fantazijos savo 
laiku bus įgyvendintos, nebuvo deramai pagerbtas, kaip mūsų 
epocha pagerbia didžiuosius rašytojus. Ir vien neįtikėtina bai- 
mė pasirodyti juokingiems, žemas vergavimas mados įstaty- 
mams, nešvarūs užkulisiai, visada sujundantys, kai ketinama 
ką nors pripažinti, jiems padės įminti šią mįslę.“ 

Jei apsiausties vaikas sakė tiesą, mes turime džiaugtis, kad 
numalšinęs savo poetinį nerimą ir įveikęs, kaip Akselis, tam- 
saus labirinto žabangus, Žiulis Vernas atgavo humoro jausmą 
ir, pasilinksminęs artileristų sąskaita, papasakojo mums apie 
labai nepaprastą tais laikais kelionę į Mėnulį! 

Romanistą, taip laimingai ištrūkusį iš Strombolio kraterio, 
po dešimties metų apkaltino kažkoks ponas Delma, pramintas 
de Ponže, tuo, kad rašydamas „Kelionę į Žemės centrą“, nu- 
plagijavęs jo novelę, pavadintą „Minervos galva“, ir iš Žiulio 
Verno pareikalavo sumokėti 10000 frankų. „Kodėl ne dešimt 
milijonų?“ — paklausė rašytojas. 

Ši novelė buvo išspausdinta La Revue contemporaine antroje 
serijoje, trisdešimt penktame tome; jos herojus randa galvą 
karste, kalno viršūnėje. „Tarp šių siužetų, — aiškina Žiulis Ver- 
nas savo leidėjui, — nėra jokio ryšio, stebina tik vienas pana- 
šus dalykas: karsto vietą nurodo šešėlis, kurį meta lazdelė mė- 
nulio šviesoje, o mano romane — kalno viršūnė saulės švie- 
soje nurodo angą, pro kurią galima nusileisti į žemės gelmes. 
Štai ir viskas! Pono de Ponže novelė baigiasi maždaug ten, 
kur prasideda mano knyga!.. 

Garbės žodis, aš nebuvau skaitęs pono de Ponže novelės, 
kai rašiau „Žemės centrą". 


Labai svarbus tas faktas, kad paprašęs Literatų draugiją būti 
arbitrų, jis atsisakė jurisdikcijos, nes Draugija pasmerkė jį 
kaip plagiatorių. .. 

Procesas įvyko 1875 metais. Ponas de Ponže jį pralaimėjo, 
ir jam buvo priteista sumokėti išlaidas. 


XVIII SKYRIUS 
„IŠ ŽEMĖS Į MĖNULĮ" 


Pralenkęs šimtmečių „Apoloną IX“, ta pačia trajektorija į Mė- 
nulį skrieja kosminis sviedinys. Le Journal des Dė- 
bats 1867 metais išspausdina romaną „Iš Žemės į Mėnulį“, ku- 
ris vėliau išeina atskira knyga. „Hateras“ išleidžiamas 1866 me- 
tais. Žiulis Vernas jau rašo „Kapitono Granto vaikus“ ir „Pas- 
laptingąją salą“ 


Apsakymas „Blokados pralaužėjai“, išspausdintas Le Musėe 
des Familles 1865 metais, mums įrodo — jeigu to reikia, — kad 
rašytojas atidžiai sekė, kuo baigsis karas Jungtinėse Valstijose. 
Karas artėjo prie galo; Li buvo atiduotas Grantui Apomatokse 
1865 metų balandžio 9 dieną, ir tuo karas baigėsi. Apie Ecelį 
susibūrę liberalai linkėjo pasiekti pergalę šiauriečiams, kovo- 
jantiems už artimas jiems antivergovines idėjas,— šiauriečių 
pranašumas prieš pietiečius vis labiau ryškėjo. Antivergovinis 
Ecelio įkarštis neblėso: net kai prekyba vergais buvo uždraus- 
ta, jis vis dar reikalavo, kad Nemas būtų belaisvius gabenančių 
laivų medžiotojas! Žiulis Vernas su didžiausiu dėmesiu sekė šį 
brolžudišką karą, ir tai, ką apie jį parašė vėliau, „Šiaurėje 
prieš Pietus“, rodo, kad buvo gerai susipažinęs su įvykiais. Jį 
stebino ir kėlė siaubą tos didžiulės pastangos, kurias dėjo abi 
pusės, pliekdamos neregėtai galinga artilerijos ugnimi. Šis pa- 
cifistas su nerimu galvojo, ką veiks, sugrįžus taikai, artileristai, 
kurie daugybę metų turėjo tik vieną tikslą — išrasti geriausią 
žmonių naikinimo formulę. Patrankų fabrikantai galėjo tapti 

pavojingais nesantaikos kėlėjais. Kur nukreipti staiga nutrauktą 
jų veiklą? 

Jis įmerkė savo, dramaturgo, plunksną į rašalą, tikėdamasis 
sulaukti įkvėpimo ir panaudoti jį prieš naikinimo pabūklų iš- 
radėjus, nes pabūklai „kur kas mažiau naudingi už siuvimo 
mašinas“. Pirmas tomas, pavadintas „Iš Žemės į Mėnulį“ — hu- 
moro kupina satyra. Ką daryti su gausybe artileristų? Bulvarų 
teatro dramaturgui tuoj pat dingtelėjo komiškas atsakymas: 
tegu jie bombarduoja mėnulį, ir reikalui esant tegu juos net 
išsiunčia tenai! 

Tikslas buvo numatytas, beliko jį pasiekti. Artileristai galėjo 
sugalvoti tik vieną priemonę — patranką. Beje, reikia pasa- 
kyti, kad tuo metu nieko kito ir nebuvo. 

Rašytojas labai sąžiningas — nesistengia pagrįsti to, kas iš 
pradžių buvo tik juokai, bet staiga virto įgyvendinamu su- 
manymu. Kadangi Barbikenas turi pateikti argumentų, fizika ir 
matematika ateis į pagalbą fantazijai. Romanistas pasitelkia 
per daugybe metų sukauptas mokslo žinias, o jo pieštukas 
brėžia skaičių stulpelius, iš kurių jis daro išvadą, kad šis 
projektas įmanomas balistikos požiūriu. Patrankos sviedinį ga- 
lima pakeisti tuščiaviduriu sviediniu, ir autorius tartum girdi, 
kaip jo draugas Nadaras šnibžda, kad toje ertmėje gali tilpti 
žmogus. Šis entuziastas, pasirengęs kiekvienam drąsiam poel- 
giui, nesudvejojęs atliktų beprotišką bandymą. Taigi toks žmo- 
gus yra, Mišelis Ardanas — Nadaro anagrama — bus pirmasis 
astronautas. | 

Žiulis Vernas pernelyg atsargus ir abejoja, ar jo apskaičia- 
vimai teisingi; todėl paprašo savo pusbrolį Anri Garse, aukš- 
tosios matematikos profesorių, atidžiai juos patikrinti, juoba 
kad jis apie tai nusimano, nes yra vieno kosmografijos trak- 
tato autorius. Trajektorijos nustatytos, bet lieka neįveikiamų 


kliūčių. Romanistas labai sąžiningai jas nurodo, mat, anot Šar- 
lio Noelio Marteno, jis nebuvo „nei nemokša, nei naivuolis“. 
Pasakotojas turi ateiti į pagalbą mokslui — įtikinti skaitytoją, 
kad visos kliūtys nugalėtos ir romano veiksmas gali vystytis 
toliau. Didelis pagreitis, karštis dėl smarkiai lekiančio sviedi- 
nio trinties į atmosferos sluoksnius — šias kliūtis galima pa- 
šalinti panaudojus raketą, kuri, kaip žinome, ir išsprendė prob- 

lemą. Rašytojas išmanė apie raketas — jo raketa turi raketi- 
nius stabdžius. Tačiau apie tikrą raketą Patrankos klube 
„negalėjo būti nė kalbos! Ir, svarbiausia, tuo metu nebuvo ra- 
ketai reikalingų degalų. Tiesą sakant, nebuvo nieko daugiau, 
tik parakas, kurio sprogstamosios jėgos neįmanoma valdyti. 


Skaitydami šią knygą, matome, kad Žiulis Vernas buvo labai 
gerai susipažinęs su kosmografijos, fizikos, matematikos ir che- 
mijos pasiekimais. Jo kosminio laivo trajektorijos tikslios, lai- 
vas pagamintas iš aliuminio, jo aukštis ir svoris teisingi, nu- 
matyta oro regeneracija uždaroje apykaitoje. Galima tik ste- 
bėtis, kad jis rašo, jog Uolėtuosiuose kalnuose buvo įrengtas 
teleskopas, kurio diametras 16 pėdų (4,8768 metro) ir pro kurį 
matyti Krabo ūkas — tas aparatas nepaprastai panašus į pen- 
kių metrų diametro teleskopą, vėliau įtaisytą tuose pačiuose 
kalnuose, Palomaro viršukalnėje! Na, o Krabo ūkas šit jau 
dvidešimt metų yra astronominių tyrinėjimų objektas. 

Le Journal des Dėbats išspausdino romaną „Iš Žemės į Mėnu- 
lį“ 1865 metais. Rugsėjo 6 dieną autorius iš Krotua rašo Ece- 
liui: „Netrukus pasirodysime laikraštyje Dėbats“, o po keleto 
dienų su pasitenkinimu konstatuoja, kad „Mėnulis pagaliau 
patekėjo Dėbats horizonte“. Kadangi priduria, jog Ecelis turįs 
likti Badene iki rugsėjo pabaigos ir jis pats būsiąs Krotua iki 
spalio 10 dienos, galime spręsti, kad romanas buvo išspaus- 
dintas rugsėjo mėnesį. Iš šio 1865 metų rugsėjo 6 dienos laiš- 
ko su tam tikra nuostaba sužinome, jog jis kuria „uoliai ir su 
dideliu malonumu“ visai kitą veikalą. „Robertas Grantas, — rašo 
jis,— bus labai drąsus berniukas ir beveik didvyris.“ Iš kito 
laiško sužinome, kad jis ketina „šiek tiek atsikvėpti nuo „Ka- 
pitono Granto vaikų“ ir pasvajoti „apie nuostabųjį Robinzo- 
ną“; rašytojas, priduria, jog jam kyla „nepaprastų idėjų: kai 
šis dalykas bus baigtas, jį bus galima kukliai palyginti su švei- 
carų Robinzonu *“, 

Jis neapsiriko, nes jo Robinzonas buvo ne kas kita kaip 
„Paslaptingoji sala“, kuri turėjo būti išleista tik 1874 metais! 
Jis prisipažįsta šią akimirką esąs „už tūkstančio mylių nuo 
Granto“ ir nežinąs, „ar bus tęsinys“. Tačiau maždaug tuo pat 
metu priduria, kad su pirmąja ,,„Kapitono Granto“ dalimi gerokai 
pažengęs į priekį. 


8. Žiulis-Vernas 113 


XIX SKYRIUS 


ŽODIS IŠ ŠIRDIES 


Žiulio Ecelio ir jo rašytojų ratelio įtaka Žiuliui Vernui. Drau- 
giško bendradarbiavimo vaisiai. Kelionė į Krotua 


Gal jau laikas kalbėti apie sutartis, siejusias Žiulį Verną 
su Eceliu, nes jos davė jam lėšų pragyventi ir galimybę dirbti. 

Mes žinome, kad pagal pirmąją, 1863 mietų, sutartį rašytojas 
gaudavo 1900 frankų už kiekvieną knygą. Per metus jis turėjo 
įteikti leidėjui tris knygas, vadinasi, jo pajamos buvo 5700 fran- 
kų per metus, arba 465 frankai per mėnesį. Šias sąlygas pa- 
gerino 1865 metų gruodžio 11 dienos sutartis laikotarpiui nuo 
1866 metų sausio 1 dienos iki 1871 metų gruodžio 31 dienos. 
Honoraras už knygą buvo padidintas iki 3000 frankų su są- 
lyga, kad leidėjas „dešimt metų turės išimtinę nuosavybės 
teisę į knygą nuo tada, kai ji bus išspausdinta jam tinkamu 
būdu“. Na, o į iliustruotas knygas jis turėjo visišką ir neri- 
botą nuosavybės teisę: Žodžiu, autorius leidėjui privalėjo su- 
teikti visišką ir neribotą laiko atžvilgiu nuosavybės teisę į savo 
kūrinius, jeigu norėjo, kad jie būtų iliustruoti. Tačiau už pen- 
kias jau išleistas knygas autoriui buvo duota 5500 frankų 
kompensacija, tai yra 1100 frankų už tomą. 1871 metų rugsėjo 
25 dieną įsigaliojo nauja sutartis: vietoj trijų knygų per me- 
tus autorius turėjo įteikti tiktai dvi, bet leidėjas jam mokėjo 
ne 9000, o 12000 frankų per metus, tai yra 1000 frankų per 
mėnesį. Užtat autorius pratęsė trejiems metams sutartį dėl lei- 
dėjo nuosavybės teisės į anksčiau išspausdintas neiliustruotas 
knygas, ir tas, kurios dar bus išspausdintos. Be to, buvo nu- 
Iodyta, kad „didžiųjų kelionių ir didžiųjų keliautojų tęsinys 
gali sudaryti dar du tomus, neskaitant dviejų kasmetinių tomų, 
ir už juos bus mokama po 3000 frankų“. 

Ecelis vis gerino sutarties sąlygas autoriui, kuris tuo buvo 
labai patenkintas. Beje, Žiulis Vernas nemėgo, kad jo leidė- 
jas ir draugas būtų kritikuojamas. Tais laikais leidėjas papras- 
tai nupirkdavo knygą už tvirtą kainą, prisiimdamas riziką, su- 
sijusią su jos išleidimu. Kartais tik būdavo susitariama, kad 
leidėjui atlikus savo darbą, pelnas bus paskirstytas pusiau — 
šitaip pradėta skaičiuoti autoriaus honorarą už išėjusią knygą, 
nes Ecelis buvo autoriaus teisių šalininkas ir pats parašė ke- 

letą straipsnių, kuriuose gynė literatūrinę nuosavybę. Vėliau 
rašytojui už knygą imta mokėti ne iš anksto nustatytą kainą, 
o autorinį procentą, gautą už parduotus leidinio egzempliorius. 

Romantiko Stalio žavesys ir talentas traukė rašytojus, ku- 
rių veikalus jis leido: jie pasitikėjo jo neabejotinu talentu, 
nuomone, sąžiningumu ir geraširdiškumu. Tai rodo Ecelio su- 
sirašinėjimas su Lamartinu, Balzaku, Hugo, Žorž Sand — pami- 
nėsime tik pačius garsiausius vardus. Hugo, nuolat susirūpinęs 
savo interesais, kartais būdavo labiausiai užsispyręs, tačiau 
sunkiomis valandomis skolindavosi pinigų iš savo leidėjo, ku- 
Iis visada buvo jam atsidavęs. Balzakas, atsidūręs keblioje 
padėtyje, taip pat mielai prašydavo jo pagalbos. Lamartinas 
niekada neabejojo, kad gali pasikliauti jo draugyste. Visi Ži- 
nojo, kad Ecelis reikalui esant duos gerą patarimą. Na, o jis 
žavėjosi Hugo ir Lamartino ne tik kūryba, bet ir politine veikla. 

Tačiau, atrodo, artimiausiai leidėjas draugavo su Žorž Sand. 
Jų laiškai byloja apie abipusę, pasitikėjimo kupiną draugystę, 
kuri juos siejo visą gyvenimą. Jis buvo jai prityręs patarėjas 
ir gynė jos interesus, net eidavo žiūrėti jos pjesių repeticijų. 

Ecelis, nelyginant Jano statula, turėjo du veidus: vienas bu- 
vo atgręžtas į praeitį, kitas —į ateitį. Persiėmęs klasikine 
literatūra, jis troško naujų išraiškos formų, todėl ir turėjo to- 
kią puikią nuovoką, kuri jam padėjo atrasti ir palaikyti nau- 
jus autorius, kartais savo nenaudai *. 

Už leidėjo jautei literatūros kritiką; buvo sunku atskirti 
leidėją Ecelį nuo rašytojo Stalio. Kaip tik dėl to jis galėjo 
pagrįstai kištis į savo autorių darbą. Nacionalinėje bibliote- 
koje, Ecelio parodoje, buvo eksponuojamas ištisas Balzako pus- 
lapis, perbrauktas ir perrašytas Stalio! Sand užmerktomis aki- 
mis priimdavo savo leidėjo kritines pastabas ir nedvejodama 
pataisydavo tekstą, kaip jis būdavo pataręs. Stalio talentas bu- 
vo naudingo bendradarbiavimo garantija. 

Šis keturiasdešimt aštuntųjų metų žmogus, svajojęs apie kil- 
nią ir dorą respubliką, traukė savo vienminčius, ir todėl jo 
draugų ratelis buvo respublikoniškas, tai yra revoliucinis, mat 
buvo sudarytas iš imperijos opozicionierių. Nuvertus Napoleo- 
ną III, jis tebesilaikė kairiųjų tendencijų, nors nepritarė Komu- 
nos kraštutinumams, kurie kėlė grėsmę Respublikai. 


3 Taip buvo su Balzaku ir Žorž Sand. (Aut. past.) 

Žiulis Vernas, naujokas Ecelio ratelyje, bet tokių pat pa- 
žiūrų, puikiai jautėsi tarp tų imlių naujoms idėjoms, tačiau 
nuosaikių žmonių, kuriems Respublikos ir tvarkos sąvokos bu- 
vo neatskiriamos. Tas išmintingumo ir drąsos junginys nega- 
lėjo jam nepatikti. Tarp Ecelio draugų buvo rašytojų ir moks- 
lininkų.: Palankiai susiklosčius aplinkybėms, Žiulis Vernas 
susidraugavo su Žanu Mase, kuriam buvo pavesta vadovauti 
Le Magasin d'Ėducation et de Rėcrėation. Jis susipažino su 
Sent Kler Deviliu, matematiku Bertranu *, Ernestu Leguve * ir 
tikriausiai su Žorž Sand. Keletą kartų matėsi su Etjenu Arago * 
1865 metais mirusio Žako broliu. 

Ecelio ryšiai buvo tokie platūs, kad jaunasis jo draugas iš 
to turėjo naudos, pradėjęs bendradarbiauti žurnale Le Magasin 
d'Education et de Rėcrėation. Iš Parmeni ir Bonje de la Šapel 
knygos žinome, kad to laikotarpio Žymiausieji žmonės nenie- 
kino literatūros jaunimui ir mielai as 5 savo kūrinius 
šiame žurnale. 

Savo leidyklos autoriams Ecelis-Stalis buvo „globėjas“, met- 
ras, o kartais ir mokytojas. Toks buvo ir savo debiutantui, net 
ir tada, kai šis jau pats išskleidė sparnus ir galėjo skristi. Jo 
pastabos, nuomonė, kritika ir patarimai mielai buvo priimami. 

Tvirtinimas, kad Ecelis, dvasios tėvas, Žiuliui Vernui at- 
stojo tikrąjį tėvą, būtų tik iš dalies teisingas. Ecelis iš tiesų 
buvo jo dvasios tėvas, bet neišstūmė tikrojo tėvo paveikslo — 
perėmė jo estafetę *. Nuo 1863 iki 1870 metų senstančio Pjero 
įtaka vis mažėjo, o Ecelio — didėjo, nes Žiulį Verną su Eceliu 
siejo draugystė ir literatūrinė kritika. 1871 metais Pjeras mirė. 
Ecelis pakeitė jį kaip patarėjas ir draugas. Abu rašytojai ne 
tik jautė vienas kitam didžiausią pagarbą ir didžiausią sim- 
patiją, bet ir labai vertino vienas kito kūrybą. Stalio kūriniai 
buvo panašūs į jį patį: jų stilius buvo dailus ir elegantiškas, 
jie buvo kupini graudaus jausmingumo. Šį rašytoją romantiką 
žavėjo jo „Vernišono*" žinios, mokėjimas pasakoti ir charak- 
terizuoti savo personažus,— žodžiu, nuostabi vaizduotė, tarnau- 
janti jo moksliniam protui, bet jis apgailestavo, kad Žiulis 
Vernas retai sugraudina skaitytoją. 

Kai Žiuliui Vernui kildavo kokia nors idėja, autorius pa- 
sakydavo leidėjui, ir juodu tuoj. pat ją aptardavo. Paskui Žiu- 
lis Vernas parašydavo knygą, kurią ir atiduodavo Eceliui. 

Jo raidės labai kruopščiai išvedžiotos, bet nepaprastai smųl- 

kios, todėl buvo taip sunku įskaityti rašyseną, kad greitai tek- 
davo pereiti prie skilčių. Autorius jas pataisydavo ir nusiųs- 
davo Eceliui, kuris jose ir pažymėdavo savo pastabas. Jie vėl 
viską aptardavo, vėl būdavo atspaudžiamos skiltys su patai- 
symais, ir autorius su leidėju vėl jas taisydavo. Taigi pirma 
„Kelionės į Šiaurės ašigalį“ dalis buvo atiduota Eceliui 
1863 metų liepos pradžioje, o rugsėjo 4 dieną, jau rašydamas 
antrą dalį, Žiulis Vernas skubėjo perskaityti pirmos dalies 
skiltis ir sužinoti Ecelio nuomonę apie jos pabaigą. 1863 metų 
rugsėjo 10 dieną jis dar siūlo pirmą dalį pavadinti „Kapitono 
Hatero nuotykiai“, o paantraštę —, „Anglai Šiaurės ašigalyje“; 
16 dieną, sutikdamas su kažkokia leidėjo pastaba, patikslina, 
kad Haterą padarysiąs „labai drąsų ir ne mažiau laimingą“, bet 
atsisako įjungti prancūzą į ekipažą — jam reikią tik anglų. 
Perskaičius vienas ir kitas skiltis, o paskui korektūrinį atspau- 
dą, pagaliau buvo išspausdinta pirma „Kapitono Hatero dalis“ 
pirmame Le Magasin d'Ėducation, et de Rėcrėation numeryje, 
kuris pasirodė 1864 metų kovo 20 dieną. Antra dalis turėjo 
pereiti tuos pačius etapus. 

Apskritai Žiulis Vernas buvo labai patenkintas, kad Eceliui 
patinka „Hatero beprotybė ir mirtis“— jo nuomone, tai kūri- 
nio moralas. Žinoma, rašytojas mokėjo suderinti leidėjo po- 
žiūrį su savuoju, nors ir sakėsi neketinąs pritaikinėti faktų. 

Pagyvenę Sen Marteno gatvėje, Monmartro bulvare, Raudo- 
nojo kryžiaus skersgatvyje, Sonje pasaže, Madžentos bulvare, 
sutuoktiniai Vernai 1863 metais daug patogiau įsikūrė Ote- 
jyje, Lafonteno gatvėje Nr. 39. Čia Žiulį Verną lankydavo 
daugybė draugų — Šarlis Valiu, Delju, Filipas Žilis, Leo Deli- 
bas, Viktoras Mase, Injaras ir kiti. Vasarai praleisti Vernai 
pasirinko Krotua, tikėdamiesi, kad abism Onorinos dukterims 
ir mažajam Mišeliui bus naudinga pagyventi prie jūros. Rašy- 
tojas liks ištikimas Krotua, daug metų važiuos tenai, ir vėliau 
ši vieta pasidarys nuolatine jo buveine. 

Pradėjęs rašyti „Kapitono Granto vaikus“, jis tikina Ecelį 
turįs „atgauti ramybę po dramatiško pirmosios dalies galo, 
tačiau tai ilgai netruks“. „Na, o stiliaus nesklandumus, — pridu- 
ria jis, — aš pastebėjau, jie gana dideli, bet jau ištaisyti skil- 
tyse, kurias kaip tik turiu.“ 

„Dabar apie tai, kas svarbiausia,— rašo jis toliau, — man la- 
bai nesiseka kalbėti apie meilę. Net šį Žodį bijau rašyti. Pui- 

kiai žinau, koks esu nevykęs, ir visaip mėginu, bet nieko iš 
to neišeina. Todėl norėdamas išvengti šio keblumo, ketinu būti 
labai santūrus. Jūs mane prašote pasakyti prabėgomis nors 
vieną žodį iš širdies! Tiktai tiek! Tačiau tas žodis neateina 
į galvą, kitaip jis jau seniai būtų kur reikia!“ 

Šis prisipažinimas — mums labai svarbus, nes parodo, kaip 
skiriasi literatūriniai temperamentai,— yra laiške su vienu žo- 
džiu vietoj datos: šeštadienis. Greičiausiai laiškas rašytas 
1865 metais. 

Romantiškasis Stalis buvo sentimentalus žmogus. Jis rašė ir 
skaitė širdimi, jei galima taip pasakyti. „Iki pirmadienio, bran- 
gus mokytojau, aš nesiskolinsiu iš Jūsų žodžių iš širdies, — 
rašė jam Žiulis Vernas, — nors Jūs gana daug jų turite ir galė- 
tumėte pasidalyti su ištikimu draugu.“ 

Šiame sakinyje matyti ir tam tikras laiško autoriaus apgai- 
lestavimas, ir švelnus pasišaipymas iš savo bičiulio nepaprasto 
jautrumo. Šiandien mes pasakytume, kad Ecelis buvo sangvi- 
nikas — greitai susijaudindavo ir išreikšdavo savo emocijas. 
Žiulis Vernas buvo šaltesnis, jo jausmus kontroliuodavo pro- 
tas; jis nepasiduodavo pirmam įspūdžiui ir viską apsvarsty- 
davo. Tačiau buvo nepaprastai jautrus, tik stengėsi tvardytis. 
Vidinis drovumas neleisdavo jam išreikšti intymių jausmų. 
Būtent dėl to Malarme jį vadino savotišku žmogumi, o Pjeras 
Veronas — paslaptingu. 

Retai galima pamatyti tokį gražų autoriaus ir leidėjo glaudaus 
bendradarbiavimo pavyzdį. 1863 metais Žiulis Vernas mėgino 
Ecelį remti pinigais, kai tas turėjo materialinių sunkumų. 
1868-aisiais užsinorėjo, kad jo tėvas pasidarytų Ecelio leidyk- 
los, kaip komanditinės bendrovės, indėlininku. Kitais atvejais 
matome, kad Žiulis Vernas ramina Ecelį dėl vertybinių po- 
pierių reporto, ir tai rodo, jog jis padėdavo savo leidėjui sun- 
kiais momentais. Keitimasis nuomonėmis ir abipusis pasitikė- 
jimas buvo labai vaisingas. Siekiančių bendro tikslo draugų 
ir interesai buvo bendri. Žiulis Vernas iš tikrųjų elgėsi kaip 
Ecelio kompanionas, dalydavosi su juo rūpesčiais ir net pava- 
duodavo jį, kai tas, pablogėjus sveikatai, negalėdavo tvarkyti 
savo Ieikalų. 

Ecelis buvo silpno kūno sudėjimo; Žiulis Vernas tuo metu 
buvo stiprus ir, svarbiausia, pačiame jėgų žydėjime. Fizinės 
vieno ir kito kompleksijos atitiko jų psichologinę būseną ir 

iš dalies ją paaiškino. Abu buvo drąsūs, energingi; vienas — 
nusilpnintas ligos, gyvenimo išbandymų ir jau nebejaunas — 
ieškojo paramos širdies atbalsiuose; kitas — stiprus, tiesesnis, 
vientisesnis — galėjo ir norėjo kurti vien personažus, nelin- 
kusius per daug kreipti dėmesio į savo jausmus. Šit kaip jis 
apibūdino anglų žurnalistei savo požiūrį: 

„Meilė — viską deginanti aistra, žmogaus širdyje ji palieka 
labai mažai vietos kokiam nors kitam dalykui. Mano herojams 
Ieikia sutelkti visus savo sugebėjimus, visą energiją, o ža- 
"vingos moters buvimas šalia jų dažnai trukdytų jiems įgy- 
vendinti milžiniškus sumanymus." 

Tiesą sakant, Ecelis apgailestavo, kad autorius kaip rei- 
kiant neatskleidžia savo sukurtų nuostabių personažų — išsa- 
miau neišanalizuoja ir palieka šešėlyje jų emocinius veiksmus. 
Tačiau kažin, ar jie nebūtų sumenkėję, jeigu jis tai būtų pa- 
daręs? Meilės psichologija — ne jo tema. Beje, moteris yra 
jo kūriniuose: ji turi tokią vietą, kokia jai dera. Dažnai būna 
įkvėpėja, kartais — tikslas. Ji visada švelni ir drąsi. 

Ledi Glenarvan pasiūlo vyrui surengti ekspediciją kapitonui 
Grantui ieškoti; misis Veldon, tokio pat tvirto charakterio, 
bus išgelbėta penkiolikos metų kapitono. Meilės tartum nėra 
šiose knygose, ir santūri Merės Grant ir Džono Menglo idilė — 
anaiptol ne meilė. 

Tačiau kaip tik Akselio meilė Groiben paskatina jaunuolį 
leistis į Žemės centrą. Nadios meilė padeda Strogovui pasiek- 
ti tikslą. Meilė sieja Sangarą su išdaviku Ogoriovu ir pastū- 
mėja misis Breniken imtis pavojingo žygio — ieškoti savo vy- 
ro *. „Garo namo“ dramatizmo šaltinis — neapykanta dviejų vy- 
rų, Norinčių atkeršyti savo žmonos žudikui, o ledi Monro, 
„Klaidžiojanti liepsnelė“, pagreitina atomazgą. | 

„Nepaprastose kelionėse“ netrūksta moterų. „Kailių šalyje“ 
jų galbūt net per daug! 

Visų Žiulio Verno herojų, tiesiogiai dalyvaujančių nuoty- 
kiuose — pagrindiniame pasakojimo elemente.— charakteris vie- 
nodas: tai protingos ir energingos moterys. Daugelis pasižymi 
ištverme, nelabai įprasta tai epochai. Tačiau jo moterys anaip- 
tol ne bejausmės, nes joms būdingas dar vienas bendras bruo- 
žas — tai švelnios moterys. Net tokia patrakėlė kaip Polina 
Barnet „Kailių šalyje“ turi šią savybę: valios pastangomis 
energinga moteris išlaiko tariamą jėgą: ji leidžia sau pravirk- 

ti, bet tučtuojau graužiasi ir gėdijasi parodžiusi silpnumą. Šios 
moterys sumanios ir nuoširdžios. Autorius labai jas gerbia, nes 
dažnai maža protinga moteris ištaiso netinkamą vyro poelgį, 
kaip, pavyzdžiui, misis Džolif. 

Žinoma, jos ne tas romano herojų tipas, prie kurio esame 
pripratę: jų širdyse nėra vietos koniliktams arba intrigoms. 
Galima sakyti, jos nežmogiškos — joms svetimos problemos, 
kylančios vyrų ir moterų tarpusavio santykiuose. Žiulio Verno 
romanai — ne meilės romanai: juose svarbiausia — žmogaus ko- 
va su gamta, ir todėl meilė vaidina antraeilį vaidmenį. 


Žiulis Vernas galbūt dėl to apgailestavo, nes vieną dieną 
sušuko: „Ak, jei galėčiau įterpti keletą adulterių, man būtų 
daug lengviau! Jei turėčiau laisvas rankas, kaip Diuma, dvi- 
dešimt knygų parašyčiau greičiau negu savo keturias.“ 

Kadangi kalbame apie literatūrinį darbą, reikia pripažin- 
ti, jog rašyti knygas be moterų — nedėkinga užduotis. Nors 
kai kuriuose Žiulio Verno romanuose juntamas moters buvi- 
mas arba ji veikia juose, bet daugelyje —ir jie geriausi — 
moterų nėra. Rašytojai, įstengę sukurti reikšmingus veikalus 
be moterų paveikslų, nusipelnė ne priekaištų, o susižavėjimo. 
Jeigu mus sudomino ir sujaudino, užgavę mumyse nepaprastas 
stygas, tai, visų pirma, reiškia, kad tos stygos iš tiesų yra 
žmogaus širdyje, ir antra, — kad jie labai talentingi. 


XX SKYRIUS 


DARBINIS ARKLYS 


Žiulis Vernas įsikuria Krotua ir dirba kaip „darbinis arklys“. 
Jis ruošia „povandeninę kelionę“ plaukiodamas savo laivu „Sen 
Mišelis“. Rašytojas imasi milžiniško darbo —, „Prancūzijos geo- 
graiijos'. Kelionė į Jungtines Valstijas garlaiviu „Greit Ister- 

nas 


Kai reikėjo šeimai surasti tinkamą poilsio vietą, Žiulis Ver- 
nas, savaime aišku, pagalvojo apie Somos žiotis — šios upės 
vandenys teka jūros linkui ir įsilieja į ją už šešiasdešimt ki- 
lometrų nuo Amjeno. 1865 metais, o gal dar 1864-aisiais, jis 

praleido vasarą Krotua. Tai buvo tik mažas žvejybinis uostas 
lėkštame krante, kuris vargu ar būtų sužavėjęs gražios gam- 
tos mėgėjus. Šis krantas įgaudavo didingumo tik per didelius 
potvynius, kai niekas negalėdavo atlaikyti bangų šėlo. 

Žiuliui ten patiko. Onorinai taip pat. Vaikai galėjo išdy- 
kauti ant smėlio, o nutrūktgalvis Mišelis tenai įsigijo pravar- 
dę „„Krotua viesulas“. 1866 metų kovo mėnesį, nekantriai trokš- 
damas ramaus gyvenimo, rašytojas persikelia į Krotua ir nu- 
sprendžia čia įsikurti ilgam. 1869 metų rugpjūčio mėnesio laiške 
jis rašys draugui: 

„Dabar, brangus Eceli, žinokite, kad nepalikau Paryžiaus, 
nors ir įsikūriau Krotua. Buvau priverstas susirasti erdvesnį 
buta, dėl to mano išlaidos padidėjo, o lėšos buvo per men- 
kos, ir teko įsikurti kukliau. Čia pragyvenimas lengvas, net 
prabangus, ir maniškiai atrodo laimingi. Taigi ar galėjau dve- 
joti? Juk turiu tris vaikus, ir nors ateitis man nekelia nerimo, 
dabar kartais būna sunku.“ 

Ramiai gyvendamas, jis gali dirbti kaip nori. Jo pramoga — 
vaikščiojimas į uostą ir pokalbiai su žvejais. Netrukus jis įsi- 
gyja vieną iš jų laivų. Žiulis Vernas su neregėtu malonumu 
ruošiasi jį įrengti. Laivas, pavadintas „Sen Mišeliu“, jam bus 
didelis džiaugsmas. Žvejybinis laivas gana tvirtas, juo galima 
leistis į ilgas keliones, ir greitai jis tampa rašytojui paprasta 
transporto priemone. Aplenkdamas Kotanteną ir Finisterą, jis 
plaukia jūra į Bordo pas brolį Polį ir parveža jį į Nantą. Pra- 
leidęs dvi dienas Bordo, grįžta atgal džiūgaudamas: jį „už- 
klupo ekvinokcijos vėjo šuoras, kėsinęsis išmesti laivą į kran- 
tą, žodžiu, tikra audra“. „Sen Mišelis I", nors buvo tik Žve- 
jybos laivas, o gal būtent dėl to, matyt, gerai tiko plaukioti 
jūra ir buvo pakankamo dydžio, nes 1870 metais jame buvo 
įtaisyta nedidelė patranka Somos įlankai saugoti! 

Krotua ir Nante, ir tėvų namuose Šantene Žiulis Vernas uo- 
liai dirba — rašo trečią „Granto“ dalį ir, sekdamas paskui Pa- 
-ganelį į Naująją Zelandiją, be paliovos galvoja apie ,„Kelionę 
po vandeniu". 

Galima tik stebėtis, kaip kurdamas „Kapitono Granto vai- 
kus“, jis susidoroja su papildomu darbu, užkrautu Ecelio. 

„Dirbu kaip katorgininkas,— rašo jis tėvui 1866 metų sau- 
sio 19 dieną.— Įsivaizduok, sudarinėju žodyną! Taip, rimtą žo- 
dyną — iliustruotą Prancūzijos geografiją. Viename sąsiuvinyje 

departamentas — dešimt santimų; žodžiu, geras biznis! Šį darbą 
pradėjo Teofilis Lavale. Jis parašė įžangą; bet jis prie mirties, 
ir aš sutikau tęsti...“ 

Tačiau Žiulis Vernas „mano turėsiąs laiko sukurti pirmą dalį 
knygos „Kelionė po vandeniu“, kurios planas visiškai baig- 
tas“! 

Tiesa, jis mieliau sudarinėja savo žodyną Krotua tyloje. 

Iki 1866 metų vasaros pabaigos Šantene arba Krotua rašy- 
tojas atsideda Prancūzijos geografijai, bet vis dėlto užbaigia 
„Kapitono Granto vaikus“ ir pareiškia Eceliui, jog tapęs geo- 
grafu, negali šiuo metu vėl pasidaryti romanistu ir todėl tikisi, 
kad leidėjas perskaitys šios knygos paskutinės dalies korektūrą. 
Žiulis Vernas nesutinka per daug ištęsti pasakojimą apie tai, 
ką kapitonas Grantas veikė savo saloje. 

Rugpjūčio mėnesį, įteikęs keturiasdešimtąjį „Geografijos“ są- 
siuvinį, jis jaučiasi pavargęs. Tačiau prieš išvykdamas iš Pary- 
žiaus, perskaito rankraštį, kurį jam buvo davęs įvertinti Ece- 
lis. „Susipažinau su nuostabiu Jūsų atradimu,— rašo jis rug- 
pjūčio 9 dieną,— sprendžiant iš tikrovės duomenų nepakan- 
kamumo, tai Edgaras Po, tik be šio keisto novelisto genialumo. 
Žodžiu, aš manau, kad ne kažin kas.“ Šit pagaliau viskas pa- 
aiškėja: šis kūrinys ne Žiulio Verno, kuriam buvo mėginta jį 
priskirti *. 

Jis grįžo į Paryžių rugsėjo pabaigoje, parašęs Eceliui: ,Koks 
darbas! Niekad taip gerai nesupratau, kas yra Sizifo akmuo 
ir Danaidžių statinė! Atidaviau 55 sąsiuvinius, iš kurių 33 jau 
išleisti. Liko dar 45! Velniai rautų! Jūs negalite įsivaizduoti, 
kas tai yra, ir vis dėlto kuo toliau, tuo kruopščiau aš dirbu.“ 

Jis atsikeršija šiam nedėkingam darbui pasirašydamas laišką: 
„Jūsų darbinis arklys!“ 

Žiulis Vernas nuolat galvoja apie romaną, kuris turi pasi- 
rodyti 1867 metais, nes gruodžio 31 dienos laiške Eceliui rašo: 
„Tegu, kaip sakoma, nusprogsiu, kad tik kapitono Granto vaikai 
būtų kartu — štai ko aš noriu!“ Be to, jis nuramina leidėją, tai- 
santį antros dalies korektūrą: „Galiu jums pasakyti, kad Kor- 
diljerų reiškinys, kurį aprašinėju, tikroviškas — taip būna, aš 
Jums garantuoju.“ š 

Kaip rašytojas sutiko dirbti tokį nuobodų darbą — sudarinėti 
geografijos žodyną? Nesiliaujančiam priekaištauti tėvui jis mė- 
gina teisintis: „Už šį darbą gausiu penkiolika ar dvidešimt 

tūkstančių frankų, be to, baigsiu jį penkiolika mėnesių anks- 
čiau, negu numatyta sutartyje, kurią be reikalo pasirašiau to- 
kiam ilgam laikui. Mes žinome, kad ši sutartis Žiulį Verną 
įpareigojo sudaryti tris tomus per metus, ir kadangi jis sten- 
gėsi kruopščiai atlikti savo darbą, įsitikino, jog tai labai sunku. 

Geografijos žodyną, dėl kurio per savaitę patikrina dviejų 
departamentų duomenis, rašo taip sąžiningai, kad pagaliau ir 
pats juo susidomi. Jis kartoja Eceliui, kad šis darbas „turi 
būti kuo šiuolaikiškesnis“ ir kad reikia jame panaudoti nau- 
jausias žinias. Jis pasieks tikslą, jeigu šiame žodyne bus ma- 
žiau klaidų negu ankstesniuosiuose, o jame jų bus daug ma- 
žiau, tvirtina Žiulis Vernas. „Tačiau žodynas velniškai ilgas, 
mano dieviškasis mokytojau,— rašo jis toliau.— Baigtame darbe 
bus trys milijonai spaudos ženklų, tai yra septyni su puse 
tomo..." 

Pagaliau jis baigia šį darbą. „Onorinos dėka baigsiu savo 
geografiją kitą savaitę — bent patį tekstą. Nelaimingoji! Aš 
verčiu ją perrašinėti po aštuonis šimtus eilučių per dieną... 
Uf! Na ir metai! Norėdamas pailsėti, imsiu rašyti „Kelionę po 
vandeniu“. Tai bus tikras malonumas.“ * 

Vis dėlto nuo 1867 metų kovo vidurio iki balandžio vidu- 
rio jam pasitaikė galimybė su broliu pabūti Amerikoje, į ku- 
rią nuplaukė „Greit Isternu“, tuo jūros milžinu. Nors ir daug 
laiko buvo sugaišta kelyje, jiems pavyko aplankyti net Niaga- 
ros krioklį. Laivą užklupo smarki audra, todėl kelionė truko 
keturiolika dienų vietoj tvarkaraštyje numatytų dešimties, Be 
to, kad nuvyktum prie Niagaros krioklio, reikėjo dar dvidešimt 
valandų važiuoti geležinkeliu. 

Grįžti sekėsi geriau, ir 1867 metų balandžio 27 dieną Žiulis 
ir Polis išlipo iš laivo Breste. 

Išvykdamas mūsų keliauninkas ketino papasakoti apie bū- 
simą kelionę, nes laiške, parašytame „tada, kai jau 
matė Amerikos krantą“, praneša Eceliui, kad „netrūkę viso- 
kiausių įvykių ir, deja, nelaimingų atsitikimų“, kad jis manąs, 
jog „jo knyga apie „Greit Isterną“ būsianti sudėtingesnė, negu 
norėjęs“. Jo brolis sakęs, kad niekad nėra matęs baisesnės 
jūros. „Greit Isternas“, nors ir didžiulis, vartėsi vandenyje 
kaip plunksna — jo pirmagalį nuplėšė bangos, buvo siaubinga. 


39 Laiškas tėvui. (Aul. past.) 

„Iki gyvenimo galo neužmiršiąs.“ Be to, jis sužavėtas, fėš 
šitaip baigia laišką: „Ak jūra, kokia nuostabi stichija!“ 

Iš labai išsamių savo užrašų jis sukūrė romaną, kuris išėjo 
tik 1871 metais ir buvo pavadintas „Plaukiančiu miestu“. 


XXI SKYRIUS 
„KAPITONO GRANTO VAIKAI“ 


Kelionė aplink pasaulį, spalvinga, pilna įdomių nuotykių, kur 
skaitytojas randa „žodį iš širdies“, kaip pageidavo Ecelis. Ro- 
manas pasirodo 1867 ir 1868 metais 


Mes žinome, kad nuo 1865 metų Žiulis Vernas kūrė „Kapi- 
tono Granto vaikus“. Iš visko sprendžiant, rugsėjo mėnesį jis 
buvo su savo herojais Argentinos pampose ir grūmėsi su rau- 
donaisiais vilkais, nes 1865 metų rugsėjo mėnesį rašė, kad 
„Robertas Grantas darosi labai drąsus ir net didvyriškas ber- 
niukas. .." 

Romano turinys žinomas. Jame pasakojama apie kelionę ap- 
link pasaulį, į kurią leidžiasi lordas Glenarvanas, norėdamas 
surasti kapitoną Grantą, — jo laivas nuskendo kažkur 37-ojoje 
lygiagretėje. Bandant „Dunkaną“, šio turtingo lordo jachtą, 
plaukiančią jūra netoli Arano salos, jūrininkai sužvejoja ryklį, 
kurio pilve randa šampano butelį. Iš jo ištraukiamas vandens 
labai apgadintas dokumentas, parašytas trimis kalbomis — ang- 
lų, prancūzų ir vokiečių — bet tekstas nevisiškai įskaitomas. 

Remdamiesi keliais angliško ir vokiško tekstų žodžiais, lor- 
das Glenarvanas, jo žmona Elena, kapitonas Džonas Menglas 
ir Glenarvano pusbrolis majoras Maknabsas pagaliau šiaip taip 
atkuria pranešimą, parašytą prancūzų kalba. Štai jis: 


7 juin 1862... trois-mats Britania... Glasgow... sombrė... 
gonie,.. austral... 4 terre ... deux matelots Capitaine Gr... 
abor..,. contin.., pr.. cruel... indi... jetė ce document... de 
longitude... et 37" II de latitude... Portez Ieur secours... per- 
dus. .. 


Labai greitai buvo nustatyta, kad kalbama apie tristiebį lai- 
vą „Britanija“, kuriam vadovavo kapitonas Grantas, tas drąsus 

jūrininkas, norėjęs įkurti Naująją Škotiją Ramiojo vandenyno 
jūrose. Naudodamiesi dedukcijos metodu ir prijunginėdami 
naujus žodžius prie vandens išplautų žodžių, lordas ir jo ke- 
lionės draugai įsitikino, kad laivas nuskendo prie Patagonijos 
kranto, pietų pusrutulyje, kad du jūrininkai ir jų kapitonas 
pasiekė žemyną, kur 37711" platumoje pateko į žiaurių indėnų 
nelaisvę. 

Edvardas ir Elena Glenarvanai buvo susituokę tik trys mė- 
nesiai ir planavo leistis į turistinę kelionę laivu savo malo- 
numui. Bet jie škotai! Net nedvejodama jaunoji moteris pasi- 
ima kapitono Granto vaikus, Merę ir Robertą, ir paragina vyrą 
vykti jo ieškoti. 

Jachtai jau plaukiant jūra, pasirodo naujas personažas, per 
apsirikimą įsėdęs į ,„Dunkaną“, o ne į „Škotiją“, turėjusią 
plaukti į Indiją. Tai mokslininkas Paganelis, Geografų draugi- 
jos sekretorius, kurio išsiblaškymas legendinis. 

Mūsų herojai vyrai veltui pereina Patagoniją, Kordiljeras 
ir Čilę, susiduria su daugybe pavojų, iš kurių pažymėtinas 
žemės drebėjimas, darantis tokį įspūdį, kad autorius turėjo 
patikinti Ecelį, jog jo aprašytas reiškinys tikroviškas! 

Pagaliau keliauninkai sugrįžta į „Dunkaną“. Jie būtų nu- 
siminę, jeigu entuziastas Paganelis nebūtų jiems kitaip išaiš- 
kinęs Granto raštelio ir nustatęs, kad skiemenys gonie yra ne 
žodžio „Patagonija“, o žodžio „agonija“ galas ir kad skieme- 
nys adustral — žodžio „Australija“ pradžia. 

37-ojoje lygiagretėje jie randa tik Tristan da Kunjos, Ams- 
terdamo salas ir Australijos žemę. Be to, į rytus nuo Naujosios 
Zelandijos pamato Marijos Terezos salą, bet joks dokumento 
žodis neatitinka šios salos pavadinimo. 

Pasiekęs pietinį Australijos krantą, netoli Bernuilio kyšu- 
lio, „Dunkanas“ patiria avariją ir taisomas Melburne. 

Per laimingą atsitiktinumą Glenarvanas sutinka pas kolonis- 
tą vieną iš nuskendusios „Britanijos“ žmonių, škotą Airtoną. 

Šis pasitikėjimą keliantis žmogus tvirtina, kad katastrofa įvy- 
kusi ne 377 platumoje, bet rytiniame Australijos krante, prie 
Tufoldo įlankos. Jį patį iš pradžių nunešusi jūros banga, o 
paskui į žemyno gilumą nusitempę čiabuviai, todėl jis nežinąs, 
kas atsitiko kitiems sudužusio laivo žmonėms. Kai „„Dunkanas'“, 
kapitono padėjėjo vadovaujamas, išplaukia į Melburną, eks- 
pedicija sumano pereiti Pietų Australiją, norėdama kuo grei- 

čiau nusigauti į Airtono nurodytą vietą. Daugybė nuotykių 
trukdo jai keliauti. Majoras Maknabsas, įžvalgesnis už savo 
draugus, išsiaiškina, kad Airtonas — banditas Ben Džoisas, su 
savo bendrais siaubiantis Viktorijos provinciją. Demaskuotas 
Airtonas pabėga ir prisijungia prie savo gaujos. Jo planas — 
pagrobti ,,„Dunkaną“, ir jis gali tai padaryti, nes pasičiupo laiš- 
kelį, parašytą Paganelio, diktuojant Glenarvanui; tas laiškelis 
skyrė „,Dunkanui“ pasimatymą Tufoldo įlankoje. 

Sugaišusi daug laiko, ekspedicija pagaliau pasiekia rytinį 
Australijos krantą. Čia nėra jokių Granto pėdsakų ir, žinoma, 
„Dunkano“! Glenarvanas ir jo žmonės tada išplaukia prastu 
pakrantės laivybos laivu, kuris, ištiktas audros, sudūžta į Nau- 
josios Zelandijos rifus. 

Patekę į čiabuvių nelaisvę, o išvakarėse vos nenužudyti, su- 
dužusio laivo keleiviai pabėga jaunojo Roberto didvyriškumo 
ir geografo išradingumo dėka. Jie pasislepia rytiniame salos 
krante, paskui juos in extremis 37 išgelbėja „Dunkanas“, stovin- 
tis nurodytoje vietoje — išsiblaškęs Paganelis, persekiojamas 
įkyrios minties, laiškelyje laivo kapitono padėjėjui vietoj 
„Australija“, parašė „Naujoji Zelandija“. Iš tikrųjų Paganelis 
galvojo, kad angliško teksto žodis aland, išverstas į prancūzų 
kalbą d terre — žemėje — galėjo būti Zelandijos pakraštys, 
bet jis nedrįso niekam pasakyti šios savo minties. Visi būtų 
netekę bet kokios vilties surasti Grantą gyvą — saloje gyveno 
žmogėdros... 

Airtonas, „„Dunkano“ belaisvis, prisipažįsta melavęs ir suk- 
čiavęs ir už šį prisipažinimą gauna pažadą, kad bus išlaipin- 
tas negyvenamoje saloje. Jis papasakojo, kaip sukurstęs maištą 
prieš Grantą, kaip kapitonas jį išlaipinęs Australijos krante, 
bet sakosi nieko nežinąs apie laivo sudužimą ir Granto likimą. 

Ekspedicija baigiasi nesėkme. Belieka grįžti į Angliją. Da- 
bar reikia tiktai surasti atokią ir negyvenamą salelę. Toji sa- 
lelė bus Marijos Terezos sala, kuri, be to, yra 37-ojoje lygia- 
gretėje ir taps Airtono kaltės išpirkimo vieta. 

„Dunkanas“ ją pasiekia saulei nusileidus ir kreisuoja palei 
pavojingą krantą, laukdamas palankesnio meto. Naktį Merė 
ir Robertas išgirsta tamsoje šaukiant: „Gelbėkit! Gelbėkit!" Jie 
iš karto atpažįsta tėvo balsą. Niekas neabejoja, kad jiems pa- 
sivaideno, tik Paganelis mane, kad toks aiškinimas „,nemoks- 


7 In extremis— paskutinę akimirką (Iot.). 

liškas“. Vaikai neapsirinka — rytą į „Dunkano“ denį įlipa ka- 
pitonas Grantas ir du jo jūrininkai, vieninteliai iš „Britanijos“ 
laivo žmonių likę gyvi. 

Grantas tada pasako savo dokumento tekstą, ir viskas pa- 
aiškėja. Paganelis buvo gerai atstatęs originalo tekstą, tik 
padaręs vieną klaidą — jis manė, kad skiemenys abor, esantys 
prancūziškame tekste, yra veiksmažodžio aborder (priplaukti 
prie kranto) šaknis, o jie sudaro žodžio Tabor (Taboro) galą — 
tai buvo prancūziškas Marijos Terezos salos vardas, bet ang- 
liškuose ,„Dunkano“ žemėlapiuose ji buvo pavadinta Marijos 
Terezos sala. Kaltas išsiblaškėlis geografas, užmiršęs šį dve- 
jopą pavadinimą! 

Viskas baigiasi kuo geriausiai: kapitonas Džonas Menglas 
veda Merę Grant, o Paganelis — majoro pusseserę, kuriai pa- 
tinka maorių ištatuiruoto įžymiojo mūsų geografo originalumas. 

Matome, kad ši kelionė aplink pasaulį — ilgas ieškojimas tė- 
vo: jis surandamas po sunkiausių išbandymų, padariusių pa- 
auglį Robertą Grantą energingųu vyru. Argi nenuostabu, kad 
Robertas atpažįsta tėvą iš beviltiško pagalbos šauksmo, kuris 
nuaidi tamsoje ir kurį išgirsta tik kapitono vaikai, nes jų 
širdys, nukamuotos ilgos kančios ir ilgo laukimo, atsiliepia į tą 
šauksmą. 

Ieškoti tėvo, remiantis tokiomis netiksliomis žiniomis, sumanė 
ledi Elena, pagauta nuoširdaus įkvėpimo. Kiti šios odisėjos 
dalyviai suteikė jos intuicijai tam tikrą pagrindą, realesnį, bet 
vis dėlto gana netvirtą. Na, o Robertas ir Merė tiktai puose- 
lėjo viltį. Baisus Merės nerimas, matyt, sujaudino ,„Dunkano“ 
kapitonui širdį, ir jo užuojauta virto meile. 

Robertas — tikras šios kelionės didvyris. ,,„Dunkanui“ išplau- 
kiant iš Klaido įlankos, jis dar vaikas. Tačiau kai paaiškėja, 
kad butelyje rastame dokumente nepažymėta ilguma, kurioje 
sudužo laivas, Robertas parodo charakterį sušukdamas: „„Išsi- 
versime ir be jos!“ Bet visiškai jis atsiskleidžia tik keliauda- 
mas drauge su Glenarvanu, Paganeliu ir majoru per Pietų 
Ameriką. Jis elgiasi taip drąsiai, kad lordas jam sako, jog 
tapsiąs vyru tokio amžiaus, kai kiti dar būna vaikai. Berniu- 
ko drąsa žavi Glenarvaną, ir lordas prisiriša prie jo, be to, 
jaučiasi už jį atsakingas, leidęs, tiesa, optimisto Paganelio pri- 
mygtinai prašomas, kopti į Andus, o tai jam ne pagal jėgas. 
Todėl per baisų žemės drebėjimą Robertui dingus, Glenarvanas 

puola į neviltį ir atsisako nutraukti paieškas, nors jos ir bergž- 
džios. Ir kai jis suranda jį, per stebuklą išgelbėtą iš kondoro 
nagų, pasigirsta šūksnis —, „niekad dar iš žmogaus lūpų nėra 
išsprūdęs toks džiaugsmingas riksmas“. Pirmieji Roberto žo- 
džiai parodo švelnų jausmą, užgimusį jo širdyje per šią dramą; 
atsimerkęs berniukas pasako: „A, tai jūs, sere!.. Mano tėve!“ 

Robertas yra tokio amžiaus, kai jam dar reikia tėvo, ku- 
ris jį globotų tame nepažįstamame pasaulyje ir aiškintų viską, 
ko jis nežino. Tačiau aplinkybės susiklostė taip, kad jis labai 
jaunas buvo atskirtas nuo tėvo ir dabar vyko jo ieškoti. Šiuo 
atžvilgiu nuskriaustas, Robertas nejučia susikurs tėvo paveiks- 
lą pagal tą, kuris jam teikia nepatirto saugumo, kaip pagal 
seserį susikūrė paveikslą motinos, kurios nebuvo matęs. Ka- 
dangi jo tikslas toks pat kaip Glenarvano, tarp jų neįmanomas 
joks konfliktas. Žinoma, gali kilti problemų, kai Grantas bus 
surastas, jeigu abu tėvai rungtyniaus tarp savęs, bet taip, lai- 
mė, neatsitiks. Taigi dviejų tėvų paveikslai galės egzistuoti 
be trynimosi ir nesklandumų. Glenarvanas, dvasios tėvas, pa- 
dės Robertui surasti tikrą tėvą, net nepagalvojęs, kad rizi- 
kuoja netekti sūnaus atiduodamas jį Grantui. 

Kritikai su pasimėgavimu įžiūrėjo čia susirūpinimą paties 
autoriaus, kurį kamavo „tėvo problema“. Jie užmiršo, kad Ro- 
bertui nereikėjo spręsti jokios problemos ir kad dvasios tėvo 
paveikslas gali lengvai susilieti su nesančio tikro tėvo pa- 
veikslu *, 

Taigi būtent Robertas yra pagrindinis herojus šiame roma- 
ne, kurį būtų galima pavadinti „Roberto Granto nuotykiais“. 
Teisingas pavadinimas ir „Kapitono Granto vaikai“, kuris ne- 
išstumia be jokio pagrindo Merės ir pabrėžia, kad pagrindinė 
romano tema — tėvo ieškojimas. 

Na, o šio romano sumanymas aiškiai simboliškas. Čia turi- 
ma galvoje gyvenimo tikslas, prasmė, kurią reikia suteikti 
savo egzistencijai, šio tikslo pasiekimas, kuris pakelia žmo- 
gaus vertę, būtinybė turėti pakankamai dvasios jėgų, kad rem- 
damasis mintimi ir veikdamas protu, įvykdytum intuicijos nu- 
rodytą užduotį. Aišku, būna nuo apvaizdos priklausančių įvy- 
kių, bet Žmogus pats yra jos įrankis. 

Taip buvo įvykdytas Paganelio pažadas ledi Elenai. Ji pa- 
sakė: „Tepadeda jums dievas, mielieji!" Geografas atsakė: „Ir 
dievas mums padės, ir mes patys vienas kitam padėsime!“ 

Paganelis — išsiblaškiusio mokslininko tipas; jis atsidėjęs 
eksperimentiniam mokslui, įvairiapusiškas jo protas reiškiasi 
realiame gyvenime. Bet įsigilinęs į eksperimentą, jis nepaiso 
galimų atsitiktinumų, todėl dažnai apsirinka. Mano esąs ,Ško- 
tijos“ laive, o yra „Dunkane“; nori keliauti į Indiją, o plau- 
kia į Ameriką; palaiko savo žiūronus lazda, mokosi ispanų 
kalbos iš portugališkos knygos, rašo „Zelandija“ vietoj ,„„Aust- 
ralijos“ ir užmiršta, kad Marijos Terezos sala — Taboro sala! 


Jis vyksta ieškoti Granto, bet jį domina ne tiek pats ieš- 
kojimas, kiek dokumento, kuris padės surasti kapitoną, inter- 
pretacijos problema. Paganelio įžvalgumas nukreiptas į tiriamą 
objektą — tai raktas šiai mįslei įminti; jis nori tik išspręsti 
jam pavestą užduotį. 

Jis abejingas įvykiams ir dėl to drąsus. Visada geros nuo- 
taikos, baisiausiose katastrofose mato vien tai, kas įdomu 
moksliniu požiūriu, Mėgsta filosofuoti ir mano, kad kuo ma- 
žiau patogumų, tuo mažiau poreikių, ir kuo mažiau poreikių, 
tuo žmogus laimingesnis; tokia yra paties autoriaus nuomonė. 
Šis personažas taip puikiai pavaizduotas, jog daugiau kaip pu- 
sę šimtmečio publikos buvo laikomas išsiblaškiusio mokslinin- 
ko tipu. 


Žinoma, šiame ilgame pasakojime Žiulis Vernas reiškia sim- 
patiją škotams ir antipatiją ne tiek anglams, kurių energiją 
giria, kiek Anglijai, ypač jos hegemonijai, kuri remiasi ko- 
lonizuotų tautų naikinimu. Deja, čia sunku nubrėžti tikslią 
ribą: už elgesį, vienos ar kitos nacijos daugumos peršamą ma- 
žumai, galinčiai tik protestuoti, atsako visa nacija. 

Žiulis Vernas Paganelio lūpomis smerkia „aukso karštligę“ — 
prie šios temos jis grįš vėlesnėje savo kūryboje. Be to, kny- 
goje netrūksta labai vykusių aprašymų, rodančių, kad Mišelis 
Biutoras * ir Ž. Ž. Bridenas * ne veltui gyrė autoriaus stilių. 
Taip aprašyta perkūnija, uždegusi ombu medį, audra, išmetusi 
„Dunkaną“ į Australijos krantą, eukaliptų miškas, besiilsinti 
Hotemo stotis, iš kurios sklinda Mocarto operos arija, vaiz- 
das, atsiveriantis nuo Australijos Alpių, plaukimas Vaikato 
upe, Taupo ežeru, maorių vado laidotuvės, vietovė į rytus nuo 
Vahičio kalnagūbrio ir taip toliau. 

Šį kartą pasakojime yra „žodis iš širdies“, kurio reikalavo 
Ecelis. 


9. Žiulis-Vernas 129 


Pridurkime, kad padedant Deneri*, „Kapitono Granto vai- 
kai" pasirodė teatro scenoje. Pjesė buvo pastatyta 1878 metų 
gruodžio 28 dieną Port Sen Marteno teatre. Nors šiaip Deneri, 
senas scenos žinovas, buvo gana nuovokus, ji nepavyko. Ko- 
dėl abu draugai nutarė nutolti nuo knygos? Pastatymo sunku- 
mai anaiptol ne viską paaiškina, nes jie patys sukomplikavo 
scenarijų, įtraukę... banginio medžioklę! Grantas čia turi ne 
du, o tris vaikus, dar vienas sūnus yra kartu su juo Balkerio, 
o ne Taboro saloje. Paganelis nuduria banginį, kuriame jau 
smygso harpūnas, laimė, su užrašu: „Kapitonas Grantas, 1877, 
Balkerio salelė.“ Marionetes valdantys siūlai tokie pat stori 
kaip ir harpūno virvė. 

O kur yra ši salelė? Antarktikoje! Mat Grantas norėjo ne 
įkurti Naująją Škotiją, o atrasti. .. Pietų ašigalį! 

Ligi šiolei nesuprantu, kaip knygos autorius galėjo sutikti, 
kad jo kūrinys būtų taip iškreiptas. 


XXII SKYRIUS 
„DVIDEŠIMT TŪKSTANČIŲ MYLIŲ PO VANDENIU“ 


Kur pasirodo galinga figūra — kapitonas Nemas, anarchistas, 
maištininkas, kuris vis dėlto prisipažįsta: „Aš mirštu dėl to, 
kad vaizdavausi, jog galima gyventi vienam!..“ (1870) 


1867 metais Žiulis Vernas ne tik atliko sunkų darbą — pa- 
rašė „Prancūzijos geografiją“ ir baigė „Kapitono Granto vai- 
kus“, bet ir pradėjo kurti „Dvidešimt tūkstančių mylių po 
vandeniu". 

Dar 1866 metais, kai Žiulis Vernas įsirengia „Sen Mišelį I", 
jis ilgai diskutuoja apie šią knygą su Eceliu, kuriam rašo iš 
Krotua: 

„Dirbu kaip padūkęs, man atėjo į galvą gera mintis, labai 
tinkama siužetui. Reikia, kad tas nepažįstamasis nepalaikytų 
jokio ryšio su -žmonija, nuo kurios yra atsiskyręs. Jo ir nėra 
ant žemės, jis apsieina be žemės. Jam užtenka jūros, bet rei- 
kia, kad jūra teiktų viską — drabužius ir maistą. Niekad jis 
neįkels kojos į jokį žemyną. Net jeigu žemynai ir gretimos 

salos išnyktų po naujo tvano, jis vis tiek gyventų, ir, tikė- 
kite manim, jo laivas bus geriau pastatytas negu Nojaus. 

Manau, dėl šios „absoliučios“ situacijos kūrinys labai pa- 
gerės. Ak brangus Eceli, jei ši knyga man nepavyks, aš niekur 
nerasiu paguodos. 

Dar niekad neturėjau tokio puikaus siužeto." 

Post scriptum, pagal kurį galime datuoti šį laišką 1866 me- 
tais, liudija, kad autoriaus jausmai buvo tokie pat kaip jo 
herojų: 

„Laivas juda į priekį. Jis bus nuostabus. Aš įsimylėjęs šį 
vinių ir lentų junginį, kaip dvidešimties metų vaikinas įsimyli 
meilužę, ir būsiu jam dar ištikimesnis. Ak jūra, kokia ji gra- 
ži, net Krotua, kur matau ją tik du kartus per dieną!“ 

Taip iš pirmo „Kelionės po vandeniu“ projekto, sumanyto 
1865 metais ir tapusio „Kelione po vandenynais“, paskui — 
„Dvidešimt penkiais tūkstančiais mylių po jūromis“ ir paga- 
liau —,,Dvidešimt tūkstančių mylių po vandeniu“, iškyla Nemo 
paveikslas. 

Iš pradžių Žiulis Vernas ketino tik parašyti poemą jūrai 
pašlovinti. Nors jos pirminis siužetas buvo jūra ir meilė jai, 
autorius turėjo pripažinti, kad jūros bangos, audrų šėlimas — 
tik jūros veidas, kurį ji mums rodo. Norint užvaldyti Amifit- 
ritės * širdį, pažinti visus jos turtus, reikia pasinerti giliai po 
bangomis, kurios slepia visas grožybes, ir ištirti ten esančias 
prarajas. 

„Kelionė po vandeniu“ — toks buvo sumanymas. Tačiau kaip 
paversti šią svajonę tikrove? Tuo metu jau buvo išrasti apa- 
ratai Žmogui panardinti po vandeniu, ir, kaip pažymi ponas 
Doliiusas, mintis apie povandeninį laivą jau buvo nenauja ir 
jūrininkams, ir mokslininkams. Žiulis Vernas tikriausiai buvo 
skaitęs apie Fultoną ir jo 1797 metų „Nautilių“. Sekęs Jungti- 
nių Valstijų pilietinio karo peripetijas, jis žinojo, kad ameri- 
kiečiai naudojo povandeninius laivus, ypač Vilrua laivą, ku- 
rio nantietis negalėjo užmiršti. Todėl dabar jam nereikėjo Figje 
povandeniniam laivui sugalvoti, kaip mano ponas Dolfiusas; 
jis turėjo Figje „Mokslo stebuklų“ tomus, išleistus 1867— 
1869 metais, bet 1865-aisiais ir 1866-aisiais jie negalėjo pakišti 
rašytojui tos minties, nors vėliau jis mielai sėmėsi iš jų ži- 
nių. Neįtikima, kad Žiulis Vernas nebūtų susipažinęs su lite- 
ratūra apie povandeninį plaukiojimą, nes su broliu Poliu, jū- 

rininku, ilgai aptarinėjo šio fantastinio laivo savybes. Tačiau 
„Nautilius“, daug labiau patobulintas negu tuo metu jau iš- 
rasti laivai, nėra romano siužetas: jis — tik būdas povandeni- 
niams tyrimams atlikti, o jo herojui Nemui — galimybė tapti 
jūrų genijumi. Bet Žiulis Vernas sukūrė ,„Nautilių“ tokį pa- 
trauklų, kad šis plieninis verpstas prikaustė visą publikos dė- 
mesį, ir ji pamėgo jį labiau negu kelionę ir net labiau negu 
patį Nemą! Gal taip atsitiko todėl, kad idealus povandeninis 
laivas ligi šiolei dar nesukurtas, nors atominis povandeninis 
laivas, turintis daugiau naudingojo ploto, duoda pagrindo ma- 
nyti, kad netrukus tai bus padaryta. 

Tiesa, mes ir dabar žiūrime į povandeninį laivą kaip į karo 
laivą. Na, o Saimonas Leikas * sveikino Nemo „Nautilių“ kaip 
pirmajį „civilinį povandeninį laivą“; paveiktas Žiulio Verno 
sumanymo, jis visą savo gyvenimą paskyrė darbui šioje sri- 
tyje. Dabar žinoma, jog šiuo metu išrasta daugybė prietaisų 
jūros gelmėms tyrinėti —tai viena iš idėjų, įgyvendintų Ne- 
mo, kuriam vandenynų gelmės buvo milžiniški turtų rezervai 
ir neišsenkamos energijos šaltinis, o ta energija gali būti 
gaunama kad ir naudojant įvairių jūros vandens sluoksnių tem- 
peratūrų skirtumą. 

Nors Žiulis Vernas ir dirbo „kaip katorgininkas“, bet nega- 
lėjo Eceliui įteikti ,„Dvidešimties tūkstančių mylių po vande- 
niu“ rankraščio anksčiau negu rugpjūčio gale. Jis užbaigė jį 
„Liepos pabaigoje, tačiau viską reikėjo perrašyti, nes buvo 
sunku neįtikimus dalykus padaryti įtikimus“. Jis viliasi, kad 
jam tai pavyko, bet ir abejoja: turi kruopščiai apdailinti sti- 
lių — yra vietų, kurios prašyte prašosi „ponios Sand arba vie- 
no garsaus pono elegancijos, — tą poną jis pažįsta“ *. 

Pagaliau reikia, kad „po penkiolikos mėnesių susilaikymo 
jo smegenys parodytų, ką gali“ — tai būtina jo povandeninei 
kelionei; „ten visko bus apsčiai, ir aš ketinu iki valiai pasi- 
linksminti. Bet, tiesą sakant, gailiuosi savo lenko: buvau prie 
jo pripratęs; mes labai draugavome, be to, su juo viskas buvo 
aiškiau ir nuoširdžiau“. Lenkas? Kodėl — pamatysime. 

Taigi, nors Žiulį Verną kamavo galvos skausmai ir ji sukosi, 
vis dėlto jam pavyko per trumpą laiką užbaigti geografijos 
žodyną, trečią „Kapitono Granto vaikų“ tomą, „Dvidešimt tūks- 
tančių mylių po vandeniu“ ir „Aplink Mėnulį“. Rašytojas 
smarkiai varėsi į priekį, nes „Kapitono Granto vaikai“ buvo 

išspausdinti 1867 ir 1868 metais, „Dvidešimt tūkstančių mylių 
po vandeniu“ — 1871-aisiais. 

Įdomu, kad garsioji trilogija —,,Kapitono Granto vaikai“, 
„Dvidešimt tūkstančių mylių po vandeniu“ ir „Paslaptingoji 
sala" — gimė autoriaus galvoje vienu laiku ir sparčiai bren- 
do. Žinoma, jos elementai dar nebuvo sujungti. Kai Airtoną 
Glenarvanas paliko salelėje, autorius tikriausiai dar nebuvo 
numatęs, kad jį išgelbės katastrofos ištikti žmonės iš ,„Paslap- 
tingosios salos“, ir lordas Glenarvanas nemanė, kad jam teks 
sugrąžinti į tėvynę juos ir Airtoną. Tačiau kadangi šie trys 
romanai buvo sugalvoti kone tuo pat metu, atrodo, jog auto- 
riaus mintis vystydamasi beveik neišvengiamai turėjo juos su- 
jungti vieną su kitu. Visų trijų kūrinių herojai — tikri robin- 
zonai, arba savo noru nutraukę ryšius su žmonių visuomene, 
arba tapę nelemtų aplinkybių aukomis. Beje, noras aprašyti 
Robinzoną buvo užvaldęs rašytojo vaizduotę, jis keletą kar- 
tų ėmėsi šios temos, nors ir ne itin sėkmingai. Įdomu tai, kad 
jis visų pirma bandė ieškoti pavyzdžio ne ,„Robinzone Kruze“, 
o vidutiniškame „Šveicarų Robinzone“. 

Laimė, gal paveiktas savo gražaus personažo, sukurto ro- 
mane „Dvidešimt tūkstančių mylių po vandeniu“, jis įstengė 
išsiveržti iš pernelyg siaurų rėmų, į kuriuos pradžioje mėgino 
įsprausti savo vaizduotę. Be to, kaip rašytojas galėjo pasiten- 
kinti dar viena robinzonada, kai jo sąmonę buvo užvaldęs kil- 
nus paveikslas Nemo, kuris atrodo kaip jūrų genijus. Nemas 
aistringai myli jūrą: „Jūra — tai viskas! Jos kvėpavimas tyras 
ir gaivus... Jūra — tai amžinas judėjimas ir meilė, amžinas 
gyvenimas...“ Tačiau tuoj priduria: „Jūra nepavaldi despo- 
tams. Jūros paviršiuje jie dar gali pridaryti nusikaltimų, ka- 
riauti, žudyti į save panašius. Bet trisdešimtyje pėdų po van- 
deniu jie jau bejėgiai, čia jų galybė baigiasi!.. Čia, tik Čia, 
yra vienintelė tikroji nepriklausomybė! Čia nėra tironų! Čia 
aš laisvas!" 

Tai poeto ir filosofo credo. Ne visai credo, nes Nemas vei- 
kia prieš despotus ir pasireiškia kaip „baisus teisėjas, tikras 
keršto arkangelas“, kai stebi skęstantį karo laivą, kurį jis pra- 
kiurdė. Šis laivas neiškėlęs vėliavos, taigi jo tautybė neži- 
noma. Ar taip yra dėl leidėjo atsargumo, tiksliau sakant, ar 
šios kautynės simboliškos, nes ant karo laivo bizanstiebio ga- 
lėjo plevėsuoti bet kurios didelės valstybės vėliava? 

Iš susirašinėjimo su Eceliu matyti, kad tas buvo apstulbin- 
tas Nemo paveikslo ir žiaurios jo neapykantos. Žiulis Vernas 
mėgino nuraminti jautrųjį draugą sušvelnindamas savo herojaus 
žiaurumą. Viename laiške, rašytame iš Krotua, jis pažada iš- 
mesti „pasibjaurėjimą, kurį Nemas galiausiai sukelia Aronak- 
sui, neapykantos išraišką Nemo veide, kai jis žiūri į skęstantį 
laivą, ir net neparodyti jo šioje scenoje. 

Tačiau pareiškia, kad negalėjęs sutikti su leidėjo siūloma 
knygos pabaiga: 

„Jūsų pasiūlymas įvaryti „„Nautilių“ į tokią gelmę, iš ku- 
rios jis galėtų išnerti tik nuskandindamas neleidžiantį jam 
iš tenai išplaukti laivą, yra geras. Bet čia iškyla dvi kliūtys: 
pirma, jeigu „Nautilius“ atsidūrė tokioje padėtyje, vadinasi, 
jis nėra su niekuo nepalyginamas laivas, greitesnis ir tvir- 
tesnis už visus kitus. Antra, jeigų jis pateko į aklavietę ir 
gali iš jos išeiti tik iškildamas virš to laivo, tai gelmė ne- 
pakankama. O jeigu nėra pakankamos gelmės, kuo tada virsta 
laivo skendimo scena? Ji neįmanoma.“ 

Laiško tęsinys mums paaiškina, kokia vėliava galėtų būti 
iškelta šiame laive: 

„Dabar, brangus Eceli, skaitydamas toliau, neužmirškite, kad 
iššūkį metė užsienio laivas, mėginęs sunaikinti „Nautilių“, kad 
jis priklauso nacijai, kurios nekenčia Nemas, keršijantis už 
savo artimųjų ir draugų mirtį! Įsivaizduokite, kas turėjo būti 
iš pradžių ir ką publika gali nujausti... įsivaizduokite, kad 
Nemas — lenkas, o nuskandintas laivas — rusų laivas, — argi čia 
vyra nors šešėlis prieštaravimo? Ne, tūkstantį kartų ne! Kantriai 
vėl perskaitykite rankraštį, brangus Eceli, o paskui man at- 
siųskite, ir aš padarysiu, ką reikės, bet neužmirškite, ką dabar 
pasakiau ir koks buvo pirmykštis sumanymas — tikroviškas, 10- 
giškas, užbaigtas: lenkas ir Rusija. Kadangi negalime to pa- 
sakyti — apmaudu tam tikru požiūriu —leiskime skaitytojui 
manyti, kad galbūt taip yra.“ 

Po nepavykusio 1831 metų sukilimo prieš carą Nikolajų I 
į Prancūziją emigravo daug lenkų. Naujas lenkų maištas prieš 
rusų diktatūrą 1863 metais buvo žiauriai numalšintas, ir tai 
sujaudino didžiąsias valstybes. Prancūzija, remiama Anglijos 
ir Austrijos, veltui bandė paveikti Aleksandrą II, kuris at- 
sikeršijo laikydamasis neutraliteto per Prūsijos karą su Da- 
nija (1864), su Austrija (1866) ir su Prancūzija (1870). 

Zadžiu, 1866 metais prancūzai buvo pasipiktinę rusų elge- 
siu su lenkais, kuriuos visada užjautė. Respublikonai, Napo- 
leono III valdžią laikę nepakenčiama, virte virė baisiu pyk- 
čiu prieš patvaldį, kurio kariuomenė žiauriai nubaudė suki- 
lėlius. 

Ecelis, žinoma, buvo tokių pat pažiūrų kaip jo autorius ir, 
kaip jis, manė, kad caro represijos Lenkijoje nežmoniškos. 
Tačiau, turėdamas valstybės veikėjo patirtį, suprato, kokių sun- 
kumų patiria Prancūzijos vyriausybė, priversta negadinti san- 
tykių su Rusija; nebuvo galima komplikuoti jos diplomatijos. 
Jei Nemas būtų buvęs lenkas, knyga būtų įgavusi provokacinį 
charakterį, ir vyriausybė nebūtų leidusi jos spausdinti. Todėl 
Ecelis norėjo, kad autorius Nemą padarytų tik vergvaldžių 
priešu ir negrais prekiaujančių laivų medžiotoju. Žiulis Vernas 
nesutiko: 

„Jei negaliu paaiškinti jo (Nemo) neapykantos, nutylėsiu 
jos priežastis, kaip visą šio herojaus gyvenimą, jo tautybę ir 
taip toliau ir, jeigu reikės, pakeisiu romano atomazgą. Neno- 
riu suteikti šiai knygai jokio pilietinio atspalvio. Bet akimirką 
įsivaizduokite, kad Nemas šitaip gyvena iš neapykantos ver- 
govei ir valo jūras nuo vergais prekiaujančių laivų, kurių 
nebėra,— tai, mano nuomone, būtų neteisingas kelias. Jūs sa- 
kote: juk jis niekšiškai elgiasi! Aš atsakau: ne. Neužmirškite, 
kokia buvo pirmykštė knygos idėja: lenkų didikas, kurio duk- 
terys buvo išprievartautos, žmona nukirsta kirviu, o tėvas už- 
plaktas rimbu, lenkas, kurio visi draugai žuvo Sibire ir kurio 
tauta tuoj išnyks Europoje nuo rusų tironijos! Jeigu šis žmo- 
gus neturi teisės skandinti rusų fregatų visur, kur jas sutinka, 
vadinasi, kerštas — tiktai žodis. Aš, būdamas tokioje padėtyje, 
jas skandinčiau be jokio sąžinės graužimo. Kad nejaustum to, 
ką aš jaučiu šiuo atžvilgiu, reikėtų būti niekada nepatyrusiam 
neapykantos; bet atmeskime lenką ir rusą. Tegu skaitytojas 
mano, ką nori, pagal savo temperamentą, — aš nekalbėsiu nei 
apie rimbą, Rei apie Sibirą — tai būtų per daug tiesi užuomi- 
na. Neketinu imtis politikos — tam netinku, be to, politika čia 
niekuo dėta. Na, o knygos pabaiga — veržimasis į nežinomas 
jūras, patekimas į Malstrimą, Aronaksui ir jo kelionės drau- 
gams nieko apie tai nežinant, jų troškimas išlikti gyviems, 
kai jie išgirsta šį baisų Žodi, valtis, sukama vandens verpeto 
kartu su jais,— tai bus nuostabu! Taip, nuostabu! O paskui 

amžina paslaptis —,,Nautilius“ ir jo kapitonas! Bet aš karščiuo- 
juosi Jums rašydamas...“ 

Šis kandus laiškas truputį trikdo, autoriaus entuziazmas — 
beje, jo nuoširdumo garantija — padeda suprasti, kodėl šioje 
knygoje jaučiamas aistringas gyvenimo pulsas, nors ir yra dau- 
gybė mokslinių pavadinimų, dėl kurių Ecelis apgailestavo ir 
sakė, kad literatūriniu požiūriu jie stabdo veiksmo vystymąsi. 
Moksliniai pavadinimai knygoje sudarė papildomų sunkumų, 
kuriuos rašytojas turėjo įveikti; gal tai buvo autoriaus gud- 
rybė — gal jis norėjo šiek tiek užglostyti kritišką -romano tu- 
rinį. 

Nuostabu, kad ši knyga buvo išspausdinta jaunimo knygų 
serijoje ir skaitoma paauglių, pritariant jų tėvams. Nemo kal- 
ba galėjo patikti taurioms širdims, prispaustų tautų gynėjams, 
tačiau kai kas jaudino ir taikius buržua, pripratusius prie nu- 
sistovėjusios tvarkos. 

Ecelį vis dėlto gąsdina scena, kur Nemas nuskandina laivą; 
rašytojas turi reikalauti, kad jis priimtų šią romano peripe- 
tiją. Tai rodo laiškas iš Krotua. Nors Žiulis Vernas „visa savo 
esybe pasinešęs į Mėnulį“ ir „ketina iš tenai negrįžti“, šis 
romanas bus užbaigtas gegužės pabaigoje. Rašytojas vėl argu- 
mentuoja: 

„Neužmirškite, ką Jums sakiau paskutiniame laiške. Jei Ne- 
mas būtų lenkas, kurio žmona užplakta rimbu, o vaikai mirę 
Sibire, ir jei tas lenkas sutiktų rusų laivą ir jį sutriuškintų, 
visi pateisintų jo kerštą. Ir Jūs pasielgtumėte kaip tas lenkas, 
ir aš. 

Pripažinkite, kad tai vienintelis teisingas sprendimas, kurio 
nereikia aiškinti, ir mes, be abejonės, jį priimtume, jeigu ne 
ypatingi Le Magasin d Education motyvai." 

Iš tikrųjų Ecelis turi atsižvelgti į savo skaitytojus: mat vi- 
suomenės nuomonė lenkų klausimu nebuvo vieninga, ir jis, 
nerimaudamas dėl Žiulio Verno įkarščio, stengiasi jį nuramin- 
ti. Laiške, kuris, atrodo, rašytas 1868 metais, autorius išreiškia 
slapčiausią savo jausmą: 

„Geriausia — Nemas, kovojantis prieš ištisą Visuomenę; si- 
tuacija puiki, bet sunku ja įtikinti, nes nėra tokios kovos dings- 
ties. Antroje vietoje — tremtinio kova su ištrėmėjais, lenko — 
su Rusija. Čia būtų aišku. Mes tai atmetėme dėl grynai ko- 
mercinių priežasčių. Dabar, kadangi lieka vien Nemo kova 

su chimeriniu priešu, tokiu pat paslaptingu kaip jis, tai tik 
dviejų individų dvikova. Visa tai labai menkina kūrinį. 

Ką gi, vis dėlto teks apsieiti nieko neaiškinus, kaip Jūs 
patariate.“ 

Žiulis Vernas padarė iš Nemo reikšmingą figūrą, simbolį 
sukilimo prieš bet kokią tironiją. Nors ir smarkus jo pyktis, 
kartais virstantis žiaurumu, paslaptingasis kapitonas kupinas 
beribio gailesčio, neapkenčia engėjų tik iš didžiulės meilės 
engiamiesiems. 

Akimirką iškyla moters paveikslas; Aronaksas užklumpa Ne- 
mą, žiūrintį į žmonos portretą — ją nužudė engėjai, bet kaip 
viskas buvo, neaišku. 

Toks Nemo suvokimas pagrįstas, ir, matyt, taip jį įsivaiz- 
davo jo kūrėjas, kuris paaiškino viename laiške iš Krotua 
vis dar prieštaraujančiam leidėjui: 

„Aš puikiai suprantu, kad Jūs svajojate apie kitokį žmo- 
gų negu manasis. Tai nepaprastai svarbu, nes aš visiškai ne- 
moku kurti to, ko nejaučiu. Todėl, tiesą sakant, kapitoną Nemą 
matau ne tokį, kokį matote Jūs. 

Mes sutinkame dėl dviejų pagrindinių punktų: 

1. Reikia pašalinti pasibaisėjimą, kurį sukelia kapitonas po 
didžiosios savo egzekucijos; tai būtina personažų labui. 

2. Reikia pagreitinti veiksmą po dvidenio laivo nuskandini- 
mo. Šitai padarysiu, bet daugiau nieko, tik pateisinsiu baisųjį 
kapitono poelgį tuo, kad jis buvo provokacijos auka. Nemas 
neskandina laivo be priežasties. Jis nepuola. Atsako į puoli- 
mus. Niekada, nors ir apie kažin ką būtų kalbama Jūsų laiške, 
aš neleisčiau, kad mano herojus žudytų šiaip sau. Tai kilnus 
žmogus, jo jausmai priklauso nuo aplinkos, kurioje jis gy- 
vena. Jo neapykanta žmonijai aiškiai rodo, ką jis pats iš- 
kentėjo ir ką iškentėjo jo artimieji, ir skaitytojai negali rei- 
kalauti nieko daugiau, nes pagaliau knygos tikslas ne čia. 

Jūs man sakėte: ,,„Vergovės panaikinimas — didžiausias mūsų 
laikų ekonomikos įvykis.“ Aš sutinku su Jumis, bet manau, 
kad su knyga tai neturi nieko bendra. Džono Brauno * istorija 
patiko savo glaustumu, tačiau, mano nuomone, ji sumenkintų 
kapitono Nemo paveikslą. Reikia nutylėti ir jo tautybę, ir jo 
asmenį, ir priežastis, dėl kurių jis ėmė šitaip keistai gyventi. 
Be to, Alabamos *, arba tariamos Alabamos, konfliktas nepri- 
imtinas ir nepaaiškinamas — jei Nemas norėtų atsikeršyti veI- 

gų pirkliams, jam pakaktų tarnauti Granto * armijoje, ir vis- 
kas būtų aišku. 

Dabar pereinu prie tos Jūsų laiško vietos, kur sakote, kad 
antra dalis labai skiriasi nuo pirmos, nes herojus čia žiau- 
resnis. Iš to sprendžiu, kad nepakankamai gerai prisimenate 
pirmą, nes aš įsitikinęs, jog mano crescendo labai natūralus. 
Netrūksta kilnių jausmų, ypač antroje dalyje, ir herojus tik 
aplinkybių verčiamas tampa rūsčiu teisėju. 

„..Jums nepatiko paskutiniai puslapiai. Jūsų teisybė dėl Aro- 
naksui padaryto įspūdžio, ir aš jį pakeisiu. Bet kapitonas Ne- 
mas — visai kas kita, ir kitaip aiškindami mano herojų. Jūs jį 
pakeičiate, ir aš negaliu jo atpažinti. 

Jūs gerai suprantate, žmogaus paveikslui perdirbti — o aš to 
nesugebu, nes jau dvejus metus gyvenu su juo ir negalėsiu 
jo matyti kitokio,— man reikėtų ne vieną dieną, o mėnėsį 
išbūti Paryžiuje.“ 

Diplomatiniai sunkumai kartais naudingi, kitaip Nemo figū- 
ra nebūtų tokia didinga. „Nautiliaus“ kapitonas — ne patriotas, 
persekiojamas savo šalies valdžios, o apibendrintas paveiks- 
las Žmogaus, sukilusio prieš engiančių tautų visuomenės netei- 
singumą ir tironiją. 

Jis, žinoma, anarchistas, nes reikalauja nepriklausomybės, 
pripažįstančios tik vieną ribą — didelį moralinį sąmoningumą. 
Be to, personažas kelia nemažą nerimą: jis pats naudoja smur- 
tą, kas būdinga maištininkams, tai myli ir nekenčia, tai gai- 
lisi ir keršija. Jis nepritaria Blanki formulei: „nei dievo, nei 
pono“, nes yra įsitikinęs, kad atlieka paties dievo pavestą 
užduotį: jis jo įrankis, ir ši užduotis jam baisi: „Dieve visagalis! 
Gana! Gana!" — sušunka jis. Toks jau pasaulis — žmogus plū- 
kiasi spręsdamas galybę problemų, kurios pranoksta jo jėgas 
ir jį sugniuždo. Pona įis irgi isigijo, manydamas, kad klausys 
tik savęs — savo moralinių principų ir net prietarų. Ir argi 
jis dėl susiklosčiusių aplinkybių ne ponas savo ekipažui, ku- 
ris aklai, nors ir geria va-ia, jo klauso? 

Kaip ir visi kapitonai, Nemas yra šeimininkas savo laive, 
ir visų pripažintas i0 autoritetas nekelia abejonių. 

Be to, čia atvirkščio'i anarchizmo pusė; turėdamas geriau- 
sius ketinimus, jis tik pakeičia viena poną kitu ir sukuria 
naują valdymo forma. apribotą arba neapribotą, bet šiaip ar 
taip, visuomenei primestą jėga. 

Nemas — visų laikų personažas, nes jis ne tiek realus žmo- 
gus, kiek apibendrintas žmogaus paveikslas: jo odisėja — odisė- 
ja visos žmonijos, besistengiančios išspręsti svarbią visuotinę 
problemą, o ne vieno žmogaus, bandančio išspręsti smulkias 
asmenines problemas. 

Nors ir keista, bet jis prototipas mūsų dienų Žmogaus, maiš- 
taujančio prieš visuomeninius suvaržymus. 

Tas bejėgis maištas sukelia panieką žmonijos institucijoms 
ir net patiems žmonėms; tam, kuris turi humaniškų jausmų, 
belieka ieškoti prieglobsčio vienatvėje. Ar jis ten suras ra- 
mybę? Neatrodo, kad Nemui, susikūrusiam „šią absoliučią si- 
tuaciją“, tai būtų pavykę, nes vėliau jis prisipažins: ,„Vienat- 
vė, atsiskyrimas nuo žmonių — liūdna dalia, nepakeliama... 
Štai aš mirštu dėl to, kad vaizdavausi, jog galima gyventi 
vienam! .." * 

Buvo svarstoma, pagal kokį žmogų Žiulis Vernas sukūrė 
kapitoną Nemą? Iš laiško Eceliui, esančio Nacionalinėje bib- 
liotekoje, žinome, kad tas žmogus galėjo būti Šarasas, bet 
pats rašytojas apie tai pagalvojo tik parašęs knygą. Fizinis 
Nemo paveikslas — tikras Šarasas. Ir savo psichika jie pana- 
šūs: abu kupini energijos, kartais net virstančios smurtu. Abu 
patriotai, puoselėjantys pažangias idėjas, mylintys laisvę ir 
maištaujantys prieš neteisybę. 

Pulkininkas Šarasas gimė 1810 metais Falsbure; 1848-aisiais 
buvo Steigiamojo susirinkimo deputatas ir karo ministras. Šį 
nesutaikomą elzasietį 1852 metais ištrėmė prezidentas-princas. 
Išdidus, išpuikęs Šarasas nenorėjo pasinaudoti amnestija ir pa- 
reiškė grįšiąs į Prancūziją tik tada, kai tenai triumfuos laisvė. 
Jis mirė 1865 metų pradžioje. Prieš mirtį šis nepalenkiamas 
žmogus pareikalavo palaidoti jį Bazelyje — nenorėjo, kad jo 
palaikai ilsėtųsi Prancūzijoje, kol ten viešpataus Napoleo- 
nas III. 

Taigi Šaraso ir Nemo charakteriai panašūs. Aišku, yra ir 
didelis skirtumas, bet, galimas daiktas, atsidūręs tokiose pa- 
čiose sąlygose kaip Nemas, Šarasas būtų elgęsis taip pat. Be 
to, nėra jokios abejonės, kad „Nautiliaus“ kapitonas reiškia 
autoriaus mintis. 


88 „Paslaptingoji sala“. (Aut. past.) 

XXIII SKYRIUS 


„APLINK MĖNULĮ“ 


Žiulis Vernas paverčia savo patrankos sviedinį Mėnulio paly- 
dovu, bet Barbikenas, kaip „Apolono XIII kosmonautai, jį su- 
grąžina į Žemę (1870) 


Ecelis kartą papriekaištavo Žiuliui Vernui, kad tas rašąs tris 
knygas vienu metu. Rašytojas ėmė prieštarauti. Priekaištas ne- 
buvo be pagrindo. Ne! Jis nerašydavo trijų knygų vienu metu, 
bet kartais tuo pat laiku sugalvodavo keletą knygų. Čia sly- 
pėjo tam tikras pavojus, nuo kurio jį reikėjo saugoti. Po vie- 
nos minties kyla kita: paleista skaitytojui vartoti, ji sugrįžta 
tarsi bumerangas į smegenis autoriui, kuris, pagautas kūry- 
binio įkarščio, joje randa naujo peno. Jeigu jis pasiduos šiam 
potraukiui, gali pridaryti painiavos. Atrodo, Žiulis Vernas ne- 
dvejodamas nutraukdavo darbą, kurį tuo metu dirbdavo, ir 
imdavo vystyti naują mintį, jį užvaldžiusią. Mes jau matėme, 
kad rašydamas ,„Haterą“, daug laiko reikalaujantį kūrinį, staiga 
taip susižavėjo poetine daktaro Klobonio iškeltos hipotezės 
puse, kad paliko savo herojų šalčio poliuje ir vienu prisėdimu 
sukūrė Akselio kelionę į Žemės centrą. Tuo metu aktualus 
įvykis, atsitikęs Amerikos pilietinio karo pabaigoje, jam pa- 
kišo temą „Iš Žemės į Mėnulį“. Uždaręs šiuos skliaustus, jis 
toliau rašė ,„Haterą“ ir baigė jį su tokiu pat entuziazmu, kaip 
ir buvo pradėjęs. Herojai, jo palikti lyg užsnūdę letargo mie- 
gu, pabudo pilni gyvybės po šios pauzės, per kurią autoriaus 
pasąmonė sujungė dar išskaidytus elementus. ,,Paslaptingoji 
sala“ ilgai buvo embrioninėje stadijoje, kai povandeninė ke- 
lionė nejudėjo į priekį, o „Kapitono Granto vaikai“ buvo re- 
daguojami. Tačiau šie minties šuoliai be paliovos kunkuliuo- 
jančiose smegenyse nepadarė jokios painiavos — kiekvienas 
kūrinys vientisas ir turi savo gyvenimą. 

Kyla klausimas, kaip jis galėjo galvoti apie sugrįžimą savo 
„trijų avantiūristų“, kuriuos prieš penkerius metus buvo pa- 
leidęs Mėnulio link. Tiesa, rašytojas pasižadėjo juos sugrą- 
žinti į Žemę, tačiau kaip nesistebėti, kad jis „užsidarė savo 
sviedinyje“, nors buvo įsitraukęs į dar nebaigtą kelionę po 
vandeniu? Ar tik ne „Dvidešimties tūkstančių mylių po van- 
deniu“ antros dalies devintame skyriuje parašyta frazė jam 

priminė jo sumanymą? Kai Nemas vaikščiojo vandens užlieta 
Atlantidos žeme ir galvojo apie išnykusias Žmonių kartas, min- 
tyse jas klausdamas žmonių likimo paslapties, „tą akimirką mė- 
nulis pažvelgė pro vandens sluoksnį ir pažėrė blandžius savo 
spindulius ant paskendusio žemyno“. 

Prisimename, jog romanas „Iš Žemės į Mėnulį“ baigiasi 
Kembridžo observatorijos direktoriaus pranešimu, kad kolum- 
biados sviedinys nepasiekė tikslo ir dabar skrieja elipsine OI- 
bita aplink Mėnulį, kurio palydovu tapo. Kadangi duomenys 
apie naują dangaus šviesulį dar negauti, astronomas iškėlė 
dvi hipotezes: arba Mėnulio trauka pagaliau paims viršų ir 
keliauninkai pasieks tikslą, arba sviedinys suksis aplink Mė- 
nulį amžinai. Antro tomo įžangoje pažymima, kad pranešimas 
buvo parašytas pernelyg greitai ir kad yra dar ir trečia hi- 
potezė. 

Mintis patrankos sviedinį paversti Mėnulio palydovu rašy- 
tojui kilo iš pat pradžių, nes pirmo tomo rankraštis pavadin- 
tas „Iš Žemės į Mėnulį“. Tačiau antra šios kelionės į Mėnulį 
dalis kurį laiką buvo tik sumanymas. Žiulis Vernas, matyt, 
ėmėsi jį įgyvendinti tiktai 1868 metais: 1868 metų gruodžio 
31 dienos laiške iš Nanto jis rašo, kad kuria sugrįžimą iš Mė- 
nulio. 1869 metų vasario mėnesį jau buvo užbaigtas antras 
„Mėnulio“ tomas ir „perrašyta pusė antros „Dvidešimt tūks- 
tančių mylių po vandeniu“ dalies“. 

Reikia pripažinti, kad apmąstymo laikotarpis tarp dviejų ro- 
manų pasirodymo nebuvo nenaudingas. Sviedinio paleidimas 
į Mėnulį susidūrė su neįveikiamais sunkumais, kaip pažymėjo 
pats autorius, bet jo humoras šiaip taip juos užmaskavo. Žiu- 
lis Vernas tučtuojau suprato — ir tai nemažas nuopelnas, — jeigu 
jo herojai pateks į Mėnulį, jie negalės iš tenai sugrįžti. Net 
jeigu patrankos sviedinys būtų pakeistas raketa, vis tiek su- 
grįžti būtų neįmanoma. Ir iš tikrųjų dagaus mišinio krovinys, 
reikalingas besileidžiančiai raketai sustabdyti, o paskui Mė- 
nulio traukos jėgai įveikti, būtų buvęs per didelis. Be atomi- 
nio variklio grįžimą į Žemę būtų buvę galima planuoti tik 
dedant viltį į gravitaciją. Kosminį laivą, virtusį Mėnulio pa- 
lydovu ir skriejantį elipsine orbita, pusę apsisukimo laiko 
traukia Mėnulis. Kai sukdamasis jis priartės prie Žemės trau- 
kos zonos, pakaks nedidelės jėgos, kad pasikeistų jo trajek- 
torija ir jis pasuktų Žemės linkui. 

Reikia pasakyti, kad šių laikų kosmonautams pavyko nusi- 
leisti Mėnulyje ir iš jo sugrįžti, tačiau jie tai padarė naudo- 
damiesi Lemo kapsule, lengvesne už raketą, nuo kurios ji 
atsiskyrė; Lemo kapsulei reikia ne tiek daug degalų, kai leis- 
damasi mažina greitį, paskui pakyla nuo Mėnulio paviršiaus 
ir grįžta į orbitą, Barbikenas turėjo tik vieną būdą parvykti 
į mūsų planetą — pakeisti trajektoriją naudodamasis atsarginė- 
mis raketomis. Tiesą sakant, ne Barbikenas, atkakliai stengęsis 
patekti į Mėnulį, atliko šį žygdarbį, o pats romanistas, gerai 
susipažinęs su dangaus mechanikos galimybėmis ir sugalvojęs 
šį grįžimo į Žemę būdą. 

1869 metų liepos mėnesį jis pasiuntė šį rankraštį iš Krotua: 
norėjo, kad „jo per daug neskubintų Le Journal des Dėbats“, 
kuris turėjo šią knygą išspausdinti prieš jai pasirodant kny- 
gyne, mat pageidavo, kad ją perskaitytų „koks nors patikimas 
matematikas". 

„Vos tik gavęs Jūsų laišką, viską mečiau ir sėdau rašyti 
apie Mėnulį, bet reikia bent trijų ar keturių dienų šiai kny- 
gai užbaigti ir pirmam skyriui perdirbti, kaip buvo prašyta. 
Kai baigsiu, tuoj Jums išsiųsiu. 

Tačiau noriu padaryti vieną pastabą. Šioje knygoje yra la- 
bai moksliškų vietų, glaudžiai susijusių su algebra. Reikia, 
kad jas perskaitytų koks nors patikimas matematikas. Aš turiu 
žmogų, Bertrano bendradarbį.“ 

Tas pats susirūpinimas jį kamuoja siunčiant rankraštį trau- 
kiniu. 

„Norėčiau, kad manęs per daug neskubintų Le Journal! des 
Dėbats. Reikia, kad tai padarytų mano pusbrolis, matematikas, 
pono Bertrano bendradarbis. Kitaip aš nerizikuosiu. Čia yra 
labai sunkių dalykų.“ 

Kai 1868 metais Žiulis Vernas sugalvojo Mėnulio palydo- 
vais tapusių Barbikeno, Mišelio Ardano ir Nikolio rizikingos 
kelionės tęsinį — jis buvo išspausdintas 1870 metais,— apie šį 
savo sumanymą pranešė Bertranui, nuolatiniam Mokslų akade- 
mijos sekretoriui, kuris čia įžiūrėjo medžiagą tik ,,paviršuti- 
niškai knygelei; bet jeigu jis būtų pagalvojęs savaitę, — ra- 
šo Žiulis Vernas, vaizduotės paverstas astronautu— būtų ki- 
taip manęs“. „Aš gyvenu sviedinyje“,— rašo jis savo draugui 
leidėjui. Būdamas kosmose, jis susiduria su sunkiomis proble- 

momis, kurias turi išspręsti ir išsprendžia — didysis matema- 
tikas Bertranas pritaria šitam jo sumanymui. 

Kadangi pirminė trajektorija buvo pažeista ir sviedinys su- 
kasi aplink Mėnulį, reikia padaryti „pataisų, kad jis nedingtų 
Saulės sistemoje. Pirmoji pataisa — dangaus kūno pasirodymas 
sviediniui esant nematomoje Mėnulio pusėje; antroji — sviedi- 
nį vėl ims veikti Žemės trauka; Barbikenas paleis atsargines 
raketas. Tas pačias pataisas tikriausiai padarė mūsų laikų as- 
tronautai, taip pat naudodamiesi atsarginėmis raketomis. 

„Čia negali būti nė kalbos apie paprasčiausius sutapimus"“,— 
rašo astronautas Frenkas Bormanas*, kurio kosminis laivas, 
paleistas iš Floridos, kaip ir Barbikeno sviedinys, tokio pat 
svOrio ir tokio pat aukščio, nukrito į Ramųjį vandenyną už 
keturių kilometrų nuo romane nurodytos vietos. Be to, Frenkas 
Bormanas man pranešė, kad jo žmona, perskaičiusi „Iš Žemės 
į Mėnulį“, labai sunerimo dėl jam gresiančio likimo ir kad, 
norėdamas ją nuraminti, jis turėjo patarti jai perskaityti ,,Ap- 
link Mėnulį"! 

Nuostabioje įžangoje Rencontre leidiniui Šarlis Noelis Mar- 
tenas *, atiduodamas rašytojui pagarbą, pabrėžia: 

„Tiktai jis, jis vienas, turėjo drąsos ir nepaprasta intuicija 
nujautė, kad galima paleisti patrankos sviedinį į Mėnulį, įsi- 
vaizdavo dar nuostabesnį faktą — kad sviedinys pavirsta Mė- 
nulio palydovu (apie tai rašė Niutonas „Pagrinduose“ 1687 me- 
tais), ir prie to daug kartų grįžta savo kūryboje. Sviedinys 
sukasi aplink Mėnulį, sutikęs antrą Žemės Mėnulį *, o negy- 
vas šuo sukasi kaip palydovas aplink sviedinį..." 

Romanisto samprotavimas tuo svarbesnis, kad jis nežinojo 
šio Niutono pmoriteto: „Kodėl ponas Bertranas, kuriam papa- 
sakojome savo istoriją, mums nepasakė, kad Niutonui buvo 
atėjusi į galvą mintis paleisti sviedinį į Mėnulį?“— rašo jis 
Eceliui. 

Šitas kūrinys labai charakteringas. Humoristas virsta poetu, 
ieškančiu atramos moksle, kad pagrįstų savo svajonę ir pa- 
darytų ją aukšto lygio moksliniu-techniniu projektu, kuris vie- 
ną gražią dieną bus įvykdytas; čia aiškiai matyti, jog didžiau- 
sias mokslinio tyrimo akstinas — poetinis jausmas. 

Ponia Vjern pažymėjo, kad šios dvi knygos apie kelionę 
į Mėnulį kelia tam tikrą susidomėjimą literatūriniu požiūriu, 
ir pateikė citatų, rodančių jų poetinę reikšmę. 

Žiulis Vernas pasikliovė kruopščia Garse kontrole: 

„Kai turėsiu rankose pirmos „Mėnulio“ dalies skiltis, duo- 
siu jas perskaityti savo matematikui. kompetentingam kosmo- 
graiui. Tik tada būsiu tikras, kad neprirašiau nesąmonių... 
Kuo daugiau skaitau ir taisau, tuo geriau viskas man atrodo, 
ir aš labai viliuosi, kad publika, nepaisydama kai kurių keis- 
tų ir drąsių dalykų, patikės trijų mūsų herojų nuotykiais ir 
juos ryte praris.“ 

Beje, jis neturi jokių iliuzijų dėl šio kūrinio likimo: 

„Mano nuomonė apie „Mėnulį“ visiškai tokia pat kaip Jūsų; 
aš tai jutau rašydamas šią knygą. Į ją galima žiūrėti kaip 
į miklų triuką, bet ji netinka būti feljetonu. Taigi mielai at- 
sisakyčiau spausdinti ją Dėbats, jeigu Jūs atsisakytumėte pel- 
no... Jei tuoj pat gausiu korektūrą, aš labai džiaugsiuosi, 
nes galėsiu duoti ją skaityti mokslingajam savo pusbroliui, o 
tai bus daug geriau.“ 

Taigi jis anaiptol ne lengvabūdiškai įsivaizdavo įvykius, 
kurie pagaliau virto tikrove; jo vaizduotė rėmėsi matematika 
ir dangaus mechanikos dėsniais. Jei būtų buvę kitaip, Bor- 
manas nebūtų rašęs, kad čia nėra paprasčiausių sutapimų ir 
kad Žiulį Verną galima laikyti vienu iš kosmoso pionierių. 

Leidėjui, jau turėjusiam nemalonumų su vyskupija, kuri jo 
leidyklą laikė per daug pasaulietine, ir nerimaujančiam dėl 
to, ką gali pamanyti dvasininkija apie žmogaus žygdarbius, 
besiremiančius vien mokslu, romanistas atsakė, kad, kiek jis 
prisimena, „kažkur romane tikintis Barbikenas sako: ,„Dievas 
mus saugo.“ 

Šis romanas. matyt, buvo sukurtas 1868 metais, nes 1869 me- 
tų vasario 5 dienos laiške Eceliui Žiulis Vernas rašė iš Nanto: 

„Man labai malonūs Jūsų žodžiai apie La Revue des Deux 
Mondes, ir patikėkite, aš niekada neabejojau nuoširdžiu Jūsų 
draugiškumu. Būčiau nedėkingas pasipūtėlis, jei nors akimir- 
ką tuo suabejočiau. Kalbėdamas Jums apie La Revue des Deux 
Mondes, aš, kaip ir Jūs, maniau, kad tai gali mums praversti. 
Šiuo metu neturiu daugiau nieko, kas jiems tiktų. Antras „Mė- 
nulio“ tomas jame tilptų, bet tai antras tomas.“ 

Per 1870 metų karą Žiulis Vernas yra Nacionalinės gvardijos 
kareivis Krotua miestelyje, o Onorina tebegyvena Amjene. Jis 
rašo ,,Nuskendusio „„Čenslerio“ žmones“ 


Krotua yra tik už septyniasdešimt kilometrų nuo Amjeno. 
Onorina, žinoma, prisirišusi prie miesto, kur gyvena jos šei- 
ma. Vyras visiškai su ja sutinka, kad žiemą Krotua labai 
nuobodu ir kad iš Amjeno jam lengviau nuvažiuoti į Paryžių, 
kur jis dažnai lankosi. Todėl šeima išsinuomoja nedidelį butą 
Amjene, Giankuro bulvare; po kelerių metų jie persikels 
į Longvilio bulvarą, namą Nr. 44. 

Tačiau Žiulis Vernas anaiptol nepalieka Krotua ir čia gy- 
vena daugybę metų nuo pavasario iki rudens. Amjene žiemoja 
tik todėl, kad „Sen Mišelis“ tuo metu be takelažo ir juo ne- 
galima plaukti į jūrą. 

1869 metai Žiuliui Vernui baigėsi labai sėkmingai. Le Ma- 
gasin d Education et de Rėcrėation pagaliau išspausdino ,,Dvi- 
dešimt tūkstančių mylių po vandeniu“, bet autorius labai su- 
sikrimto, kad žurnale jo romanas „suskaidytas į mažas dalis“ 
ir dėl to nukentėjo. Laimė, atskira knyga turėjo išeiti metų 
gale. Tuo pat laiku Le Journal] des Dėbats išspausdino „Aplink 
Mėnulį". 

Žiulis Vernas jau užmiršo šiuos veikalus, kuriuos rašė su 
tokiu užsidegimu. Jis atsidėjęs „Didžiųjų kelionių ir didžiųjų 
keliautojų istorijai“, dirba „iki nukritimo“ ir, tikriausiai norė- 
damas prasiblaškyti, galvoja apie savo ,,„Robinzoną“, kuris se- 
kasi gerai „ir kurį įdomu rašyti“. 

Visuotinę didžiųjų kelionių istoriją sudarys „3 ar 4 tomai, 
kurie papildys auklėjimo biblioteką Žakobo gatvėje *“; na, 
o „Robinzono“ pirmą dalį jis tikisi leidėjui išsiųsti 1870 metų 


gegužės mėnesį. 

„Aš visas pasinėręs į „Robinzoną“. Randu nuostabių daly- 
kų! Dirbu iš visų jėgų ir nebegaliu galvoti apie nieką kitą, 
tik apie Paryžių, kur visada važiuoju furens amore“* įr iš kur 
grįžtu toks pat!“ Šį laišką jis tikrai pasiuntė iš Paryžiaus, ku- 
riame išbuvo keletą dienų, ketindamas tenai praleisti dvi sa- 
vaites mėnesio pabaigoje; sprendžiant iš konteksto, laiškas 
rašytas 1870 metų pradžioje: Žiulis Vernas nurodo tempera- 
tūrą — 8" žemiau nulio —ir sako, kad Paryžiuje ne visai ramu. 
Furens amore! Šis lotyniškas posakis kelia šypseną, bet ta 
prasme, kurią jam teikė Horacijus, atitinka prancūzų plein 
dardeur — kupinas įkarščio. 

Paryžius Žiulį Verną visada traukia, ir jis vyksta ten furens 
amore, bet būdamas tenai, trokšta tik furens amore grįžti į sa- 
vo darbo kabinetą Amjene arba Krotua ir gyventi rašomos 
knygos herojų gyvenimą. 

Laiške iš Krotua — turbūt 1870 metų gegužės mėnesį — jis 
praneša, kad pasiuntė Dėbats „Plaukiančio miesto“ korektūrą 
ir paskutinę „Aplink Mėnulį“ dalį; kartu atskleidžia savo po- 
litines pažiūras: 

„Depeša mums praneša, kad penki milijonai balsavo „už“ 
ir vienas „prieš“, ir dar sužinosime rezultatus iš 116 apy- 
gardų. Jis“ gaus milžinišką daugumą. Čia, Krotua, 285 bal- 
savo „už“, 10 —,prieš“, 5 susilaikė. Nors ir kažin kas jiems 
buvo sakoma, jie visi balsavo prieš Respubliką, na ir liaudis!“ 

Iš tikrųjų per 1870 metų gegužės 10 dienos plebiscitą buvo 
gauta septyni milijonai „už“ ir pusantro milijono „prieš“, bal- 
suojant už reformas ir valdžią imperatoriaus, kuris po keturių 
mėnesių buvo nuverstas! Na, o Žiulis Vernas buvo vienas iš 
nepalenkiamųjų. 


Imperija dar atrodė labai stipri, nors ir vyko demonstracijos 
laidojant Viktorą Nuarą, kurį pistoletu nušovė Pjeras Bona- 
partas *. Tačiau imperijos šalininku tapusio Emilio Olivje * 
politika nepatiko Krotua atsiskyrėliui. Galimo karo baimė pir- 
mą kartą pasireiškia tada, kai jis įkalbinėja Ecelį važiuoti 
į Šveičariją gydytis: „Čia, atrodo, visi mano, kad bus karas 
su Prūsija. Aš negaliu tuo patikėti, netikiu nė vienu žodžiu, 
o Jūs?" Be to, šiame laiške randame įdomų prisipažinimą: 


3 Furens amore— degdamas meile (Iot.). 
*0 Napoleonas III. (Vert. past.) 

„Gavau Jūsų laišką ir Le Journal des Dėbats. Ačiū už abu. 
Tuo dar kartą man parodėte didelį draugiškumą. Jūsų pataisos 
mane sužavėjo. Kai rašoma tik vaikams, turi skaityti tik vai- 
kai. Straipsnis mums padarė nepaprastą malonumą.“ 

Jis nenori tikėti, kad bus ginkluotas konfliktas, nes karai 
jam atrodo beprasmiški: vienam karingam Nanto gyventojui 
jis štai ką atsako: „Niekada nenorėjau mušti prūsų ir juo la- 
biau — būti jų sumuštas, o tai — deja! — iš tiesų gali atsitikti.“ 

Čia pasireiškia įžvalgumas, anaiptol nebūdingas daugumai 
prancūzų, kaip reikiant neįvertinusių Prūsijos jėgos ir nesu- 
pratusių, kad ją remia visa Vokietija. 

Vos tik atėjo pavasaris, Žiulis Vernas sugrįžo į Krotua vi- 
sai vasarai: „Čia viskas puiku! Ak mielas drauge, jūreivio pa- 
laidinė, medkurpės, jūros oras, laivas, Krotua! Šit kur mano 
sveikata! Tai, nuo ko gaudavau slogą Paryžiuje, čia mane 
išgydo nuo slogos!" 

Nelauktame post scriptum jis prašo draugą parašyti, kad 
jam reikia būti Paryžiuje mėnesio pabaigoje dėl „Plaukiančio 
miesto“ korektūros. Gali kilti klausimas, ką jis turi galvoje. 
Iš tikrjųų jis puoselėja sumanymą, kuriam netrūksta fantazi- 
jos, tačiau kuris parodo, kokia nepastovi jo nuotaika: 

„Rašote, kad atvažiuosite į Krotua grįždamas iš Briuselio — 
puiku! Bet neužmirškite, 25 dieną (tikriausiai liepos mėnesį) 
ketinu leistis į ilgą kelionę — plaukti į Paryžių „Sen Mišeliu“. 
Paskutiniame laiške net prašiau Jus parašyti, kad man reikia 
būti Paryžiuje dėl „Plaukiančio miesto“ korektūros; taigi pa- 
raginkite mane.“ 

Plaukti aukštyn Sena „Sen Mišeliu“! Kokia mintis! Onorina 
nepritaria šiam sumanymui, laiko jį absurdišku. Apie tai rašo 
savo tetai Ameli: 

„Vos tik parvykęs, Žiulis mane palieka. Įsigeidė plaukti 
į Paryžių „Sen Mišeliu“. Per tokią sausrą tikrai įstrigs sek- 
lumoje. Na ir tegul! Tai bus jam pamoka. Negali nustygti vie- 
toje.“ 

Parplaukęs į Krotua, Žiulis Vernas rugpjūčio 20 dieną rašo 
tėvui: 

„Štai aš grįžau iš ilgos kelionės į Paryžių, kuri praėjo gana 
lengvai. „Sen Mišelis“ dešimt dienų stovėjo prie Menų tilto 
ir turėjo garbės sutraukti nemažai žmonių! Plaukiant namo, 
atsitiko įvairiausių nuotykių, ir jei laivas būtų užtrukęs nors 

vieną dieną, nežinau, kada būtų pasiekęs nuolatinę savo prie- 
plauką, nes Senoje visiškai nėra vandens.“ 

Galime pridurti, kad jis laiku parplaukė į Krotua: liepos 
19 dieną buvo paskelbtas karas. Rugpjūčio mėnesį prūsų ka- 
riuomenė jau įsibrovė į Prancūziją ir netrukus prancūzai pa- 
tyrė pralaimėjimą prie Bori, Rezonvilio, Gebvilerio ir Sen 
Priva. 

Namo jis grįžo rugpjūčio 13-ąją — tai rodo jo laiškas Ece- 
liui, datuotas šia diena; jame jis dėkoja „už laukusį malonų 
siurprizą“: pranešimą apie dekretą, apdovanojantį rašytoją Gar- 
bės legiono ordinu *!. 

„Rašote, jog buvote laimingas galėdamas ką nors padaryti 
mano labui šia proga. Sakote, kad padarėte viską, ir tik Jums 
turiu būti dėkingas... Nė kiek neabejoju, kad šiuo metu, kai 
Jums rašau, mano tėvai labai džiaugiasi. Jūsų protas gana 
liberalus ir nepasiduoda mažoms silpnybėms — Jūs jų neturi- 
te... Jūsų kontoros turbūt šiuo metu dezorganizuotos dėl jau- 
nų vyrų ėmimo... O Žiulis?.. Kaip visa tai rimta ir kokį 
nepasitenkinimą Napoleonu mačiau visuose miestuose, kuriuose 
lankiausi... Tai, be abejo, bus dinastijos pabaiga, bet už ją 
gali tekti brangiai užmokėti.“ 

Po kelių dienų jis priduria: 

„Vis laukiu naujienų iš Nanto ir paskui išvažiuosiu; galbūt 
ryšiuosi leistis į šią kelionę dabar, neatidėsiu jos žiemai... 
Mes čionai labai nerimaujame dėl to, kas vyksta Paryžiuje... 
Čia šiuo metu eina gandas, kad tenai statomos barikados. Ne- 
abejotinas faktas, jog visų Prancūzijos miestų savanoriai gais- 
rininkai kviečiami į Paryžių. Šiaip ar taip. aš tikiu prancūzų 
pergale Šampanės lygumose, antruoju Valmi *.“ 

Vyro nervingumas kelia nerimą Onorinai, ji pati rašo Ece- 
liui ir dėkoja už laišką Žiuliui; be to, gana liūdnai prisipa- 
žįsta: 

„Šįryt mielas Jūsų laiškas mus labai nudžiugino ir galbūt 
sugrąžins džiaugsmą į mūsų namus, nes Jūs žinote, kad Žiulis 
jau keletas mėnesių liūdnas ir paniuręs. Gal jį darbas nuvar- 
gina? O gal jam blogai sekasi? Žodžiu, jis atrodo nusiminęs. 
Ir išgiežia ant manęs visą apmaudą, kurį jam sukelia ši me- 

*1 Atrodo, tai paskutinis dekretas, pasirašytas imperatorės-regentės. 
Dėl likimo ironijos šis monarchijos priešas už savo apdovanojimą tu- 
rėjo būti dėkingas mirštančiai imperijai. (Aut. past.) 

lancholija. Matau, kad jis sunkiai sėda prie darbo, vos tik 
atsisėdęs, keliasi, skundžiasi dėl to ir kaltina mane. Ką da- 
ryti? Ką sakyti? Aš verkiu ir puolu į neviltį. Kai šeimyninis 
gyvenimas jam atsibosta ir per daug jį nuvargina, jis lipa 
į laivą ir išplaukia, ir dažniausiai net nežinau kur. Jūs (...) iš 
visų jėgų stengiatės padaryti jį geru rašytoju. Kaip manote, ar 
reikia prarasti viltį, jog jis taps pakenčiamu vyru? Aš labai 
atsiprašau, kad šitaip atvėriau širdį; pradėdama laišką, norėjau 
tik Jums padėkoti, bet iš didelio džiaugsmo žmogus viską iš- 
sipasakoja. Gal Jūs rasite vaistų, kurie mums padėtų išsiva- 
duoti iš šios įtemptos ir liūdnos padėties. 

Nežinau, ar Žiulis kada nors su Jumis kalbėjo apie visus 
šiuos dalykus... Prašau Jus nė žodžiu apie tai neužsiminti; 
jeigu ketinate parašyti atsakymą, norėdamas mane paguosti 
arba duoti patarimų, rašykite man į Krotua iki pareikalavimo; 
ketvirtadienio rytą eisiu į paštą. Ar Žiulis Jums rašė apie 
savo išvykimą? Ar gavote jo laišką praėjusį antradienį? Pa- 
rašykite man apie visa tai; jis buvo labai liūdnas, gal Jums 
atvers širdį. 

Manau, jog vyras padarė didžiausią klaidą, kad išvažiavo 
iš Paryžiaus. Čia gyvena pernelyg vienišas, pernelyg dažnai 
būna užsisklendęs savyje... Sudie, mielas drauge, atleiskite 
man ir pasigailėkite manęs — vyras slysta iš rankų, padėkite jį 
išlaikyti..." 

Leidėjas tuoj pat atsakė į autoriaus padėkos laišką: 

„Savo kryžių Jūs nusipelnėte, nors ir kažin kokios dabar 
būtų politinės aplinkybės... Džiaugiuosi, kad jį gavote ir kad 
aš prie to šiek tiek prisidėjau. Parašykite keletą žodžių Vei- 
sui — jis buvo nuostabus. Literatas įteikė ordiną literatui...“ 

Žinios apie tėvo sveikatą Žiuliui Vernui kelia nerimą, ir, 
kaip buvo numatęs, jam reikia kuo greičiau važiuoti į Nantą. 

„Mano atvykimas,— rašo jis,— padarė tėvui didelį malonu- 
mą... Vargšas tėvas, radau jį labai pasikeitusį, labai susenusį 
fiziškai, bet, kaip visada, šviesaus proto ir sąmonės. Šeima, 
kažkada buvusi tokia linksma, dabar liūdi, beje, ir aplinky- 
bės susiklostė taip, kad nėra ko džiaugtis — keli giminės žu- 
vo per karą tuose korpusuose, kurie dalyvavo aktyviuose veiks- 
muose, arba iš jų nėra jokios žinios. Visi čia baisiausiai pa- 
sipiktinę imperatoriumi. Niekas nė manyti nemano, kad jis — 
kaip nugalėtojas ar nugalėtasis — grįš į Paryžių. Mūsų nere- 

guliarioji kariuomenė — vieni peštukai, tik ir taikosi duoti ka- 
rininkui į snukį, ir jai trūksta drausmės. Tačiau, atrodo, nau- 
jienos iš tikrųjų geresnės. Jeigu prūsai ir prisiartins prie Pa- 
tryžiaus, jų bus mažai, ir, mano nuomone, apsiausties Jums 
nėra ko bijoti. Į priekį pasistūmėję jų pagrindiniai korpusai, 
zegis, sustojo.“ 

Įvykiai greitai plėtojasi. Sedano kapituliacija rugsėjo 2 die- 
ną — apie ją Paryžiuje buvo sužinota rugsėjo 4-ąją — sužlugdė 
imperiją. Žiulis Vernas tebėra Nante, iš kur rašo Eceliui: 

„Kas dabar Jums bus?.. Invazija tęsiasi: prūsai žygiuoja 
į Paryžių. Ką darys Respublika? Čia, kaip visur, į naująją vy- 
ziausybę žiūrima labai palankiai. Bet kyla vienas, svarbiau- 
sias, klausimas: ar mes turime ginklų? Štai kur visa esmė, 
ir, deja, atrodo, ginklų nėra..." 

Jis sunkiai grįžta į Krotua — nebegali važiuoti per Paryžių, 
tenka jį aplenkti. Ar pasieks Ecelį laiškas, išsiųstas rugsėjo 
21 dieną? Jis abejoja, nes Le Mano kelias tuoj bus atkirstas. 
Žiulis Vernas nori, kad Ecelis sūnus žinotų neturįs nuošir- 
desnio, ištikimesnio ir labiau atsidavusio draugo už jį; „nors 
ir kažin kas atsitiktų, niekas jų neišskirs. Tačiau ši baisi pa- 
dėtis per daug įtempta, ir tai negali ilgai trukti. Jei Pary- 
žius priešinsis, prūsai patys užsinorės taikos, nes žiemą jiems 
bus sunku kariauti. Be to, jie negali bombarduoti Paryžiaus, 
nepaėmMę bent vieno forto, o šie fortai, sako, nepaimami. Ne! 
Jeigu neatsiras išdavikų pačiame mieste, jie nepaims Pary- 
žiaus. Provincija pasirengusi Kovoti iš visų jėgų. Bet mums 
reikia ginklų, ginklų! O čia jų nėra. Nante 400 žmonių kuopai 
tenka 15 skiltuvinių šautuvų. Visur kuriasi nacionalinė gvar- 
dija, bet, kartoju, ginklų visur trūksta.“ 

Be to, Žiulis Vernas bijo, kad nutrūks ryšys su Amjenu. 
Jis pats tarnauja nacionalinėje gvardijoje Krotua miestelyje. 
4Onorina su vaikais Amjene nuo 1870 metų rugsėjo mėnesio: 
ten, dideliame mieste, jiems gresia mažesnis pavojus: ,,prūsai 
turi bjaurų įprotį deginti ir plėšti kaimus, ir geriau, kad mo- 
terų tenai nebūtų“, — rašo jis tėvui. 

Tačiau jam pavyksta pasimatyti su Onorina okupuotame mies- 
te ir praleisti tris dienas tarp prūsų: 

„Mūsų name jų yra keturi, — rašo jis tėvui — aš manau, kad 
čia jiems patinka! Namuose jie taip nesimaitina kaip čionai. 
Jiems duodama daug ryžių, kad būtų kuo stipresni, taip pato- 

giau. Tai tylūs ir romūs žmonės iš 65-ojo reguliariosios kariuo- 
menės pulko. Beje, Onorina, gerai išmananti tokius dalykus, 
puikiai viską suorganizavo. Aš grįžau į Krotua, į teisėtą savo 
buveinę, kur turiu nuolatos būti... Paryžius — didvyris, bet ar 
jis ištvers, kol prasidės badas?.. Mes mažai žinome apie Pa- 
ryžių ir apie Luaros armiją, kuri iš tiesų labai toli atsitraukė. 
O Jūs ar turite nors kiek vilties?“ 

Jam pavyko 1871 metų sausio 3 dieną pasiųsti laišką Ece- 
liui, bet — atvirą. Jame jis prisipažįsta, kad nuo okupacijos 
jie nelabai kentėjo. 

Šalies gynybos vyriausybė išleido dekretą dėl masinės vyrų 
nuo dvidešimties iki keturiasdešimties metų mobilizacijos. Jei- 
gu į kariuomenę bus imami vyrai iki keturiasdešimt penkerių 
metų, Žiuliui Vernui taip pat reikės eiti, ir jis iš anksto nu- 
siperka Šaspo sistemos šautuvą. ,„Bet,— priduria jis,— ar šis 
dekretas teisėtas ir kaip jo bus klausoma? Jei Steigiamasis su- 
sirinkimas pritars šiems dekretams, tai nebus ko ir kalbėti. 
Todėl, mano nuomone, padaryta didelė klaida, kad iš pat pra- 
džių nebuvo kur nors sušauktas Steigiamasis susirinkimas.“ 


Ši mintis buvo teisinga, nes Bismarkas norėjo tartis vien su 
teisėta vyriausybe, ir todėl Žiulio Favro* susitikimas su juo 
Ferjere 1870 metų rugsėjo 15 dieną baigėsi nesėkmingai. To- 
liau Žiulis Vernas rašo be jokių iliuzijų: 

„Dabar aš tikiu, kad greitai bus sudaryta taika, ir man at- 
rodo, taip visiems bus geriau. 


Man rašant šį laišką, paliaubos tikriausiai jau sudarytos. Aš 
tvirtai tuo tikiu, ir jeigu išsisuksime sumokėję tik du mili- 
jardus kontribucijos ir nuginklavę Elzaso ir Lotaringijos tvir- 
toves, tai mums bus neblogai..." 


Taikos sutarties ratifikacijos raštais buvo pasikeista 1871 me- 
tų gegužės 21 dieną, kai Versalio armija įžengė i Paryžių. 
Gyvenimas sostinėje pamažu ir sunkiai ėjo į vėžes. Žiulis Ver- 
nas pirmą kartą ten sugrįžo birželio mėnesi su broliu ir apie 
tai pranešė Eceliui: jie aplankę „tuos pasigailėtinus griuvė- 
sius... Jūsų Žakobo gatvei, atrodo, pasisekė — ji nelabai nu- 
kentėjo. O gretima Lilio gatvė nusiaubta! Baisu!“ 

Jis nerimauja dėl ateities, pradeda vaikščioti aplink biržą, 
nežinodamas, ar galės „atsidėti literatūriniam darbui tokiu 
metu". 

1871 metų vasario 15 dieną Žiulis Vernas parašė „brangiajam 
Eceliui“, pranešdamas apie savo veiklą: 


„Taip, aš daug dirbau. Taip, tam man užteko jėgų. Be to, 
čia buvau vienas. Atvažiuosiu pas Jus su dviem baigtais to- 
mais. Bet „Robinzono“ toliau nerašiau, turiu su Jumis apie jį 
pasikalbėti. Žinote, laikausi savo idėjų atkakliai kaip bretonas. 
Taip, Paryžius buvo nelyginant didelis Robinzonas. Tačiau tai 
bus antrame ir trečiame tome, o ne pirmame. Kai esi sumanęs 
tris tomus, reikia tausoti efektingas situacijas ir crescendo, ki- 
taip Žūsi. 

Taigi Jums atvešiu tomą, pilną siaubingo realizmo. Pavadi- 
nimas —,„Nuskendusio „„Čenslerio“ žmonės“. Manau, ir ant ,„Me- 
dūzos“ plausto nesidėjo tokios baisybės. Svarbiausia, viliuosi, 
kad tai atrodys įtikima, jeigu neklystu. 

Antras tomas kol kas neturi pavadinimo, o gal būtų neblo- 
gai „Pustuzinio mokslininkų nuotykiai Pietų Afrikoje“. Čia pa- 
sakojama apie anglų ir rusų komisiją, vykstančią į šią šalį 
matuoti meridiano. Tai moksliška, bet ne per daug... Mane 
įkvėpė Arago * veikalai. 

Pagaliau šiuo metu pradedu naują kūrinį — Kailių šalis“... 

Man atrodo, provincijoje mes geriau žinome apie padėtį 
Paryžiuje, negu jūs iki šiolei žinojote apie provincijos padė- 
tį. Paryžiaus neišgelbėjo ir negalėjo išgelbėti atskiri kariniai 
korpusai. (Koks aš strategas!) Paryžius turėjo pasiduoti... Jūs 
nepažįstate provincijos, ypač priešo užgrobtos provincijos. Tai- 
gi kas atsitiko? Po Sedano galėjome turėti grynai respubliko- 
nišką vyriausybę. O dabar, nors ir stengėmės, ji bus tokia tik 
perpus." 

Čia matyti, dėl ko nerimavo abu draugai — dėl respubliko- 
niškos valdymo formos. Komuna juos papiktino ne tiek savo 
doktrinomis, kurias mėgino įgyvendinti, kiek tuo, kad sukėlė 
grėsmę Respublikai. 

Ecelio aplinka, nors ir kaip jis mėgo tvarką. buvo labai ek- 
lektiška: leidėjas niekada nebijojo priimti autorių iš revoliu- 
cinės aplinkos. Jis rėmė Prudoną. Kad ir neprijautė Komunai, 
daug pagelbėjo komunarams, pavyzdžiui, Gruse ir Rekliu. Žiu- 
lis Vernas, kaip žinoma, draugavo su Gruse ir žavėjosi Rekliu. 

XXV SKYRIUS 


PENKIOLIKA METŲ ŠEIMYNINIO GYVENIMO 


Moteris Žiulio Verno kūryboje. „Plaukiantis miestas“ (1871). 
„Trijų rusų ir trijų anglų nuotykiai“ 


Matėme, jog Onorina buvo abejinga Žiulio „Kelionei oro 
balionu“: jai atrodė, kad ištirti Afriką per penkias savai- 
tes — beprasmiškas dalykas. Gal jos vyras buvo šiek tiek nu- 
sivylęs, kad ji taip mažai domisi jo darbu? Ar ne dėl to jis 
įsisvajojo apie moterį, kuri, tiesiogiai nedalyvaudama veiks- 
me, paskatina Akselį keliauti į Žemės centrą? Matyt, jis įdė- 
jo Groiben į lūpas žodžius, kuriuos pats labai norėjo išgirsti, 
nes jautėsi truputį nesuprastas savo gyvenimo draugės, gra- 
žios ir protingos, bet turinčios kitokių rūpesčių ir nesidomin- 
čios jo literatūriniu darbu. 

1865 metais Le Musėe des Familles išspausdina novelę „Blo- 
kados pralaužėjai“, sukurtą tuo metu, kai rašytojas dar tikėjo, 
kad moteris jam bus įkvėpėja ir pagalbininkė. 

Kapitonas Džeimsas Pleiferis per Pilietinį karą pralaužia šiau- 
riečių blokadą palei Amerikos krantus, užimtus pietiečių. Šis 
drąsus sumanymas „Delfino“ kapitonui kilo merkantiliniais tiks- 
lais, bet paveiktas Dženės Holibert, kurią įsimyli, jis labiau- 
siai stengiasi ne pakeisti ginklus į medvilnę, o išvaduoti šios 
merginos tėvą, Čarlstono kalinį. 

Dženė eina dar toliau ir nori įkvėpti mylimajam savo anti- 
vergovines pažiūras, apiberdama jį labai įtikinamais argumen- 
tais ir apdovanodama tokia meilia šypsena! Netrukus kapi- 
tonas jai paklūsta ir sau prisipažįsta: „Ši drąsi mergina — šei- 
mininkė mano laive. Jei Dženė mane paprašytų išmesti į jūrą 
visą kontrabandos krovinį, aš tai padaryčiau nesvyruodamas, 
iš meilės jai.“ Pagaliau jis iš tikrųjų daugiau nebesvyruoja — 
rizikuodamas savo ir ekipažo gyvybe, imasi vykdyti jos su- 
manytą planą. Viskas baigiasi vestuvėmis. 

Matyti, kad rašytojas su malonumu pasakoja apie gležną 
Dženę, už kurios švelnumo ir silpnumo slypi energija, palai- 
kanti jos mylimąjį, vykdantį baisiai pavojingą sumanymą. Mo- 
terys, kurias vėliau vaizduos Žiulis Vernas, atitiks šią schemą, 
ir jis galbūt ne be priežasties taip noriai jos laikysis. Reikia 

pripažinti, kad nei Karolina, nei Onorina neatitiko šio idealo. 
Beje, įdomu, jog abi moterys susitikusios labai gerai sutarė. 

Žiulis vedęs jau dešimt metų; aistros laikas baigėsi. Atėjo 
momentas, kai karšta meilė virsta abipusiu prisirišimu ir kai 
suvedamas vedybinio gyvenimo balansas. Matyt, šie sutuok- 
tiniai skiriasi vienas nuo kito: vyras klaidžioja Žemės rutulio 
gelmėse, keliauja aplink pasaulį ir net palieka mūsų planetą, 
žmona, negalėdama paskui jį sekti jo vaizduotės pasaulyje, 
rūpinasi namų jaukumu, savo tualetais, svečių priėmimais ir 
nori, kad jie būtų kuo prašmatnesni; Paryžiaus gatvės jai atrodo 
kaip pasaulis, vertas tyrinėjimo, o jo parduotuvėse, pilnose vi- 
sokiausių pagundų, ji padaro kur kas įdomesnių atradimų. 

Kadangi Onorina pati pasišalino iš jo intelektualinio pasau- 
lio, Žiulis, imdamas į rankas plunksną, užmiršta net apie mo- 
ters egzistavimą. Gal jam šiek tiek liūdna, nors jai neprie- 
kaištauja. Ar dėl to jis neišreiškia apgailestavimo savo „Ke- 
lionėje į Žemės centrą“, kur moteris dalyvauja veiksme, bet 
labai mažai. O gal „Kapitono Granto vaikuose"“ ledi Eleną ra- 
šytojas vaizduoja kaip moters idealą, susikurtą pasąmonėje? 

„Dvidešimtyje tūkstančių mylių po vandeniu“ mylimos mo- 
ters jau nebėra gyvos, ir šis romanas — apie visišką vyro vie- 
natvę. Jis ne antifeministas, o mizantropas, širdyje laikantis 
skausmingą mylimos gyvenimo draugės prisiminimą. 

Iš trumpo jaudinančio epizodo matome, kad ,„,Nautiliuje“ 
yra moteris, bet ta moteris mirusi, ir galbūt autoriaus širdyje 
slypi neaiškus kokios nors idealios moters paveikslas. 

Galimas daiktas, norėdamas užkišti spragą 1871 metų pub- 
likacijoje, Žiulis Vernas paverčia romanu arba romantizuoja, 
kaip jis rašo tėvui, kelionę „Greit Isternu“ 1867 metais. Jo 
sugalvota fabula šį kartą — „meilės istorija“; bet čia pasakojama 
apie nelaimingą meilę; jauna moteris prieš savo valią išlei- 
džiama už šiurkštaus vyro. o ne už to, kurį myli ir už kurio 
trokšta tekėti; iš sielvarto ji išprotėja. 

Atsitiktinumas suveda „Greit Isterne“ nusivylusį nepaguo- 
džiamą vaikiną Fabianą, kuris veltui stengiasi prasiblaškyti ke- 
liaudamas, Harį Dreiką, antipatišką vyrą, ir pamišusią jo žmoną 
Eleną, kurią jis laiko uždaręs kajutėje, toliau nuo smalsių 
akių. Tačiau Elenai pavyksta naktį išsprukti į denį, ir neaiš- 
kus jos siluetas duoda dingstį pasklisti gandui apie kažkokią 
šmėklą. 

Haris Dreikas ir Fabianas dėl menkos priežasties meta vie- 
nas kitam iššūkį ir stoja į dvikovą per audrą. Dvikovos baig- 
tis dar neaiški, kai Fabianas sviedžia špagą, pamatęs išprotė- 
jusią moterį ir atpažinęs savo mylimąją; tuo metu Harį Dreiką 
nutrenkia perkūnas. Elena, vis dar neatgavusi proto, laivui at- 
plaukus į Niujorką, nugabenama į vilą, esančią netoli Nia- 
garos krioklio. Ji pasveiksta, ir skaitytojui susidaro įspūdis, 
kad viskas baigsis laimingai. Ar šis scenarijus neišduoda slap- 
tų autoriaus minčių — juk jis iš savo meilės pergyvenimų iš- 
saugojo vien kelyje iškilusių kliūčių prisiminimą ir pagiežą 
tėvams, kurie leidžia dukteris už vyrų siekdami tik materia- 
linės naudos? Ši tema nuolat kartojasi rašytojo kūryboje. Vie- 
na frazė, regis, rodo jo apgailestavimą: keleiviui, kuris žiūri 
į jauną porą ir sako: „Kokia graži jaunystė!" — jis atsako: „Taip, 
jaunystė dviese!" 

„Plaukiantis miestas“, knyga be pretenzijų, mums pateikia 
Niagaros aprašymą, kuris Farerui *, kaip ir R. Eskešui, labiau 
patiko negu Šatobriano * „„Ataloje“. 

Kitame kūrinyje, „Trijų rusų ir trijų anglų nuotykiai“, mo- 
terų visiškai nėra — pasakojama apie viengungių kelionę. Siu- 
žetas gana neįdomus, ir „intrigos“ užuomazga beveik nedrama- 
tiška: svarbiausia romane — trigonometrijos operacija! Ar še- 
šiems mokslininkams pavyks išmatuoti Pietų Afrikoje meri- 
dianą? 

Reikia pripažinti, kad tokia tema, neturinti emocinio cha- 
rakterio, buvo labai nedėkinga. Tačiau nuostabu, jog knygą 
lengva skaityti: pasakotojas mokėjo panaudoti antraeilius įvy- 
kius ir jais pagyvinti pagrindinį veiksmą. Jo stilius paprastas, 
be gudrybių, ir veiksmas vystosi sparčiai, kitaip skaitytojui 
jis greitai nusibostų. 

Beje, autorius nepraleidžia progos neišjuokęs dviejų ekspe- 
dicijos viršininkų konflikto dėl autoriteto ir dėl nacionalizmo. 
Šiems mokslininkams, įkvėptiems to paties mokslinio entu- 
ziazmo, tačiau skiriamiems atvirų jų šalių karinių veiksmų — 
„Rytų klausimas svarstomas Juodojoje jūroje patrankų sal- 
vėmis'“,— pavyksta susitaikyti tik neišvengiamo pavojaus aki- 
vaizdoje — juos užpuola grobuoniškos čiabuvių gentys. Sveika 
nuovoka paima viršų po pulkininko Everesto žodžių: „Čia ne- 
bėra nei rusų, nei anglų, yra tik europiečiai, susivieniję gin- 
tis!“ Gal ši knyga ir sukurta dėl šios paprastos frazės. 


XXVI SKYRIUS 


PRAŽŪTINGAS KYŠULYS 


Čia pasakojama apie kyšulį, kuriame pastatyta „Kailių šalies“ 
faktorija. Knyga parašyta 1871 metais, išleista 1873-aisiais 


Istoriniai įvykiai plėtojosi pagal Žiulio Verno schemą, bet 
jų pasekmės buvo daug sunkesnės, negu jis buvo manęs. Mes 
„kėlėme skiauterę“, todėl mus ir „sumušė prūsai“, ir pasiekė- 
me taiką praradę ne vien tvirtoves, bet ir visą Elzasą, ir 
Lotaringiją, be to, sumokėję ne du, o penkis milijardus kontribu- 
cijos. Mūsų šalyje vyko pilietinis karas, „respublikonų vyriau- 
sybė parodė neregėtą energiją malšindama sukilimą ir garan- 
tavo „respublikonų Prancūzijai penkiasdešimt metų vidaus tai- 
kos“. Aukų buvo daug, ir susirėmimas buvo žiauresnis, negu 
respublikonai įsivaizdavo. 

„Nežinau nieko liūdnesnio už reginį, iš abiejų pusių ro- 
domą mums tų, kurie jokiu būdu nėra nacija, bet jai atsto- 
vauja arba įpareigoti atstovauti“, — rašė Ecelis poniai Šaras. 
Žiulis Vernas, šiuo baisiu metu ieškojęs nusiraminimo darbe, 
ima labai nerimauti dėl savo padėties. Jis turi sukūręs ke- 
turias knygas. 

„Tačiau nieko nežinoma apie leidimo galimybes,— rašo jis 
tėvui.— Be to, Ecelis man skolingas nemažai pinigų, ir tai 
pradeda kelti nerimą. Aš labai bijau, kad ponui Tjerui pri- 
trūks energijos stipriai vyriausybei sukurti ant Komunos griu- 
vėsių. Be to, Versalio asamblėja, regis, visiškai neturi politinės 
nuojautos ir įstatymus leidžia su parapijine neapykanta. Tačiau, 
atrodo, tik Respublika gali išgelbėti Prancūziją.“ 

Gyvenimas įeina į savo vėžes, kaip ir susirašinėjimas su 
Eceliu, turinčiu dėl silpnos sveikatos būti Pietuose. Leidėjas 
perskaito ,„Čenslerį“, ir jį išgąsdina jo realizmas ir žiauru- 
mas. Rašytojas su juo sutinka: 

„Aš tyčia taip parašiau — bjauriai, atgrasiai. Puikiai žinau, 
kad palikti negalima. Man svarbu tik viena — atomazga: tokios 
dar nėra buvę, ir ją įsivaizduoti padėjo vienintelis ypatingas 
dalykas visame okeane — gėlo vandens srovė, kuri neša ne- 
laiminguosius, mirštančius iš troškulio ir nežinančius, kad ap- 
linkui juos atviroje jūroje — gėlas vanduo. Su visa kita galite 
daryti, ką norite. 

Jūs sakote, brangus Eceli, kad aš turbūt pavargstu išvary- 
damas po tris knygas per metus. Gryna teisybė, bet jaučiuosi 
geriau negu kas nors kitas. Siūlote pakeisti mūsų sutarties 
sąlygas taip, kad galėčiau už šią sumą rašyti po dvi knygas 
per metus. Atpažįstu gerą Jūsų širdį.“ 

Tačiau esant tokioms aplinkybėms, kai šalis vargsta, šių pi- 
nigų — 9—10 tūkstančių frankų per metus nebeužtenka dėl 
kainų augimo, „skurdas artinasi dideliais žingsniais“. Gal jam 
reikėtų ieškoti ir kitur, ne tik literatūriniame darbe, išeities 
iš sunkios padėties — pavyzdžiui, biržoje susirasti kokią vietą, 
nors pirmieji bandymai čia buvo nesėkmingi? 

Eceliui pavyksta jį nuraminti, ir 1871 metų rugsėjo 25 die- 
ną sutarties sąlygos pakeičiamos. Vietoje trijų knygų per me- 
tus, rašytojas įteiks leidėjui tik dvi ir gaus 1000 frankų per 
mėnesį, tai yra 12000 frankų per metus, o ne 9000. Na, o au- 
torius sutinka dar trejus metus duoti leidėjui naudotis ne- 
iliustruotų knygų leidimo teise, neatlyginant už jau išspaus- 
dintas arba numatytas spausdinti, be to, sutartis prailginama 
dar trejiems metams. Išimties tvarka už „Didžiųjų kelionių ir 
didžiųjų keliautojų“ tęsinį, kurį turi sudaryti dar du tomai, 
rašytojas gaus 3000 frankų už tomą. 

Jis sparčiai rašo trečią „Kailių šalies“ dalį ir svajoja su- 
kurti iš „Kapitono Hatero nuotykių“ dramatišką fejeriją, kurią 
Larošelis norėtų pastatyti „Gete“ arba ,„Šatle“ scenoje, bet tuo 
metu turi skubėti pas mirštantį tėvą. Į Nantą atvyksta laiku 
ir pabūna prie jo paskutinę gyvenimo akimirką. „Jis buvo 
tikras šventasis“, — rašo Žiulis Vernas Eceliui 1871 metų lap- 
kričio 3 dieną. 

Savaitę jis praleidžia Nante, tėvų namuose, Žano Žako Ruso 
gatvėje Nr. 6. 

„Kailių šalis“ turi būti prailginta, pageidaujant Eceliui, bet 
ne taip, kaip siūlo leidėjas — tai neatitiktų knygos sumanymo: 
Ecelis užmiršo, kad tarp Relajanso ir naujojo forto negalėjo 
būti jokio susisiekimo, nes pastarąjį nešė bangos! Šis romanas 
pasirodė tik 1873 metais. Jis buvo baigtas Nante, kur auto- 
rius atvyko su šeima vasaros pradžioje; į Paryžių Žiulis Vernas 
grįžo pirmomis rugpjūčio dienomis. Pavasarį jis patyrė smaI- 
kų sukrėtimą, stebėdamas, kaip vykdoma mirties bausmė, pas- 
kui prisiekė sau „į tokius reginius nežiūrėti“. Be to, keletą 
dienų ilsėjosi, išplaukęs su sūnumi į jūrą. 

Kilo klausimas, kaip „Kailių šalies“ autoriui galėjo šauti 
į galvą pavaizduoti keistą nuotykį, atsitikusį Hudzono įlankos 
kompanijos * atstovų ekspedicijai, kuriai buvo pavesta įkurti 
postą Amerikos krante, prie Arkties vandenyno, ties 70-ąja 
lygiagrete. Be abejonės, Žiulis Vernas dar nebuvo užmiršęs 
kapitono Hatero kelionės, kai 1870 metais sumanė parašyti šią 
knygą ir ypač romaną apie plaukiančius ledo laukus, kurie 
nuviliojo „Forvardą“ prie šalčio poliaus. „Žemės atradime“ iš 
serijos „Didžiosios kelionės ir didieji keliautojai“ Žiulis Vernas 
turėjo progą prisiminti Pirio dreifą — plaukdamas į šiaurę, jis 
tolo, nuo jos, nes ledų laukas, kuriame jis buvo atsidūręs, slin- 
ko į pietus. 

Per ledonešį ledai atsiplėšia nuo pakrantės, kur yra susidarę, 
bet labai nereguliariai, žiūrint kokie būna metai — šiltesni ar 
šaltesni. Hipotezė, kad ant senų ledynų susikaupė sluoksnis 
dulkių, sudužusių laivų nuolaužų, galėjo duoti mintį, jog at- 
ėjus vasarai, nuo žemyno atitrūko ištisa sala. Bet kodėl Žiulis 
Vernas pagalvojo apie Batersto kyšulį? Nuodugniai tyrinėdamas 
poliarinių sričių žemėlapius, rašytojas galbūt atidžiau įsižiū- 
rėjo šį kyšulį, rodantį į šiaurę tartum pirštas, paniręs į Arkties 
vandenyną, ir jo vaizduotė nunešė jį į apledėjusį kyšulio galą, 
prie aisbergo, kuris atrodo kaip uolėtos žemės kalnas. 

Ekspedicijai, surengtai Hudzono įlankos kompanijos, vado- 
vauja leitenantas Hobsonas, prie kurio prisijungia drąsi tyri- 
nėtoja misis Polina Barnet ir astronomas Tomas Blekas, įpa- 
reigotas stebėti saulės užtemimą 1860 metų liepos 18 dieną. 

Misis Barnet, keliautoja, mano, kad „reikia viską pamatyti 
arba nors stengtis viską pamatyti“; ji jau penkiolika metų naš- 
lauja, yra aukšto ūgio, ir jos eisena truputį vyriška; iš misis 
Barnet dvelkia ne tiek moteriškas žavumas, kiek moralinė jė- 
ga. Kartu su ja keliauja jos draugė Medžė, „daugiau negu 
tarnaitė, ištikima ir drąsi tartum senų laikų škotė, verta būti 
Kalebo žmona“. Matyt, 1860 metais niekas negalėjo įsivaiz- 
duoti, kad moteris neturėtų tarnaitės; tiesą sakant, ir mūsų 
laikais moteris jaučiasi daug saugiau, kai su ja yra kelionės 
draugė. 

Astronomas Tomas Blekas, „protingas ir įžvalgus, ne itin 
didelis teoretikas, bet asmeniniame gyvenime — niekas... be 
astronomijos neegzistuoja“. Jis antraeilis personažas ir pasi- 
rodo retai, tik nustatyti geografinės platumos ir ilgumos. Ta- 

ciau būtent jis pavojaus akimirką suras būdą savo kelionės 
draugams išgelbėti. 

Leitenantas Hobsonas stato Vilties fortą Batersto kyšulio ga- 
ie, pusiasalyje, sujungtame su žemynu keturių mylių pločio 
sąsmaukos. Prieš prasidedant žiemai, keliautojai susidraugauja 
su klajokliais eskimais, tarp kurių yra labiau už juos išpru- 
susi mergina, vardu Kaliuma; ji nuoširdžiai prisiriša prie po- 
nios Barnet. Pamatę, kad Batersto kyšulyje pastatytas fortas, 
eskimai patempia lūpą, bet tyli. Paskui ateina poliarinė nak- 
tis, keliautojai žiemoja Batersto kyšulyje, kol žemės drebėji- 
mas sugriauna dalį pastatų. Tačiau didžiausia bėda, kad būrys, 
kuris turėjo atgabenti naujajam fortui maisto, neatvyksta į nu- 
rodytą vietą, nors ir prasidėjo vasara. Hobsonas ima nerimauti, 
pastebėjęs, kad baigėsi potvyniai, ir liepos 18 dieną jam viskas 
paaiškėja; astronomas nusivylęs saulės užtemimu — jis buvo 
dalinis. Naujas stebėjimas parodo, kad Batersto kyšulys jau 
yra ne 70-ojoje lygiagretėje, o 73-ojoje. Kyšulys nuplaukė tris 
laipsnius į šiaurę! Hobsonas manė pastatęs fortą ant uolos, o iš 
tikrųjų pastatė ant aisbergo, prieš daugybę šimtmečių susi- 
jungusio su žemynu ir atrodančio kaip tvirta žemė, padengta 
augmenijos. Žemės drebėjimas suardė tą vietą, kuri aisbergą 
jungė su žeme. 

Kai eskimai užsinori atnaujinti ryšius su Vilties fortu, pa- 
mato, kad jis dingęs, ir nelabai nustemba, nes tai atitinka seną 
legendą. Kaliuma nusimena; ji pastebi per audrą plaukiančią 
salą, nešamą žemyno link, ir mėgina ją pasivyti kajaku **. Po- 
nia Barnet randa Kaliuma apalpusią, ir nuo tos akimirkos eski- 
mė jos nebepalieka. 


Šių nelaimingųjų padėtis tebėra beviltiška, tačiau niekas ne- 
praranda drąsos. Nešama Kamčiatkos srovės, tekančios tolimoje 
šiaurėje, palei Amerikos krantą, plaukianti sala patenka į Be- 
ringo srovę ir lekia pražūtin, įsukusi į sąsiaurį, skiriantį Nau- 
jąjį pasaulį nuo Azijos. Per savo kelionę Arkties vandenynu 
ji suskilo ir, iš pradžių turėjusi 150 kvadratinių mylių, virto 
nedidele ledo lytimi, baigiančia tirpti Beringo jūroje. Tačiau 
šiai salelei pritaikę burę, nelaimingieji ją paverčia plaustu! 
Tomas Blekas atsikrato abejingumo ir nurodo, kaip sustabdyti 


* Kajakas — eskimų, aleutų ir kitų Šiaurės tautybių maža odinė 
dengta valtis su dvimenčiu irklu. (Vert. past.) 

ledo tirpimą. Iš oro rezervuaro išlikusiomis forto pompomis ant 
ledo leidžiamas suspaustas oras; sklisdamas jo paviršiumi, jis 
sušaldo tirpstantį ledą! Nuplaukę savo sala tūkstantį aštuonis 
šimtus mylių, Vilties forto Žmonės pagaliau išlipa ant tvirtos 
žemės paskutinėje iš Aleutų salų. 

Poliarinės sritys — nakties šalis, išgarbinta leitenanto,— visa- 
da žavėjo romanistą. Jau novelė „Žiemojimas ledynuose“ tar- 
tum užbėga už akių „„Haterui“. Ir vėl jis klaidžioja jūroje šiuo 
aisberguų nuo šiaurinio Kanados kranto iki Beringo sąsiaurio, 
kurį perplaukė „Cezariu Kaskabeliu“. Jis nuves savo ,„„Nau- 
tilių“ po Antarktikos ledynu, ir kai povandeninis laivas pasuks 
Šiaurės ašigalio linkui, Aronaksui pavyks pabėgti. 1897 me- 
tais Žiulis Vernas sugrįš į Antarktiką ieškoti Edgaro Po he- 
rojaus ir ten pastatys sfinksą, šydu apsigaubusią figūrą, kurią 
pamatė Pimas, o gyvenimo pabaigoje, suradęs savo „auksiniam 
vulkanui“ vietą Makenzio upės žiotyse, numes meteorą į Uper- 
naviko salą Bafinų jūroje. Jo „Džonatanas“ suduš į Ugnies 
Žemės uolas; na, o „pasaulio krašto švyturį" rašytojas pastatys 
Estado saloje, prie plaukiančių ledų ribos, tartum nenorėtų nu- 
kreipti akių nuo Antarktidos žemyno. 

Ar ne todėl Žiulį Verną taip traukia ledynų sritys, kad apie 
jas galima daug svajoti? „Turiu pagrindą manyti, — sako auto- 
riaus lūpomis Hobsonas,— kad jos dar ilgai priešinsis tyrinė- 
tojams. Arktyje arba Antarktyje ne gyventojai trukdo ekspe- 
dicijoms, o pati gamta.“ 

„Kailių šalis“, nors buvo parašyta 1871 metais, išėjo tik 
1873-aisiais. 


XXVII SKYRIUS 
„APLINK ŽEMĘ PER AŠTUONIASDEŠIMT DIENŲ“ 


Į tokią kelionę leidžiasi Filijas Fogas šiame visiems žinomame 
romane. Tačiau adaptatorius iškrečia Žiuliui Vernui piktą iš- 
daigą. Na, o daktaras Oksas iškrečia Kikandono gyventojams 
linksmą išdaigą 


Tuo metu, kai susisiekimo priemonės tapo spartesnės, nebe- 
reikėjo daug laiko mažai mūsų planetai apkeliauti tiek van- 
deniu — garlaiviais, plaukiančiais dideliu greičiu, tiek sausu- 

ma — traukiniais. Ir iš tikrųjų per kiek dienų garo amžiuje 
žmogus gali apkeliauti Žemę? Straipsnis, išspausdintas Le Ma- 
gasin pittoresgue 1870 metais, atsakė: per 80 dienų. 

Ponas Rene Eskešas savo puikioje mokslinėje knygoje apie 
Žiulio Verno pasaulį ** pagrįstai mano, kad šis straipsnis at- 
kreipė romanisto dėmesį ir jo vaizduotė pasileido šuoliais. Tuč- 
tuojau jam į galvą atėjo mintis: Le Magasin pittoresgue ap- 
skaičiavimas tik reliatyviai tikslus. Straipsnio autoriui teisingas 
dienų skaičius — jis jų nustatė aštuoniasdešimt,— nebuvo tei- 
singas keliautojui, nes Žemę jis galėjo apkeliauti per 79 arba 
81 dieną, žiūrint, kuria kryptimi pradėdavo savo maršrutą — 
rytų ar vakarų! Įpratęs žongliruoti geografinėmis ilgumomis, 
apie kurias Ecelis nieko nenutuokė, puikiai žinantis didžiųjų 
plaukiotojų pasakojimus, Žiulis Vernas gerai išmanė tokius da- 
lykus; jam patiko truputį humoristiška maniera, kuria Po trak- 
tavo šį klausimą savo apsakyme „Trys sekmadieniai vienoje 
savaitėje“. Le Magasin pittoresgue straipsnis negalėjo nepri- 
minti to, ką pats buvo parašęs prieš dešimtį metų apie ame- 
rikiečių rašytojo apsakymą. „Ši kosmografinė pramoga“ pakišo 
mintį baigti romaną teatrališku efektu, kuris, aišku, buvo jam 
prie širdies. 

Jis įsivaizdavo pasakojimą apie šį žygdarbį, atliekamą sku- 
bančio keliautojo tik tokiu tikslu — apiplaukti aplink Žemę 
per nustatytą laiką, nors ir kažin kokias kliūtis tektų įveikti. 
Jį linksmina kelionė aplink Žemę per aštuoniasdešimt dienų. 
„Aš svajoju apie ją! Tegu ji linksmins ir mūsų skaitytojus. 
Aš turbūt kuoktelėjau,— rašo jis Eceliui,— pasiduodu visoms 
ekstravagantiškoms savo herojų išmonėms. Gailiuosi tik vie- 
na — kad pats negaliu jų padaryti pedibus cum jambis **.“ 

Niekad jis taip aiškiai nematė, kaip knyga skiriasi nuo pje- 
sės. Jis tikina leidėją, kad „Kelionę aplink Žemę per aštuo- 
niasdešimt dienų“ baigsiąs spalio pradžioje ir būsiąs laimin- 
gas, jeigu ją išspausdins Le Temps. Taip ir atsitinka 1873 me- 
tais. Jis nepriima Ecelio pastabų: 


*“* Renė Escaich Voyage au monde de Jules Verne, 
1955, (Aut. past.) 

4 „Savo kojomis.“ Čia Žiulis Vernas vartoja lotynišką žodį, reiš- 
kiantį „pėda“ (pes, pedis), ir neteisingai sulotynina prancūzišką Žodį 
jambe, reiškiantį „koja“. (Vert. past.) 

„Kai Fogas grįžta namo, pamato, kad jo sieninis laikrodis 
stovi, ir reikia, kad taip būtų, nes tas laikrodis rodo ir die- 
nas; kitaip jis suprastų, kad laimėjo vieną dieną, o to žinoti 
neprivalo... Žiulio mintis, kad Fogo būtų ieškoma namuose, 
sužlugdo mano atomazgą. Fogas turi pasirodyti klube lemtingą 
valandą, būtent klube turi būti laukiamas. Visas susijaudini- 
mas, apie Kurį Jūs kalbate, pasireiškia grįžtant, trys dienos 
prieš sugrįžimą, nes — neužmirškite — po mano padarytų pa- 
keitimų visa Anglija klysta drauge su Fiksu... Tik trys die- 
nos iki Fogui sugrįžtant, suėmus tikrąjį vagį, visų dėmesys 
vėl nukrypsta į lažybas. Fogo laukiama su didžiausiu susijau- 
dinimu, bet niekas neturi žinoti, kad jis grįžęs... Tik netikėtas 
Fogo pasirodymas klube gali padaryti didelį įspūdį.“ 

Prisiminsime turinį: Anglijos banke buvo įvykdyta stambi 
vagystė; ginčijantis, kur pabėgo vagis, Filijas Fogas susila- 
žina, kad gali apkeliauti aplink Žemę per aštuoniasdešimt die- 
nų — taip yra apskaičiavęs Morning Chronicle, kuris praneša, jog 
geležinkelio linija, einanti per Indiją, jau baigta, Norėdamas 
įrodyti, kad šie apskaičiavimai tikslūs, ir laimėti lažybas, Fogas 
tučtuojau išvyksta, išsiveždamas Paspartu, tarną, kurį ką tik 
buvo nusisamdęs. 

Policijos inspektorius Fiksas, įsitikinęs, kad Anglijos banką 
apvogė Fogas, jo laukia Suece ir vėliau ima sekti paskui jį, 
norėdamas suimti, kai tik gaus leidimą, kurio prašė Londone. 

Bombėjuje Fogas ir jo tarnas nusisamdo traukinį, kuris juos 
turi nuvežti į Kalkutą. Tačiau jie apsiriko patikėję laikraščio 
žinia, paskelbusia, kad linija baigta,— viena dalis dar tiesia- 
ma; traukinys juos išlaipina, ir norėdamas keliauti toliau, Fogas 
nusiperka dramblį. Jodami per mišką, keliauninkai sutinka pro- 
cesiją indų, einančių nužudyti radžos našlės, kurios vyras ką 
tik mirė. Paspartu gudrybės dėka Fogui pavyksta pagrobti 
apalpusią jaunąją moterį, vardu Audą, kuri, išauklėta anglų 
dvasia, prievarta buvo išleista už jau mirštančio radžos. Jie 
trise nuvyksta į Kalkutą, bet tenai, Fiksui pageidaujant, su- 
imami dėl menkos priežasties. Fogas sumoka piniginę pabau- 
dą ir tęsia kelionę didžiausiam policininko nusivylimui. Hon- 
konge policijos inspektorius vienoje smuklėje nusirdo Paspar- 
tu, ir šis negali pranešti šeimininkui, kada išplaukia laivas 
į Jokohamą; vis dar apsvaigęs, jis vienas išvyksta šiuo laivu. 
Lažybos, atrodo, pralaimėtos. Tačiau Fogas keliauja toliau iš- 

sinuomojęs locmano laivą, kad šis pasivytų kitą laivą, kur- 
suojantį tarp Šanchajaus ir Jokohamos. Po daugybės nuotykių 
juodu susitinka ir vyksta į Ameriką. San Franciske mūsų ke- 
liauninkai sėda į traukinį ir važiuoja į Niujorką, bet jį užpuola 
indėnai ir pasigrobia Paspartu. Fogas jį išvaduoja rizikuodamas 
užviikinti kelionę ir netekti turto. Taigi keliauninkus trukdo 
gausybė atsitikimų, ir jie atvyksta į Niujorką ką tik išplaukus 
okeaniniam laivui, kuris turėjo juos nugabenti į Liverpulį. Fo- 
gas sėda į krovininį laivą, plaukiantį į Bordo, ir jau būdamas 
jūroje, pakeičia laivo kursą, nusipirkęs laivą. Tada pamatome, 
kad Fogas — patyręs, sumanus jūrų karininkas, mokąs viską 
pastatyti ant kortos. Jis smarkiai varo laivą, ir greitai pritrūksta 
anglių, tada ima deginti visus medinius viršutinio denio įren- 
gimus; vien laivo korpusas atplaukia į Kvinstauną, kur Fogas 
ketina sėsti į pašto traukinį ir važiuoti į Dubliną. Liverpulyje 
Jį suima Fiksas, ir jis sugaišta dar kelias valandas, bet paga- 
liau sugaunamas tikrasis vagis, ir Fogas paleidžiamas į laisvę. 
Dėl visų šių atsitikimų Fogas atvyksta į Londoną pavėlavęs 
parą, sekmadienį vietoj šeštadienio. Jis subankrutavo! Ši ne- 
laimė paskatina mūsų herojus atskleisti savo jausmus: Auda 
pasisiūlo Fogui būti jo žmona; flegmatiko džentelmeno širdis, 
švelnesnė, negu jis norėtų prisipažinti, sujaudinta, ir šis šaltas 
vyras pasisako ją mylįs jau seniai. Paspartu eis kitą dieną 
pas kunigą Vilsoną pranešti apie jungtuves, kurios įvyks rytoj. 
Paskutiniame skyriuje mes patenkame į klubą, kur lažybi- 
ninkai laukia sugrįžtant Fogo, manydami, kad jis negali par- 
vykti sutartą valandą, tai yra 8 valandą 45 minutės. Tačiau 
paskutinę akimirką pasirodo Fogas, ir visi labai nustemba. 
skaitytojai taip pat. Viskas paaiškėja: Fogas, įsitikinęs, kad 
grįžo sekmadienį, iš tikrųjų grįžo šeštadienį; jis apsiskaičiavo 
viena diena, nes plaukdamas rytų kryptimi, plaukė prieš sau- 
lę; apkeliavęs Žemės rutulio 360 laipsnių, laimėjo parą. 
Eceliui siužetas atrodė puikus; jis net pasakė, kad pagal 
tokią knygą reikia sukurti pjesę. Tuo metu Larošelis pareiš- 
kė norįs pastatyti Kliuni teatre pjesę, kurią Žiulis Vernas 
buvo parašęs prieš dvylika metų drauge su Valiu, ,„Sūnėnas iš 
Amerikos, arba du Frontinjakai“. Tiesą sakant, autoriaus visiš- 
kai nedomino šis jaunystės laikų kūrinys; bet jis pasakė La- 
rošeliui Ecelio mintį, kad reikia parašyti pjesę pagal „Kelionę 
aplink Žemę“. Larošelis iš karto pritarė šiam sumanymui ir 

pažadėjo pastatyti pjesę Port Sen Martene. Ponia Larošel, no- 
rėdama padėti vienam autoriui, Kadoliui, turinčiam materialinių 
sunkumų, supažindino jį su Žiuliu Vernu ir paprašė paimti 
kaip bendradarbį, kai tas rašys „Kelionės aplink Žemę“ sce- 
narijų. Kadolis, kęsdamas nepriteklius, tikėjosi tučtuojau gauti 
naudos iš Larošelio pastatyto ,„Sūnėno iš Amerikos“ sudominęs 
draudimo kompanijas pjese, kurioje pirmą kartą iškeltas drau- 
dimo klausimas. 

„Sūnėno iš Amerikos“ premjera įvyko Kliuni teatre 1873 me- 
tų balandžio 17 dieną, o pjesės tekstą atskira brošiūra išspaus- 
dino Ecelis. 

Na, o dėl „Kelionės aplink Žemę“ scenarijaus, tai Kadolis 
darbavosi ne itin kruopščiai. Pjesė buvo atmesta. Larošelis, 
apgailestaudamas, kad buvo tarpininkas tarp Kadolio ir Žiulio 
Verno, neteko kantrybės. Norint pastatyti šį romaną, suside- 
dantį iš epizodų, reikėjo dramaturgo, kuris mokėtų lengvai 
apeiti klasikines teatro taisykles ir sugebėtų surasti kokią nors 
naują formulę. Tas dramaturgas turėjo išmanyti teatro techniką 
ir visas amato gudrybes. Larošelis pagalvojo apie žmogų, taip 
gerai mokėjusį jomis naudotis savo melodramose, ir pasakė 
Deneri pavardę. Rašytojas tuoj priėmė šį patikimą bendradarbį 
ir 1874 metų sausio mėnesį jis jau dirbo Antibuose su Deneri. 
„Mes ne paprasčiausiai pritaikome romano epizodus teatrui, — 
praneša jis,— o rašome pjesę, kuri, mano nuomone, bus labai 
įdomi ir labai turininga.“ 

Tačiau Kadolis nenori atsisakyti pelno, kurį turi duoti ši 
jam nepavykusi operacija, ir rašo į laikraštį protesto laišką. 

„Aš pasipiktinau laišku, kurį Kadolis parašė šiuo klausimu 
Le Figaro,— praneša Žiulis Vernas Eceliui.— Šis žmogus skun- 
džiasi — nors nepadarė net dvidešimtosios dalies to, ką pada- 
riau aš, — ir nori gauti tiek pat kiek aš. Parašiau jam atsakymą 
su dviem patikslinimais: 

Pirma, — ir tai tiesa,— kai pjesė buvo baigta, Kadolis raštu 
man davė sutikimą tartis dėl jos su kuo tik patinka, kad būtų 
padaryta visa, ko noriu, ir net nesikonsultuoti su juo. Taigi 
padariau, ką galėjau, jo labui. 

Antra, aš tvirtinu, kad jis buvo tik teatro atmestos mano 
pjesės bendraautorius, o ne knygos, kaip tikina, — knygą su 
visais įvykiais parašiau aš vienas, net Audą sugalvojau pats, 
ir jos mirties bausmę, ir t. t. Kadolis nesukūrė nė vieno per- 

sonažo. Kviečiu Jus būti liudytoju, nes Jums esu papasakojęs 
visą knygos turinį ir kaip tik Jūs tada man pasakėte: „Štai 
iš ko reikia sukurti pjesę, o ne iš „Hatero“. 

Kadolio savimeilė užgauta. Aš tai suprantu. Tačiau jis ne- 
rašė pjesės ir man nieko nepadėjo. Jis sako parašęs visus 
dvidešimt paveikslų, tai tiesa, bet neprisipažįsta perrašęs juos 
po to, kai parašiau aš. 

Visa tai atrodo pasigailėtina. Aš nė kiek nenoriu sukelti 
polemikos šiuo klausimu — tikėkite manim, brangus Eceli.— 
ir bijau atkreipti publikos dėmesį, būdamas tokioje padėtyje. 
Tačiau negalėjau leisti, kad laikraštyje būtų rašoma, jog Ka- 
dolis sugalvojo knygą, kažkokius įvykius, charakterius, situa- 
cijas, nes taip nebuvo, 

Taip, mes kartu rašėme atmestąją pjesę. Bet knygos kartu 
nerašėme. Keletas ištraukų iš dialogų ir knygoje, ir pjesėje 
tos pačios, štai ir viskas; kitaip ir negalėjo būti — buvo susi- 
tarta, kad panaudosiu viską, ko man reikės. Tačiau iš to kny- 
goje rasi kokia dešimt frazių. Tai juk niekšybė.“ 

Kol Deneri ir Žiulis Vernas dirbo Antibuose, Kadolis vis 
bruzdėjo ir net parašė Larošeliui. 

„Šlykštus laiškas, kuriame jis užgauliojo visus: Deneri, po- 
nią Larošel ir mane. Larošelis jam grąžino tą laišką, atsisakęs 
man persiųsti... Matyt, Kadolis nori, kad šį ginčą svarstytų 
Komisija. Kokį ginčą? Dėl knygos bendraautorystės? Tačiau tai 
Komisijos neliečia! Dėl pjesės bendraautorystės? Bet aš to ne- 
neigiu, ir už ją jau užmokėta! Nieko nesuprantu... Ponia La- 
rošel rašo, jog ji Visu tuo pasipiktinusi, ir mane atsiprašo, 
kad suvedė su tokiu žmogumi. Rašo, jog jis skurdęs ir ji vy- 
lusis nors kiek jam padėti, todėl ir pasiūliusi su manim bend- 
radarbiauti. Dabar ji dėl to apgailestaujanti.“ 

Susijaudinęs rašytojas kviečiasi į pagalbą Ecelį: „Aš nie- 
ko nedarau nepasitaręs su Jumis. Jūs gerai žinote, kad viską 
Jums pranešu ir kad net imtis šio reikalo dėl „Kelionės aplink 
Žemę“ Jūs man patarėte.“ Ecelis atvyksta į Monaką, kur Žiulis 
Vernas kartu su Onorina jį aplanko prieš jam pasimatant su 
Deneri. 

Visa tai baigėsi susitarimu, kuriuo Ecelis pasipiktino. Rašy- 
tojas, kurdamas naują knygą, skubėjo atsikratyti šio reikalo, — 
tai jam buvo „tik pinigų klausimas“. Jis perleido Kadoliui, 
kaip atmestos pjesės bendraautoriui, pusę savo teisių į priimtą 

pjesę ir pats gavo ketvirtį honoraro,— dėl to ir šaipėsi iš jo 
draugas. „Ką gi — atsakė jam Žiulis Vernas,— šis ketvirtis, iš 
kurio juokiatės,— šiaip ar taip, reikalingas!“ 

Gali kilti klausimas, ką būtų pamanęs apie tokią kombina- 
ciją flegmatikas Fogas, pastatęs ant kortos 40000 svarų ir 
parvykęs pačioje romano pabaigoje! Tačiau ką laimėjo šis 
ekscentriškas džentelmenas iš savo kelionės? „Nieko, gal pa- 
sakys kiti? Taip, nieko, jeigu neskaitytume žmonos, kuri — 
nors gal kai kas nustebs — jį padarė laimingiausiu žmogumi 
pasaulyje! Dėl tokios laimės, net ir dėl mažesnės, verta ke- 
liauti aplink Žemę!“ 

Ar kontrastas tarp Paryžiaus, visada pasirengusio įsilieps- 
noti, ir Amjeno ramybės nėra nepretenzingo apsakymo pagrin- 
das ir priežastis baliaus, kurį Žiulis Vernas surengė savo na- 
muose? Ir vienas, ir kitas buvo kupini komizmo, ir vieno, ir 
kito tikslas — atšildyti tiek Amjeno gyventojų, tiek dorų Ki- 
kandono žmonių flegmatizmą. 

1872 metais Le Musėe des Familles išspausdina ,,Daktaro 
Okso bandymą“, o 1874-aisiais jis išleidžiamas atskira knyga. 
Veiksmas vyksta Kikandone, mažame Flandrijos miestelyje, ku- 
rio pavadinimo, beje, nėra jokiame žemėlapyje; jis toks ra- 
mus, kad jame niekada nieko neatsitinka. Kikandoniečių po- 
troškiai labai riboti. Tai flamandai, ramūs, santūrūs, šalti, fleg- 
matiški, ir jų valdžia turi tik vieną rūpestį — nieko nespręsti. 
Tačiau šie apatiški Žmonės sutiko, kad jų miesto apšvietimu 
rūpintųsi daktaras Oksas, nes jis apsiėmė apmokėti visas iš- 
laidas, susijusias su jo išradimo pritaikymu praktikoje — gatvių 
ir namų apšvietimu dujomis, kurios gaunamos degant vande- 
niliui gryname deguonyje. 

Iš tikrųjų daktaras Oksas buvo sumanęs kitokį bandymą, 
kurio aukos turėjo būti kikandoniečiai. Visur nutiesiami vamz- 
džiai: vienuose — vandenilis, kituose — deguonis. Tačiau dakta- 
ras Oksas slapčia naudojasi tik deguonies vamzdžiais, pradė- 
damas nuo tų, kurie turi tiekti deguonį publikai salėse; trūksta 
tik ragelių. Kikandono teatre operų partijos būdavo atlieka- 
mos taip pamažu, kad visi dainininkų judesiai pasikeisdavo, 
ir nėra pasitaikę atvejo, kad per šešias valandas būtų buvę 
atlikta daugiau kaip du veiksmai. Ir štai ateina vakaras, kada 
turi atsitikti keistas dalykas. Neįprastas susijaudinimas užvaldo 
salę, kurios scenoje rodomi ,„Hugenotai“. Prasidėjęs „,didingai 

lėtai — dėl to autorius būtų net pašokęs“,— ketvirtas veiksmas 
staiga įgauna pašėlusį tempą: dainininkai vos spėja dainuoti, 
publika stovi susijaudinusi, ploja, šaukia, kviečia aktorius, visi 
dūkte dūksta, o dirigentas sulaužo lazdelę į piupitrą, nutrau- 
kiamos smuikų stygos, litaurininkas sudaužo litaurą, klarnetistas 
praryja savo instrumento liežuvėlį... „Ketvirtas ,,„Hugenotų“ 
veiksmas, kuris anksčiau trukdavo ištisas šešias valandas, tru- 
ko aštuoniolika minučių.“ Vos atsidūrę gatvėje, kikandoniečiai, 
kaip paprastai, pasidaro ramūs. 

Vamzdžiai nutiesti, ir jaudrumo epidemija vėl plinta. Mies- 
telio Žmonės, gyvuliai ir net augalai ima intensyviai gyventi. 
Dabar kasdien liepsnoja ginčai ir barniai. Tuo metu, kai bai- 
siausiai susierzinę kikandoniečiai išeina į karą su gretimu 
kaimu, norėdami išspręsti devynis šimtus metų trunkančią by- 
lą, dujų gamykla susprogsta ir padaro galą jų egzaltacijai; 
jie tampa, kaip ir anksčiau, viskam abejingi. Daktaras Oksas 
pasismagino persotinęs deguonimi Kikandono atmosferą, o tai 
ir sudirgino šiuos ramius flamandus! 

Iš šios fantazijos Filipas Žilis sukūrė scenarijų komiškai 
operai pagal Ofenbacho muziką; ji buvo pastatyta Varjete 
teatre 1877 metais. Knygos autorius buvo nelabai patenkintas 
šia adaptacija — ji atrodė jam nepakankamai šmaikšti. 

Šis farsas, matyt, buvo paskutinis vodevilių ir „Iš Žemės 
į Mėnulį“ autoriaus nepaprasto linksmumo pasireiškimas. 


XXVIII SKYRIUS 


„SEN MIŠELIS“ 


Kelionės „Sen Mišeliu'. Iš Roterdamo į Kopenhagą. Kelionė 
Viduržemio jūra 


Nuo 1863 metų Žiulis Vernas apsigyveno Otejyje, Lafonte- 
no gatvės name Nr. 39; tenai jis ir užbaigė „„Kapitono Hatero 
nuotykius“. 1864 metų vasarą praleido Šantene, o tuo laiku 
buvo pradėta spausdinti „Kelionė į Žemės centrą“. Vos tik 
atsirado galimybė, Žiulis Vernas su šeima atvažiavo į Krotua 
praleisti vasaros. Mes žinome, kad jis tenai gyveno 1865 me- 
tais, kai Dėbats laikraštyje pasirodė „Iš Žemės į Mėnulį". 

Šią vasarvietę jis labiausiai mėgo dėl to, kad buvo arti nuo 
Paryžiaus ir kad Žiulio Verno žmonos tėvai gyveno Amjene. 
Pasak geografo Lavale, ši smėlinga įlanka rašytojui atrodė 
kaip jūra, ir jis čia stebėdavo potvynį. Netrukus jis nusipirko 
žvejo laivą, kurį pavadino „Sen Mišeliu“; šis laivas, aišku, 
neprilygo jachtai, bet jo korpusas buvo stiprus, ir jis galėjo 
drąsiai leistis į atvirą jūrą. Greitai Žiulis Vernas ėmė dažnai 
plaukioti šiuo burlaiviu. 

1866 metais rašytojas vėl atvažiuoja į Krotua, tačiau šį kar- 
tą nusprendžia visam laikui įsikurti čionai ir net savo sūnų 
pradeda leisti į Krotua mokyklą. Ne tik iš meilės jūrai, bet 
ir materialiniais sumetimais jis ryžtasi apsigyventi šiame jū- 
reivių kaime. Jį džiugina „Sen Mišelis“ — tai ne „paprasta val- 
tis“, kaip sakoma, o vienas iš tų stiprių laivų, kuriems šiaurės 
jūrų žvejai patiki savo gyvybę. Šiek tiek paremontavus ir 
įrengus laivą, Žiulis Vernas net gali dirbti jo denyje. Rašy- 
tojas turi ekipažą — iš pradžių vieną jūrininką, geriausią įlan- 
kos šeimininką, kaip tvirtina jis, paskui du. 

Savo laivu jis dažnai plaukia į Kale, Bulonę arba Havrą 
ir net iš Krotua į Nantą. Iš Nanto — iki Bordo, kur gyvena 
jo brolis: „Negalėjau atsispirti norui nuplaukti pas jį jūra ir 
parvežti jį jūra“, — rašo Žiulis Vernas. Ši kelionė truko dvi die- 
nas. Praleidęs dvylika dienų Bordo, jis rašo iš Šantene Eceliui: 

„Grįžti jūra buvo nuostabu — uraganinis vėjas, pavojus atsi- 
trenkti į krantą, žodžiu, tikra audra. Aš patyriau visa, ką pa- 
tiria tikri jūrininkai — štai kas, kaip žinote, žmogui padaro 
neišdildomų įspūdžių. Mes plaukėme 60 valandų, o ši kelionė 
trunka tik 24 valandas! Ak, jeigu Jūs tenai būtumėte buvęs!“ 

Ecelis, mėgęs taisyti silpną sveikatą Žydrojo kranto švelnia- 
me ore, be abejonės, dėl to nė kiek neapgailestavo. Šiuo at- 
žvilgiu draugai turėjo skirtingų polinkių: vienas gėrėjosi mė- 
lynu dangumi, kitas mielai kovojo su šėlstančia jūra. 

„Ar verta aiškinti, jog neatsakiau į Jūsų laišką, — rašo Žiulis 
Vernas Žiuliui Eceliui sūnui — dėl to, kad plaukiojau „Sen 
Mišeliu". Žavinga kelionė iš Krotua į Kale; nerami jūra grįž- 
tant iš Bulonės į Kale, pašėlęs supimas tarp Bulonės ir Krotua! 
Bet čia ir yra visas žŽavumas!" 

Plaukioti jūra kartais būna rizikinga. 1868 metų vasarą Žiu- 
liui Vernui teko ieškoti prieglobsčio Diepe, kur jį nunešė vėjas, 
ir laukti, kol įsisiautėjusi jūra nurims ir jis galės grįžti į Kro- 

tua,— ten, kaip tikėjosi, netrukus turėjo atvykti jo brolis Polis, 
nes juodu ketino plaukti į Bulonę, Kale ir Duvrą. 

„Šiek tiek pertvarkius bures,— rašo Žiulis Vernas tėvui — 
„Sen Mišelis“ tapo vienu iš greičiausių Somos įlankos laivų 
ir, kai pučia palankus vėjas, jis kaip gėlytė stiebiasi į saulę. 
Ak, kodėl Jūs nemėgstate jūros! Mes keliavome net per audrą, 
ir laivas plaukė puikiai.“ . 

Kaip Žiulis Vernas būtų įsižeidęs, jei būtų sužinojęs, kad 
šis burlaivis, Kuriuo jis taip didžiavosi, bus su panieka vadi- 
namas valtimi! 

Be to, minėtame laiške buvo pranešama, kad jis nusprendęs 
apsigyventi Krotua ir atsisakęs spalio mėnesį Otejyje savo 
buto, kurį buvo išsinuomojęs iki 1869 metų balandžio mėnesio. 
Jis ketinąs praleisti Paryžiuje ne daugiau kaip tris ar ketu- 
ris mėnesius per metus, 1868 metų spalio mėnesį Žiulis Vernas 
lydi Ecelį į Badeną, bet pats tenai pabūna tik keletą dienų. 
Prieš kalėdas vyksta su šeima į Nantą, kur nėra buvęs trejus 
metus. 

Leidėjas nerimauja, matydamas, kad jo autorius, kaip jis 
mano, be reikalo rizikuoja. Žiulis Vernas laiške iš Krotua mė- 
gina jį nuraminti: 

„Nepykite ant „Sen Mišelio“, jis man padarė didelių pa- 
slaugų. Jūs visada perdedate jūros pavojus, o mano žmona, 
kuri su manimi buvo šioje paskutinėje kelionėje, nė kiek ne- 
bijojo. Aš dar ketinu leistis į ilgas ekskursijas — į Londoną, 
paskui — į Šerburą, gal nusigausiu net iki Ostendės.“ 

Gavęs Žiulio Verno laišką iš Londono, Žiulis Ecelis sūnus, 
matyt, gailėjosi, kad ilgiau nepabuvo Krotua. 

„Taip, aš Jums rašau iš Londono, kur praleisiu keletą va- 
landų. Buvau įsikalęs į galvą, kad „Sen Mišelis“ plauks į Lon- 
doną, ir mes jau beveik pasiekę tikslą. Stoviu išmetęs inkarą 
priešais Greivsendą ir šiuo metu baigiu „Dvidešimt tūkstančių 
mylių po vandeniu“, tartum sėdėčiau savo kabinete Lefevro 
gatvėje. Kaip gražu ir koks penas vaizduotei!“ 


Jaunasis Ecelis, dėl to nebūgštaująs kaip jo tėvas, papra- 
šė aprašyti šią „kelionę į Londoną“, bet „apie tokius dalykus 
negalima nei papasakoti, nei jų aprašyti! Tai pernelyg gražu! 
Žmonės leidžiasi į šitokias keliones, bet apie jas nepasako- 
ja!"— atsakė jam Žiulis Vernas. 

Kaip buvo ketinęs, rašytojas su šeima 1868 metais pralei- 
džia kalėdas Nante. Jis ten gyvena iki 1869 metų vasario 
12 dienos, paskui važiuoja į Paryžių ir balandžio 10 dieną 
visam laikui persikrausto į Krotua. Būdamas Nante, Luaros žio- 
tyse, „taip atsidėjęs rašo antrą ,„„Dvidešimties tūkstančių mylių 
po vandeniu“ dalį ir antrą „Mėnulio“ tomą, kad negali dau- 
giau apie nieką galvoti“. 

Kovo 20 dieną Le Magasin d Education et de Rėcrėation 
turi pradėti spausdinti „Dvidešimt tūkstančių mylių po van- 
deniu“, ir Žiulis Vernas peržiūrinėja Riju piešinius — šiam dai- 
lininkui buvo pavesta iliustruoti knygą: 

„Manau, kad personažus reikia daryti mažesnius, o salonus — 
daug erdvesnius. O čia tik salono kampeliai, iš kurių negalima 
spręsti, kad ,„Nautiliuje“ yra tokių stebuklų. Jis turės nupiešti 
kruopščiai visas detales... Nuostabi idėja — pavaizduoti pul- 
kininką Šarasą kaip kapitoną Nemą! Koks aš kvailas, kad apie 
tai anksčiau nepagalvojau! Nepažįstu nė vieno žmogaus, kuris 
būtų toks energingas kaip jis!“ 

Laiške iš Krotua Žiulis Vernas vėl kalba apie jūrą ir įkvė- 
pimą: 

„Ak mielas drauge, kokia knyga, jeigu tik ji man pavyks! 
Kiek jūros grožybių pamačiau plaukiodamas „Sen Mišeliu'! 
Sunkiausia buvo visa tai aprašyti taip įtikinamai, kad visus 
imtų traukti tenai!“ Norint apdainuoti jūrą ir suprasti jos poe- 
ziją, kas galėjo būti geriau negu nuolatinis bendravimas su ja? 
Neįmanoma kaip reikiant įvertinti „Sen Mišelio I“ svarbos 
rašytojo gyvenime. Jis kiekviena proga išplaukdavo šiuo laivu 
ir jo denyje praleido didelę savo gyvenimo dalį. 

Nors Žiulis Vernas ir nenukeliavo į tolimas šalis, kųr. išdrįso 
nusigauti jo herojai, bet daug metų plaukiojo iškėlęs bures 
šėlstančiomis jūromis nuo Bulonės iki Bordo. Jis buvo tikras 
jūrininkas — tai rodo jo patirtis ir žinios visais klausimais, su- 
sijusiais su navigacija ir jūra. Gyvenimas ir darbas „Sen Mi- 
šelio“ denyje buvo visiškai kitoks negu Amjene arba Pary- 
žiuje. 

Neabejokime, kad mintys, kurias išreiškia jo herojai, plau- 
kiojantys vandenynuose,— jo paties mintys ir Nemo paveiksle 
įkūnyta jo paties asmenybė. 

Žiulis Vernas labai brangino „Sen Mišelį I“ ir jį laikė iki 
1876 metų, kol Havre buvo pastatytas kitas burlaivis, elegan- 

tiškesnis ir lengvesnis, panašesnis į jachtą. Nors Žiulio Ver- 
no svečiams laivas atrodė daug gražesnis, nežinia, ar pačiam 
savininkui jis teikė tiek džiaugsmo kiek susidėvėjęs ,„Sen Mi- 
šelis I“, bet rašytojas juo žavėjosi: 

„Mane pavergė „Sen Mišelis“, jis nuleistas į vandenį, iš- 
bandytas — puikus laivas. Juo galima plaukti net į Ameriką.“ 

Nors Žiulis Vernas ir mėgino įkalbėti Ecelį, kuris, matyt, 
neturėjo potraukio prie jūreivystės, sėsti į jo laivą, tvirtin- 
damas, kad „šis naujas „Sen Mišelis“ — nuostabus“, greitai su 
juo išsiskyrė. 

1877 metų vasarą, kai Žiulis Vernas „Sen Mišeliu II" buvo 
atplaukęs į Nantą, vienas draugas, tikriausiai kapitonas Oli- 
vas, jam pasiūlė įsigyti garinę jachtą, „Sen Žozefą“, ką tik 
pastatytą markizui Preo. Žiulis Vernas neatsispyrė — nuėjo su 
broliu pažiūrėti. Polis, kaip jūrų karininkas, buvo nemažai 
plaukiojęs ir puikiai nusimanė šioje srityje. Polis susižavėjo 
jachta —,Sen Žozefas“ jam atrodė toks laivas, apie kokį vai-- 
kystėje juodu svajojo. Savo burlaiviais Žiulis galėjo plau- 
kioti tik palei Prancūzijos krantus, o šiuo elegantišku garlai- 
viu jie galės kartu leistis į ilgas keliones. 

Pakerėtas jachtos grožio, Žiulis neilgai kovojo su pagun- 
da ir pradėjo derybas. 1877 metų rugsėjo 1 dieną jis parašė 
Eceliui: „Pagaliau sutvarkiau svarbų reikalą — įsigijau naują 
„sen Mišelį“. Iš tiesų derybos su pardavėju dar nebuvo baig- 
tos, nes 1877 metų spalio 14 dieną Žiulis Vernas laiške savo 
nantiečiui korespondentui rašė, kad jie nesusitarę dėl kai- 
nos — 55000 frankų, kad jis negalįs mokėti daugiau kaip 
40 000 frankų ir reikalaująs duoti išbandyti laivą. Tai buvo 
tik formalus nesutikimas, nes po savaitės jis buvo Nante, be 
to, rugsėjo mėnesį Kiberono įlankoje šis laivas jau buvo iš- 
bandytas su burėmis. 

„Kokia beprotybė! — rašė jis kitame laiške,— 55 000 frankų! 
Pusę sumoku grynais pinigais, o kitus sumokėsiu po metų! 
Tačiau koks laivas ir kokios kelionės ateityje! Viduržemio, 
Baltijos, Šiaurės jūros, Konstantinopolis ir Sankt Peterburgas, 
Norvegija, Islandija ir taip toliau, o kiek įspūdžių ir idėjų 
manęs laukia! Manau, įstengsiu atsilyginti už laivą, kuris, beje, 
ir po dvejų metų kainuos tiek, kiek sumokėsiu. Anksčiau jis 
kainavo daugiau kaip 100000 frankų. Turiu pasakyti, kad do- 
vana (o tai iš tikrųjų Jūsų dovana už „Didžiųjų keliautojų“ 


171 


tęsinį) mane iš dalies paskatino padaryti šią kvailystę. Bet 
kartoju, man reikia tokio dvasios pakilimo, ir aš numatau pa- 
rašyti dar keletą gerų knygų. Brolis sužavėtas mano pirkinio, 
jis ir pastūmėjo mane žengti šį žingsnį." 

Taigi „Didžiųjų kelionių ir didžiųjų keliautojų istorijos“ pa- 
sisekimas, pranokęs leidėjo lūkesčius, Žiulį Verną paakstina 
„padaryti šią kvailystę“. 

Šis darbas buvo pradėtas 1868-aisiais, o tų pat metų vasarą 
buvo baigtas „Plaukiantis miestas": 

„„. „Maždaug po dviejų mėnesių knyga bus baigta,— rašo 
jis Eceliui.— Paskui, kaip susitarėme, imsiuosi „Kelionių ir ke- 
liautojų“ publikacijos, tada galėsiu pailsėti prieš pradėdamas 
rašyti 1869 metais trečią tomą... Be to, baigiau, — priduria jis 
truputį vėliau,— pirmą „Kelionių ir keliautojų“ tomą — taigi 
mano šių metų užduotis įvykdyta... Galėtų būti keturi tomai 
per metus, bet aš norėčiau parašyti po vieną...“ 

Pirmas tomas buvo išspausdintas 1870 metais. Šį darbą Žiu- 
lis Vernas laikė poilsiu, nes gerai žinojo kūrinio siužetą. Ta- 
čiau neskubėjo rašyti tęsinio — kūrė eilinius romanus, be to, 
nekantravo kuo greičiau pradėti „Paslaptingąją salą“. Ecelis 
tvirtai laikėsi savo nuomonės; jis tikėjosi, jog šis leidinys duos 
komercinės naudos, bet būdamas labai apdairus, suprato, kad 
negali per daug reikalauti iš autoriaus — turi tausoti jo ta- 
lentą. Nenorėjo išsekinti brangaus šaltinio, versdamas dirbti 
kompiliacinį darbą smegenis, iš kurių tas šaltinis trykšta. Ece- 
lis nusprendžia rašytojui palengvinti užduotį ir paskiria padė- 
jėją — geografą Gabrielį Marselį iš Nacionalinės bibliotekos, 
kad tas jam surastų medžiagos. 

1877 metų spalio 18 dieną buvo pasirašyta sutartis, pagal 
kurią Gabrielis Marselis „buvo įpareigotas surinkti dokumen- 
tus ir tekstus, reikalingus jau pradėtai Žiulio Verno knygai 
„Didžiosios kelionės ir didieji keliautojai“. Šį parengiamąjį 
darbą „Žiulis Vernas turėjo peržiūrėti ir perdirbti savaip“. Už 
tris pirmuosius tomus pagal sutartis sumokėjo Ecelis ir Si; na, 
o už tris paskutinius Žiulis Vernas gavo po 5000 frankų už 
tomą; 750 frankų buvo išskaityta Gabrieliui Marseliui už darbą. 


1880 metų spalio 16 dieną buvo sudaryta analogiška sutar- 
tis dėl parengimo keturtomio veikalo su išankstiniu pavadi- 
nimu „Mokslas ir pramonė užkariauja Žemės rutulį“, kuris tu- 

rėjo būti leidžiamas po „Didžiųjų kelionių ir didžiųjų keliau- 
tojų istorijos“. Tačiau šis sumanymas nebuvo įgyvendintas. 

Iš anksčiau pateikto laiško žinome, kad pasirašęs sutartį dėl 
„Didžiųjų kelionių ir didžiųjų keliautojų“, romanistas galėjo 
sutikti mokėti jachtos savininkui reikalaujamą sumą — 
55 000 frankų ir iškart įteikti 27 500 frankų. Matyt, Ecelis Žiu- 
liui  Vernui davė avansą už tris jau sukurtus tomus — 
16750 frankų, kuriuos rašytojas laikė dovana ir tuoj panau- 
dojo, pridėjęs savo santaupas,— pagrindinę jų dalį, galimas 
daiktas, sudarė pinigai, gauti už „Kelionės aplink Žemę“ spek- 
taklį. 

Naujasis laivas buvo sunki našta: reikėjo jį paruošti, no- 
rint plaukti į jūrą, nusamdyti ekipažą iš septynių žmonių, įskai- 
tant kapitoną... ir mokėti jiems algą. 

„Sen Mišelis III“ buvo 28 metrų ilgio ir 46 metrų pločio, 
jo gramzda —3 metrai. Pastatytas Žole ir Babeno laivų sta- 
tyklose, tapusiose Luaros statyklomis; jo garo mašinos pajė- 
gumas — 25 arklio jėgos 300 kilogramometrų, ji gali išvystyti 
9—9,5 mazgų greitį. Mašina ir katilinė, suprojektuotos Havre 
Normano firmos,— laivo viduryje; užpakalinėje dalyje — salo- 
nas, iškaltas raudonmedžiu; sofos salone tiko miegoti; iš ten 
galėjai įeiti į apmuštą šviesiu ąžuolu miegamąjį, kuriame buvo 
du gultai. Pirmagalyje buvo įviji laiptai tarp kapitono kajutės 
su vienu gultu ir buieto, virtuvės ir valgomojo su dviem gul- 
tais. Virtuvėje taip pat buvo gultas. Kubrike buvo keturi gul- 
tai; žodžiu, jachtoje galėjo tilpti dvylika žmonių. Pasak Polio 
Verno, kubrike buvo šeši gultai, o ne keturi; vadinasi, jach- 
toje galėjo tilpti keturiolika žmonių. 

1878 metais, po bandomosios išvykos į Brestą, Žiulis Vernas 
leidosi į didelę kelionę: išplaukęs iš Nanto drauge su Poliu 
Vernu, jo sūnumi Morisu, Rauliu Diuvaliu ir Žiuliu Eceliu 
jaunesniuoju, apsilankė Vige, Lisabonoje, Kadyje, Tanžere, 
Gibraltare, Malagoje, Tetuane, Orane, Alžyre. 

„Sen Mišelis III“ lengvai atlaikė keletą dienų bjauraus oro; 
beje, kapitonas buvo Olivas, nusipelnęs visišką pasitikėjimą — 
geras jūrininkas, jau dvidešimt penkerius metus vadovaująs 
laivui, ir atsargus Žmogus. 

Per kitą kelionę, 1879 metais, rašytojas su sūnumi Mišeliu 
ir vienu draugu nuplaukė į Edinburgą, prie Anglijos ir Škoti- 
jos rytinio kranto. 

1879 metų rudenį „Sen Mišelis III" tarp šešiasdešimties kitų 
laivų buvo išmetęs inkarą Sen Nazare; tik staiga naktį pa- 
kilo smarkus vėjas, ir per audrą jį užkliudė didelis tristiebis 
laivas; buvo numuštas forštevenis ir sulaužytas bušpritas. Van- 
duo į laivą netekėjo, bet buvo nutraukti lynai; jachtoje grei- 
tai uždegė šviesas, ir kad vėl neužgriūtų koks laivas, ji tu- 
rėjo plaukti nuo kranto. „Kokia naktis! — rašė Žiulis Vernas 
Eceliui sūnui.— Jeigu laivas būtų smogęs į mūsų jachtos šo- 
ninę dalį, mes būtume nuskendę, ir Jūsų tėvui būtų tekę pa- 
čiam užbaigti „(Garo namą“!“ Laive buvo Polis, Mišelis ir trys 
jo pusbroliai. Visi „greitai vienmarškiniai puolė į denį“. Laimė, 
jachta nelabai nukentėjo. 

Žiulis Vernas, Polis Vernas ir vyresnysis jo sūnus, be to, 
Amjeno advokatas Robertas Godfrua sumanė vykti 1880 me- 
tais į Sankt Peterburgą ir užsukti į Christianiją, Kopenhagą 
ir Stokholmą. Tačiau šį maršrutą teko pakeisti: iš Le Treporo 
„Sen Mišelis III“ nuplaukė į Dilą ir Jarmutą anglų krante, 
po to pasiekė Roterdamą, kur dėl blogo oro turėjo sustoti. 
Mūsų keliauninkams nusibodo laukti, ir jie nutarė leistis 
į Antverpeną kanalu, jungiančiu Masą su Šelde. Jie išmetė 
inkarą Cirikzėje, Šeldės rytinėse žiotyse, ir kai tik barometro 
stulpelis vėl pakilo, kaip buvo numatę, nuplaukė į Flesingą. 
Netoli šio uosto juos vėl užklupo gana pavojinga audra; jie 
praplaukė pro Ziuderzės įlanką ir pasiekė Vilhemshaveną; ar- 
senalo aplankyti negalėjo, bet uosto valdžia juos gerai priėmė. 
Jiems jau atrodė neįmanoma plaukti į Baltijos jūrą, ir jie nu- 
tarė nusigauti iki Hamburgo, tačiau vokiečių inžinieriai juos 
įtikino, kad norint pasiekti šią jūrą, reikia ne aplenkti Jut- 
landiją, o plaukti Eiderio kanalu, įtekančiu į Kilio reidą. Ke- 
liauninkai sutiko. Bet, deja, kanalo šliuzai buvo per trumpi 
„Sen Mišeliui III“. „Na ir kas! — sušuko Žiulis Vernas.— At- 
kaklūs bretonai kliūtis nugalės! „Sen Mišelis“ per ilgas? Nu- 
pjausime jam nosį!“ 

Teko nuimti bušpritą— reikėjo paplušėti — bet laivas vis 
tiek vos tilpo. 

Ir štai pagaliau jie Kilyje; ten Žiulis Vernas vėl pamatė 
didžiulę patranką su 500 kilogramų sviediniu,— Prūsija 1867 me- 
tais ją buvo atsiuntusi į parodą, ir ji rašytojui buvo sukėlusi 
nemažai nerimo. 


174 


Kilyje „Sen Mišelis III" pabuvo ne daugiau kaip parą ir 
vėl nuplaukė į Baltijos šiaurę, į Kopenhagą. Birželio 18 dieną, 
sutemus, Žiulis Vernas pastebėjo kometą virš Poliarinės žvaigž- 
dės; tai buvo netikėta, nes astronomai, paskelbę ją pasirody- 
siant, pridūrė, kad šiaurės pusrutulyje ji nebus matoma. O gal 
čia buvo Tempelio kometa, atskriejusi į perihelį 1879 metų 
gegužės mėnesį? 

Kopenhagoje laivas stovėjo savaitę. Amagerio saloje Polis ir 
jo sūnus užkopė į labai aukštą Freizerio bažnyčios bokštą, 
į kurį galima įlipti tik išoriniais laiptais, einančiais aplinkui jį. 

„Reikia turėti stiprią širdį, kad pasiektum viršūnę,— rašė 
Polis Vernas.— Brolio „Kelionėje į Žemės centrą“ yra „be- 
dugnės pamoka“, kurią profesorius Lidenbrokas duoda savo 
sūnėnui Akseliui ant šių svaiginančių laiptų... Buvo nelengva, 
abiem rankom įsikibus į turėklus, išsilaikyti prieš smarkų vėją.“ 

Išlaipinęs Roberą Godfrua, kuris ketino nusigauti iki Nord- 
kapo, „Sen Mišelis“ Eiderio kanalu vėl leidosi į Dilį, kur po 
keturių dienų išmetė inkarą; paskui užsuko į Le Treporą ir 
nuplaukė į-.-Nantą žiemoti. 

Mūsų nuomone, į šią kelionę buvo leistasi 1880 metais, o ne 
1881-aisiais, kaip paprastai manoma, nes nedatuotame laiške 
iš Šantene rašoma: 

„Nesitikėjau tokios naujienos, manydamas, kad antra „Žan- 
gados"“ dalis gana didelė, o aš visiškai nesu improvizatorius. .. 
Gal mus išgelbės iš keblios padėties štai kokia aplinkybė. 
Brolis spausdina laikraštyje pasakojimą, pavadintą „Iš Roter- 
damo į Kopenhagą“, apie paskutinę mūsų kelionę. Aš ketinu 
vykti į Le Treporą, kur praleisiu likusias atostogų dienas,“ 

„Žangada“ pasirodė 1881 metais, o šis laiškas rašytas 
1880 metų antroje vasaros pusėje: juk Žiulis Vernas negalėjo 
1881 metais leistis į kelionę, apie kurią išspausdintas pasako- 
jimas 1880-aisiais. 

1880 metais kartu su Eceliu sūnumi ir Rauliu Diuvaliu Žiu- 
lis Vernas vėl nuplaukė link Airijos, Škotijos ir Norvegijos. 
Laiškuose užsimenama tik apie 1879 metų kelionę su Mišeliu 
ir vienu draugų; nuo dabar dėl jo išvykų galima apsirikti, 
bet kadangi Žiulis Vernas „dažnai plaukiojo jūra“, tai, matyt, 
tuo laiku jis iš tikrųjų su draugais buvo nuplaukęs į Airiją. 

Paskutinį kartą rašytojas ,,Sen Mišeliu III“ keliavo 1884 me- 
tais; gegužės 15 dieną jachta išplaukė iš Nanto į Vigą, iš kur 

birželio 6 dieną autorius parašė Eceliui: „Išleidau dešimčiai 
valandų visą linksmąją kompaniją — Diuvalį, Žiulį ir savo bro- 
lį — pasivažinėti, svilinant karščiui... Man per karšta...“ Taip 
sužinome, kad Diuvalis, o ne Godfrua ir Mišelis Vernas buvo 
tarp keleivių. Iš Polio Verno sūnaus užrašų knygelės, kuria 
naudojosi ponia de la Fiuji, matyti, kad šis jaunuolis tada 
keliavo. Na, o Onorina su sūnumi Mišeliu ir Godfrua nuvyko 
tiesiai į Oraną pas savo svainį Lelaržą laukti „Sen Mišelio“ 
keleivių. 

Gibraltare, garbingai atsilaikęs prieš klastingus punšus, ku- 
riais jį vaišino anglų karininkai, nepraleidę progos jo atvy- 
kimu pralinksminti niūrų savo garnizoną, Žiulis Vernas trum- 
pai pabuvo ir birželio 27 dieną susitiko Orane su Onorina ir 
sūnumi. Norėdama pagerbti rašytoją, vietinė geografų drau- 
gija tuoj surengė posėdį. 

Paskui „Sen Mišelis“ išplaukė į Alžyrą, kur Onorina susi- 
tiko su savo dukterimi Valentina ir tenai tarnaujančiu jos 
vyru, ponu de Fransi. 


Žiulis truputį nustebo, pamatęs krantinėje susirinkusią smal- 
suolių minią, bet apsidžiaugė galėdamas laive priimti savo pus- 
brolius Žoržą ir Morisą Alotus de la Fiuji; vienas tarnavo 
karininku spahių * kavalerijoje, susidedančioje iš vietinių gy- 
ventojų. — apie jį Žiulis Vernas parašė „Ektorą Servadaką“, 
kitas buvo inžinerinės kariuomenės karininkas, vėliau tapęs 
žymiu archeologu *; rašytojas jam jautė didelę simpatiją. Žiu- 
lis Vernas buvo puikiai nusiteikęs. 

Birželio 10 dieną jachta išmetė inkarą Bone; buvo numa- 
tyta keliauti į Tunisą, tačiau jūra šėlte šėlo, be to, Onorina 
žinojo, kad šioje vietoje neseniai nuskendo okeaninis laivas, 
ir labai būgštavo. Žiulis Vernas, nusileidęs jos prašymams, 
sutiko toliau vykti sausuma, o kapitonas Olivas turėjo nu- 
plukdyti „Sen Mišelį“ į Tuniso uostą. Prancūzų agentas, ponas 
Diuportalis, pasiūlė rašytojui savo paslaugas, kad lengviau 
būtų keliauti traukiniu, bet — čia prisiminsime atsitikimą iš 
„Kelionės aplink Žemę per aštuoniasdešimt dienų“ — geležinke- 
lis baigėsi Sacharoje. Naktį turistai turėjo praleisti tokiame 
nešvariame viešbutyje, kad ne be pagrindo buvo nepatenkin- 
ti — blakės neleido nė valandėlę sumerkti akių, be to, nuo 


* Jis buvo prancūzų ekspertas. (Aut. past.) 

maisto visi susirgo. Žiuliui tai buvo gera proga iškoneveikti 
šią „bjaurią žemę“, kur jam teko klaidžioti per savo žmoną; 
taigi Onorina turėjo iškęsti ne vien kelionės nepatogumus, bet 
ir šeimyninę sceną. , 

Tik suradę seną diližaną, jie nuvažiavo šimtą kilometrų blo- 
gu keliu iki Garnadau, o iš tenai toliau keliavo traukiniu. 

Atvykęs į šią vietovę, mažasis būrelis tikriausiai buvo ver- 
tas pasigailėjimo, ir galima įsivaizduoti mūsų keliauninkų nuo- 
stabą ir džiaugsmą, kai stotyje jie sužinojo, kad jų dispozici- 
joje yra bejaus traukinys; be to, Tunise bejus jiems surengė 
prašmatnų priėmimą. 

Paskui „Sen Mišelis“, išmetęs inkarą La Guletoje, paėmė 
savo keleivius ir nuplaukė Maltos link. Netrukus įsisiautėjo 
baisi audra, ir jis turėjo ieškoti prieglobsčio už Bono kyšu- 
lio. Kopų užstotos Sidi-Jusufo įlankos ramūs vandenys kvietė 
maudytis; pliažas buvo tuščias, ir nelaukti jo svečiai pasijuto 
laisvi, niekieno nevaržomi — taip žmogus jaučiasi vienumoje. 
Nusikratę civilizuotų žmonių kompleksų, visi džiaugsmingai 
atsidavė linksmybei, ir Žiulis Vernas neatsiliko nuo kitų — 
naudojosi situacija, sugrąžinusia jį į vaikystės svajones. Ir jei- 
gu ne raminantis „Sen Mišelio“ siluetas, jie galėjo manyti pa- 
tekę čia iš nuskendusio laivo! Įsivaizduokit garsųjį rašytoją, 
šokantį aplink tariamą šventąjį laužą! Jo sūnus, likęs laive, 
susižavėjo šiuo reginiu ir, norėdamas prisijungti prie visų 
linksmybės, iššovė iš šautuvo! Tuo metu apstulbę mauduoliai 
pamatė, kaip iš už kopų, kur, atrodė, nebuvo nė gyvos dva- 
sios, iššoko arabai ir, manydami, kad juos kažkas puola, at- 
sakė šūviais; dėl šito šaudymo keliauninkai turėjo skubėti į 
„sen Mišelį'; kitą dieną jachta nuplaukė Maltos link. 

Laivas netrukus atsidūrė pavojuje, nes teko kovoti su smar- 
kia audra, kad nesudužtų į salos uolas. Nesiryždamas per 
tokį orą plaukti į La Valetos farvaterį, kapitonas Olivas iškėlė 
vėliavą — pavojaus ženklą, bet nepasirodė joks locmanas. Ištisą 
naktį jis turėjo grumtis su uraganu. Laive visi buvo baisiai 
išsigandę, ir jeigu tikėsime Godfrua, Žiulis Vernas maldavo 
šventą Mykolą gelbėti juos nuo pražūties jūroje ir jam prie- 
kaištavo, kad neskuba eiti į pagalbą! Auštant jų padėtis buvo 
visai beviltiška, bet šventasis, matyt, neliko abejingas, nes 
pagaliau vienam locmanui pavyko įlipti į laivą ir nuvesti jį 
į La Valetos karinį uostą. 

Žiuliui Vernui ši kelionė buvo naudinga: jis ketino rašyti 
romaną apie plaukimą Viduržemio jūra. Jam buvo sunku at- 
sisakyti keliauti toliau, iki Adrijos jūros, bet reikėjo grįžti 
į Paryžių, ir jis turėjo su tuo susitaikyti. Be to, Onorina ne- 
kantravo kuo greičiau pajusti po kojomis tvirtą žemę ir, matyt, 
primygtinai reikalavo, kad jis šitaip apsispręstų. 

Šimtas kilometrų, skiriantis Maltą nuo Katanijos, buvo nu- 
plauktas laimingai. Užkopę į Etną, jie tuoj paliko Siciliją. Pa- 
tyrusi šiek tiek sunkumų Mesinos sąsiauryje, jachta išmetė 
inkarą Neapolyje, o paskui nusigavo į Čivitavekiją. 

Čia Onorina ryžtingai atsisakė keliauti iki Nanto jūra: pa- 
jutusi po kojomis tvirtą žemę, nenorėjo su ja skirtis. Tada 
buvo nutarta, kad kapitonas Olivas nuves laivą į Luaros žio- 
tis. Žiulis Vernas juo mieliau sutiko palikti laivą todėl, kad 
keliauti sausuma norėjo Žiulis Ecelis, kuris, matyt, sumaniai 
palaikė Onoriną. Be to, ši kelionė turėjo pranašumų, nes ra- 
šytojas aplankė brangią jo širdžiai Italiją. 

Taigi kelionė į Romą buvo proziška — geležinkeliu. Tačiau 
netrukus Žiulis Vernas turėjo atsisakyti paprasto turisto vaid- 
mens: norėjo jis to ar nenorėjo, bet Romos gyventojai jį lai- 
kė aukštu svečiu ir troško deramai pagerbti autorių, kurį taip 
mylėjo. Rašytojas seniai svajojo pamatyti Romą, tačiau dėl 
tam tikrų aplinkybių ši svajonė negalėjo išsipildyti. Apie Am- 
žinąjį miestą galvojo labai seniai ir, nors nė karto nebuvo ten 
lankęsis, jį pažinojo taip gerai, kad netgi pateikė truputį nu- 
stebusiam Romos prefektui topografijos smulkmenų, kurių tas 
nežinojo! 

Liepos 7 dieną Žiulį Verną priėmė popiežius, kuris jam pa- 
sakė, kad labai vertinąs mokslinę jo kūrybos pusę ir ypač 
tyrumą, moralinę ir spiritistinę (sic) jėgą, ir pridūrė, kad ją 
laiminąs ir raginąs jį ir toliau taip rašyti. Be abejonės, Žiulis 
Vernas buvo sujaudintas ligi ašarų. Tikriausiai ši audiencija 
nudžiugino ir Ecelį, kuris buvo patyręs tam tikrą Paryžiaus 
arkivyskupo nepalankumą. Koks gražus atsakymas Vejo kri- 
tikai! 

Florencijoje Žiulis Vernas išlaikė inkognito, bet Venecijoje 
to padaryti jam nepavyko, nors „Orientalio“ viešbutyje jis 
apsistojo Priudono Aloto pavarde. O gal jį išdavė Onorina? 
Mat jai labai patiko pagarbos reiškimas, kurio Žiulis Vernas 
visai nevertino, kaip mano Alot de la Fiuji. Galimas daiktas. 

Šiaip ar taip, venecijiečiai rengė fejerverkus ir kabino trans- 
parantus su užrašu: Eviva Giulo Verne! — nes italai mielai 
rašytoją laikė savu. Šios biografinės smulkmenos tikslios, jei 
tikėsime mano šeimos pasakojimu. Vis dar buvo juokiamasi 
iš nelaimingo vainiko, nukritusio ant naktinio staliuko kam- 
baryje, kur autorius, vengdamas triukšmo, ramiai miegojo, ir 
jis net buvo kritikuojamas, kad bėga nuo šlovės! Be to, šiek 
tiek buvo smerkiamas jo elgesys per reviu, surengtą jam pa- 
gerbti, kuriame jis sutiko dalyvauti tik su sąlyga, kad bus. 
vienmarškinis. 

Didelį malonumą Žiuliui Vernui suteikė Austrijos ercherco- 
gas Liudvikas Salvadoras. Šis princas buvo labai išsilavinęs — 
menininkas ir mokslininkas, jis gyveno pasitraukęs nuo žmo- 
nių savo dvare Balearų salose ir darė okeanografinius tyrimus. 
jachtoje „Niksė“. Jis parodė rašytojui savo darbus. Vėliau 
tarp jų užsimezgė draugiškas susirašinėjimas. 

Pagaliau reikėjo grįžti. Milane, „kaip pasakojama, Žiulis Ver- 
nas apžiūrėjo Leonardo da Vinčio eskizus ir pastabas apie 
aviaciją“. Žinoma, kad Leonardu da Vinčiu rašytojas domė- 
josi nuo jaunystės ir net padarė jį herojumi savo komedijos, 
kurią ilgai kūrė. Todėl logiška manyti, kad ištyrinėjo doku- 
mentus, kėlusius jam dvejopą susidomėjimą — jie priklausė 
„Monos Lizos“ tapytojui, be to, siejosi su pirmu už orą sun- 
kesnio skraidymo aparato projektu. 


XXIX SKYRIUS 


„PASLAPTINGOJI SALA“ 


Keistas romanas, kuriame vėl susitinkame su Airtonu iš „Ka- 
pitono Granto vaikų“ ir pamatome liūdną garsiojo kapitono 
Nemo mirtį 


Pirmieji septyni „,„Nepaprastų kelionių“ tomai, išleisti 1863— 
1870 metais, rašytoją išgarsino. Originalumas, naujoviški spren- 
dimai, rimta dokumentacija rado atgarsį Žmonių širdyse. Ra- 
šytojas stengėsi skaitytoją ne tik supažindinti su mokslo pa- 
siekimais — jau vien tai buvo naudinga,— bet ir parodyti jam, 

kad kiekvieno, net paties nedėkingiausio, darbo varomoji jėga 
yra vaizduotė. Taigi pratino jį į vaizduotę žiūrėti kaip į pa- 
žinimo dalį, nes tiktai ji duoda tyrimo projektą ir galimybę 
gauti iš to naudos. Atidus kokio nors reiškinio stebėjimas, 
siejimas su turimomis žiniomis atveria kelią naujiems tyrimams, 
sumanytiems tuo pat metu. 

Žiulio Verno „Daktaras Oksas“ nesprendė tokių svarbių už- 
davinių,— tai buvo tik pokštas, palinksminęs ir autorių, ir skai- 
tytojus. Tais pat metais išėjo nuotykių knyga, atitinkanti Ecelio 
leidžiamo Le Magasin d'Education et de Rėcrėation dvasią, 
„Paslaptingoji sala“. Jos herojai — inžinierius, žurnalistas, jūri- 
ninkas, negras ir Vaikas,— atstovaujantys įvairaus lygio žmo- 
nijai, nukrinta žemėn su oro balionu. Žmonės iš baliono ne- 
gali tikėtis niekieno pagalbos — jie vienui vieni negyvenamo- 
je saloje, kurią vargais negalais pasiekė. Juos gali išgelbėti 
tik sumanumas. 

Energijos jiems netrūksta, ir juos glaudžiai sieja kolektyviš- 
kumo jausmas. Stokodama būtiniausių dalykų, maža jų kolo- 
nija tartum nusikelia į akmens amžių. Laimė, vienas iš jų, 
inžinierius Sairas Smitas, turi pakankamai žinių, sukauptų žmo- 
nijos. Jis pirmiausia išgauna ugnį padidinamuoju stiklu, pasi- 
darytu iš dviejų kišeninio laikrodžio stiklų. Pamažu nustato 
vietovės topografiją ir pavadina salą Linkolno vardu. Sumeist- 
rauja lankų ir strėlių medžioklei. Aptikęs molio, įvairių mine- 
ralų ir anglies, padaro krosnį, paskui kalvio dumples, ir taip 
pavyksta gauti geležies ir plieno, iš kurių bus gaminami pir- 
mieji instrumentai. Po ilgų manipuliacijų gauna įvairių che- 
minių produktų, būtent nitroglicerino, kuriuo susprogdina ežero 
granitinį krantą, kad būtų galima prieiti prie vandens. 

Per buvusį ežero vandens nuotaką inžinierius įlenda į di- 
delę olą, iš kurios vanduo anksčiau šuliniu tekėjo į jūrą. Šią 
olą išradingi naujakuriai paverčia erdviu ir gana patogiu būs- 
tu ir, kad pasiektų smėlėtą krantą, net įtaiso primityvų liftą. 
Saloje auginamos žemės ūkio kultūros ir įrengiamas aptvaras 
prijaukintiems gyvuliams. Elektrinis telegrafas jungia nauja- 
kurių gyvenamąjį būstą su aptvaru! 

Taigi Sairas Smitas skaitytojus supažindina su taikomaisiais 
mokslais. Ši pamoka galėtų būti nuobodi, bet į ją įjungti nuo- 
tykiai taip įdomiai papasakoti, kad mes mielai ją priimame. 
„Skaitytojas trokšta būti ne mokomas, o linksminamas,— rašė 

Žiulis Vernas pulkininkui Eneberui—ir jei nori jį mokyti, 
nereikia to parodyti, mokymas turi jungtis su veiksmu, kitaip 
tikslas nebus pasiektas.“ Tačiau naujakuriams kelia nerimą kai 
kurie keisti, iš pirmo žvilgsnio nepaaiškinami dalykai. Išgel- 
bėjimas Sairo Smito, rasto be sąmonės ant ežero kranto su sau- 
sais drabužiais,— pirmoji paslaptis. Antroji paslaptis — chinino 
paketėlis Herberto galvūgalyje — berniukas merdėja, nes nėra 
temperatūrą mažinančių vaistų. Be to, radę butelį su rašteliu, 
jie sužino, kad Taboro saloje yra žmogus iš nuskendusio laivo. 
Kolonistai išplaukia jo ieškoti pačių susimeistrautu botu ir 
randa Airtoną; jis jau dešimt metų vienišas atlieka bausmę už 
tai, kad išdavė kapitoną Grantą. 

Šios visiškos vienatvės poveikis žmogui išanalizuotas labai 
teisingai. Jis atitinka būseną, atsirandančią žmogų ilgai kali- 
nant vienutėje. Airtonas buvo praradęs žmogiškumą. Tai buvo 
laukinis, kuris nebemokėjo naudotis geriausia komunikacijos 
priemone — kalba, nes neturėjo su kuo kalbėti. Sairui tenka 
jį „auklėti“, ir tai pavyksta. Kai pagaliau Airtonui per skruostą 
nurieda ašara, inžinierius sušunka: „Tu verki, vadinasi, vėl 
tapai žmogumi!“ 

Atsitinka ir dar vienas stebuklas: kai kolonistų prieglobstį 
apsupa piratai, piratų laivą susprogdina mina, nors neįmanoma 
paaiškinti, kaip ji atsirado šioje vietoje. Penkrofas, neišprusęs 
jūreivis, mano, kad saloje yra kažkokia dvasia; jo draugams 
atrodo, kad juos globoja apvaizda; na, o Sairo Smito nuomone, 
apvaizda veikia tarpininkaujant paslaptingam žmogui. 

Šios mįslės pradeda aiškėti, kai aptinkami šešių banditų 
lavonai, kurių kiekvieno kaktoje yra raudona dėmelė. Daugiau 
nėra ko abejoti, kad tai padarė pašalinis asmuo. 

Artėja atomazga. Duslus griaudėjimas pranašauja, kad išsi- 
verš ugnikalnis. Reikia skubiai statyti laivą, kuriuo būtų gali- 
ma leistis į tolimą kelionę. Tačiau tuo metu Sairui ir jo drau- 
gams telegraiu paliepiama eiti palei telegrafo laidą, ir jie ne- 
delsdami paklūsta; naujas laidas, slapta prijungtas prie senojo, 
juos nuveda prie grotos šalia jūros; ten jų laukia valtis. Ne- 
trukus prieš juos atsiveria didžiulė požeminė ola, pilna van- 
dens,— tikras ežeras. Jo paviršiuje stovi povandeninis laivas; 
jie tenai įeina ir randa mirštantį kapitoną Nemą. 

„Nautiliaus“ kapitonas atskleidžia jiems savo paslaptį: jis 
indų princas, anglai, su kuriais kovojo, nužudė jo šeimą. Tuo 

paaiškinama jo neapykanta Britanijos imperijai; Nemas sten- 
giasi pasiteisinti: „Visur, kur tik galėjau, dariau žmonėms ge- 
ra. Kartais teko daryti ir bloga!“ Sairas Smitas išmintingai 
jam atsako: „Kapitone Nemai, jūsų kaltė yra ta, kad no- 
Tėjote atgaivinti praeitį ir kovojote prieš būtinybę, prieš pa- 
žangą. Tokie paklydimai vienus žavi, kitus piktina; žmogaus 
protu juos galima suvokti, bet teisėjas čia tėra vienas dievas.“ 

Kokia buvo ta pažanga, apie kurią užsiminė Sairas Smitas? 
Šiuo atveju, matyt, jis turėjo galvoje silpnai išsivysčiusių 
tautų kolonizaciją. Inžinierius kolonizaciją laikė pažanga, nes 
ji padėjo paskirstyti Vakarų civilizacijos gamybos priemones. 
Abejoju, kad pats autorius taip manė — jis nebuvo nusistatęs 
prieš naudingą kolonizaciją, bet tik tuo atveju, jeigu ji ne- 
pasireiškė prievarta ir kitų tautų pavergimu; beje, būtina pa- 
žanga jis, matyt, vadino neišvengiamą istorijos vystymąsi. 

Taigi Sairas Smitas nesmerkia Nemo sakydamas: „Apie di- 
džius darbus tesprendžia dievas, juk viskas jo valioje!“ Kolo- 
nistai išpildys paskutinį kapitono Nemo norą — atsuks čiaupus 
„Nautiliaus“, kuris bus jo karstas vandenyno dugne. 

Tačiau prieš mirtį gerasis salos genijus jiems padarė pasku- 
tine paslaugą pasakęs Sairui, kad olą nuo centrinio ugnikalnio 
židinio skiria tik plona siena; jeigu ji suskils, tenai ūžtelės 
vanduo, ir sala susprogs. Iš tikrųjų ta baisi nelaimė įvyko. 
Linkolno sala buvo sunaikinta, iš jos liko tik siaura uola, ant 
kurios kolonistai atsidūrė tuščiomis rankomis, kokie buvo nu- 
kritus jų balionui. 

Taigi visos pastangos buvo bergždžios: gamtos jėgos nugalė- 
jo jų išradingumą ir energiją; mokslingojo inžinieriaus žinios 
jiems buvo nenaudingos. Nors ir kokie gražūs ir nuostabūs yra 
žmogaus išradimai, jie virsta efemeriškais kūriniais; Žmogaus 
veikla yra laikina laikiname pasaulyje; ir net žemė, ant ku- 
rios verda jo aistros, vien iš pažiūros stabili. 

Jie leisgyviai gulėjo ant uolos, tik Airtonas, vis dar nepra- 
radęs vilties, atsikėlė ir pagaliau pamatė ,„Dunkaną“; Sairas 
Smitas sušuko: „Dieve visagalis! Tai tokia buvo tavo valia! 
Mus išgelbėjo.“ Taigi „,Dunkanas“, atplaukęs pargabenti Airtono, 
išgelbėjo kolonistus, kurie tęs savo darbą Amerikoje. 

Šarlis Noelis Martenas su džiaugsmu pabrėžė, kad „tris nie- 
kuo nesusijusius romanus jungia bendras epilogas ,„Paslaptin- 
gojoje saloje“ ir kad tai anaiptol ne moksliniai-fantastiniai pa- 


182 


sakojimai, o „nepaprastai puikių mokslininkų portretai“. Ne- 
mas — eruditas, jis žino „visus technikos išradimus ir visus 
savo epochos mokslo laimėjimus“; jo rankose —,,visa galybė, 
kurią jie teikia žmonijai. Šis mokslininkas dirba vienas ir pa- 
siekia tokias protinio išsivystymo aukštumas, kad pradeda nie- 
kinti žmoniją, šiuo atžvilgiu esančią už jį žemiau, o tai gali 
sukelti norą ją valdyti“. Tačiau nors Nemas ir niekina žmones, 
bet nesiliauja jų mylėjęs. Jis kovoja ne prieš visus žmones, 
o prieš tuos, kurie stengiasi pavergti kitus, ir naudojasi savo 
galybe, tyrinėtojo fantazijos vaisiumi, tik retais atvejais, kai 
susiduria su senu priešu, atėmusiu iš jo tautos laisvę. 

Profesorius Aronaksas — priešingybė „šiam mokslininkui, vie- 
toje tyrinėjančiam gamtos reiškinius“; jo mokslas ,„„akademiš- 
kas“; tai rodo „grynai mechaniška atmintis“ tarno Konselio, 
kuris gali išvardyti visus pavadinimus jų nesuprasdamas. Su- 
artėjęs su gamta, Aronaksas randa tą „dvasią, kurios trūko“ 
pernelyg nevaisingam jo mokslui. 

Už savo išgelbėjimą kapitonas Grantas turi būti dėkingas 
Paganeliui, „kitam labai simpatingam mokslininkui“, kuris, iš- 
aiškinęs daugybę rėiškinių, išsprendžia jam pateiktą uždavinį. 

„Kai taria žodį mokslas, belieka tylėti — sako profesorius Li- 
denbrokas „Kelionėje į Žemės centrą“, tačiau priduria: —,,Moks- 
las padaro ir klaidų, bet čia nieko blogo, nes jos pamažu at- 
veda prie tiesos.“ 

Tokio pat atkaklaus kaip ir išsiblaškiusio Paganelio kant- 
rūs ieškojimai atskleidžia paveikslą mokslininko, kuris, klai- 
dingai supratęs kokią nors smulkmeną, neteisingai save laiko 
asilu — toks aiškus jam būna vėliau padarytas atradimas. Lin- 
kolno sala — simbolis pasaulio, kurį žmogus stengiasi pakeisti; 
Sairas Smitas — inžinierius, „išėjęs karo mokyklą“, daugiau 
praktikas negu mokslo žmogus. Savo žinias jis naudoja „labai 
išradingai“, ir jo vadovaujamas žmonių būrelis atlieka nuosta- 
bų darbą. 

Šarlis Noelis Martenas daro išvadą, kad šios keturios asme- 
nybės „gali būti simbolis mokslininko, atsidūrusio gamtos, jos 
negailestingų jėgų ir paslapčių akivaizdoje“. 

Šio nuostabaus nuotykių literatūros šedevro atsiradimas įdo- 
mus ir vertas dėmesio. 

Jūs prisimenate, kad kurdamas „Kapitono Granto vaikus“ ir 
„Dvidešimt tūkstančių mylių po vandeniu“, Žiulis Vernas sva- 

jojo apie Robinzoną, panašų į Viso Robinzoną *“. Tačiau, matyt, 
jo įkvėpimas greitai išblėso ir davė nelabai įdomią robinzona- 
dą, kurią jis pavadino ,„Dėde Robinzonu“. Net buvo manoma, 
kad šis kūrinys parašytas jaunystės metais. Ir štai kodėl. 

Pirmas ,,„Dėdės Robinzono“ rankraščio variantas atrodo ga- 
na senas ir, galimas daiktas, priklauso tam laikotarpiui, kai 
Žiulis Vernas buvo Muzikinio teatro sekretorius. Rašysena tokia 
smulki, kad beveik neįmanoma išskaityti. Tačiau antras egzemp- 
liorius labai švarus, tikriausiai sukurtas apie 1866 metus, dalis 
jo, matyt, perrašyta Onorinos. Būtent šiame egzemplioriuje 
Ecelis padarė griežtų ir teisingų pastabų. 

Siužetas kitoks negu „Paslaptingosios salos“ ir primena ,„Ro- 
binzonų mokyklą“, „Antrąją tėvynę“ ir „Dvejus atostogų me- 
tus“, kurie rodo, kad autorius atkakliai stengiasi sukurti ro- 
binzonadą pagal Visą. Tarp sudužusio laivo žmonių, maišto 
aukų, yra moteris, kurios vyras inžinierius bus per stebuklą 
surastas, be to, trys jų vaikai ir jūreivis. Inžinieriaus paveiks- 
las panašus į Sairo Smito, jūreivio — į Penkrofo. Principas tas 
pats. Nukentėjusieji yra atsidūrę didžiausiame skurde ir sie- 
kia santykinės gerovės. Tačiau pasakojimas neįdomus. Matyt, 
autoriaus sumanymas įgauna tam tikrus kontūrus tik 1868 metų 
vasarą, nes laiške iš Krotua, adresuotame Eceliui, jis rašo: 
„Kitais metais pažiūrėsime: arba pradėsiu šiuolaikinį Robin- 
zoną, arba papasakosiu apie nuotykius Baltojoje jūroje.“ 
1870 metais iš Krotua rašo, kad perrašęs visą „Dėdės Robinzo- 
no“ pirmą tomą ir kad Ecelis gausiąs rankraštį po pusantro 
mėnesio, tačiau priduria: „Bet Jūsų Magasin skaitytojams nusi- 
bos, jei spausdinsite Verną po Verno.“ 

Mes vis dar kalbame apie „„Dėdę Robinzoną“, kuris iš tikrų- 
jų nesužavėjo Le Magasin d Education et de Rėcrėation skai- 
tytojų! Ecelis vėl turėjo rašytojui įrodinėti, kad ši blanki isto- 
rija po Granto ir Nemo gali sužlugti. 

Taigi Žiulis Vernas dirba labai atsidėjęs ir taip pakeičia 
temą, kad „Paslaptingoji sala“ tampa visai kitu kūriniu. Į Lin- 
kolno salą patenka oro katastrofos ištikti Žmonės, ir romanis- 
tas susieja savo Robinzono istoriją su „Kapitono Granto vai- 
kų“ ir „Dvidešimties tūkstančių mylių po vandeniu“ istorija, 

1 Šveicarų rašytojas Johanas Rudolfas Visas —,,„Šveicarų Robinzono“ 


autorius (1812). Šiame kūrinyje pavaizduotas šeimos gyvenimas negy- 
venamoje saloje. (Vert. past.) 

įvesdamas Airtoną ir Nemą. Vien Nemo buvimas pakeičia tai, 
kas iš pradžių buvo tik robinzonada. Graži „Nautiliaus“ kapi- 
tono mirtis rankraštyje ne kartą buvo perdirbta, o korektūroje 
dar daugiau kas buvo taisoma, kol tekstas pasidarė kaip rei- 
kiant. 

Iš pradžių Žiulis Vernas Nemą norėjo padaryti lenku, kovo- 
jančiu prieš rusus, bet romane „Dvidešimt tūkstančių mylių 
po vandeniu“ kapitonas yra anoniminis maištininkas. Na, o 
„Paslaptingojoje saloje“ autorius jį, jau mirštantį, vaizduoja 
kaip indų princą Dakarą, anglų priešą. Šis paaiškinimas duo- 
damas skaitytojų smalsumui patenkinti. 

Nemas — kovotojo prieš žmonijos neteisybes simbolis, ir tai 
rodo paskutiniai jo žodžiai. 

Šitaip pakeitęs „,Dėdę Robinzoną“, autorius atgavo entuziazmą. 

1870 metų žiemą jis rašo Eceliui: „,„Aš visas pasinėręs į ,„„Ro- 
binzoną“, randu nuostabių dalykų! (Sic/) Jis mane užvaldė, 
ir aš negaliu galvoti apie ką nors kita.“ Kitame laiške jam 
žada, kad pirma dalis bus baigta gegužės mėnesį. Na, o dėl 
šio „Robinzono“ pavadinimo Paryžiuje su juo pasikalbėsiąs. 
1872 metų vasario mėnesį jam rašo, Kad „Kelionė aplink Že- 
mę“ pasirodžiusi vakar“, ir todėl galima nustatyti laiško datą. 
Jis priduria: 

„Aš visas pasinėręs į „Robinzoną“, kitaip sakant, esu „Pa- 
slaptingojoje saloje“. Iki šiolei viskas eina kaip sviestu pa- 
tepta, nors leidžiu laiką su chemijos profesoriais ir chemijos 
gamyklose — ant mano drabužių atsirado dėmių, už jas turė- 
site man atsilyginti, — nes „Paslaptingoji sala“ bus romanas apie 
chemiją. Visaip stengiuosi sukelti susidomėjimą paslaptingu 
kapitono Nemo buvimu saloje, kad pavyktų crescendo,...“ 


XXX SKYRIUS 


„MICHAILAS STROGOVAS" 


Po baisios „Čenslerio“ odisėjos pasirodo „Caro kurjeris“, vė- 
liau pavadintas „Michailu Strogovu“ (1876). 1877 metais Ono- 
rina sunkiai suserga ir negali dalyvauti dideliame baliuje, kurį 
Žiulis Vernas surengia Amjene jos garbei 

1874—1875 metais buvo išleistos trys „Paslaptingosios salos“ 
dalys, ir „norėdamas užbaigti metus“, — Žiulis Vernas turėjo 
galvoje publikaciją žurnale Le Magasin d Education et de 
Rėcrėation,— rašytojas toliau kūrė „„Čenslerį“, pradėtą 1871 me- 
tais. Ši knyga, kurios siaubas sukeldavo drebulį Eceliui, pa- 
sakoja apie žmonių iš nuskendusio laivo kančias, baisesnes už 
tų, kurie buvo ant „Medūzos“ plausto. 

Prekybinis tristiebis laivas „Čensleris“ išplaukia iš Čarlsto- 
no 1869 metų rugsėjo 27 dieną su medvilnės kroviniu; juo 
keliauja aštuoni žmonės: Ž. R. Kazalonas, dienoraščio autorius, 
ponas Leturneras su sergančiu sūnum Andre, sutuoktiniai Kirai, 
praturtėję amerikiečiai, ir jų kompanionė, mis Herbi, jauna, 
dvidešimties metų anglė, kurią jie be paliovos žemina. Be to, 
tarp jų yra inžinierius iš Mančesterio Folstenas ir vulgarus 
pirklys Rubis. Kazalonas nustemba, pamatęs, kad laivas plau- 
kia ne įprastu keliu, o suka į pietus. 

Triume staiga užsidega medvilnė, ir ekipažas pradeda lais- 
tyti įkaitusį denį. Netrukus sužinome, kad kapitonas Hantlis 
išprotėjęs! Tuo metu liepsna didėja, audra bloškia laivą ant 
nežinomos salos povandeninių rifų, ir jūros vanduo, plūstantis 
pro išmuštą skylę į triumą, užgesina gaisrą. 

Ant vienišos uolos užsimezga idilė tarp mis Herbi ir Andre 
Leturnero, kurie suranda laimę, „trumpalaikę laimę ant šios 
nežinomos uolos vidury Atlanto vandenyno". 
uolos, bet parankinėmis priemonėmis atliktas remontas neiš- 
laiko išbandymo — laivas pamažu pradeda skęsti. Amerikietis 
verteiva Kiras paperka tris jūreivius ir kapitoną Hantlį: jis 
pasičiumpa velbotą ir išplaukia, palikęs mirštančią nuo išseki- 
mo žmoną. Kitiems skęstančio laivo žmonėms pavyksta pasida- 
ryti plaustą, ir jie patiki savo likimą toms bet kaip sukaltoms 
lentoms, kai laivas nyra po vandeniu. Du jūreiviai ir junga, 
netekę galvos, šoka į jūrą ir dingsta bangose. 

Gyvi išlieka aštuoniolika žmonių, o jie turi tik statinaitę 
džiovintos mėsos ir dvi statines vandens. Netrukus juos ima 
kamuoti alkis ir troškulys. Tuo metu ant plausto dedasi siau- 
bingi dalykai — žūsta keletas žmonių. Jų lieka vienuolika, jie 
daugiau negali kęsti kančių ir turi griebtis paskutinės priemo- 
nės — paaukoti vieną iš jų, kad galėtų išsimaitinti kiti. 


186 


Burtą ištraukia pono Leturnero sūnus, bet tėvas pakeičia jo 
vardą savuoju; jis siūlo, kad jam būtų nupjautos tik rankos, 
o visa kita palikta rytdienai! Tuoj bus aukojama auka, tačiau 
įsikiša Kertis ir Kazalonas. Pastarasis įstumiamas į jūrą, ir stai- 
ga jis pastebi, kad plaukia gėlame vandenyje! 

Ir iš tiesų plaustas yra netoli Amazonės žiočių, kurios srau- 
tas nuneša sūrų okeano vandenį už dvidešimt mylių. Žemė arti, 
ir plaustas greitai pasiekia Amerikos krantą. Likę gyvi ,„Čens- 
lerio“ keleiviai bus sugrąžinti į tėvynę, o Andre Leturneras ves 
mis Herbi. 

Jei tikėsime laiškais, autorius sušveinino šį dramatišką pa- 
sakojimą, kurio pirmas variantas buvo kupinas „šlykštaus rea- 
lizmo“. Tačiau ir iš to, kas liko, aišku, kodėl švelnusis leidėjas 
drebėjo skaitydamas šią knygą. 

Turiu prisipažinti, kad dramatiška romano pusė mane suža- 
vėjo, ir aš net bandžiau jį pritaikyti teatrui. Bet man pagrįstai 
buvo pasakyta, kad tik Didžiojo Ginjolio scena galėtų pakęsti 
tiek daug žiaurių įvykių, kuriuos pateikė virtuozas pasakotojas! 

„Čenslerį“ užtemdė anksčiau išėjusi „Paslaptingoji sala“, ir 
kai šią knygą spausdino, Žiulis Vernas jau buvo užmiršęs savo 
nuskendusio laivo žmones ir rašė visai kitokio pobūdžio romaną. 

Norėdamas apsaugoti Rusiją nuo Azijos grėsmės, Petras Di- 
dysis mėgino užkariauti Turkestano platybes — didžiųjų invazijų 
kelią, bet prie Chivos patyrė pralaimėjimą. Jo įpėdiniai nutarė 
įgyvendinti šį projektą — nustatyti patikimesnę valstybės sieną 
išilgai aukštų kalnagūbrių, stūksančių virš dykumų aplink Ara- 
lo jūrą. 

Baigdamas „Paslaptingąją salą“, romanistas, paveiktas šių 
įvykių, nukreipė žvilgsnį į Rytus. Nuotykiai caro kurjerio, įpa- 
reigoto nugabenti Irkutsko vyriausybei labai svarbų įsakymą, — 
toks naujo pasakojimo siužetas. 

Nuo 1874 metų iš susirašinėjimo su leidėju matyti įprastų 
jų ginčų pėdsakai — leidėjas visada atsargus, nešykšti kritikos. 
Ar ne pavojinga vaizduoti „caro kurjerį“ ir imtis rusų politi- 
kos, kai prancūzų ir rusų suartėjimas — svarbiausias mūsų dip- 
lomatų uždavinys? 

Tuo metu, kai Ecelis nerimauja, Stalis nori, kad rašytojas 
motyvuotų „savo Antigonės ištikimybę“, ir jam siūlo keistą idė- 
ją: neregys pagal tradiciją Nneįsivaizduojamas be šuns; tasai 
šuo galėtų būti kokio nors benamio „gavrošo“ ir sektų paskui 

ištikimą draugą, įpareigotą vedžioti apakusį Michailą Strogovą! 
Kad ir koks romantiškas, Žiuliui Vernui šis pasiūlymas atrodo 
absurdiškas, ir jis nesutinka Nadios padaryti dukterimi teisė- 
jo, kuris nuteisė Strogovą! Šios energingos merginos ištikimy- 
bė stiprės pamažu, ir ją paaiškins kelionės įvykiai. Herojaus ir 
herojės planai susijungs, kai susijungs jų sielos. 

Nors „žodžiai iš širdies“ nepasakyti — nėra prisipažinimo, 
kuris nelabai derintųsi su drąsiais poelgiais ir audringais įvy- 
kiais, meilės čia esama; jos vaidmuo matyti iš juntamos psi- 
chologinės gradacijos. Jeigu čia būtų tik paprasta meilės isto- 
rija, būtų sumenkintas pagrindinis siužetas ir Nadios bei Stro- 
+ovo charakteriai. 

Žiulis Vernas, laimė, tiki savo temos vertingumu ir vėl gy- 
vena rašoma knyga. „Jį užvaldęs kurjeris.“ ,„Aš negaliu galveti 
apie ką nors kita, tai mane labai domina, nuostabus siužetas“, — 
rašo jis skrupulingam savo leidėjui — Taip pasinešiau į Sibi- 
rą, kad negaliu sustoti. Šis romanas daugiau totoriškas negu 
rusiškas." Žiulis Vernas pataria Eceliui duoti jį perskaityti Tur- 
genevui. 


Turgenevas padarė tik vieną pastabą: autoriaus aprašytas 
totorių antplūdis jam atrodo neįtikimas. Kyla klausimas, kodėl, 
nes azijietiškosios Rusijos tautos buvo labai karingos. O gal 
caro armijos pralaimėjimas žeidė jo, kaip patrioto, savimeilę, 
sujaudintą kliūčių, kurios užkirto kelią Petrui Didžiajam ir 
Nikolajui I? 

„Tik totorių antplūdis jam atrodo neįtikimas. O 1870 metų 
antplūdis atrodo įtikimas?'— prieštarauja autorius. 

„Caro kurjerį“ 1875 metais išspausdino Le Magasin d Ėduca- 
tion et de Rėcrėation. Rašytojas apgailestauja, kad jis neišleis- 
tas toks, koks buvo, nors Rusijoje ir būtų išbraukytas“, ir tai 
rodo, jog reikalaujant atsargiam leidėjui, autorius sušvelnino 
tekstą. Rašytojas nenoromis sutinka pakeisti romano pavadinimą 
„Michailu Strogovu“. Praėjus šimtui metų, sunku suprasti šiuos 
niuansus. 

Žiulis Vernas pasipiktino kritika, kurią sukėlė pirma pub- 
likacija: 

„Totorių antplūdis — juk aš turiu teisę į rašytojo išmonę. 
Laikyti Nižnij Novgorodo užpuolimą įtikimesniu negu Irkuts- 
ko — absurdiška, nes negalima užmiršti Uralo kalnų. Be to, argi 

aš įspėjau publiką, kad „Hateras“ ir „Dvidešimt tūkstančių my- 
lių" — prasimanymas?" 

Leidėjas, bijodamas cenzūros žaibų, iš tikrųjų pasiūlė pra- 
tarmėje paaiškinti skaitytojams, kad romano įvykiai išgalvoti. 
Norėdamas išvengti „„išbraukymų“, autorius sutinka išmesti „tai, 
kas gali būti priskirta dabartiniam carui arba jo tėvui“. 

„Apmaudu,— priduria jis, — kad cenzūra skaito knygas taip 
paviršutiniškai. Turgenevas, kuris pažįsta Rusiją ne menkiau 
už tuos ponus, čia neįžiūrėjo nieko blogo. Be to, žinių sėmiausi 
ne iš senų knygų, o iš Raselio Kilango, keliavusio po tas vietas 
1860 metais. 

Iš apdairumo rankraštis buvo pasiųstas rusų ambasadoriui 
kunigaikščiui Orlovui, bet jis nepadarė jokių pastabų. 

„Michailas Strogovas“ išėjo 1876 metais. Žinoma, kad jo 
pasisekimas pranoko visus lūkesčius, ir Diukenelis pasisiūlė 
pastatyti Odeono teatre pjesę pagal šį romaną. 

„Ką tik baigiau didelį darbą su Odeonu,— rašo Žiulis Ver- 
nas draugui.—,,Strogovas“ be bendraautorio 78-ųjų, parodos me- 
tų, kovui. Diukenelis man siūlo dvylika procentų garantuotų 
pajamų ir šešis procentus gryno pelno. Jei bus bendraautorių, 
dešimt procentų tikrai gausiu.“ 

Viskas buvo kitaip: Žiulis Vernas pasikvietė Deneri būti 
bendraautorių, ir premjera įvyko Šatle 1880 metų lapkričio 
17 dieną; ji turėjo didelį pasisekimą. Spektaklis buvo toks ge- 
ras, kad posakis „gražus kaip Strogovas“ tapo priežodžiu! Pasi- 
darė madinga visa, kas rusiška, karakulinės kepurės tiesiog 
sukėlė furorą. Kadangi moterys šitaip išreiškė savo pritarimą, 
pasisekimas virto triumfu! Jos neklydo, nes iš šios pjesės pra- 
turtėjo daugelis direktorių, kurie ją statė dvejus metus pakai- 
tomis su „Kelione aplink Žemę“. Prisimenu, mano tėvas neri- 
mavo, kad ji taip dažnai vaidinama — pjesė galėjo nusivalkioti. 
Ir tai truko penkiasdešimt metų, net paskutinis spektaklis su- 
traukė daug žmonių! Rola 1928 metų rugsėjo 24 dienos laiške 
rašo: „Michailo Strogovo“ spektakliai tebevyksta sausakimšose 
salėse, publika reiškia entuziazmą. Šis kūrinys, kaip ir anks- 
čiau, daro didelį įspūdį žiūrovams, ir mes tuoj pamatysime šim- 
tąjį spektaklį." 

Sumanusis ponas Lemanas, norėdamas atleisvinti sceną nuo 
senų spektaklių — pakeisti juos šiuolaikiškesniais, gavo iš mano 
brolio ir manęs, blogų administratorių, leidimą juos statyti 

Port Sen Marteno teatre, kur buvo sukurta „Kelionė aplink 
Žemę“. Tačiau nuo 1874 metų publika buvo pripratusi matyti 
Fogą, kaip ir Strogovą, Šatle, kur didžiulėje scenoje buvo gali- 
ma naudoti įspūdingas priemones. Spektaklio perkėlimas iš Šat- 
le į Port Sen Marteną buvo nesėkmingas. 

1876 metais po „Kelionės aplink Žemę“ pasisekimo knygyne 
ir scenoje, po romanų „Paslaptingoji sala“ ir „Michailas Strogo- 
vas“ pasirodymo Žiulio Verno materialinė padėtis labai page- 
rėjo. Jis galėjo, kaip jau matėme, 1876 metais pakeisti „Sen 
Mišelį I“ „Sen Mišeliu II“, o 1877-aisiais —,,padaryti kvailystę': 
nusipirkti „Sen Mišelį III“ ir taip įgyvendinti savo gyvenimo 
svajonę. Beje, tai buvo vienintelės didžiulės Žiulio Verno iš- 
laidos savo įgeidžiui patenkinti. 

Tiesa, jis turėjo ir kitų išlaidų, mažesnių, bet labai neįpras- 
tų ir nesiderinančių su jo charakteriu: „Per velykas, pirma- 
dienį, rengiame kaukių balių Amjene, išsiųsta 700 kvietimų, 
350 priimta. Mieste tik apie tai ir kalbama“, — praneša jis nu- 
stebusiam Eceliui. 

Tačiau Žiulį Verną ištinka nesėkmė — suserga žmona. Ar ji 
galės priimti visus svečius, pakviestus jos garbei? „Žmona vis 
dar nesikelia,— rašo jis senajam draugui.— Aš baisiai susirū- 
pinęs. Jos balius turi įvykti po savaitės. Ar galės ji jame da- 
lyvauti? Viskas nuo to priklauso.“ 

Kovo 21 dieną Žiulis Vernas patvirtina neturįs jokių vilčių. 

„Žmona vis dar guli — negali įveikti ligos. Tačiau jėgos pa- 
mažu grįžta. Bet šis balius, kuris įvyks balandžio 2 dieną ir 
atsieis 100 000 frankų, balius, kurio negalima nei atšaukti, nei 
atidėti, — štai kas kebliausia! Bijau, kad žmona negalės jame da- 
lyvauti! Matote, mielas drauge, kokioje sunkioje padėtyje esu 
atsidūręs, bet dėl to, kartoju, man ne tiek neramu, kiek ne- 
malonu.“ 

Vargšė nusiminusi Onorina bus prikaustyta prie patalo, o 
tuo metu -muzika linksmins minią svečių, susirinkusių į erdvias 
Amjeno restorano sales. Teko su tuo susitaikyti; Žiulis Vernas 
su podukra maloniai priėmė svečius. Kostiumai buvo originalūs, 
pradedant Ofenbacho karabinieriais ir baigiant trimis kosmo- 
nautais, lipančiais iš patrankos sviedinio, kaip „Kelionėje į Mė- 
nulį“, bet šį kartą Mišelis Ardanas buvo pats Nadaras. Svetin- 
gas šeimininkas mokėjo slėpti savo rūpesčius ir juoktis iš 

pokštų. Šit kaip jis aprašė Eceliui šią šventę, kuriai tas ne- 
pritarė: 

„Jei gyveni su provincialais, reikia taikytis prie jų papro- 
čių. Štai kodėl surengtas šis balius, kuris buvo nuostabus. Ruoš- 
damas jį, žinojau, kad suteiksiu didelį malonumą žmonai, o žŽmo- 
na negalėjo jame dalyvauti! Amjene neįmanoma surengti ki- 
tokio  baliaus. Aš užimu neutralią padėtį, todėl man 
pavyko surinkti tokią puikią draugiją, kokios nebūtų surinkęs 
politinis veikėjas arba pramonininkas. 

Beje, išleista daug pinigų ir Paryžiuje, ir Amjene, tačiau bu- 
vo neblogai visiems... Jūs žinote, kodėl gyvenu Amjene. Vie- 
na iš priežasčių — kad būtų neįmanoma gyventi Paryžiuje su 
tokia žmona kaip mano. Taigi tarp vilkų ir aš kaukiu, bet nėra 
ko gailėtis; iš 350 svečių 200 buvo su maskaradiniais kostiumais. 
Daugelį kostiumų pasiuvo Baronas arba Babenas; šie salonai 
nuostabūs, ir viskas būtų buvę puiku... jei žmona būtų galė- 
jusi ateiti į balių. O atidėti jo buvo neįmanoma, nes atvažiavo 
žmonių iš gretimų miestų ir iš Paryžiaus. 

Žmona labai kamuojasi ir yra labai silpna. Serga ta pačia 
liga kaip ir praėjusiais metais, bet sunkiai. Tai gali trukti dar 
kelias savaites. Taigi matote, kad mes, ypač jinai, turime kęsti 
liūdnus ir baisius išbandymus; tačiau gydytojai mano, kad nė- 
ra pagrindo nerimauti.“ 

1877 metų balandžio 2 dieną įvykusio baliaus originalumas 
tuoj sukėlė paskalų spaudoje, ir tai išgąsdino išmintingąjį 
Ecelį, kuriam rašytojas, savo populiarumo auka, turėjo paaiš- 
kinti: 

„Grįžtu prie baliaus. Neturiu nieko bendra su žinutėmis ir 
piešiniais, kurie dėl to pasirodė laikraščiuose. Gaila, kad kal- 
bos apie tą vakarą pasklido už miesto ribų. Aš jį surengiau, 
kad žmona ir vaikai turėtų mieste deramą padėtį. Supraskite 
mane teisingai: kaip buvo anksčiau, taip nebus dabar — manęs 
vieno nebekvies. Nors man pačiam būtų buvę geriau panaudoti 
kelionei išleistuosius 4000 frankų!“ 


Padėtis, apie kurią Žiulis Vernas rašo, iš tiesų jam buvo 
labai nemaloni. Reikėjo pakelti triukšmą. Pacifistas Žiulis Ver- 
nas padarė kitaip: apsimetė, kad jo tai nejaudina. 

Viskas vos nesibaigė blogai. Balandžio 15 dieną Žoržas Le- 
fevras, Onorinos žentas, Eceliui parašė nerimą keliantį laišką: 

„Mus ištiko baisi nelaimė: ponia Vern, grįžusi iš Nanto, sun- 
kiai susirgo ir turėjo gultis į lovą vos parvykusi į Amjeną. 
Dėl nesilizujančio kraujavimo, kuris mums atrodė nepavojingas, 
ją ištiko anemija, ir prieš savaitę gydytojai pareiškė, kad mano 
uošvei gresia mirtis...“ 

Po kelių dienų Žiulis Vernas patvirtino, kas buvo pasakyta 
šiame laiške: 

„Kraujavimas sustabdytas jau dešimt dienų, bet ji greitai 
silpnėja. Prieš keturias ar penkias dienas jai buvo suteiktas pa- 
skutinis patepimas. Manėme, kad viskas baigta; ji nesikankina, 
ji miršta, nors ja buvo taip rūpinamasi. Žino, kokia jos padėtis, 
ir stengiasi būti energinga. Bet visa tai baisu," 

Pagaliau Onorinos sveikata pagerėjo, ir gydytojai nustojo 
taip nerimavę dėl jos gyvybės. Tačiau dar nebuvo galima jos 
lankyti. Matėsi, kad „viskas krypsta į gerą pusę“. Paskui ji „la- 
bai sunkiai pasitaisė, atsikėlė, bet iš kambario nėjo“. 

Jos vyras tuoj pagalvojo apie savo mėgstamą vaistą: „Jai 
reikia jūros ir gero oro.“ Onorina sveiksta pamažu; ji tebėra 
silpna; net atrodo, „kad čia kaltas ne tik nukraujavimas, bet 
ir kraujo blogėjimas“. Žiulio Verno optimizmas paima viršų, 
ir jis rašo: „Tikimės, kad oro pakeitimas užbaigs darbą gydy- 
tojų, kurie ja labai rūpinosi.“ 

Norėdamas, kad Onorina vyktų į Nantą, kur klimatas švel- 
nesnis negu Amjene ir, kaip visi manė, pamažu pastatytų ją 
ant kojų, Žiulis Vernas paprašė Ecelį, kad tas patartų jai va- 
žiuoti tenai. 

Buvo nuspręsta, kad Onorina važiuos į Nantą viena, nors 
jautėsi nekaip. Vyras pas ją atplauks iš Le Treporo „Sen Miše- 
liu II". Šią kelionę „baisiai trukdė blogas oras, bet mes nugalė- 
jome kliūtis, aš gerai pailsėjau“,— rašė Žiulis Vernas. 

Traukiniu Onorinai buvo lengviau keliauti; ji nesunkiai pa- 
kėlė šią kelionę, ir 1877 metų gruodžio 1 dieną sutuoktiniai 
jau buvo Nante, Siufreno gatvėje Nr. 1; Žiulis Vernas pranešė: 
„Žmona jaučiasi daug geriau.“ Ji atrodo tiek pasveikusi, „kad 
gali plaukti su mumis į Brestą— priduria jis.— Jei susirgs — 
bet gana! — išgydysime ją per vieną parą.“ Ji nedalyvavo šia- 
me „Sen Mišelio III“ išbandyme, ir tai, žinoma, buvo tik geriau. 

Žiulio Verno motina 


Žiulio Verno tėvas 


Šantene prie Luaros. 

Žiulio Verno gatvė 

Nanto namas, kuriame gimė 
Žiulis Vernas 

Žiulis Vernas sų broliu Poliu 

Paryžiaus namai, kuriuose gyveno Žiulis Vernas 


Fotografas Nadaras 
Leidėjas Pjeras Žiulis Ecelis 
Vernų šeima Provene 


Žiulis Vernas. Žilio karikatūros 
Adolfas Deneri 
Žiulis Vernas 

Žiulio Verno žmona Onorina 
Žiulio Verno sūnus Mišelis 
Raimonas Ruselis 

Amjeno namai, kuriuose gyveno Žiulis Vernas 
Amjeno cirkas 


Žiulis Vernas 


Ziulis Vernas septyniasdešimties metų. 


Anri Delarozįero karikatūra 


Žiulio Verno paminklas Nanto botanikos sode 

Žiulio Verno paminklas-antkapis Amjene 


XXXI SKYRIUS 


RŪPESČIAI 


Mišelis Vernas — sūnus, rašytojui teikiantis nemažai rūpesčių. 
Kaip elgtis su šia fantastiška būtybe, bohemos mėgėja, kuri daro 
visa, kas jai šauna į galvą? 


Džiaugsmas, kurį rašytojas patyrė įsigijęs jachtą, tik iš da- 
lies palengvino vis gausėjančių rūpesčių naštą. Labiausiai jis 
nerimavo dėl sūnaus, gimusio 1861 metų rugpjūčio 3 dieną ir 
turinčio šešiolika metų — šiuo sunkiu pereinamojo amžiaus lai- 
kotarpiu paaugliui grėsė daugybė pavojų. 

Kai Mišelis buvo dar visai mažas, tėvai su juo turėjo daug 
vargo, jo riksmas trukdė rašytojui dirbti. Savaime aišku, vaiką 
auklėti teko motinai, bet ji dėl silpnavališkumo buvo vidutiniška 
auklėtoja; na, o tėvas, užsidaręs darbo kabinete, nesidomėjo 
namų rūpesčiais. 

Vieną dieną, išerzintas mažylio verksmo, Žiulis Vernas išėjo 
įsiutęs iš kabineto sužinoti šio triukšmo priežasties. Onorina, 
nė kiek nesutrikusi, pareiškė: „Jis nori laikrodžio švytuoklės!“ 
Pasinėręs mintyse, rašytojas sušuko: „Tai duokite jam švytuok- 
lę, ir tegu jis užsičiaupia!“ 

Vaikui viskas buvo leidžiama; visokios užgaidos buvo tenki- 
namos ir net skatinamos. Tėvas tuo nesidomėjo, o motiną tai 
linksmino. 

Kartą Onorina išėjo su Mišeliu pasivaikščioti, ir berniukas, 
kuriam buvo nupirkta lazdelė, tada madingas žaisliukas, įmetė 
ją pro pirmą pasitaikiusį langelį; reikėjo prašyti namo savi- 
ninką, kad leistų įeiti į rūsį jos pasiimti. Motina patarė išdy- 
kėliui daugiau taip nedaryti; matyt, tai pasakė nepiktai, nes 
berniūkštis lazdelę įmetė pro kitą langelį, ir teko vėl jos pra- 
šyti. Užuot davusi pylos, kaip ir derėjo, Onorina pratrūko kva- 
toti: šis užsispyrimas jai atrodė juokingas. Kaip nenusileisti 
penkerių metų vaikui, kuris atsiklaupęs žiūri į ją ir sako: „Ak 
kokia tu graži!“ 

Tėvas taip pat pripažįsta, kad jo sūnus čia žavus, čia nepa- 
kenčiamas. Ar jis pastebėjo didelę vaiko klastą? Pagaliau tėvas 
nusprendė patikėti šį sunkaus charakterio vaiką profesionaliems 
auklėtojams. Tačiau kai Mišelis buvo atiduotas į Abevilio ko- 
ležo internatą, žinoma, jau buvo per vėlu. 


13. Žiulis-Vernas 193 


Šią problemą komplikavo ir ta aplinkybė, kad vaikas buvo 
silpnos sveikatos — tai matyti iš laiškų Eceliui: 

„Mūsų Mišelis vėl serga ir karščiuoja. Teko važiuoti į Abe- 
vilį. Daug sielvarto patiriame dėl vaiko sveikatos. Jis prastai 
išauklėtas, neneigiu, bet pamėginkite berniuką, kiekvieną dieną 
turintį karščio, bausti arba iš jo reikalauti, kad griežtai lai- 
kytųsi tvarkos.“ 

Bloga Žiulio Verno sūnaus sveikata daug ką paaiškina. Ne- 
mažai tėvų yra susidūrę su panašiais sunkumais. Mūsų laikais 
toks vaikas būtų išsiunčiamas į kalnus, į profilaktoriumą, o ta- 
da apie tai negalėjo būti nė kalbos, ir prireikė keleto metų, 
kol Mišelis išsivadavo iš šio bjauraus „nukrypimo“. Na, o 
griežtais auklėjimo metodais „gerieji tėvai“ nieko nelaimėjo — 
neįveikė neklusnaus vaiko. Teko prašyti psichiatrus, kad pa- 
darytų galą vaiko nervingumui, kuris atrodė vienintelė visų 
bėdų priežastis. Buvo kreiptasi į garsų gydytoją Blanšą. Spren- 
džiant iš visko, 1873 ir 1874 metais, kai Mišelis pabuvo sanato- 
rijoje, jo sveikata pagerėjo. 

Tačiau pagerėjimas truko neilgai. Norėdami išgydyti charak- 
terio sutrikimus, tėvai ėmėsi griežtų priemonių. Pasitarė su 
ponu Blanšaru, Metre kolonijos direktoriumi. Aštuoni mėnesiai, 
praleisti šiuose pataisos namuose, tik pasunkino padėtį, kelian- 
čią vis daugiau nerimo, nes tai galėjo baigtis pamišimu arba 
savižudybe. Paauglys ėmė piktintis prievartos priemonėmis, ir 
pablogėjo jo sveikata. Ponas Blanšaras išmintingai patarė iš- 
bandyti šeimos aplinkos poveikį. Toks bandymas buvo pada- 
rytas, bet į jį nebuvo dėta daug vilčių. 

Nuo 1874 iki 1878 metų rašytojas nuomojo butą Nante, Siufre- 
no gatvėje Nr. 1, o jo sūnus mokėsi licėjuje. Tada Žiulis Vernas 
rašė: „„Mišeliui negaliu nieko prikišti, tik kad išlaidus ir neži- 
no. pinigų vertės. Net sunku tuo patikėti. Bet kitu atžvilgiu 
matyti tam tikras pagerėjimas.“ Tačiau sūnaus pažintys buvo 
tiesiog nepakenčiamos, jis brido į skolas. Laisvė, kurios Mišelis 
reikalavo arba kuria naudojosi, jam nėjo į gera — dėl menkiau- 
sios tėvų pastabos jis protestuodavo ir būdavo su jais įžūlus. 

Ecelis mėgino sudrausti jaunuolį — tokius vaikinus jis labai 
gerai pažinojo: jie nepaiso jokios logikos, tik savo pačių, ir 
jiems nėra jokio įstatymo, vien jų pačių įgeidžių įstatymas. 
Tai jaunuoliško originalumo krizė su sunkiai auklėjamos, im- 
pulsyvios būtybės požymiais, neurozė, kuri, šiaip ar taip, su- 

augusiam žmogui — didelis keblumas; tai nemalonus gyvenimo 
etapas, kuris neturi rytdienos ir paaiškinamas tuo, kad sūnus 
bando pasirodyti prieš tėvą, juo labiau kad tas tėvas ypač gar- 
sus. Šiandien mes galime šitaip manyti, bet 1875 metais tėvai 
negalėjo taip aiškinti šio nemalonaus gyvenimo etapo. 

„Žavus Jūsų laiškas mane labai sujaudino, bet Mišelis tik- 
riausiai nieko nesupras,— rašė nelaimingasis tėvas Eceliui— Jį 
apėmusi baisi puikybė. Jis nieko negerbia, ką reikia gerbti, 
ir kurčias visoms pastaboms. Aš drauge su visa šeima labai 
energingai jį griebsiu. O jeigu jis nenorės paklusti, bus išvežtas 
keletui metų. Jis nežino, kas jo laukia, bet sužinos, jei reikės. 
Jeigu namiškiai, dėdės, pusbroliai — visi jį šitaip čiups, jis gal 
pagaliau supras, kad reikia sumažinti savo pretenzijas. Netu- 
riu jokios vilties, nes šiame keturiolikmetyje paauglyje, ku- 
kinį ištvirkimą. Aš atliksiu savo pareigą kaip reikiant.“ 

Tėvai buvo išsigandę ir netekę kantrybės. Juridinė ir admi- 
nistracinė valdžia negalėjo nieko daugiau pasiūlyti nebežinan- 
čiam ką daryti tėvui, tik paskutinę priemonę — įkalinti sūnų 
remiantis „tėvo baudimo teise“, prieš išsiunčiant jį į užjūrį. 
Įsakymas buvo pasirašytas, ir Mišelis nuvestas į miesto kalėjimą. 
Tenai jis galėjo pamąstyti, o jo tėvas tuo metu vedė derybas 
su kapitonu, kurio laivas turėjo plaukti į Indiją. Žinią, kad jis 
išsiunčiamas į Indiją, Mišelis sutiko labai palankiai. Tokia baus- 
mė jį nudžiugino. Jis paprašė tik vieno dalyko — kad jam būtų 
atsiųsti tėvo kūriniai! 

Tėvas, žinoma, buvo nelaimingesnis už jį. Jam neužteko drą- 
sos lydėti sūnų į Bordo ir žiūrėti, kaip jis išvyksta. Tai buvo 
pavesta jo dėdei Poliui. Laivas išplaukė vasario 4 dieną. „Kas 
bus?— galvojo tėvas.— Aš nežinau, bet gydytojai vienbalsiai 
tvirtina, kad berniuką ištikusi krizė ir jis negali atsakyti už 
savo poelgius. Ar jūra jį atves į protą?“ Bausmė nebuvo labai 
griežta: Mišelis buvo paimtas į laivą kaip locmano mokinys ir 
valgė prie stalo drauge su kapitonu; taigi ši kelionė buvo lyg 
ir turistinė. Balandžio 26 dieną laivas atplaukė į Moriso salą; 
greitai pasklido gandas, kad laive yra garsiojo rašytojo sūnus. 
Tą patį vakarą, norėdamas jį pagerbti, plantatorius surengė 
banketą dviem šimtams žmonių ir padarė jam meškos paslaugą. 


Šį faktą papasakojo ponas de Rovilis, pacitavo ponia de la 

Fiuji. Na, o aš galiu pasakyti, kad mano tėvas mielai prisi- 
mindavo šią nuostabią sustojimo vietą. 

Pagaliau laivas priplaukė prie Indijos kranto. Vietiniai gy- 
ventojai nustebo, pamatę, kad kepinant saulei, iš laivo išlipo 
jaunuolis su redingotu ir cilindru! Tai prisiminęs, jis juokda- 
vosi ir praėjus keturiasdešimčiai metų. Mišelis elgėsi kaip bū- 
dinga paaugliams — dėjosi, kad ši kelionė jam nesuteikė jokio 
malonumo; jis neatsispyrė pagundai sužadinti sau gailestį ir 
taip užduoti širdį tėvui. 1878 metų lapkričio 28 dieną pasiuntė 
jam iš Kalkutos laišką, kuris davė progą atsirevanšuoti. 

Mes dėkingi kantriajam Šarliui Noeliui Martenui, kuris, smal- 
sumo vedamas, Nacionalinėje. bibliotekoje patyrinėjo pagrin- 
dinį dar nesuklasifikuotą Ecelio fondą,— iš ten paimtas Žiulio 
Verno fondas ir šis laiškas. 


„Kalkuta, 1879 m. lapkričio 28 d. 


Šiandien parašysiu tik keletą eilučių; pradėjau jums šį laiš- 
ką kaip ir kitus, bet dėl nesėkmingų permainų kelionės marš- 
rute brūkštelėsiu tik keletą žodžių. 


Kaip tau rašiau ankstesniuose laiškuose, buvo pranešta, kad 
laivas plauks į Havrą ir Bordo. Bet vakar per pietus kapitonas 
mums pareiškė, jog viskas baigta, jog nereikia apie tai nė gal- 
voti. Nusivylimas buvo juo didesnis, kad turėta daug vilčių ir 
kad žinia buvo paskelbta kuo oficialiausiai. Labai liūdna, kad 
esu išvežtas prieš savo valią toli nuo namų, gimtosios šalies, 
nuo visko, ką myliu, ir niekas nieko negali padėti. Tačiau ši- 
taip atsitiko per mano kaltę, ir todėl negaliu skųstis. Bet argi 
tai ne baisi minties, jausmų, žodžiu, smegenų ir širdies tironi- 
ja — tironija visko, kas yra šventa mąstančioje būtybėje? Šitą 
tironiją turiu kęsti neprieštaraudamas, nes ji pagal nuopelnus 
(Mišelis Vernas iš pradžių buvo parašęs „ne pagal nuopelnus", 
bet nubraukė „ne“'). Tačiau jeigu ja nusikratysiu, mokėsiu įro- 
dyti, kad aš pasieksiu materialinę laisvę, kad esu vertas mo- 
ralinės laisvės. 

Iš tikrųjų, na, sakyk, ką naudinga čia galiu padaryti savo 
protuiė Jį šviesti? Formuoti? Ne! Vystyti „stebėdamas didžius 
darbus“? Ši frazė man visada atrodydavo kaip vienas iš tauš- 
kalų, kuriuos rašytojai įkiša į gražius dalykus, vaizduojamus 
jų knygose. Tai, mano nuomone, kaip šarlatanų būgnas. Daug 

triukšmo, mažai prasmės. Niekad netikėjau susijaudinimu, kurį 
žmogus patiria plaukdamas jūra, ta „prarajos baime“, „tą ne- 
rimą keliančia begalybe“. Aš neklydau! Visa tai tik frazės! Tu 
žinai, kad visada vijau šias mintis tolyn, net per daug toli, ir 
kad gražus gamtovaizdis manęs nė kiek nejaudina. Prisipažįstu, 
taip neturėtų būti, bet aš visiškai nesu menininkas. Tačiau su- 
prantu, kad graži lyguma, vienišos uolos, aukšti kalnai mums 
kažką daro, bet nė trupučio nejaudina —tai atrodo gražu, ir 
tiek. Jau dešimt mėnesių plaukiu, ir niekad man neatėjo į galva, 
kad jūra graži. Kai ji rami, man kelia nuobodulį, nes lėtai 
varomės pirmyn, kai šėlsta, kelia baimę; vanduo ir vanduo ap- 
linkui — kokia monotonija! Tačiau jūs pasakytumėte, kad di- 
dieji poetai tik žiūrėdami į ją patirdavo didžiausią įkvėpimą. .. 
Žinoma, ne! Visa, kas vadinama grožiu, krinta į akis, bet ne- 
pasiekia širdies, o juk iš širdies išplaukia poezija! Ar Miuse 
ieškojo laukinio slėnio gilumoje baisaus sieivarto, kurį išreiš- 
kė savo eilėraščiuose ir apsakymuose? Nemanau. Tik rausda- 
masis savo širdyje rado tokių gražių žodžių ir išmoko aprašyti 
kito žmogaus skausmą: kai poetas kalba apie savo pa- 
sivaikščiojimus miškuose su ponia Pjerson — nesvarbu, ar tai 
tiesa, ar ne,— kaip manai, ar nebūtų galėjęs taip pat gerai 
pasakyti, jeigu tai būtų įvykę siauriausioje Paryžiaus gatvėje? 
Grožis, grožis — lengva pasakyti, tačiau kas yra gražu ir kas 
bjauru? Jei man patinka laikyti bjauru, kas kitam atrodo nuo- 
stabu, ką man atsakysite? Tai pagrįsta tik plačiai paplitusia, 
bet ne visuotine nuomone, tai bendra, o ne absoliutu. Tačiau 
aš nuėjau per toli, grįžkime prie to, kas svarbiausia. Mano pro- 
to, beje, nereikia čia auklėti nei vystyti, jo net per daug sep- 
tyniolikmečiui. Reikia tik šviestis, ir aš tave nuoširdžiai klau- 
siu, ar tai galima daryti čia. 

Na, o mano jausmams to reikia, bet tik tam tikra prasme. 
Mano širdį veikia visokie įspūdžiai, tačiau aš turėjau šiek tiek 
suformuoti vaizduotę, kuri kartais neleidžia jūsų mylėti. Šis 
tikslas pasiektas, bet nejaugi manai, kad tai man pavyko ma- 
nevruojant arba plaunant denį? Buvo laiko pagalvoti, dešimt 
mėnesių praėjo, štai kaip yra! 

Tačiau žinokite — čia joks priekaištas. Ši kelionė buvo nau- 
dinga, kaip jums sakiau, laikas bėgo, aš dėl nieko nesijaudi- 
nau, tik to betrūko! Aš net tavęs neprašau mane parsikviesti — 
nors visiškai nemanau, jog reikia gydyti sveiką žŽmogų,— visų 

pirma, todėl, kad tu sielosiesi, antra,— kad nesutiksi. Be to, 
galiu labai apsirikti, gal liga nepraeis! Gal beprotyje dar tebe- 
tūno kipšas! Bijau viena — kad pradėsiu spyriotis. Ligi šiolei 
taip nebuvo, aš nieko tokio net nenumatau, bet kas gali žinoti, 
kaip bus ateityje? Tikėkimės, kad taip neatsitiks, ir žinokite, jog 
aš jus vis tiek myliu. 

Mišelis Žiulis Vernas 


Tūkstantį kartų bučiuoju mamytę, parašyk visas naujienas. 
Kiekvieną sekmadienį iš Brindizio vyksta kurjeris. Naudokis 
proga. Tau tik reikia kiekvieną pirmadienį išsiųsti laišką su 
šiuo užrašu: Via Brindisi ir Bombay, ir aš gausiu žinią iš tavęs. 

Linkėjimai seserims, svainiams, Nantui, Amjenui, visiems. 

Labai dėkoju kapitonui. 

Myliu ir bučiuoju jus abu.“ 

Ar šis laiškas, perduotas Eceliui ir jo išsaugotas, yra tas 
pats, apie kurį Žiulis Vernas užsimena rašydamas draugui: „Aš 
gavau baisiausią laišką, kokį tėvas gali gauti“? Šarlio Noelio 
Marteno nuomone, tikriausiai tas pats; šiuo atveju, atrodo, tė- 
vas truputį per smarkiai sureagavo. Bendros pastabos apie li- 
teratūrą — ypač apie jo,— be abejo, buvo užgaulios, bet jos 
galėjo įskaudinti tėvą vien profesiniu požiūriu, o šiaip — tik 
sukelti šypseną; jos buvo ginčytinos ir negalėjo būti laikomos 
baisiomis. Tėvas turbūt pasipiktino dėl kitos priežasties. Mano 
nuomone, tik šio laiško pabaiga jį labai sujaudino, ir tam buvo 
pagrindo. Mišelis rašė, kad jo proto nereikia auklėti nei vys- 
tyti, kad jo net per daug septyniolikmečiui ir kad reikia tik 
šviestis. 

Pirmuoju klausimu tėvas buvo tokios pat nuomonės kaip sū- 
nus — taip sakė Eceliui; antruoju — matyt, abejojo. Šis prie- 
kaištas liudijo, kad šiuo atveju jis pažeidžiamas. Jis nesuprato 
sūnaus, kuris buvo įžvalgesnis už jį; šitas laiškas Žiuliui Vernui 
buvo „baisus“, nes parodė, jog jis neatliko savo pareigos. 

Tėvas, regis, labai kentėjo, kai pamatęs, kad Mišelis iškly- 
do iš kelio, panaudojo prievartą, norėdamas pakeisti sūnaus 
charakterį. Mišelio laiškas, be abejonės, jam atrodė baisus to- 
dėl, kad iš jo suprato, jog jis nesidomėjo šio jaunuolio auklė- 
jimu, rūpinosi tik jo sveikata. Jis pasikliovė kitų auklėjimu, 
darbu, kurį sūnui parūpino, jį laikydamas atokiai nuo savęs. 

Vėliau, daug vėliau, kai tėvas pradėjo su Mišeliu bendrauti, 
tas bendravimas jam buvo naudingas, nes atskleidė lobius sū- 
naus proto, tokio artimo jo paties protui. 

Po šiuo laišku Onorinos ranka parašyta: 

„Štai Mišelio laiškas. Vargšas vaikas labai nusivylęs — ne- 
galėjo sugrįžti. Parašyk jam, tegu nesikremta; bijau, kad jis 
leis pasireikšti savo charakteriui. 

Mano sveikata gerėja, bet manau, kad visai pasveiksiu tik 
po kalėdų. 

Sudie. Bučiuoju ir myliu. 

O. Vern" 


Šis tekstas, liudijantis, kad sutuoktinių santykiai buvo švel- 
nūs, rodo; jog tėvo ir motinos požiūris į sūnų skiriasi: Ono- 
rIina galvoja tik apie „vargšo vaiko“ charakterio pakrikimą ir 
norėtų jį veikti švelnumu, o tėvas piktinasi. 

Savaime suprantama, kad vien tik jūra gali nuramdyti Žiulio 
Verno kančias, kurias jam sukelia tas nelaimingas Mišelis. Be 
didelio entuziazmo jis leisis „Sen Mišeliu III“ į kelionę Vidur- 
žemio jūra drauge su broliu, jaunesniuoju jo sūnumi Morisu, 
Rauliu Diuvaliu ir Žiuliu Eceliu sūnumi, 

Jaunojo locmano kelionė truko ne keletą metų, kaip jam 
buvo grasinta, o tik aštuoniolika mėnesių. Jis grįžo 1879 metų 
liepos mėnesį, ir spalį visa šeima susirinko Amjene. 

„Mišelio reikalai nekokie, ir nors mokytojas sakė, kad jis 
galės laikyti bakalauro egzaminus balandžio mėnesį, jis dau- 
giau nedirba,— rašo tėvas.— Išlaidumas, beprasmiškos skolos, 
siaubingos teorijos, troškimas gauti pinigų bet kokiu būdu, gra- 
sinimai ir t. t.— viskas, viskas atsinaujino. Tas nelaimingasis 
toks ciniškas, kad net sunku patikėti... Tai baisus,. šiek tiek 
pamišęs sugedėlis... Kol turiu darbą, viską galiu iškęsti, bet 
jeigu jo neturėsiu, reikės kažką daryti — o ką? Išvaryti nelai- 
mingąjį iš namų? Žinoma. Taigi septyniolikos su puse metų jis 
atsidurs Paryžiuje, paliktas savo paties valiai... Ateitis žada 
baisių rūpesčių — jeigu jį išvarysiu, niekad jo nepamatysiū. .. 
Ak mielas Eceli, aš labai nelaimingas. Kad tik kuo greičiau 
viskas baigtųsi! O ką Jūs darytumėte mano vietoje? Jį išvaryti 
ir daugiau jo nepamatyti! Tačiau kitos išeities nėra. Sunku įsi- 
vaizduoti, kaip aš kenčiu!" 


Baisusis ir žavusis Mišelis, kaip rašo viena Nanto gyvento- 
ja, griežtai atsisako toliau dirbti, tik linksminasi ir, aišku, 
brenda į skolas. Tėvas padaro klaidą nusprendęs į viską numo- 
ti ranka: po audringų scenų išvaro sūnų iš namų. Tačiau Mi- 
šelis nenueina toli: jis gyvena mieste. „(Tai jaunas pamišėlis — 
pareiškia gydytojai, — jo elgesio negalima paaiškinti vien ištviI- 
kimu. Tokius žmones, kaip žinoma, sunku suvaldyti.“ Genera- 
linis prokuroras, meras ir vyriausiasis komisaras pažada nenu- 
leisti nuo jo akių ir, jeigu pasitaikys proga, imtis tam tikrų 
priemonių. Tačiau ši valdžios mobilizacija nereikalinga. Progos 
nepasitaiko, nes „jaunas pamišėlis“ pažeidinėja tik moralės nor- 
mas, o ne įstatymą. 

Mišelio poelgiai nebuvo nedori, bet jis susikompromitavo 
ateitį visiškai kitokiomis fantazijomis. Jūs tikriausiai numanote, 
kad ne be priežasties Mišelis pasiliko Amjene ir neišvažiavo 
į Paryžių: jis buvo įsimylėjęs Municipalinio teatro artistę Diu- 
gazon. Rašytojas informuoja Ecelį apie Mišelio planus: ,„Vakar 
mačiausi su Mišeliu vyriausiojo komisaro akivaizdoje. Dėl Diu- 
gazon jis pridarė naujų skolų ir prašo, kad jam būtų suteiktas 
juridinis veiksnumas — matyt, nori ją vesti, be to, praneša, 
kad ketinąs išvažiuoti su ja, kai tik baigsis gastrolės.“ 

Tiesą sakant, dainininkė buvo žavinga mergina, verta tapti 
žavinga moterimi, ir Mišelis, užmiršęs savo nepastovumą, pa- 
siryžo ją vesti. Tėvas tam priešinosi, manydamas, kad čia tik 
laikinas potraukis — apie tai byloja jo laiškas Eceliui: 

„Aš tik pasakiau, kad kai susiras tarnybą ir taps pilname- 
tis, tada pamatysiu, ką daryti. Po kiek laiko šią kvailystę pa- 
keis kita. Tačiau šiuo metu viena aišku: tas nelaimingasis be- 
protiškai įsimylėjęs ir šio mėnesio pabaigoje, kai Diugazon va- 
žiuos su trupe, jis seks paskui ją. Tam užkirsti kelią gali vien 
kalėjimas. Bet aš jau buvau griebęsis šios priemonės, ir ji tik 
pablogino padėtį.“ 

Kalėjimas! Tokia bausmė per griežta įsimylėjusiam sūnui! 
Tai tik rodo, kaip tėvas buvo sutrikęs. 

Rezultato nereikėjo ilgai laukti, ir netrukus Ecelis gavo laiš- 
ką iš draugo, kurį nuraminti jam buvo nelengva: 

„Prieš savaitę Mišelis pagrobė merginą ir išvažiavo iš Am- 
jeno; dabar jie — Havre, kur ji vaidina. Nemanau, kad šiuo 
metu, kai ji yra Mišelio meilužė, jis iš tikrųjų ją ves Anglijojė, 
nors Amjene padavė užsakus. Skolos ir pretenzijos iš visų pu- 

sių, nežinau, nė ko griebtis. Jis pateks į beprotnamį, patyręs 
skurdą ir gėdą." 

Priekaištai nepadarė jokio įspūdžio sūnui; jis užsispyrė ir 
įteisino tai, kas, galimas daiktas, buvo tik ryšys. Kita vertus, 
tėvo priekaištai turėjo blogų pasekmių — paskatino Mišelį nu- 
tolti nuo moters, dėl kurios jis jų susilaukė, ir laikyti savo 
santuoką netvirta. 

Toks šeimos tėvo elgesys — jam atrodė būtina taip elgtis — 
buvo nelogiškas. Jis paprašė Ecelį siųsti kiekvieną mėnesį sūnui, 
į kurį laidė žaibus, tūkstantį frankų. Tais laikais tokia suma 
buvo nemaži pinigai. Matyt, jis manė, kad šitaip sūnų išgelbės 
nuo neapgalvotų skolų, — tai buvo dažnai pasitaikanti klaida. 
Žiuliui Vernui net į galvą neatėjo, kad paskatins sūnaus įgei- 
džius ir kad Mišelis, gyvendamas pertekliuje, nepažins gyve- 
nimo tikrovės. 

Vėliau jaunuolius sutinkame Nime; kaip galima numanyti, 
nors jaunoji moteris ir labai stengėsi, jai nepasisekė pripratinti 
šio jauno buržua prie bohemos gyvenimo, kuris buvo nuolatos 
keliaujančių dainininkų lemtis; be to, sunkus jo charakteris, 
matyt, padarė savo — juodu ėmė bartis. Tuo metu, kai ji dai- 
nuodavo vokalizes, lengvabūdis jos vyras jodinėdavo ieškoda- 
mas naujos aukos. 

Jis atkreipė dėmesį į jauną pianistę, kuri, laukdama, kol pa- 
sitaikys galimybė patobulinti savo meistriškumą pas kokį Pa- 
ryžiaus dėstytoją, sunkiai maitino nusigyvenusią šeimą. Ši še- 
šiolikametė mergina iš karto pastebėjo elegantišką raitelį, ku- 
ris nuolatos jodinėjo pro jos langą. Netrukus juodu ėmė kalbė- 
tis, ir vienas dievas težino, ką Mišelis jai pripasakojo su jam 
būdingu užsidegimu! Jis sužavėjo ir ją, ir jos motiną, kuri, beje, 
buvo santūroka. 

1883 metais Mišelis pagrobė merginą romantiškiausiu būdu. 
Nelaimingoji per vėlai sužinojo, kad jis jau vedęs. Jos mo- 
tina, kone pakvaišusi, išsivijo pagrobėją ir vieną gražią dieną 
atsidūrė pas Žiulį Verną, kuris, kaip paprastai būna tokiais at- 
vejais, ją sutiko labai nemaloniai. 

Įdomiausia, kad jis jau buvo priėmęs į savo namus Diugazon, 
kurios anksčiau visai nevertino; jis pamatė, jog ši jauna mo- 
teris puikiai išauklėta ir turi daug gerų savybių. „Ją čia visi 
myli“, — rašo jis Eceliui. Kaip jis anksčiau to nepastebėjęs! Jei 
tada būtų nesipriešinęs šioms vedyboms, gal viskas kitaip būtų 

pakrypę ir ši santuoka būtų buvusi patvari. Per neatsargumą 
Žiulis Vernas pateko į aklavietę. 

Mišelis vėl ketina vesti ir elgiasi taip, lyg viskas būtų sa- 
vaime suprantama. Jis turi du vaikus, kurie gimė su vienuoli- 
kos mėnesių pertrauka, ir tvirtina, kad nori turėti visą tuziną! 
Jų senelis apimtas nevilties ir remia paliktą žmoną, rūpinda- 
masis, kad ir ji gautų išlaikymą. Laimė, jaunoji artistė buvo 
daug išmintingesnė ir parodė kilniaširdiškumą. Sužinojusi, kad 
jos varžovė dar naivesnė negu ji pati, Diugazon buvo sujau- 
dinta šios merginos padėties; ji viską suprato ir pasišalino, 
sutikusi skirtis. Taigi Mišelis galėjo vesti Žaną. Naujoji žmo- 
na pasimokė iš to, kas jai buvo nutikę. Nuovoki, gebanti 10- 
giškai mąstyti, nuo šiolei ji ketina visas problemas spręsti rem- 
damasi protu. 

Apsigyvenęs Paryžiuje, Mišelis ėmė lankytis kavinėje ,„„Juo- 
doji katė“; jo žmona manė, kad naudinga tenai vaikščioti, bet 
nenorėjo, kad prisidengęs literatūra, vyras, kurio silpnybę jau 
žinojo, pasiduotų lengvabūdiškumui. Ji sekė Mišelį, davinėjo 
jam patarimų ir vadovavo. Ir Mišelis, vengęs darbo, ėmė mo- 
kytis; jis pasirodė esąs protingas žmogus, turintis puikią at- 
mintį ir gerą nuovoką, o tai labai svarbu. Mišelis buvo smal- 
sus, domėjosi viskuo, Jo žmona buvo muzikė, ir jis pradėjo 
mokytis harmonijos, net parašė operą, kurią, nors ir kokia bu- 
vo bloga, galėjo sugroti orkestras! Pamažu Žana jį nuramdė, 
nepabūgusi jo pykčio, kuris anksčiau taip dažnai prasiveržda- 
vo. Jis turėjo namų židinį; jo vaikai buvo auklėjami gerai. 
Žiulis Vernas atsikvėpė, laimindamas tą, kuri paėmė savo glo- 
bon nesuvaldomą jo sūnų ir suvaldė. 


Šeimos santykiai įėjo į normalias vėžes. Žiulis Vernas grei- 
tai suprato, kad šią marčią jam atsiuntė pati apvaizda. Kai gi- 
mė trečias vaikas, jų ryšiai buvo tokie glaudūs, kad rašytojas 
su Onorina išvyko į Bretanę, į Furberi, kur Mišelis buvo išsi- 
nuomojęs vasarai namą. Žiuliui Vernui buvo taip gera, kad iš 
pradžių ketinęs praleisti ten tik savaitę, išbuvo visą mėnesį; 
šeimos vienybė buvo susigrąžinta. 

Apie 1885 metus Mišelis pradėjo dirbti pramonėje; tėvą nu- 
stebino jo energija. Tačiau, deja, jis nieko nenusimanė šioje 
srityje, patyrė nuostolių, kurie šeimai atsiėjo 30 000 frankų. 
Paskui mėgino jėgas žurnalistikoje ir literatūroje. 

Jo tėvas ir Ecelis su džiaugsmu padarė išvadą, kad jam ne- 
trūksta talento, ir su liūdesiu — kad jis nepastovus. 

Vis dėlto keletą metų Mišelis dirbo kalnakasyboje ir šioje 
srityje įgijo didelį kompetentingumą. Jis žvalgė naudingųjų 
iškasenų telkinius Rusijoje, Sibire ir Rumunijoje. Paskui, pa- 
dirbėjęs 1900 metų parodos administracijoje, grįžo į pramonę 
ir vadovavo popieriaus manufaktūrai. Vėliau dirbo banke, bet 
po vieno incidento iš jo išėjo, atsisakęs laiduoti neteisėtus san- 
dėrius. 

Pirmaisiais metais po tėvo mirties Mišelis išbandė jėgas ki- 
nematografijoje, pastatė filmus „Penki šimtai milijonų begu- 
mos“, „Žanas Morena“, „Pietų žvaigždė“ ir „Juodoji Indija“. 
Tai buvo didvyriška kinematografo epocha, bet jau tada rei- 
kėjo daug pinigų, o jis jų neturėjo. 

Paskutiniaisiais savo gyvenimo metais Mišelis atsidėjo dar 
neišleistų tėvo kūrinių publikavimui; jis mirė 1925 metais. Mi- 
'šelis buvo labai teisingas, o tai svarbiausia, Nepaprastai išsi- 
lavinęs, lakios vaizduotės, galėjo dirbti daugelyje sričių. Grei- 
tai pasiduodavo kilnioms idėjoms ir buvo vienas iš pirmųjų 
dreifusininkų. Jis buvo 1900 metų žmogus — mėgo išlaidauti. 
Mano motina, tvirtai laikydama vadžias rankose, jį suvaldė ir 
privertė nueiti kelią, kurį buvo pradėjęs nelemtu laiku. 

1875—1886 metais Žiulis Vernas negalėjo įspėti, kaip viskas 
pakryps, ir baisiai kentėjo dėl chaotiško sūnaus gyvenimo, nors, 
kaip matėme, buvo linkęs šiek tiek dramatizuoti jo paklydimus. 
Rašytojas prarado šaltakraujiškumą,— tai liudija, kad jis buvo 
jausmingas, o svarbiausia — parodo didelio jo sielvarto prie- 
žastį. 

D'Okanjas teisingai rašė, kad jis žinojęs šio sielvarto šal- 
tinius — tai buvo jo sūnus ir sūnėnas. Apie sūnėną kalbėsime 
vėliau. 

Žiulis Vernas manė, kad tik dvi priemonės padeda įveikti 
sielvartą ir rūpesčius, kūno ir dvasios ligas,— jūra ir darbas. 
Jis neklydo: įprastinius rūpesčius užmirštame, kai burė mus 
nuneša į neaprėpiamas vandens platybes; darbas siekiant tikslo 
mus izoliuoja ir apsaugo nuo nusivylimų. 

Žiulį Verną taip sukrėtė įvykiai, kurių reikšmę jis perdėjo, 
kad jam norėjosi išnykti kosmose, kur nėra vietos mūsų rūpes- 
čiams. Kas atsitiktų, jei būtų galima pakelti inkarą, jei įvykus 
kokiai nors stichinei nelaimei, atitrūktų dalelė žemės, kurioje 

nuolatos sielvartaujame, ir mes drauge su ja nulėktume į žvaigž- 
dėtą erdvę? 

Rašytojas nuolat prisimena savo pusbrolį Žoržą Alotą de la 
Fiuji, kuris taip pat trokšta kur nors pabėgti, bet turi gyventi 
tolimame Alžyre taip neįdomiai, lyg sėdėtų metropolijoje. Šio 
Alžyre esančio kapitono paveikslas jo vaizduotėje susilieja su 
mintimi apie pabėgimą į tarpplanetinę erdvę... 


XXXII SKYRIUS 


IŠ SAULĖS PASAULIO Į ŠKOTIJOS ŠACHTAS 


Ektoras Servadakas nunešamas ant žemės dalelės, atitrūkusios 
nuo mūsų planetos, ir yra drauge su Šailoku, dėl kurio Žiulis 
Vernas buvo apkaltintas antisemitizmu. O kaip iš tikrųjų? „„Juo- 
doji Indija“, keistas ir poetiškas romanas, kurio veiksmas vyks- 
ta Škotijos šachtų gilumoje (1877) 


Keletas štrichų —ir štai pusbrolis Žoržas paverstas Ektoru 
Servadaku, patekusiu į Saulės sistemą su keliais hektarais Mos- 
taganemo teritorijos ir dalimi Viduržemio jūros. 


Tame asteroide yra rusų, ispanų, italų mergaitė ir ... keli 
anglai karininkai iš Gibraltaro. Šioje naujoje mažoje planetoje 
visi gražiai sugyvena, tik anglai nenori sutarti su kitais Žžmo- 
nėmis; jie kabinasi į Gibraltaro uolų nuolaužas, laukdami in- 
strukcijų iš admiraliteto! Mirštantis mokslininkas papasakoja 
Servadakui, kad žvaigždė, kuria jie skrenda, iš tiesų yra ko- 
meta: jai susidūrus su Žemės rutuliu, nuo jo atsiskyrė nedi- 
delė atplaiša. 

Šis pasakojimas yra dingstis duoti mažą kosmografijoš pa- 
moką. Galimų susidūrimų su kitomis planetomis grėsmė kelia 
skaitytojui baimę, ir jis domisi Saulės sistemos mechanika, jei- 
gu ji jam nežinoma. Trys juokingi personažai — anglas, moksli- 
ninkas ir palūkininkas — suteikia pasakojimui nuotaikingumo. 

Anglas pavaizduotas kupinas puikybės, paniekos viskam, kas 
ne angliška. Šis jausmas tam tikra prasme jį daro aklą; Gibral- 
taro karininkai nepaiso netvirtos savo padėties. Atkaklios pa- 
stangos atsiriboti nuo kitų žmonių įstums juos į pražūtį — su- 

skilus Kometai, jie dings beribėje erdvėje. Nors ir kokia ne- 
didelė, strėlė vis dėlto paleista. 


Palmirenas Rozetas — astronomas, panašus į astronomą iš 
pasakėčios. Jam neegzistuoja aplinkybės; jo puikybė begalinė; 
kometa, kurią jis atrado, jam priklauso. Jis apsvaigęs nuo savo 
mokslo; jo mokslas realus. Jis viską apskaičiavo, ir neišvengia- 
mas kometos susidūrimas su Žeme jį sužavėjo! Servadakas per 
stebuklą jį išgelbėja, bet jis lieka toks pat nepakenčiamas. Šis 
mokslininkas — fantazuotojas; Palmirenas Rozetas simpatingas, 
nes jis mokslininkas, įsigilinęs į savo teorinius ieškojimus,— 
Amperas ir daugelis kitų yra to pavyzdžiai. 

Na, o palūkininką, kuris, vaikydamasis naudos, elgiasi ab- 
surdiškai ir bjauriai, Žiulis Vernas paėmė iš Šekspyro — Šailoko 
paveikslą. Kadangi palūkininkas pagal tradiciją yra žydas iI 
kadangi literatūra iš dalies už tai atsako, reikėtų giežti ap- 
maudą ant anglų autoriaus. Vyriausiasis Paryžiaus rabinas vis 
dėlto papriekaištavo Eceliui, apgailestaudamas, kad autorius ši- 
taip padrąsino antisemitų sąjūdį. Aš puikiai suprantu, kodėl 
jis taip sureagavo, nes skaitydamas knygą, pajutau tą pat. 

Iš tikrųjų jau „Martine Pase“ Samiuelis nesimpatingas, ir 
duenja, lydinti Sarą, yra „sena žydė, kurios veide matyti šykš- 
tumas ir godumas“. 

Tačiau nemanau, kad Žiulis Vernas buvo antisemitas. Jo kū- 
riniuose yra kitų bjaurių personažų, tarp jų ir nesąžiningų fi- 
nansininkų, kurie visai ne žydai. Sila Torontalis — baisus kata- 
likas; jaunystės laikų pjesėje „Dienos laimingieji“ šykštus fi- 
nansininkas — ne Jobo palikuonis; šykštuolis Patersonas, kuris 
„Nuskendusio „Džonatano“ žmonėse“ pelnosi iš savo bendrake- 
leivių skurdo, yra airių valstietis, nors rašytojas airiams jau- 
tė simpatiją. Pagaliau neužmirškime, kad „Pietų žvaigždėje“ pa- 
vaizduotas aukštos moralės žydas juvelyras. 

Romaną apie kelionę į Saulės pasaulį „Ektorą Servadaką“, 
pasirodžiusį 1874 metais, rašytojas laikė „dar fantastiškesniu 
negu „Iš Žemės į Mėnulį“. „Čia daug ir fantazijos, ir rimto 
mokslo“, — rašė jis Eceliui. Nors šis romanas ne iš geriausių 
Žiulio Verno kūrinių, jį rašyti jam buvo malonu. Romano pa- 
grindinė mintis per daug netikroviška, ir skaitytojas iš pat pra- 
džių suvokia, kad tai tik apgaulingas sapnas, apie kurį ne- 
dviprasmiškai kalbama knygos pabaigoje. 

Tais pat metais skaitytojai, vos atsitokėję nuo Saulės pa- 
saulio spindesio, nusileido į tamsius „Juodosios Indijos“ pože- 
mius. Pasijuokę iš Ninos ir Pablo meilės nuotykių, iš auksinio 
telūro kometos, jie su baime seks Nelės ir Hario dramatišką 
meilę Škotijoje, Eberfoilio akmens anglies kasykloje. 

Kasyklos meistras Saimonas Fordas su šeima įsikūrė senoje, 
apleistoje Eberfoilio šachtoje, nenorėdamas skirtis su „senąja 
žindyve“ dėl to, kad jos pienas pasibaigė. Jis čia gyvena jau 
dešimt metų. Kartą pasikviečia inžinierių Džeimsą Starą ir pra- 
neša, kad štreke, iš kur buvo išimtas paskutinis gabaliukas ang- 
lies, aptikęs kasyklos dujų ir todėl manąs, jog tenai yra ir 
akmens anglies gysla. 

Inžinierius drauge su šachtininko šeima nueina patikrinti šio 
fakto. Iš pradžių juos apima nusivylimas — pro sienos plyšius 
neprasiskverbia nė viena molekulė dujų: juos užglaistė kaž- 
koks žmogus, atėjęs į šachtą. Nusigavę į štreko galą, jie kirs- 
tuku ir dinamitu prasiskina kelią, ir Haris Fordas, meistro sū- 
nus, nuveda savo bendrakeleivius į kažkokią ertme, sakytum 
į garsiąją Mamoto olą Kentukyje. Tarp smiltainio ir skalūno 
klodų mūsų požemių tyrinėtojai atranda puikias anglies gyslas. 

Kai jie eina atgal, tartum suplasnojus nematomiems spar- 
nams, Hariui iš rankų iškrinta lempa ir sudūžta. Tamsoje Haris 
Fordas apgraibomis žengia pirmas štreku; pagaliau jis pastebi, 
kad anga, išsprogdinta sienoje dinamitu, užtaisyta,; taip mūsų 
tyrinėtojai pasidaro naujojo Eberfoilio kaliniais. Vedami kaž- 
kokios dvasios žiburėlio — mat esame Škotijoje, legendų šaly- 
je,— gelbėtojai randa tyrinėtojus leisgyvius; jie išgyveno tik 
todėl, kad ta pati geroji dvasia jiems davė truputį maisto. 

Naujoji akmens anglies kasykla jau eksploatuojama, darbas 
eina sėkmingai, nors daug nelaimingų atsitikimų liudija, kad 
šachtos piktoji dvasia visaip kenkia. i 

Haris atkakliai ieško paslaptingųjų būtybių, apsigyvenusių 
naujajame Eberfoilyje. Nugalėjęs baisią pelėdą, išgelbėja mer- 
giną, niekad nemačiusią dienos šviesos,— ją senelis laikė po- 
žeminėje oloje. Puslapiai, kuriuose pasakojama apie žaviosios 
Nelės perauklėjimą, kupini švelnumo ir baigiasi nuostabiu ap- 
rašymu pirmojo saulėtekio, kurį jai lemta išvysti — tai naujo 
gimimo simbolis. Po merginos prisikėlimo tuoj pat eina šių 
būtybių meilės prisipažinimas. 

Šis prisipažinimas — katastrofos ženklas: Ketrinos ežero, esan- 

čio po anglies šachtos skliautu, vanduo ima plūsti pro plyšį į 
naująjį Ebertfoilį. 

Nepaaiškinami nelaimingi atsitikimai padažnėja, kai pasklin- 
da žinia apie Nelės ir Hario vestuves. Savaitė prieš jungtuves 
grasinamas laiškas, pasirašytas Silfakso, padeda atskleisti pik- 
tosios dvasios paslaptį: tai ne antgamtinė būtybė, o atgailau- 
jantis senis — žmogus, kuris dar prieš išrandant Deivio lempą, 
turėjo sukėlinėti dalinius kasyklos dujų sprogimus. Ilgai dir- 
bęs šį pavojingą darbą, Silfaksas išprotėjo — jis ėmė visiems 
kliudyti įsigauti į šią apleistą šachtą; drauge su savo anūke, 
maža našlaite, pasislėpė šachtos gilumoje. 

Per Hario ir Nelės jungtuves staiga nugriuvo uola, sudaran- 
ti skliautą viršum požeminio ežero, ir visi pamatė Silfaksą; jis 
stovėjo luote su Deivio lempa rankoje ir šaukė: „Dujos! Bėda 
visiems!“ Veltui mėginęs susprogdinti lengvas kasyklos dujas, 
susitelkusias po skliautu, pamišėlis iššoko iš luoto ir nuskendo. 

Savaime aišku, šioje dramatiškoje istorijoje rašytojas norė- 
jo papasakoti mums apie šachtų eksploataciją, bet iš pradžių 
pats su jomis susipažino, nuvykęs į Anzeno kasyklas. Jo pir- 
minis sumanymas turėjo didesnį užmojį, — apie tai liudija de- 
vintas skyrius, kuris baigiasi žodžiais: 

„Šiame požemyje, nors jis visai netiko augalams auginti, 
galėjo tilpti visi gyventojai. Ir kas žino, ar neturtingoji Jung- 
tinės karalystės klasė neras kada nors prieglobsčio Ebertoilio 
šachtų gilumoje, kaip Niukaslio, Alojos ir Kardifo kasyklose, 
šioje pastovios temperatūros sferoje, kai anglies atsargos ten 
pasibaigs?" 

Matyt, rašytoją iš pradžių domino požeminės Anglijos idėja, 
bet ji nepatiko Eceliui, o kai ši idėja „sužlugo, aš pradėjau čia 
nebesusigaudyti“,— prisipažino autorius. 

Leidėjui gal atrodė nepriimtinas požeminės Anglijos egzis- 
tavimas, ir Žiulis Vernas turėjo pasitenkinti ola. Negalima ne- 
pažymėti, kad po dvidešimties metų Velsas „Laiko mašinoje“ 
sėkmingai pasinaudojo analogiška idėja. 

Uola, iš už kurios pasirodė Silfaksas, matyt, buvo sugalvota 
Ecelio, bet rašytojas „ja pasinaudojo norėdamas pavaizduoti 
smarkų kasyklos dujų išsiveržimą“! Įdomu, kad šį teatrališką 
atgailautojo pasirodymą, sunkiai paaiškinamą ir nepaaiškintą, 
pakišo Ecelis, kuris Žiuliui Vernui priekaištavo, kad jis esąs 
dramaturgas! 

„Juodoji Indija“, parašyta 1877 metais, buvo išspausdinta tų 
pačių metų pabaigoje, o autorius tuo laiku „kūrė jos tęsinį“. 

Galimas daiktas, dėl rūpesčių, kurių jam teikė sūnus, rašy- 
tojas buvo tokios pat nuomonės kaip Nelė —,tamsa irgi gra- 
ži'—ir jam patiko Žemės gelmėse? Bet labiau įtikima, kad 
nuo tos akimirkos, kai Žiulis Vernas atsisakė požeminės Ang- 
lijos idėjos, šį romaną rašyti jį skatino meilė Škotijai ir jos 
legendoms, žavėjimasis Valteriu Skotu ir jo paties kelionių te- 
nai prisiminimas. „Seno, aprūkusio“ Edinburgo paveikslas ne- 
galėjo nesusilieti Žiulio Verno vaizduotėje su kasyklomis, tie- 
kiančiomis anglį šio miesto pramonei, be to, folkloras, kurio 
jis buvo kupinas, negalėjo neįkvėpti rašytojo sukurti paslaptin- 
gą atmosferą knygoje, visai nepanašioje į anksčiau sumanytą. 

Čia reikia paminėti sapną, kurį Žiulis Vernas papasakojo 
motinai, kai ištekėjo Karolina. Galima sutikti su Marselio More 
nuomone, kad rašytojas šiose tamsiose gelmėse atvaizdavo savo 
„keistą sapną, kur mažojo Žiulio antrininkas galų gale veda 
Karolinos antrininkę“, bet daug mažiau įtikima, kad šias jung- 
tuves jis siejo su mintimi apie mirtį, nes apie meilės triumią 
byloja auštanti diena, kurią pirmąkart pamatė Nelė. Nejaugi 
rašytojui buvo malonu sutuoktinius aprengti gedulo drabužiais? 
Neužmirškime, jog jie vilki gedulo drabužiais dėl to, kad žuvo 
Silfaksas, nors jis buvo vienintelė kliūtis jų kelyje į laimę. 
Daug reikšmingesnis man atrodo tas faktas, kad ši „meilės 
drama“ vyksta „požeminio labirinto“ tamsoje,— tai atspindi ra- 
šytojo pasąmonę. Nelė, „Keista ir žavinga būtybė“, tartum „nuo- 
stabus elfas“, — personažas, kuris iš tikrųjų galėjo prisisapnuoti. 
Bet gal tai vėlei Karolina? Tačiau „jos antrininkė“ nė kiek ne- 
panaši į tą, kurią mylėjo būdamas dvidešimties metų; švelnioji 
Nelė neturi nieko bendra su šia gyvenimo džiaugsmu švytinčia 
mergaite iš Nanto. Gal su Karolinos paveikslu susiliejo kiti, ir 
taip buvo sukurtas paveikslas „merginos, kuri atrodė ne visai 
žmogiška būtybė“? Ar reikia daryti išvadą, kad tik tamsoje 
turime ieškoti meilės, apie kurią svajojame? „Tamsa irgi gra- 
ži. —sako Nelė.— Kad tu žinotum, ką mato akys, pripratusios 
prie jos gelmės!" Turbūt taip galvojo Žiulis Vernas pasinerda- 
mas į savo vienatvės tamsą Pikardijoje. Ar jis ten kada nors 
rado „nuostabų elią“? Greičiausiai rado, nes „Karpatų pilis“ yra 
neatskleista paslaptis. Mums reikia laukti 1892 metų, kad ga- 
lėtume kelti šį klausimą. 

Šiame romane Žiulis Vernas panaudojo dalį užrašų, kuriuos 
padarė per savo kelionę į Škotiją. Pakviestas Hario Fordo, in- 
žinierius Staras išvyksta iš Edinburgo į Krombi Pointą „Velso 
princu" — taip vadinosi garlaivis, kuriuo 1859 metais Žiulis 
Vernas plaukė su Injaru, be to, ir oras buvo toks pat bjaurus. 
Kai Nelė pirmą kartą išeina iš kasyklos, kaip tik Edinburge, 
„Artūro sosto“ viršūnėje, kur kažkada buvo užkopęe abu drau- 
gai, ji pamato tekančią saulę, ir „jai po kojomis atsiveria 
Edinburgo panorama — nauji kvartalai ir t. t.“; žodis po žodžio 
atkuriame sakinį iš „Kelionės į Škotiją“. Lambre viešbutį, kaž- 
kada priglaudusį du turistus iš Paryžiaus, pasirinks ir ,„Juo- 
dosios Indijos“ herojai prieš leisdamiesi į kelionę po ežerų 
šalį ir pakartodami Žiulio Verno ir Injaro maršrutą, tą patį, 
kurį mis Amelija, jų šeimininkų Edinburge duktė, jiems buvo 
išgyrusi. Kyla klausimas, ar tik ne prisiminimas šios žavingos 
merginos, paskatinusios juos leistis į kelionę 1859 metais, su- 
daro romano apie švelniąją Nelę pagrindą. 


KETVIRTA DALIS 


XXXIII SKYRIUS 


GAIVAUS ORO GŪSIS 


Jis atskrieja su „Penkiolikos metų kapitonu“, Humoristinė fan- 
tazija „Vieno kino kančios Kinijoje“ 


1877 metų vasara, praleista Nante, Žiuliui Vernui sugrąžino 
jūrą, trumpam jį išvadavo nuo rūpesčių, kurių priežastis buvo 
sūnus: „Mišelis su mumis, mes labai džiaugiamės, yra didelių 
permainų... Kelionė į Nantą ir šeimos gyvenimas jį labai tei- 
giamai paveikė.“ Rašytojas mielai plaukia su sūnumi „Sen Mi- 
šeliu“ ir, žiūrėdamas į bangas, duoda valią vaizduotei. Jo sū- 
nus, turintis ydų ir gerų savybių, palankiai susiklosčius aplin- 
kybėms, galėtų tapti kitoks. Jis protingas ir ūmus, bet jam 
šiek tiek trūksta sveikos nuovokos, kad atitiktų didžiausius rei- 
kalavimus. Penkiolikos metų berniukas, jeigu jis su charak- 
teriu, daug ką gali padaryti, net atlikti didvyriškų žygdarbių, 
pasitaikius progai. Na, o jūroje? Ar paauglys, atsidūręs vienas 
šėlstančioje jūroje, įstengtų valdyti laivą?.. Ką jis galėtų 
nuveikti? .. 

Lakioje rašytojo vaizduotėje iškyla: paveikslas ,,„penkiolikos 
metų herojaus“, kuris buvo priimtas į banginių medžioklės lai- 
vą „Piligrimą“, išmetusį inkarą po nesėkmingos ekspedicijos 
Oklende, Naujosios Zelandijos uoste. Atsakomybė, vėliau tek- 
sianti penkiolikos metų herojui, Dikui Sendui, paprastam jun- 
gai, koks bus ir Mišelis, dar labiau padidėja, kai į laivą įsėda 
misis Veldon, „Piligrimo“ savininko žmona, pasiprašiusi kapi- 
toną parvežti ją į San Franciską drauge su sūnumi Džeku, pus- 
broliu Benediktu ir Nana, sena tarnaite negre. Vidury Didžiojo 
vandenyno „Piligrimas“ pamato sudužusį laivą; jis susidūrė 
su kitu laivu; visas laivo ekipažas dingęs, jame tik penki iš 
troškulio netekę sąmonės negrai ir šuo. 

Ecelis, supažindintas su šiais pamažu aiškėjančiais suma- 
nymais, norėjo, kad tie nelaimingieji būtų vergai, sukaustyti 
grandinėmis belaisvių laivo triume. Kažkada jis sutiko, kad 

Nemas nebūtų vergų pirklių medžiotojas, bet šį kartą vylėsi 
atsirevanšuoti — prekyba vergais nedavė jam ramybės. Žiulis 
Vernas, manydamas, jog šis klausimas jau neaktualus, norėjo, 
kad tie penki negrai būtų laisvi žmonės, sudužusio laivo ke- 
leiviai. Jis pažadėjo aprašyti prekybos vergais baisumus vė- 
liau, kai tie žmonės pateks į pirklių rankas, Nelaiminguosius 
išgelbėjo nuo bado mirties tik tai, kad... jie suvalgė šunį! Kaip 
žinome, šuo ir atliko vieną iš svarbiausių romano funkcijų. 

Na, o dėl penkiolikmečio herojaus, tai autorius perspėjo lei- 
dėją: „Tikriausiai jis nebus panašus į berniūkštį, kurį Jūs su- 
galvojote." Eceliui labiau patiko Gavrošo tipo berniukai. Jis 
anksčiau norėjo, kad toks personažas būtų romane „Michailas 
Strogovas“, ir būtų džiaugęsis, jei Dikas Sendas būtų panašus 
į simpatingąjį Hugo herojų. „Niekad negalėčiau įsivaizduoti šio 
mažo amerikiečio kaip Paryžiaus berniūkščio! — pagrįstai prieš- 
taravo „Penkiolikos metų kapitono“ autorius.— Tegu Dikas Sen- 
das būna toks, kokį jį sukūriau.“ 

„Jis nebus dykūnas, elgsis didvyriškai ir mokės tapti kapi- 
tonu, likęs laive vienas." Taip ir atsitiko, kai kapitonas Hulis, 
neatsispyręs pagundai papildyti krovinį, paliko laivą dreifuoti 
ir, sėdęs į velbotą su penkiais jūrininkais, sudarančiais ekipa- 
žą, leidosi medžioti didžiulio banginio. 

Kapitonas patikėjo „Piligrimą“ berniukui, paskyręs jį savo 
pavaduotoju keletui valandų. Medžioklė baigėsi nelaimingai: 
velbotą sudaužė įsiutęs banginis, ir visas ekipažas nuskendo. 

Laive liko tik vienas jūrininkas — matrosas naujokas be eki- 
pažo, turintis parvežti namo laivo savininko žmoną ir sūnų, se- 
nutę Naną ir penkis negrus iš sudužusio laivo. Be to, neužmirė- 
kime šuns Dingo ir virėjo Negoro, labai nepatikimo žmogaus. 
Tas Negoras taps priešu, kurį jaunasis kapitonas turės pajungti 
savo valiai. Užtat jis gali pasikliauti penkių negrų ištikimybe 
ir Dingu, neapkenčiančiu Negoro. 

Dikas Sendas plaukė į rytus, taigi būtinai turėjo patekti į 
Pietų Ameriką. Beje, kilus audrai, jis pasirodė esąs tikras jū- 
rininkas ir būtų nuvedęs laivą į Valparaisą, jei Negoras nebūtų 
pakeitęs kompaso parodymų; dėl šios priežasties laivas aplenkė 
Horno kyšulį, perplaukė Atlanto vandenyną ir sudužo ne į Ame- 
rIikos, o į Afrikos krantą. 

Afrika — prekiautojų vergais ir vergų šalis! Ecelis, matyt, 
buvo patenkintas puslapiais, kuriuose autorius pliekia „juodo- 
sios prekės“ pirklius. Netikėtai pasirodęs Negoro bendrininkas 
Haris nuvilioja sudužusio „Piligrimo“ keleivius tolyn, į Angolą, 
tikindamas, kad jie yra Bolivijoje! Pagaliau jie patenka į ne- 
laisvę, ir juos prijungia prie savo vergų karavano pirklys ara- 
bas. 

Žiulis Vernas manė turįs įspėti jausmingąjį leidėją: „Prane- 
šu Jums, kad Afrikoje kai kas mirs.“ Daug antros dalies pus- 
lapių skirta prekybai vergais ir jos žiaurumams, kurie aprašyti 
taip realistiškai, kad Ecelis negali pakęsti. ,,„Taip, papročiai per 
daug šlykštūs,— sutinka su juo rašytojas,— aš juos sušvelnin- 
siu.“ 

Po daugybės nuotykių ir pusbrolio Benedikto pabėgimo, kuris 
buvo jo aistros entomologijai pasekmė, mūsų draugai bus iš- 
gelbėti; Haris kris nuo Diko rankos, ir mes liausimės nerimavę. 
kai Negorą papjaus šuo Dingas, keršydamas už savo šeiminin- 
ką, tyrinėtoją, kurį tas buvo nužudęs. Tik vargšė Nana mirs 
nuo išsekimo ir negrįš į Ameriką. 

Šis geografinis-jūrinis romanas visada patiko paaugliams — 
įdomiai vystomas veiksmas, dramatiškų epizodų dinamika laiko 
prikausčiusi dėmesį. Netrūksta nuostabių aprašymų, tarp jų 
ir labai pamokomų: pavyzdžiui, reikia pažymėti Pusiaujo Afri- 
kos papročius ir bjaurų vergų pirklių elgesį. Autorius neleidžia 
skaitytojams guostis mintimi, kad visa tai — vien literatūrinė 
išmonė; jis ne tik stengiasi nevartoti tuščių žodžių (1878 metų 
gegužės 14 dienos laiškas), bet ir, siekdamas tikslumo, supa- 
žindina mus su informacijos šaltiniais, pateikia Kamerono * ke- 
lionės aprašymo ištrauką. 

Stenlis grįžo į Marselį tik 1872 metų liepos 12 dieną; Li- 
vingstonas mirė Zanzibare 1874 metų balandžio 22 dieną. Šios 
datos reikšmingos. Scenos, aprašytos knygoje, kuri pasirodė 
1877-aisiais, buvo pasenusios tik šešiasdešimčia su viršum me- 
tų, kai prasidėjo antrasis pasaulinis karas. Taigi ramybė į šias 
sritis atėjo neseniai. | 

Autoriaus pozicija nedviprasmiška. Kolonizaciją jis laikė tei- 
giama vien todėl, kad ji padaro galą baisiems žiaurumams. Ne- 
apkentė jos už šiurkščius metodus, naudojamus iš paniekos 
šioms nelaimingoms rasėms, ir už siekimą tik vieno tikslo — 

eksplostuoti jų teritoriją. Žiulis Vernas nešykštėjo kritikos Ang- 
lijai keip valdančiajai nacijai, bet neiškreipė tiesos; jis smer- 
kė ir žmonių — laukinių Australijos genčių — medžioklę, ir ci- 
vilizatorių žudynes Naujojoje Zelandijoje. Tačiau tai jam ne- 
trukdė vertinti civilizacijos laimėjimų. Ir visiškai ne todėl, kad 
būtų žavėjęsis Vakarų civilizacija. „Argi jie blogesni už kitus, 
tie, kuriuos vadinate laukiniais?“— sako Nemas, o Paganelis 
„Kapitono Granto vaikuose“ net pateisina maorių kanibalizmą, 
pamatęs, kad šios rasės žmonės išdidūs ir drąsūs. Taigi negali 
būti objektyvesnės ir teisingesnės pozicijos. 

1878 metais plaukdamas Viduržemio jūra, „Sen Mišelio“ savi- 
ninkas su malonumu daro apmatus vienos fantazijos, panašios 
į „Daktaro Okso“. Bus pasakojama „apie nužudytąjį jo paties 
noru“. Iš pradžių Žiulis Vernas manė, jog veiksmas turi vykti 
Amerikoje. Tačiau pagalvojęs padarė išvadą, kad mintis apie 
savižudybę, padedant kitam asmeniui, vargu ar gali kilti ne- 
paprastai turtingam amerikiečiui, ir tai, kad jam nusibodo pra- 
banga, irgi neįtikima. Taip atsitikti galėjo tik pasyviam žmogui, 
kas nesiderino su užjūrio charakteriu. Filosofas, Konfucijaus 
pasekėjas, jam atrodė personažas, labiau tinkantis duoti tokią 
pamoką, o turtingas kinas labiau linkęs ja pasinaudoti. 

Žiulis Vernas „perkelia romano veiksmą į Kiniją“, į vaiz- 
dingesnę aplinką negu Jungtinių Valstijų. 

Le Temps 1879 metais išspausdins „Vieno kino kančias Ki- 
nijoje“, fantaziją, kurioje yra nemažai dramatiškų epizodų, pa- 
gyvinančių linksmą ir kupiną geraširdiškumo pasakojimą. 

1889 metais Žiulis Vernas išvyksta į Antibų kyšulį ir ten 
sėda prie savo „Kino“: kartu su Deneri mėgina pagal jį sukurti 
pjesę. Tačiau šis uždavinys nelengvas. 1889 metų sausio mė- 
nesio pabaigoje scenarijus gatavas. „Turiu tik parašyti pje- 
sę“,— pareiškia romanistas. Jis parašys ją, labai pakeistą, 
1890 metų rugsėjo mėnesį. Pjesės reikalauja Diukenelis, o 
1891 metų spalio mėnesį Rošaras nori ja pradėti Port Sen Mar- 
teno teatro sezoną. Apie 1925 metus Klodas Fareras, susižavė- 
jęs šio romano siužetu, bando pritaikyti jį scenai; Saros BernaI 
teatro spektaklis buvo nuostabus, bet pasisekimo neturėjo — 
„Kiną“ sunku pastatyti, jeigu jis nesueuropintas. 

XXXIV SKYRIUS 


ABATO ROMANAS 


Pagal Paskalio Gruse (Andre Lori) sumanymą Žiulis Vernas ra- 
šo „Penkis milijonus begumos“ (1879) 


1878 metais Ecelis papasakojo savo draugui apie rankraštį, 
kurį gavo ir kurį jam rekomendavo vienas abatas. Iš ponios 
Vjern žinome, kad tai abatas de Mana. Deja, rankraštis buvo 
visai be formos, ir nebuvo ko nė kalbėti apie jo spausdinimą, 
nors leidėjas ir labai norėjo suteikti autoriui pagalbą. Gal jam 
pavyks atiduoti rankraštį labiau prityrusiam rašytojui, kuris 
jį perdirbs ir sukurs veikalą, įmanomą išleisti. Ecelis pasida- 
lija mintimis su Žiuliu Vernu, ir tas pasako, kad „romanas 
geras vienam, bet blogas dviem“ ir tikriausiai veltui leidėjas 
stengiasi iš jo padaryti visiškai gerą. Ecelis, šitaip paruošęs 
dirvą, jam pasiūlo perdirbti rankraštį ir sukurti iš jo romaną. 

Baigęs taisyti „Penkiolikos metų kapitono“ korektūrą, Žiulis 
Vernas imasi skaityti rankraštį, pavadintą ,Lanževolio paliki- 
mu“. Jo nuomonė apie jį bloga: 

„Romanas, jeigu tai romanas, neegzistuoja. Jame visiškai 
nėra veiksmo, kovos, žodžiu, intrigos. Nesu matęs kito tokio 
padriko kūrinio: tuo metu, kai jau pradeda darytis įdomu, 
veiksmas nustoja vystęsis. Be abejonės, čia įdomiausia patran- 
kos ir torpedos kova, tačiau viena nešaudo, o kita — nesprogsta. 
Visiškai nevykęs darbas. Abatas susidomėjęs nauju savo išra- 
dimu ... bet jame niekas neveikia. 

Be to, mano nuomone, nėra aiškaus kontrasto tarp plieno 
miesto ir aukštos civilizacijos miesto,— šis net visai neapra- 
šytas... Daktaras Sarazenas — tiktai jankis. Prancūzas, lygina- 
mas su vokiečiu, turi pasirodyti kaip tikras artistas. 

Nežinau, ką ir sakyti apie Krupo gamyklą, nes būtent Krupas 
čia turimas galvoje. Ši gamykla taip saugoma nuo pašalinių 
akių! Marselis tenai įeina tik persirengęs, o išeina tik pasinau- 
dojęs dilde! Tai juokinga. Jis pasmerkiamas mirti, bet nėra 
jokio efekto, apie jo pabėgimą, kuris turėjo būti kulminacija, — 
nė žodžio. Aš dar nesu matęs, kad romanistas neturėtų net 
paprasčiausių žinių... Viską reikės perdirbti, yra siužetas, bent 
siužetas, kurį galėsiu panaudoti..." 

Ecelis veltui mėgino apginti rankraščio ,„Lanževolio paliki- 
mas“ autorių, tvirtindamas, kad jis ypač gerai išgvildenęs po- 
litinį ir filosofinį klausimą. Žiulis Vernas jį puikiai suprato ir 
atkakliai teigė, kad „autorius norėjęs tai padaryti, bet nepa- 
daręs. Aš net drįstu sakyti, jog šis romanas egzistuoja Jūsų 
vaizduotėje, ir tikiu, jog jį parašytumėte nuostabiai gerai, bet 
apie rankraštį to nepasakyčiau... Man aiškus autoriaus su- 
manymas. Bet nemanau, kad jis jį išvystė, kaip Jums atrodo.“ 

Spalio mėnesį, kai Ecelis grįžo iš Italijos, o Žiulis Vernas — 
iš Nanto, juodu susitiko Paryžiuje. Ecelis, be abejonės, atsklei- 
dė savo mintis — kad reikia padėti rankraščio autoriui, Paska- 
liui Gruse, buvusiam komunarui tremtiniui, kuris tapo Pary- 
žiaus socialistų deputatu. 


Gruse turėjo materialinių sunkumų ir tikėjosi, kad plunksna 
galės užsidirbti pragyvenimui. Jis buvo protingas ir sumanus, 
bet literatūroje — tik neprityręs debiutantas; vėliau išgarsėjo, 
pasirašinėdamas Darilio ir Andre Lori slapyvardžiais *; jo ro- 
manų serija apie „koležo gyvenimą“ susilaukė pasisekimo vi- 
sose šalyse, be to, jis pasidarė žinomas vertėjas ir adaptuotojas. 
Tačiau 1878 metais, matyt, skurdo. Ecelis, kuris vėliau jam 
padės patarimais ir duos didelių avansų, nė nemanė leisti to- 
kio silpno kūrinio kaip „Lanževolio palikimas“. Jis galėjo tik 
nupirkti iš jo rankraštį. Mes žinome, kad jame buvo dvi idė- 
jos: viena — varžybos vokiečių miesto, gaminančio ginklus, ir 
prancūzų miesto, besimėgaujančio gyvenimo malonumais; ki- 
ta — konkurencija torpedos ir patrankos, šaudančios sviediniais, 
pripildytais anglies dioksido. 

Visa tai buvo schematiška. Gruse nepavyko iš to padaryti 
romano; veikiamas savo politinių pažiūrų, jis čia matė tik 
progą pakritikuoti vokiečių troškimą valdžios, 1870 metų karo 
priežastį; bet kad siužetas būtų tinkamas, reikėjo viską rim- 
čiau išnagrinėti. 

Norėdamas Eceliui ir jo globotiniui padaryti paslaugą, Žiulis 
Vernas imasi darbo. Gruse sumanymas jam patiko. Jis ir pats 
dar nebuvo atsikvošėjęs po sukrėtimo, susijusio su 1870 metų 
karu, jam žadino įkvėpimą patriotinis jausmas, dėl pralaimėji- 
mo tik sustiprėjęs. Be to, prisiminė būgštavimus, kuriuos buvo 
sukėlusi paroda,— joje Krupas demonstravo savo gaminius, — 
ypač patobulinta impozantiško didumo patranka. 

Kaip žinome, Žiulis Vernas pasinaudojo pasiūlyta tema, bet 
parašė visai kitą kūrinį; jam pavyko perteikti nerimą, kurį 
kėlė vokiečių galybės didėjimas ir ypač galvosena. Tačiau jis 
įvertino mūsų kaimynų intelektualinius sugebėjimus: ponas 
Šulcas anaiptol ne užgauliojimų ir sarkazmo objektas, o pa- 
vaizduotas kaip neapsakomai protingas ir mandagus žmogus. 

Argi galima nesutikti su daktaru Sarazenu? „Kodėl šis tokių 
didelių gabumų žmogus,— apgailestauja jis,— netarnavo gėriui 
retais savo sugebėjimais? Kiek galėjo duoti naudos, jeigu tas 
paprastas pastangas būtų sujungęs su mūsų pastangomis ir 
atsidėjęs teisingam tikslui!“ 

Tik „per daug užsimojęs“, ponas Šulcas pralaimėjo, kaip vė- 
liau pralaimėjo Hitleris. 

Lengvai galėtume pasakyti, jog Žiulis Vernas šioje knygoje 
pasireiškė kaip šovinistas, tačiau jis tik buvo įžvalgus, trokš- 
damas viena — kad šios dienos priešai būtų rytdienos draugai. 
Daug vokiečių žino, „jog neturėsi naudos sunaikinęs varžovą“. 
Štalštatas, plieno miestas, — labai galimas daiktas, Eseno ir Kru- 
po gamyklų paveikslas. Prancūzija-miestas — tik projektas 
idealaus miesto su atokiai vienas nuo kito stovinčiais namais, 
plačiomis, gaivaus oro pilnomis gatvėmis, apsodintomis me- 
džiais, miestas, kur viskas bus racionalu, prabangu, higieniška 
ir kur Žmonės gyvens linksmai ir turtingai. 

Romanas „Penki šimtai milijonų begumos“ išėjo 1879 me- 
tais; Žiulio Verno būgštavimai pasitvirtino — knyga buvo per 
trumpa. Todėl jis prijungė novelę „Baunčio maištininkai“, ku- 
rios pagrindą sudarė istorinis faktas — Pitkerno salos koloni- 
zacija. 


XXXV SKYRIUS 


GARO DRAMBLYS 


Romanas, kuris mus nukelia į Indiją, dar nenurimusią po sipajų 
sukilimo, pavadintas „(Garo namu“ ir išleistas 1880 metais, Žiu- 
lis Vernas Nante susipažįsta su jaunu Aristidu Brianu, kuris 
įkvepia jį sukurti Briano paveikslą romane „Dveji metai atos- 
togų 

Vildamasis, kad šeimos aplinka teigiamai paveiks sūnaus psi- 
chiką, o švelnus Nanto klimatas padės greičiau išgyti žmonai, 
Žiulis Vernas įsikurs Nante, Siufreno gatvėje Nr. 1, ir tenai 
gyvens 1877 ir 1878 metais. 

Tuo laiku jis netikėtai ims susirašinėti su jaunu licėjaus mo- 
kiniu, kurio neturtinga ir, be to, nedarni šeima gyveno Sen 
Nazere. 

Jaunuolis rašytojui kėlė simpatiją, guvus jo protas jį ste- 
bino, o jautrumas žavėjo. Tačiau dėl šio jautrumo Aristidas 
jautėsi dar vienišesnis. 

Apie tai liudija laiškas Eceliui: „Gyvenu kaime, netoli Nan- 
to; tenai nusivežiau Brianą keletui dienų. Jis rado ramybę 
draugiškoje įr didelėje mūsų šeimoje, nes iki šiolei nežinojo, 
kas yra šeima.“ 

1927 metais mane priėmė Užsienio reikalų ministerijoje žy- 
mus valstybės veikėjas; jis man patvirtino, kad susirašinėjęs 
su Žiuliu Vernu, ir truputį didžiuodamasis pridūrė, jog loc- 
mano laivas, kursavęs Luaros žiotyse ir turėjęs Žiulio Verno 
vardą, vėliau buvo pavadintas Aristido Briano vardu. 

Romanistas, matyt, niekad neužmiršo globotinio, nes jį pa- 
darė vienos iš savo knygų —,,Dveji metai atostogų“ — herojumi, 
jam suteikęs visus Nanto licėjaus mokinio charakterio bruo- 
žus. Beje, gal juodu susitikinėjo ir Paryžiuje. 

Abiem tokio guvaus proto žmonėms, nors ir skirtingo am- 
žiaus, tikriausiai buvo malonu kalbėtis. Rašytojo pažiūros buvo 
toli pralenkusios epochą, ir nėra jokios abejonės, kad jis gar- 
bino laisvę ir taiką. Na, o jaunuolis nenorėjo taikytis su savo 
dalia. Jis buvo tokių pat pažiūrų kaip „jo globėjas“, kuris jį 
rėmė. Taigi jo sąmonėje susiliejo keturiasdešimt aštuntųjų me- 
tų ir Trečiosios respublikos žmonių svajonės — jis buvo vienas 
iš garsiausių jos atstovų. 

1878 metų rugsėjo mėnesį Žiulis Vernas, kiek nurimęs, iš- 
vyko iš Nanto: sūnus išplaukė ir negali artimiausiu laiku su- 
teikti jam rūpesčių, be to, jis pasikliovė geru jūros poveikiu. 
Rašytojas nuvažiavo į Le Treporą ir ten išsinuomojo namą, nes 
jo jachta buvo per didelė mažam Krotua uostui. Paskui „Sen 
Mišelis“ buvo išsiųstas į Nantą žiemoti. 

Rudens pabaigoje Žiulis Vernas su Onorina grįžo į Amje- 
ną, į Longvilio bulvarą Nr. 44. 

Romanas „Penki šimtai milijonų begumos“ buvo baigtas, ir 
rašytojo galvoje brendo naujas siužetas. 

Ar verta ieškoti tam prielaidos jo vaikystės piešinyje, kaip 
kai kas mano? Ar ne teisingiau būtų galvoti, kad sūnaus ke- 
lionė į Indiją atkreipė Žiulio Verno dėmesį į šitą šalį ir dėl to 
jis ėmė ja domėtis? Mišeliui sugrįžus, rašytojas tikriausiai geriau 
pažinojo Indiją negu sūnus! 

Jis būtų norėjęs išvažinėti šią šalį, ko negalėjo padaryti 
sūnus. Tačiau sėdėjo namuose, lyg būtų įaugęs į Amjeno žemę. 
Ak, kodėl negalima jų pajudinti ir perkelti į šalį, sukurtą jo 
fantazijos! Įsivaizduokite namą ant ratų, kurį traukia garo trak- 
torius arba dramblys — juk keliaujama po Indiją... Bet geriau 
būtų sujungti vieno ir kito savybes mašinoje, panašioje į dramb- 
lį. Kodėl ne „garo dramblys" — tokį užgaidą koks nors nabobas 
galėtų sau leisti! Le Magasin d' Education et de Rėcrėation 
skaitytojus toks originalumas tikriausiai sudomintų; būtų gali- 
ma tikėtis, kad jie šitaip gaus geografijos ir istorijos pamoką, 
be to, susipažins su padėtimi Indijoje. 

Mizoro sultonas, Tipo Sahibas, anglų priešas, žuvo 1799 me- 
tais, bet kovą tęsė Nana Sahibas, ėmęsis vadovauti 1857 me- 
tais sukilusiems sipajams *; manoma, kad jis žuvo apie 1862 me- 
tus. 

Šie įvykiai dar buvo gyvi žmonių atmintyje, ir Žiulis Vernas 
nusprendė juos padaryti romano pagrindu; turistinė kelionė po 
duoti dramatiškus įvykius, susijusius su paskutiniais indų su- 
kilimo tvykstelėjimais. 

Pirmame skyriuje pasirodo Nana Sahibas, kuris iš pradžių 
buvo laikomas mirusiu ir už kurio galvą buvo paskirta didelė 
pinigų suma 1867 metais, kai jo pėdsakai buvo aptikti Bombė- 
jaus provincijoje. | 

Antras skyrius mus supažindina su pulkininku Menro, mal- 
šinusiu 1857 metų sukilimą. Jo žmona dingo kartu su dviem 
šimtais moterų ir vaikų, nužudytų Kanpūre Nana Sahibo įsa- 
kymu ir jo akivaizdoje. Kritęs į neviltį, pulkininkas Menro 
atsistatydino, turėdamas tik vieną tikslą — surasti Nana Sa- 
hibą ir atkeršyti už nelaimingąją auką. 

Vienas iš pulkininko Menro protėvių — ši detalė bus reikš- 
minga — vadovavo 1760 metais Bengalijos armijai ir labai žiau- 

riai numalšino sukilimą. Jis nedvejodamas įsakė pririšti dvi- 
dešimt aštuonis sukilėlius prie patrankų žiomenų. 

Norėdamas pralinksminti pulkininką, anglų inžinierius Benk- 
sas jį prikalbina įsigyti keistą mašiną, kurią buvo sukonstravęs 
ką tik.mirusiam nabobui. Tai garo dramblys, traukiantis dvi 
pagodas su ratais. 

Pulkininkas ir jo draugai nutaria apvažiuoti šiuo ekipažu 
Indiją; jis teikia tokį komfortą, kad skaitytojui nusibostų ši 
pernelyg lengva kelionė, jeigu jaudinantis skyrius nebūtų skir- 
tas sipajų sukilimui,— anglai į jį atsakė baisiomis represijo- 
mis, prieš kurias sukilo Gladstonas. Baudžiamieji būriai, kartu- 
vės, kanonados — viskas buvo panaudota; Laknau mieste buvo 
sušaudyta du tūkstančiai sipajų. 

Autorius labai objektyviai aprašo vienos ir kitos stovyklos 
žiaurumus ir baigia pasakojimą Gvaljoro paėmimu; ten per 
mūšį nuo pulkininko Menro rankos žūsta Ranė, baisioji ka- 
ralienė ir ištikimoji Nana Sahibo žmona. 

Nuo šiolei prie šių dviejų vyrų nacionalinių skriaudų prisi- 
deda asmeninė neapykanta, ir juodu ieško kits kito: vienas 
nori atkeršyti už ledi Menro, antras — už Ranę. Tokia romano 
tema. 

Taigi „Plieninis milžinas“ keliauja per Indostaną, regis, nu- 
ramdytą, net reikalui esant plaukia per upes. Vėl pasirodo 
Nana Sahibas, jo brolis Balo Rao ir jaudinanti pamišėlė; ji 
klajoja su fakelu rankoje. Poetiškoji „klaidžiojanti liepsnelė“ 
nejučia atveda būrį anglų kareivių prie sąmokslininkų slėp- 
tuvės; Balo Rao nužudomas, bet jo kūnas palaikomas brolio, 
Nana Sahibo, kūnu. 

Per susirėmimą, surengtą išdaviko, Menro patenka į Nana 
Sahibo žmonių rankas, o jo pasiuntiniui Gumiui pavyksta pa- 
bėgti. Visi kiti pulkininko bendrakeleiviai lieka sugadintame 
„garo name“. 

Nuvestas į Riporo tvirtovę, pulkininkas susiduria akis į akį 
su Nana Sahibu, kuris įsako jį pririšti prie patrankos žiomens: 
tekant saulei, jis bus nubaustas mirtimi pagal savo protėvio 
metodą. Naktį pasirodo „klaidžiojanti liepsnelė“; pulkininkas 
atpažįsta savo žmoną, išėjusią iš proto. 

Ji sukioja fakelą apie patrankos žiomenį, nežinodama, kad 
gali uždegti degiklį. Laimė, Gumis perpjauna virves, kuriomis 
surištas pulkininkas, ir jį išgelbėja nuo baisios mirties. Abu 

vyrai bėga tempdami ledi Menro. Bėgliai susiduria su Nana 
Sahibu, bet Gumis jį partrenkia ant žemės, ir tuo metu pasi- 
rodo Menro draugai, kurie vėl buvo užvedę plieninį milžiną. 
Viskas susitvarko, tik Nana Sahibas, pririštas prie keleivių pa- 
likto mechaninio dramblio kaklo, bus suplėšytas į gabalus, kai 
sprogs garo katilas. 

Pagrindinis šio kūrinio tikslas — Indijos tyrinėjimas. Be abe- 
jo, čia kalbama apie kelionę, į kurią turėjo leistis autoriaus 
sūnus. Taigi vyksta drama tarp Menro ir Nana Sahibo, iš ku- 
rių vienas atstovauja grobikams, o kitas — pavergtiesiems. Tau- 
tos mažai dalyvauja šiose abiejų vadų rungtynėse. Indų tauta 
apskritai labai abejinga. Sukilimas ne nacionalinis, jį skatina 
ir juo Naudojasi radžos, kurių patriotiniai jausmai remiasi as- 
meniniu suinteresuotumu. Indijos gyventojai nenoriai ir ne 
visi prisideda prie senųjų savo šeimininkų kovos. 

Būtent ši situacija ir buvo išryškinta romane. Negailestin- 
gą kovą, kurstomą žiaurumų, kurių griebiasi abu priešininkai, 
pailiustruoja dramatiški antro tomo įvykiai; Nana Sahibo kerš- 
tas duoda dingstį aprašyti baisų epizodą. Žiulis Vernas buvo 
sumanęs Nana Sahibo ir Menro susitikimą padaryti pagrindine 
scena, kuri jokiu būdu neturėjo „,sužlugti“. Jis negalėjo su- 
tikti su Ecelio reikalavimu viską paprasčiausiai užbaigti Menro 
ir Nana Sahibo dvikova. 


Kai kurios Ecelio pastabos dėl antraeilio personažo Van 
Gito, matyt, labai įskaudino autorių, nes jo samprotavimuose 
justi nusiminimas: 

„Jeigu Jūs įsitikinęs, kad publikai nusibodo arba žanras, 
arba autorius, to neneigsiu, tikėkite manim. Aš, aišku, pa- 
vargstu ir jau net ketinu rašyti tik po vieną tomą per metus. 
Nemanykite, jog visa tai sakau dėl to, kad įsižeidžiau. Tai 
reikštų, jog labai menkai mane pažįstate. Žinote, kad mažai 
karščiuojuosi dėl savęs ir dėl to, ką darau. Puikiai žinote ir 
mano nuomonę apie nuotykių romanus. Sakykim, būna ir vy- 
kusių, bet ne visada, ir kitas autorius gal parašys geresnių 
negu aš. Bet, tikėkite manim, publiką sudomins dramatiškas 
„Garo namo“ veiksmas. Ten daugybė įvykių, o dėl Indijos, tai 
ši knyga buvo rengiama labai kruopščiai, ir joje gausybė spe- 
cifikos. Jei klystu net šiuo požiūriu, vadinasi, daugiau negaliu 
rašyti romanų.“ 

Žiulis Vernas buvo taip nusiminęs prasidėjus šeimyniniams 
nemalonumams. Vis dėlto jis stropiai rašė šią knygą, kai Mi- 
šelis išvyko į Havrą, pasigrobęs jaunąją dainininkę. Savo rū- 
pesčius rašytojas stengėsi įveikti darbu, tačiau jam sekėsi 
blogai. 

Jis prisiverčia dirbti, ir labai uoliai, nes išlaiko tam tikrą 
įkarštį rašydamas šią knygą: „Mane taip sujaudino likimas 
Menro, pririšto prie patrankos žiomens,— prisipažįsta jis,— jog 
net nepajėgiau rašyti.“ Šis prisipažinimas rodo, kad jis buvo 
ne toks „pribaigtas“, kaip mėgo sakyti, ir kad išsaugojo savo 
energiją, nors turėjo Mažai džiaugsmų. 

„Garo namas“ buvo išspausdintas 1880 metais. 


XXXVI SKYRIUS 


LIANA, SPINDULYS IR ŠEŠĖLIAI 


„ZŽangados“ liana mus nuveda į Braziliją, o spindulys — tai „Ža- 
liasis spindulys“. Žavingojo ir baisiojo Mišelio elgesys tartum 
šešėlis temdo Žiulio Verno gyvenimą. „Užsispyrėlis Kerabanas“ 
(1883) 


1879 metai rašytojui buvo ypač sunkūs. Sausio mėnesį jo 
žmona vėl taip rimtai susirgo, kad visi manė, jog neišgyvens. 

Gruodžio mėnesį ji ėmė kraujuoti ir labai nusilpo. Prie rū- 
pesčių dėl žmonos sveikatos prisidėjo ir sūnaus įgeidžiai; jiems 
skiriama didžioji Žiulio Verno to laikotarpio laiškų dalis. 

Laimė, literatūrinė mašina jį tempė paskui save ir vertė 
dirbti. 1878 metais Diukenelis jam pasiūlė Deneri kaip bendra- 
autorį pjesei „Michailas Strogovas“ parašyti. Iš pradžių Žiulis 
Vernas atsisakė bet kokio bendradarbiavimo, norėdamas baigti 
savo adaptaciją, pradėtą 1877 metais. Paskui sutiko, ir pjesės 
premjera įvyko 1880 metų lapkričio 17 dieną. 

Jos pasisekimas — pjesė nuolatos davė didelį pelną — teikė 
rašytojui naujų pajamų, ir nuo tada jam prasidėjo palaimingas 
gyvenimo periodas. Be to, prie savo darbo stalo, kaip ir anks- 
čiau, jis leidosi į vaizduotės keliones. Palikęs Indiją, nusiga- 
vo į Braziliją. Tie metai buvo skirti ,Žangadai“. 

„Šiame romane,— rašo jis— yra sunkių situacijų, mat aš 
nenoriu jų užtušuoti, ir nors pagrindas — visada kelionė, pa- 
naudojau kitokius metodus negu paprastai.“ 

Liepos mėnesį Žiulis Vernas nuveža Onoriną į Le Treporą; 
tenai jis randa grafą iš Paryžiaus, su kuriuo buvo susipažinęs 
praėjusiais metais. Abu vyrai viens kitam patinka ir drauge 
eina pasivaikščioti; prie jų prisijungia kunigaikštis de Mon- 
pansje ir grafas De, 1854 metais vedęs princesę Izabelę, Bra- 
zilijos imperijos regentę, pramintą Išvaduotoja dėl antivergo- 
vinės veiklos. Jie stebisi, kad turi vienodų idėjų, ir keturias- 
dešimt aštuntųjų metų sensimonietis mato, kad jo bendrake- 
leivis plačių pažiūrų, kaip ir jis pats; Žiulis Vernas visada jaus 
jam draugiškumą. 

Žiulis Vernas išvyksta į Nantą. Nukamuotas karščio, tikisi, 
kad „Sen Mišelis“ jį truputį atvėsins ir duos pailsėti. Kartu su 
Rauliu Diuvaliu ir Poliu Vernu leidžiasi į ilgą kelionę ir viliasi 
nusigauti ligi Sankt Peterburgo, bet turi pasitenkinti vien Bal- 
tijos jūra. Apie šią kelionę Polis papasakos „Žangados“ priede. 

Pirmasis „Žangados“ puslapis skaitytojui pateikia kriptogra- 
mą, kurios iššifravimas bus knygos siužetas,— mums duodamas 
nesuprantamas tekstas dokumento, kuris yra vieno „kapitono“, 
vardu Toreso, rankose; jis — vergų medžiotojas, mat 1852 me- 
tais Brazilijoje dar buvo prekiaujama vergais. 

Kaip sužinosime vėliau, šis dokumentas — nekaltumo paliudi- 
jimas kažkokio Dakostos, brazilo, kuris maždaug prieš dvidešimt 
metų buvo nuteistas mirti dėl to, kad vogęs deimantus ir įvyk- 
dęs žmogžudystę. Dakostai pavyksta pabėgti; jis pasislepia 
Peru ir ten veda portugalų kolonisto dukterį. Jo proto ir darbo 
dėka uošvio fazenda suklesti, ir dabar jis, vardu Žoamas Garalis, 
pasidaro didžiulės plantacijos savininkas. Žmona Jakita jam 
pagimdo sūnų Benitą ir dukterį Minją. Ir štai Minja ketina 
tekėti už Manoelio Valdeso, karo gydytojo, savo brolio drau- 
go, ir abu jaūnuoliai nori atšvęsti vestuves Belene, Brazilijoje, 
kur gyvena sužadėtinio motina. 

Po ilgų dvejonių Žoamas Garalis sutinka leistis į šią kelionę. 
Ligi šiolei nė karto nebuvo iškėlęs kojos iš savo fazendos, 
ir artimieji nežino, kokia jo praeitis. Tačiau jis nusprendžia 
atsiduoti į teisingumo rankas, kad būtų peržiūrėta jo byla. 

Ištisas skyrius skirtas Amazonei; jis baigiasi liūdna išvada: 
didžiulis upės baseinas kolonizuotas „vietinių gyventojų ne- 

naudai“. Norėdama nusigauti į Beleną, Garalio šeima turi plaukti 
šia didele upe iki pat žiočių. Susisiekimo priemonė bus žanga- 
da — rąstų plaustas, nešamas upės srovės. Plausto dydis ne- 
įprastas, nes žangada turi būti gana tvirta, kad išlaikytų visą 
kaimą, apie šimtą žmonių, be to, prekes, kurias jie veš par- 
duoti. 

Kol žangada statoma, Benitas ir Manoelis vaikštinėja Amazo- 
nės miške kartu su Minja ir ištikima jos drauge Lina, gražia 
kvatokle mulate. Jie linksminasi ieškodami galo neapsakomai 
ilgos lianos, kuri eina nuo vieno medžio prie kito, ir išgelbsti 
ką tik pasikorusį žmogų. Nelaimingasis atgaivinamas ir tuoj 
papasakoja apie save. Taip susipažįstame su Fragozu, keliau- 
jančiu kirpėju, kuris turėjo dar nueiti aštuonis šimtus 1je, o ki- 
šenėje nebuvo nė skatiko, todėl ir krito į neviltį. Fragozas 
taip pat keliaus drauge. Vieną kartą, kai jie sustojo poilsio, jis 
ima demonstruoti savo, kirpėjo, sugebėjimus, ir tarp jo klientų 
atsiranda Toresas; jo veidas Fragozui atrodo matytas, bet jis 
negali jo prisiminti. Būdamas pernelyg šnekus, Fragozas pa- 
sako, kad žangadoje yra Garalis. Avantiūristui nesunku patekti 
į Žangadą, be to, tuo metu, kai juos užpuola kaimanai, jam 
net pasitaiko proga išgelbėti Garalį; Fragozas didvyriškai iš- 
gelbsti Minją. Į Garalio padėkos žodžius Toresas atsako mįslinga 
fraze: „Jūsų gyvybė man buvo brangi.“ Šie žodžiai atkreipia 
Benito ir Manoelio dėmesį. 

Slapta kalbėdamasis su Garaliu, Toresas jam pasako žinąs, 
kad jo pavardė — Dakosta, kad buvo nekaltai nuteistas ir kad 
jis, Toresas, turįs Garalio nekaltumo įrodymą — nusikaltėlio raš- 
tišką išpažintį. Už savo dokumentą ir tylėjimą reikalaująs iš- 
leisti už jo dukterį. Kai šis bjaurus šantažas nepavyksta, To- 
resas iškviečia policiją. Garalis-Dakosta suimamas. 

Teisėjui Žarikesui neužtenka Žoamo Dakostos nuoširdžių žo- 
džių — reikia būtinai surasti Toresą. Deja, nežinodamas, kad 
tas turi svarbų dokumentą, pasipiktinęs Benitas susigrumia su 
juo ir jį nužudo. Šantažisto kūnas įkrinta į Amazonę ir dingsta 
vandenyje kartu su Dakostos nekaltumo įrodymu. Benitas per 
vėlai sužino, kad savo uolumu pražudė tėvą. Užsidėjęs ska- 
fandrą, ima ieškoti lavono; Toreso drabužiuose randa dėžutę, 
kurią atidaro teisėjas Žarikesas; joje yra kriptograma, bet jos 
negalima suprasti nesuradus šifro rakto. Laimė, teisėjas — pro- 
tingas žmogus, savo laisvalaikį skiria galvosūkių, mįslių, šaradų, 

rebusų, anagramų, logogrifų ir kitko sprendimui... kaip 
romano autorius, norėdamas prasiblaškyti, sudarinėja kryžia- 
žodžius. 

Dokumentas pažadino Žarikeso, kaip analitiko, instinktą, ir 
jis stengiasi atskleisti jo prasmę. Teisėjas įsitikina, jog ne- 
įmanoma nustatyti tikrosios raidžių reikšmės nežinant skaičiaus, 
pavartoto, kad gautum jo pakaitalą alfabete. Tačiau Fragozui 
pavyksta sužinoti, jog Toreso draugo, dokumento autoriaus, 
pavardė — Ortega. Keletas minučių iki mirties bausmės vykdy- 
mo jis atneša šią žinią teisėjui, kuris, užrašęs žodį „Ortega“ 
virš šešių paskutinių kriptogramos raidžių, sudarančių parašą, 
gauna skaičių 432513, reikalingą, kad šios šešios raidės ati- 
tiktų pasirašiusiojo pavardės raides. Dokumentas perskaitomas; 
tai nusikaltėlio išpažintis. 

Knygoje nuostabiai aprašoma Amazonė; kūrinio geografinis 
tikslas pasiektas. Siužetą, kuris labiausiai domino autorių, su- 
daro dokumento iššifravimas. „Na, o dėl skaičių, tai aš sugal- 
vosiu, kaip juos truputį sutrumpinti", — rašo jis, norėdamas nu- 
raminti Ecelį, išgąsdintą daugybės kriptogramų. 

„Bet man įdomiausia tai, kas suteikia romanui originalumo, — 
dešimties puslapių novelėje, dešimt puslapių pilni skaičių; va- 
dinasi, ir Edgaras Po gerai suprato, kad tai įdomiausia, o juk 
ten kalbama ne apie žmogaus gyvybę.“ 

Tačiau Žiulį Verną ištiko nesėkmė, mat vienam Politech- 
nikos mokyklos studentui, d Okanjo draugui, dar prieš išspaus- 
dinant paskutinius „Žangados“ skyrius pavyko išskaityti krip- 
togramą *. 

Matyt, šis romanas skaitytojui kėlė didelį nerimą. Šiaip ar 
taip, Žiūlis Vernas, atrodė, tai jautė, nes panoro, kad po jo 
tęsinio būtų linksma novelė. Bet neturėjo laiko jos parašyti, 
todėl paprašė leidėją po „Žangados“ išspausdinti brolio Polio 
pasakojimą apie kelionę „Sen Mišeliu“ į Roterdamą. 

Dar nebuvo išleista „Žangada“, o rašytojas ėmė redaguoti 
„Robinzonų mokyklą“. Šį romaną jis laikė fantazija, pokštu, 
kaip „Daktaras Oksas'. 

Romanas be pretenzijų — tai linksmas pasakojimas, kurio 
herojus trokšta tapti Robinzonu; jo dėdė Kolderupas, ameri- 
kietis turtuolis, nori sūnėną išgydyti nuo kelionių manijos. 
Godfris, kuriam neduoda ramybės Robinzono nuotykiai, nu- 

sprendė leistis į kelionę aplink Žemę, o paskui vesti Finą, 
dėdės augintinę! 

Kolderupas ką tik nusipirko Didžiajame vandenyne tikrą ro- 
jaus kampelį, nugalėjęs varžovą, kuris to neatleido. Jam lengva 
suklaidinti sūnėną, drauge su savo šokių mokytoju, bailiu Tar- 
teletu, išmestą į šią tuščią salą neva sudužus laivui. 

Apgautas Godifris prisitaiko prie primityvaus gyvenimo sa- 
loje, nes gamta čia dosni, be to, Fina slapčia jam pakiša visko 
prikimštą lagaminą. Norėdamas suteikti pikantiškumo šiam nuo- 
tykiui, dėdė pasistengia, kad Godfris ir Tarteletas susidurtų su 
tariamais laukiniais, iš kurių vienas taps tariamu Penktadieniu, 
su netikru lokiu ir netikru tigru, bet pasirodžius tikram kro- 
kodilui, tikrai gyvatei ir tikram liūtui, visa, kas turėjo būti 
vien pokštas, pakrypsta kitaip. Dėdė atplaukia laiku ir išsiveža 
sūnėną, kuris ves Finą. Beje, Kolderupą pagauna apmaudas, 
kai sužino, jog jį apgavo varžovas, kurį jis buvo nugalėjęs 
doleriais, — įleido į salą plėšriųjų žvėrių, kad ji būtų ne- 
gyvenama. 

Po šitos knygos buvo išspausdintas „Žaliasis spindulys“, ža- 
vus kūrinys, bet visai kitokio pobūdžio negu turėjusios pasi- 
sekimą ,,Nepaprastos kelionės“. Šiame „angliškame romane" pa- 
sakojama taurios meilės istorija; čia nėra net pėdsako autoriui 
būdingo  užmojo — pasinaudojęs nereikšmingų sentimentaliu 
nuotykiu, jis pasakoja apie savo kelionę į Škotiją, į šalį, kuri 
jam buvo brangi. 

„Herojė,— rašo Žiulis Vernas Eceliui,— bus jauna, labai ori- 
ginali, ekscentriška, bet padori, ir knyga turi būti parašyta 
nuostabiai lengvai.“ Jis perimtas „miglotos Osiano* poezijos“ 
ir sunerimęs, k:d įsibrovė į jam neįprastą sritį, kurią jo drau- 
gas pažinojo geriau. 

Šiame „lengvo turinio“ romane nėra dirbtinumo, nes aprašomi 
Škotijos krantai ir Hebridų salos, pasakojama jų istorija ir 1e- 
gendos. Ypač įsidėmėtinas gražus Fingalo olos aprašymas. 

Šie abu romanai ženklina reliatyvios ramybės periodą. Beje, 
1882 metais rašytojas šiek tiek pasimėgavo lengvesniu gyve- 
nimu. Jis turėjo jachtą ir ligi valiai ja naudojosi; dvejus metus 
nebuvo leidęsis į ilgas jūros keliones ir dabar tikėjosi atsi- 
griebti. Būtent šiuo laikotarpiu Žiulis Vernas persikelia į erd- 
vesnį namą Šarlio Diubua gatvėje ir pradžiugina žmona, kuri 

galės priiminėti drauges iš Amjeno nerausdama, kad butas 
skurdus. 

Deneri ragino Žiulį Verną rašyti naują pjesę teatrui —,„Ke- 
lionę į stebuklų šalį“; nebuvo galima atidėlioti nes kitam 
autoriui kilo tokia pat idėja. Tačiau nesisekė šią pjesę greitai 
rašyti. Vis dėlto jos premjera įvyko Port Sen Marteno teatre 
1882 metų lapkričio 25 dieną. 

Laimė, Žiulis Vernas turėjo darbo; jis ketino parašyti ro- 
maną, kuriame jo skaitytojai galėtų pakeliauti Viduržemio jū- 
ra. Bet atsisakė šio ketinimo ir nusprendė leistis į kelionę Juo- 
dąja jūra, sugalvojęs visiškai kitokį siužetą ir neįprastą išvy- 
kimo vietą. Metų pabaigoje jau buvo parašyta didelė dalis 
antro tomo. 

Šiame romane Žiulis Vernas įžiūrėjo ir „linksmąją pusę“; 
kurdamas sumanė jį pritaikyti scenai — tai rodo, kaip rašy- 
toją vis dar traukė teatras. 

„Užsispyrėlis Kerabanas“, nenorėdamas mokėti net minima- 
laus mokesčio už plaukimą Bosforu, aplenkia Juodąją jūrą tik 
dėl to, kad galėtų pavaišinti pietumis savo draugą Van Miteną. 
Aišku, jam atsitinka įvairiausių nuotykių, kurie pagyvina pa- 
sakojimą apie kelionę. Achmetas, šio valdingo turko sūnėnas, 
ketina vesti gražuolę Amaziją, kuriai testamentu palikta di- 
džiulė pinigų suma su sąlyga, jeigu ji ištekės iki šešiolikos 
metų. Taigi Kerabanui reikia grįžti į Skutarį, kad mergina 
galėtų ištekėti nurodytu laiku. Ir Kerabanas skuba, tačiau jam 
sekasi sunkiai, nes nenori naudotis jokia to laiko transporto 
priemone. Net atsisako sustoti Odesoje, kur pas savo tėvą, 
bankininką Selimą, gyvena Amazija, be to, išsiveda sūnėną 
Achmetą. Mat visų pirma turi deramai priimti draugą savo vi- 
loje Skutary. | 

Vienas Anatolijos turtuolis, Safaras, tuo pasinaudojęs, pa- 
grobia gražuolę merginą, kurią trokšta turėti, ir sužeidžia jos 
tėvą. Amazija su savo tarnaite vežama į Safaro haremą. 

Kerabanas, kuris nieko nežino apie tai, kas įvyko, plaukia 
Juodąja jūra kartu su sūnėnu ir draugu, olandu Van Mitenu, 
priešingai negu šeimininkas, labai sukalbamu žmogumi. Šioje 
kelionėje Van Mitenas Kerabanui papasakoja, kad į Turkiją 
atvažiavęs gelbėdamasis nuo žmonos, su kuria išsiskyręs po 
audringos ir brangiai atsiėjusios scenos — juodu išsvaidę viens 
kitam į galvą visas savo kolekcijos tulpės! Kerabanas, užkie- 

tėjęs viengungis, ta proga pasako, kad Mahometas puikiai 
pažinojo „šią žavingą lytį, užtat leido musulmonams turėti 
tiek žmonų, kiek gali“, nes „dešimt žmonų lengviau suvaldyti 
negu vieną“! Tačiau „lengviausia, kai neturi nė vienos '! 

Užklupti smarkios audros, keliauninkai turi ieškoti prie- 
globsčio Atinos švyturio namelyje. Ir staiga Achmetas -pamato 
skęstančiame laive savo sužadėtinę Amaziją ir jos tarnaitę; 
jam pavyksta merginas išgelbėti. Bet ir kapitonas išlieka gy- 
vas; jis apie tai įspėja poną Safarą ir jo bendrininką Skarpantą, 
kuris jo laukia Trapezunde. 

Skarpantas paspendžia Kerabanui pinkles karavansarajuje, 
pasiuntęs keliauninkus į kambarį kaip ugnis karštos našlės 
kurdės, kuri ieško ketvirto vyro ir todėl juos apkaltina pasikė- 
sinus į jos dorybę. Gresiant. kalėjimui, Van Mitenas turi vesti 
šią karštą kaip ugnis moterį; beje, tai negali turėti rimtų pa- 
sekmių, bent Europoje, nes jis jau vedęs. Paskui karavanas 
leidžiasi kelionėn, bet jį užpuola Safaro bendrininkai. Iš bė- 
dos keliauninkus išgelbėja Amazijos tėvas — jį Achmetas, nieko 
nežinant Kerabanui, buvo įspėjęs telegrama, pasiųsta iš Trape- 
zundo. 

Viskas baigiasi laimingai. Safaras, Skarpantas ir kapitonas 
žūsta. Parvykęs į Skutarį, Kerabanas nori iškelti vestuves ir 
sužino, kad tai padaryti galima tik Konstantinopolyje'! O kad 
tenai nusigautų, vėl reikės mokėti mokestį. Užsispyrėlis, žino- 
ma, atsisako tai daryti ir persikelia per Bosforą lynu, įsitai- 
sęs karutyje, kurį stumia žymus akrobatas, Blondeno varžovas. 
Jaunuoliai pagaliau atšvenčia vestuves, o Kerabanas, kad ir 
ateityje nereikėtų mokėti mokesčio, nuperka iš vyriausybės 
teisę keltis per sąsiaurį laiveliu. 

Herojiškas ir kartu komiškas romanas parašytas be didelių 
pretenzijų. Žiulis Vernas atmetė savo pirmykštį ketinimą pa- 
pasakoti apie kelionę Viduržemio jūra, nes manė, kad tuomet 
kitaip reikėtų traktuoti siužetą, suaktyvinti veiksmą ir kad „tam 
tikru atžvilgiu tai atrodytų vaikiška“, tačiau pasakodamas apie 
kelionę Juodąja jūra, padarė tas pačias klaidas. Amazija ir 
jos tarnaitė — protingi ir drauge vaikiški personažai. Ach- 
meto paveikslas blankokas, nors kelionės pabaigoje kiek pa- 
ryškėja. 

Šiems nuotykiams pagyvinti nepakanka aprašymo, kaip ka- 
rietą užpuola šernai, kaip keliaujama per Tamanės pusiasalį, 

tarp „dumblo vulkanų“, kurių vandenilis užsidega, kaip Atinoje 
šėlsta audra ir Nerisoje vyksta arši kova. 

Pasakojimą apie šią kelionę puošia dialogai. Dėl šmaikščių 
replikų susidaro įspūdis, kad autorius nejučia rašė teatro sti- 
liumi. Netrūksta tokių, kurie užsipuola autoriaus požiūrį į san- 
tuoką kaip į vergiją, bet tai nėra antifeminizmas. „Dailioji ly- 
tis“ tokia patraukli, kad valdo vyrą, slepiantį silpnumą po 
šiurkštumo kauke, o moteris po žavesio ir silpnumo kauke sle- 
pia valdingą charakterį. 


Knygos branduolys — Kerabanas, ne tik pagrindinis, bet ir 
patrauklus personažas, užsispyrimo, priešgyniavimo, protesto 
prieš bet kokį suvaržymą iliustracija; jis nuolatos ginčijasi, 
trokšdamas nekontroliuojamos valdžios, ir pasirengęs net jėga 
primesti savo nuomonę. Kerabanas mano, kad visada jo tei- 
sybė. Ir jeigu gyvenimo įvykiai jį įtikina klydus, Kerabanas 
baisiai širsta. 

Rašytojo aplinkoje buvo tokio bjauraus charakterio žmonių, 
ir kurdamas savo personažą, jis galėjo iš jų paimti vieną kitą 
bruožą. Be to, visai šalia blaškėsi jaunuolis, neduodamas Žiuliui 
Vernui ramybės, ir nors anaiptol nebuvo kvailas, krėtė vien 
kvailystes, nesiskaitė su niekuo, nepakentė jokių prieštaravimų 
ir atkakliai laikėsi absurdiškų savo sumanymų; gynė bet kokį 
paradoksą, norėdamas mesti iššūkį sveikam protui, visada manė 
esąs teisus, nors buvo kilnios širdies ir plačių pažiūrų. Žodžiu, 
nesuprantama būtybė — jo sūnus. 

Negalima tvirtinti, jog Žiulis Vernas jį paėmė pavyzdžiu 
kurdamas Kerabano paveikslą. Tačiau tikriausiai užsimojo pa- 
rašyti apie užsispyrėlį todėl, kad nuolatos susidurdavo su tokiu 
žmogumi, kurio išsišokimai kėlė rūpesčių. Kerabano replikos 
man daug ką primena, tad aš tuo neabejoju. Bet Žiulis Vernas 
tai, matyt, darė nesąmoningai, nes dėl daugybės žavingojo ir 
baisiojo Mišelio charakterio atspalvių būtų buvę galima pa- 
vaizduoti dar sudėtingesnį personažą. 

Įgyvendindamas savo sumanymą, Žiulis Vernas 1883 metais 
šį romaną pritaiko scenai. Tačiau jį ištinka nesėkmė ir atbaido 
nuo teatro; jis dėl to kaltina Larošelį, kuris davė ją vaidinti 
„dramos, o ne komedijos aktoriams. Deneri nebūtų priėmęs to- 
kių atlikėjų", — nusiminęs rašo Žiulis Vernas. 


228 


XXXVII SKYRIUS 


NUO CHEMIJOS KOMBINACIJŲ PRIE LITERATŪRINIŲ 
KOMBINACIJŲ 


„Pietų žvaigždė'— tikras ar dirbtinis deimantas? „Liepsnojantis 
archipelagas — karas ir plėšikavimas Graikijos salose 


„Kerabanas“ buvo išspausdintas 1883 metais; tas užsispyrėlis 
nusigavo ligi Skutario, perplaukęs Juodąją jūrą. Paskutinis eks- 
centriškas poelgis — ir viskas baigėsi laimingai: ne tik Ach- 
metas vedė Amaziją, bet ir sutuoktiniai Van Mitenai susitaikė. 

Gal Žiulis Vernas puoselėjo viltį, kad užsispyrėliui jo sūnui 
viskas pakryps į gera? 

Gal jis slopino pyktį, rašydamas šią knygą, ir jos humoras, 
šiaip ar taip, jį ramino? Kitoje knygoje nematyti blogos nuo- 
taikos pėdsakų; tai nuotykių knyga, kurios herojus — jaunas 
inžinierius, uolus, ištikimos širdies, o herojė — mergina, apie 
kokią jis tikriausiai svajojo. Mis Votkins —ne tik gera šei- 
mininkė, bet ir išsimokslinusi, jos žavesys ir švelnumas derinasi 
su guviu protu. Tai ji paskatina Mere galvoti apie tai, kaip 
gauti dirbtinį deimantą, kuris, jis tikisi, padės laimėti jos ran- 
ką. Ši abipusė meilė kartu su chemijos pamokomis negali 
nekelti šypsenos, bet nedera nevertinti fakto, kad tikrai my- 
lintis žmogus nori išaukštinti savo meilės objektą ir kad mo- 
teriai nedraudžiama pagelbėti mylimajam jo darbuose ir net 
Jį įkvėpti juos atlikti. Mis Votkins — moteriškiausia iš visų 
autoriaus herojų, ir žodžiams, mylimųjų ištartiems viens kitam, 
netrūksta švelnumo. 

Pavogta „Pietų žvaigždė“ — didžiausias ir gražiausias pasau- 
lio deimantas, ir šio brangakmenio ieškojimas bus dingstis nuo- 
tykiams Transvalyje. Blogi bendrakeleiviai taps savo puikybės 
arba išdavikiškumo aukomis. Vienintelis likęs gyvas Žmogus 
dviejų kafrų ir kino ištikimybės ir proto dėka bus taurusis ri- 
teris, atlaikęs visus išbandymus. Vagis bus surastas — tai stru- 
tis! Mere prapjaus jo gūžį ir pamatys brangakmenį, bet labai 
sutriks, kad jis tikras, o ne dirbtinis. 

Šis deimantas sukels pavydą daugeliui žmonių. Deimanto pa- 
ieškos, sumanytos Mere, padės jam laimėti savo damos širdį, 
nors už ją jis turės atiduoti deimantą. 

Mere dėka vienas žydas, senas juvelyras, nepaprastai kilnus 
žmogus, atgaus žemes, kurias iš jo buvo atėmęs mis Votkins 
tėvas. Jis taps deimanto savininku ir padovanos jį jaunikiui 
su jaunąja, o praturtėjęs jiems paliks testamentu visą savo 
nuosavybę. Galų gale tas deimantas, sužadinęs tiek bjaurių 
aistrų, suskils per audrą, Mis Votkins, Mere ir juvelyras, pa- 
tyrę daugybę išbandymų, taps nugalėtojais. 

Moralą nesunku suprasti: mes apgaudinėjame save, tikėdami 
šio pasaulio turtais, siekiame jų, tačiau kai, atrodo, jau turime 
juos rankose, jie išnyksta. Aukso troškulys žmonėms užtraukia 
tik nelaimes, dėl jo pavergiamos tautos — juodieji ir baltieji. 
Ir iš tikrųjų po kelerių metų, 1899-aisiais, prasidėjo Anglijos 
karas su Transvalio būrais. 

Knygoje nematyti autoriui būdingo įkarščio galbūt dėl to, 
kad ne jam kilo mintis parašyti šį romaną, o Gruse-Lori, iš 
kurio Ecelis nupirko rankraštį už du tūkstančius frankų. Šarlis 
Noelis Martenas patikslina, kad Gruse 1880 metais parašė teks- 
tą, kurį reikėjo daug taisyti. Tačiau kaip paaiškinti faktą, kad 
Žiulis Vernas, prašydamas „paskutinės „Granto“ dalies korek- 
tūros“, 1867 metų laiške rašo Eceliui: ,,„Perdirbinėju deimantus!“ 
Jeigu čia kalbama apie „Pietų žvaigždę“, tai sumanymas sukur- 
ti šį romaną jam kilo daug anksčiau negu 1880 metais. 

Žiulis Vernas su truputį didesniu entuziazmu rašys kitą ro- 
maną —,,Liepsnojantis archipelagas“. 

Ecelis norėjo, kad jis sukurtų freską apie Graikijos karą — 
kad romanas būtų visai kitoks. „Liepsnojantis archipelagas'— 
ne Graikija, skendinti ugnyje, rašytojas nenorėjo imtis tokios 
plačios temos, — tai kova „su piratais, o ne su turkais“. Jo ro- 
manas, kaip jis rašo, „apie Albare ir Hadžiną, apie merginą, 
paaukojusią visą tėvo turtą, įgytą nesąžiningų būdu, kad būtų 
atitaisytas blogis, kurį jis padarė; tai romanas apie vargšę Ha- 
džiną, tapusią verta Albare. Čia pasakojama apie praeitį, apie 
Graikijos karą dėl nepriklausomybės, štai ir viskas.“ 

Tačiau ištisas knygos skyrius skirtas Graikijos karui, kuris 
sudaro pasakojimo foną. Šita romano dalis anaiptol nėra ne- 
įdomiausia, nes mums padeda suvokti charakterį „šio žūtbūti- 
nio karo, kurio devizas „akis už akį, dantis už dantį“ paskatino 
vieną ir kitą pusę imtis baisių represijų“, ir geriau suprasti 

auką lordo Bairono ir daugybės kitų filhelenų *", palikusių ne- 
išdildomą prisiminimą šioje šalyje, nors mes jau užmiršome jų 
vardus! 

„Liepsnojantis archipelagas“ ir „Pietų žvaigždė“ neturėjo pa- 
sisekimo. Gal taip atsitiko dėl ekonomikos stagnacijos, o gal 
dėl publikos persisotinimo? Iš „Nepaprastų kelionių“ autoriaus 
skaitytojai, kaip ir anksčiau, laukė ko nors nepaprasta. Tačiau 
tokių siužetų mažėjo, ir romanistas turėjo tenkintis nelabai 
originaliais dalykais. Jis stengėsi „visada kiek įmanoma apsiri- 
boti vien geografijos ir tiksliųjų mokslų sritimi, nes toks buvo 
jo kūrybos tikslas“, bet paklusęs dramaturgo instinktui ir no- 
rui labiau sudominti publiką, vėliau mėgino padaryti sudėtin- 
gesnę romano intrigą, panaudodamas visas priemones, jam pa- 
diktuotas vaizduotės „toje gana ankštoje aplinkoje, kurioje 
buvo pasmerktas veikti". 

Bandymas, Žiulio Verno padarytas su „Liepsnojančiu archi- 
pelagu“, jį nuvylė, bet šį romaną jis rašė turėdamas galvoje 
rimtesnį sumanymą, kurio teko atsisakyti dėl užsispyrėlio Ke- 
rabano nuotykių. Tačiau ir pats buvo užsispyręs, todėl neuž- 
miršo Viduržemio jūros — ketino ją perplaukti skersai ir iš- 
ilgai, kol kas „Archipelage“ apsiribojęs tik maža jos dalimi. 
Žiulis Vernas nori parašyti „Monte Kristą“ ir tikisi parašysiąs; 
skuba nusikratyti ,„Archipelagu“, nes jį jau užvaldė naujas 
siužetas. Tačiau kaip, naudojantis savo priemonėmis, „be prie- 
vartos, be neištikimybės, be nepaprastų aistrų...", pasiekti, kad 
skaitytoją vienodai domintų visi trys tomai? Tai turbūt sun- 
kiau negu Aleksandrui Diuma parašyti dešimt tomų? 

Baigęs pirmą „Šandoro“ tomą, Žiulis Vernas pajuto, kad jam 
reikia pailsėti; jis nekantriai laukia, kada galės ,„pasisupti ant 
bangų“. Balandžio mėnesį išvyksta į Nantą, paskui keliaus 
drauge su broliu, Godirua, Žiuliu Eceliu ir Mišeliu, „kuriam 
negali atsakyti“, — tai rodo, kad tėvo ir sūnaus santykiai pa- 
gerėję. Išplaukti turi gegužės 15 dieną. 

Apie kokią kitą kelionę galėjo galvoti, jeigu ne apie plau- 
kimą Viduržemio jūra — Žiulis Vernas sapnavo ją kartu su 
Šandoru! Gerai, kad jis pamatys vietas, kur vyks romano 
veiksmas. Onorina jų lauks Alžyre dvi savaites. Jis ten ke- 


* Filhelenai — graikų tautos išsivaduojamosios kovos prieš turkų 
jungą XIX a. trečiame dešimtmetyje šalininkai. (Vert. past.) 

liaus ne dėl to, „kad jam patinka amžinas tų vietų pavasaris, 
truputis rūko irgi neblogai“. Iš Nanto išplaukti ketino gegužės 
15 dieną, bet, matyt, išplaukė vėliau. Godirua nespėjo laiku 
atvykti, Mišelis — taip pat. Užtat Diuvalis, kol nebuvo Godfrua, 
užėmė jo gultą. Pavėlavusieji turėjo sėsti į laivą jau kelyje. 

Mes nepasakosime apie šią kelionę, kuri vos nesibaigė blo- 
gai: atviroje jūroje, netoli Maltos, „Sen Mišeliui“ visą naktį 
teko kovoti su smarkia audra, bet galų gale jį išgelbėjo drąsus 
locmanas. Šis epizodas išėjo į naudą sumanytam romanui: loc- 
manas virto Luidžiu Feratu. 

Žiulis Vernas parašė „Matiją Šandorą“ atgavęs entuziazmą, 
kuris jam buvo labai reikalingas, nes rudenį iš baisiojo Mišelio 
sužinojo apie naujus jo meilės nuotykius Paryžiuje ir jais 
labai pasipiktino. Tada rašytojas perkūnus laidė, bet ši nauja 
audra nurimo gana greitai — jis turėjo susitaikyti su tuo, kas 
buvo neišvengiama. Ecelis jį įtikino Wait and See (pagyven- 
sim — pamatysim) vertybėmis. Be to, Onorina, matyt, Žiulį barė, 
ramino sakydama, kad viskas gali baigtis ne taip blogai, kaip 
jis mano. Na ir „Šandoras“ jį prablaškydavo! 


XXXVIII SKYRIUS 


VIDURŽEMIO JŪROS IR ORO MUŠKIETININKAI 


Du reikšmingi personažai: Matijas Šandoras, kovotojas už lais- 
vę ir teisingumą; Roburas užkariautojas, išradęs mašiną, pa- 
našią į helikopterį 


Žiuliui Vernui, sumaniusiam pakeisti įprastą savo žanrą, be- 
liko tik prašyti šešėlį Diuma tėvo, kuris kažkada jį drąsino 
ir mylėjo, vėl būti jo vadovu. Ketinant sukurti romaną „su 
kombinacijomis“, argi galėjo būti geresnis mokytojas už tą, 
kuris sugalvojo „Monte Kristą“? Žinoma, jokios painiavos ne- 
būna, kai du autoriai rašo apie skirtingas sritis. Žiulis Vernas 
sukūrė geografinį romaną, iš Diuma pasiskolinęs tik kombinuo- 
to siužeto meną. Savo „Nepaprastų kelionių“ „Monte Kristą“ 
jis. savaime suprantama, paskyrė Diuma sūnui ir jo tėvo, ge- 
nialaus pasakotojo, atminimui. Diuma sūnus atsiuntė jaudinantį 
laišką. kuriame pabrėžė, jog tarp abiejų autorių yra toks aki- 

vaizdus literatūrinis giminingumas, kad kalbant literatūrine kal- 
ba, greičiau Žiulis Vernas — didžiojo Diuma sūnus negu jis 
pats, ir pridūrė: „Aš taip seniai Jus myliu, jog man labai dera 
būti Jūsų broliu.“ 

Tiesą sakant, d Artanjano arklius teko pakeisti patobulintais 
laivais ir keletu naujų mechanizmų, bet pasakojimo „tempas“ 
visiškai turėjo atitikti didžiojo romanisto pasakojimo tempą. 

Viskas prasidėjo nuo to, kad 1867 metų gegužės 18 dieną 
Trieste dviem valkatoms — Sarkaniui ir Zironei — į rankas pa- 
teko pašto balandis. Pasičiupti šifruotą raštelį, kurį nešė paukš- 
tis, pasidaryti jo kopiją, nustatyti, kad jis skirtas grafui Zat- 
marui — visa tai Sarkaniui buvo vaiko žaidimas, ir jis ketino 
pasinaudoti šia proga. 

Slapčia pasekęs grafo Zatmaro namą, jis sužino, kad pas jį 
susitikinėja du vengrai: profesorius Ištvanas Batoris ir Matijas 
Šandoras. Iš to sprendžia, jog šie trys žmonės rengia sąmokslą. 
Jei būtų iššifruotas raštelio tekstas, būtų įrodymas, tačiau tai 
padaryti nelengva. 

Šandoras — vengrų grafas; jo žmona Rena mirė, palikusi jam 
dvejų metų dukrelę, kuri vėliau dingo; manoma, jog nuskendo 
upėje. Skatinamas patriotizmo, jis suorganizavo madjarų są- 
mokslą prieš austrų valdžią. Kad galėtų jį finansuoti, Šandoras 
pasidėjo kapitalą pas Triesto bankininką Silą Torontalį. 

Šis bankininkas, nors turėjo gerą reputaciją, buvo sukčius, 
praturtėjęs per Sarkanį. Padedamas Torontalio, piktam panau- 
dojusio savo kliento pasitikėjimą, Sarkanis stoja tarnauti Šan- 
dorui ir suranda jo tinkliuką, kuriuo iššifruoja raštelį. Įskundus 
šiems niekšams, sąmokslininkai nuteisiami mirti. Pusė Šandoro 
turto konfiskuojama ir atiduodama skundikams, o kita pusė 
paliekama dingusiai jo dukteriai Savai, jeigu ji atsiras iki to 
laiko, kol jai sukaks aštuoniolika metų. Abu skundikai gali 
viens kitą pasveikinti šio „žygdarbio“ proga. Jiems net į galvą 
neateina, kad Šandoras, kurio kamera į tą patį koridorių kaip 
ir Sarkanio, išgirs jų pokalbį ir taip sužinos pavardes žmonių, 
pasmerkusių mirti jį ir jo draugus. 

Mes prisimename dramatišką pasakojimą apie Šandoro ir 
Ištvano Batorio pabėgimą; jiems pavyksta įveikti veržių Foibos 
upės srautą ir susirasti prieglobstį Rovinjoje, pas korsikietį 
žvejį Andrėją Feratą. Juos išduoda ispanas Karpena; sužeistas 
Batoris suimamas policijos ir nuteisiamas mirti, Šandoras per- 

plaukia Adrijos jūrą. Na, o Feratas išsiunčiamas į katorgą ir 
ten miršta. Nuo šiolei Šandoras turi tik vieną tikslą — atkeršyti 
piktadariams. 

Po penkiolikos metų Ragūzoje du prancūzai cirko artistai, 
pravardėmis ,„„Matifu kyšulys“ ir „Peskado nerija“, vienas — 
nepaprastai stiprus, kitas — be galo vikrus juokdarys, stoja 
tarnauti turtingam, labai garsiam gydytojui, paslaptingajam 
daktarui Antekirtui, kurio jachta ,Savarena“ išmetė inkarą Dal- 
matijos uoste. 

Ragūuzoje drauge su žmona ir dukterimi Sava įsikuria buvęs 
Triesto bankininkas Torontalis, kuris praturtėjęs metė darbą. 
Čia atvyksta ir Ištvano Batorio našlė; ji gyvena skurdžiai, bet 
padedama ištikimo tarno Boriko, didvyriškai kovoja su neturtu 
ir auklėja sūnų Peterį. Likimo ironija — Peteris Batoris įsimyli 
Savą Torontal; merginai jis patinka. 

Prie šios komplikacijos prisideda tai, kad Sarkanis, iššvais- 
tęs jam tekusią Šandoro turto dalį, trokšta vėl pataisyti savo 
reikalus; jis verčia Torontalį leisti už jo dukterį. Šios numa- 
tomos jungtuvės stumia į neviltį Savą ir Peterį; kartą Peteris 
parnešamas namo, atrodo, mirtinai sužeistas durklu. Čia įsikiša 
daktaras Antekirtas — jis užhipnotizuoja sužeistąjį, ir visi jį 
palaiko mirusiu. Jo laidotuvių procesija susitinka su Savos ves- 
tuvių kortežu; Sava apalpsta, ir vestuvių kelti neįmanoma. 
Naktį daktaras išneša Peterio kūną iš kapinių ir išveža į Ante- 
kirto salą, kur jį išgydo. Daktaras pasako Peteriui savo tikrą 
vardą — jis grafas Šandoras, pasivadinęs daktaru Antekirtu, ieš- 
ko trijų išdavikų, per kuriuos žuvo du sąmokslininkai. Grafas 
Šandoras buvo nusigyvenęs, bet daktaras Antekirtas savo su- 
gebėjimais įsigijo didžiulį turtą ir nusipirko Antekirto salą ir 
greitaeigį laivyną. 

Tuo metu Ragūzoje ponia Torontal mirties patale Savai pa- 
sako, kad ji — ne bankininko duktė ir gali nepaklusti jo valiai; 
bet tada atsiranda naujų kliūčių — ją pagrobia Torontalis ir 
Sarkanis. 

Išplaukę į Siciliją laivu „,Feratas“, tikėdamiesi tenai su- 
rasti Sarkanio pėdsakus, daktaras ir Piteris turi sustoti prie 
Maltos kranto taisyti laivo, sugedusio per smarkią audrą; už 
išgelbėjimą jie dėkingi vienam drąsiam locmanui. Tas locma- 
nas — kuklus žvejys, Luidžis Feratas, Andrėjos sūnus; jo se- 
suo Marija papasakoja, kad ispanas Karpena renka La Valetoje 

didžiausius niekšus. Peskadui pavyksta įstoti į Karpenos gaują, 
kuri veikia vieno siciliečio bandito, Zironės, Sarkanio bendri- 
ninko, vadovaujama. 

„Feratas“ nuplaukia prie Katanijos kranto; mažasis Antekirto 
būrelis. apsuptas Zironės gaujos Etnos šlaite, būtų žuvęs, jei 
Peskadui nebūtų dingtelėjusi mintis nusiristi šlaitu žemyn vi- 
dury didelio sniego kamuolio ir pašaukti į pagalbą žandarus. 
Per susirėmimą Zironė sužeidžia Peskadą, bet įsiutęs Matifu 
atkeršija už tai, įmetęs banditą į vulkano kraterį; deja, Sarka- 
nio ir Silo Torontalio pėdsakai dingsta; jie bus rasti tik ispanų 
Maroke, Sentos katorgoje, kur išsiųstas Karpena. 

Daktaras Antekirtas, laimėjęs ispanų gubernatoriaus palan- 
kumą, jam pasiūlo hipnozės seansą, kurio objektas — Karpena. 
Eksperimentas pavyksta, ir suimtasis turi grįžti į kalėjimą, ta- 
čiau šoka į jūrą vidury nakties. Niekas neabejoja, kad jis 
nuskendo, bet tuo metu jį ištraukia „Feratas“. 

Paskui Monte Karle Torontalis ir Sarkanis lošia „trisdešimt 
ir keturiasdešimt“. Peskadas ir Matifu pagrobia Torontalį, kai 
Sarkanis ketina jį nužudyti. 

Boriko laiškas daktarui Antekirtui su prierašu „Per dievo 
malonę“ pašto tarnautojų dėka pasiekia adresatą. Kartagenoje 
esanti ponia Batori atskleidžia paslaptį, patikėtą ponios Toron- 
tal: Sava — Šandoro duktė. 

Buvęs Triesto bankininkas galų gale pasako, kad Sava yra 
Tetuane, ištikimos Sarkanio bendrininkės Namiros priežiūroje, 
bet Šandoras su Piteriu neranda Savos — Sarkanis ją išvežė 
į Tripolitaniją. 

Įsimaišę į arabų minią, jie dalyvauja „gandrų šventėje"; gra- 
ias ir jo draugai sužino, kad Sarkanis apsigyveno mokademo 
name. Peskadas pasinaudoja visuotine linksmybe — Matifu pa- 
keltas ilga kartimi, įsigauna į vieną iš mokademo namo terasų 
ir padeda Savai pabėgti. Senusitai, vadovaujami Sarkanio, vel- 
tui mėgina užgrobti Antekirto salą — Sarkanis patenka į ne- 
laisvę. 

Trys niekšai, atsidūrę Šandoro rankose, salos teisėjų nu- 
teisiami mirti, nuvežami į gretimą salą, ir auštant jiems turi 
būti įvykdyta mirties bausmė. Tačiau tą pat naktį salelė su- 
sprogsta, mat buvo užminuota ir vienas iš pasmerktųjų užlipo 
ant minos. Teisingumas įvyksta. Sava ir Peteris susituoks, ir 
jaunoji moteris taps grafo Šandoro turto paveldėtoja. 

Romane iš tikrųjų daug kombinacijų! Gal net per daug, nes 
atsitiktiniai susitikimai truputį nenatūralūs, kaip pasitaiko to- 
kios rūšies literatūroje, bet veiksmas vystosi greitai, ir todėl 
skaitytojui viskas atrodo įmanoma. 

Prisiminimas pavojų, kurie ištiko „Sen Mišelį“ prie Maltos, 
atgyja pasakojime apie „Feratui“ grėsusias nelaimes. Locmanas, 
suteikęs laivui pagalbą, įkvėpė rašytoją sukurti epizodą, ku- 
riame pasirodo Luidžis. 

Plaukiojant 1884 metais, Žiuliui Vernui kilo mintis aprašyti 
senusitų puolimą ir galbūt Antekirto salos vietą. Na, o dėl 
Katanijos ir Etnos, tai rašytojas jas matė ir net buvo užlipęs 
į vulkano šlaitą. Ši dekoracija, galima sakyti, sukurta „Kasa 
Inglezos“ scenai. Be abejonės, siciliečiai Žiuliui Vernui papa- 
sakojo apie banditus, kurių knibždėte knibždėjo saloje. Apsi- 
lankymas Katanijoje tikriausiai jam įkvėpė banditizmo sceną. 

Pagrindinio personažo Šandoro prototipas — Ecelis; jis irgi 
buvo ištremtas, turėjo tokių pat moralinių savybių ir buvo 
kupinas patriotizmo. Na, o dėl išorės, tai Žiulis Vernas rašė 
draugui, kad neteisybė, jog ,„Benetas daktarui suteikė katorgi- 
ninko bruožus. Jaunas Šandoras — Jūs trisdešimt penkerių me- 
tų... Virtęs daktaru Antekirtu, jis pasidarė panašus ir į Jus, 
ir į Biksjo **." 

1885 metais šis romanas spausdinamas dalimis dienraštyje 
Le Temps. Knyga dar neišėjusi, o rašytojas jau „kuria rimtą 
fantaziją“; jis užkariauja orą ir „laukia aerostato šalininkų gar- 
sių šauksmų“. 

Žiulis Vernas — ištikimas sunkesnių už orą skraidymo aparatų 
šalininkas; jis nori, kaip žinoma, atkreipti publikos dėmesį 
į pastangas tų, kurie bando būtent šitaip išspręsti oro naviga- 
cijos klausimą. Ši „rimta fantazija“ bus aktuali knyga buvusiam 


* Žakas Aleksandras Biksjo gimė 1808 metais Čiavaryje; šis ligū- 
rietis gydytojas ir agronomas, valdant Liudvikui Pilypui, vadovavo 
liberalų partijai. 1848 metais lydėjo Bastidą ir Ecelį į Tiuilri tautos 
vardu paimti ten esančių vertybių. Buvo Turino ambasados reikalų 
įgaliotinis, paskui Dubo deputatas konstituantoje; per barikadų mūšius 
sunkiai sužeistas; italų generolo Guglielmo, dešiniosios Garibaldžio ran- 
kos Milano žygyje, brolis. Lankė „Arsenalo“ romantikų draugiją ir 
kartu su Biulozu įsteigė La Revue des Deux Mondes. Buvo ištikimas 
Ecelio draugas, materialiai jį rėmė, paskyrė savo testamento vykdy- 
toju, bet jį pergyveno. Biksjo mirė Paryžiuje 1865 metais. (Aut. past.) 

Oreivystės draugijos iždininkui — jis kadaise įkūrė šią drau- 
giją kartu su Nadaru. 

„Šiuo metu,— rašo Žiulis Vernas,— valdomų aerostatų klau- 
simas labai svarbus, bandymai daromi kasdien. Greitis didėja, 
bet nesmarkiai. Tačiau mano pateikti skaičiai gali pasikeisti. .. 
Aš manau, aš tikiuosi, kad visi sunkesnių už orą aparatų šali- 
ninkai palaikys Roburą kovoje su priešininkais. O tarp jų yra 
karingų žmonių, ir jei neklystu, knyga sukels šiek tiek triukš- 
mo. Dabar, reikia pripažinti, gana patogus momentas, nes pub- 
liką truputį domina galimybė valdyti aerostatus." 

Jis nori, kad „„Roburas užkariautojas“ būtų išleistas atskira 
knyga tuoj pat ir nespausdinamas dalimis, todėl Le Magasin 
d Education et de Rėcrėation sausio 1 dienos (1886) numeriui 
kuria „Loterijos bilietą“, tačiau tai jam nekliudo „vėl imtis 
„Kelio į Prancūziją“, kurio prašo korektūros. 

Žiulis Vernas kaltinamas, kad kartojasi. Rašytojas atsižvel- 
gia į šį teisingą priekaištą. Todėl nenori sukurti dar vieno 
Hatero ir Nemo. Roburas — įsitikinimų žmogus, bet Žiulis Ver- 
nas jį padaro fantazuotoju, kuris dėl nepaprastų aplinkybių 
tampa drąsus ir šaltakraujiškas. 

Matyti, kad autorius ir pats laikėsi savo įsitikinimų, buvo 
truputį per didelis optimistas, nes romano veiksmo laiką nu- 
sakė taip —,,po kokių dešimties metų“! Tačiau Aderis vargais 
negalais pakilo nuo žemės tik 1897 metais; po brolių Raitų 
bandymų sklandytuvu su vidaus degimo stūmokliniu varikliu 
1903 metais pavyko pasiekti 239 metrų aukštį; ir nors nuostabūs 
buvo skrydžiai lėktuvais, iki 1914 metų karo jie buvo ekspe- 
rimentiniai. Net helikopterį sunku prilyginti „„Albatrosui“, ma- 
šinai, kurią išrado Roburas. 

Žinoma, šį prototipą būtų lengva sukritikuoti, bet romanis- 
tas nė neketino sukurti skraidomosios mašinos. Jis tik norėjo 
atkreipti dėmesį į sunkesnių už orą aparatų galimybes, nes 
dauguma žmonių tikėjo vien valdomais aerostatais. Tačiau Žiu- 
lio Verno projektas buvo kruopščiai paruoštas; jis pasitelkė 
technikos specialistą: parašęs knygą, peržiūrėjo kiekvieną teks- 
to žodį su savo „inžinierium“, matyt, su Baduro. 

Ar Ecelis, kaip daugelis kitų, buvo valdomų aerostatų ša- 
lininkas? Atrodo, šiuo požiūriu draugų nuomonės skyrėsi. 

Žiulis Vernas norėjo, kad knyga būtų „fantastinė, įdomi ir 
nelabai rimta“, mat sunkesniais už orą aparatais taip mažai 

buvo tikima, jog iš apdairumo romanui jis suteikė fantastinę 
formą. 

Po penkiasdešimties metų „cepelinai“ paneigė Roburo su- 
manymą, nes galėjo apskristi aplink Žemę, nors jų greitis 
buvo nepakankamas. Bet keletas viena po kitos įvykusių ka- 
tastrofų, ypač amerikiečių giganto ,„Akrono“, parodė, kad 
kritiški Roburo žodžiai buvo teisingi: lengvesnius už orą aero- 
status pasičiumpa atmosferos srovės. 

Įvykiai patvirtino Roburo požiūrį: aparatai turi būti sun- 
kesni už orą, kad būtų už jį stipresni. Tačiau paneigė pasku- 
tinę jo atsisveikinimo kalbos dalį: „,„Tautos dar nesubrendusios 
susivienyti. Mano išradimo paslaptis priklausys žmonijai tada, 
kai ji bus pakankamai protinga ir ja niekad nepiktnaudžiaus.“ 


XXXIX SKYRIUS 


JUODASIS LAIKOTARPIS 


Slaptoji Žiulio Verno patarėja. Rašytojas turi parduoti „Sen 
Mišelį III". Drama Amjene: Žiulį Verną sužeidžia sūnėnas Gas- 
tonas, vėliau pripažintas psichiškai nesveiku (1886). Ecelio 
mirtis 


Atrodė, „Sen Mišelio“ savininką vėl lydi sėkmė. ,„Matijas 
Šandoras“ turėjo pasisekimą, o 1885 metais Le Journal des 
Dėbats išspausdino „Roburą“. Žiulis Vernas, išsitraukęs iš stal- 
čiaus, vėl peržiūrinėja rankraštį „Kelias į Prancūziją“ ir kuria 
„Loterijos bilietą“. 

Tikriausiai šie veikalai nelabai jį domina, nes jis svajoja 
apie daug reikšmingesnę knygą, ja jau „gyvena“. nors dar 
neapsisprendęs dėl „Roburo užkariautojo“ pavadinimo.— nori 
papasakoti dvynių gyvenimo istoriją, kurią iš pradžių pava- 
dina „Paskutinė vergė“, o vėliau — Šiaurė prieš Pietus“. ,Lo- 
terijos bilietas“, išėjęs 1886 metais, tokio lengvo turinio, kad 
atrodo kaip novelė, beje, linksma. Autorius pareiškė, jog jam 
buvo malonu aplankyti Telemarką, šią kalnuotą Norvegijos 
dalį, kur vyksta jo romano veiksmas. Mes žinome, kad Žiulis 
Vernas iš tiesų keletą kartų buvo nuvykęs į Skandinaviją ir 

jo atmintyje išliko poetiškas žavesys šios vietovės, apie kurią 
jis norėjo papasakoti. Žodžiu, čia negalima įžiūrėti ko nors 
kita. 

Romanas „Kelias į Prancūziją“, išleistas 1887 metais, pri- 
mena Erkmano ir Šatriano* manierą. Romano įvykiai vyksta 
1792 metais; apie juos pasakoja kavalerijos atsargos kapitonas 
Delpjeras, dalyvavęs Amerikos kare, revoliucijos ir Imperijos 
karuose. Pasakojimo pradžioje jis atostogauja Prūsijoje, atva- 
žiavęs pas Kelerius, kurių miręs tėvas, prancūzas protestan- 
tas; motina kilusi iš Pikardijos, o sūnus Žanas, gimęs Prūsijoje, 
laikomas prūsu. 

Žanas Keleris įsimylėjęs jauną prancūzę, kurią nori vesti 
vienas prūsų karininkas. Prūsija paskelbia karą Prancūzijai, 
Žanas Keleris paimamas į armiją ir jam vadovauja varžovas. 
Žano padėtis juo sunkesnė, kad jis save laiko greičiau pran- 
cūzu, 0 ne prūsu. 

Šiems vyrams susidūrus, Žanui Keleriui gresia mirtis, tačiau 
jis pabėga — padedamas Delpjero, nusigauna į Prancūziją ir 
Valmi kaime prisijungia prie Diumurje * ir Kelermano kariuo- 
menės. Šį pasakojimą pagyvina daugybė dramatiškų nuotykių. 
Įdomiai aprašytas Argonos miškas su tankiais lyg siena me- 
džiais, pro kurių lapus vos prasiskverbia lietaus lašai. 

Šie abu romanai nebuvo labai reikšmingi ir vargu ar galėjo 
atplėšti Žiulį Verną nuo rimtesnio siužeto, kuris sudarė „Šiau- 
rės prieš Pietus“ pagrindą. Išspausdinus „Šandorą“, ,„Roburą“ ir 
šiuodu nedidelius kūrinius, rašytojas buvo laisvas iki 1887 me- 
tų ir 1885 metų balandžio mėnesį galėjo rengti naują kaukių 
balių, kuris turėjo būti Onorinai atpildas už sielvartą, patirtą 
1877 metais. 

Žiulis Vernas buvo išsinuomojęs didelį namą Šarlio Diubua 
gatvėje, ir jo žmona dabar turėjo „gražų nuosavą namą“, kas 
suteikė jai tam tikrą padėtį Amjeno visuomenėje, tik reikėjo 
tuo pasinaudoti. 

Teko kažką grandioziška padaryti, kad Onorinos padėtis vi- 
suomenėje būtų kuo geresnė. Šį kartą ponas ir ponia Vernai 
priims svečius ne madingo restorano banketų salėse. Kaukių 
balius įvyks jų name, šia proga pavadintame „Didžiąja ,,Ke- 
lionės aplink Žemę“ smukle, kur galima nemokamai išgerti, pa- 
valgyti ir pašokti“. Svečius priims šeimininkas ir šeimininkė 
apsivilkę virėjų kostiumais. Penkiasdešimt septynerių metų pas- 

torėjęs Žiulis, kaip matome, vis dar mėgo linksmintis, ir ga- 
lima neabejoti, kad žavinga jo žmona pasirūpino meniu ko- 
kybe; „smuklės“ lankytojai tikriausiai buvo patenkinti. 

Taigi pradžia buvo sėkminga, ir nuo tada į Onorinos saloną 
svečiai ėmė mielai rinktis, žodžiu, 1885 metai jai buvo lyg 
kokia gairė. Tačiau vyras mažai pagelbėdavo namų šeiminin- 
kei; jeigu ir pasirodydavo jos vakaruose dėdamasis labai links- 
mas, ilgai neužtrukdavo. Pabuvęs iki dešimtos valandos, išnyk- 
davo. Nors Onorina buvo nepatenkinta, bet susitaikė su jo 
atsiskyrėliškumu; ji viena priiminėjo svečius, kurie pamažu 
priprato, kad jos vyras dingsta vis anksčiau ir anksčiau. Žiu- 
lis Vernas buvo pramintas „lokiu“, tačiau visi pripažino, kad 
jis turi į tai teisę. 

Rašytojui atrodė visiškai natūralu, kad Onorinai linksma 
šiuose aukštuomenės vakaruose, bet pats juose nedalyvavo, 
nes jie jį erzino. Žiulis Vernas atsiribojo nuo šio gyvenimo 
ieškodamas džiaugsmo prie darbo stalo. Jam buvo labai malo- 
nu traukiniu važiuoti į Paryžių ir ilgai kalbėtis su Eceliu. Abu 
draugai eidavo kartu pietauti į Karono kavinę, o paskui šne- 
kučiuodavosi knygyne. Praėjus daugeliui metų, girdėjau se- 
nelę šaipantis iš vyro, kad jis kaip savo penkis pirštus pažįstąs 
Amjeno traukinių stotį, kur reguliariai važiuodavo fiakru. 

Žiulis Vernas išvyko iš Paryžiaus, nes jame buvo per daug 
pagundų (Onorinai, bet Amjene nerado ramaus prieglobsčio, 
kurį tikėjosi rasti. Gal ir atrodo paradoksalu, tačiau norėda- 
mas susikurti jam būtiną darbo atmosferą, be to, pasikeisti 
idėjomis — papildyti tokį vertingą minčių šaltinį, važiuodavo 
į Paryžių. Kartais Ecelis jį kviesdavosi į namus, į Sevrus, arba 
į knygyną. Bet dažniausiai, matyt, jis eidavo į niekam nežino- 
mą vietą, kur galėdavo ramiai dirbti. Žiulis Vernas jau buvo 
ne to amžiaus, kad pasitenkintų studentišku kambarėliu. Tik- 
riausiai jis turėjo Paryžiuje prieglobstį pas kokį draugą ar 
draugę, — draugas buvo Ecelis, o kas draugė? 

Kai ji mirė, vienas faktas patvirtino, kad ta moteris egzis- 
tavo. Tegu niekas neabejoja: sirena, kurios įtaką iškėlė vie- 
šumon romantiškoji jo biografė ponia Alot de la Fiuji, matyt, 
skyrėsi nuo moters, kurią mums piešia gudri vaizduotė. Tai 
buvo rimta, plačių pažiūrų dama, su kuria Žiulis Vernas pasi- 
kalbėdavo apie tai, kas jį domino, ir pas kurią galėjo ramiai 
dirbti. Prisimenu, ji gyveno Anjere; tuo laiku ši vieta iš tik- 

rųjų buvo rami ir tyli. Jos pavardę galima rasti archyve, nes 
aš per neatsargumą ją pranešiau poniai Alot de la Fiuji, o ji 
paliko mano laišką tarp savo dokumentų. Rašiau, kad ji Diu- 
šen; pridursiu, jog užmiršau jos pavardę ir mano brolis ją 
priminė. Šią pavardę tariu atsargiai, nes niekaip nepavyko su- 
žinoti, kas buvo toji ponia Diušen; tačiau yra viena ypatybė: 
šitą pavardę turi keletas Nanto šeimų; taigi, galimas daiktas. 
Žiulis Vernas atnaujino seną pažintį. Ši moteris mirė dvide- 
šimt metų anksčiau negu Žiulis Vernas, ir yra pagrindo ma- 
nyti, kad buvo jo kartos, o gal net už jį vyresnė. Be abejonės, 
Žiulį Verną ir šią damą siejo dvasinis artumas, ji buvo jo. 
verta pašnekovė ir juodu ilgai viens kitam jautė simpatiją. 
Gal kas pasakys, jog moters ir vyro simpatija vadinasi meilė; 
aš to neneigiu, bet priduriu, kad meilė daugiapusė ir kad Lau- 
ros ir Petrarkos meilė buvo dingstis sukurti eiles. 

Beje, Onorina, išgirdusi apie šios damos egzistavimą, ne- 
įsižeidė — visiškai nekreipė į tai dėmesio. Žinoma, kokios įžval- 
gios šiuo požiūriu moterys! Ši draugystė, nors ir kokia meile 
laikoma, buvo tik draugystė, tačiau dėl to dar įdomesnė ir jos 
įtaka rašytojui dar didesnė. 

Paskutinės ponios Diušen (?) mintys, matyt, buvo apie Žiulį. 
Verną, kuriam jos mirtis sukėlė didelį sielvartą. 

1885 metai, praėję be jokių įvykių ir net kupini tam tik- 
ros euforijos, buvo romanisto gyvenimo apogėjus. Jo šlovės. 
niekas negalėjo paneigti, jo kūriniai buvo skaitomi visame 
pasaulyje. 1884 metų kelionė parodė, nors jis to ir nenorėjo,. 
koks didelis jo populiarumas. Tačiau jis buvo kuklus ir ne- 
pametė galvos. Sveika nuovoka, paveldėta iš lioniečių pro- 
tėvių, jam kuždėjo, kad materialinė gerovė neilgalaikė. Padi- 
dėjus pajamoms, savaime aišku, padidėjo ir išlaidos; šis toks. 
nepretenzingas žmogus turėjo nešti nepakeliamą naštą. 

Pakeisti gyvenimo būdą — vadinasi, sumažinti išlaidas. Žiu- 
lis Vernas greitai suprato, kad tik jis gali nedelsdamas už-- 
kimšti bent vieną spragą. Argi prieš daug metų nerašė apie 
„Sen Mišelį I": „Aš įsimylėjęs šias sukaltas lentas ir vinis, 
kaip dvidešimtmetis myli moterį“? Vieną dieną padarė „kvai- 
lystę“, susiradęs kitą, daug reiklesnę meilužę. Gal šią steam 
yacht (garo jachtą), kaip jis prisipažino, buvo sunku išlaikyti, 
o gal paskutinė kelionė, nors ir puiki, jį tik nuvylė? Jo šir- 
dis krauju sruvo, kai dingtelėdavo mintis, kad teks išsiskirti 

su jūra. Bet viską pasvėrus, ar nereikėtų pagalvoti, kad anks- 
čiau ar vėliau jūreivis turi eiti poilsio? „Sen Mišelio III“ nau- 
da sumažėjo; nors ir galingas, jis nebuvo toks patikimas kaip 
„Sen Mišelis I“. Išlaidų nekompensavo jo teikiamos paslaugos. 

Kadangi reikėjo taupyti, protingiausia buvo panaikinti šį iš- 
laidų šaltinį. 1886 metų vasario 15 dieną Žiulis Vernas par- 
davė jachtą už 23000 frankų ponui Martjaliui No, iš kurio 
vėliau ją nupirko Montenegro kunigaikštis. 

Taigi „Sen Mišelis III“ pasiliko Dalmatijos vandenyse, ku- 
riuos skrodė „Matijo Šandoro“ „Savarena“. Žiulio Verno lū- 
kesčiai neišsipildė — jis neatgavo pinigų, kuriuos buvo sumo- 
kėjęs už jachtą. Bet mums svarbiausia — suprasti, kaip Žiulis 
Vernas kentėjo atsisakydamas jūros: nuo šiolei jis nebeturės 
tokių brangių poilsio valandų, kurios jam suteikdavo tiek 
džiaugsmo. 

Vos tik „Sen Mišelis III“ buvo parduotas, vienas įvykis pri- 
vertė rašytoją galutinai atsisakyti jūros ir prirakino prie Am- 
jeno. 1886 metų kovo 10 dieną Ecelis, taisęs Monte Karle silp- 
ną sveikatą, gavo telegramą: ,„(Godfrua pranešė iš Amjeno, kad 
Gastonas, ištiktas pamišimo priepuolio, du kartus šovė iš re- 
volverio į Verną. Kliudė viena kulka. Vernas lengvai sužeis- 
tas į koją.“ 

Iš tikrųjų žaizda turėjo sunkių pasekmių, nes rašytoją pa- 
darė invalidu — kulkos nepavyko ištraukti iš sąnario. 

Šis pasikėsinimas sukėlė daugybę visokių kalbų, mat at- 
rodė nepaaiškinamas. Savaime suprantama, jo negalėjai paaiš- 
kinti, nes tai buvo pamišėlio poelgis. 

Abu broliai, Žiulis ir Polis, švelniai mylėjo vienas kitą. Juo- 
du buvo beveik to paties amžiaus: Polis gimė metais vėliau 
negu Žiulis, 1829-aisiais; kartu mokėsi ir abu vienodai mėgo 
jūrą ir muziką. 

Negalima nepažymėti tam tikro jų gyvenimo panašumo: Po- 
lis, būdamas jūrų karininkas, daug keliavo — plaukiojo po vi- 
sas jūras; žinoma, kad jis buvo nuvykęs į Antilų salas ir da- 
lyvavo Krymo kare. Tačiau šios karjeros atsisakė, nes to pa- 
reikalavo sužadėtinė, bet kai išėjo į atsargą, ji grąžino jam 
sužadėtuvių žiedą! Tokį pokštą ta mergina iškrėtė ir kitam 
savo sužadėtiniui. Vargšas vaikinas turėjo ieškoti darbo ir tapo 
Nanto biržos makleriu. 1859 metais Polis vedė panelę Melje, 
kilusią iš Blua. Ponia Melje su savo keturiomis dukterimis 

dažnai atvykdavo į Bordo, kur apsigyvendavo „Keturių seserų“ 
viešbutyje. Gal šiame mieste, į kurį dažnai atvažiuodavo su 
reikalais, Polis ir susipažino su vyriausiąja seserimi Melje? 
Bet tikriausiai sumanymas susituokti kilo Nante, nes abi šei- 
mos palaikė gana glaudžius ryšius: vienas iš ponios Melje gi- 
minių — Diukre de Vilnevas — buvo vedęs Polio ir Žiulio se- 
seIį. 

Šiaip ar taip, žmona ir svainis jį įkalbėjo išvykti iš Nanto 
ir persikelti į Paryžių. Žengti šį žingsnį Polis ryžosi tik gy- 
venimo pabaigoje; Paryžiuje dirbo biržos makleriu, laisvą lai- 
ką skirdamas muzikai. Paskui išėjo į pensiją ir 1897 metų rug- 
pjūčio 27 dieną mirė. 

Jis turėjo tris sūnus: Gastoną, Morisą, Marselį ir dukterį Ma- 
ri, kuri ištekėjo už Emilio Gari de Favje. 

Morisas ir Marselis, tipiški praėjusio amžiaus pabaigos bur- 
žuazijos auksinio jaunimo atstovai, suteikė tėvui ne daugiau 
džiaugsmo negu Mišelis — Žiuliui. Na, o Gastonas, protingas 
ir darbštus, puikiai mokęsis, iš pradžių buvo Valstybės tary- 
bos valdininkas, paskui stojo tarnauti į Užsienio reikalų mi- 
nisteriją. Į jį dėjo visas viltis ir tėvas, ir dėdė. Žiulis Vernas 
mylėjo sūnėną, kurio rimtumas buvo tikra priešingybė brolių 
lengvabūdiškumui ir rašytojo sūnaus nepastovumui. Ir štai šis 
protas, rodės, toks šviesus, staiga aptemo. Grįždamas iš Blua, 
Gastonas įsigeidė nuvykti į Amjeną. Mano tėvas pasakojo, kad 
Gastonas prieš dėdę išdygo tuo metu, kai tas atidarė duris 
į Šarlio Diubua gatvę; sūnėnas paprašė apginti jį nuo perse- 
kiojančių priešų ir net parodė juos. Veltui Žiulis Vernas įti- 
kinėjo Gastoną, kad niekas jo nesiveja. „Ak šit kaip' Net 
tu nenori manęs apginti!" — sušuko Gastonas ir šovė į jį iš 
revolverio. Vaikinas, matyt, buvo išprotėjęs; jam buvo pa- 
skirta priežiūra, ir pagaliau jis buvo nuvežtas į psichiatrinę 
ligoninę. Tėvui šį poelgį jis paaiškino truputį kitaip: norėjęs 
atkreipti dėmesį į nepripažintą dėdę! 

Trečioji hipotezė kilo Marseliui More, kai jis perskaitė ,„Dra- 
mą Livonijoje“, knygą, kurioje vienas bėglys, neturintis pini- 
gų, reikalingų „šiek tiek pakeliauti“, nusigauna į arčiausią uos- 
tą ir paima iš draugo didžiulę sumą. Gal čia galima surasti 
paaiškinimą, kas įvyko tarp dėdės ir sūnėno: gal tasai keršijo, 
kad dėdė atsisakė jam duoti pinigų kelionei į Angliją? Ši hi- 
potezė, turinti menką pagrindą, visiškai neįtikima, nes Gasto- 

nui netrūko pinigų, be to, dėdė nebūtų galėjęs jų atsakyti. 
Apie tai niekad nieko nekalbėjo nei Polis, nei mano tėvas, 
kurie puikiai viską žinojo. Šiaip ar taip, Žiulis Vernas susi- 
dūrė su pamišėliu, kuris visą gyvenimą praleido psichiatrinėse 
ligoninėse. Gastonas mirė per 1914 metų karą Liuksemburgo 
psichiatrinėje klinikoje. Šio nelaimingojo likimas apniaukė 
abiejų brolių gyvenimą — Polis ir Žiulis vienodai liūdėjo. Kai 
Gastonas apsiramindavo, būdavo galima jį parsivežti namo, ir 
jo brolis Morisas dažnai parsiveždavo, nes Polio jau nebuvo 
gyvo; kartu su jais neretai pietaudavo ir dėdė. Gastono elge- 
sys būdavo normalus, ir jis atrodydavo ramus, bet nė žodžiu 
neužsimindavo apie šį savo poelgį. 

Marselio More išvada, kad Gastonas norėjęs nušauti savo 
dvasios tėvą ar bent geradarį, būtų tuščia, jei neparodytų, 
kokie nuoširdūs jausmai siejo dėdę ir sūnėną. Ši literatūrinė 
psichoanalizė jam padėjo iškelti kitą hipotezę. 

Marselis More rašė, kad „dėdė neslėgė Gastono savo buvi- 
mu, kaip Bethovenas slėgė savo sūnėną Karlą“, kuris net mė- 
gino nusižudyti; Karlas „priešinosi slogiam dėdės švelnumui, 
jį graužė sąžinė, kad pats to nenorėdamas, nekenčia dėdės, ir 
sąmoningai piktinosi, kad turi jį mylėti". 

Matyt, Marselis More pritaikė Karlo atvejį Gastonui, kurį 
galbūt slėgė ne dėdės tironiškumas, o tai, kad jis buvo garsus 
ir jį žavėjo. Kaip Karlą, Gastoną, galimas daiktas, nejučia grau- 
žė sąžinė, kad nesąmoningai nekenčia dėdės, ir jis priešinosi 
moralinei būtinybei jį mylėti — panašiai galėtų jaustis, jei tu- 
rėtų proto, medelis, augantis po didelio medžio lapija. 

Tačiau ar verta kelti tokias hipotezes, jei persekiojimo sind- 
romas, pirmą kartą pasireiškęs tada, kai Gastonas pasikėsino 
į dėdę, paaiškina poelgį, kurio negali suvokti, remdamasis lo- 
gika, sveikas protas? Kaip įrodymą turime tik Polio laišką, ra- 
šytą Leonui Gijonui, ir Mišelio — tetai Mari. 

Štai Polio laiškas: 

„Brangus Leonai, 

kokia baisi nelaimė! Grįžtu iš Amjeno, kur mačiau vargšą 
Gastoną, nugabentą į ligoninę, dėdei paprašius. Mielasis vai- 
kas nesupranta šio savo poelgio. Jis sako, jog norėjęs atkreip- 
ti dėmesį į dėdę, kad tas būtų priimtas į Akademiją — tik tai 
prisipažino. Respublikos prokuroras ir gydytojai, su kuriais pa- 

simačiau, pareiškė, kad jis visiškai neatsakingas už savo veiks- 
mus. Gastonas bus nuvežtas į psichiatrinę ligoninę. 

Iš nieko negalėjome spręsti, kad įvyks ši nelaimė. Važiuo- 
damas su teta iš Blua į Paryžių, jis dingo — išlipo iš karie- 
tos pusiaukelėje, pasakęs, kad eina pas kirpėją, ir nebepasi- 
rodė. Mes jo ieškojome ištisą parą ir sužinojome apie jį tik 
iš telegramos, kuria Žiulis mane kvietė į Amjeną. Kokia ne- 
laimė! Aš netekau galvos, ir mes visi kritome į neviltį. 

Rašau tau keletą žodžių, kad praneštum šeimai. Tikiuosi, 
nesakysite mamai šios baisios žinios. 

Žiulis sužeistas į koją, bet gydytojai viliasi, jog žaizda ne- 
turės rimtų pasekmių, kulka dar neištraukta ir, ko gero, nebus 
ištraukta. Jis nesikankina. Koja sutvarstyta, ir jos negalima 
judinti, kol išgis. 

Ak mielas drauge, kokia baisi diena, tiesiog negaliu pati- 
kėti, kad įvyko tokia nelaimė! 

Visada su jumis — 
P. Vernas 


P.S. Rašau visai šeimai, nėra ko slėpti, nes laikraščiai tai 
jau pranešė. 

Rašykite man į Komarteno gatvę Nr. 27, panelei Melje. Gal 
aš įsikursiu pas ją su žmona ir vaikais.“ 

Mišelis štai ką rašė: 

„Brangi teta, 

tikriausiai gavai dėdės Polio laišką, kuriame jis viską smul- 
kiai papasakojo apie šį apgailėtiną atsitikimą. Rašau Tau tik 
norėdamas padėkoti tėtės, mamos ir savo vardu už nuoširdų 
laišką. 

Laimė, paskutinės naujienos neblogos. Tiesa, praėjusi nak- 
tis buvo labai sunki, bet šiandien stojo ramybė, ir diena buvo 
labai gera. Reikia laukti, kol laikas padarys savo. Tu žinai, 
kad kulka neišimta, Manome, jog ji pati išeis po kelių die- 
nų, bet tvirtinti negalima. Taigi padėtis gana rimta ir kelia 
nerimą. Reikia pridurti, kad ligi šiolei viskas labai gerai. Ma- 
žai turi arba visai neturi karščio. Kad taip būtų ir toliau! 

Jei viskas bus gerai, tėvas atsikels po mėnesio arba po 
pusantro. Bet į normalias vėžes įeis po dviejų ar trijų, o gal 

keturių ar penkių mėnesių — negalima tiksliai pasakyti. Tačiau 
tai nieko. Svarbu, kad jis pasveiktų. 

Gastonas tebėra ligoninėje; vis laukiame gydytojų spren- 
dimo: beje, jis ir taip aiškus. Dėdė turės jį nugabenti į psi- 
chiatrinę ligoninę, kurią nurodys prefektūra, bet tikriausiai ga- 
lės pasirinkti. Vargšas žmogus labai nelaimingas. Visa šeima 
sielvartauja. Reikia tikėtis, kad jis vieną gražią dieną pasveiks,— 
tai, tiesą sakant, įmanoma. 

Prašau Tave, brangi teta, perduoti geriausius linkėjimus dė- 
dei ir mane priminti Editai ir kitiems savo vaikams, kurių var- 
<dus, prisipažįstu, esu primiršęs. Ką gi, kai jų nemažai ir kai 
praėjo tiek laiko, tai nelabai nuostabu. Reikia tikėtis, kad 
vieną gražią dieną atnaujinsime pažintį. 

Nuoširdžiai Tave bučiuoju. 

Tau atsidavęs sūnėnas 
Mišelis Vernas 


Pabučiuok už mane gerąją senelę, kuri tikriausiai dėl to 
labai nelaiminga.“ 

Taigi matyti, jog Gastoną buvo ištikęs pamišimo priepuolis, 
kuris parodė, kad jo psichika silpna. Galimas daiktas, Gasto- 
ną slėgė dėdės garsumas, bet tai liudija jo asmenybę nebuvus 
pakankamai tvirtą, kad nepalūžtų situacijoje, būdingoje vi- 
siems pranašesnių žmonių giminėms. 

Gal neverta kalbėti apie skausmingą šeimyninę dramą — tai 
gali ištikti kiekvieną. 

Žiulio Verno žaizda ėmė pūliuoti; kulkos nebuvo galima 
išimti. Rašytojas buvo prikaustytas prie lovos, kai jam pranešė, 
kad 1886 metų kovo 17 dieną Monte Karle mirė Ecelis. 


XL SKYRIUS 


„ŠLIAURĖ PRIEŠ PIETUS“ 


Pasinėręs į darbą, rašytojas vieną po kito sukuria romanus: 
„Šiaurė prieš Pietus“ (veiksmas vyksta Jungtinėse Valstijose 
per Pilietinį karą), „Aukštyn kojom“, „Dveji metai atostogų“ ir 
„Sezaras Kaskabelis“ (1888) 

Žiulį Verną pribloškė žinia apie Ecelio mirtį. Silpna senojo 
draugo sveikata jam nebuvo paslaptis, tačiau tiek kartų Monte 
Karlas sugrąžino ligoniui jėgas, kad rašytojas buvo pripra- 
tęs, jog Ecelis visada sunkiau ar lengviau serga, bet pasitaiso, 
pabuvęs savo mėgstamoje šalyje. Tačiau šį sykį Ecelis nepasvei- 
ko — mirė. Iš Žiulio Verno gyvenimo išėjo leidėjas, juo patikė- 
jęs 1862 metais, žmogus, kuris rašytojui vadovavo ir, nors kar- 
tais gal per daug globojo, visada jį rėmė, padarė tuo, kuo jis. 
tapo, buvo ištikimas draugas, teikė pagalbą ir mielai naudojosi 
jo parama, — žodžiu, juos jungė bendras darbas. 

Žiulis Vernas, susirašinėjęs su Eceliu tėvu, vėliau susira- 
šinėjo su Eceliu sūnumi. Bet padėtis pasikeitė. Žiulis Ecelis 
nebuvo Stalis, be to, Žiulis Vernas buvo daug vyresnis, pa- 
žinojo jį dar vaiką. Prisimindami tėvą, vienas — tikrą, kitas — 
dvasios, jie puoselėjo vienas kitam broliškus jausmus ir. lai- 
mė, gerai sutarė. 

Kol žaizda dar nebuvo prikausčiusi Žiulio Verno prie lovos, 
romanistas, žinodamas, kad Ecelis serga, bet dabar jaučiasi 
geriau, parašė jam ilgą laišką — tikėjosi, kai grįš, aptarti 
su juo „Mišelio rankraštį“; buvo svarbu sužinoti, ar jame yra 
„kas nors iš tikrųjų vertinga“ ir ar reikia Mišelį paskatinti. 

Iš šių eilučių nematyti jokio nerimo. 

Žiulis Vernas ramiai, jo žodžiais tariant, rašo antrą ,„Pasku- 
tinės belaisvės“ tomą; šią knygą drauge su Eceliu iš pradžių 
buvo sumanęs pavadinti „Šiaure ir Pietumis“, bet leidėjui „ne- 
labai patiko“ pavadinimas, ir autorius pasiūlė jį pakeisti „Šiau- 
re prieš Pietus“. 

Ramus šio laiško tonas nesiderina su grėsmingais tamsiais. 
debesimis, besitvenkiančiais virš jų galvų; netrukus nugriau- 
dės griaustinis, kuris smarkiai juodu sukrės. Nuo tada Žiulis 
Ecelis sūnus ims spausdinti „Šiaurę prieš Pietus“. Nors bir- 
želio mėnesį bendra savijauta pagerėja, rašytojo „žaizda“ ne- 
užgyja“, praeis daug mėnesių, kol jis galės vaikščioti. Spalį 
Žiulis Vernas pradeda išeidinėti iš namų, vyksta į teatrą, su- 
sitikinėja su draugais. Gruodį jam vėl uždraudžiama vaikščioti. 

1888 metų vasario 9 dieną Žiuliui Vernui sukanka šešias- 
dešimt metų, ir jis įtraukia save „į senių kategoriją“. Nors 
žaizda užgijo, kojas, kaip ir anksčiau, skauda. Rašytojas ne- 
gali nieko daugiau avėti, tik labai plačius „kaip valtys“ ba- 
tus, tačiau tai netrukdo jam vaikščioti; jis net ketina važiuoti 

į Paryžių, bet nuo to laiko iki gyvenimo pabaigos šlubuoja — 
žmonės matys, kaip jis klibikščiuoja per Longvilio bulvarą 
į Pramonės draugiją, į Miesto tarybą, į Sodininkų draugiją, 
į Taupomąją kasą... arba į cirką, bet apie tai kalbėsime 
vėliau. 

Tačiau Žiulis Vernas nesiliauja dirbęs ir 1886 metų spalio 
mėnesį teiraujasi, ar gerai surinkta „Šiaurės prieš Pietus“ ko- 
rektūra. Šiuo romanu domisi Le Petit Journal ir nori išspaus- 
dinti novelę gruodžio numerio priede. Gal ši novelė buvo „Ži- 
lis Braltaras“, kurioje rašytojas negailestingai pliekia anglus? 

Nuo tada jis visą laiką skiria romanui „Dveji metai atos- 
togų“, arba „Robinzonų pensionas“, ir gal todėl prašo atsiųs- 
ti Darilio (Gruse) romaną apie Anglijos koledžų gyvenimą. 
Romaną „Dveji metai atostogų“ rašo Le Magasin d Education 
set de Rėcrėation skaitytojams. Galima tik stebėtis, kaip auto- 
rius moka nenuobodžiai pasakoti apie vaikus, susidūrusius 
su gamtos stichijomis, kurios gąsdina net suaugusius. 

Pirmame skyriuje įspūdingai vaizduojama smarki audra, nu- 
nešusi iš Oklendo anglų škuną, kurioje buvo vien Naujosios 
„Zelandijos vaikai nuo aštuonerių iki keturiolikos metų. Naktį 
laivas buvo išplėštas iš prieplaukos į atvirą jūrą ir pateko 
į tikrą uraganą. Laivo kapitonu tampa neprityręs paauglys, 
-drąsus prancūzas Brianas, o ekipažą sudaro vienas junga Moko; 
„abu su šiek tiek stebinančiu šaltakraujiškumu padaro stebuk- 
lą — priplaukia prie salos, kur dvejus metus būrys vaikų gy- 
vens kaip robinzonai. Tas būrys daugiausia susideda iš anglų, 
tarp vyriausiųjų svarbiausią vaidmenį vaidina trys berniukai: 
Brianas, Gordonas ir Donifanas. 


Elegantiškas, tvarkingas Donifanas — anglas, kilmingiausias 
Šermano pensiono mokinys. Dėl aristokratiškos puikybės jis 
pramintas lordu Donifanu ir, būdamas karšto būdo, stengiasi 
visur ir visiems vadovauti; savaime aišku, niekina jungą Mo- 
ko, kad jis — negras. Donifanas pavydi Brianui autoriteto, kurį 
tas nusipelnė savo švelnumu, pasiaukojimu ir nebūdinga jo 
amžiui energija. Šis trylikos su puse metų berniukas, nors 
nepaprastai protingas, bet nelabai darbštus. Jis drąsus, nuo- 
vokus, vikrus, žodžio kišenėje neieško, be to, paslaugus, ge- 
ras berniukas, tik truputį nevalyvas ir nemoka gražiai elgtis — 
žodžiu, tikras prancūzas ir todėl skiriasi nuo savo draugų ang- 

lų. Brianas ne kartą gynė silpnesniuosius, neleisdamas vyres- 
niesiems piktnaudžiauti savo jėga,— štai kodėl visi jį myli. 

Knygos pabaigoje šis jaunas prancūzas turi penkiolika ar 
šešiolika metų, ir jo paveikslas labai panašus į Nanto licė- 
jaus mokinio, su kuriuo kažkada autorius susirašinėjo; taigi 
negalima nepalyginti šio Briano ir to, kuris vėliau tapo žymiu 
valstybės veikėju ir apie kurį buvo sakoma: „Jis nieko ne- 
žino, bet viską supranta." 

Brianas dažnai užtardavo silpnuosius, ir jei kartais kas ir 
pasišaipydavo, kad jis nemoka elgtis ir yra nevalyvas, visi 
žavėjosi nuostabia jo iškalba. Nuoširdžiu vaikiškumu Brianas 
labai skyrėsi nuo savo pašnekovų anglų, kurie vis dėlto jį 
gerbė, ir jis, reikalui esant, buvo toks pat energingas ir su- 
manus kaip Brianas, vadovaujantis mažajai Šermano salos ko- 
lonijai. 

Brianas susijaudina, perskaitęs ant dėžutės, kad skenduo- 
lio laikrodžio gamintojas, miręs skurde, buvo iš Sen Malo,— 
tai rodo, kad berniukas — bretonas, kaip ir valstybės veikėjas 
Brianas. Ar Donifanas — Ostinas Čemberlenas, konservatorių 
partijos vadovas, protingas, stropus, aristokratiškos laikysenos, 
galintis jausmingai išgirti prancūzų politinį veikėją, kuris „bū- 
davo patenkintas tik tada, kai Prancūzija vėl žengdavo kaip 
deivė“, vesdama „kitas tautas taikos ir civilizacijos keliu“? 

Tai nelabai įtikima. Tačiau ar Brianas ir Donifanas, nepai- 
sydami išankstinio savo nusistatymo, nesusitaikė? 

1886 metais Brianui buvo dvidešimt ketveri, o Čemberle- 
nui — dvidešimt treji metai; Žiulis Vernas turėjo labai keistą 
nuojautą. Kad jis nepaprastai vertino Briano dorybes, nekelia 
abejonių ir daro jam garbę. Na, o dėl Čemberleno, tai visiš- 
kai neįtikima; Donifanas buvo jaunas anglas, priklausantis 
džentri, ir rašytojas, jei būtų turėjęs galvoje Čemberleną, būtų 
pavaizdavęs jo tėvą, Džozefą Čemberleną, imperialistinės vals- 
tybės veikėją. kuris tuo laikotarpiu buvo keturiasdešimt de- 
vynerių metų. 

Na, o Gordono, amerikiečio, charakteris teigiamas, protas 
praktiškas, jis mėgsta rimtus dalykus, stengiasi sušvelninti 
Donifano reikalavimus, kad abu draugai nesusipyktų. 

Rašydamas šią knygą, Žiulis Vernas vėl pasirinko Viso pra- 
skintą kelią; gaila, kad nesugalvojo nieko naujo. nors pats 
jautė, jog to reikia. Romanas „Dveji metai atostogų“ pasirodo 


249 


kaip surogatas „Robinzonų mokyklos“, kuri buvo tik tolimas 
ir silpnas „„Paslaptingosios salos“ atspindys. 

Verno įkvėpimas sumažėjo dėl sąlygų, kuriomis rašytojas 
gyveno, palaužtas daugybės nelaimių ir pasmerktas vegetuoti 
kaip ligotas žmogus. 

Prie mums jau žinomų bėdų prisidėjo dar viena: mirė iš- 
tikimoji draugė iš Anjero, atrodo, dar anksčiau negu Ecelis. 
Sunku nustatyti tikslią jos mirties datą, galimas daiktas, tai 
atsitiko apie 1885 metus“*?. Laiške Eceliui yra vienas sakinys: 
„Jūs žinote mano sielvartą.“ 

Nors rašytojas turėjo tik šešiasdešimt metų, save laikė se- 
niu. Iš tiesų jis buvo labai nusivylęs. Anot jo, „įžengęs į juodą 
savo gyvenimo laikotarpį“; bet jis nepasiduoda, stengiasi ras- 
ti paguodą nuolatiniame darbe. Žiulis Vernas pasunkėjes, ,„vel- 
ka leteną“, užsisklendęs be džiaugsmo Amjene savo vienu- 
moje. 1887 metais nesibaigė „juodasis laikotarpis“: vasario mė- 
nesį rašytoją ištiko nauja nelaimė — mirė motina. Prikaustytas 
prie lovos, jis negalėjo nei pasimatyti su ja, nei dalyvauti 
laidotuvėse. Onorina viena nuvažiavo į Nantą. 1887 metų va- 
sario 17 dieną mirus motinai, „nutrūko paskutinė gija, siejusi 
šią didelę šeimą“. 

Žiulis Vernas baigia romaną „Šiaurė prieš Pietus“, pradėtą 
prieš Ecelio mirtį, ir dirbdamas stengiasi negalvoti, kad jo 
gyvenimas jau eina į galą. Rašydamas šią knygą, turi susi- 
pažinti su Jungtinių Valstijų pilietinio karo istorija, kuria 
visada domėjosi. Čia romanistas pasakoja ne tik apie karą, 
bet ir apie nusikalstamus darbus brolių dvynių, kurie, naudo- 
damiesi nuostabiu panašumu, moka išlįsti sausi iš vandens ir 
pelnosi iš kitų žmonių nelaimių. 

Žiuliui Vernui kuriant šią knygą, jau buvo praėję dvidešimt 
metų nuo tada, kai Jungtinių Valstijų pilietinis karas baigėsi 
abolicionistų pergale ir Jungtinių Valstijų susivienijimu ir kai 
už Amerikos ribų vergovė buvo panaikinta greičiau teoriškai 
negu praktiškai. Šiais laikais vergovės klausimas mums atrodo 
atgyvenęs, bet 1885 metais dar buvo gyvas Žmonių atmintyje. 
Tačiau ir dabar kelia nuostabą mūsų naivumas, kai manome, 
jog vergų nebėra. Ar galime būti tikri, kad belaisvių kara- 


*9 Galbūt net 1886 metais. (Aut. past.) 

vanai nežygiuoja kur nors didžiulėse dykumose? Karavanų ma- 
žiau, bet, be jokios abejonės, jų yra. 

Romano „Šiaurė prieš Pietus“ jėga rodo, jog Žiulis Vernas 
atgavęs kūrybinę energiją. Istorija nepaprastai dramatiška. Kai 
kas stebėjosi, kad autorius nupiešė labai vienašališką dviejų 
stovyklų paveikslą, nepavaizdavęs Pietų šalininkų plantacijos, 
tik tą, kurios šeimininkas — abolicionistas. Čia nėra jokio nu- 
sistatymo prieš Pietų šalininkus, nes plantacija yra Pietuose, 
o tai reiškia, kad net tenai buvo abolicionistų,.— žodžiu, skir- 
tingi požiūriai. 

Pietu šalininkai — knygoje jie „baisūs niekšai“— nepriklauso 
reguliariajai armijai. Jie pelnosi iš karo — tikri banditai, ku- 
rie nori susikrauti turtus naudodamiesi sunkia padėtimi. Tek- 
saras —,pavojingas piktadarys“; jis veikia ne tiek dėl Pietų 
šalininkų bendro reikalo, kiek dėl savo paties interesų. Be 
abejonės, jei nebūtų sukurstęs gyventojų, jį būtų nuteisusi ir 
pasmerkusi mirti pietiečių valdžia. 

Romanas „Šiaurė prieš Pietus“ sukėlė nemažai diskusijų — 
vadinasi, autorius jį kūrė atgavęs entuziazmą. Kad jo nuotaika 
buvo pagerėjusi, rodo ir kas kita. Pavyzdžiui, jis negalėjo at- 
mesti Biurnašo prašymo pritaikyti „Kelią į Prancūziją“ teatrui, 
net pats parašė scenarijų, „nors netikėjo šios pjesės pasise- 
kimu“. Daugiau vilčių dėjo į romaną „Šiaurė prieš Pietus“, kurį 
Berjo ir Dobe norėjo perdirbti scenai; beje, jis patarė jiems 
išvystyti komišką pusę, kuri knygoje vos žymu. Tuo metu Žiu- 
lis Vernas vylėsi, kad pjesė, parašyta pagal „Matiją Šandorą“ 
ir pastatyta Rošaro, turės pasisekimą, „sužadins publikos su- 
sidomėjimą ir atkreips į jį dėmesį, kuris diena po dienos vis 
mažėjo“. 

Tačiau premjeros Žiulis Vernas nematė, nes sutiko važiuo- 
ti į Belgiją ir Olandiją skaityti savo kūrinių. 1887 metų lap- 
kričio 20 dieną, nors ir nelabai pasikliauja kojomis, rašyto- 
jas vyksta į Antverpeną ir grįžta gruodžio 1 dieną. Jis mano, 
kad ši kelionė puikiai pasisekė — salės buvo grūste prisigrū- 
dusios žmonių. Tokia ir L'Indėpendance belge nuomonė, tik 
ne Le Figaro. 

Matyt, Le Figaro buvo teisybė, anot pono Kornelio Helin- 
go: Žiulis Vernas, nors geras skaitovas, nuvylė publiką — skai- 
tė nelabai reikšmingus apsakymus, ir ,,Žiurkiuko šeimos“ nuo- 
tykiai nesudomino klausytojų. 

Šiaip ar taip, tai rodo, kad Žiulis Vernas nenori sudėti gink- 
lų ir, nors „jo koja sužalota, žaizdos tik kraštelis užgijęs“, 
vysto plačią veiklą, stengdamasis nugalėti jį apėmusį liūdesį. 

Drauge su Deneri jis bandė pastatyti „Vieno kino kančias 
Kinijoje"; gruodžio mėnesį buvo Antibų kyšulyje, kur nuo- 
bodžiavo, kai nedirbo,—,,gražiausioje pasaulio šalyje“ pūtė 
smarkus vėjas ir kaip iš kibiro pylė lietus. 

Tačiau Žiulio Verno gyvenime įvyko raminanti permaina: 
jis suartėjo su Mišeliu. 1887 metais susitaikė su antrosiomis 
sūnaus vedybomis ir padidino sumą, skirtą jo šeimai išlaikyti. 
1888 metais susitiko su jaunąja Mišelio žmona ir ja susižavėjo. 
Žiulis Vernas nemanė, kad tokia maža moteris gali turėti tiek 
sveikos nuovokos ir taip aiškiai viską suprasti. Kantrus jos 
elgesys rašytoją nustebino, ir jis suvokė, kad nuo šiolei jie 
bus dviese ir kartu galės Mišeliui įkvėpti šiek tiek pusiaus- 
vyros. Taip atsirado didelė abipusė simpatija, kuri, laikui bė- 
gant, vis stiprėjo. 

Peržiūrinėdamas spausdinamų knygų korektūras, Žiulis Ver- 
nas domisi ir Kanada. Jis paprašo Žiulį Ecelį jam parūpinti 
knygų apie Kanados istoriją, ypač apie 1830—1840 metų pe- 
riodą — sukilimų periodą. Netrukus sugrąžina jam pirmuosius 
naujo savo romano atspaudus *. 

Rašytojas atidžiai perskaito Revejo knygą ir Nacionalinėje 
bibliotekoje susipažįsta su Garno darbais, Ž. V. Karje apybraiža 
ir peržvelgia Raselą. Jis cituos šiuos autorius ir taip supažin- 
dins skaitytojus su Kanados istorija ir Kvebeko problema, kuri 
tuo metu buvo labai aktuali. Taigi šis romanas ir šiandien įdo- 
mus. 

Dėl šio kūrinio vertės skaitytojų nuomonė skirtinga: vie- 
niems jis nuobodus, ir tai stebina, nes romanas sukurtas ,„Ku- 
perio maniera“; kitus, jaunesnius, labai žavi tas paslaptingas 
bevardis personažas ir einantys vienas po kito dramatiški įvy- 
kiai. Suaugusiam žmogui, jau praradusiam sielos tyrumą, ši 
paslaptis greitai paaiškėja, bet jeigu jo jausmai dar nevisiš- 
kai išblėsę, jo negali nejaudinti aklo minios pykčio ir rep- 
resijų aprašymas; ypač jį turi sudominti pasakojimo dokumen- 
tiniai įvykiai, o tai itin svarbu. 

Baigęs šį istorinį romaną apie Kanadą, Žiulis Vernas ėmėsi 


5 Čia turima galvoje romanas „Bevardė šeima". (Vert. past.) 

arba, tiksliau sakant, grįžo prie temos, kurią buvo truputį pa- 
lietęs romane „Iš Žemės į Mėnulį“. Jis susidraugavo su vienu 
kalnakasybos inžinierium. puikiu matematikų, kuris jam pa- 
siūlė siužetą, paremtą „milžinišku darbu“, — išvertė į skaičių 
kalbą chimerišką Mastono, Patrankos klubo matematiko, pro- 
jektą ištiesinti Žemės ašį. Baduro perleidžia rašytojui savo dar- 
bą už 2500 frankų. Žiulis Vernas „ir būgštauja, ir džiaugiasi“. 
Jis „„duoda valią fantazijai mokslo srityje, bet negali leisti, kad 
fantazija prieštarautų mokslui". 

Nenorėdamas pasisavinti kito žmogaus nuopelnų, Žiulis Ver- 
nas stengėsi, kad Baduro darbas būtų išspausdintas romano 
pabaigoje. Na, o pats Baduro romane pavaizduotas Alsido Pjer- 
dės paveikslu. 

Žiulis Vernas pasakoja apie Patrankos klubo narius, pase- 
nusius dvidešimčia metų. Visuotinis Arkties pramonės kompa- 
nijos susirinkimas aprašytas gyvai ir su humoru, bet ne taip 
raiškiai kaip Patrankos klubo posėdis. Barbikenas ir Nikolis 
čia tik vykdytojai, antraeiliai asmenys, nes svarbiausią vaid- 
menį vaidina Dž. T. Mastonas. tapęs pagrindiniu personažu, 
tačiau jis ne toks keistas ir juokingas kaip romane „Iš Žemės 
į Mėnulį“. Knyga parašyta su įkvėpimu, bet joje kartojasi tai, 
kas papasakota prieš dvidešimtį metų, net Mastono pasirodymas 
mūsų nenustebina, nes jis senas pažįstamas. 

Mes prisimename, kad Barbikenas ir K“? nusiperka iš varžy- 
tinių šiaurės poliarines sritis, norėdami eksploatuoti akmens 
anglies klodus — anot Barbikeno, „jei jau žmogus negali pri- 
eiti prie ašigalio, ašigalis prieis prie jo“. Tai padaryti galima 
tik ištiesinus ašį, apie kurią sukasi Žemė, kad ji būtų statme- 
na savo orbitos plokštumai; kai ašis bus statmena orbitos plokš- 
tumai, nebebus metų laikų, ir visose Žemės rutulio srityse 
bus vienodas klimatas. Kadangi būsimas permainas apskaičiavo 
Mastonas, niekas neabejoja, jog šis sumanymas pavyks. Jo 
pranašumai tokie dideli, kad iš pradžių žadina entuziazmą, bet 
kiek pagalvojus apima nusivylimas, mat Žemės ašį perkėlus 
į kitą vietą, pasikeis jūrų lygis ir žemynų aukštis, vienų kraš- 
tų gyventojai bus užlieti, o kiti uždus praretėjusiame ore! 

Norėdami gauti trokštamus rezultatus, Barbikenas ir K“ iš- 
kasa didžiulę galeriją Kilimandžare, Afrikos kalne, tūkstantį 
metrų aukštesniame už Monblaną. Tai „vamzdis“ patrankos, ku- 
ri, veikiant paslaptingai sprogstamajai medžiagai, turi iššauti 

Pietų kryptimi šimto aštuoniasdešimt milijonų tonų sviedinį. 
Atatrankos jėga ir smogs Žemei smūgį, kuris ištiesins jos ašį! 

Bandymas padarytas, tačiau nėra jokių permainų, nes Mas- 
tonas, partrenktas perkūno tuo metu, kai rašė juodoje lentoje 
skaičių 40 000 000, reiškiantį metrais Žemės rutulio apimtį per 
pusiaują, užmiršo prirašyti tris nulius! Norint perkelti į kitą 
vietą Šiaurės ašigalį, gal reikėtų trilijono patrankų, panašių 
į tą, kuri buvo iškasta Kilimandžare, ir jos nesutilptų Žemės 
rutulyje! į 

Romane demaskuojami garbėtroškiški neatsargių žmonių sie- 
kimai, galintys pakeisti gamtą. Mes pernelyg gerai žinome, 
kokios pavojingos manipuliacijos, keliančios grėsmę gamtos 
pusiausvyrai, ir kad žmogus, naudodamasis didele mokslo galia 
ne žmonijos labui, sunaikina pats save. 

Taigi 1888 metų spalio mėnesį leidėjas gavo du romanus: 
„Bevardę šeimą“ ir ,„Apverstą pasaulį“ (,„Aukštyn kojom“). Ra- 
šytojas jam praneša, kad 1890 metams numatęs naują romaną 
„Kelionę atbulomis“, kurio veiksmas vyks Šiaurės Amerikoje 
ir Sibire. Tuo pat metu bendradarbiauja su Deneri. ,„Kas man 
būtų, dieve mano, jei nedirbčiau po šešias ar septynias valan- 
das per dieną?“ — rašo jis Žiuliui Eceliui. 

Žiulis Vernas, atrodo, iš tikrųjų stengiasi užsimiršti vysty- 
damas plačią veiklą. Jo šeima nustemba, sužinojusi, kad jis 
iškėlė savo kandidatūrą į Miesto tarybą. Rašytojas visada do- 
mėjosi politika, nes priklausė Ecelio tėvo rateliui; daugelyje 
jų laiškų yra užuominų apie rinkimus ir svarstomi aktualūs 
klausimai. Žiulis Vernas dėl savo pažiūrų mano esąs kairiųjų 
šalininkas, ir jo vardas figūruoja socialistų sąraše,— tai pik- 
tina senuosius Amjeno gyventojus. Žiuliui Eceliui ir broliui 
jis aiškina, kad etiketė nieko nereiškianti, kad svarbiausia tai, 
ko siekia jų sąrašo pradžioje esantis daktaras Peti, kuriam jau- 
čiąs didelę pagarbą ir nuoširdų draugiškumą. Kaip tikras ke- 
turiasdešimt aštuntųjų metų revoliucijos idėjų ir Sen Simono 
pasekėjas, rašytojas nori būti naudingas savo miestui. 

Ši kandidatūra sukėlė daug triukšmo, ir vienas italas. rašy- 
tojo gerbėjas, norėdamas, kad jis patektų į senatą, pasiūlė 
150 000 frankų rinkiminės kampanijos išlaidoms padengti. Ne- 
verta nė sakyti, jog Žiulis Vernas tik nusijuokė iš šio pasiūlymo. 

Miesto tarybos darbą jis atlikdavo taip pat kruopščiai, kaip 
ir rašydavo knygas. Dalyvaudavo visuose jos susirinkimuose ir 

buvo atsakingas už meno klausimų sprendimą. Jo rūpesčiu 
mieste buvo pastatytas cirkas. Gal šio pastato idėja, beje, vy- 
kusi, Žiuliui Vernui kilo dėl to, kad jis jautė simpatiją cirko 
artistams, kuriuos pagerbė romane „Matijas Šandoras“ ir ku- 
rie jam davė siužetą naujai knygai. Ir iš tiesų „Kelionė atbu- 
lomis“, arba „Sezaras Kaskabelis“,— klajūnų akrobatų šeimos 
istorija. Norėdami nuvykti iš Sakramento į Normandiją, jie 
pervažiuoja visus Jungtinių Valstijų vakarus, Aliaską, Beringo 
sąsiaurį, Sibirą ir Rusiją... furgonu. 

Pirma šios knygos dalis buvo išspausdinta 1890 metais ir, 
atrodė, buvo sukurta jauniesiems Le Magasin d Education et de 
Rėcrėation skaitytojams; tai „knygos jaunimui" žanras, į kurį 
rašytojas vis labiau linksta. Beringo sąsiauryje autorius jau- 
čiasi laisviau. Furgonas, atsidūręs pavojuje vidury šio sąsiau- 
rio ant suskilusio ledo, mums kelia susijaudinimą, kuris vis 
didėja, kai ledai ima nešti furgoną link Liachovo salų priešalo. 

Mintis nukeliauti furgonu iš Amerikos į Europą per Alias- 
ką ir Aziją, per užšalusį Beringo sąsiaurį gana juokinga. Ža- 
vingosios Kajetės pasirodymas suteikia pasakojimui sentimen- 
talią gaidą ir skaitytojui daro malonų įspūdį. Paslauga, kurią 
ši jauna indėnė padaro grafui Narkinui, užpultam banditų, pa- 
teisina jo prisijungimą prie Kaskabelio šeimos. 

Tačiau netikėtas Narkino ir dviejų banditų, kurie jį buvo 
užpuolę Šiaurės Amerikoje, susitikimas nelabai natūralus. Na, 
o apie beždžionę, turėjusią pakelti Arkties žiemos šaltį, nė ne- 
kalbėsime. 

Pagrindiniai romano personažai — puikus žmogus Kaskabelis 
ir ne Mažiau puiki jo žmona Kornelija. Gražiai nupiešti jų 
paveikslai rodo, kad autorius jautė simpatiją šiems kukliems 
klajūnams artistams. 

1886— 1890 metais išspausdinti kūriniai silpnesni negu anks- 
tesnieii, ir tai liudija, kad rašytojas šiek tiek pavargęs. Kaip 
tik tuo laikotarpiu Žiulį Verną buvo apėmusi depresija, kurią 
jis stengėsi nugalėti. 

1889 metais laikas buvo pradėjęs daryti savo darbą — švel- 
ninti sunkius prisiminimus. Mišelis, įsikūręs Pereiro bulvare, 
gyvena vis ramiau ir ramiau, ir jo santykiai su tėvu tokie 
geri, kad 1888 metais juodu net drauge redaguoja labai reikš- 
mingą novelę „Viena amerikiečių žurnalisto diena“. Ji buvo 
išspausdinta Niujorko žurnale Forum ir labai patiko skaityto- 

jams. Nors Žiulio Verno sveikata blogėja ir neleidžia jam pa- 
žiūrėti 1889 metų parodos, jis rašo „Karpatų pilį“, tikėdamasis, 
kad ji bus išspausdinta 1891 metais, ir pradeda romaną „Mi- 
sis Breniken“ 1892 metams. 


XII SKYRIUS 


DŽOKONDOS ŠYPSENA 


Romane „Misis Breniken“ didvyriška jauna moteris išvyksta 
ieškoti savo vyro, dingusio jūroje. Ir vėl moteris, dainininkė 
Stila, suteikia romanui „Karpatų pilis“ (1892) keistą žavesį. 
Komedijoje „Mona Liza“ Žiulis Vernas aiškina paslaptingą Džo- 
kondos šypseną 


Visus 1890 metus Žiulį Verną kamavo skrandžio skausmai 
ir plovimai, tačiau, kaip geras tėvas žiurkė iš pasakos .„Ziur- 
kiuko šeima“, kuri turėjo pasirodyti Le Figaro illustrė kalėdų 
numeryje, rašytojas kalbėjo: „Būkime filosofai. Na, o aš ne- 
siskųsiu, kol galėsiu dirbti.“ 

Žiulis Ecelis jam papasakojo apie savo, kaip leidėjo, keb- 
lią padėtį: publika nebenori skaityti. Rašytojas mano atvirkš- 
čiai — kad ji labai skaito, bet publika išpaikinta dalimis spaus- 
dinamų romanų, ir tai yra viena iš priežasčių, dėl kurių sunku 
parduoti ištisus tomus. „Labai gaila,— rašo Žiulis Vernas,— 
nes aš norėjau sukurti dar keletą veikalų ir aprašyti Žemę, 
panaudojęs romano žanrą. 

Jis baigia ,„Misis Breniken“. Apie nuotykius šios drąsios mo- 
ters, ieškančios savo vyro, pasakoja su akivaizdžių malonu- 
mu. Iš pat pradžių jauti, kad aprašinėdamas „Franklino“ iš- 
plaukimą, kaip ir anksčiau, jis patiria didelį džiaugsmą. Ši 
tristiebė škuna, vadovaujama kapitono Džono Brenikeno, turi 
nusigauti iš San Diego į Kalkutą, užsukusi į Singapūrą,— ke- 
lionė, atrodo, nebus sunki. Grįžęs namo, Džonas Brenikenas 
ras žmoną Dolę ir sūnelį Votą; jie nesimatys tik keletą mė- 
nesių. 

Laivas ,„Banderis“, vadovaujamas kapitono Elio, atveža į San 
Diegą žinią, kad buvo susitikęs ,,Frankliną“. Dolė, patarta pus- 

seserės Džeinės, Leno Berkerio žmonos, plaukia į ,„Banderį“ 
sužinoti iš kapitono šio susitikimo jūroje smulkmenų. Likimui 
panorėjus, misis Breniken su kūdikiu iš valties įkrinta į jūrą. 
Vienas jūrininkas išgelbėja motiną, bet, nors labai stengiasi, 
kūdikio nesuranda. 

Sukrėsta sūnelio mirties, Dolė išprotėja. Džeinė dieną ir nak- 
tį ją slaugo ir pagaliau drauge su vyru apsigyvena Brenikenų 
namuose. Lenas Berkeris, pavertęs žmoną verge,— tikras niek- 
šas. Paskendęs skolose, jis tučtuojau pasinaudoja šia situaci- 
ja: būdamas nelaimingosios beprotės globėjas, pasiglemžia men- 
ką jos turtą ir, žinodamas, kad ji vėliau paveldės didelį dėdės 
turtą, ketina uždėti ranką ir ant būsimo jos palikimo, nes Džei- 
nė — vienintelė tariamos našlės Dolės, netekusios vaiko, pa- 
veldėtoja. Milijonieriaus dėdės palikimas vieną gražią dieną 
atiteks Berkeriams. Tačiau šis planas gali sužlugti: Berkeris 
pastebi, kad Dolė nėščia. Jis laiko ją uždaręs ir, kai ji pa- 
gimdo, tuoj atsikrato vaiko — palieka jį gatvėje; taigi Džeinė, 
kaip ir anksčiau, bus vienintelė Dolės turto paveldėtoja. 

Lenui Berkeriui gresia suėmimas, ir jis pabėga, išsivesdamas 
įbaugintą žmoną. Dolės globėju tampa laivo savininkas Endriu; 
Jis atskleidžia Berkerio piktadarybę. 

Eina laikas, apie „Frankliną“ nėra jokios žinios. laivas lai- 
komas nuskendusiu. Dolė, gydyta ketverius metus, pagaliau 
atgauna protą. Ji sužino, kad vyras nuskendęs ir kad ji pa- 
veldėjusi didžiulį mirusio dėdės turtą. 

Tačiau Dolė nenori susitaikyti su našlyste ir skiria savo tur- 
tą ekspedicijoms, kurias rengia norėdama surasti vyrą ir jo 
ekipažą. Dvi ekspedicijos buvo bergždžios, bet jos padėjo su- 
žinoti, kad „Franklinas“ sudužo į Brauzo salos rifus, Timoro 
jūros vakarinėje dalyje: ten buvo rasti penkių ekipažo narių 
palaikai ir „Franklino“ varpas. Nebeliko jokios vilties. Tačiau 
misis Breniken vis galvoja apie likimą devynių ekipažo na- 
rių, išplaukusių iš San Diego. 

Žinia, kad Australijoje rastas mirštantis Feltonas, .„Frankli- 
no“ kapitono padėjėjas, duoda vilties; misis Breniken tučtuo- 
jau vyksta į Sidnėjų, kur jūrų ligoninėje merdi Feltonas. Prieš 
mirdamas jis pasako, kad jo kapitonas liko gyvas, bet pateko 
į rankas indasams, Šiaurės Australijos klajokliams čiabuviams. 
Drąsioji moteris tuoj pat surengia ekspediciją ir išvyksta iš 
Adelaidės ieškoti šios genties. 

Prie karavano prisideda junga Godifris, kažkodėl Dolei pa- 
našus į Džoną Brenikeną. Paauglys ir motina, netekusi vaikų, 
pajunta viens kitam švelnumą. 

Į nurodytą centrinės Australijos vietą, kuria keliavo misis 
Breniken, atvyksta Lenas Berkeris. Dolė nudžiunga, pamačiusi 
Džeinę, ir sutinka priimti į ekspediciją sutuoktinius Berkerius. 

Iškentę negirdėtas kančias dykumose, misis Breniken ir jos 
žmonės netenka jėgų; jie jau beveik pasiekę tikslą, bet stai- 
ga ima šėlti samumas. Lenas Berkeris tuo pasinaudoja. Jis pri- 
sigerina lydintiems negrams ir, pasigrobęs kupranugarius, ne- 
šančius maisto atsargas ir išpirką, nusigauna pas indasus ir 
išvaduoja Džoną Brenikeną. Berkeris mėgina jį nužudyti, tačiau 
tuo metu atjoja raitosios policijos būrys, sučiumpa žmogžudį 
ir išgelbėja misis Breniken ir jos kelionės draugus. Pasirodo 
Godiris, ėjęs žvalgybą, ir papasakoja Džonui Brenikenui apie 
Berkerio išdavystę. Laiku paleistas šūvis mus išvaduoja nuo 
šio bjauraus personažo. Na, o Džeinė merdėja, sužeista vyro. 
Prieš mirtį ji suspėja pasakyti, kad Godfris — Brenikenų sūnus, 
vaikas, kurį Dolė pagimdė, kai buvo išprotėjusi. 

Geografijos požiūriu šis romanas visų pirma skirtas Austra- 
lijai ir liudija, kad autorius gerai pažįsta šį žemyną. Nors 
knyga tam tikru atžvilgiu primena „Kapitono Granto vaikus“, 
tačiau reikia pažymėti, kad lordas Glenarvanas keliavo tik 
per Viktorijos provinciją, o ponia Breniken — per visą Aust- 
raliją, iš pietų į šiaurę; jos kelias ne tik ilgesnis, bet ir ki- 
toks, nes ji turėjo pakelti išbandymus Didžiojoje Smėlio dyku- 
moje. Šis romanas, galima sakyti, sukurtas moteriai išaukš- 
tinti. Dolė nepaprastai energinga; jos moteriškumas pasireiškia 
tik meile Džonui ir motinos instinktu. 

Ledi Glenarvan būdinga moters intuicija. Prie šios misis Bre- 
niken savybės prisideda ryžtingumas ir šviesus protas. Gal dėl 
kontrasto autorius sukūrė paveikslą nelaimingosios Džeinės, 
kuri neturi visų šių savybių? 

Negalima tvirtinti, kad šią istoriją autoriui įkvėpė prisi- 
minimas vaikų darželio savininkės, nepaguodžiamos jūroje nu- 
skendusio kapitono našlės. Žiulis dar buvo visai mažas, kai 
girdėjo ponios Samben aimanas. Teisingiau būtų manyti, kad 
motina vėliau jam papasakojo apie ponią Samben, negalėjusią 
susitaikyti su našlavimu, ir taip jo atmintyje atgijo ši istorija, 
pagražinta motinos vaizduotės. 

Kai kas laikė neįtikimu tą faktą, kad Dolė gimdė pati to 
nesuvokdama; tačiau autorius patikslino, jog ji ketverius me- 
tus „buvo išprotėjusi“. Čia Žiulis Vernas turėjo galvoje są- 
monės netekimą dėl protinio sukrėtimo; beliko sužinoti, ar taip 
gali būti. Paklausiau vieną psichiatrą, ir jis man atsakė tei- 
giamai. 

Šiaip ar taip, šis romanas — geras romanas, skaitytojas su 
malonumu seka jo peripetijas. 

1892 metais pasirodo gana keista knyga —, Karpatų pilis“. 

Stila — talentinga dainininkė; jos balsas žavi klausytojus. Be 
to, ji graži, net „nepaprastai graži: plaukai ilgi, geltoni kaip 
auksas, akys juodos ir gilios, jose žybčioja liepsnelės, veido 
bruožai taisyklingi, oda švelni, figūra nuostabi, net Praksitelis 
nebūtų galėjęs tobulesnės iškalti. Ši moteris — puiki artistė. ,." 

Vienas Stilos gerbėjas lanko visus spektaklius, kuriuose skam- 
ba „neapsakomo gražumo“ jos balsas; jis tartum šešėlis sekioja 
paskui ją iš miesto į miestą. Šis paslaptingas asmuo, baronas 
Gorcas, jai pasidaro nepakenčiamas. 

Jauną žavingą grafą Teleką, užvažiavusį į Neapolį, taip pat 
sužavi artistės talentas, bet dar labiau — grožis. Jis beprotiš- 
kai ją įsimyli ir pasiūlo tekėti už jo. 

Stila, „garsi artistė, tobulai reiškianti scenoje švelnius jaus- 
mus, subtiliausius sielos niuansus, nepažinojusi meilės ir no- 
rėjusi gyventi vien menu ir dėl meno“, mielai priima šį pa- 
siūlymą, nes jaunasis grafas turtingas — ji galės palikti teatrą 
ir išsivaduoti nuo įkyraus barono Gorco. Apie šią santuoką 
pasklinda gandas, ir paskelbiamas paskutinis Stilos spektaklis. 
Publika apgailestauja, kad ji išvyks, baronas niršta. 

Prasideda paskutinis spektaklis. Stilos balsas skamba dar 
gražiau, bet artistę trikdo baronas Gorcas, kurio ji neapken- 
čia. Stila nepaprastai susijaudina ir nebaigia dainuoti ,„Orlan- 
do“ finalo, tik ištaria žodžius: 

Innamorata, mio cuore tremane 
Voglio morire...— 


ir staiga griūva; jos krūtinėje trūko kraujagyslė. Baronas Gor- 
cas dingsta, pasiuntęs varžovui grasinamą laišką: „Tai jūs ją 
nužudėte!.. Saugokitės...", o grafas Telekas užsisklendžia sa- 
vo šeimos pilyje ir ten gyvena galvodamas vien apie mirusiąją. 
Po kelerių vienatvės metų, norėdamas numalšinti sielvartą, jis 

leidžiasi kelionėn; kartą jam tenka prašyti prieglobsčio Kar- 
patuose, Versto kaimo viešbutyje. Tenai jis sužino, jog šio 
kaimo gyventojai pagauti siaubo — mat senoje, apgriuvusioje 
pilyje vaidenasi; ir iš tikrųjų ten dedasi keisti dalykai. Gir- 
dėti kažkokie balsai net viešbučio salėje. Keliauninkas šaiposi 
iš šių prietarų. 

Tačiau jaunas girininkas, teisėjo Kolco dukters sužadėtinis, 
drauge su kaimo gydytoju mėgino patekti į pilį; iš tenai grį- 
žo vos gyvas, beveik paralyžiuotas, nes ant pakeliamojo tilto 
į jį trenkė kažkokia paslaptinga jėga, o jo bendrakeleivis, lyg 
įbestas į žemę, sustojo vietoje. Francas Telekas nori nura- 
minti kaimo gyventojus ir pats žada ten eiti; tada labai nu- 
stemba, sužinojęs, kad ši pilis priklauso jo varžovui, baronui 
Gorcui, kažkur dingusiam prieš keletą metų. Nuo šiolei grafas 
ima dvejoti, ar verta jam žengti šį žingsnį; kai Telekas už- 
minga, pasigirsta Stilos balsas, ir jis daugiau nedvejoja. 

Pagaliau grafas patraukia link stovinčios ant stačios kalvos 
pilies griuvėsių. Sutemsta, kol prieina prie pat jos. Ir staiga 
ant pylimo pamato kažkokią figūrą; tai Stila. Telekas nė va- 
landėlės nesuabejoja, kad artistė gyva ir yra barono rankose. 
Pakeliamasis tiltas nuleistas, ir jis nieko negalvodamas puola 
į pilį, tačiau vos žengia kelis žingsnius, tiltas pakyla. Tapęs šios 
Karpatų pilies belaisviu, grafas klaidžioja tamsių jos galerijų 
labirintu. 

Po daugybės peripetijų jam pavyksta pro siaurą plyšį pa- 
žvelgti į senos varpinės vidų; ten kalbasi baronas Gorcas su 
neatskiriamu savo draugu, nežinomu išradėju Orfaniku, kuris, 
naudodamasis elektra, sukelia paslaptingus reiškinius, nuvejan- 
čius pernelyg smalsius kaimiečius. Orfanikui paslapčia įvedus 
telefono laidą, baronas gali klausytis viešbučio nuomininkų po- 
kalbių ir gąsdinti kaimo gyventojus įvairiais balsais. Pasiklau- 
sęs Gorco ir Orianiko pokalbio varpinėje, Francas sužino ne 
tik visas jų išmones, bet ir tai, kad šiedu vyrai ketina bėgti, 
susprogdinę pilį, nes ją gali apsupti policija. Norėdamas Gor- 
cui sukliudyti išsivesti, matyt, išprotėjusią Stilą, Francas įsi- 
gauna į salę — tenai sėdi vienas baronas fotelyje priešais estra- 
dą, kurioje pasirodo Stila, dainuojanti „Orlando“ finalą. 

Jaunasis grafas puola prie Stilos, kurios akys įsmeigtos į jį, 
bet Gorcas, čiupęs peilį, iškritusį varžovui iš rankų, sušunka: 

„Tik pamėgink ją iš manęs pagrobti!“— ir smogia Stilai į širdį. 
Skambteli duždamas stiklas, ir artistė dingsta. Tai buvo tik 
jos atvaizdas! 

Rudolfas Gorcas pasako dar vieną keistą sakinį: „Stila vėl 
ištrūksta iš Franco Teleko... bet jos balsas... jos balsas pri- 
klauso tiktai man.“ 

Tą akimirką jis pasigriebia dėžutę ir išbėga iš salės, tačiau 
šūvis, paleistas vieno iš tų, kurie šturmavo pilį, sudaužo dė- 
žutę; baronas krinta į neviltį ir bėgdamas šaukia: „Jos balsą. .. 
jos balsą... jie sudaužė jos balsą!“ Tai buvo Stilos balso įra- 
šas! 

Pilies griuvėsiai susprogdinami, kaip buvo sutarę Gorcas su 
Orfaniku, ir Gorcas žūsta — jis pirmoji ir vienintelė sprogimo 
auka. Orfanikas laiku pabėga. Na, o išprotėjęs Francas be 
paliovos kartoja paskutinius „Orlando“ finalo žodžius. Tačiau 
Orfanikas Francui perleidžia išlikusius Stilos įrašus, ir klausy- 
damasis mylimos moters balso, tas atgauna protą. 

Čia kalbama apie romaną, kuriame meilė vaidina svarbiausią 
vaidmenį. Francas beprotiškai myli Stilą, myli aistringai kaip 
moterį ir atgauna protą tik todėl, kad girdi balsą, primenantį 
jam mylimą būtybę. 

Rudolfas Gorcas nėra prisirišęs prie Stilos kaip prie moters, 
jis taip pat karštai ją myli, bet myli kaip artistę. Baronas — 
tikras melomanas, įsimylėjęs balsą, „be kurio, rodos, negaili 
gyventi". 

Čia autorius, kaip žinome, mėgęs muziką, tyčia tai sugreti- 
na. Muzika jį lydėjo nuo pat vaikystės: jo seserys buvo pu'- 
kios pianistės; Ana net pasidarė virtuoze; Žiulis su Poliu taip 
pat buvo pianistai. Polis gyvenimo pabaigoje ėmė kurti malo- 
nius muzikinius etiudus. Žiuliui studijuojant Paryžiuje, arti- 
miausias jo draugas buvo muzikas Injaras. kuris, konservatori- 
joje mokęsis pas Halevi, pats tapo Šabrje mokytoju. 

Mes matėme, kaip bendradarbiavo šiedu jauni žmonės, kai 
Žiulis buvo Injaro libretistas. Jie bendradarbiavo gana glau- 
džiai, nes literatas išdrįsdavo muzikui nurodyti balsų registrą. 
Perskaitę „Kelionę į Škotiją“, kur juodu buvo nuplaukę 
1859 metais. sužinome, kad draugų tas pats skonis: jiems nepa- 
tiko tam tikros Verdžio ,,(Trubadūro“ vietos, bet jie mėgo nai- 
vias škotų dainų melodijas. 

Atrodo, tuo metu Žiuliui Vernui Injaras darė įtaką, nes, jo 
nuomone, buvo specialistas, be to, abu vienodai žavėjosi Mo- 
cartu ir Bethovenu. 

1859 metais Guno sukūrė „Faustą“, kuris pakeitė teatrinio 
meno koncepciją, padėjęs pagrindą monolitiniam choro ir Or- 
kestro skambėjimui. Jeigu teisybė, ką pasakojo mano šeima, 
Žiulis Vernas iš pradžių stebėjosi šia naujove ir tvirtino, kad 
„tai kelia didelį triukšmą!“ Jis norėjo pasakyti, kad, jo nuo- 
mone, orkestras užgožia chorą. Kyla klausimas, ar jis šitaip 
manė paveiktas Injaro, kuris negreitai priimdavo naujoves. 
Vėliau Žiulis Vernas ne tik laikė Guno didžiu meistru, bet ir 
tapo Vagnerio šalininku, kai 1861 metais Paryžiuje buvo pa- 
statytas „Tanhoizeris“. Tais pat metais Žiulis Vernas su Injaru 
buvo nukeliavę į Daniją. Muzikas iš tenai parsivežė antivagne- 
rišką operą „Hamletas“, o literatas, 1863 metais parašęs ,„Ke- 
lionę į Žemės centrą“, išleistą 1864-aisiais, pasiuntė Akselį 
plaukti į Islandiją pro Elsinoro pilį. Gal kukliai pagerbdamas 
Vokiečių kompozitoriaus kūrinį, jis tyčia pavadino ,„Valki- 
rija“ laivą, vežantį jo herojų, kuris patirs nuostabių nuotykių? 
Romane „Kapitono Granto vaikai“, pasirodžiusiame 1867— 
1868 metais, bet pradėtame 1865-aisiais, rašytojo pozicija Vag- 
nerio atžvilgiu dar aiškesnė — kompozitorius jį vadina „,nesu- 
prastu genijum'. 

Vėliau Žiulis Vernas ne taip karštai žavisi Vagneriu. 
1895 metais „Dirbtinėje saloje“ jis dar kartą Vagnerį vadina 
vienu iš didžiųjų kompozitorių, tačiau priduria, kad ,„Vagne- 
rio epidemija praeina“. Gal šio atšalimo priežastis — Vagnerio 
pozicija 1870 metų karo atžvilgiu? Būtų lengva priskirti šovi- 
nizmui tai, kas iš tikrųjų buvo evoliucija pažiūrų, kurių nuo- 
širdumu negalima abejoti, nes dėl jų nesutarė Žiulis su Poliu; 
brolis rašytoją vadino senu užsispyrėliu! Toks požiūrio į mu- 
Ziką nevienodumas dar reikšmingesnis, kad Polis, kuris, pa- 
gal šeimos kroniką, stojo prieš Vagnerį „šovinistiniais sume- 
timais“, kai Žiulis buvo Vagnerio šalininkas, 1891 metais ne- 
noromis nuėjo pasiklausyti „,„Lohengrino“. Nors buvo iš anksto 
nusistatęs prieš šią operą, „Lohengrinas“ jį užbūrė, ir jis ope- 
ros klausėsi septynis kartus iš eilės! Jo entuziazmas susidūrė 
su abejingumu Žiulio, iš pradžių buvusio Vagnerio šalininku. 

Marselis More pabrėžė, kad Žiulį Verną tiktai nustebino Ni- 
čės „Vagnerio atvejis“, išverstas Danielio Halevi ir Robero 

Dreifuso ir pasirodęs 1893 metais, o dar labiau — Guno etiudas, 
skirtas Mocarto „Don Žuanui“. Iš tiesų „„Dirbtinėje saloje“, ku- 
ri buvo išspausdinta 1895 metais ir apie kurią rašytojas ilgai 
buvo kalbėjęsis su broliu, Malekarlijos karaliaus panegirika 
Mocartui yra tik atpasakojimas nuostabių puslapių, kuriuos su- 
kūrė Guno, „didžiausias XIX amžiaus pabaigos prancūzų kom- 
pozitorius“. Ir po šiuo Mocarto išaukštinimu slypi“ išpuoliai 
prieš Vagnerį! 

Tarp autorių, kuriuos išvardijo šios salos superintendantas, 
yra Sen Sansas, Rejeras *, Ambruazas Toma, Guno, Masne, Ver- 
dis, paminėti ir puikūs Berliozo, Mejerbero, Halevi, Rosinio, 
Bethoveno, Haidno ir Mocarto kūriniai. Vagnerio čia nėra, jo 
vardą ištaria Kalistus Menbaras, pasakodamas, kad jis naudoja 
terapijoje muziką: Vagnerio ir Berliozo skiria šaltakraujams 
žmonėms, o Mendelsono ir Mocarto — sangvinikams! Taigi Vag- 
neris dar geroje kompanijoje. 

Nenustebau, radęs šio sąrašo pradžioje Rejerą, kurį Žiulis 
Vernas, anot mano tėvo, rėmė pačioje jo kūrybinio kelio pra- 
džioje, matyt, tuo laikotarpiu, kai 1858 metais buvo pastatytas 
„Sakantelos žiedas“. Tačiau Verdžio vardo paminėjimas gali 
sukelti nuostabą, nes „Kelionėje į Škotiją“ abu draugai griež- 
tai kritikavo tam tikras „,Trubadūro“ vietas. Šiaip ar taip, Ver- 
dis ir pats padarė didelę pažangą, todėl, matyt, apie „Otelo“ 
autorių rašytojas buvo kitokios nuomonės negu apie „Truba- 
dūro". 

Jau „Karpatų pilyje“, kuri buvo išleista 1892 metais, jis 
rašė, kad „kompozicijos mene italų muzika vėl pirmauja“. 
Taigi labai galimas daiktas, jog 1890 metais jis žavėjosi Verdžio 
„Otelu“, sukurtu Milane 1887-aisiais. 

Aš net manau, kad romanistas turėjo galvoje šį kūrinį, ap- 
rašinėdamas mirtį Stilos, dainuojančios „Orlando“, nežinomos 
operos, finalą, More studija patvirtino šią mano nuomonę. La- 
bai įdomu sužinoti, ką šis autorius rašo apie Žiulio Verno 
sugebėjimą numatyti naujas muzikos formas, nors kartais tas 
sugebėjimas paslėptas po humoro kauke. 

Rašytojas greitai priimdavo kiekvieną naujovę, bet labiau- 
siai jį žavėjo muzika, pasiekianti žmogaus sielos gelmes; jis 
nemėgo tokios, kuri buvo tik matematinė abstrakcija. „Širdimi, 
vien širdimi muzikantas girdi!'— rašo jis „Dirbtinėje saloje“. 

Moters grožis —, elementas“, kuris paaiškina atsirandančią 
simpatiją ir fizinį potraukį. Tačiau meilė pasidaro galinga, net 
nesutramdoma tik tuo atveju, jei perėjusi geismo stadiją, jau- 
čiama būtybei, slepiamai šio apdangalo, kad ir kažin koks gra- 
žus jis būtų. Kartais šis apdangalas, slepiantis geidulingumą, 
yra vienintelė priežastis. 

Franco Teleko meilė, matyt, kaip tik tokia, nes jį svaigina 
Stilos žvilgsnis, tas sielos veidrodis. Jos balsas jaudina, o me- 
nas, nors jis juo ir žavisi, jam ne taip svarbu, nes per pasku- 
tinį koncertą jis vos tvardosi, nori kuo greičiau išplėšti iš 
teatro tą, kuri turi tapti jo žmona, „prakeikia ilgus veiksmus, 
aplodismentus ir iškvietimus į sceną“. 

Baronas Gorcas savo ložėje taip pat apimtas nepaprasto su- 
sijaudinimo, tačiau visai kitokio; „kupinas ekstazės“ veidas 
„Mirtinai išblyškęs“, ir kai dainininkė pamato šį veidą, ją pa- 
gauna „baisus išgąstis“. Šis žmogus jai atrodo nelyginant var- 
gonininkas iš pasakos „Ponas Re Diezas ir panelė Si Bemol", 
nelyginant muzikos demonas, taip pat įsimylėjęs, bet vieną 
iš elementų, sudarančių Stilos asmenybę,— jos muzikinį talen- 
tą. Jei grafas Telekas būtų ketinęs tik vesti dainininkę, ba- 
ronas Gorcas būtų buvęs visai ramus; grafo Teleko varžovu jis 
pasidaro dėl to, kad tas nori išplėšti ją iš teatro, neleisti klau- 
sytis jos balso. Šį balsą jis pasiims užrašęs, kad Stila dainuotų 
jam vienam. 

Gal čia apologija muzikos, kuri gali visiškai užvaldyti žmo- 
gaus širdį ir įkvėpti nepaprastą aistrą? 

More puslapiai, skirti „Karpatų piliai“, man padarė didelį 
įspūdį. Šį kūrinį jis lygina su Vilje de UIl-Adano „Ateities 
Ieva“ ir mano, kad „Nepaprastų kelionių“ autorių paveikė 
„Žiaurių apsakymų“ autorius. „Ateities Ieva“ buvo išspausdinta 
1691 metais —aš turiu tą leidinį —o „Karpatų pilis“ — 
1892-aisiais, ir Žiulis Vernas, kai taisė savo knygos korektūrą, 
tikriausiai jau buvo skaitęs „Ateities Ievą“. Ir vis dėlto nega- 
lima to tvirtinti nes „Karpatų pilis“ buvo sukurta prieš 
1889 metų parodą. Tačiau šios knygos truputį analogiškos, nors 
jų siužetai ir nepanašūs. Vilje de !Il-Adanas vaizduoja kaž- 
kokį Edisoną, išradusį beveik tobulą robotą. Jo aiškinimai ga- 
na migloti, bet, nors rašytojas ir susipainiojo elektros paslap- 
tyse, atrodo, išpranašavo tranzistorius. 

Edisono išradimas šiek tiek keistas, ir autorius, mėgaudama- 

sis pastabomis apie antgamtines mediumų savybes, ypač pa- 
brėžia meilės charakterį. Moteris jam atrodo apskritai nena- 
tūrali. 

Vilje de LIl-Adanas — jautrus spiritualistas, ir jo sumany- 
mas — parodyti, kad amžinos meilės elementas slypi ne būtybės 
geidulingume, o jos ieškojime. Haladis pranašesnis už Alisiją 
Kleri, nes jo protiniai sugebėjimai, nors ir dirbtiniai, didesni, 
o lordas Evaldas iš tikrųjų pamilsta savo robotę tik tada, kai 
ši automatinė moteris per stebuklą įgyja sugebėjimą jaudin- 
tis, pasiėmusi sielą mediumo Sovanos, kuri dėl to miršta. 

„Karpatų pilis“ ne tokia pretenzinga; čia kalbama tik apie 
jau egzistuojančius balso įrašymo būdus, apie nesudėtingus 
projektorius ir ekranus, nors projekcijos ir veidrodinio ekrano 
junginys, galimas daiktas, nebuvo bloga idėja, beje, dar men- 
kai naudota. Tačiau romano pagrindinė tema — ne Orfaniko 
išradimai, o Franco ir Rudolfo jausmai. 

Vilje ypač piktinasi moters gudrybėmis, ir jo herojus ieško 
tikros moters, bet tuoj jį suvilioja kita gudrybė — inžinieriaus 
išradimas, kuris bus panašus į moterį tik savo veiksmais. Ta- 
čiau to neužtenka: reikia jai įkvėpti „gyvos“ moters sielą. Vil- 
je išvada bendresnio pobūdžio: tai, kas įsivaizduojama, rea- 
liau už pačią tikrovę. 

Problema, kurią kelia „Karpatų pilis“, ir panaši, ir skirtinga. 
Ar artistas sutampa su asmenybe? Ar gali meilė kuriai nors 
būtybei pasitenkinti meile vienai iš jos savybių, nors ir kokia 
graži būtų ta būtybė? Autorius, matyt, neišdrįso spręsti šio 
klausimo, nes neparodė Stilos jausmų — mes nežinome, ar Fran- 
cas juos pažadino. Tačiau jeigu ji sutiko sekti paskui jį, va- 
dinasi, pasirinko mylintį Žmogų, o ne savo meno garbintoją. 
Ar galima eiti toliau ir manyti — tiktai manyti, — jog ši knyga 
išreiškia autoriaus apgailestavimą, kad tik labai retai moteryje, 
nors ir kokia žavi ji būtų, randame savybių, kurių trokštame? 

„Karpatų pilis“ visiškai galėjo atspindėti Žiulio Verno jaus- 
mus, kurių analizė parodė, kokie jie sudėtingi. Ar jo prisiriši- 
mas prie damos iš Anjero nebuvo troškulio malšinimas iš dvie- 
jų šaltinių, kitaip sakant, ar neturėjo dviejų aspektų? Prisi- 
dengęs išmone, jis padalijo juos dviem skirtingiems žmonėms. 

Barono Gorco aistra, grynai artistinio ir intelektualinio po- 
būdžio, išreiškia džiaugsmą, kurį rašytojui teikė apsilankymai 
pas savo minčių patikėtinę; čia meilė ne „balsui“, 0 protui 

ir moters intuicijai. Ar grafo Teleko meilė neišreiškė emo- 
cijų, kurios galėjo sužadinti abipusį pasitikėjimą dviejų viena 
kitą suprantančių būtybių? Čia taip pat meilė, bet meilė, kuri 
negali kitaip baigtis, kaip Franco Teleko meilė Stilai. 

Kai Žiulis Vernas sėdėdavo vienas prie savo darbo stalo, 
prisimindavo gerosios patarėjos balsą; iš daug subtilesnės ne- 
gu Orfaniko garso juosta rašytojo atminties išplaukdavo pra- 
eities įrašas ir atgaivindavo jį visada drąsinusios draugės esybę. 

Gal ši knyga buvo duoklė tai, prie kurios buvo prisirišęs, 
kurią mylėjo, jai to nesakydamas ir, ko gero, neprisipažinda- 
mas net sau pačiam? Neprisipažinta meilė nei vieno, nei ki- 
to — juk Stila neparodė jausmų. 

Šios hipotezės pagrindas, tiesa, tolimas,— neišleistoje pjesė- 
je, kuriai jaunystės metais Žiulis Vernas paskyrė nemažai va- 
landų ir kuri byloja apie sudėtingą rašytojo dvasios sandarą. 
Turiu galvoje komediją, parašytą „italų stiliumi“ —,,„Moną Li- 
zą“, iš pradžių pavadintą „,„Leonardu da Vinčiu“, paskui —,,Džo- 
konda“. Joje vaizduojamas Leonardas da Vinčis, tapantis port- 
retą Džokondos, kurios mįslingos šypsenos niekas negalėjo pa- 
aiškinti. Džokondas, greičiau filosofas negu nuolankus vyras, 
pavedė dailininkui nutapyti šį kūrinį. Leonardas neskuba baigti 
paveikslo, nes modelis žavi jo protą ir talentą. Prasideda dai- 
lininko ir Monos Lizos idilė. Koketė nori kuo greičiau išgirsti 
meilės prisipažinimą, mat ir pati myli. Leonardas iš tikrųjų 
prisipažįsta ją mylįs, bet tuo metu jo dėmesį patraukia Monos 
Lizos apyrankė. Jį apima grynai meninio pobūdžio jausmas, ir 
jis pradeda apžiūrinėti šį meno kūrinį, kurio tobulumas už- 
temdė moters grožį. Mona Liza, nors truputį įsižeidusi, tuoj 
tuoj atsiduos pagundai, tačiau tą akimirką dailininko padėjė- 
jas įleidžia nepažįstamą vyriškį, kurio baisus veidas dailininką 
nudžiugina, ir jis palieka mylimą moterį — nori pasinaudoti šiuo 
modeliu ir padaryti Judo eskizą „Paskutinei vakarienei". 

Užgauta Mona Liza pareiškia, jog portretas baigtas, ir įsako 
jį išnešti, kad drauge su juo „ir jos siela apleistų šią prakeiktą 
vietą“. Vyras filosofas atgauna žmoną. Na, o Leonardas išeina 
kur akys veda, pasakęs: 


Norėčiau draugą aš kelionėje turėti, 
Zavingą idealą, kurs vargiam poetui 
Vaizduotėj, jį įkvėpdamas, vaidenas; 

Man už tikrovę daug brangesnis grožio menas! 
Ak Laura, Beatričė! Mėgdžiojo jas uoliai 
Nesyk kokia neatsargi, paika gražuolė, 
Nejausdama — deja! — jogei Petrarka, Dantė, 
Ilgėdamies jūsų skaisčiu grožiu gyventi, 

Jus giesmėse išaukštino ir apdainavo 

Vien kaip įsivaizduotą idealą žavų! 


Išsivadavęs nuo meilės ir atsidavęs kūrybai, jis apeis visą 
Italiją, tapydamas upes, miestus ir kelius, bet „prieš imdamasis 
darbuotis tokioje erdvioje scenoje, baigs Milane „paskutinę 
vakarienę". 

Taip aiškinama Džokondos šypsena, reiškianti ir švelnumą, 
ir sumišusią su gailesčiu panieką šiam prastuoliui, kuris ne- 
moka paaukoti slaptos savo svajonės dėl meilės moteriai. Šis 
pasakojimas gal paaiškina ir mūsų autoriaus asmeninį gyvenimą. 

Ar savo gyvenimo pabaigoje jis pastebėjo, kad ir pats atsi- 
sakė paaukoti savo kūrybą moters šypsenai, ir ar neišreiškė 
šio jausmo romane „Karpatų pilis“? Viename laiške, atrodo, 
rašytame 1889 metais — mat jame Eceliui pataria 1890-aisiais 
apsiriboti „Sezaru Kaskabeliu“, o „Karpatų pilį“ palikti 1891 me- 
tams,— paaiškėja, kad šis romanas sukurtas jau seniai, 1889 
ar 1888 metais. Moteris, kuri buvo Stilos prototipas, mirė, ma- 
tyt, apie 1886 metus. 


XLII SKYRIUS 
DIDŽIOJI AZIJOS MAGISTRALĖ 


Įdomi kelionė nuo Kaspijos jūros iki Pekino drauge su žurna- 
listų Klodijum Bombarnaku (1892) 


1873 metais surengusi kampaniją, Rusija nuramdė Turkes- 
taną; rusų armija žygiavo per dykumas, kad galėtų užimti Chi- 
vą, bet ją užėmus, ši nerami vietovė dar nebuvo užkariauta. 
Karas baigėsi tik 1884 metais. 

Norėdamas aprūpinti rusų kariuomenę maistu, generolas 
Anenkovas prie Persijos kalnų per šešių šimtų kilometrų dyku- 
mą nutiesė geležinkelį, jungiantį Kaspijos jūrą su Kizyl Ar- 

vatu. Šis geležinkelis buvo tiesiamas neapsakomai sparčiai, — 
tai nustebino net amerikiečius, — po aštuonis kilometrus per 
dieną. 

Pirmas ruožas, baigtas per dešimt mėnesių, buvo pradėtas 
naudoti :1881 metais; pirmas garvežys įvažiavo į Mervą po 
penkerių metų, 1886-ųjų liepos 14 dieną, o po pusantrų metų jį 
sveikino Samarkandas. 

1886 metais buvo kalbama vien apie rusų karo inžinierių 
žygdarbį, ir tai negalėjo nesužadinti rašytojo vaizduotės. Rusai 
nutiesė geležinkelį iš Kokando iki Andižano ir Kamagano — 
niekas nedraudė manyti, kad geležinkelis bus nutiestas ligi pat 
Kinijos ir net toliau. 

Žurnalistui Klodijui Bombarnakui buvo pavesta parašyti Ie- 
portažą apie Didžiąją Azijos magistralę, kuri bus Užkaukazės 
geležinkelio tęsinys už Kaspijos jūros,— taigi tiesioginiu trau- 
kiniu bus galima nuvykti iš Europos į Pekiną. Tokio geležin- 
kelio dar nėra, bet autorius vaizduojasi, kad jis nutiestas. 

Jo siūlomas kelias eina jau esančia linija iki Taškento, pas- 
kui iki Kokando. Toliau egzistuoja tik rašytojo vaizduotėje; 
traukinys rieda nenurodytu slėniu, paskui kerta Pamyro plyn- 
aukštę, kurios vidutinis aukštis — daugiau kaip 3000 metrų. 
Autorius pabrėžia, kad kliūtys, kurias turėjo įveikti geležin- 
kelio tiesėjai, iš tiesų buvo didelės. 

Didžioji Azijos magistralė pasiekia Kašgarą, o tai reiškia, 
kad ji eina per Naryno ir Kar Darjos slėnius ir pro 2000 met- 
Ių aukščio kalnagūbrius. Taigi traukinys toliau važiuoja per 
Sučžou, Lančžou, Taijunį ir Tenczinį iki pat Pekino, palikęs 
6000 kilometrų kelią! Kelias, galima sakyti, truputį fantastiš- 
kas, ir sunku jį pasekti žemėlapyje. 

Šią ilgą kelionę pagražino įvairiausi nuotykiai, keliantys 
džiaugsmą reporteriui, kuriam trūksta medžiagos. Mervoje 
į traukinį įlipa dar vienas keleivis — Faruskiaras, išdidus mon- 
golų didikas, Didžiosios Azijos magistralės valdybos direkto- 
rius. Toje pačioje stotyje prie sąstato prikabinamas vagonas, 
kuriame, saugomas šešių persų agentų, vežamas didžiojo man- 
darino kūnas. 

Reporteris telegrafu praneša šią žinią savo laikraščiui, ku- 
ris atsako, labai jį sutrikdydamas, jog visi Paryžiaus laikraš- 
čiai jau rašė apie šį vagoną: ten vežamas ne didžiojo manda- 
rino kūnas, o imperatoriaus iždas! 

Dėl šios aplinkybės kelionė pasidaro pavojinga, kai trau- 
kinys įlekia į Kinijos teritoriją. į rajoną, kuriame siautėja 
mongolų banditas Ki Czanas. Iš tikrųjų, žinodamas, kad Gobio 
dykuma negyvenama, jis užpuola traukinį; keleiviai pradeda 
šaudyti; juos išgelbėja ponas Faruskiaras, nužudęs Ki Czaną. 
Taigi iždą pavyksta apsaugoti nuo išgrobstymo — tuo, atrodo, 
labiausiai rūpinasi šis sąžiningas direktorius. 

Iš mūsų žurnalisto kronikos sužinome apie kitą personažą, 
Iastą vienoje bagažo vagono dėžėje. Tai jaunas rumunas, pa- 
siuntęs save pagal bagažų tarifą į Pekiną, kur turi susitikti 
su sužadėtine. 


Didžioji kelio dalis užpakalyje. Bombarnakas, einantis ap- 
lankyti rumuno jo dėžėje, atsitiktinai išgirsta pono Faruskiaro 
ir jo kelionės draugų mongolų pokalbį; didvyriškasis direkto- 
rius — banditas, varžovas Ki Czano, kuriuo jis atsikratė. Fa- 
ruskiaras ketina papjauti mechaniką ir mašinistą, o vienas iš 
jo bendrininkų turi perkelti iešmą, nuvesti traukinį nebaigtu 
Nankino keliu iki tiesiamo viaduko ir nudardinti į prarają. 
Įvykus katastrofai. jis galės pasičiupti iždą. 

Tai sužinojęs, jaunasis keleivis, važiuojantis slapčia, nedve- 
jodamas įsigauna į garvežį. Jis nežino, kaip sustabdyti trau- 
kinį ir nusprendžia didinti garo slėgį tol, kol sprogs katilas. 
Traukinys sustoja. Faruskiaras ir jo bendrininkai dingsta; ne- 
bėra ir pasiaukojusio jaunojo rumuno. 

Ištiktas katastrofos traukinys velkamas iki pat Pekino. Dėžė 
atiduodama tai, kuriai buvo skirta, bet kelyje, susidūrus su 
sunkvežimiu, ji suskyla ir... iš jos išlipa tas pats jaunuolis. 
Vadinasi, jis laiku iššoko iš garvežio ir įlindo į savo slėptu- 
vę! Imperatorius, džiaugdamasis, kad atgavo iždą, atsilygins 
jam už didvyriškumą, ir jis ves savo tėvynainę. 

Operacija, kurią rumunas atliko stabdydamas traukinį, gal 
truputį neįtikima, bet ji galėjo sujaudinti Le Magasin d Educa- 
lion et de Rėcrėation skaitytojus. Iš tikrųjų knyga nėra labai 
įdomi, gerai, kad autorius įkvėpė šiek tiek gyvybės šiai ilgai 
kelionei traukiniu. 

Klodijaus Bombarnako užrašų knygutėje yra nuostabių do- 
kumentinių žinių. Autorius remiasi šaltiniais, ir aš nustebau, 
kaip jam pavyko suieškoti tiek smulkmenų apie vietovę, kuria 
ir Man pačiam teko domėtis... 

Tam tikru atžvilgiu šis romanas panašus į Guide Bleu („Žyd- 
rąjį gidą“), nes jame aprašomi ne tik geografiniai savitumai, 
bet ir papročiai, pravažiuoti miestai, jų gyventojai, drabužiai — 
visko čia yra. 

Juokaujama forma pasakojama ir apie Anglijos ir Rusijos 
varžybas, labai aktualias tuo metu. 

Anglų keliautojas, paniuręs ir pasipūtęs, atstovauja nepa- 
kenčiamam net jo tėvynainiams tipui, kurį pliekia Dikensas, 
Tekerėjus ir kiti. Tais laikais būtent tokie džentelmenai buvo 
kalti dėl visiškos Jungtinės karalystės izoliacijos. Prireikė iš- 
tiso šimtmečio ir dviejų karų, kad tas Britanijos tipas išnyktų! 

Grįždamas prie mūsų temos, noriu pažymėti, jog šis kūri- 
nys labai įdomus ir tuo, kad byloja apie nevystančią rašytojo 
jaunystę. Gyvas stilius rodo, kad autorius ne toks senas, ko- 
kiu save laiko, ir kad amžius pakeitė tik jo kūną. 


XLII SKYRIUS 
„MAĄŽYLIS“ 


Nauji rūpesčiai dėl Mišelio. „Mažylis“, romanas pagal Dikensą, 
pasakojantis apie Airiją (1893). „Ponas Antiferas“ (1892), ale- 
goriškas pasakojimas, kur autoriaus nuotaika šiek tiek pasilaiso 


Nors Žiulio Verno sveikata vis blogėja, jis laiko garbe lei- 
dėjui įteikti du tomus per metus. Beje, rašytojas labai pra- 
lenkė sutarties nustatytus terminus, ir jo įsipareigojimai dau- 
giau moralinio pobūdžio negu realūs. Žiulio Verno darbą sun- 
ku sekti: jis kuria naują romaną ir taiso atiduotų spausdinti 
knygų korektūras. 1891 ir 1892 metais vėl peržiūrinėja parašy- 
tų 1889-aisiais romanų „Misis Breniken“, ,,„Klodijus Bombar- 
nakas“ ir „Karpatų pilis“ skiltis. Jis nekuria dviejų tomų tuo 
pat metu, kaip su nerimu manė Ecelis tėvas, — vieną rašo, ki- 
tus taiso. Nuostabu, kad šis ligotas žmogus pajėgia punktua- 
liai atlikinėti savo, Miesto tarybos patarėjo ir delegato į Se- 
natą, pareigas, be to, pirmininkauti konkursams, premijų 
skirstymui ir t. t. Nors Žiuliui Vernui tik šešiasdešimt ketve- 
ri metai, jį kamuoja visokios ligos, svaigsta galva — kartą vos 

neiškrito iš karietos. Pastangos jam brangiai atsieina, bet ka- 
dangi jis stiprus iš prigimties, negali nieko neveikti. Randa 
laiko reguliariai lankytis Amjeno akademijoje, sako tenai kal- 
bas ir net tampa jos prezidentu. 

Tačiau Žiulio Verno širdyje kaupiasi kartėlis: praėjo laikai, 
kai jo knygos žadindavo iš apatijos publiką; rašytojas jaučia, 
kad ji pradeda jį užmiršti ir darosi abejinga jo kūriniams. 

„Negalima tuo pat metu gyventi ir dabartyje, ir praeityje. 
Reikia būti filosofu,— daro jis išvadą.— Viskas aišku: aš gy- 
venu provincijoje ir nekviečiu kritikų pietauti. Bet kaip ga- 
lėčiau dabar juos kviesti?“ 

Užtat Žiulis Vernas su džiaugsmu konstatuoja, kad sūnus 
rimtėja, nes žavinga žmona tvirtai laiko jį rankose. Rašy- 
tojas prisiriša prie šios šeimos. Nuvykęs į Paryžių, apsistoja 
Pereiro bulvare pas vaikus. Jį nuramina ilgi vakarai, praleisti 
drauge su fantazuotoju sūnum ir šviesaus bei praktiško proto 
marčia; tenai jis būna iškalbingas ir sąmojingas, tartum atsi- 
dūręs savo jaunystės atmosferoje. Jam apie kojas bėgioja du 
anūkai, ir jis pradeda jaustis esąs senelis. Tačiau rūpesčių 
netrūksta. Jo pečius užgula nauja atsakomybė, mat Mišelis, 
nors ir stengiasi, negali išsisukti iš keblios padėties: jis ga- 
mina kaloriferius; aparatas puikus ir labai sumaniai padarytas, 
bet parduotuvėje Italų bulvare jo niekas neperka. Ir nors Mi- 
šelis uoliai darbavosi, — tėvas turėjo už tai jį pagirti — nieko 
nelaimėjo. Taip pat nesėkmingai mėgino atsigriebti gaminda- 
mas dviračius — čia vėl pasielgė neapdairiai: jo dviračiai buvo 
sunkūs, su spalvotais rėmais ir dideliais ratais, kelioniniai dvi- 
račiai, kuriuos žmonės pamėgo praėjus daugeliui metų, o tada 
buvo madingi lengvi dviračiai su juodais rėmais ir mažais 
ratais! 

Tuo metu šis biznis dar ne visai buvo sužlugęs, bet padėtis 
kėlė nerimą; tėvas būgštavo dėl sūnaus drąsos ir dėjo viltis 
į savo leidėjo perlaidas. 

„Karpatų pilis“ patiko Eceliui; rašytojas skaito korektūrą, 
dirba dešimt valandų per dieną, nes jam reikia rašyti ,,„Bom- 
barnaką“. „Karpatų pilis“, autoriaus nuomone, „„daug roman- 
tiškesnė knyga už viską, ką yra sukūręs“. Ar ji patiks L'Illust- 
ration skaitytojams? Jis nori, kad šis romanas pasirodytų tik 
1892 metais — taip ir bus,— nes negali ir, be to, neturi iš- 

spausdinti daugiau kaip du tomus per metus, kitaip greitai 
išsikvėps. 

„Mišelio reikalai, — rašo Žiulis Vernas,— labai prasti... Ma- 
nau, kad visi pinigai (30 000 frankų) žuvę! 

Mišelis daug dirbo, bet to neužteko... Argi jam imtis pra- 
monės, daryti biznį? Tiek visko atsakęs, negalėjau neleisti iš- 
bandyti jėgų šioje srityje. Tačiau šis bandymas pragaištingas 
ir jam, ir man.“ 

Gal Žiulis Vernas rašo apie nepaprastą savo „Mažylio“ sėk- 
mę — romaną, įkvėptą Dikenso, manydamas, kad norint pasiekti 
gerų rezultatų komercijoje ir pramonėje, reikia turėti ypatingų 
polinkių ir būti atsargiam ir atkakliam? Mes drauge su juo 
gailimės šio trimečio airių vaiko, visų apleisto ir mirštančio 
nuo išsekimo narvelyje, kuriame jį laiko lėlininkas, kad vai- 
dintų voverę, atgyjančią nuo rimbo kirčių. Paskui šis našlai- 
tis pabėga iš vargingos trobelės piktos senės, marinančios badu 
vaikus, kuriuos jai patikėjo maitinti prieglauda, ir patenka 
į Iragged school — visuomenės atstumtų driskių mokyklą. 

Tik kilus gaisrui berniukas išsivaduoja iš ragged school; 
jį priglobia lengvabūdė aktorė ir, pasidžiaugusi du mėnesius, 
net užmiršta, kad jis egzistuoja. Tada jį pasiima į savo šeimą 
geraširdis fermeris. 

Ketverius metus berniukas, ištvermingas kaip reta, nepa- 
prastai sąžiningai atlikinėja visus darbus. Kai jam sukanka de- 
vyneri metai. Airiją ištinka badas. Fermeris neįstengia sumo- 
kėti nuomos ir išvaromas iš namų; Mažylis negali jo surasti. 
Ir šit jis vėlei vienišas, tik turi Berką, fermerio šunį. Su še- 
šiais pensais kišenėje Mažylis nuvyksta į Niumarketą ir ten, 
anksti pasireiškus komerciniam instinktui, šiek tiek užsidirba 
pardavinėdamas praeiviams degtukus. Radęs gatvėje piniginę 
su šimtu svarų sterlingų ir dokumentais, jis nedvejodamas nu- 
neša ją savininkui, pasipūtusiam lordui Pibornui. Tas neparodo 
dėkingumo, bet paima jį savo keturiolikmečiui sūnui, grafui 
Eštonui patarnauti. Po dviejų mėnesių Mažyliui tenka bėgti iš 
šios pilies, nes jo plebėjiškas šuo papjovė jį užpuolusį aris- 
tokratišką pointerį. Šį kartą Mažylis turi pinigų — sutaupė ke- 
turis svarus septyniolika šilingų ir šešis pensus! Todėl imasi 
globoti septynerių metų berniuką, kuris išbadėjęs mėgino nu- 
siskandinti upėje, tačiau Berkas jį ištraukė iš vandens. 

Mažyliui „ištyrinėjus turgų“ Korke, abu vaikai pradeda ten 

sėkmingai pardavinėti laikraščius, tvarkaraščius, pigias knyge- 
les, be to, degtukus ir tabaką. Mažylis uoliai skaičiuoja savo 
pajamas ir netrukus surenka daugiau kaip trisdešimt svarų 
sterlingų. Įsigiję lengvą dviratį vežimuką, berniukai vežioja 
prekes žmonėms į namus, ir kadangi tai pelninga, jiems pavyks- 
ta nukeliauti į Dubliną, labiau atitinkantį jų poreikius. Šiame 
dideliame mieste Mažylis atidaro kuklią krautuvėlę, kuri vė- 
liau suklesti ir pasidaro madinga. Jis prisiperka daugybę pre- 
kių ir vežasi burlaiviu, bet, deja, laivas ima skęsti, ekipažas 
jį apleidžia, tačiau Mažylis jame pasilieka ir išgelbėja savo 
prekes. Banke jo vardu atidaroma sąskaita tokia didelė, kad 
jis gali paremti tuos, kurie jam pagelbėjo vaikystėje; taigi 
fermeriui, kadaise jį priėmusiam į savo namus, jis padovanoja 
žemę, iš kurios šis buvo išvarytas. 

Šit kokia sentimentali istorija. Sako, nuobodi, bet aš taip 
nemanau, nes prisimenu, kaip susijaudinęs ją skaičiau būdamas 
dvylikos metų. Žinoma, šiandien mano širdis sudiržusi, ir jos 
negali sugraudinti šis naivus pasakojimas. Beje, turiu padaryti 
išlygų. Knygą sudaro trys siužetinės linijos: pirma — našlaičio 
vaikystė, antra — airių klausimas ir trečia — britų galvosena. 
Pirmąja linija rašytojas nenuėjo toliau už Dikensą. Žinoma, 
gindamas nelaimingus vaikus, Žiulis Vernas šiek tiek perdėjo, 
nes norėjo pasmerkti piktavalius, kurių aukos buvo maži pa- 
mestinukai. 

Na, o apie Airiją noriu pasakyti štai ką: nors ir kažin kokia 
užmarši būtų žmonija, kiekvienas žino, kad šios šalies padėtis 
buvo nepaprastai dramatiška. Home-Rule (savivaldybės) klau- 
simas buvo itin rimtas, dėl ekonominių sunkumų didėjant re- 
liginio pobūdžio keblumams. Istoriniu požiūriu 1875 metų Ai- 
rijos padėties aprašymas, mano nuomone, naudingas — mums 
padeda suvokti įvykius, kurie ir dabar jaudina šią salą, ligi 
šiolei padalytą į dvi skirtingas savo dvasia zonas. Neužmirš- 
damas, kad Prancūzijos respublika buvo nusiuntusi jiems į pa- 
galbą Ošą*, Žiulis Vernas, kaip tikras prancūzas, aišku, pa- 
lankus airiams. Jis apgailestauja, kad Didžioji Britanija jų ne- 
supranta ir kad jos aristokratija, liberali ir Anglijoje, ir Ško- 
tijoje, engia airius. Todėl, rašytojo manymu, šioje saloje reikia 
padaryti daugiau socialinių reformų negu politinių. Ten tebe- 
buvo feodalinė santvarka, ir žemė priklausė lendlordams. Be 
to, lordai, gyvenantys Anglijoje ir Škotijoje, nepalaikydavo 

jokio kontakto su žemės nuomotojais: jie pavesdavo middlemen 
(tarpininkams) išnuomoti žemę, o šie pasikliaudavo valdyto- 
jais — taigi žemės savininkas nuomotojui buvo nepasiekiamas. 
Šią sistemą ir kritikuoja Žiulis Vernas. Jo nuomone, lendlordų 
absenteizmas — pagrindinis trūkumas. ,„Užuot ištiesusi ranką, 
aristokratija tempia vadžias. Ko gero, gali įvykti katastrofa; 
kas sėja neapykantą, pjaus sukilimą.“ Šį išmintingą ir pagrįstą 
įspėjimą patvirtino tolesnė įvykių eiga. 

Trečiojoje linijoje —to laikotarpio anglų aristokratija; jos 
bruožus rašytojas vaizduoja karikatūriškus, bet tai daugiau tik 
Britanijos ponų ydos. Be galo didžiuodamasis savo protėvių 
kilmingumu, lordas Pibornas nuoširdžiai gailisi feodalų buvu- 
sių privilegijų ir niekina visus, kurie negali susilyginti su 
juo aukšta kilme. Net jo šeimos gyvenimas pajungtas išėju- 
sioms iš mados etiketo taisyklėms. Šis pasipūtęs personažas 
mums atrodo juokingas, o jo sūnus — kvailiukas; tai patvirti- 
na net kalnas, kurio aidas jam atliepia. 

Mažylio — Little boy ir CO — reikalai klesti, Mišelio vis blo- 
gėja. Jis likviduoja savo įmonę ir parduoda paskutinius kalo- 
riferius. Eceliui tenka žurnale Le Magasin d Education et de 
Rėcrėation išspausdinti reklaminius prospektus, kad Mišelis ga- 
lėtų baigti šį „pragaištingą ir beprasmišką biznį“. Jam ką tik 
gimė trečias vaikas, bet tai padėties nepataiso. 

Senasis pasakotojas, kaip ir anksčiau, dirba, nors svaigsta 
galva ir blogėja regėjimas. Jis parašo ,„Dirbtinę salą“ ir ke- 
tina ją pasiųsti broliui, kad tas patikrintų techninius duomenis. 

Valandą pavaikščiojus, rašytojui pavargsta kojos; jis be- 
veik nejuda. 

1893 metų birželio mėnesį Žiulis Vernas atlaikė sunkų iš- 
bandymą: 

„Ištisą mėnesį pas mus viešėjo Mišelis su šeima, — rašo jis 
broliui.— Jo žmona puikiai išauklėta, vaikai taip pat. Bet Le- 
fevrai nepanorėjo su jais pasimatyti ir pakurstė taip daryti 
netikrus mūsų draugus. Tikri mūsų draugai — Labe ir Pensarai. 
Patikėk, mes niekam netroškome užkarti jaunosios poros. Tu 
juk žinai mano nuomonę šiuo klausimu. Bet jei Lefevrai ir kiti 
mano atlikę pareigą, mes esame įsitikinę, kad atlikome savąją. 
Jų vaikas sirgo, reikėjo pakeisti aplinką, ir jie atvežė jį čio- 
nai; protingi ir geros širdies žmonės mums pritarė, o kvailiai 
tegu eina po velnių!“ 

Šis absurdiškas ir, šiaip ar taip, netaktiškas elgesys, matyt, 
ne tik pablogino Mišelio ir Siuzanos Lefevr šeimų santykius, 
bet ir jos patėvis, ir motina buvo užgauti. Onorinos dukterys 
buvo podukros garsiajam jos vyrui, bet jis visada su jomis 
elgėsi kaip su savomis. Gimus Mišeliui, jos atsidūrė aRtrame 
plane ir dėl to jautėsi nuskriaustos. Ir kadangi Mišelis buvo 
įnoringas vaikas, Siuzafha manė galinti parodyti savo pranašu- 
mą prisidengusi konformizmu. Aš labai nuliūdau, radęs tarp 
ponios Alot de la Fiuji dokumentų pono Fransi, antrosios Ono- 
rinos dukters Valentinos vyro, tulžingą laišką; jame buvo vi- 
siškai tokie pat priekaištai. Šis šeimos konfliktas nebūtų vertas 
jokio dėmesio, jei laiške nebūtų tvirtinama,— o tai duoda peno 
visokiems prasimanymams,— kad mūsų šeimoje buvo kažkokia 
paslaptis ir todėl slepiame savo archyvus. Štai kodėl atsklei- 
džiau šią paslaptį — jos banalumas nuvils smalsuolius. Na, o 
archyvų neturime, ir aš dėl to labiausiai kremtuosi. Žiulis 
Vernas, pasibjaurėjęs šio „gyvačių kamuolio“, Fransua Moria- 
ko žodžiais tariant, reginiu, sunaikino savo dokumentus, ma- 
nydamas, kad visa, kas išliks po jo mirties, gali tik sukelti 
kivirčus. | 

1893 metų rugpjūčio mėnesį, „atlikęs prieš urną patarėjo 
pareigas“, nusikamavęs tėvas išvažiavo pas žmoną. Onorina 
jau buvo Furberi, kur Mišelis turėjo išsinuomojęs nuošalų na- 
mą, stovintį toliau nuo kaimo; prie šio namo su sodu stovėjo 
ierma. Koks džiaugsmas buvo vaikams žiūrėti į arklį, kantriai 
einantį ratu kuliamosios mašinos manieže! O dar didesnis 
džiaugsmas buvo traukti į pliažą netoliese, tuo metu visai tuš- 
čią! Kelias į pliažą ėjo dauba, ir jūra pasimatydavo vos tik 
aplenkdavai vilą Emilio Beržera, Teofilio Gotje žento, kuris 
buvo vedęs jo dukterį, rašytoją Juditą Gotje. 

Prie namo buvo pristatytas nedidelis paviljonas atvažiavu- 
siems draugams. Nors name buvo nemažai kambarių, bet, gali- 
mas daiktas, Žiulis Vernas šiame paviljone dirbo. Romanistui 
taip patiko Furberi, kad atvykęs dešimčiai dienų, išbuvo mė- 
nesį. Man atrodo, jog kaip tik nuo tada rašytojas be galo 
prisirišo prie sūnaus šeimos. Šiaip ar taip, tenai jis baigė pirmą 
„Pono Antifero“ tomą. Grįžęs neilgai pabuvo Amjene ir „kartu 
su Onorina išvyko į Havrą, paskui į Kaną ir Sen Malo“; ši 
turistinė kelionė byloja, kad Žiulio Verno geresnė sveikata — 
fizinė ir moralinė. 

Tačiau atokvėpis trunka neilgai, ir drauge su rudeniu ateina 
nemalonumai. Jis gauna pusmečio algalapį: „„Aš nusiminęs — 
knygų, į kurias dėjau viltis, ,,„Bombarnako“ ir ,Karpatų pi- 
lies“, publika nenori skaityti! Mane apėmė neviltis. Aišku, 
pasisekimas neamžinas — žinau... bet neužbaigiau savo gyve- 
nimo darbo — neaprašiau visos Žemės.“ 

Ir vis dėlto „Dirbtinė sala“ ir „„Antiferas“ baigti. Rašytojas 
neišleidžia iš akių ir rengiamo spaudai tomo novelių, iš ku- 
rIių viena. —,,Ponas Re Diezas ir panelė Si Bemol“ turi pasi- 
rodyti Le Figaro illustrė kalėdų numeryje. Atrodo, labiausiai 
rašytojas graužiasi dėl to, kad kritika neatkreipė dėmesio į 
„Bombarnaką“ ir „Karpatų pilį“. Tokia pažiūra, ypač į pasta- 
rąją knygą, šiandien mus gali stebinti, nes šis kūrinys liudija, 
kad autorius ėmėsi naujo žanro ir kad tai suartino jį su Lot- 
reamonu ir Vilje de I'Il-Adanu, siurrealizmo pradininku. 

Tiesa, abu šie rašytojai buvo nesuprasti. Prityrusiems kriti- 
kams Žiulio Verno knyga „Karpatų pilis“ turėjo būti bent 
įdomus signalas, bylojantis, jog mūsų literatūroje vyko per- 
mainos. Tas faktas, kad Le Magasin d'Education et de Rėcrėa- 
tion autorius parašė tokį kūrinį, turėjo juos sudominti, Šį ty- 
lėjimą galima paaiškinti nepaprastomis autoriaus pastangomis 
neužgauti Ecelio leidyklos klientūros drovumo: „Siunčiu Jums 
„Karpatų pilies“ skiltis, perskaičiau labai atidžiai. Manau, jose 
nėra nieko, kas galėtų šokiruoti Magasin skaitytojus: rašiau 
kuo santūriau ir glausčiau apie herojaus ir dainininkės meilės 
istoriją.“ 

Greitai jis baigia „Poną Antiferą“, numatytą 1894 metams, 
ir pradeda rašyti 1895 metų knygas! 

Pirmieji trys ,„Antifero“ skyriai — prologas; čia pasakojama, 
kaip 1831 metais Kamilk-paša išvyko ieškoti nežinomos sale- 
lės, nes jį, otomanų valstybės draugą, puldinėjo pusbrolis Mu- 
radas, ginantis Mechmeto Ali pretenzijas. Jis turėjo palikti 
Siriją, todėl nusprendė paslėpti saugioje vietoje savo turtą — 
brangakmenius — nuo Murado ir jo valdovo. 

Toma Antiferas, išgelbėjęs Kamilk-pašą 1799 metais, kai Bo- 
naparto įsakymu buvo žudomi prie Jafos paimti belaisviai, 
gavo iš jo laišką 1842-aisiais; jame buvo nurodyta platuma 
salelės, kurioje Kamilk-paša laikė paslėpęs brangenybes, o il- 
guma turėjo būti vėliau pranešta. Praėjo dvidešimt metų; Toma 
mirė; jo sūnus Pjeras Servanas Malo, tarnavęs kapitonu kabo- 

tažiniame laive, išėjo į pensiją: dabar jis ponas Antiferas, 
juokingas žmogus, kurio nuolatinį jaudinimąsi ir užsispyrimą 
dar labiau ryškina nesudrumsčiama ramybė jo draugo Žilda 
Tregomeno, buvusio laivo savininko. Ponas Antiferas gyvena 
drauge su seserimi Nanona, jos dukterim Enogata ir savo už- 
augintu našlaičiu sūnėnu Žiueliu. Pusseserė ir pusbrolis, toli- 
mojo plaukiojimo kapitonas, susižadėję. Šių mielų žmonių gy- 
venimas tekėtų ramiai, jei ponas Antiferas liautųsi pykęs, o jis 
širsta, kad nesužinojo ilgumos ir negali surasti salelės, kur 
paslėptos brangenybės; platumą jis jau žino, tik nekantriai 
laukia Žmogaus su pranešimu apie ilgumą. 

1862 metais pagaliau atvyksta pranešėjas — Kairo notaras, 
vykdantis paskutinę valią pašos, kuris mirė 1852-aisiais, aš- 
tuoniolika metų kalėjęs tvirtovėje, kur buvo uždarytas Mech- 
meto Ali įsakymu. Belaisvio testamente nurodyta salelės ilguma 
ir notarui pavesta pranešti ją ponui Antiferui, Toma įpėdi- 
niui. Įgąsdintas Sauko, mirusio Murado sūnaus, kurį pristato 
kaip klerką, notaras Omaras mėgina sužinoti iš pono Antifero 
jo paslaptį, neatskleidęs savosios. Bet nieko nepešęs, atlieka 
jam pavestą misiją. Tada ir pradedama ieškoti brangenybių. 
Ponas Antiferas, netekęs galvos dėl netikėto turto, neleidžia 
Žiueliui vesti Enogatos — mano, kad jie gali gauti geresnę 
porą. 

Žinant koordinates, suieškoma salelė, bet tenai randamas 
tik dokumentas, nurodantis antros salelės ilgumą, ir mūsų he- 
rojus turi keliauti pas vieną Tuniso bankininką sužinoti pla- 
tumos! Tas prisijungia prie brangenybių ieškotojų būrio, vyks- 
tančio į Gvinėjos įlanką, į salelę Nr. 2. Vėl nusivylimas. Jie 
siunčiami į Edinburgą pas dvasiškąjį tėvą Tirkomelį. Šis do- 
ras žmogus iš kilniaširdiškumo sunaikino patikėtą dokumentą, 
bet, laimė, išsitatuiravo ant peties ieškomąją platumą! 

Mūsų keliauninkai nusigauna iki pat Špicbergeno, tačiau ten 
randa vien dokumentą, kuriame pranešama, kad jų vargai baig- 
sis sėkmingai, jeigu suras paskutinę salelę, kurios vieta nu- 
sakoma keletu žodžių, bet raidės išplautos lietaus, ir galima 
įskaityti tik štai ką: ,„,„.. geometrijos dėsnis... polius.“ 

Belieka grįžti į Sen Malo. Ir tada naivioji Enogata, paga- 
liau ištekėjusi už Žiuelio, pasako, kad jie keliavo ratu, ir to- 
limojo plaukiojimo kapitonui kyla mintis, jog ieškomoji vie- 
ta — šio rato polius. 

Visi nepaprastai nustemba, kai Antiferas, sužinojęs pasku- 
tinės salelės vietą, lieka abejingas ir sarkastiškas. 

Paskutinė kelionė nuves brangenybių ieškotojus į jūrą ne- 
toli Sicilijos, kur labai neilgai buvo Džulijos sala, dabar ap- 
semta vandens! 

Šis romanas — iš tikrųjų alegoriškas, tačiau linksmas pasa- 
kojimas; gal jis būtų įdomesnis, jei veiksmas vystytųsi grei- 
čiau ir būtų vienas tomas, o ne du; jis buvo ištęstas ne tik 
todėl, kad tai buvo naudinga Le Magasin d Education et de 
Rėcrėation, bet ir todėl, kad Žiulis Vernas norėjo įjungti į pa- 
sakojimą žinių apie primirštą Mechmeto Ali valdymo periodą. 
Šiaip ar taip, iš teksto matyti, jog autorius romaną rašė gerai 
nusiteikęs. 


PENKTA DALIS 


XLIV SKYRIUS 


DIRBTINĖ SALA 


Romanas apie linksmus milžiniškos dirbtinės salos milijardierių 
vaidus (1895) 


Tokia pat gera nuotaika matyti romane „Dirbtinė sala“, baig- 
tame lapkričio mėnesį. Mintis sukurti dirbtinę salą kilo ne 
vien Žiuliui Vernui, bet idėja padaryti ją judamą pritaisius 
laivasraigčius buvo originali. 

Šitaip patobulinus dirbtinę salą, ji galėjo plaukti tropinė- 
mis zonomis abipus pusiaujo, kad jos gyventojams būtų am- 
žinas pavasaris. Autorius, kaip paprastai, remiasi fantazija tiek, 
kiek ji atrodo įtikima ir net beveik įgyvendinama. Jis rimtai 
išnagrinėja ir pasiunčia broliui savo projektą, norėdamas su- 
žinoti, ar tokia mašina atitinka technikos dėsnius. 

Rugpjūčio mėnesį šis darbas labai pasistumia į priekį, o kitą 
vasarą Polis gauna pirmos dalies skiltis. „„Kartoju tau,— rašo 
jam Žiulis, — kad, mano nuomone, antras „Dirbtinės salos“ tomas 
daug įdomesnis už pirmą. Jei suklydau rašydamas apie salos 
gramzdą, tonažą, arklio jėgas, nurodyk teisingus skaičius.“ 

Atsakydamas į brolio pastabas, Žiulis Vernas 1894 metų 
rugsėjo mėnesio 26 dieną rašo kitą laišką: 

„Mielas Poli, nedelsdamas atsakau į tavo laišką; būtinai at- 
sižvelgsiu į tai, ką man pranešei apie Standart Ailendo inkaro 
nuleidimą, kitas vietas pataisiau pagal tavo nurodymus. 


Atsižadėjau vienodos temperatūros, nes kitaip padaryti ne- 
galėjau. Beje, yra vienas būdas: būtų galima salą laikyti pa- 
stoviu atstumu nuo saulės ir užpakaly jos, traukiantis į šiaurę; 
tada ji nebūtų zenite. Pavyzdžiui, kai ji būtų viršum Vėžio 
tropiko, 23“ šiaurės platumos, aš tuo metu tikriausiai būčiau 
40“ šiaurės platumoje. Sekčiau paskui saulę ir, kai ji būtų 
viršum Ožiaragio tropiko, 23“ pietų platumos, būčiau 6“ pie- 
tų platumoje ir grįžčiau į šiaurę, ją aplenkdamas ir išlaiky- 
damas 177 atstumą. Tačiau tai būtų labai nepatogu, nes nega- 

lėčiau nuvesti salos prie Ožiaragio tropiko dėl daugybės archi- 
pelagų, esančių šioje platumoje. Vadinasi, geriau to atsisakyti. 
Kai kuriose vietose rašau, kad Vagnerio epidemija jau pra- 
eina, ir todėl mane vadini senu užsispyrėliu! Veboras, Le Temps 
muzikos kritikas, be to, vienas iš geriausių, neseniai rašė apie 
„Malūno apgultį“, ,,Taisą“, „Flibustjerą“, visa tai vadindamas. .. 
muzikiniais nukrypimais! Taip jis mano ir apie kai kuriuos 
Vagnerio kūrinius, tarp jų apie „Valkiriją“... Bet tai, žinoma, 

nepakeis tavo nuomonės. 
Tavo senas užsispyrėlis brolis“ 


Žiulis Vernas netrukus pasiunčia broliui antro tomo skil- 
tis ir jau 1894 metų spalio 23 dieną grąžina Eceliui pirmo to- 
mo skiltis, tikindamas, kad padaryta rimtų pataisų: 

„Mano brolis Polis perskaitė šią korektūrą ir kai ką pataisė 
iš mechanikos ir navigacijos srities. Taigi šią netikrovišką 
mašiną padarėme kuo tikroviškesnę. Kadangi Polis baisiai reik- 
lus, manau, net priekabiausi žmonės neturės ko prikišti...“ 


Metų gale Žiulis Vernas taiso paskutinę korektūrą ir baigia 
vieną iš 1898 metų romanų —,„Antrąją tėvynę“. 

Ką jis laimėjo sumanęs dirbtinę salą? Sunku pasakyti skai- 
tant du pirmus skyrius, kur susitinkame su keturiais prancūzų 
muzikantais, išvykusiais iš San Francisko į San Diegą kon- 
certuoti; sugedus geležinkeliui, jie turi persėsti į karietą, kad 
galėtų nuvažiuoti likusias penkiasdešimt mylių. Naktį karieta 
apsiverčia, ir muzikantai atsiduria apgailėtinoje padėtyje. Jie 
vos išsigelbėja nuo lokio, užbūrę jį savo muzikos garsais, ir 
patenka į miegantį kaimą, bet veltui mėgina atkreipti jo gy- 
ventojų dėmesį atlikdami Onslo Si bemo!l kvartetą. Ši harmo- 
ninga muzika nepažadina kaimo žmonių, ir tada įsiutę instru- 
mentalistai užgroja „iš visų jėgų“, kiekvienas skirtingu tonu, 
improvizuodami „laukinių ausims kakofoninę sonatą, tartum 
atliktų... Vagnerį atvirkščiai“. Kaimo gyventojai pabunda, ir 
pro plačiai atvertus langus pasigirsta plojimai ir šauksmai! 

Tada pasirodo dar vienas personažas, muzikos mėgėjas, at- 
važiavęs elektriniu šarabanu; išgirdęs grojant Onslo kūrinį, jis 
supranta, kad prieš jį „garsusis koncertinis kvartetas“, žavin- 
tis Ameriką. Nuo čia ir prasideda įdomiausi dalykai: ameri- 
kietis, pasiskolinęs keltą, nuveža artistus į prabangų miestą, — 
jie net nežinojo, kad jis egzistuoja. 

Vadovaujant Kalistui Menbarui, šiam linksmam ir šnekiam 
amerikiečiui, drauge su kvartetu keliaujame apžiūrėti idealaus 
miesto plačiomis gatvėmis ir prospektais, kurių pastatai įvai- 
rūs, tikri rūmai su balkonais virš judrių šaligatvių. Prašmat- 
niose parduotuvėse yra visa, ko tik reikia, bet pirkėjų mažai, 
nes prekių užsisakoma teleautografu, naudojantis elektros sis- 
tema pasirašinėjami čekiai ir vekseliai, be jokio vargo galima 
susituokti ir net išsiskirti! Nepūvančiomis lentutėmis išklotais 
keliais važinėja elektriniai ekipažai, o karietų, kurias traukia 
arkliai, pasitaiko tik be galo turtinguose kvartaluose. 

Šiame mieste gyventi gali vien milijardieriai; todėl jis ir 
vadinasi Miliard Sitis. Tiesą sakant, skurdžių taip pat ten yra, 
nes juk žmogus „visada gali būti skurdžius kieno nors atžvil- 
giu“. 

Miestas padalytas į dvi dalis: vienoje pusėje, kairiajame šo- 
ne, gyvena protestantai; kitoje, dešiniajame šone,— katalikai; 
beje, išpažinties einama ir mišių klausomasi telefonu! 

Miliard Sitis — sostinė Standart Ailendo, dirbtinės salos su 
laivasraigčiais, sudarytos iš dvidešimt septynių tūkstančių 
plieno kesonų. Dvidešimt septyni kvadratiniai kilometrai juo- 
džemiu padengto ploto! Namai pastatyti iš neįprastos medžia- 
gos — aliuminio. ateities metalo, iš dirbtinio akmens ir tuš- 
čiavidurių stiklo plytų. Tokių namų kaina pasakiška; jie iš- 
nuomojami tik žmonėms iš Jungtinių Valstijų: šiaurės jankiai 
gyvena kairiajame šone, pietų — dešiniajame. Tarp dešimties 
tūkstančių salos gyventojų mažai advokatų; todėl teismo pro- 
cesai būna retai; gydytojų dar mažiau; todėl sumažėjęs žmo- 
nių Mirtingumas. 

Dviejų didžiulių elektrinių — kiekviena penkių milijonų ark- 
lio jėgų galingumo, o jų katilai kaitinami naftos briketais — 
dinamomašinos teikia dviejų tūkstančių voltų įtampos energiją, 
reikalingą veikti sraigtų sistemai, esančiai Kairiajame ir de- 
šiniajame salos šonuose. 

Dėl labai patobulintų fonograių ir teatrofonų meno reika- 
lų valdybos direktorius gali organizuoti aukšto lygio koncer- 
tus. Yra net terapinė muzika, transliuojama per telefoną! Ir 
štai atėjo metas pakeisti visus šiuos aparatus „realiais, ap- 
čiuopiamais virtuozais“, kad milijardieriai galėtų patirti ,„ma- 
lonumą klausydami čia pat atliekamos muzikos“. Kalistui Men- 
barui pavesta žūt būt pasikviesti garsųjį kvartetą. Jis pasi- 

grobia muzikantus, bet angažemento sąlygos tokios geros, kad 
tie sutinka groti. Šit mes atsiduriame drauge su jais dirbtinėje 
saloje ir, prieš imdami mėgautis sumanytos kelionės džiaugs- 
mais, galime užsukti į muziejų ir tenai pasigėrėti didžiųjų 
meistrų — Rafaelio, da Vinčio ir Kabanelio — drobėmis; čia 
nėra tik impresionistų ir futuristų; tačiau Standart Ailendą ne- 
trukus užplūs „šie bjaurūs dekadentai'! 

Biblioteka taip pat turtinga, jos lankytojai labiau mėgsta 
knygas — fonografus; jie spusteli mygtuką, ir puikus diktorius 
jiems perskaito tekstą. 

Laikraščiai ir žurnalai teikia informaciją, atspausdintą val- 
gomajame popieriuje šokoladiniais dažais; juos perskaičius ga- 
lima suvalgyti per pusryčius! Vieni turi kraują krešinančių sa- 
vybių, kiti — vidurių paleidžiamųjų, ir tai labai malonu ir 
praktiška. 

Pirmame koncerte mūsų draugai atliko Mendelsono, Haid- 
no, Bethoveno ir Mocarto kūrinius; salė, kurios kiekviena vie- 
ta atsiėjo du šimtus dolerių, buvo grūste prisigrūdusi žmonių; 
pasisekimas pranoko visus lūkesčius. 

Tačiau saloje ima reikštis nemalonūs požymiai nesutarimų 
tarp žmonių, gyvenančių kairiajame salos šone,— šalininkų mi- 
lijardieriaus Tankertono, kuris buvo sumanęs salą paversti di- 
džiule komercijos įmone,—ir dešiniojo šono gyventojų — šali- 
ninkų milijardieriaus Koverlio, kuris nori gyventi linksmai, 
kaip būdinga prancūzams. 

Aplankęs Markizų salas ir paviešėjęs Pomotu salyne, Stan- 
dart Ailendas pasiekia Draugijos salas, o paskui sustoja Tai- 
tyje. Vėliau plaukia į Kuko, Tongos ir Fidžio salas. 

Naudodamasis audrotos nakties tamsa, nežinomas laivas iš- 
laipino dirbtinėje saloje būrį plėšriųjų Žvėrių ir Žžvynuočių. 
Niekas neabejoja, kad tai Anglijos darbas, nes ji priešiškai 
nusistačiusi dirbtinės salos atžvilgiu. Kova su šiais. baisiais 
gyvūnais dramatiška. Valterį, Tankertono sūnų, nuo jų iš- 
gelbėja Koverlis, o Koverlį — Tankertonas. Saloje vėl įsivy- 
rauja ramybė; šis atsitikimas sutaiko kairiojo ir dešiniojo salos 
šono gyventojus; Valteris Tankertonas ir Di Koverli, anksčiau 
turėję slėpti savo meilę, dabar susižada. 

Tačiau ši laimė staiga sudrumsčiama, kai milijardierių sala 
atplaukia prie Naujųjų Hebridų salų. Salą užplūsta Pietų Nau- 
jųjų Hebridų gyventojai. Po didvyriškos gynybos grobikai nu- 

bloškiami, atėjus į pagalbą prancūzų pulkininkams iš Šiaurės 
Hebridų Sandvičo salos. 

Nuo šiolei viskas klostytųsi gerai, jei šioje kovoje nebūtų 
žuvęs salos gubernatorius. Kadangi jis tvarkydavo civilinius 
aktus, todėl, kol nebus išrinktas naujas meras, negalima su- 
tuokti Valterio ir Di. Taigi, ko neįstengė padaryti plėšrieji žvė- 
rys ir piratai, padaro politika. Salos kairiojo šono ir dešiniojo 
šono gyventojai susivaidija per rinkiminę kampaniją. Vestu- 
vės išyra, ir negalima išaiškinti, katra pusė turi balsų daugumą; 
todėl kiekviena pusė išsirenka merą; kairiojo salos šono meras 
duoda įsakymus kairiojo borto mašinoms, dešiniojo — dešinio- 
jo borto mašinoms. Jų įsakymai priešingi, ir sala ima suktis 
kaip vilkelis! Dėl šio sukimosi ji ir suirs. Išsilaisvinę nuo mi- 
lijonų naštos, Valteris su Di susituoks Naujojoje Zelandijoje. 

Dirbtinės salos nuplauktas kelias supažindina skaitytojus su 
Didžiojo vandenyno salų geografija ir istorija. Be to, šis mik- 
rokosmas — tarsi teatras, kur atliekama amžina žmogiškoji ko- 
medija. Turto išpaikinti žmonės neturi jokių rūpesčių. Per 
kvailumą ir aistras jie sunaikina savo laimės šaltinį; jų rung- 
tyniavimas, puikybė, tuštumas, politinės pretenzijos — galutinės 
katastrofos priežastis. Šiame romane kritikuojama ne tik Ame- 
rikos gigantizmas ir dolerio civilizacija, bet ir Vakarų visuo- 
menė. 

Šis kūrinys vos netapo šedevru. Knygos vertę šiek tiek 
menkina ištęstumas — ji susideda iš dviejų tomų. Tačiau ro- 
manas linksmas; matyt, jį rašydamas autorius atgavo tas sa- 
vybes, kurios sudaro jo kūrybos originalumą. 


XLV SKYRIUS 


„LEDYNŲ SFINKSAS“ 


Nors Žiulis Vernas turi daugybę rūpesčių, rašo „„Klovisą Dar- 
dantorą“, kažką panašaus į vodevilį, o knygoje „Tėvynės vė- 
liava“ pasakoja apie pamišusį išradėją... per kurį autoriui 
buvo iškelia byla. Be to, kuria keistą romaną „Ledynų stink- 
sas'— Edgaro Po „Arturo Gordono Pimo nuotykių“ tęsinį 


Nors Žiuliui Vernui nelengva dirbti, jo plunksna skreba ir 
skreba. 1894 metų rugpjūčio 11 dieną, taisydamas „Dirbtinės 
salos“ korektūrą, jis rašo Eceliui: 

„Nusikamavau galvodamas romaną 1898 metams, nes, kaip 
žinote, 1895-iesiems numatyta „Dirbtinė sala“, 1896-iesiems — 
„Drama Livonijoje“, o 1897-iesiems —,,(Orinokas“, bet visa tai 
jau gatava. Prieš savaitę baigiau „„Orinoką“; trylika mėnesių jis 
gulės stalčiuje, o kai reikės siųsti, vėl perskaitysiu.“ 

„Dirbtinė sala“ bus išspausdinta 1895 metais, bet „Drama 
Livonijoje“ pasirodys tik... 1904-aisiais, Oo  „„Orinokas“— 
1898-aisiais. Vietoj „Dramos Livonijoje“ 1896 metais bus išleis- 
tas „Klovisas Dardantoras“, o vėliau, 1897-aisiais,—, Ledynų 
sfinksas“. 

Žiulį Verną kaip sunki našta slegia rūpesčiai. Gal rašyto- 
jas dirba be paliovos nenorėdamas jiems pasiduoti? 

„Tu iš prigimties linksmas ir būk linksmas,— rašo jis Po- 
liui.— O aš toks nebesu; mane labai gąsdina ateitis su visomis 
pareigomis. Mišelis nieko neveikia, neranda ką veikti, per 
jį netekau 200 000 frankų, be to, jis turi tris sūnus, ir jų auk- 
lėjimas gula ant mano pečių. Viskas man baigsis blogai.“ 

Žiuliui Vernui kelia susirūpinimą ne tiek Mišelis, kiek jo 
šeima, prie kurios jis prisirišęs. Rašytojas galvoja apie būsi- 
mąją kartą ir nerimauja dėl anūkų likimo. 

Žiulis Vernas — jau senelis, tačiau nelabai ekspansyvus, ne- 
reiškia jausmų, kaip paprastai daroma, nors vyrai tokiais at- 
vejais gana nerangūs. Be to, jis užsisklendęs savyje, ir jo 
artimieji nustebs pamatę, kaip dėmesingai, bet santūriai jis 
žiūri pro langą į žaidžiantį sode jauniausią anūką, kuriam tik 
ketveri metai. 

Matyt, šių jausmų skatinamas, Žiulis Vernas stengiasi, kad 
kuo greičiau būtų išleistas ,„Klovisas Dardantoras“; rašytojas jį 
skiria savo anūkams. Neaišku, kodėl jis sugalvojo šį pasako- 
jimą apie du vargšus jaunuolius, kurių vienas, norėdamas, 
kad jį įsūnytų Klovisas Dardantoras, turtingas viengungis iš 
Perpinjano, jį gelbsti rizikuodamas gyvybe. Bet šis sumanymas 
sužlunga, nes patį jaunuolį, kaip ir ne tokį savanaudį jo pus- 
brolį, išgelbėja būsimas įtėvis, o įtėvį — mergina, kurią tas 
ir įdukrins. Viskas baigsis šios merginos ir kuklaus pusbrolio 
vestuvėmis; taip jis taps turtingojo Dardantoro žentu. 

Kaip prisipažįsta pats autorius, šis pasakojimas — tik vode- 

vilis, be to, ir dingstis susipažinti su Majorkos sala ir 1894 me- 
tų Orano sritimi. 

1896 metais bus išspausdintas ne vien „Klovisas Dardanto- 
ras", bet ir kita, daug reikšmingesnė knyga „Tėvynės vėlia- 
va“, dėl kurios Žiuliui Vernui iškels bylą chemikas Tiurpenas, 
atradęs įvairių dažomųjų ir keletą galingų sprogstamųjų me- 
džiagų, ypač — melinitą 1885 metais. Šis mokslininkas paty- 
rė daug nesėkmių: melinito paslaptį sužinojo užsienis, ir Tiur- 
penas taip karštai įrodinėjo esąs nekaltas dėl išdavystės, jog 
per neatsargumą paskelbė dokumentus, susijusius su naciona- 
line gynyba. Tiurpenas buvo nuteistas kalėti; todėl nesunku 
suprasti mokslininko kartėlį. Malonė, kurios jis sulaukė po 
daugelio metų, negalėjo užgydyti žaizdos. 

Ši byla sukėlė daug triukšmo ir sužadino romanisto vaiz- 
duotę. Jo nuomone, Tiurpeno dalia — nepripažinto išradėjo da- 
lia, nes Žmogus, pagautas apmaudo, kad jo darbai nevertinami, 
gali pajusti neapykantą visuomenei, kuri nepripažįsta jo nuo- 
pelnų. 

Nėra jokios abejonės, kad Tiurpeno likimo posūkis buvo 
romano pagrindas, be to, skaitydami priešpaskutinį skyrių, iš 
tiesų randame Tiurpeno vardą. 1895 metų lapkričio 12 dienos 
laiške broliui Žiulis Vernas aiškiai rašo: „Po kelių dienų at- 
siųsiu naujojo romano korektūrą (turiu galvoje Tiurpeną, pri- 
simeni, apie jį tau pasakojau).“ Bet Toma Rokas — ne Tiurpe- 
nas, ir jų likimai skirtingi. 

Toma Rokas pamišo; jis niekuo nesidomi, tik savo moksli- 
niu išradimu, kuris prikausto visą jo protą. Jo išrasta sprogs- 
tamoji medžiaga daugybę kartų galingesnė už melinitą, ir kyla 
mintis apie atominę bombą. Toma Rokas neperleidžia savo 
išradimo nė vienai užsienio valstybei ir neatskleidžia jokios 
paslapties, susijusios su šalies gynyba, o parduoda tam, kuris 
daugiau moka; vėliau, pasiekęs tikslą, tasai žmogus pasinau- 
doja šio mokslininko proto aptemimu. Tačiau galų gale, pa- 
matęs viename laive savo tėvynės vėliavą, Toma Rokas atsi- 
sako šauti į šį laivą; patriotizmas triumfuoja! 

Tiurpenas taip pat buvo genialus išradėjas. ir jo charak- 
teris turėjo tokių pat savybių kaip melinitas. Šis nervingas 
žmogus, čiupęs Žiulio Verno knygą, kuri iš tiesų gynė nc4 
pripažintų išradėjų interesus, sumanė vėl pradėti bylą, sukelti 
naują triukšmą, nes jautėsi esąs apšmeižtas. Tiurpeno byla 

tikrai davė romanistui siužetą, bet Toma likimo negalima su- 
tapatinti su Tiurpeno dalia. Sprogstamosios medžiagos išradi- 
mas — vienintelis bendras dalykas. Jei knyga ką nors kaltino, 
tai tik tokius mokslininkus, kurių išradimai žmonijai gali virsti 
blogiu, 

Tiurpeno iškelta byla baigėsi tik 1897 metais po ginamosios 
metro Puankare * kalbos; Paryžiaus teismas atmetė skundą šio 
neatsargaus ieškovo, kurio tikslas, matyt, buvo atkreipti į save 
visuomenės dėmesį. 

Romanisto sveikata vis blogėja: jį kamuoja ne tik išsiplė- 
tęs skrandis, bet ir reumatizmas, svaigsta galva. Jis nesiryžta 
vienas vaikščioti gatvėje. Baisiai sielvartauja mirus Diuma 
sūnui, „kuris jį mylėjo ir kurį jis mylėjo“; neseniai buvo miręs 
ir F. Peti, „tikras draugas ir nepakeičiamas meras“. 

Tačiau Žiulis Vernas sąžiningai eina Miesto tarybos pata- 
rėjo pareigas, beveik kasdien žiūri, kaip vyksta rinkimai, arba 
pirmininkauja konkursąms. Būdamas kruopštus ir sąžiningas pi- 
lietis, aktyviai dalyvauja Taupomosios kasos ir Žemės ūkio 
draugijos valdybų darbe! Šis darbas visiškai neapmokamas. 

Nors Žiulis Vernas save laiko žuvusiu žmogum, jis, reikia 
manyti, kupinas energijos, nes, kad ir turi daugybę pareigų, 
kuria knygas su jaunatvišku entuziazmu. 

„Aš visas pasinėręs į darbą, — rašo jis broliui 1895 metų 
spalio 12 dieną,— kuriu Po romano tęsinį; apie jį tau jau kal- 
bėjau. Pradėjau antrą tomą.“ 

Tačiau, prisipažįsta jis Poliui, „rašyti man sunku, bet dirbu 
daug. Beje, dabar beveik nejudu ir pasidariau toks pat nami- 
sėda, koks anksčiau buvau paslankus. Amžius, negalavimai, 
rūpesčiai — visa tai Mane riša prie namų. 

1896 metų rugsėjo 1 dieną jis pasiunčia Eceliui pirmą dalį 
„Antarktidos sfinkso“, kurį vėliau pavadins „Ledynų sfinksu“. 

„Romanas visai nepanašus į ,„Kapitoną Haterą“,— rašo leidėjui 
Žiulis Vernas,—ir personažai, ir veiksmas kitokie. Jis pasiro- 
dys kaip tik laiku — dabar kalbama vien apie keliones ir at- 
radimus Pietų ašigalyje. Išeities tašku paėmiau vieną iš keis- 
čiausių Edgaro Po romanų —,,(Gordono Pimo nuotykius“, bet 
skaityti jo visiškai nebūtina. Panaudojau viską, ko Edgaras Po 
neužbaigė, paslaptį, gaubiančią kai kuriuos jo personažus. Man 
į galvą atėjo gera mintis: vienas iš mano herojų, kaip visi, 
manęs, kad Edgaro Po romanas — fikcija, staiga susiduria akis 

į akį su tikrove. Ar verta sakyti, jog nuėjau kur kas toliau 
negu Po. Beje, patys pamatysite, tikiuosi, skaitytojams bus 
labai įdomu. 

Mane patraukė visa, kas nepaprasta šiame kūrinyje; noriu 
jį skirti Edgaro Po atminimui ir mūsų draugams iš Amerikos. 
Romanas mane sužavėjo, pažiūrėsime, ar jis sužavės publiką.“ 

1897 metų sausio mėnesį Žiulis Vernas taiso korektūrą; ta- 
čiau jam vėl labai svaigsta galva, vėl reikia plauti skrandį. 
Ranka vis sunkėja, prie reumatizmo prisideda bronchitas; ra- 
šytojas vos eina, be to, gauna blogų žinių iš brolio — jam pra- 
sidėjo širdies priepuoliai; netrukus sužino, kad brolis mirė. 
Žiulį Verną apima neviltis. Neteko tokio draugo! Niekad ne- 
sitikėjo pergyventi brolio. Pats taip sunkiai serga, kad negali 
nuvykti į Polio laidotuves. 

Žiuliui Vernui neduoda ramybės ir sūnaus rūpesčiai. 1897 me- 
tų kovo 15 dieną rašytojas ,„vos ne sudėjęs rankas maldauja“ 
Ecelį didelės paslaugos — paremti Mišelį, kad gautų tarnybą 
(matyt, geležinkelių valdyboje). Mišelis parodys, ką gali: jis 
protingas ir darbštus; gal tai padės jam surasti vietą gyve- 
nime. Iš šios tarnybos, kurios imtis Mišeliui buvo pataręs 
pusbrolis Š. Burdonas, nieko neišėjo, bet tas pasiūlė dar pa- 
bandyti „šalia“. Manau, kad šis bandymas „šalia“ pavyko, nes 
mano tėvas iš tiesų dirbo 1900 metų Pasaulinės parodos ad- 
ministracijoje. 

Jorlingas, romano „Ledynų sfinksas“ herojus, dienoraščio 
autorius, neabejoja, kad romanas apie Pimą — didžiausias Nau- 
jojo pasaulio poeto genialios vaizduotės padarinys. „Tai gry- 
niausia fantazija, ir net absurdiška fantazija.“ Praleidęs kiek 
laiko Kristmas Harbore, Kergeleno salyne, Jorlingas išplaukia 
į Tristan da Kunją škuna „Halbranas“, kurios nekalbus kapi- 
tonas vardu Lenas Gai. Šis jūrininkas tiki, kad pasakojimas 
apie Pimo kelionę — teisybė ir kad išsigelbėję „,„Džeinės“ žmo- 
nės dar gyvi. Jis net bando surasti Pimo ir jo draugo Dirko 
Peterso pėdsakus. „Žinoma, veltui — sušunka pasakotojas,— nes 
jų nėra!" 

Jo skepticizmas, matyt, sumažėja, kai „Halbranas“ nuskuba 
gelbėti gulinčio ant plaukiančios ledo lyties žmogaus iš nu- 
skendusio laivo. Tai tik Patersono, ,„Džeinės“ kapitono padė- 
jėjo, lavonas! Iš užrašų knygelės, rastos jo kišenėje, jie su- 
žino, kad „Džeinės“ kapitonas Viljamas Gai ir penki matrosai 

laukia Tsalalo saloje pagalbos jau vienuolika metų. Lenas Gai 
visą laiką vylėsi išgelbėti Viljamą Gai, savo brolį, ir Jorlingas 
dabar jam padės ieškoti. 

Port Egmonte, Folklendo salose, ,„Halbrano“ ekipažas papil- 
domas, kad įstengtų atremti galimą Tsalalo salos čiabuvių puo- 
limą. Tarp naujų matrosų yra Hantas, keisto veido, tvirto kūno 
sudėjimo metisas. Per audrą vidury plaukiančių ledynų Hantui 
pasitaiko proga parodyti savo drąsą ir fizinę jėgą: nušokęs 
nuo rėjos viršaus į šėlstančias bangas, jis išgelbėja vyriau- 
siąjį burininką Martiną Holtą, bet neleidžia, kad tas jam dė- 
kotų. 

Pagaliau ,„Halbranui“ pavyksta aplenkti dreifuojančių ledų 
zoną ir išplaukti į Vedelio atrastą jūrą be ledų. Beliko patik- 
rinti, kaip toli plyti ta jūra be ledų. Šiandien niekas neabe- 
joja, kad ji siekia Antarktidą, bet tais laikais buvo manoma, 
jog šį žemyną sudaro dvi dalys, atskirtos sąsiaurio. Todėl ši 
hipotezė buvo priimtina fantastiniame pasakojime, kuris yra 
dar keistesnio Edgaro Po romano tęsinys. 

Pimo kelionės buvo neįmanoma laikyti tikru faktu ir per- 
kelti į realų pasaulį amerikiečių poeto fantazijų. „,Džeinės“ ka- 
pitonas laivu nuplaukė iki 81721' pietų platumos, ir tai buvo 
nuostabus žygdarbis; toliau nežabota Po vaizduotė peržengia 
ribas. 

Kuo labiau „Džeinė“ artėja prie Antarktidos, tuo aukščiau 
kyla temperatūra — tai rodo, kad mes įžengiame į paradoksų 
pasaulį. 

Tsalalo sala, kurioje išlipo Edgaro Po herojai, mums pateiks 
daug siurprizų. Veltui stengsimės juos suprasti, nes jų tiks- 
las — suklaidinti skaitytoją ir jį nukelti į antgamtinį pasaulį. 
Vienintelis neginčijamas šio keisto pasakojimo faktas — juo- 
dos ir baltos spalvų sugretinimas; čiabuviai, „naujieji žmonės“, 
juodi kaip derva, juodais dantimis, baisiai bijo visko, kas bal- 
ta. Jų gyvenimą sudaro visa, kas juoda, juos supa tik juodi 
gyvuliai, ir todėl mes manome, kad jiems balta spalva — mir- 
ties spalva. Poetas tiesiai to nesako, bet įteigia, kad jų akimis 
visa, kas balta — šaltis, ledas ir sniegas, kuriuose slypi mir- 
tinas pavojus mažos šiltos jų žemės kampeliui. Daugybę be- 
dugnių arabai pavadino žodžiu. reiškiančiu „balta būtybė“, 
etiopai —,negyvenimiška būtybė“, o epigtiečiai —,Pietų sri- 
tis“. Tiems nelaimingiems juodaodžiams, atsikėlusiems gal iš 

tolimosios Afrikos, atrodo, kad Pietuose gyvena kažkokia baisi 
būtybė. „Baltos spalvos baimė“, kuri gali būti dingstis „išnai- 
kinti baltuosius žmones, atvykusius į juodaodžių salą,— svar- 
biausia tame fantastiškame pasakojime, kuriame justi poetiška 
Po vaizduotė. 

„Halbranas“ be didelio vargo pasiekia Tsalalo salą. Šioje 
kelionėje Jorlingui pasirodo, kad per sapną girdėti graudus 
šnibždesys, kad kažkoks balsas kužda: ,„Pimas... Pimas. .. Varg- 
šas Pimas!“ Balsas toliau kužda: „Pimas! Nereikia... niekad 
nereikia užmiršti vargšo Pimo!“ Visai atsibudęs Jorlingas pa- 
mano, jog tai buvo haliucinacija; jis atidaro kajutės iliumina- 
toriaus langinę: denis tuščias, tik Hantas stovi prie vairo rato 
ir Žiūri į naktouzą. 

Kai pirmą kartą skaičiau šias eilutes, prisipažįstu, jos pa- 
darė man didelį įspūdį, ir aš pasinėriau į amerikiečių poeto 
romano atmosterą. 

Jorlingo dienoraštis nė kiek nepaaiškina keisto Tsalalo sa- 
los charakterio. Dėl kažkokio baisaus sukrėtimo salos vaizdas 
labai pasikeitęs, ir dienoraščio autorius negali patikrinti, kiek 
teisingi geologiniai ypatumai, Pimo aprašyti tokiais miglotais 
žodžiais, kad veltui mėgintum juos išsiaiškinti — kiekvienas 
spėliojimas tik sugriautų paslaptingą Po sukurtą atmosferą. 

„Išraustoje, subjaurotoje dirvoje, juodoje ir išdegintoje, lyg 
vulkano išsviestoje iš žemės gelmių, tyrinėtojai nerado nei 
žmogaus, nei žvėries pėdsakų. 

Vienintelis paaiškinimas, atėjęs jiems į galvą, — kad žemės 
drebėjimas nuniokojo Tsalalo salą. 

Jie baisiai išsigando, pamatę krūvą žmonių kaulų, pabalu- 
sių nuo laiko. Šuns skeletas ir antkaklis su išgraviruotais žo- 
džiais: „Tigras — Arturas Pimas“ tik sukomplikavo šią mįslę. 
Faktas, kad gyvi likę „Džeinės“ keleiviai lankėsi Tsalalo sa- 
loje prieš septynis mėnesius, nesiderino su akivaizdžia seniai 
įvykusia katastrofa. 

Kapitonas Gai, paveiktas dalies savo ekipažo žmonių prie- 
kaištų, nusprendžia nutraukti paieškas. Tuo metu Hantas iš- 
taria žodžius: „O Pimas?.. Vargšas Pimas!“ Paprašytas paaiš- 
kinti, Hantas tvirtina, kad Po niekada nematęs Pimo, kad tik 
skaitęs jo užrašus, perduotus Dirko Peterso. Taigi poetas tik- 
riausiai jais pasinaudojęs savo nuožiūra, norėdamas sukurti 
romaną. Metisas su Pimu išsiskyrę tą akimirką, kai Pimą pa- 

slėpusi garo uždanga. Priešpriešinė srovė nunešusi lytį su Dirku 
Petersu prie Tsalalo salos. Ten jis radęs laivelį ir, pučiant 
pietų vėjui, nuplaukęs jūra be ledų ir perkirtęs poliarinį ratą, 
kur jį paėmęs banginių medžioklės laivas. Pagaliau prispirtas 
prie sienos Hantas prisipažįsta, kad Dirkas Petersas — jis pats! 

Jorlingas, įtikintas metišo argumentų, įrodo, kad išlikusių 
gyvų „Džeinės“ jūrininkų reikia ieškoti labiau į pietus. Kapi- 
tonas veltui ketina apžiūrėti aštuonias gretimas Pimo pažymėtas 
salas — visas archipelagas dingęs, neseniai įvykus gaivalinei 
nelaimei, taip neseniai, kad negalima jos kaltinti Tsalalo gy- 
ventojų išnaikinimu, apie kurį bylojo kaulai. Kapitonas Vil- 
jamas Gai ir jo bendrakeleiviai tikriausiai laiku pabėgo ir 
nusigavo į kokią nors Pietų žemę. ,„Halbranas“ plaukia Pimo 
keliu. Padangėje skraido daugybė paukščių, bet nė vienas nėra 
toks didžiulis, koks aprašytas Pimo dienoraštyje, ir neklykia: 
„Tekeli-li!“ „Halbrano“ ekipažas nepamato jokio iš tų stebuk- 
lų, kuriuos buvo aprašęs Po herojus. Genamas vėjo ir srovės, 
„Halbranas“ atsiduria du laipsniai nuo ašigalio, ir tada Pe- 
tersas prisipažįsta Jorlingui, jog gėdijasi savo vardo po at- 
sitikimo „Delfine“, kai burtams lėmus, jis nužudė Parkerį ir 
atidavė suvalgyti bendrakeleiviams. Iš pagarbos šios aukos šei- 
mai Po pakeitė jo vardą. Iš tikrųjų Parkerio vardas — Nedas 
Holtas, jis — vyriausiojo ,„Halbrano“ burininko brolis. 

Laivas įplaukia į aisbergų zoną, kuri, atrodo, pranašauja, 
kad netoli žemė; vienas aisbergas užvirsta ant laivo ir jį su- 
daužo. Nuo tada jo ekipažas plaukia tirštame rūke smarkaus 
vėjo stumiamu ledkalniu per sąšiaurį, dalijantį Antarktidą į dvi 
dalis. Jorlingui prasideda haliucinacijos, panašios į tas, kurios 
drumstė Pimo protą: jis mato horizonte balto garo uždangą, 
tenai ieško šviesos spindulių, beribių krioklių, plaukiančių 
sniegynų ir Ašigalio milžino! 

Beje, aisbergas praplaukia pro ašigalį ir sustoja prie kaž- 
kokios žemės kranto. „Halbrano“ žmonės turi valtį, išgelbėtą 
sudužus laivui, bet visi joje negali sutilpti. Vadovaujami Hir- 
no, nugirdusio Dirko Peterso paslaptį ir žinančio, kad jis Holto 
brolio žudikas, trylika sukilusių jūrininkų pasičiumpa šią val- 
tį, tikėdamiesi išsigauti iš plaukiančių ledų ruožo; dešimt li- 
kusių žmonių turi čia žiemoti. Vieną dieną jie pamato bangų 
nešamą valtį, Geram plaukikui Dirkui Petersui pavyksta ją 
pasivyti. Valtyje jis randa tris „Džeinės“ jūrininkus ir kapi- 

toną! Jie per stebuklą išsigelbėjo, nugriuvus Tsalalo kalvai, 
ir tris savaites praleidę siaurame tarpeklyje, pastebėjo, kad 
Tsalalo gyventojai kažko sujudę: mat juos buvo išgąsdinęs 
didžiulis baltas gyvulys, kuris apsiputojęs bandė pagriebti jiems 
už gerklės. Tai buvo pasiutęs Tigras! Dauguma čiabuvių leidosi 
bėgti, o tie, kurie liko, mirė nuo pasiutligės! 

Šis epizodas, sukurtas nepaprastų Po istorijų dvasia, turi tą 
pranašumą, kad išvaduoja rašytoją nuo būtinybės kartotis, nes 
„Ledynų sfinksas“ skirtas ne Pimo nuotykiams; jo tikslas — 
duoti šiems nuotykiams atomazgą Po maniera. Dėl pasiutimo 
epidemijos amerikiečių poetas tikriausiai nebūtų prieštaravęs, 
bet, deja, pasiutligės priežastys nepateisinamos, kaip ir Pimo 
papasakoti įvykiai. Jei autorius norėjo paaiškinti, jog Tigras 
pasiuto todėl, kad jau „Delfino“ triume buvo susirgęs hidro- 
fobija, nevertėjo to daryti, nes Po gana atsargiai rašo, jog 
Tigras „pasiuto dėl triumo kenksmingo oro“, vadinasi, nebuvo 
jokio ryšio tarp šių dviejų įvykių. 

Pimo pasakojime Tigras „Delfino“ laive pasirodo vieną kar- 
tą — pasmaugti matroso Džonso, parbloškusio ant grindų Au- 
gustą Barnardą; svarbiausias jo vaidmuo — sunaikinti pasku- 
tinius maištininkus. Ir vis dėlto Po jį užmiršo! Daugiau ne- 
bus kalbama apie šį šunį iki tol, kol rasime jį „Ledynų sfink- 
se". Pimas nerašo, kad šuo dingo nei kad liko gyvas. Žiulis 
Vernas priėmė antrąjį variantą. 

Broliai Gai pagaliau susitiko; likę gyvi „„Halbrano“ matrosai 
sulipa į valtį — pirogą iš Tsalalo salos; joje nėra nė gabalėlio 
geležies; kaip ir Pimą, juos nuneša srovė. Valties greitis pa- 
didėja be aiškios priežasties. Ir staiga prieš nuostabos kupinas 
jų akis ima augti milžiniška figūra, kurią matė Pimas; tai 
stinkso formos uola. Kai jie prisiartina prie uolos, Visi val- 
tyje esantys geležiniai daiktai lekia jos linkui, tarp jų ir in- 
karas, kurio kanapinis lynas įsitempia ir traukia valtį; paga- 
liau lynas nutrūksta ir srovė valtį išneša į krantą. Jorlingas 
ir jo kelionės draugai nueina iš arčiau pažiūrėti šio nuosta- 
baus sfinkso ir pamato prilipusius prie uolos visus geležinius 
daiktus iš jų valties. Be to, tenai randa net vinis iš ,„Halbrano“ 
valties, kurią buvo pasigrobęs Hirnas ir jo bendrakeleiviai, 
o ant kranto — jos suirusį korpusą. 

Taigi Sfinksas — „geležies masė, įmagnetinta elektros srovės, 
cirkuliuojančios jo pagrindo metalinėse gyslose ir atsirandan- 

čios dėl elektros krūvių, kuriuos atneša smarkių šiaurės vėjų 
genami debesys“. 

Baisiai susijaudinęs Dirkas Petersas pamato Pimo lavoną: 
jam už nugaros ant perpetės kabojo šautuvas, ir dėl traukos 
jis liko amžinai prikaustytas prie Ledynų sfinkso! 

Kadangi čia kalbama apie fantasmagorišką Po romaną, vi- 
siškai sutiksime ir su fantazija, atitinkančia poeto kūrybos 
manierą. Jo pasekėjas galėjo susilpninti savo fantastinio pa- 
sakojimo toną, bet jam reikėjo laikytis bendros linijos. 

Taigi būtų beprasmiška neigti, kad nėra tokio magneto, kaip 
ir sąsiaurio, skiriančio Antarktidą pusiau. „Ledynų sfinksas“ — 
fantastinis romanas, ir rašytojas turėjo jam suteikti tikroviš- 
kumo iliuziją. Jis gražiai susilieja su Edgaro Po romanu, ku- 
rio dvasią rašytojui pavyko išsaugoti. Ir, šiaip ar taip, šis kū- 
rinys liudija, kad senasis pasakotojas dar gana pajėgus. 


XLVI SKYRIUS 


PRIEBLANDA 


„Puikusis Orinokas“ ir „Keistuolio testamentas“. Dreifuso byla 
ir Žiulio Verno požiūris į ją. Brolio Polio mirtis (1897) 


Romanistas nė trupučio neperdeda rašydamas Eceliui, kad 
dirba, kaip ir anksčiau, reguliariai, tiksliai lyg mašina ir nelė- 
tina tempo. Jis išsitraukia iš stalčiaus rankraštį „Puikusis Ori- 
nokas“, užbaigtą dar 1894-aisiais, ir pasiunčia Eceliui, išlaikęs 
trejus metus, kol atėjo jo eilė! Paskutinėmis 1897 metų die- 
nomis taiso korektūros skiltis, ketindamas dar kartą jas per- 
žiūrėti, o 1898 metų kovo 4 dieną kai ką pakeičia Orinoko 
žemėlapyje. 

Romano tema tokia: Žanas de Kermoras, šešiolikos ar sep- 
tyniolikos metų jaunuolis, ir seržantas Marsjalis, kuris de- 
dasi esąs jo dėdė, paliko savo namus Šantene ir išvyko ieško- 
ti pulkininko de Kermoro, prieš keturiolika metų dingusio Ve- 
nesueloje. Kadangi paskutinis pulkininko, Žano tėvo, laiškas 
buvo atsiųstas iš San Fernando, jaunuolis nusprendė plaukti 
aukštyn Orinoku. Kelionėje jis susidraugauja su jaunais pran- 
cūzų tyrinėtojais Žaku Elošu ir Žermenu Paternu; pastarasis 

dar gyvendamas Renoje žinojo, kad pulkininkas de Kermoras 
atsistatydino nuskendus laivui, kuriame buvo jo žmona su vien- 
turte dukrele, Giminių jis neturėjo, tad išvyko iš tėvynės. 
Jaunieji prancūzų tyrinėtojai suabejojo seržanto ir berniuko 
giminyste ir net paties berniuko tapatybe. Netrukus paaiškė- 
ja, kad Žakas Elošas jaučia simpatiją Žanui de Kermorui. Jis 
ištraukia jaunuolį iš Orinoko ir tada pamato, kad už gyvybę 
jam dėkingas ne Žanas, o Žana de Kermor! Vykdama ieškoti 
tėvo į šią atkampią vietą, mergina iš atsargumo persirengė 
berniuku. Pulkininkas klydo manydamas, kad duktė žuvo drau- 
ge su motina. Savaime suprantama, nuo šiolei Žaną ir Žaką 
sieja ne paprasčiausia simpatija, o meilė; dabar jokiu būdu 
negalima palikti Žanos vienos, nes kelyje, kuris ją nuves į San- 
ta Chuano misiją, įsteigtą tėvo Esperantės, jos tykoja daugybė 
pavojų; tėvas Esperantė jai pasakys, kur ieškoti pulkininko 
de Kermoro; reikės eiti iki Orinoko ištakos. 

San Fernande į jų pirogą pasiprašo ispanas Žoresas, taip 
pat norintis plaukti į Santą Chuaną. Žoresas atrodo įtartinas, 
ir Visi pradeda manyti, kad jis palaiko slaptus ryšius su tokio 
Alfaniso vadovaujama gauja kvivasų ir pabėgėlių banditų iš 
Kajeno katorgos. Šio bandito reikia bijoti juo labiau, kad 
jis asmeninis pulkininko de Kermoro priešas — de Kermorui 
paliudijus, buvo nuteistas kalėti. 

Mūsų keliauninkai beveik pasiekę tikslą, bet juos staiga už- 
puola Alfaniso gaujos banditai ir paima į nelaisvę. Keliaunin- 
kus išgelbėja Santa Chuano gyventojai, vadovaujami tėvo Es- 
perantės. Kai Alfanisas mėgina atkeršyti ir nužudyti Žaną, 
pats krinta nuo rankos misijos vado... kuris yra ne kas kitas, 
o pulkininkas de Kermoras. Belieka tik iškelti vestuves Žako 
ir Žanos, kurie pasiliks Santa Chuane. 

Taigi ši tema lyg pasakos. Ji yra tik dingstis aprašyti ke- 
lionę, dėl įdomumo paįvairintą nuotykių. Knyga pamokoma 
daugeliu atžvilgių, bet kad būtų labai gera — nepasakysi. 

Rašytojas ,nelėtina tempo“, kaip buvo žadėjęs Eceliui, ir 
leidėjas 1898 metų liepos mėnesį gauna pirmą tomą, ,,pavadintą 
„Keistuolio testamentu“, mat autorius geriau nieko nesugalvojo. 
Žiulis Vernas Eceliui jau buvo sakęs savo idėją sukurti ro- 
maną „apie žaidimą langeliais“ ir štai jam siunčia jį. Šioje 
knygoje bus kalbama apie kilnų Jungtinių Amerikos Valstijų 
žaidimą; keturiasdešimt devynios valstijos (išskyrus Aliaską, 

prijungtą tik 1867 metais) sudarys keturiasdešimt devynis lan- 
gelius ir, vieną iš jų pakartojus keturiolika sykių, bus galima 
gauti lentą, susidedančią iš šešiasdešimt trijų langelių, tokią 
pat kaip žaidimo langeliais lenta. 

Be galo turtingas žmogus, vardu Hiperbomas, Čikagos keis- 
tuolių klubo narys, „nė karto gyvenime nepasirodęs keistas, 
nori pagarsėti kaip keistuolis bent sykį, savo mirties proga. 
Jis taip rengia savo laidotuves, kad jos virstų liaudies šven- 
te; be to, pagal Hiperbomo testamentą, visas didžiulis jo tur- 
tas atiteks tam, kas laimės žaidimo „Jungtinės Amerikos Vals- 
tijos“ partiją; joje dalyvaus šeši žmonės, Čikagos piliečiai, 
kurie ištrauks burtus. Testamento prieraše numatomas dar vie- 
nas, septintas, žaidėjas anonimas XYZ. Kaskart, metus kau- 
liukus, žaidėjas išvyksta į valstiją, kuri atitinka nurodyto lan- 
gelio numerį. Taip partneriai išvažinės skersai ir išilgai Jung- 
tines Valstijas. „Taigi, perskaitęs šią knygą, žmogus iš pagrin- 
rų bus susipažinęs su JAV." 

Idėja buvo juokinga, ir knygą Žiulis Vernas rašė gerai nu- 
siteikęs. Bet sumanymas skaitytoją supažindinti su JAV, mano 
nuomone, buvo pernelyg sudėtingas. Jis apsunkino pasakojimą, 
ir dėl to sumažėjo siužeto komiškumas. Siekimas tikslumo šį 
kartą pakenkia autoriui, sukausto jo sąmojį, kuris išsisklaido 
per: du tomus. Hiperbomo laidotuvių aprašymas atrodo per 
ilgas: būtų buvę geriau, jei būtų užėmęs vieną skyrių, o ne 
tris — tai trukdo vystytis veiksmui. Juokingų detalių perne- 
lyg mažai, ir jos negali pralinksminti skaitytojo. 

Savaime aiškų, XYZ — ne kas kitas, o pats Hiperbomas; jo 
mirtis buvo tariama! Tai jis laimės partiją, ir viskas baigsis 
vestuvėmis jaunos buhalterės ir jauno dailininko, dalyvavusių 
šiame Žaidime! 

„Brangus Žiuli. Jūs tikriausiai suprantate, kad visiems lai- 
kams atsisveikinau su vaikais, kurie ieško tėvo, su moterimis, 
kurios ieško vaikų, ir su moterimis, kurios ieško vyrų,— aiš- 
kina rašytojas Eceliui—,,Orinokas“— paskutinis šio žanro ro- 
manas. Taip pat atsisveikinau su „robinzonais“, išskyrus dvi- 
tomį romaną —, Šveicarų Robinzono“ tęsinį, kuris, mano nuė- 
mone, įdomesnis už Viso knygą.“ 

Keista. kad Žiulis Vernas sumanė parašyti tęsinį romano, 
kurio silpnumą pripažino, nors ir netiesiogiai. Rašytojas vi- 
sada vengė duoti sunkias moralės pamokas, kurios komplikuoja 

šveicarų pastoriaus tekstą, labiau mėgo leisti patiems skaity- 
tojams pasimokyti iš pasakojimo. Naująją Šveicariją jis turbūt 
vaikystėje sapnuodavo, ir kaip dažnai pasitaiko, sendamas sten- 
gėsi atgaivinti pirmųjų savo gyvenimo metų emocijas. 

Skaitydami „Antrąją tėvynę“, jaučiame, su kokiu malonumu 
romanistas ją kūrė; knygą skaityti lengva, nes joje justi au- 
torius. „Naujosios Šveicarijos“ tęsinys nemonotoniškas, ir tai 
rašytojui daro garbę. 

Ir vis dėlto ,„„Nepaprastų kelionių“ autorius, atrodo, nusi- 
minęs. Jis, kaip ir anksčiau, fiziškai nesveikas, o moraliai — 
išmuštas iš vėžių. Epocha, kuri jį suformavo, taip seniai pra- 
ėjusi, o naujos epochos galvosena jam svetima. Būdamas ke- 
turiasdešimt aštuntųjų metų žmogus, jis ir Antrosios imperijos 
„gražiuoju laikotarpiu“ neprarado didžiųjų dorybės principų, 
išugdytų Ecelio-Stalio ratelyje. Ir štai 1900 metų išvakarėse 
„gražusis laikotarpis“ sugrįžo! Tauta, norinti gyventi savo ma- 
lonumui, regis, nesidomi literatūra, pagrįsta moraliniais prin- 
cipais, kurie atrodo jau pasenę. Tačiau dėl šių principų leng- 
vabūdė Prancūzija bus plėšoma pusiau. 

1894 metais buvo nuteistas Dreifusas, ir nors jis protes- 
tavo ir įrodinėjo esąs nekaltas, į jo bausmę, tiesą sakant, 
buvo žiūrima kaip į natūralų dalyką. Beje, Bernardas Lazaras 
paskelbė jaudinančią brošiūrą, bet visuomenė sujudo tik tada, 
kai buvo išspausdintas garsusis Zola laiškas „Aš kaltinu“. 


Amjeno buržua, kuriuo virto 1848 metų maištininkas, nesu- 
vokė tikrosios šios bylos prasmės. Kaip doras respublikonas, 
jis pasitikėjo teisėjais. Tačiau moralinė anarchija, kuria ra- 
šytojas skundėsi, daug mažiau reiškėsi laisvais to laikotarpio 
papročiais negu atkakliomis valdžios pastangomis pražudyti 
žmogų, kad būtų išgelbėta nusikaltėlių administracija. 

Atsidūrusio tarp antidreifusininkų Žiulio Verno apakimas 
atrodė nesuprantamas. Jo sūnus, atvirkščiai, buvo karštas Drei- 
fuso gynėjas. Ir nors rašytojas buvo tapęs vadinamųjų reak- 
cinių ir net rojalistiškų idėjų šalininku, jis tuoj sureagavo. 
Prisimenu, kaip smarkiai senelis piktinosi ir ką kalbėjo, La- 
biausiai jį papiktino teisenos pažeidimas: vienas dokumentas 
buvo pateiktas tribunolui slapta, be gynybos žinios. Šis įsta- 
tymo pažeidimas jam atrodė nepakenčiamas. Iš tiesų viskas 
buvo daug rimčiau, nes dokumentas buvo suklastotas; Rože 

Martenas diu Garas* puikiai išreiškė dreifusininkų jausmus 
„Zane Barua“. 

Matyt, Mišelio apsilankymai Amjene buvo audringi! Nedaug 
trūko, kad tėvas ir sūnus susipyktų. Situacija buvo paradok- 
sali: Žiulis, žmogus pažangus, respublikoniškų pažiūrų. prita- 
po prie konservatorių, o rojalistas ir konservatorius Mišelis 
staiga pasidarė socialistas! Beje, tokia situacija nebuvo išim- 
tis: ši byla suskaldė Prancūziją į dvi stovyklas, be to, turėjo 
pasaulinį atgarsį ir pakrikdė daugelio šeimų santarvę. 

Laimė, tėvą ir sūnų tada siejo gana tvirti ryšiai; todėl tuo 
audringu periodu jų santykiai nepablogėjo. Tėvui netrūko svei- 
kos nuovokos, ir jis suprato, jog sūnui piktintis yra pagrindo, 
bet negalėjo visiškai su juo sutikti, mat būtų reikėję atsisa- 
kyti savo pažiūrų, kurios rašytojui atrodė neliečiamos. 

Žiulis Vernas mielai klausydavosi savo palaidūno sūnaus, 
nes šis buvo išsilavinęs ir guvaus proto — su juo galėjai įdo- 
miai pasikalbėti. Mišelio padėtis pagerėjo, ir šiuo atžvilgiu 
tėvas jautėsi ramesnis. Dirbdamas 1900 metų Pasaulinėje pa- 
rodoje, Mišelis atskleidė savo sugebėjimus; jis ne kartą buvo 
nukeliavęs į Rusiją, į Sibirą, į Sileziją ir į Rumuniją svars- 
tyti kasyklų eksploatacijos klausimų. Dažnai lankydavosi su 
žmona ponios de Luan salone, kur viešpatavo Žiulis Lemetras 
ir kur patikėtinis buvo Ernestas Dode, o jo sūnėnas Leonas 
blizgėte blizgėjo. Ten būdavo ir Morisas Bare. Ir daug kitų 
asmenybių — gydytojų, inžinierių ir mokslininkų — būrėsi apie 
gratienę. Mišelis liovėsi lankęsis šioje draugijoje, kai prasi- 
dėjo Dreifuso byla. 

Mes palikome bretonų pliažą Furberi ir persikėlėme ant Piit 
Dalio normandų žvirgždo. 1899 metų rugpjūčio 27 dieną Žiu- 
lis Vernas rašo Eceliui: „Kokią savaitę nebūsiu namie, va- 
žiuosiu į Ptit Dalį pas Mišelį.“ Kiek prisimenu, pas mus jis 
ilgiau užtruko; tėvas netoli mūsų namo jam išnuomojo bokštą, 
vadinamą Peletje bokštu, iš kur buvo matyti jūra. 

Iš 1899 metų spalio 24 dienos laiško sužinome, kad Žiulis 
Vernas nusileido į Klondaiko kasyklas; jis kuria „Aukso vul- 
kaną“, kuris bus išspausdintas tik 1906 metais! Beje, rašytojas 
abejoja, ar sulauks, kol pasirodys ši knyga: „Kaip žinote. be 
paliovos dirbdamas, sukūriau tam tikrą skaičių tomų.— rašo 
jis leidėjui. — Kai kurie tikriausiai išeis man mirus.“ Iš tiesų 
po „Antrosios tėvynės“ bus išleista dar šešiolika knygų, iš 

kurių „Aukso vulkanas“ ir septyni kiti romanai pasirodys ra- 
šytojui mirus. 

Žiulis Vernas iš visų jėgų stengiasi atsispirti amžiaus ir 
ligos poveikiui. „(Tai man netrukdo kurti knygas ir atliki- 
nėti visokius reikalus. Ką veikčiau ir kuo virsčiau, jeigu ne- 
dirbčiau?"— sušunka jis apimtas nevilties. „Antroji tėvynė“ 
išėjo 1900 metais, beje, gegužės mėnesį rašytojas dar taisė 
šios knygos žemėlapį. 

Jis nusprendė palikti „didžiulį, niūrų ir šaltą“ namą Šarlio 
Diubua gatvėje, kur išgyveno aštuoniolika metų, ir vėl persi- 
kelti į Longvilio bulvaro namą Nr. 44, kuriame buvo išgyve- 
nęs aštuonerius metus. Jį reikėjo ilgai remontuoti, ir metų 
pabaigoje rašytojas vis dar „kraustėsi“. 

Onorina turėjo septyniasdešimt metų; aukštuomenės pasi- 
linksminimų laikas buvo praėjęs. Ji, matyt, be gailesčio iš- 
siskyrė su pernelyg erdviu namu. kurį buvo sunku apšildyti, 
ir noriai grįžo į namą, iš kurio buvo išsikrausčiusi su tokiu 
džiaugsmu, o vyras mielai vėl sėdo prie darbo stalo savo vie- 
nuoliškoje celėje. 

Nors kraustymasis jam labai trukdė ir naujojo buto remon- 
tas vis dar nebuvo baigtas, jis paprašė „Didžiojo miško“ * ko- 
rektūros. 

Žiulis Vernas nenoromis susitaikė su Dreifuso bylos per- 
svarstymu, nes buvo sugriautas jo požiūris į respublikonišką 
visuomenę, ir jam teko sutikti su tuo, kad ir ši visuomenė 
kartais sukčiauja. Taigi nelemtoji byla turėjo rimtų padarinių:. 
pašlijo tvarka, kuri, rodės, buvo pagrįsta teise ir teisingumu, 
o pats Dreifusas atsidūrė antroje vietoje; senam 1848 metų 
respublikonui tai buvo sunkus smūgis. Nuo šiolei jis kitaip 
žiūrės į socialinius nuostatus. 

Žiulis Vernas vis rečiau ir rečiau palieka namus; jo gyvėe- 
nimas reglamentuotas: atsikėlęs auštant, kartais net anksčiau, 
tučtuojau kimba į darbą; apie vienuoliktą valandą atsargiai 
išeina iš savo kabineto, nes jo ne tik kojos silpnos, bet ir 
regėjimas pablogėjęs. Po menkų priešpiečių rašytojas surūko 
nedidelį cigarą; atsisėdęs krėsle nugara į šviesą. kad nedir- 
gintų akių, nors ant jų ir krinta šešėlis nuo kepurės snapelio, 
tylomis mąsto; paskui šlubuodamas eina į Pramonės draugiją, 
kur varto žurnalus, po to —į rotušę. Truputį pasivaikščiojęs 
Longvilio bulvare, grįžta namo. Lengvai pavakarieniauja ir ke- 

ietą valandų ilsisi, o jei negali užmigti, sudarinėja kryžiažo- 
džius; iš viso jų yra sudaręs daugiau kaip keturis tūkstančius! 

Kartais Žiulį Verną aplanko draugai; rašytojas visada su 
jais būna malonus. Jei sudomina jį koks klausimas, jis, kaip 
ir anksčiau, pagyvėja ir pasidaro sąmojingas. Bet labiausiai 
stebina jo paprastumas ir nepaisymas respektabilumo: jeigu 
jis pavargsta gatvėje, tuoj atsisėda ant kokio namo laiptelių. 

Kasdieniniame gyvenime Žiulis Vernas nešnekus, mėgsta ty- 
lą, vengia nereikalingų paskalų, lyg bijotų, kad jos nesudrums- 
tų jo dvasios ramybės, į pokalbį įsiterpia tik norėdamas duoti 
apgalvotą, protingą patarimą ir nepakenčia tuščių ginčų: jei 
tokie ginčai kyla ir kieno nors priešinga negu jo nuomonė 
liudija, kad liguista Po dvasia klajoja aplinkui, jis neprieš- 
tarauja. 

Senasis žmogus iš tikrųjų bijo visko, kas gali sukelti ki- 
virčus, nes pernelyg daug iškentėjo dėl šeimyninių nesutarimų. 
Iš patirties žino, kad nereikia iš anksto susidaryti nuomonės, 
kad kiekvieną klausimą galima spręsti įvairiai ir pavojinga 
ryžtis kam nors, visko gerai neapsvarsčius. Apskritai jis ra- 
mus žmogus ir, svarbiausia, raminamai veikia aplinkinius. 

Metų Žiuliui Vernui jau nemažai, ir jis žino, jog gyventi 
liko nedaug. Rašytojas jaučia, kad jo kūnas bejėgis ir kad nuo 
šiolei egzistuoja tik jo smegenys. Būdamas tokio amžiaus, kai 
žmogus ima sumuoti rezultatus, kai išsirikiuoja ir pergalės, 
ir pralaimėjimai — beje, pralaimėjimai atrodo nepaprastai svar- 
būs,— Žiulis Vernas dar prisimena savo vaikystę, paauglio 
metus, Šantene, Tertrą; prieš akis iškyla ir Geršas: Karolinos 
šmėkla neduoda ramybės, pirmoji nelaiminga meilė sunkiai 
užmiršta, nors ir palaidota literatūriniuose darbuose; Diuma, 
„Sulaužyti šiaudeliai“, Muzikinis teatras — kaip viskas toli ir 
Kaip arti! Tik pamanykite, jis norėjo pasiekti laimėjimų dra- 
maturgijoje! Bet patyrė tiktai vieną kitą sėkmę. Birža? Kokia 
absurdiška idėja! Vien meilė Onorinai ją pateisino. Kaip tė- 
vas sutiko jam padėti padaryti šią dvigubą kvailystę? Jis 
buvo biržos makleris, o juk taip niekino finansininko profe- 
siją! Vedė, o juk negalėjo suteikti šiai jaunai gražiai mote- 
riai pramogų, kurių ji troško. Jo buvo teisybė, kad šios ve- 
dybos neįmanomos. Vargšė Onorina turėjo gyventi skurdžiai, 
o jis, užuot tvarkęs finansinius reikalus, leido laiką teplioda- 
mas popierių! 

Ar visas šis darbas, dirbtas daugybę metų, patenkino smal- 
sų Žiulio Verno protą, ar nebuvo tuščias? Ecelis rašytoju pa- 
tikėjo ir galų gale atsitiko taip, kad jis sukūrė naują žanrą. 
Tai galima įrašyti į aktyvą! „,„Hateras“, „Kelionė į Žemės cent- 
rą“, „Dvidešimt tūkstančių mylių po vandeniu“! Su dideliu 
džiaugsmu jis ėjo šiuo nauju, savo atrastu keliu. 

Bet kiek netekimų, nors ir neišvengiamų. 1887 metų vasa- 
rio 15 dieną mirus motinai, nutrūko paskutinė gija, siejusi 
gausią jų šeimą. 

Tėvo, išmintingo patarėjo, visada pasirengusio jį paremti, 
jau seniai nėra gyvo. Jį pakeitęs Ecelis, kuris draugiškai jam 
pagelbėdavo, mirė 1886 metų kovo 17 dieną. 

Polis, brolis ir geriausias draugas, mirė 1897 metų rugpjū- 
čio 27 dieną. Iš pradžių Žiulis Vernas manė, kad širdies prie- 
puolis, pakirtęs jo brolį, buvo tik naujas pavojaus signalas, 
ir Iašė sūnėnui: 

„Amjenas, sekmadienis 


Brangus Morisai, 

mane baisiai nuliūdino tavo žinia apie vargšą tėtę. 

Viliuosi, kad jis įveiks šį užsitęsusį priepuolį ir tavo sesers 
vestuvių neteks atidėti. Jam bus didelis džiaugsmas ir nusi- 
raminimas, kurio taip reikia. 

Aš visai neišeinu iš namų, vos krutu, nes prie bronchito 
prisidėjo reumatizmas. 

Pranešinėk mums viską, brangus Morisai, ir tikėk savo my- 
linčiu dėde. 

Ž.N 


Tačiau po keleto dienų jis turėjo susitaikyti su tuo, kas 
neišvengiama. 

Atitolęs nuo pasaulio, kuris, kaip jis jautė, tolo nuo jo, Žiu- 
lis Vernas prisipažino, kad „per kvailystę gimęs Karolio X 
laikais“! Rašytojas nebeturėjo jėgų prisitaikyti prie naujos vi- 
suomenės, pažengusios toli į priekį 1900 metų audringame 
judėjime, nujausdamas pavojų, jis graudulio kupina širdimi 
stengėsi surasti bruožus respublikos, kurią anksčiau mylėjo. Su 
Paryžiuje gyvenančia sūnaus šeima dėl įvairiausių aplinky- 
bių matėsi retai. Podukromis buvo nusivylęs ir sunkiai joms 
atleido priešiškumą Mišelio šeimai. Visi jie nesutarė. Tai bu- 

vo akivaizdi tiesa: podukrų kandumas ir smarkus Mišelio būdas 
neleido susigerinti. 

Stengdamasis nusikratyti liūdesio, Žiulis Vernas galvojo 
apie publiką, apie nepažįstamus savo skaitytojus, kurie jautė 
jam draugiškumą, apie jaunimą, kuriam paskyrė savo gyve- 
nimą ir kuris taps rytdienos galbūt nedėkinga publika! Ar ne 
ji tikra jo šeima? 

Žmogus menkai vertina, ką turi, ir gailisi, ko neturi. Am- 
jeno atsiskyrėlio gyvenimas buvo užpildytas darbu: jis norėjo 
rašyti ir rašė daugiau negu kas kitas, pasiekė nepaprastą šlovę. 
Kadaise, dar būdamas studentas, tikino tėvą, kad vien lite- 
ratūra patenkina jo polinkius ir kad šeimai neteks gailėtis, 
jei jam pavyks išgarsėti šioje srityje. Ir šit rašytojas šlovės 
sulaukė, bet jos nevertino. Gyveno iš savo plunksnos ir sakė, 
kad jo profesija geriausia — pieštuku ir popierium jis įrodo, 
kad egzistuoja. „Kokia nuostabi profesija! — sušuko jis vie- 
ną dieną.— Aš laisvas. Imu pieštuką ir švarų popieriaus lapą. 
Užsidarau tarp keturių sienų ir štai sėdžiu ant Popokatepetlio 
arba pliuškenuosi Titikakos ežere!“ Nors rašytojas aukso kal- 
nų neturėjo, bet įstengė išauklėti vaikus ir aukso visiškai 
negeidė. 

Tačiau pasisekimas Žiuliui Vernui turėjo pralaimėjimo sko- 
nį, nes ne tokio jis troško. Nepaisydamas savo filosofijos, su 
liūdesiu konstatavo, kad ne visi plunksnos broliai jam prita- 
ria, kad nenori jo įsileisti į švenčiausiąją literatūros karalystę. 

Nei Bodlero ir Teofilio Gotje simpatija, nei Klareti * ir Žor- 
žo Bastaro* pagyrimo žodžiai neįstengė įveikti abejingumo, 
kurį buvo galima paaiškinti pačiu Žiulio Verno kūrybos žanru. 
Kaip pažymėjo Š. Reimonas, nors „Vernas be varžovų viešpa- 
tauja savo užkariautoje karalystėje“, tiesą sakant, ,,„romanistu 
jo nepavadinsi, nes daugumoje jo kūrinių nėra meilės — visų 
romanų pagrindo. Moteris juose beveik visada nustumta į ant- 
rą vietą... jo herojai neturi laiko kalbėti švelnių žodžių vy- 
lingajai dievybei." O Klareti Žiulio Verno kūrybos apybraižos 
pabaigoje rašo: „Žinau, kad rafinuoto skonio ir labiau mėgs- 
tantys analizuoti žmogų skaitytojai apie jį sako: „Tai pasako- 
tojas.“ Bet pasakotojas, kuris žavi ir traukia ištisą kartą; tai 
Asmenybė, tikėkite manim.“ - 

Didysis tos epochos literatūros žinovas Emilis Zola, atvirkš- 
čiai, kritikavo Žiulio Verno mokslinį romaną. Šis savo ruož- 

tu priekaištavo natūralizmo mokyklos vadovui, kad jam pa- 
tinka aprašinėti bjaurius žmogaus poelgius, nes pats manė, 
kad daug naudingiau aukštinti jo jėgas. Šios skirtingos pa- 
žiūros netrukdė Žiuliui Vernui žavėtis Zola talentu, nors jo 
vulgarumas jį šokiravo. 1877 metais jis rašė Eceliui: ,„Perskai- 
čiau Zola „„Spąstus“. Tai šlykštu, koktu, sunku, baisu, begėdiš- 
ka... ir nuostabu! Kodėl jis sumanė visa tai pasakoti? Bet, kar- 
toju, tai nuostabu!" 

Subtilusis Stalis matyt, nepritarė pagiriamiesiems rašytojo 
žodžiams, ir jo draugas paaiškino savo mintį: 

„Velniai rautų, tai neskaitykite „Spąstų“! Aš kalbu apie Zola 
talentą turėdamas galvoje nepaprastą detalių tikslumą, pra- 
nokstantį visa, ką buvau skaitęs iš šio žanro. Bet jis plėtoja 
du siužetus, kurių nederėtų šitaip vystyti. Čia neieškau jokio 
pamokymo. Žiūriu kaip į nuostabias fotografijas — uždraustas 
fotografijas.“ 

Po penkiolikos metų Žiulis Vernas rašė Žiuliui Eceliui: ,„Žliu- 
gimas“— nuobodus romanas, daugiau jo neskaitysiu, nors ki- 
tus skaičiau ne kartą. Kad ir kažin ką sakytų Zola, tai įgu- 
dusio žmogaus darbas, bet nuobodu. Mano nuomonė tokia: 
„Šatrianas dvidešimčia eilučių padaro didesnį įspūdį, negu ki- 
tas — dvidešimčia puslapių.“ 

Šie kritiški žodžiai apie „Žlugimą“ liudija, kad Žiulis Ver- 
nas ne sykį skaitė Zola, nors tas apie jį nepalankiai buvo 
atsiliepęs. Jis taip pat turėjo savitą nuomonę apie kūrinius 
literatų, ne taip tvirtai žengusių Mokytojo nurodytu keliu: 

„Amjenas, gegužės 4 diena (1884) 

Sakiau Jums, kad grįžęs perskaičiau Stendalio .,Pasivaikš- 
čiojimus po Romą“. Paskui ši knyga mane paskatino perskai- 
tyti „Parmos vienuolyną“ dvidešimtąjį kartą. Koks jaudinantis 
kūrinys! Ir nepalyginsi su tuo, kas daroma dabar! Perskaičiau 
„Safo“! Čia justi nuostabi rašytojo gyslelė, šią knygą perskai- 
čiau vienu prisėdimu. Bet kokia ryški Zola įtaka ir kai kurios 
nešvankybės! Man nepatinka galas, na, o dėl nesantuokinio 
gyvenimo, tai Safo — ne pavyzdinga moteris, o viena iš puo- 
lusių! Dode šį romaną dedikuoja savo sūnums, kai jie bus 
dvidešimties metų! Puikiai žinau, kur jie eis, perskaitę šią kny- 
gą! Bet, šiaip ar taip, tai talentingo žmogaus darbas. 

O koks talentingas Gi de Mopasanas! Jis pasakoja apie 
gašliausius dalykus, kokius tik galima įsivaizduoti, nevarto- 

damas nešvankių žodžių. Perskaitykite paskutines jo noveles 
„Perkūno oželis“, „Seserys Rodani“, bet neduokite jų skaityti 
poniai Ecel. 


Jūsų senasis Berkenas *!" 


Neaišku, ar Mopasanas taip pat palankiai žiūrėjo į Žiulį 
Verną. Užtat jo draugais galima laikyti Sardu *, Labišą, Diu- 
kaną, Kamilį Ruselį, Leguve, Ožje ir Sarsej. Bet, tiesą sakant, 
kritika nekreipė į Žiulį Verną dėmesio, buvo abejinga jo kū- 
rybai. Jis net skundėsi: 

„Kai skaitau, kas rašoma apie kokį nors kūrinį, kartais pa- 
vydžiu, nors ir gyvenu atkampioje provincijoje... Tikiuosi, 
Jūs nusiuntėte egzempliorius Žiliui į Le Figaro ir į kitus 
laikraščius. Pažiūrėsime, ką jie sakys, jei apskritai ką sakys. 

Sužinojau, kad pirmas tomas („Dirbtinės salos“) jau išspaus- 
dintas, nes mačiau jį vitrinose. Gal laukiate patogesnio mo- 
mento apie jį pranešti per laikraščius? Aš skaitau beveik vi- 
sus, bet nė viename neradau nei reklamos, nei anonso. Šis 
romanas ne toks prastas, kad apie jį nereikėtų paskelbti skai- 
tytojams." 

Žiulis Ecelis, matyt, vangiai gynė provincijoje gyvenančio 
savo autoriaus interesus, ir tas mėgino jį išjudinti: 

„Mane skaudina, kad visuose laikraščiuose spausdinamos, 
nors ir keletų eilučių, žinutės apie knygas, o apie mūsų — 
nė žodžio, neskaitant naujametinių numerių. ,„Bombarnakui“ 
ypač nepasisekė — kritika jo nepastebėjo; tai mane liūdina, 
bet aš vis tiek uoliai dirbu." 

Tačiau svarbiausia, kad dėl informacijos trūkumo publika 
nustoja domėtis senuoju pasakotoju: 

„Knygų, į kurias dėjau viltis —,,Bombarnako“, „Karpatų pi- 
lies“, — publika nenori skaityti! Žinau, kad žmogus negali vi- 
sada būti populiarus. Kartoju Jums, aš nusiminęs, be to, viso 
mano gyvenimo darbas — Žemės aprašymas — dar nebaigtas!“ 

Nors Žiulis Vernas buvo pasiekęs pasaulinę šlovę, bet ken- 
tėjo, kad jo nepripažįsta kai kurie literatūros srities specia- 
listai — dedasi nepastebį. Ecelis dar 1869 metais per neatsargu- 
mą ėmė siūlyti jam iškelti savo kandidatūrą į Akademiją. Žiu- 
lio Verno požiūris į tai buvo labai aiškus: kaip autorius, kurio 


5! Turima galvoje prancūzų rašytojas Arno Berkenas, elegiškų, ku- 
pinų banaloko švelnumo pjesių autorius. (Vert. past.) 

kūriniai spausdinami jaunimo žurnale, gali to siekti? Todėl 
jis beveik neteikė reikšmės šiai leidėjo idėjai. 

„Aš tai vadinu Jūsų svajone, — atsakė jis Eceliui.— Juk te- 
nai negali patekti tas, kas nėra labai turtingas arba neturi tvir- 
tos politinės padėties! Kalbu apie Prancūzijos Akademiją, na, 
o dėl mokslo... Įsivaizduokite savo Žiulį Verną šalia Bertra- 
no arba Devilio! Nieko sau atrodyčiau.“ 

Po keleto metų šią „leidėjo svajonę“ perėmė Diuma sūnus, 
įtikinęs Žiulį Verną, kad sumanymas įgyvendinamas. 

Rašytojas niekad to netroško. Tačiau kai Diuma suprato, 
kad Žiulio Verno laukia pralaimėjimas, viskas pakrypo kitaip. 
Net nelabai ambicingas žmogus negali nesijausti įžeistas, kai 
jam atsakoma tai, ko buvo leista tikėtis. 

Žiulis Vernas buvo pernelyg protingas, kad labai kankin- 
tųsi dėl šio nusivylimo — juk jis ir nesistengė tapti Akade- 
mijos nariu. Žaizda greitai užgijo, bet tai vis dėlto buvo žaiz- 
da, dar viena prarasta iliuzija. Susitikimas su Diuma sūnum, 
paskatinęs Žiulį Verną iškelti savo kandidatūrą į Akademiją, 
nepraėjo be pėdsakų. 

1873 metais, kai Ecelis Žiuliui Vernui papriekaištavo, kad 
neskiria reikiamo dėmesio šiam dalykui, rašytojas dėl savo 
abejingumo pasiteisino, „jog ir be jo baisiai daug tokių, kurie 
turi didesnę teisę ten patekti, ypač, sakysim, Stalis!..“ 

1877 metais Žiulis Vernas vis dar manė, kad dėl tokio troš- 
menkavertės“, „tikra literatūra — žmogaus širdies tyrinėjimas, 
o ne nuotykių pasakojimas“. 

1883, 1889 ir 1892 metais vis kalbama apie Akademiją, bet 
rašytojas beveik neteikia tam reikšmės: ,,„Man nieko daugiau 
nereikia, tik ramiai gyventi provincijoje ir užbaigti savo, ro- 
manisto, darbą, jei toks darbas turi galą." 


XLVI SKYRIUS 


PASKUTINIAI SPINDULIAI 


Įgyvendindamas savo sumanymą, Žiulis Vernas išspausdino 
„Kaimą ore“. „Broliai Kipai“, pasakojimas apie teismo klaidą, 
ir „Drama Livonijoje“ (pasirodžiusi 1904 metais), kurioje vys- 

Loma ta pati tema. Žiulis Vernas pakeičia savo požiūrį į Drei- 
duso bylą. Išleidžiamas „Pasaulio valdovas“, kur randame iš- 
protėjusį Roburą 


„Didysis miškas“ — tas pats, kuris Centrinėje Afrikoje plyti 
nuo Kongo slėnio iki Nilo ir Zambezės ištakų, — taip iš pra- 
džių vadinosi Žiulio Verno romanas „Kaimas ore“, išėjęs at- 
skira knyga 1901 metais. Du medžiotojai — amerikietis Džonas 
Kortas ir prancūzas Maksas Juberas drauge su vedliu ir ber- 
niuku, vardu Langa, kurį jie išgelbėjo nuo žmogėdrų, atsiduria 
šio didžiulio miško pakraštyje; stori tankūs medžiai juos saugo 
nuo bandos dramblių, sulaužiusių jų furgoną. 

Norom nenorom jie turi eiti šiuo, regis, neįžengiamu mišku. 

Įvairūs nuotykiai mus nukelia į nerimastingą paslaptingų 
augalų pasaulį; ilga, bet nenuobodi kelionė nuvilioja šimtus 
kilometrų į šį nežinomą kraštą; taigi nė nepajuntame, kaip 
nusigauname prie sraunaus upelio, kuris be jokių kliūčių mus 
nuves prie Ubangio. 

Pirmąją naktį, keliauninkų praleistą ant šios upės kranto, 
Džonui Kortui pasirodė, kad kažkas ištarė žodį „ngora“, kuris 
čiabuvių kalba reiškia „motina“. Kitą dieną, apieškoję kran- 
tus, jie nepamatė nė vieno žmogaus pėdsako. Beje, upės vin- 
gyje aptiko seniai apleistą plaustą, o miško tankmėje — tro- 
belę pinučių sienomis. Joje anksčiau gyveno daktaras Johau- 
zenas, dingęs 1896 metų vasario 13 dieną. Daktaro užrašų 
knygelėje keliauninkai perskaitė, jog jis paliko savo trobelę 
tų pačių metų rugpjūčio 25 dieną. 

Apie šį mokslininką sužinome tik tiek, kad jis ketino 
kruopščiai patikrinti bandymą amerikiečių profesoriaus Garne- 
rio, tvirtinusio, jog beždžionės moka kalbėti. 

Darvino teoriją, teigiančią, kad žmogus kilęs iš beždžionės, 
patvirtino pitekantropo atradimas Javos saloje, ir paleontologai 
ėmė ieškoti grandies evoliucijos grandinėje, atvedusioje prie 
Homo sapiens. 

Johauzenas, sumanęs atrasti beždžionių rūšį, gamtos apdo- 
vanotą kalba, užsidarė tartum kokiame narve, pastatytame ne- 
įžengiamame Afrikos miške, kuriame gyveno, kaip jis manė, 
labiau išsivysčiusios beuodegės beždžionės. Jo užrašų knygelėje 
buvo tvirtinama, kad susitikusios didelės beždžionės pasako 
viena kitai ištisus sakinius, o vienas mažylis ištarė „ngora“, 
žodį, kuris čiabuvių kalba reiškia „motina“. 

Mūsų keliauninkai, negalėdami tuoj pat leistis ieškoti vo- 
kiečių mokslininko, nutaria pasinaudoti jo plaustu — plaukti 
žemyn upe, kuri tikriausiai įteka į Ubangį. Ant srovės nešamo 
medžio Langa sugavo mažą. būtybę; ji aiškiai ištarė „ngora“. 
Tai beždžionė ar žmogus? 

Prie upės slenksčio plaustas sudūžta, keliauninkai kartu su 
vedliu atsiduria miško glūdumoje; jie miega prie laužo, už- 
kurto jų išgelbėtojo. Nėra tik Langos ir mažo jo augintinio. 
Matyt, kažkoks nepažįstamas žmogus ištraukė keliauninkus iš 
vandens, paguldė medžių pavėsyje ir net užkūrė laužą. Miškas 
toje vietoje tamsus ir neįžengiamas. Keliauninkai paklysta lia- 
nų sąžalyne, tik vienoje vietoje išvysta prošvaistę ir ima aklai 
brautis tuo takučiu. Tada jie labai nustemba, pamatę degantį 
fakelą, kuris rodo jiems kelią; ši judanti liepsna negali nesu- 
jaudinti skaitytojo. 

Sekdami paskui fakelą, keliauninkai nueina į kaimą, esan- 
tį trisdešimt metrų virš žemės, ant didžiulės, daugiau kaip 
penkių kilometrų pakylos, atremtos į medžių kamienus. 

Jie tapo belaisviais vagdi, dvikojų būtybių, metro penkias- 
dešimt šešių centimetrų aukščio, apvalios, bet mažos nelabai 
atsikišusiais žandikauliais galvos; vagdi vaikšto dviem kojo- 
mis, turi tokius pat dantis kaip žmogaus. Ar vagdi — ne mikro- 
cefalų rasė, kurios ieško antropologai, norėdami įjungti dar 
vieną grandį į žmogaus evoliucijos grandinę? 

Vagdi žemesnio išsivystymo negu iki šiolei žinomi pirmykš- 
čiai žmonės, bet kalba ir moka išgauti ugnį. 

Gal jie ir žudo vienas kitą, pareiškė Maksas Juberas, tačiau 
juos vis tiek, be jokios abejonės, reikia priskirti prie žmonių 
giminės! 

Vagdi elgsena įtikina skaitytoją, kad jie iš tikrųjų žmonės, 
pasiekę Homo faber stadiją, nes jau turi keletą paprasčiausių 
buities daiktų ir primityvių ginklų. Mūsų keliauninkai sutiks 
su tuo, kad vagdi — žmonės, pasiekę Homo sapiens stadiją: 
išsiskyrimo akimirką išvys jų žmogišką šypseną ir ašaras. 
Pridursime, jog dar viena aplinkybė įrodo, kad vagdi pri- 
klauso žmonių giminei — jie išmoko groti lūpine daktaro Jo- 
hauzeno armonikėle, o patį daktarą paliksime visiškai išpro- 
tėjusį vagdi kaime, kur jis buvo pasidaręs nelabai tironišku 
valdovu! 

Šis kūrinys įdomus tuo, kad mums liudija, jog rašytojas 
grįžo prie įprastos savo manieros, bet protą nukreipė nauja 
linkme. Čia yra ir filosofijos, nes nagrinėjamas neduodantis 
ramybės žmogaus kilmės klausimas. Autorius nebegali tenkin- 
tis naiviais savo vaikystės mitais nei atsiradusiu ex nihilo žmo- 
nijos protėviu; jis netiki, kad žmogus buvo sukurtas pagal die- 
vo paveikslą. 

Kitą savo kūrinį Žiulis Vernas sumanė kaip iliustraciją ko- 
vos su aklomis gamtos jėgomis, kurios verčia žmones veikti 
išvien, jeigu jie nori likti gyvi. 

Žanas Mari Kabidulenas! Šis vardas susijęs su tuo Žiulio 
Verno gyvenimo laikotarpiu, kai jis, dar vaikas, bandė iš- 
plaukti škuna „Korali“, mat praeitis dar neišblėsusi jo atmin- 
tyje. „Žano Mari Kabiduleno istorijos“— taip autorius pava- 
dins knygą apie „didžiulę jūrų gyvatę“, seniai parašytą, ta- 
čiau leidėjui išsiųstą tik 1901 metų balandžio mėnesį. 

Iš pradžių Žiulis Vernas norėjo šią knygą pavadinti „Jūrų 
gyvate“, bet vėliau pavadino kitaip. Be abejonės, šis pavadi- 
nimas būtų sukėlęs didelį skaitytojų susidomėjimą; rašytojas 
pakeitė jį „Žano Mari Kabiduleno istorijomis“, matyt, dėl tiks- 
lumo, nes vien šitas prietaringas jūrininkas sukurdavo tokią 
atmosferą, kad būdavo galima akimirką patikėti šio pasakiško 
gyvūno egzistavimu. Trys ketvirtadaliai pasakojimo iš tiesų 
skirti kampanijai, sumanytai banginių medžioklės laivo „Sent 
Enokas". 

„Sent Enoką“, rodės, buvo apleidusi laimė ilgame jo žygyje 
į Ochotsko jūrą. Kelionė prasidėjo nesėkmingai: žuvo vienas 
jūrininkas, ir dėl to imame galvoti apie pavojus, nuolat gre- 
siančius jūrose. Anglų tristiebio laivo ir škunos „Sent Enokas“ 
varžybos duoda dingstį parodyti anglų neišsiauklėjimą, žiau- 
rumą ir paniekos kupiną priešiškumą. Šį kartą vis dėlto labiau 
pabrėžiama prancūzų pagieža, kurią jie jaučia nuo Vaterlo 
laikų! Tris valandas prancūzų škuna persekioja banginį, tačiau 
tą akimirką, kai grobis jau beveik rankose, netikėtai pasirodo 
anglų ekipažas. Į banginį įsminga du žeberklai. Vienas — pran- 
cūzų, kitas — anglų! Prancūzų žeberklas mirtinai sužeidžia ban- 
ginį, bet anglai prieštarauja, tvirtindami, kad „Sent Enoko“ 
valtys nebūtų pavijusios šio gyvūno, jeigu jų laivas nebūtų 
jam užkirtęs kelio. 

Abu laivai rengiasi spręsti ginčą patrankų šūviais. Tačiau 
staiga tristiebę anglų škuną pakelia didžiulė banga, ima siū- 
buoti, ir ji dingsta po vandeniu. Na, o „Sent Enokas“ laimin- 
gesnis — jo ekipažas išsigelbėja, nors laivas ir užplaukė ant 
povandeninės uolos. 

Šie įvykiai nepaaiškinami, ir jūrininkai linkę tikėti, jog eg- 
zistuoja milžiniška pabaisa. Skeptiškesni karininkai mano ki- 
taip — kad banga pakilo dėl žemės drebėjimo, prisimena, kaip 
smarkiai siūbavo vandenynas įvykus žemės drebėjimui Peru. 

Tačiau staiga „Sent Enoką“ pasičiumpa didžiulė banga ir 
ima nešti į šiaurę šimto šešiasdešimt kilometrų per valandą 
greičiu! Šis pašėlęs lėkimas baigiasi tuo, kad laivas sudūžta 
į pakrantės ledų ruožą. 

Nežinodami, kaip paaiškinti šį reiškinį, karininkai mano, 
jog taip atsitiko dėl didelio potvynio, o škunos ekipažas kar- 
tu su Žanu Kabidulenu laikosi ankstesnės nuomonės — kad 
egzistuoja jūrų pabaisa. Nors autorius daro išvadą, jog ne- 
galima pasakyti, ar gyvena vandenyne tokie gyvūnai, ir ver- 
čiau juos priskirti legendų sričiai, vis dėlto skaitytojui sukelia 
abejonę ir jį sudomina gamtos paslaptimis. Romanistas, kaip 
visada, meistriškai pasakoja, bet reikia pripažinti, kad bendras 
kūrinio tonas žemesnis už jį išgarsinusių knygų toną. 

Ar nėra rašytojo stalčiuje, kuriame jis laikė rankraščius ir 
reguliariai siuntė spausdinti Le Magasin d Education et de 
Rėcrėation, tokių kūrinių, kurie, peržiūrėti ir pataisyti, būtų 
reikiamo lygio? 

1893 metais visuomenę įaudrino brolių Rorikų byla, visi laik- 
raščiai tik apie ją rašė. Masgue leidykla ta proga išleido R. La- 
briujero knygelę. 

Broliai Rorikai pasigrobė prancūzų škuną ,„Njuoraiti“, nu- 
žudę kapitoną, laivo savininko agentą Gibsoną, keturis ekipažo 
jūrininkus ir vieną keleivį. Taip buvo ar kitaip, bet tokį kal- 
tinimą iškėlė dviem laivo karininkams metisas — laivo virėjas. 

Kaltinamieji tvirtino, kad jie nekalti, kad šie nelaimingieji 
žuvę per maištą, kurį jiems pavykę numalšinti. Jie griežtai 
neigė ne tik tai, kad nužudę šiuos žmones, bet ir atsisakinėjo 
prisiimti jiems priskiriamus piratiškus išpuolius. Tačiau broliai 
Rorikai buvo nuteisti mirti 1893 metų gruodžio 8 dieną. 

Visuomenę sujaudino labai išdidus jų elgesys. Bet teisėjai, 
matyt, byloje įžiūrėjo neginčijamų jų kaltumo įrodymų, kad 

padarė tokį nuosprendį. Tačiau paaiškėjo, jog brolių Rorikų 
kaltinimas rėmėsi vieninteliu ir gana abejotinu liudijimu. 

Visuomenės susijaudinimas pasiekė kraštutinę ribą, kai ke- 
lios dienos po nuosprendžio paskelbimo buvo sužinota, kad 
broliai Rorikai — Leonas ir Eženas Degraevai, kilę iš garbin- 
gos belgų šeimos, ir kad jie net buvo tikri didvyriai, reikalui 
esant ne kartą parodę drąsą ir atsidavimą. Trisdešimt septyni 
žmonės jiems dėkingi už išgelbėjimą, rizikuodami gyvybe, jie 
iš mirties nagų išplėšė per audrą nuskendusio norvegų laivo 
„Piterio“ ekipažą. 

Paaiškėjo ir tai, kad likimas nebuvo jiems palankus: jų 
žvejybinis garlaivis sudegė Ostendės uoste. Paskui, šiaip taip 
išsikapstę iš bėdos, jie įsigijo burlaivį, bet šis greitai buvo 
išmestas į krantą. Tada jiems teko parsisamdyti į svetimus 
laivus, pakeitus pavardę, kad nebūtų sukompromituota motina. 

Nuo to laiko jų gyvenimas buvo gana miglotas: gal iš did- 
vyrių jie virto nuotykių ieškotojais? Iš tiesų negalima neat- 
kreipti dėmesio į tą faktą, kad 1891 metais broliai Rorikai 
melagingai pasiskelbė patyrę laivo katastrofą. Nors jie buvo 
kalti dėl šios nedidelės apgavystės, kurią galėjai paaiškinti jų 
gyvenimo būdu, tačiau tai nereiškia, jog būtent jie padarė jiems 
priskiriamus rimtus nusikaltimus. Spaudoje pradėta laikraščio 
La Justice kampanija, gynybos komiteto pastangos, Švedijos ir 
Belgijos karalių demaršai — visa tai privertė prancūzų vyriau- 
sybę pakeisti mirties bausmę katorga iki gyvos galvos. 

1894 metais daug kas kėlė klausimą, ar tik broliai Degrae- 
vai — ne teismo klaidos aukos ir ar nebuvo jų kaltintojas pats 
prikišęs nagų prie nusikaltimo, kurį demaskavo. Norint nura- 
minti visuomenę, 1897 metais per prezidento malonę brolių 
Degraevų bausmė buvo apribota dvidešimčia metų. Bet pikta 
lemtis persekiojo brolius. Leonas atsisakė katorgos administra- 
cijos pasiūlytos meistro vietos, nenorėdamas tapti skundiku 
ir raudonuoti prieš brolį. Jo atsisakymas nepatiko vyresnybei, 
ir ji nubaudė Leoną privertusi dirbti sunkiausius darbus. 
1898 metų kovo 30 dieną jis mirė nuo dizenterijos, ir brolis 
matė, kaip jo kūnas buvo išmestas rykliams. Bent taip pasa- 
kojo Eženas, kai jį, 1899 metais amnestuotą, Antverpeno gy- 
ventojai sutiko kaip kankinį. Tapęs komersantu, tas romus bur- 
Žžua parašė atsiminimus, ketindamas išleisti knygą „„Katorga“. 
Tačiau sunku patikėti jo nuoširdumu, nes vėl trokšdamas nuo- 

tykių, jis staiga dingo, palikęs žmoną ir vaikus. 1907 metais 
Eženas tarnavo Trinidado policijoje, paskui jį kažkas matė 
Kolumbijoje su krūva brangakmenių; vienas amerikietis tvir- 
tino, kad Eženas juos pavogęs iš jo. Kaltintojas netrukus buvo 
rastas negyvas viešbučio numeryje, kuriame buvo apsigyvenęs, 
o kaltinamasis — nužudytas kameroje! 

Žiulis Vernas, žinoma, negalėjo numatyti keisto Eženo Deg- 
raevo likimo. Apie šią bylą rašydamas broliui 1894 metų rug- 
pjūčio 7 dieną, dar prieš La Justice straipsniui patvirtinant, 
kad teismas padaręs klaidą, jis juo labiau nieko nežinojo apie 
Leono mirtį, nes tas mirė 1898 metais. Žiulis Vernas su dideliu 
dėmesiu sekė šią bylą; jis rašė Poliui: „Brolių Rorikų istorija 
mane sujaudino iš pat pradžių, bet nenoriu jos panaudoti.“ 
Matyt, šis susijaudinimas paliko pėdsakų; drama brolių, kurių 
likimai glaudžiai susiję ir kurie gal tapo teismo aukomis, įstri- 
go jam į atmintį. Marselis More teisingai mano, kad paveiktas 
brolio Polio mirties, rašytojas romane „Broliai Kipai“ išreiškė 
savo jausmus, vaizduodamasis, kaip kentėjo taip prisirišę vie- 
nas prie kito broliai Rorikai, jeigu iš tikrųjų buvo nekalti. 

Paprastai įrodyti kaltę tenka kaltintojui, tačiau kartais tas 
įrodymas būna toks netvirtas, kad pasikeičiama vaidmenimis, 
ir pats kaltinamasis turi ieškoti savo nekaltumo įrodymų, o tai 
labai sunku ir dažnai net neįmanoma. 

Brolių Kipų negalima tapatinti su broliais Rorikais, bet ne- 
ginčijama viena — kad jų istorija, nors ir skirtinga, buvo 
įkvėpta belgams atsitikusios istorijos. Broliai Kipai atsidūrę 
tokioje pat padėtyje. 

Marselis More pažymi, kad broliai Rorikai, atvykę į Kuko 
salas, pasiskelbė, jog nuskendęs jų laivas, ir kad ši detalė 
paskatino autorių pavadinti Džeimso Kuko vardu laivą, pa- 
ėmusį iš tiesų patyrusius laivo katastrofą brolius Kipus. Pa- 
prasčiau būtų manyti, jog vienintelė to priežastis — autoriaus 
žavėjimasis Džeimsu Kuku; brolių Rorikų melas, kad nuskendęs 
jų laivas, atitinka nelaimę, ištikusią ,„Vilhelminą“ netoli Nor- 
folko salos, kur bus paimti broliai Kipai. 

Šiaip ar taip, „Džeimsas Kukas“, vadovaujamas kapitono 
Gibsono, išmeta inkarą Dunadine, kur locmanas Fligas Baltas, 
padedamas jūrininko Vino Modo, pasamdo keturis nenaudėlius, 
norėdamas užgrobti laivą, ir ketina nužudyti kapitoną, keturis 
jam ištikimus jūrininkus, o jei prireiks, ir laivo savininką 

Hokinsą, ir Gibsono sūnų, kurie turėjo sėsti į laivą Veling- 
tone. k 

Fligas Baltas — veidmainis ir niekšas, o Vinas Modas nors 
ir ne geresnis, bet protingesnis ir nepaprastai gudrus. Abu nirš- 
ta, kad nepasitaiko proga įgyvendinti savo planų. Laivas, kaip 
ir buvo numatyta, plaukia į Port Prasliną — į Bismarko salyną. 
„Džeimso Kuko“ ekipažas iš Norfolko salos paima du „Vilhel- 
minos“ žmones; šio nuskendusio laivo keleiviai — Karlas ir 
Piteris Kipai. 

Piterio varde Marselis More įžiūri prisiminimą laivo, kurį 
išgelbėjo broliai Rorikai. Visiškai galimas daiktas. Be to, ir 
„Džeimso Kuko“ kapitono Gibsono vardas buvo parinktas 
„Njuoraiti“ laive žuvusiam Gibsonui atminti. 

Laivui stabtelėjus Keravaroje, Fligas Baltas su Vinu Modu 
saloje nužudo kapitoną Gibsoną, pasigrobia jo dokumentus ir 
maišelį piastrų. 

Dabar škuna plaukia į Hobartą — galutinį savo paskirties 
punktą — vadovaujama locmano. 

Karlas Kipas, prekybinio laivo kapitonas, stebisi kursu, ku- 
riuo plaukia „Džeimsas Kukas“. Fligas Baltas iš tikrųjų ieško 
blogai pagarsėjusių Saliamono salų, tikėdamasis ten lengvai 
atsikratyti keleivių ir užverbuoti banditų. 

„Džeimsui Kukui“ gresia pražūtis per audrą, nes locmanas 
Fligas Baltas taip prastai veda laivą, kad turi įsikišti Karlas 
Kipas; laivo savininkas jam patiki „Džeimsą Kuką“. Sumaniai 
manevruodamas, Karlas išgelbsti laivą. Kai tik pavojus pra- 
eina, Fligas Baltas ir Vinas Modas sukelia maištą, kuris tuoj 
numalšinamas. 

Hobarte prasideda maištininkų teismo procesas. Vinas Mo- 
das, toks gudrus, kad nesusikompromitavo per maištą, sumano 
machinaciją, kuri pražudys brolius Kipus: jis įsigauna į jų 
kambarį ir įdeda į lagaminą pavogtus dokumentus ir dalį piast- 
rų, neužmiršta įkišti ir ginklą, kuriuo buvo įvykdyta žmogžu- 
dystė,— malajų durklą. 

Dabar teisme Fligas Baltas — jau ne kaltinamasis, o kaltin- 
tojas. Jis sukėlęs maištą, prisipažįsta Fligas Baltas, todėl, kad 
Karlas Kipas ir jo brolis nužudę kapitoną Gibsoną. Ir iš tiesų 
Kipų lagamine randama kapitono dokumentai, piastrų ir gink- 
las, kuriuo buvo padarytas nusikaltimas, — taigi jų kaltė aki- 
vaizdi. 

Broliai Kipai nuteisiami mirti; vien laivo savininkas Hokin- 

sas tiki, kad jie nekalti, ir jam reikalaujant, mirties bausmė 
pakeičiama katorgos darbais iki gyvos galvos. 
"Katorgoje Karlas išgelbsti nuo užpuolusio dogo komendanto 
sūnų; Karlas sunkiai sužalojamas, bet Kipų padėtis po šio at- 
sitikimo pagerėja. Tačiau dabar broliams svarbiausia, jog jie 
vėl drauge. Beje, Hokinsas stengiasi, kad būtų peržiūrėta byla. 
Prie moralinių brolių Kipų nekaltumo įrodymų jis priduria savo 
įtarimus dėl locmano, kuris buvo kaltintojas: Hokinsas spėja, 
kad tas kartu su Vinu Modu nunešė į brolių kambarį daikti- 
nius įrodymus. 

Broliai Kipai prikalbinti nenoromis pabėga su dviem poli- 
tiniais kaliniais. 

Tačiau manydami, kad į šį pabėgimą bus pažiūrėta kaip 
į kaltės prisipažinimą, broliai sugrįžta į kalėjimą. Toks elge- 
sys pakeičia visuomenės nuomonę, ir valdžia ketina peržiūrėti 
bylą, bet buvęs advokatas puikiai žino, kad tai įmanoma tik 
tuo atveju, jei bus gautas koks nors naujas faktas; tokį faktą 
pateikia nenumatyta aplinkybė. Hokinsas atiduoda padidinti 
aukos veido nuotrauką, ir kapitono Gibsono sūnus pastebi tėvo 
vyzdžiuose žudikų — Fligo Balto ir Vino Modo — atvaizdus. 

Tikra tiesa, kad akies tinklainė užfiksuoja paskutinį atvaiz- 
dą, matytą mirštančiojo. More rašo, jog Žiulis Vernas šį faktą 
rado oftalmologijos enciklopedijoje; be to, gal jo ieškoti pa- 
skatino Vilje de I'Il-Adano novelė „Klerė Lenuar“. Šią novelę, 
išleistą 1867 metais, autorius vėl išspausdino rinkinyje ,„Tri- 
biula Bonome“ 1887 metais, ir mano paveldėtas egzempliorius 
pažymėtas šia data. 

Klerės Lenuar tinklainėje užsifiksuoja haliucinacijos atvaiz- 
das; atmetęs haliucinaciją, „Brolių Kipų“ autorius panaudoja 
tik fizines tinklainės savybes. Iš minėtos enciklopedijos Žiulis 
Vernas sužinojo apie Žiro-Telono darbus, kuriuose pasakojama, 
kad tinklainėje užsifiksavusį atvaizdą galima atkurti, jei po 
mirties akis išimama ir įdedama į alūno tirpalą. More pažymi, 
jog Žiulis Vernas padarė klaidą, kurios pavyko išvengti Vilje 
de 1Il-Adanui: lavonas buvo nufotografuotas tik praėjus die- 
nai po mirties, o atvaizdas tinklainėje greitai išnyksta. Buvo 
ir kita, gal dar didesnė klaida: kaip žinoma, norint gauti už- 
fiksuotą atvaizdą, reikia įdėti akį į alūno tirpalą, o tai nebuvo 
padaryta. 

Brolių Rorikų byla Žiulį Verną sujaudino, be abejonės, dėl 
to, kad buvo manoma, jog jie nuteisti neteisingai, bet ir to- 
dėl, kad tai buvo byla dviejų brolių, labai prisirišusių vienas 
prie kito ir besisemiančių broliškoje draugystėje jėgų išdi- 
džiai laikytis, o tai ir apstulbino publiką. Rašytojas nesąmo- 
ningai perkėlė į savo gyvenimą meilę, siejusią brolius Rorikus, 
ir ją prilygino jausmui, kuris rišo jį su Poliu. 

Broliui mirus, rašytojas neteko geriausio draugo, ir paaiškė- 
jo, kaip buvo susipynę jų gyvenimai. Savaime suprantama, 
jam labiau negu kada nors nedavė ramybės mintis apie šią 
mirties nutrauktą sąjungą; klusni rašytojo plunksna beveik ne- 
jučia atgaivino širdyje slypinčius jausmus ,„Broliuose Kipuo- 
se“, — taigi romano pagrindu paimta istorija, kurios, broliui 
esant gyvam, jis nenorėjo liesti. 

1901 metų rugsėjo mėnesį Žiulis Vernas taiso šios knygos 
rankraštį; kūrinys bus išspausdintas 1902 metais. Drauge su 
brolių Kipų mejle rašytojui į galvą atėjo ir nauja mintis: nors 
teismo nuosprendis iš principo ir turi būti teisingas, bet jis 
ne visada neginčijamas, teisėjas, pasirodo, gali suklysti. 

1901 metais Dreifuso byla ėjo į galą. Anri savižudybė liu- 
dijo, kad Vyriausiasis štabas susikompromitavo neatsargiu el- 
gesiu, leidęs laikraščiams pradėti kampaniją ir šiai bylai su- 
teikti politinį charakterį. Tie, kurie atsisakė ginčytis dėl pirmo 
teismo nuosprendžio, buvo suklaidinti Reno teisėjų nuospren- 
džio; tie, kurie nedrįso nepritarti pirmojo karinio tribunolo 
nuosprendžiui — kalinimui iki gyvos galvos, sumanė „pūsti mig- 
lą į akis“, pripažinę, kad Dreifusas kaltas, bet nuteisę jį tik 
dešimt metų kalėti, — niekuo nepaaiškinamas maloningumas. 

Apie patį Dreifusą, kuris buvo amnestuotas, o vėliau turėjo 
būti reabilituotas, niekas nebekalbėjo. Buvo tik keliamas klau- 
simas: ar teisingumas, karinis arba civilinis, gali paklusti vals- 
tybės interesams ir priklausyti nuo nepastovios ir šališkos 
nuomonės? Nors ir labai mėgo tvarką, romusis Amjeno buržua 
ėmė atidžiau klausytis sūnaus dreifusininko kalbų ir manyti, 
kad teismas galėjo padaryti neteisingą nuosprendį. Žiulio Ver- 
no pasitikėjimas mūsų institucijomis sumažėjo, nes tais me- 
tais, kai buvo nuteistas Dreifusas, jis nusprendė parašyti Io- 
maną ,,„Drama Livonijoje“, kurio herojus, visiškai nekaltas žmo- 
gus, tapo politinių intrigų auka. 

Kaip žinome, 1894 metų rugpjūčio 11 dienos laiške Žiulis 

Vernas rašo, kad „Dirbtinę salą“ numatęs 1895 metams, „Dra- 
mą Livonijoje“ — 1896-iesiems, o „Orinoką'— 1897-iesiems. Ta- 
čiau, matyt, jam atrodė, kad nedera spausdinti „Dramos Livo- 
nijoje“, kurios tema buvo teismo klaida, tuo metu, kai vyksta 
Dreifuso byla, nes šis kūrinys dar labiau suaudrintų protus. 
Romanas buvo puiki iliustracija teisėjams paspęstų spąstų, ir 
jį buvo galima laikyti tam tikros pozicijos rėmimu. Žiulis Ver- 
nas su Eceliu turbūt nutarė išleisti jį ramesniu laiku. 

1894 metų birželio 7 dieną Žiulis Vernas parašė Marijui Tu- 
rieliui “, kad jau sukūręs septyniasdešimt numatytų tomų ir 
kad dar likę sukurti trisdešimt, o 1897 metų gegužės 5 dieną 
jam pranešė, jog labai pasivaręs į priekį — Iašąs romaną 
1903 metams. 1899 metų liepos 10 dieną pridūrė, kad jau su- 
kūręs dvylika romanų artimiausiems metams. Atsargos jo stal- 
čiuje neišsenkamos, nes 1902 metų sausio 15 dieną parengtų 
knygų buvo keturiolika, „Broliai Kipai“ buvo aštuoniasdešimt 
trečias tomas, o Žiulis Vernas tuo laiku jau rašė ... šimtąjį 
tomą. Tų pačių metų gruodžio 24-ąją jis sakėsi „įknibęs į šimtą 
pirmąjį“. Aišku, kodėl „Drama Livonijoje“, apie kurią buvo 
kalbama 1894 metų rugpjūčio 11 dienos laiške, išėjo tik 
1904-aisiais. 1901 metų balandžio 12-ąją siųsdamas Eceliui „Di- 
džiąją jūrų gyvatę“, rašytojas mano, kad „ši knyga bus išspaus- 
dinta po „Antrosios tėvynės“, ir vis dėlto „Kaimas ore“ pa- 
sirodo anksčiau. Spalio 26 dieną Žiulis Vernas išsiunčia antrą 
„Brolių Kipų“ dalį, o 1901 metų lapkričio mėnesį išleidžiamas 
„Kabidulenas“ („Didžioji jūrų gyvatė“) — apie tai liudija 
1901 metų lapkričio 9 dieną rašytas jo laiškas, o sausio 13-ąją 
jis pasiuntė Eceliui „Kaimo ore“ Didžiojo miško žemėlapio ap- 
matus! 

Garsiajame stalčiuje tikriausiai yra daugybė užbaigtų rank- 
raščių, nes 1902 metų kovo 27 dieną Žiulis Vernas svarsto ro- 
mano „Pasaulio valdovas“ pavadinimą —ši knyga išėjo tik 
1904 metais. Tačiau kol pasirodys „Pasaulio valdovas“, skaity- 
tojai susipažins su „Stipendininkų kelione“. Matyt, todėl, kad 
tuo metu buvo keliamas klausimas dėl danų valdų Antilų 
salose prijungimo prie Jungtinių Valstijų, rašytojas ir pasi- 
skubino išspausdinti šią knygą. Kelionę į Antilų salas pagy- 
vina dramatiški įvykiai, susiję su ,„„Halifakso“ piratų užpuo- 
limu. Pagrindinis personažas — Haris Markelis, piratų vadas; 
simpatingas ir doras Vilis Micas, kuris jį nugalės, pasirodo tik 

antro tomo viduryje. Autorius pasinaudojo Antilų mokyklos 
mokinių kelione, norėdamas papasakoti apie Europos valstybių 
ginčus, sukeltus godulio. 

Na, o romane „Pasaulio valdovas“, kur vėl susitinkame su 
Roburu užkariautoju, rašytojas nuvainikuoja išprotėjusį genia- 
lųjį mokslininką, apsėstą didybės manijos; nors jis išrado nuo- 
stabią mašiną, nebeliko ankstesniojo Roburo, skelbusio, jog 
žmonija dar nepakankamai protinga, kad galėtų naudotis moks- 
lo pasiekimais. Dabar Roburas — tik vargšas Žmogus, apsvaigęs 
nuo savo laimėjimų. 

„Drama Livonijoje“ buvo sumanyta apie 1894 metus; šios 
knygos korektūrą rašytojas skaitė 1902-aisiais, o išleista ji buvo 
1904-aisiais, po dešimties metų. Romanas dvelkia drąsa ir pui- 
kiai parašytas, pasakojimas raiškus; aš vis negaliu užmiršti 
į Sibirą vežamo Vladimiro Janovo pabėgimo scenos, ypač kaip 
jis plaukia Čado ežeru link Livonijos sienos. 

Kuklus mokytojas Dmitrijus Nikolevas, karštas patriotas, re- 
gis, įsivėlęs į žmogžudystės bylą; jis važiuoja į Pernu per- 
duoti bėgliui Janovui dvidešimt tūkstančių rublių, kuriuos prieš 
mirtį jam patikėjo Vladimiro Janovo tėvas. Tą pačią naktį 
viešbutyje buvo nužudytas bankininko Johauzeno kasininkas 
ir iš jo pagrobta penkiolika tūkstančių rublių. Į kasininką pa- 
sikėsinti galėjo tik gretimo kambario gyventojas; jis, matyt, 
įlindo pas savo auką pro langą atplėšęs žarstekliu langinę. 
Tas žmogus nužudė nelaimingąjį miegantį, smogęs peiliu į šir- 
dį — švediško peilio, kuriuo buvo padarytas nusikaltimas, ran- 
kenos žiedas buvo atsispaudęs žaizdos pakraščiuose. Tariamojo 
žudiko kambaryje tardytojas rado labai sulenktą žarsteklį ir 
skiautelę sudeginto banknoto. Įkalčiai buvo nepaneigiami. Be 
to, buvusio šio kambario gyventojo asmenybė nustatyta — tai 
mokytojas Nikolevas: vienas policininkas patvirtino matęs jį 
viešbutyje tą dieną, kai buvo įvykdyta žmogžudystė. Paklaustas, 
ko keliaująs į Pernu, Nikolevas nutyli. Visi ima jį laikyti nu- 
sikaltėliu. Tačiau nuo įniršusios minios Nikolevą išgelbėja Ja- 
novas, pasakęs jo kelionės tikslą. Ir minia, ką tik su neapy- 
kanta persekiojusi Nikolevą, taip pat lengvai paskelbia, jog 
jis nekaltas. 

Tačiau bankininkas Johauzenas vis dar persekioja Nikolevą, 
reikalaudamas, kad šis grąžintų tėvo skolą — aštuoniolika tūks- 
tančių rublių. Už Nikolevą atsiteisia Janovas draugo perduotais 

banknotais. Taip jis smogia Nikolevui baisų smūgį, nes bank- 
notų numeriai tokie pat kaip pavogtų pinigų. Be to, Nikolevas 
randamas negyvas kelyje, ir visi tiki, kad būtent jis žudikas — 
mat nusižudęs tuo pačiu peiliu, kuriuo buvo nudurtas kasi- 
ninkas. Į Nikolevo savižudybę žiūrima kaip į kaltės prisipa- 
žinimą. Ir todėl Nikolevo duktė atsisako tekėti už savo suža- 
dėtinio Vladimiro Janovo; tas apimtas nevilties. 

Tačiau paaiškėja, kad Nikolevas nepadarė jokio nusikaltimo! 
Prieš mirtį viešbučio savininkas Krofas prisipažįsta nužudęs 
kasininką, pavogęs pinigus ir, norėdamas suklaidinti polici- 
ninkus, juos pakeitęs tais, kurie buvo mokytojo kišenėje. Tai 
ginto banknoto; be to, pamatęs, kad mokytojas nepakaltinamas, 
jį papjovęs tuo pačiu peiliu, kuriuo buvo padaręs pirmą nu- 
sikaltimą. 

Nors Ilka ir susituokia su Vladimiru, tragiška nelaimingojo 
mokytojo mirtis palieka slogų įspūdį. Nekaltas žmogus mirė 
nuo sunkios jam iškeltų įkalčių naštos. Taip patvirtinama min- 
tis, kad teismas gali padaryti klaidą. 

Be to, šis pasakojimas parodo žiaurią kovą politinių parti- 
jų, kurios stengiasi sužlugdyti savo priešininką, nes bankininkas 
ir mokytojas — pagrindiniai būsimų rinkimų dviejų priešingų 
partijų kandidatai. 

Ramesnio tono yra „Jūros išsiliejimas“. Čia kalbama apie 
majoro Rudero pasiūlytą projektą iškasti kanalą, kuris sujungtų 
Gabeso įlanką su dalimi Tuniso ir Alžyro druskožemių, esančių 
aukščiau jūros lygio. Tačiau nuvykusiam tirti vietovės inži- 
nieriui trukdo priešiška tuaregų gentis. Gabeso slenkstį — sun- 
kiausią kliūtį, kur vykdomi pagrindiniai darbai, — suardys že- 
mės drebėjimas, ir Sacharos jūrą sukurs per keletą dienų pati 
gamta, 0 Žmogui su savo technika būtų pavykę tai padaryti 
po daugelio metų. Taigi knyga baigiasi nusižeminimo pamoka, 
ir jos galas primena mirtį Roburo, kuris, kadaise gyręsis esąs 
pasaulio valdovas, per audrą buvo nutrenktas perkūno. 

1900 metų pasaulinė paroda buvo surengta prie išdidžiai sto- 
vinčio Eifelio bokšto, kurį jai, kaip pramonės triumfo simbolį, 
buvo palikusi 1889 metų paroda. Onorina su džiaugsmu joje 
apsilankė, o rašytojas užsisklendė Amjene, norėdamas būti kuo 
toliau nuo šio nerimą keliančio triukšmo. Jis puoselėjo sva- 
jonę apie gerovę išsivysčiusios pramoninės visuomenės, ga- 

linčios išplėšti iš gamtos turtus, kurie pagerintų žmonių gyve- 
nimą, bet šios mugės atbalsiai, atsklidę į nuošalią Žiulio Verno 
buveinę, jo nenuramino. Privilegijuotos mažumos malonumų 
troškulys, poreikių patenkinimas apiplėšiant didžiąją daugumą, 
kuriai nubyra tik trupinėliai — visa tai stūmė jį į neviltį. Pra- 
lenkęs savo epochą penkiasdešimčia metų, rašytojas jau matė 
socialinius sukrėtimus ir karus, kurie buvo atpildas už apgau- 
lingą gerovę saujelės žmonių, kai dauguma skursta. 

Vienas juokingas atsitikimas padės mums suprasti, kaip sky- 
rėsi dviejų kartų pažiūros. Mišelis, savo darbu susikūręs tam 
tikrą padėtį, naudojosi pirmųjų XX amžiaus dienų gėrybėmis. 
Kartą Mišelis atvažiavo į Amjeną su kailiniais, o tuo metu 
tai buvo prabanga, ir jį ėmė graužti sąžinė, kai reikėjo pasi- 
rodyti tėvui, kurio drabužiai visada buvo kuklūs. Norėdamas 
pasiteisinti, Mišelis tučtuojau pasakė: ,,„Man baisiai pasisekė su 
šiais kailiniais. Labai praktiškas daiktas. Už juos sumokėjau 
tūkstantį frankų ir nešiosiu dešimt metų — taigi jie man kainuos 
šimtą frankų per metus." 

Senasis pasakotojas ramiai, su pašaipa atsakė: „Visiškai pri- 
tariu — tau tikrai pasisekė. Kaip ir man sekasi: aš siūdinuosi 
paltą kartą per dešimtį metų, ir jis atsieina šimtą frankų, o po 
dešimties metų jį išversdinu!" 


XLVIII SKYRIUS 


„AUKSO VULKANAS“ 


Kamuojamas liūdesio ir ligų, Žiulis Vernas parašo dar keletą 
romanų: „Pasaulio krašto švyturį“, „Aukso vulkaną“, „Meteoro 
vaikymąsi“ ir „Dunojaus locmaną“; kai kurie bus išleisti tik 
po jo mirties 


Romanus „Pasaulio krašto švyturys“ ir „Aukso vulkanas“ Žiu- 
lis Vernas sukuria depresijos laikotarpiu, pablogėjus sveikatai. 
Jis mato tik viena akimi, ir ta pačia blogai. Rašo sunkiai, su- 
kaupęs visą valią stengiasi, kad braižas būtų įskaitomas ir tvir- 
tas. 1904 metų spalio 26 dieną, baigęs taisyti „Pasaulio val- 
dovą“, rengiasi siųsti 1905 metų Le Magasin d Education et de 

Rėcrėation rankraštį „Sacharos jūra“ („Jūros išsiliejimas“). Nau- 
dodamasis proga, leidėjui išreiškia pageidavimą, kad ši knyga, 
kaip ir „Vilhelmo Štorico paslaptis“, būtų išspausdinta prie jo 
gyvos galvos. Žiulis Vernas beveik nieko nebemato; jam skauda 
skrandį, ranką trauko mėšlungis, ir vis dėlto atrodo, kad darbas 
prie rašomojo stalo jį gelbsti nuo pražūties. 1904 metų balan- 
džio 12 dieną Eceliui išsiunčiama romano „Jūros išsiliejimas“ 
korektūra; ši knyga išeis 1905 metais. Na, o „Vilhelmo Štorico 
paslaptis“ bus išleista tik 1910-aisiais. 

1905 metų kovo 24 dieną Žiulis Vernas mirė. Mano tėvas jo 
stalo stalčiuje rado keletą rankraščių. „Pasaulio krašto švytu- 
rys“ buvo parašytas pieštuku labai gerai įskaitomomis raidė- 
mis, vėliau apvedžiotomis rašalu. Vadinasi, romanas buvc pa- 
ruoštas išsiųsti Eceliui ir galėjo būti išspausdintas 1905 metais. 
Šios knygos pavadinimas visiškai pateisinamas, nes joje pasa- 
kojama apie švyturį, pastatytą 1859 metais Estado saloje, Ma- 
gelano archipelago rytiniame krašte, kurį nuo Ugnies Žemės, 
esančios už dvidešimt trijų kilometrų, skiria Lemero sąsiau- 
ris — juo plaukioja garlaiviai lenkdami Horno kyšulį. Ten gy- 
vena atsiskyrę nuo viso pasaulio trys sargai; šioje tuščioje sa- 
loje jiems negresia joks pavojus, tik jie šąla per atšiaurias 
Horno kyšulio žiemas. 

Niekas nežino, kad saloje apsigyveno jūros plėšikų gauja, 
vadovaujama Kongrės ir Karkantės; jie nori užgrobti švyturį; 
piratams nusišypso laimė — pavyksta įsigyti škuną, kurios eki- 
pažas žuvęs; jie nutaria plėšikauti jūrose plaukiodami šia šku- 
na. Nuplaukę į Elgoro įlanką, virš kurios stūkso švyturys, pi- 
ratai be jokio vargo nužudo du sargus, patikliai atėjusius į jų 
laivą. Jie visiškai nepagalvoja apie trečią sargą, Vaskesą. bu- 
dėjusį švyturyje ir todėl išvengusį žiaurios mirties; jis matė, 
kaip piratai nužudė jo draugus, bet negalėjo nieko padaryti. 

Pasislėpęs kranto oloje, Vaskesas išgelbsti kapitono padė- 
jėją iš amerikiečių laivo, kuris sudužo į rifus, apgautas švy- 
turio signalų. Nors blogas oras ir sukliudo piratų škunai iš- 
plaukti į jūrą, Vaskesas ir Deivis baiminasi, kad ji vis dėlto 
keletu dienų aplenks katerį, kuris atveš naują sargų pamainą. 
Jie sumano piratams sutrukdyti išplaukti į jūrą: du kartus 
iššovę iš sudužusio laivo patrankos, pramuša škunos korpusą 
ir sugadina vairą. To neužtektų, tačiau kateris atplaukia ke- 
liomis dienomis anksčiau; deja, įlankos pasiekti negali — ne- 

šviečia švyturys. Ir staiga kapitonas pamato ryškų spindulių 
pluoštą; Vaskesas, piratams išplaukus, uždegė švyturio lempą! 
Dalis banditų žūsta, kiti paimami į nelaisvę, o Kongrė nusi- 
žudo. Galima sakyti, kad gėris nugalėjo blogį — kaltieji pel- 
nytai nubausti. Tačiau taip manyti būtų klaidinga, nes per 
daug aukų. Šiame įtampos kupiname romane nėra linksmų 
scenų, kuriomis autorius visada pagyvindavo savo kūrinius. 
Jis rūstus kaip Estado sala Amerikos žemyno pakraštyje. 

Antras rankraštis, „Aukso vulkanas“, matyt, buvo sukurtas 
anksčiau negu „Pasaulio krašto švyturys“, nes daro ne tokį 
niūrų įspūdį, nors veiksmas ir dramatiškas. Mes buvome netoli 
Antarkties, o dabar esame netoli Arkties. Rašytojas, rodos, 
niekaip negali išsiskirti su šiomis sritimis, kurios visada jį 
žavėjo. Siužetas štai koks: du pusbroliai, Monrealio piliečiai, 
vienas — Samis Skimas, nepretenzingas žemės savininkas, ki- 
tas — Benas Redlas, sumanus inžinierius, paveldėjo iš dėdės 
žemės sklypą Klondaike. Benas įkalbėjo Samį, ir abu atsidūrė 
šioje baisioje vietovėje, kur būna šešiasdešimt laipsnių šalčio. 
Tiesa, ten, sako, randama aukso grynuolių; Samio ši žinia vi- 
siškai nejaudina, o Beną baisiai domina. Kelionė į aukso šalį 
gana sunki, ir pusbroliai labai stebisi sutikę dvi merginas, ku- 
xios Iyžosi tenai keliauti. Viena — brunetė, kita — blondinė; 
Džeinė ir Edita — pusseserės, žodžiu, Beno ir Samio kopijos, 
tik moteriškos giminės ir gana tikslios, nes pirmoji tokia pat 
veikli kaip Benas, o antroji ramesnė, nori tik slaugės vietos 
Dosono ligoninėje. 

Šioje brutalioje aplinkoje drąsiąją Džeinę ima įžeidinėti savo 
įžūliu elgesiu avantiūristas Hanteris, bet tvirta romiojo Samio 
ranka laiku storžievį sustabdo ir nusviedžia už kokių dešim- 
ties žingsnių! Deja, Hanterio sklypas Nr. 131 yra greta pus- 
brolių paveldėto sklypo Nr. 129. Edita ketina įsidarbinti Do- 
sono ligoninėje, o Džeinė — imtis tyrinėjimų; ta gležna mer- 
gina mano, kad moteris gali dirbti vyrišką darbą! 

Pusbroliai, savaime aišku, labai susidomi pusseserėmis ir pa- 
kviečia jas prisijungti prie jų karavano su vedliu. Po daugybės 
nuotykių keliauninkai atvyksta į Klondaiko sostinę. Džeinė 
imasi tyrinėjimų, Edita pradeda dirbti ligoninėje, o pusbroliai 
išvyksta į sklypą Nr. 129. Benas organizuoja ten darbą ir duoda 
Džeinei patarimų dėl jos sklypo Nr. 127. Įvykus žemės drebė- 
jimui:, jų sklypai užliejami, ir viltys žlunga. 

Nusikamavęs keleivis, kuriam Džeinė suteikė pagalbą, prieš 
mirtį atiduoda jai žemėlapį, kuriame pažymėta Aukso vulkano 
vieta; užgesęs krateris, pilnas šio brangiojo metalo grynuolių, 
yra 687937" platumoje, prie Arkties vandenyno, — vietovėje, kur 
vyksta pirmos romano „Kailių šalis“ dalies veiksmas. Benas ir 
Džeinė, žinoma, leidžiasi ieškoti šio vulkano, Samis seka pas- 
kui juos, nenorėdamas išsiskirti su Džeine. Po sunkios kelionės 
aukso ieškotojai pagaliau atvyksta į Golden Montą. Ir čia pa- 
tiria pirmą nusivylimą: vulkanas neužgesęs, ir jie turės laukti, 
kol jis išsiverš ir išmes aukso grynuolių; nekantrusis Benas 
sumano sukelti išsiveržimą pragręžęs kalno šlaitą, kad į jo vidų 
imtų bėgti upės vanduo. Antras nusivylimas, Hanteris ir jo 
gauja, pasiteiravę vieno indėno, suranda juos ir stengiasi nu- 
ginčyti jų teisę į Aukso vulkaną, ir dėl to prasideda tikra kova. 
Hanteris net pagrobia Džeinę, bet Samis ją išgelbėja. Benas 
Iyžtasi pagreitinti vulkano išsiveržimą: jie išsprogdina dina- 
mitu kalno šlaitą, upės vanduo plūsteli į kraterį ir sukelia 
tokį išsiveržimą, kokio jie nesitikėjo. Vulkanas iš tiesų iš- 
meta aukso grynuolių, bet jie dingsta jūroje, virtę aukso dul- 
kėmis! Na, o Hanterį užmuša ištisas aukso luitas! Karavanas 
palieka vulkaną, iš kurio pilte pilasi lava su akmenimis ir 
krinta į jūrą; viršum kraterio susidaro kupolas aukso dulkių, 
įkaitusių ligi baltumo. „Auksas išnyksta kaip dūmai, kaip dau- 
gelis dalykų šiame niekingame pasaulyje.“ Dosone pusbroliai 
nustemba, pamatę, kad jų sąskaita banke neapsakomai išaugusi 
dėl įplaukų iš užlieto sklypo. 

Netrukus jie susiieškos Editą, kuri yra sklype Nr. 129, la- 
bai padidėjusiame dėl naujo žemės drebėjimo, sukelto Aukso 


vulkano išsiveržimo. Ši rami, santūri mergina pasireiškė kaip 
puiki organizatorė, ieškodama aukso upės vagoje, turtingiau- 
siame rajone. Belieka tik padalyti pelną, tačiau Džeinė pasa- 
ko, kad jie „vis tiek ketina susituokti“. Vestuvės keliamos 
nedelsiant. Džeinė išteka už Samio, o Edita — už Beno. 

Taigi autorius ir šį kartą išreiškė panieką aukso karštligei 
ir šiam kenksmingam metalui. Tačiau mūsų herojai jo randa 
nemažai, ir tai prieštarautų rašytojo sumanymui, jeigu ne vie- 
na aplinkybė: nelaukta sėkmė atėjo dėl inžinieriaus drąsos ir 
principo, pagal kurį — darbas niekada nebūna bevaisis. 

Vadinasi, ir ši Žiulio Verno knyga kupina optimizmo kaip 
ir kiti jo romanai apie nepaprastas keliones. Blogi žmonės nu- 
baudžiami, o geri susilaukia atpildo. 

Romaną ,„Tomsono agentūra“ būtų galima pavadinti ,„Juo- 
kinga kelione“. Pavojai, kurie tykoja klientų, susigundžiusių 
apgaulinga reklama, siūlančia jiems pernelyg naudingas ir todėl 
neįgyvendinamas sąlygas, akivaizdžiai pailiustruoja pasakojimą 
apie nesėkmingą kelionę turistų, sėdusių į seną laivą, tokį 
susidėvėjusį, kad jis ramiai sau nuskęsta. 

Pašaipi kritika to, kas dabar vadinama vartotojų visuomene, 
sukeliančia konkurenciją, kuri lengvai virsta apgaule.— tokia 
pagrindinė romano tema. Jame lyginama senas išbandytas ang- 
lų komersantų sąžiningumas su naujais lipšnumo metodais. 


Tomsono surinkti turistai — daugiausia anglai ir priklauso 
įvairiems socialiniams sluoksniams. Apskritai ta grupė gana 
simpatinga. Naivus bakalėjos pardavėjas — komiškas personažas 
ne todėl, kad jis anglas, o kad nemokša ir be galo patiklus. 
Sena ledi, neapsakomai mylinti savo naminius gyvulius, ir 
išdidus baronetas atstovauja tam tikrai tos epochos anglų aris- 
tokratijos daliai, iš kurios nepiktai pasišaipyti — nedidelė nuo- 
dėmė. 

Tarp turistų yra ir amerikiečių: dvi žavingos moterys ir de- 
moniškas personažas, kuris taps išdaviku. Autorius neslepia 
savo simpatijos dviem prancūzams aristokratams, sąžiningiems 
ir narsiems; jie bus dvigubo meilės romano herojai ir gana 
išsamios analizės objektas. 

Autorius tenori mus palinksminti. Veltui ieškotume šiame 
romane vieno iš tų reikšmingų personažų, kurių tiek daug 
rašytojo kūriniuose. Tai antraeiliai kūriniai, lyg kokia pauzė 
nenutrūkstamame knygų sraute, kur vyrauja dramatiškas ele- 
mentas, o čia pasirodo įprastos komedijų autoriaus intonaci- 
jos —toks Žiulis Vernas buvo jaunystėje. Jo romano herojų 
charakterių tipai labai paplitę, ir rašytojas taip mielai juos 
analizuoja, matyt, nenorėdamas atsilikti nuo mados. 

Nuskurdintas tėvo, markizas de Gramonas susitaiko su ne- 
turtu ir, kad galėtų užsidirbti pragyvenimui, sugalvoja sau kitą, 
ne tokį garsų vardą, padaro anagramą iš savo vardo: dabar 
jis tik Roberas Morganas, įtartinos Tomsono turistinės agen- 
tūros vertėjas — čičeronė. 

Roberas Morganas neprietaringas ar bent taip mano, bet mis 
Alisa Lindsei, kurią jis įsimyli, negali tuo pasigirti. Turtinga 
amerikietė iškart atkreipia dėmesį į vertėją, ir jai dingteli min- 
tis, „kad jis, ko gero, kilmingas, jeigu laikosi taip oriai“. Ir 
vis dėlto ji parausta, kai tas neturtingas vaikinas duoda mažai 
pinigų per aukų rinkimą. Ji net atsižada švelnaus jausmo, 
atsiradusio jos širdyje, manydama, kad būtų neprotinga vykti 
į ekskursiją su tokiu nekilmingų žmogum, nes tada jų san- 
tykiai pasidarytų intymesni; ji sutinka vykti į šią ekskursiją 
tik už ją laidavus leitenantui de Sorgui. Beje, tas jaunas lei- 
tenantas, žinoma, ves Dolę, mis Lindsei seserį. 

Alisa, kurią Morganas išplėšia iš šėlstančių bangų, pagaliau 
supranta, kad myli savo išgelbėtoją. Nusikračiusi prietarų, ji 
dabar ketina prisipažinti jį mylinti, bet vertėjas, savo prietarų 
belaisvis, stengiasi to išvengti. Reikės, kad nuskęstų bent du 
laivai, ir tik tada bus įveiktas markizo de Gramono priešini- 
masis — jam bjauru šitaip taisyti savo reikalus, o tai atvirkš- 
čias prietaras. Šios istorijos moralas toks: nei turtas, nei ti- 
tulai, nei skurdas neturi kliudyti nuoširdžiai abipusei meilei. 

Kyla klausimas: ar šiame. kūrinyje, kritikuojančiame naujus 
komercijos papročius, neatsispindėjo baimė, kurią rašytojui kėlė 
jo sūnus? Mišeliui pavyko susikurti puikią padėtį, bet po nNi- 
kelio kasyklų jis persimetė į popieriaus pramonę, paskui ėmėsi 
banko operacijų. Dėl tokio nepastovumo nerimavo tėvas, kuris 
visą gyvenimą buvo nepaprastai atkaklus. Švaistydamas jėgas, 
Mišelis statė į pavojų savo ateitį ir rizikavo „viską sužlugdyti". 

Buvo tik viena išeitis — reikėjo išsigauti iš to užburto rato, 
kuriame jis buvo atsidūręs. Mišelis taip ir padarė, beje, be 
koniliktų ir nuostolių, didžiausiam tėvo džiaugsmui,— jis nors 
prieš mirtį nusiramino, sužinojęs, kad mes išvykstame iš Pary- 
žiaus. Neišvengiami ginčai, kilę prieš ryžtantis žengti šį žings- 
nį, tik išryškino pavojus, slypinčius audringame kunkuliavime 
pramoninės visuomenės, kurioje vyravo finansiniai interesai; 
ji ne tenkino poreikius, o juos žadino. Kokia pagunda nelabai 
skrupulingiems žmonėms ir kokios galimybės, pavyzdžiui, to- 
kiai agentūrai kaip „Tomsonas ir K““ visokiais būdais begė- 
diškai naudotis šios potencialios klientūros naivumu! 

Romane „„Meteoro vaikymasis“ mes matome, kad Žiulis Ver- 
nas grįžta prie klasikos, jei galima taip pasakyti. Čia randame 
naujų teorijų ekstrapoliaciją. 

Zeiirenas Ksirdalis išrado nepaprastą mašiną, kuria gali iš- 
skirti energiją, nes materija, tvirtina jis, — tik regimybė. Nors 
žmogus gali manyti, kad egzistuoja nematerialus pasaulis, vys- 
to savo mintį išradėjas, tačiau jis negali įsivaizduoti jo esmės, 
jeigu nėra kokių nors duomenų, reikalingų palyginimui. Ir 
taip bus, kol žmonija praturtės naujais jausmais. Energija, esan- 
ti erdvėje, amžinai svyruoja tarp absoliučios pusiausvyros, ku- 
rIią galima pasiekti tik tolygiai paskirsčius ją erdvėje, ir abso- 
liučios koncentracijos viename taške. Bet erdvė begalinė, ir 
todėl šios dvi ribos vienodai nepasiekiamos. Iš to išplaukia 
išvada, jog energija nuolat keičiasi. Kadangi materialūs kūnai 
be paliovos absorbuoja energiją, susidaro reliatyvi tuštuma, 
o materija savo ruožtu spinduliuoja į erdvę energiją, kurią 
buvo absorbavusi. Tokia Zefireno Ksirdalio teorija. 

Keistokas inžinierius tvirtina, kad „viskas išnyksta ir viskas 
susikuria“. Tokie reiškiniai kaip garsas, šiluma, elektra ir švie- 
sa — tai išspinduliuojama materija; per juos pasireiškia išskirta 
energija, nors dar pusiau materialia forma. Daugybė energijos 
yra be galo mažoje materijos dalelėje,— tuo ir paaiškinama, 
Zefireno Ksirdalio nuomone, kodėl žvaigždės taip toli viena 
nuo kitos. Gryna energija gali būti tik už materialių pasaulių, 
kuriuos ji supa lyg kokia „dinamosfera“ ir laiko įtampos būk- 
lėje, tiesiog proporcingoje jų masei. Vis didėjanti šios ener- 
gijos kondensacija ir sukuria traukos jėgas. 

„Vadinasi — daro išvadą Zefirenas Ksirdalis,— išskyręs tru- 
putį energijos ir nukreipęs į pasirinktą tašką erdvėje, galėsiu 
veikti bet kokį kūną, ypač jeigu kūnas nebus labai didelis.“ 

Taigi Zefirenas žino, kaip išskirti šią energiją, pašalinus iš 
jos visa, kas daiktiška, materialu. Savo sukonstruota mašina 
ir „neutraliomis spiralinėmis srovėmis“ Zefirenas paveikia bo- 
lidą, atrastą dviejų astronomų mėgėjų; kadangi bolidas auksinis 
ir vertas trijų trilijardų frankų, tai juo domisi ne tik visuo- 
menė, bet ir valdžia, ypač nuo to laiko, kai faktas, jog Ksir- 
dalis nuleido žemėn bolidą, daugiau nekelia abejonių. Išradėjas 
tikrai pasistengia, kad bolidas nukristų į žemės ruožą, kurį 
buvo nusipirkęs šiam tikslui vienoje iš Grenlandijos salų. Visa 
tai Zefirenas sugalvojo dėl pramogos. Jo dėdė bankininkas 
tuo pasinaudoja, norėdamas padidinti biržoje aukso kasyklų 
akcijų kursą, kuris nepaprastai sumažėjęs. Įsiutintas begalinių 
ginčų, kam turi priklausyti „,„dangaus auksas“, Ksirdalis, kuriam 

tai nerūpi, įmeta jį į jūrą. Visi kivirčai, sukelti šios aukso 
masės, tuoj pat liaujasi — tie, kųrie pykosi, susitaikė, Zefire- 
nas grįžo į savo mansardą toliau daryti atradimų, kurių vai- 
siais, kaip ir anksčiau, naudojasi kiti. 

Be abejonės, šioje knygoje kritikuojama socialinė sistema, 
kurios pagrindą sudaro troškimas pralobti; dar kartą, kaip ir 
kituose Žiulio Verno kūriniuose, skaitytojams prieš akis simbo- 
line forma iškyla pragaištinga aukso karštligė, taip lengvai iš- 
vedanti žmones iš tikro kelio. Rašytojas vis grįžta prie šios 
temos, demaskuodamas pražūtingą potraukį, kuris buvo dau- 
gelio žmonių nelaimių priežastis. 

Senstantis autorius prisimena, kad būdamas dvidešimt penke- 
rIių metų, parašė komediją „Dienos laimingieji“, ir šit romane 
„Meteoro vaikymasis“ sumano pasilinksminti, pasijuokti iš mū- 
sų kvailysčių, prisimena ir savo potraukį prie kalambūrų, ir 
šiuo atžvilgiu galbūt net persistengia. Nejučia ateina į galvą 
mintis, kad linksmais juokais rašytojas nori apgauti save, nes 
tas dirbtinis linksmumas — tik blankus buvusio jo sąmojingumo 
atspindys. , 

Užtat keistojo išradėjo paveikslas labai vykęs; jo nerūpestin- 
gumas ir netvarkingumas kelia šypseną. Jis, žinoma, ne prak- 
tikas, o grynas teoretikas; jo atradimai gali duoti naudos, bet 
tik ne jam. Žodžiu, išradėjo paveiksle rašytojas įžiūrėjo lyg 
kokią karikatūrą, kuri pailiustruoja grynojo mokslo atitrūkimą 
nuo taikomojo mokslo. 

Rašytojas, aišku, nepraleidžia progos nepasijuokęs iš sutuok- 
tinių, ypač iš lengvabūdiško žmonių požiūrio į santuoką. Na, 
o misis Hadelson asmeniu autorius pateikia idealų paveikslą 
žmonos, kokią pats vaizduojasi: ji nemoka bartis, stengiasi nu- 
raminti vyrą. kai jis grįžta įširdęs, mano, jog visiškai natūralu, 
kad vyras domisi astronomija, prie jo nekimba, kantriai ken- 
čia, kai jis nuolatos vėluoja prie stalo, su pagarba žiūri į jo 
rūpesčius, net. domisi jo darbu ir jį drąsina. „Deja, tokios žmo- 
nos pasitaiko tik romanuose.“ 

Tarp 1898 ir 1902 metų Mišelis turėjo progos nukeliauti į 
Austriją, Vengriją, Rumuniją, Bulgariją ir plaukti Dunojumi. 
Žiuliui Vernui tikriausiai buvo malonu kalbėti su sūnum apie 
tai, kas brangu jo širdžiai, ir prisiminti tą laiką, kai kūrė ,„Ma- 
tiją Šandorą“. Šių nelaimingų šalių istorija jį visada jaudino. 
Opų Balkanų klausimą sureguliavo Berlyno sutartis, bet taip 

netvirtai, kad jis buvo 1914 metų pasaulinio karo viena iš 
priežasčių. 

Laki rašytojo vaizduotė jį nunešė prie drumstų didžiosios 
upės vandenų. Plaukti ja pasroviui nuo pačių ištakų iki Juo- 
dosios jūros — svarbiausias sumanymas naujo jo romano, iš 
pradžių pavadinto „Gražiuoju gelsvuoju Dunojum“, o paskui 
„Dunojaus locmanu“. 

Išrinkus pavadinimą, Žiuliui Vernui beliko sugalvoti nuo- 
tykius, kurie sudomintų skaitytoją, nes tokia ilga kelionė ga- 
lėjo nusibosti. Kaip paprastai, rašytojas surado būtinų drama- 
tiškos užuomazgos elementų išsivaduojamojoje tautų kovoje. 
Be to, jis ką tik buvo parašęs „Brolius Kipus“ ir „Dramą Li- 
vonijoje“; šie kūriniai sužadino jam susidomėjimą detektyviniu 
veiksmo vystymusi. Naujame romane autorius derino viena ir 
kita: jo herojus bus patriotas, bet susiklosčius aplinkybėms, 
palaikytas kriminaliniu nusikaltėliu. 

Iš pradžių kalbama apie taikias žvejų varžybas: laimės tas, 
kas nusileis Dunojumi žemyn maitindamasis tik iš savo meš- 
kerės. Vengras, kilęs iš Salkos, apsukrus žvejys, vardu Ilia 
Brušas, visai neatrodo panašus į nepaprastų nuotykių ieškotoją. 
Tačiau mes imame nerimauti dėl jo tykojančių pavojų, suži- 
noję, kad palei visą upę siautėja gauja nusikaltėlių, kurių va- 
deiva — kažkoks Ladkas; jų plėšikavimai ir žmogžudystės pri- 
vertė įsikišti tarptautinę policiją, kurios operacijoms vadovau- 
ja policininkas Karlas Dragošas. . 

Brušas pamažu plaukia pasroviui, žvejoja, bet mes pastebime, 
kad jo valties greitis kažkodėl didėja. Kelyje jam tenka pri- 
imti į valtį Vienos buržua, poną Jegerį. Jis nežino, kad tas 
Jegeris — policininkas Dragošas, slapčia tikrinantis Dunojaus 
krantus. 

Juodi žvejo akiniai, dažyti plaukai policininkui pakiša min- 
tį, kad jis Ladkas; taip prasideda sekimas. 

Dramatiški epizodai eina vienas po kito, ir galų gale bandi- 
tai, kurie pagrobė Brušą, manydami, kad jis Dragošas, pradeda 
nesusigaudyti, kas jų rankose. Dragošas savo ruožtu, pamatęs 
valtyje moters fotografiją, padovanotą vyrui ir pasirašytą Nat- 
čos Ladko vardu, daugiau neabejoja, kad žvejys — jo ieškomas 
danditas. Brušas išvengia Ladko gaujos užpuolimo, nes patenka 
į kalėjimą. Tardymas dar labiau viską supainioja nustatęs, kad 

Brušas buvo Salkoje tuo metu, kai turėjo sėdėti Semlino ka- 
lėjime! 

Brušas pabėga iš kalėjimo, bet jį seka policininkas, kuris 
kelionės pabaigoje išaiškina, kad Brušas — iš tiesų Ladkas, tik 
ne banditų gaujos vadeiva, o Dunojaus locmanas, bulgarų pat- 
riotas, persekiojamas turkų. Jis ieškojo savo žmonos Natčos, 
kurią buvo pagrobęs jo priešas, banditas Striga, pasivadinęs 
Ladku, kad sumaišytų pėdas! 

Tai puikus detektyvinis romanas, nors jį galima laikyti ir 
geografiniu, ir istoriniu. Jeigu tikėsime senbuviais, Balkanų 
šalių gyvenimas jame atvaizduotas labai teisingai. Romanas 
sukurtas vienu prisėdimu ir su įkarščiu. Būtinas pataisas, kurias 
rašytojas paprastai palikdavo laikotarpiui prieš išleidžiant kny- 
gą, Matyt, padarė sūnus. 

Reikia pažymėti, kad norėdamas sumažinti plaukimo puikiuoju 
gelsvuoju Dunojumi monotoniją, autorius pagražino pasakojimą 
dramatiškais epizodais, — kai kurie iš jų, kaip herojaus bėgimas 
iš baržos, labai jaudina skaitytoją. Bet knygoje nėra pašaipaus 
humoro. būdingo autoriui. 

Vienas iš pagrindinių Žiulio Verno charakterio bruožų tikrai 
buvo humoro jausmas: Gal tai jaunystės privilegija? Tačiau 
mūsų autorius ilgai jį išsaugojo, rodės, net stengėsi vystyti — 
taigi, ištyrus Žiulio Verno kūrinių humoristinius atspalvius, bū- 
tų galima nubrėžti jo gyvybinių jėgų kreivę. 

Mes nepaminėjome rašytojo. kalbų Amjeno susirinkimuose, 
nes ši jo veikla nebuvo labai reikšminga. Vis dėlto pateiksime 
vieną kalbą, kurią jis pasakė 1875 metų gruodžio 12 dieną, 
norėdamas palinksminti mokytus savo kolegas; ta kalba va- 
dinosi „Idealus miestas“ — ja Žiulis Vernas pašaipiai kritikavo 
Amjeną, koks buvo tuo laikotarpiu. Reikia žiūrėti į šią sąmo- 
jingą kalbą taip, kaip kurdamas žiūrėjo į ją autorius. Čia pa- 
teikiamas sapnas lektoriaus, kuris labai stebisi matydamas išsi- 
pildžiusius savo bendrapiliečių troškimus: jie pageidavo va- 
gonų su koridoriais Šiaurės geležinkelių kompanijai arba 
apšviestų vakare suolų su dvigubu atlošu pasivaikščiojimų vie- 
tose; norėjo, kad būtų panaikintas miesto muitas — lektorius 
sapnuoja, kad jis panaikintas; jie skundėsi labai klampiais ke- 
liais — lektorius sapnuoja, kad plentas „išgrįstas porfyro ply- 
telėmis"“. Aprašinėdamas moterų elegantiškumą, jis pliekia ma- 
dų vaikymąsi. Sapnuoja, kad dėl įvesto viengungių mokesčio 

padaugėjo santuokų ir vaikų, kad juos išmaitinti nelengva ir to- 
dėl išrasta „penkių šimtų Normandijos karvių galingumo žin- 
domoji Mašina"! 

Jei tramvajai, kurių visi taip troško, pagaliau važinėja mies- 
te, jei pastatyta didelė prašmatni parduotuvė — beje, net to- 
je vietoje, kur ji turėjo būti po miesto bombardavimo —ir jei 
dėl „elektros transliacijų lenkų pianistą, priskirtą Sandvičo sa- 
lų valdovui, tuo pat metu girdi Paryžius, Londonas, Viena, 
Peterburgas ir Pekinas“, tai negalima žiūrėti į šias fantazijas 
kaip į anticipaciją. 

Labai įdomi viena pastaba: koleže dabar yra „4000 mokinių, 
kurie gauna grynai mokslinį, komercinį ir pramoninį išsila- 
vinimą. Nebedėstoma lotynų kalba licėjuose“. Na, o dėl mu- 
zikos, tai 324 pulke grojama „ateities muzika“, kurioje nėra 
nieko žemiška nei dangiška. Nebėra nei melodijos, nei takto, 
nei harmonijos... Nuostabiausia galbūt tai, kad gydytojai nau- 
dojasi kinų metodais ir jų klientai jiems nemoka honorarų, nes 
labai gerai jaučiasi — vadinasi, visiškai nebėra ligonių. 

Svajotojas sunkiai grįžta prie tikrovės, ir tik todėl, kad 
negali neatkreipti dėmesio į tai, jog vanduo, kaip anksčiau, 
laša iš sugedusio čiaupo, vamzdis prakiuręs vidury aikštės ir 
laikrodis geležinkelio stotyje, kaip paprastai, vėluoja! 

Argi neaišku, kad čia Amjeno valdžios kritika? Bet visa tai 
pateikiama juokaujamu tonu, būdingu ir kitai rašytojo kalbai, 
pasakytai 1894 metais Sodininkų draugijos susirinkime. 

Tačiau reikia pripažinti, kad vėliau humoras pamažu dings- 
ta iš Amjeno atsiskyrėlio romanų. Tiesa, dar pasireiškia ,„Keis- 
tuolio testamente“, „Stipendininkų kelionėje“, „„Meteoro vaiky- 
mesi“,— šie kūriniai išleisti po rašytojo mirties, nors buvo su- 
kurti apie 1900 metus. 


XLIX SKYRIUS 
VILHELMO ŠTORICO PASLAPTIS 


Fantastinis romanas apie nematomą žmogų; šią temą vystys ir 
H. Dž. Velsas 


Žiulis Vernas išreiškė norą, kad „Sacharos jūra“ (taip iš 
pradžių buvo pavadintas romanas „Jūros išsiliejimas“) ir ,Vil- 

helmo Štorico paslaptis“ būtų išleisti jam gyvam esant, bet abu 
šie kūriniai išėjo po rašytojo mirties. „Jūros išsiliejimas“ buvo 
išspausdintas 1905 metais, o „Vilhelmo Štorico paslaptis" — tik 
1910-aisiais. Matyt, Žiulio Verno sūnus manė, kad šis rank- 
raštis, kurį jis nelabai vertino, turi užleisti vietą kitiems, jo 
nuomone, įdomesniems. 

Štai koks romano turinys: Anri Vidalis, XVIII amžiaus Pa- 
ryžiaus inžinierius, važiuoja į Ragšą, gana svarbų pietinės 
Vengrijos miestą prie Serbijos sienos, į brolio Marko ir Miros 
Roderich, garsaus gydytojo dukters, vestuves. 

Inžinierius pats pasakoja mums apie šią tylią kelionę, ku- 
rią drumsčia tik vienas keleivis vokietis, esantis Dunojum plau- 
kiančiame laive. Anri Vidalis pažymi tiktai du nereikšmingus 
dalykus: jį užvaldęs niekuo nepaaiškinamas jausmas, kad kaž- 
kas stovi jam už nugaros, ir neduoda ramybės haliucinacija: 
jis girdi vokiškai sakant: „Jei Markas Vidalis susituoks su 
Mira Roderich, juodu ištiks nelaimė.“ 

Šiltai priimtas Roderichų šeimos, Anri Vidalis drauge su 
gydytojo sūnum, kapitonu Haralanu, apžiūrinėja miestą. In- 
žinierius labai nustemba susitikęs nesimpatingąjį laivo keleivį, 
išėjusį iš kažkokio apgriuvusio namo. Tas žmogus, vardu Vil- 
helmas Štoricas, „per neatsargumą" paprašęs Miros rankos trys 
atsakymą dėl savo blogos reputacijos ir dėl vokiškos kilmės. 
Štoricas antrą kartą pasiperša, bet taip pat nesėkmingai; tada 
ima gydytojui grasinti, tikindamas, kad Štoricų šeima turi prie- 
monių, prašokančių žmogaus galimybes. Ragše Vilhelmas lai- 
komas keistu žmogum gal todėl, kad jo tėvas Otas Štoricas 
buvo garsus vokiečių chemikas, kurio gyvenimą ir mirtį gau- 
bė legendos. Netrukus šis grasinimas įgauna konkrečią formą. 
Skelbimas apie įvyksiančias Marko ir Miros jungtuves keletą 
kartų nuplėšiamas nuo katedros lentos; per jungtuves nema- 
tomas dainininkas garsiai uždainuoja „neapykantos dainą“, ves- 
tuvių puokštė sutrypiama, santuokos sutartis suplėšoma, ves- 
tuvinis vainikėlis dingsta nuo pagalvėlio ir, rodos, nuskrenda 
tarp sodo krūmų! Šie kerai sujaudina miesto gyventojus; po- 
licija apkaltina Štoricą. Per kratą, kuri neduoda jokių rezul- 
tatų, randamas tik vestuvinis vainikėlis, policijos viršininkas 
siekia flakonėlio, bet tas nukrinta ir sudūžta; pasklinda keistas 
kvapas. 

Per jungtuves kunigas parverčiamas, jaunųjų žiedai nuskrieja 
per navą ir kažkieno balsas sušunka: ,„Vargas jaunavedžiams!“ 
Dėl šių piktų išdaigų žmonės puola į paniką; nelaimingoji 
Mira apalpsta ir išprotėja. Net pačiuose gydytojo namuose ne- 
matomas žudikas smogia Markui peiliu! Miesto gyventojai Vi- 
siškai netenka galvos, kai kažkieno nematoma ranka pabando 
fakelu uždegti bažnyčios bokštą ir paskelbia aliarmą, skambin- 
dama varpais. 

Visu tuo susidomėjęs inžinierius mano, kad Otas Štoricas 
išrado kažkokią medžiagą, kuria pakeitus matomų spindulių 
spektrą, galima pasidaryti nematomam,— šiandien tai mes va- 
diname infraraudonaisiais ir ultravioletiniais spinduliais. Inži- 
nierius daro išvadą, kad tuo atveju, jei šie vaistai žmogų vei- 
kia tam tikrą laiką, Štoricas turi išgerti naujas dozes, o jei 
ne — jam reikia suvartoti priešingo veikimo vaistų, kurie įį 
sugrąžintų į realų pasaulį, nes būti nematomam ne visada 
naudinga. Vadinasi, Štoricas turi šių vaistų atsargą. Sumanoma 
sekti jo namą, kad būtų galima sučiupti burtininką, kai jis 
ateis pasiimti vaistų, bet policijai nepavyksta suvaldyti smal- 
sios minios — ji padega Štorico namą, ir tai apsunkina poli- 
cijos darbą. Bet tada policijos viršininkui padeda atsitiktinu- 
mas: jis išgirsta miške Štorico ir Hermano pokalbį; taip sužino, 
kad po dienos, dešimtą valandą, juodu eis atkasinėti savo slėp- 
tuvės sode po griuvėsiais, o kitą dieną Štoricas smogs savo 
„Meistrišką smūgį". 

Tuo metu Roderichų šeima nutaria slapčia išvykti iš Ragšo. 
Mirą ketina vežti karieta, kuri jau stovi parengta kelionei. Bet 
gydytojas su sūnum pastebi, kad Mira dingusi, ir baisiai išsi- 
gąsta. Belieka sučiupti Štoricą, kai jis ateis prie slėptuvės, ir 
priversti jį pasakyti, kur paslėpė Mirą. Nurodytą valandą griu- 
vėsiai sode pradeda judėti, kilnojami kažkieno nematomų ran- 
kų. Haralanas ir Anri sugriebia pasislėpusią nuo žmogaus akių 
būtybė, bet tai pavyksta ištrūkti, padedant taip pat nemato- 
mam Hermanui. Tačiau ji negali toli nueiti, nes apsupta iš 
visų pusių. Ir tada Haralanas ir Štoricas ima kautis: jie su- 
stoja vienas prieš kitą su kardais rankose. Kardai susikryžiuoja, 
bet vieną laiko visų matoma ranka, o kitą — nematoma! Su- 
žeistas Štoricas krinta, ir kadangi gyvybė jį palieka su tekan- 
čiu krauju, jo kūnas vėl pasidaro matomas. Belieka įeiti į 
slėptuvę ir sunaikinti, kas joje yra, be to, nusileidus nematomo 

Hermano maldavimams, duoti jam išgerti skysčio, kuris su- 
grąžins jį į matomą pasaulį. 

Roderichai netenka vilties surasti Mirą, bet staiga išgirsta 
dukters balsą: ji gyva ir sveika! Tačiau, deja, nematoma, nes 
Štoricas, pasinaudojęs jos pamišimu, davė jai išgerti savo 
vaistų. 

Šeimos gyvenimas įeina į vėžes, bet nerimas neatlėgsta: juk 
duktė nematoma! Ir vis dėlto Roderichai rengiasi kelti vestu- 
ves, bažnytinė valdžia pasitenkina „girdimu“ nuotakos buvimu. 

Inžinieriui aišku, kad kraujoplūdis, dėl kurio Štoricas mirė, 
padarė jį „matomą, ir siūlo nuleisti Mirai visą kraują ir per- 
pilti kitą, — čia prisimename Karelio* bandymą su šunim! Ta- 
čiau to nereikia, nes kraujavimas gimdant duoda tokį pat re- 
zultatą. 

Mes susidomėję skaitome šią istoriją, autoriaus įspraustą į 
jai tinkamus rėmus. Niūrus XVIII amžius, besidomintis vidur- 
amžių paslaptingomis legendomis ir pirmaisiais gamtos mokslų 
pasiekimais, be to, Vengrijos atmosfera teikia įtikimumo. šiai 
istorijai, panašiai į padavimą apie Lidijos valdovą Gigesą, tu- 
rėjusį žiedą, kuris padarydavo jį nematomą. Tai daugiau nuo- 
taikos, o ne nuotykių romanas; jis byloja apie autoriaus meilę 
šiai šaliai ir apie gerą Korvino* tėvynės pažinimą. 

Mišeliui atrodė banalūs pranašumai, kurių Štoricui teikė jo 
nematomumas; koncepcija Velso, ,Nematomame žmoguje“ tvir- 
tinančio, kad tokiame sugebėjime slypi tik nepatogumai, jam 
patiko labiau. Jis pernelyg kritiškai žiūrėjo į šią knygą. Iš 
pradžių Štoricas, keršydamas už skriaudą, sėkmingai naudojasi 
tėvo atradimu, bet vėliau Mira, nekalta šių kerų auka, baisiai 
kenčia dėl visokiausių nepatogumų. Grifinas, herojus anglas, 
kaip ir Mira, jaučiasi suvaržytas; jo sugebėjimas pasidaryti ne- 
matomam teikia pranašumų, kaip ir Štoricui, tik tada, kai jis 
sumano įvykdyti nusikaltimą. Štoricui, kaip ir Grifinui, sunku 
padaryti nematomus savo drabužius. Vokiečiui tai pavyksta, 
o anglas negali visiškai išnykti iš regimojo pasaulio. 

Štoricas kartais turi atsisakyti privilegijos būti nematomas. 
Na, o Hermaną, kurį šeimininkas taip pat padarė nematomą, 
gąsdina mintis, kad jis „amžinai bus vienišas tarp kitų žmo- 
nių". 

Oto Štorico atradimas „nedavė jokios praktinės naudos ir 

tenkino tik žemas žmogaus aistras". Taigi ir Velsas, ir Vernas 
abejoja geromis nematomumo savybėmis. 

Abiejų autorių bandymai kaip nors paaiškinti šį reiškinį, 
žinoma, bergždi. Tai stebuklų sritis; Grifino sistemos netobu- 
lumas juokingas, juoba kad romanistas protingai nukėlė veiks- 
mą į 1757 metus, į tą epochą, kai Mesmerio teorijos sudrums- 
tė daugelį protų ir antgamtiški reiškiniai nieko nestebino. 

Padarytume klaidą, jei vienodai skaitytume šiuos du fantasti- 
nius pasakojimus. Velsui tai buvo pretekstas pakalbėti apie 
tokias brangias jo širdžiai socialines problemas. Žiulis Vernas 
čia galėjo išvystyti geografinę temą ir išreikšti poetinį jaus- 
mą, kurį žadino Vengrija. Mišelis, vis dar veikiamas ankstes- 
nių tėvo romanų mokslinio žanro, negalėjo deramai įvertinti 
literatūrinių šios knygos savybių. Romano „Vilhelmo Štorico 
paslaptis“ stilius be priekaištų ir siužetas įdomus. Kaip malonu 
mūsų laikais, kai esame pripratę girdėti vagonų dardėjimą ge- 
ležinkeliais, staiga atsidurti pašto karietoje ir snausti „bildant 
ratams akmeniniu grindiniu, sklindant šiam monotoniškam 
triukšmui, kuris žmogų migdo geriau negu tyla“. 

Laivas, „skrosdamas foršteveniu gelsvus puikiosios upės van- 
denis, greičiau nudažytus ochra negu ultramarinu“, kaip pa- 
sakoja legenda, plaukia Dunojum žemyn toje ramybėje, kuri 
tokia brangi skaitytojui, mūsų amžiuje apimtam nuolatinės 
įtampos. 

Mes norėtume nuplaukti bent iki Geležinių vartų nuostabaus 
Dunojaus, kurio vandenys atrodo „pilni auksinių spindulių“ ir 
kuris naktį atspindi tūkstančius žvaigždžių, panašių į žuvis 
blizgančiais žvynais". 

Aprašyti gydytojo Rodericho butą autorių, matyt, įkvėpė jo 
paties namo Šarlio Diubua gatvėje prisiminimas: 

„Pro vartus su varteliais šone galima įeiti į grįstą kiemą 
prie erdvaus sodo, apsupto guobų, akacijų, kaštonų ir skroblų, 
kurių vainikai matyti viršum tvoros. Priešais vartus — pagal- 
binės patalpos, apraizgytos laukinių vynuogienojų; su gyvėe- 
namuoju namu jas jungia koridorius spalvotais stiklais; jis 
eina iki apvalaus šešiasdešimties pėdų aukščio bokšto, kurio 
viduje yra įviji laiptai. Namą supa įstiklinta galerija, į kurią 
atsidaro visos durys, užleistos senais kilimais; iš tenai galima 
patekti į gydytojo Rodericho kabinetą, svetainę ir valgomą- 
Jika 


330 


L SKYRIUS 
SLAPTAS REVOLIUCIONIERIUS 


Žiulio Verno politinės pažiūros. Romane „Nuskendusio ,„Džona- 
tano“ žmonės“ jis sukuria paveikslą tikro anarchisto, Kau Dže- 
rio, kuris vis dėlto griebiasi prievartos, norėdamas apginti savo 
darbą 


Socialinės problemos nedavė ramybės keturiasdešimt aštun- 
tųjų metų žmogui; jį gąsdino išaugusi industrializacija, kurioje 
iš pradžių jis įžiūrėjo, kaip ir dera tikram Sen Simono pase- 
kėjui, būdą žmogaus daliai pagerinti. Kapitalo kaupimas, tei- 
giamai veikęs pramonės vystymąsi, dabar skverbėsi visur ir 
žadino nerimą. Žiulis Vernas puoselėjo silpną viltį, kad gali- 
ma sukurti visuomenę pagal Sen Simono mokymą. Visada su 
džiaugsmu pritariantis bet kokiam maištui, jis bijojo jo re- 
zultatų. Įvykiai, sukrėtę visuomenę XIX amžiaus pabaigoje, 
neramino rašytoją; jie kėlė problemas, kurių politika nebega- 
lėjo išspręsti. Žiuliui Vernui atrodė, kad jas išspręsti gali tik 
santvarka. Širdimi būdamas anarchistas, rašytojas žinojo, kokia 
netvirta sistema, pagrįsta vien gera žmonių valia. Jis, kaip 
respublikonas, matė, jog demokratija virsta demagogija; ja 
nesunku apgauti "mases, įtikinus, kad turės naudos, jei sieks 
jos atkakliai ir kantriai. 

Baisusis ir žavingasis Mišelis dažnai lankydavosi pas rašy- 
toją; jis buvo gabus dialektikas, girdavo tėvui socialistinės 
sistemos pranašumus; tas mielai su juo sutikdavo. Tačiau pa- 
manė: ką darytų būrelis Žmonių, patekęs į negyvenamą žemę, 
kur nėra jokios politinės sistemos? 

Grynas anarchistas, nepripažįstąs nei dievo, nei pono, ne- 
gali primesti kitiems savo koncepcijos; jis tikras poetas, sva- 
jojantis apie žmonijos gyvenimą tarsi rojų, kur nebus vietos 
blogiui, nes nebus ir įstatymų, sugalvotų jam saugoti. Papras- 
tai anarchistu vadinamas žmogus, kuris prievarta reiškia ne- 
apykantą visuomenei, o tai neteisinga, nes anarchistas stengiasi 
primesti visuomenei ir savo valią. Autorius apgyvendina tikrą 
anarchistą vienoje Magelano archipelago saloje. Ten nėra nė 
gyvos dvasios, tik keletas primityvių indėnų iš Ugnies Žemės; 
jiems tas žmogus ateina į pagalbą, ir jie pavadina jį Kau Dže- 
rių — geradariu. Kau Džerio draugai — tėvas ir sūnus, su kuriais 

jis meškerioja. Todėl Kau Džeris puikiai susipažįsta su pavo- 
jingais archipelago sąsiauriais. 

Per audrą prie salos kranto sudūžta emigrantų laivas ,„Džo- 
natanas“, ir Kau Džeris išgelbsti jo keleivius. Emigrantus „jun- 
gia bendras bruožas — jie visi bedaliai. Tie žmonės nepasiruošę 
tokiems išbandymams; pripratę nuolankiai kęsti kasdieninius 
nepriteklius, jie pasijunta visiškai bejėgiai nepaprastoje aplin- 
koje ir nejučia ima trokšti, kad kas nors įpareigotų kiekvieną 
iš jų atlikti kokią užduotį. Todėl patiki Kau Džeriui, atėjusiam 
jiems į pagalbą, visus rūpesčius dėl ateities. Šie žmonės nei 
blogesni, nei geresni už kitus. Ką jie darys negyvenamoje sa- 
loje?" 

Vienas emigrantas, Haris Roudsas, protingesnis už kitus, klau- 
sia Kau Džerį patarimo; tas pasiūlo iškrauti skęstantį ,,„Džona- 
taną" ir susitaisyti jo valtį; ja bus galima nuplaukti į Punta 
Areną pranešti valdžiai, kas atsitiko. Tačiau kai kurie ima 
prieštarauti: iškrauti laivą, kuo jis juos laiko? Vienas ora- 
torius, nevykęs politikas Ferdinanas Bovalis, tuoj pasidaro tri- 
būnu: valtimi reikia tik pervežti ,Džonatano“ keleivius į Punta 
Areną. Na, o krovinys priklauso emigrantų bendruomenei ir 
nėra ko „juos versti eksploatatorių darbiniais gyvuliais"! 

Kau Džeris atsako, kad reikėtų dešimties metų visiems su- 
vežioti valtimi į Punta Areną, o krovinys tikriausiai pravers 
jiems patiems šioje atšiaurioje šalyje. Vadovaujami bocmano 
Hartlpulo, jie pradeda iškrovinėti laivą. Gyvenimas Osto saloje 
pamažu susitvarko. Jos gyventojai Kau Džerį laiko savo gu- 
bernatorium, nors tas atkakliai kratosi valdžios. Tačiau kai 
jam nesant emigrantai nusigeria, pasiėmę spirito iš maisto 
produktų sandėlio, ir vienas, apsvaigintas šio gėrimo, bando 
pasmaugti žmoną, Kau Džeris turi įsikišti. Jis uždraudžia eiti 
į sandėlį — tai įstatymas. O kad jį gerbtų, tenka pastatyti sar- 
gybą. Tačiau „kas išdrįs čia įsakinėti ir drausti“, jei ne virši- 
ninkas? Kau Džeris negali nežinoti, kad šie nelaimingi žmonės 
būtent iš jo laukia pagalbos, patarimų ir sprendimų. Tas anar- 
chistas, aplinkybių spiriamas, „tampa jų vadu, tyliai sutikus 
daugumai nuskendusio „Džonatano“ keleivių“. Jei jis pabėgs, 
nenorėdamas atsižadėti savo įsitikinimų, kokioms kančioms pa- 
smerks šiuos nelaiminguosius. Bet jeigu, susiklosčius aplinky- 
bėms, reikia rodyti valdžią, kodėl būtent jis turi vadovauti 
šiems žmonėms? „Todėl, kad nėra kam“, — atsako bocmanas 

Hartlpulas. Šuteiktą valdžią Kau Džeris naudoja norėdamas 
protingais patarimais apsaugoti emigrantus nuo žiemojimo sun- 
kumų. 

Nemalonūs atsitikimai Kau Džeriui kelia liūdnų minčių. „Ne- 
jaugi tik priverstas žmogus gali įveikti jį valdančius žvėriškus 
instinktus?“ - 

Per žvarbią žiemą daug žmonių miršta, bet likusius gyvus 
tai nelabai jaudina — kiekvienas džiaugiasi, kad jo neištiko 
kaimyno dalia. Jie, rodos, niekuo nesidomi, tik vaidijasi dėl 
menkiausių priežasčių. Svarbiausia jų aistra — „tarpusavio ne- 
apykanta, nors ir slapta; dėl niekų tie nelaimingieji, pasiekę 
kraštutinę nelaimės ribą, puola vienas kitą, tarsi gamta būtų 
įmaišiusi į gyvybės užuomazgą tamsų ir valdingą instinktą nai- 
kinti, ką yra sukūrusi". 

Šitaip samprotaudamas, autorius daro niūrias išvadas: 

„Kau Džerį stebino jį supančių žmonių bevališkumas... Jie 
buvo nuolankūs kaip vergai, pasirengę atlikti visus paliepimus, 
nedarė nieko savo nuožiūra, manydami, kad kas nors turi jiems 
vadovauti. Deja, pasaulyje egzistuoja neišvengiama būtinybė: 
mažuma valdo daugumą, mažuma įsakinėja, dauguma vykdo, ..“ 

Kau Džerį apėmęs nusivylimas atitinka karčius rašytojo ap- 
mąstymus gyvenimo pabaigoje. 

Čilė suteikia Osto salai nepriklausomybę. Bovaliui tai dings- 
tis užgrobti valdžią. Rimčiausi Osto gyventojai sukuria šioje 
saloje fermas. Gubernatorius, patenkintas savim dykūnas, ne- 
pasirūpinęs atsargų, nežino, ką daryti, kai atėjus žiemai, ima 
plūsti žmonės; tie, kuriems nepavyko rasti laimės kitur, grįž- 
ta, tikėdamiesi prisiglausti stovykloje. Badas ir epidemijos žu- 
do žmones. Norėdamas užkirsti kelią šioms bėdoms, Bovalis 
nesugalvoja nieko geriau kaip kurstyti žmones plėšti turtingas 
fermas, ir dėl to tik padaugėja badaujančiųjų. Keleto fermerių 
pasipriešinimas plėšikus sutrikdo. Dorikas tuo pasinaudoja ir 
sukelia maištą; sala nuniokojama, ir silpnesniuosius pavergia 
stipresnieji. Kau Džeris turi susitaikyti su akivaizdžia tiesa 
ir gelbėti šiuos bepročius prieš jų valią. Jis ima vadovauti 
mažai ginkluotų žmonių grupei. Vien jo buvimas sugrąžina 
ramybę. Net neprašydamas sutikimo, Kau Džeris pasiskelbia 
Osto salos gubernatorium, valstybinis perversmas sukelia vi- 
siems entuziazmą. Taip anarchistas tampa patvaldžiu! 


- 

Kau Džeris su didžiausiu kartėliu turi imtis priemonių, ku- 
riomis bjaurisi: kratos maisto produktų atsargai papildyti, eks- 
propriacijos, prekybos, nuosavybės teisės; darbas tampa būti- 
nybe. Teisntas, policija, finansai ir visuomeniniai darbai — nie- 
kas neužmiršta, net ir kalėjimas. 

Salos sostinė Liberija pasidaro modernus miestas, ir Čilės 
vyriausybė sutinka perleisti Osto valstybei Horno salą su 5ą- 
lyga, kad ten bus pastatytas galingas švyturys — šią svajonę 
puoselėjo Kau Džeris. 

Atsisakęs laisvės meilės iš užuojautos nelaimingiems bro- 
liams, Kau Džeris mano atlikęs pareigą ir galįs nusikratyti įsi- 
pareigojimų, bet jo laukia naujas išbandymas. 

Aptinkamas aukso grynuolis, ir Kau Džeris veltui mėgina 
kovoti su aukso karštlige, Ne tik Osto gyventojai, metę darbą, 
"puola ieškoti aukso, — tai smukdo šalies ekonomiką, — bet į jos 
teritoriją pradeda plūsti aukso ieškotojai iš visų pasaulio kraš- 
tų. Tie avantiūristai, patyrę nesėkmę ir išbadėję, ima plėši- 
kauti ir šturmuoti sostinę. Tūkstančių įsibrovėlių ir Osto mi- 
licijos kova — vienas iš labai jaudinančių knygos puslapių. 
Kau Džeris turi duoti įsakymą šaudyti; sukrėstas jis žiūri į krū- 
vą lavonų. Tuo metu Čilės vyriausybė, susiviliojusi aukso tel- 
kiniais, siunčia laivą piršti Osto salai protektorato, tiksliau, 
paimti ją į savo rankas. Iš pradžių įrodęs, kad jam paklusni 
armija gali priešintis Čilės pretenzijoms, Kau Džeris pasirašo 
sutartį, patvirtinančią, kad aukso kasyklos perduodamos eks- 
ploatuoti kaimyninei valstybei, bet išsaugoma Osto salos auto- 
nomija. Paskui, patikėjęs valdžią jaunam vyrui, kurį buvo tam 
tikslui paruošęs, Kau Džeris sėda į seną valtį ir plaukia į Hor- 
no salą. Jis bus savo pastatyto švyturio sargas: „Toli nuo 
visų ir naudingas visiems, jis gyvens laisvas ir vienišas.“ Au- 
torius mums sako, kad „niekur kitur jis nebūtų įstengęs nešti 
gyvenimo naštos. Juk sunkiausios dramos vyksta žmonių są- 
monėje; tie, kurie jas patyrė, jaučiasi išsekę, sumišę, pra- 
radę pagrindą, į kurį rėmėsi ankstesnis jų gyvenimas..." 

Šie nevilties kupini žodžiai išreiškia paties autoriaus min- 
tis. Žiulis Vernas, aprašydamas herojaus dvasios būseną, lyg 
patiki mums savo jausmus: ,„Visą gyvenimą jis prieš nieką 
nesilankstė, ir jam atrodė žiauru primesti savo valią kitam 
žmogui... Turėjęs atsižadėti savo idealų ir paklusti įvykiams, 

Kau Džeris drąsiai nešė sunkų kryžių, bet puoselėjo viltį, kad 
išsipildys jo svajonė.“ 

Kau Džeris — nuoširdus žmogus, ir jis anarchistas todėl, kad 
jo širdis tyra. Žodžių prasmė kartais pasikeičia, ir dabar žo- 
dis „anarchistas“ reiškia „teroristas“, tačiau žmogus, vadinantis 
save anarchistų, o iš tikrųjų padarantis teroristinį aktą, nei- 
gia teoriją, kurios šalininku skelbiasi esąs, nes atmesdamas bet 
kokią valdžią, bando užkarti savąją. Ir nors tvirtina, kad sten- 
giasi sunaikinti socialinę santvarką apskritai, iš tiesų kovoja 
tik prieš tam tikrą socialinę formą ir, vadinasi, yra ne anaI- 
chistas, o revoliucionierius, norintis vieną vyriausybę pakeisti 
kita. Anarchistai mano, jog žmogaus neturi varžyti jokia val- 
džia, nes jis gana protingas ir gali pats valdyti save. Be to, 
tvirtina, kad nesant jokios sistemos, žmogus neengs kitų žmo- 
nių ir mielai sutiks, kad kiekvienas gautų savo dalį žemiškų 
turtų. Komunizmas ne toks naivus ir, siekdamas vienodo visų 
turtų paskirstymo, netiki žmonėmis ir jų visišku nesavanaudiš- 
kumu, mano, kad tokių rezultatų galima pasiekti tik padedant 
galingai vyriausybei. 

Kau Džeris, matyt, simpatizuoja komunistinei teorijai. Iš tie- 
sų savo bendruomenę jis kuria socialistinio kolektyvizmo pa- 
grindais. Todėl aukso gyslos, jo nuomone,— valstybės nuosa- 
vybė, o elektros energija — visuomenės turtas. Laivas, kursuo- 
jantis tarp dviejų archipelago salų,— valstybės laivas. Kau 
Džeris leidžia turėti privačią nuosavybę, kurią laiko būtinu 
lingą varomąją jėgą. Apskritai jo vyriausybė remiasi liberalia 
doktrina su socializmo užuomazga; Kau Džeris net panaudoja 
naują ekonominę politiką (nepą), kurią po penkiolikos metų 
pradėjo vykdyti Leninas. 

Puikioje savo knygoje „Žiulio Verno politinis skaitymas" 
Žanas Šeno pabrėžia, kad Nemas — negailestingas kovotojas, 
kuriame įsikūnijusi keturiasdešimt aštuntųjų metų žmogaus sva- 
jonė apie tautų laisvę, jo antikolonijinės nuotaikos ir nepa- 
lankus požiūris į bet kokią valdžią. 

Aš linkęs manyti, kad širdyje tam pritarė ir autorius, tas 
„Slaptas revoliucionierius“, anot Pjero Luiso. Su dvidešimtme- 
čiams būdingu įkarščiu maištinga jo dvasia pasireikšdavo laiš- 
kuose tėvui. Paskui jis tapo kūrėju. Savo dramose Žiulis Ver- 

nas tenkinosi kandžia to laikotarpio visuomenės pašaipa. Vė- 
liau jį apstulbino beribė žmogaus pažanga. Bet 1886 metais ra- 
šytojas padarė išvadą, kad „mokslo laimėjimai neturi aplenkti 
papročių“. Reikia laukti, „kol žmonės pasidarys pakankamai 
išsimokslinę bei pakankamai išmintingi ir niekad jais nepikt- 
naudžiaus“,— taip sako Roburas, įkūnijantis „ateities mokslą“, 
kuris galės pakeisti socialines ir politines gyvenimo Žemėje 
sąlygas. 

1894 metais, kada vyksta romano „,Nuskendusio „Džonatano“ 
žmonės" veiksmas, papročiai dar nepasikeitę. Atvirkščiai, moks- 
lui be paliovos vystantis, vis didėja praraja, skirianti jį nuo 
gyvenimo dorovinių normų. Senasis pasakotojas baiminosi ne- 
išvengiamų to pasekmių; moksliniai atradimai rodė, kad įvyks 
dorovinis krachas mokslo, tarnaujančio nusikalstamiems tiks- 
lams ir teikiančio žmogui tokią galybę, kokios išmintis ne- 
įstengia suvaldyti; apie tai pasakoja paskutinis Žiulio Verno 
romanas, sukurtas paskubomis,— prie jo teko nemažai pasėdėti 
sūnui. 

Nekelia abejonių, kad Mišelis, paskutiniaisiais metais nuošir- 
džiai draugavęs su tėvu, buvo artimas jam ir intelektualiai. Pri- 
simenu, Longvilio bulvaro name Nr. 44 tėvas ir sūnus ilgai 
kalbėdavosi apie knygą, kurią tuo metu rašytojas kūrė. Džiaug- 
damasis, kad gali pasidalyti planais su vertu pašnekovu ir 
kritiku, senasis rašytojas atgaudavo jaunatvišką įkarštį. Žanas 
Šeno pagrįstai mano, kad Mišelis tuo metu tėvui darė ne ma- 
žesnę įtaką negu Gruse-Lori. 

1885 metais išėjo romanas „Cintijos“ rastinukas“, Žiulio Ver- 
no sukurtas drauge su Gruse-Lori. Reikia pripažinti, kad šie 
autoriai parašė labai vidutinišką kūrinį. Pats siužetas man at- 
rodo absurdiškas: sunku patikėti ekspedicija, išvykusia Nor- 
denšeldo pėdsakais vieninteliu tikslu — patenkinti šeimos smal- 
sumo; kelia abejonę ir labai lengvai atliekami tokie negirdėti 
žygdarbiai kaip plaukimas Šiaurės—Rytų ir Šiaurės— Vakarų 
sąsiauriais. Mano nuomone, tai blankus pasakojimas apie ke- 
lionę, kuri jokiu būdu neprilygsta „Žiemojimui ledynuose“, 
daug geresnės kompozicijos ir daug įdomesniam jaunystės die- 
nų kūriniui. 

Žiulį Verną su Gruse siejo glaudūs ryšiai; savaime aišku, 
pokalbiai su tokiu revoliucionieriumi kaip Gruse negalėjo ne- 

palikti pėdsakų „slaptam revoliucionieriui“. Bet paskutiniaisiais 
gyvenimo metais rašytojas patikėdavo savo mintis vien Mi- 
šeliui, ir niekas kitas, tik Mišelis, neiškreipdamas autoriaus 
sumanymo, galėjo užbaigti pradėtą naują rankraštį. Tie, ku- 
rie stebisi paskutinių rašytojo kūrinių pesimizmu, tikriausiai 
atkreipė dėmesį, kad autoriui niekad nebuvo būdingas toks 
brangus jų širdžiai raminantis optimizmas. Jei atidžiai per- 
skaitytume visus rašytojo romanus, pamatytume, kad jo he- 
rojus sėkmė lydi tik dėl atkaklaus darbo bei drąsos ir kad ne 
viename knygų puslapyje jis reiškia niūrias mintis apie Žžmo- 
gaus likimą. Į gyvenimo pabaigą ši nusivylimo gaida vis ryš- 
kėja. Jau 1895 metais „Dirbtinėje saloje“ po fantastikos prie- 
danga ne tik justi Amerikos gigantizmo, jankiams būdingo 
vertelgiškumo, juokingų politinių vaidų kandi kritika, bet ir 
šaipymasis iš beprasmiškų mūsų inžinierių pretenzijų. 1896 me- 
tais Žiulis Vernas pasmerkia išradėją Tomą Roką, piktnaudžia- 
vusį savo išradimu, o 1904-aisiais išprotėja Roburas, apsvaigęs 
nuo savo galybės. Romane ,„Nuskendusio „Džonatano“ žmo- 
nės“, išleistame 1909 metais, autorius nerimauja dėl socialinių 
nelaimių, kamavusių jį paskutiniaisiais gyvenimo metais. To- 
kios mintys rašytojui kelia didelį nusivylimą, kuris ir matyti 
romane „Nuostabūs Barsako ekspedicijos nuotykiai", iš pradžių 
pavadintame ,„Moksline kelione“. Čia žmogaus sielą vienodai 
veikia gėris ir blogis, ir todėl mokslas gali pradėti tarnauti 
blogiui. Jei Žmogus praras saiką, ar žiniomis, sudarančiomis jo 
jėgą, nesunaikins savo kūrinio? 


LI SKYRIUS 


PASKUTINIS PRIESAKAS 


„Nuostabiuose Barsako ekspedicijos nuotykiuose“ (išleistuose 
tik 1910 metais) pasakojama apie Afrikos miestą, valdomą ti- 
rono, kuris naudojasi išradimais pamišusio mokslininko, ap- 
sėsto didybės manijos. „Amžinajame Adome“ senas/s rašytojas 
konstatuoja, kad mūsų civilizacija neilgalaikė. Tačiau Žiulis 
Vernas, nujautęs sudėtingas mūsų laikų problemas, vis "dėlto 
tiki žmogaus genijum | 

Ilgai dvejojęs ir šiaip taip atstatęs tekstą juodraščio. lai- 
kinai pavadinto .„Moksline kelione“, Mišelis pagaliau ivykdo 
autoriaus sumanymą. Bet ar išbraukdamas nereikalinous pirmu 
skubiai padarytų metmenu sakinius, nesunaikins paskutiniu tėvo 
paliktų eilučių? Romano įuodraštyie Mišelis rado neapšlifuotų 
minčių, jam žodžiu patikėtų tėvo. atpažino pasakoiimą. kurio 
įvykius juodu buvo svarstęe. Beje, rankraštis buvo taisomas ne 
daugiau, negu. kartais taisydavo Ecelis. Tiesa, šį syki autorius 
negalėjo pritarti, bet tai buvo tik nereikšmingos pataisos, da- 
romos ir kitomis, mažiau pateisinamomis aplinkybėmis. 

Baigęs ši darbą, Mišelis nusprendė įį išleisti. bet sutrukdė 
visuotinės nelaimės. Vyriausias Mišelio sūnus buvo sužeistas 
Marnos mūšvie ir ilgai gulėio ligoninėie: pats Mišelis vis žiū- 
rėjo į Prancūziios žemėlapį, kuriame vėliavėlėmis buvo žymimi 
fronto linijos svyravimai: taigi jis kurį laiką net negalvojo 
apie Nigerio vingi. Tik kai paliaubos padarė gala šiam koš- 
marui, buvo galima grižti prie romano. „Nuostabius Barsako 
ekspedicijos nuotykius“ išspausdino Hachette leidykla 1919 me- 
tais. 

Nuotykiai iš tikrųjų buvo nuostabūs. Kai kas kėlė klausimą, 
ar romano pagrindo nesudaro nuotykiai Žako Lebodi, turėiusio 
ekstravagantišką idėją tapti Sacharos imperatorium? Sunku 
atsakyti į šį klausimą. gal reikėtų prisiminti juodaią imperiją, 
įkurtą į pietus nuo Čado ežero sultono Rabacho, kurį 1899 me- 
tais nužudė majoras Lami, ir Samorį, patekusį į nelaisve 
1900-aisiais,— jo vardas minimas ne kartą. 

Knyga prasideda banko apiplėšimu ir jo direktoriaus pa- 
grobimu. Mūsų laikais tokie liūdnos šlovės žygdarbiai — ne re- 
tenybė, tačiau tas — vienas iš labiausiai vykusių. Banditams, 
ištuštinusiems Centrinio banko agentūros nedegamąsias spin- 
tas, to, atrodė, dar buvo maža, jie metė kaltės šešėlį ant di- 
rektoriaus Luiso Bakstono: jis dingo, ir dabar visi jį laikė ban- 
ko apiplėšimo organizatorium. 

Apvainikuoto tokios blogos šlovės direktoriaus tėvas prieš 
keletą metų patyrė didelį sielvartą. Jo vyriausias sūnus, Džor- 
"džas Bakstonas, puikus karininkas, savo būrį pavertė gauja 
banditų, nusiaubusių Nigerio žemes. Karininką ir jo bendrus 
persekiojo kariuomenė, ir vieną kartą Kubo mūšyje, Homborio 
kalnų papėdėje, jie buvo nukauti. 


338 


Senojo lordo Bakstono duktė, nepatikėjusi brolio Džordžo 
kaltumu, nusprendė vykti į Kubą ieškoti jo nekaltumo įrody- 
mų. Ji jau buvo Konakryje, kai buvo apiplėšta Centrinio ban- 
ko agentūra ir dėl to apkaltintas antras jos brolis, Luisas. Nie- 
ko apie tai nežinodama, ji prisijungė prie deputato Barsako 
ekspedicijos, kuri buvo užsimojusi išspręsti klausimą, ar Va- 
karų Afrikos prancūzų dalies juodieji gyventojai pasiekę tokį 
išsivystymo lygį, kad galėtų dalyvauti rinkimuose. 

Tačiau kažkoks priešas paspendžia žabangus Barsako ekspe- 
dicijai, stengdamasis jai sukliudyti patekti prie Nigerio upės. 
Pagal melagingą įsakymą, kaip vėliau paaiškėjo, būrys, vado- 
vaujamas kapitono Marsenio ir saugantis ekspediciją, pakei- 
čiamas kitu, nekeliančiu pasitikėjimo; jam vadovauja leitenan- 
tas, kaip vėliau sužinosime, dezertyras. 

Ekspediciją persekioja nelaimės; savo kelyje ji randa ištuš- 
tėjusius kaimus, kurių gyventojai išžudyti; galų gale netoli 
Kubo, po to, kai Žana Bakston sužino, kad jos brolis Džordžas 
buvo nužudytas, ekspediciją užpuola keisti planeriai. 

Dabar ekspedicija patenka į Bleklando valdovo nelaisvę — 
šis nežinomas miestas yra dykumoje, plytinčioje į rytus nuo 
Gao ir dar gerai neištirtoje. Tas naujas miestas buvo pastatytas 
prie išdžiūvusios upės, dabar vėl pilnos vandens, ir padalytas 
į tris nelygias dalis. Viena buvo skirta banditams, kitoje gy- 
veno to piktadarių miesto aristokratija, žiauriausi ir labiausiai 
sugedę žmonės, o trečioje dalyje, esančioje tarp pirmosios ir 
antrosios dalies, buvo laikomi vergai. Priešingame upės krante 
stovėjo despoto rūmai ir gamykla — jo galybės pagrindas. 

Iš tikrųjų neribota valdžia teikia tironui Hariui Kileriui bū- 
tinų lėšų — jis siunčia savo parankinius plėšti kaimų, kurių 
gyventojai paverčiami vergais, ir Europos bankų,— bet jo vi- 
sagalybė priklauso nuo išradėjo Marselio Kamare, kurį jis ap- 
gavo. Džiaugdamasis, kad gali įgyvendinti drąsias savo sva- 
jones, ir nežinodamas, kad jo išradimai panaudojami niekšiš- 
kiems tikslams, mokslininkas pastatė nepaprastą gamyklą; joje 
sukonstravo keistas mašinas, sukeliančias lietų ir paverčian- 
čias dykumą žydinčių slėniu; be to, sukūrė planerius ir iš 
tolo valdomas torpedas, laiduojančias Kileriui viešpatavimą 
visame rajone. 

Lietus sukeliamas didinant debesų elektros krūvį Herco su- 
koncentruotomis į pluoštus bangomis, valdomomis specialiais 
prožektoriais. Distancinį poveikį paprastiems detonatoriams 
lengviau įsivaizduoti, nes tai paprasti, jau virtę realybe sig- 
nalai. Na, o motorai visai kas kita. Reikia pažymėti, kad 
elektros energija gamyklos mašinoms tiekiama laidais, sujung- 
tais su elektros stotimi. Planeriai išrasti anksčiau už lėktuvus 
su kintamosios formos sparnų geometrija, pakilimą ir nutūpimą 
reguliuoja propeleris, palaikantis planerio pusiausvyrą ir da- 
rantis jį panašų į helikopterį. Na, o varomąją jėgą teikia skys- 
tas oras. Iš rezervuarų, kuriuos reguliuoja vožtuvų sistema, 
jis išteka į plonus be paliovos kaitinamus cilindrus. Ten aki- 
mirksniu virsta dujomis, esant didžiuliam spaudimui, ir išjudina 
motorą. Tai panašu ir nepanašu į reaktyvinį variklį Kamare 
išrastų skraidymo mašinų pusiausvyra reguliuojama automa- 
tiškai, judėdamas pilonas, kurio viršūnėje yra sparnai, išly- 
gina priverstinę planerio deviaciją, be to, pats pilonas gali 
ore sukti mažus ratus visomis kryptimis aplink vertikalę. Dėl 
jo judėjimo ima veikti atsvarai, ir sparnai atsiduria reikiamoje 
padėtyje. Tie aprašymai sukėlė nemažai nusimanančių žmonių 
atsiliepimų. Prisipažįstu, Kamare aiškinimai man atrodo mig- 
loti. Užtat iš anksto padaryta pastaba labai įdomi. Kamare „no- 
rėjo sukonstruoti savo mašinose refleksų sistemą“, panašią į 
paukščių, o tai — pirmas žingsnis kelyje į dabartinį mokslą — 
kibernetiką. 

Jis žengia ir kitą žingsnį šiame kelyje — išranda „vapsvas“, 
vertikalius cilindrus su keturiais sraigtais: vienu horizontaliu 
ir trimis vertikaliais; vienodais intervalais „vapsvos“ iššoka iš 
savo narvelių, paskraido ratu, pašaudo ir sugrįžta paimti už- 
taiso, — tai automatiškai valdomos „vapsvos“. Beje, oro minos — 
taip pat. Šiandien mes turime tokių raketų, kurių kovinis už- 
taisas taiko pats. Na, o tikslą parodo „cikloskopo“ duomenys — 
pro jo nuožulnius veidrodžius galima matyti viską, kas yra 
netoliese. 

Visų šių gąsdinančių stebuklų autorius, inžinierius Marselis 
Kamare,— naivus žmogus, bet apsėstas didybės manijos. Sųži- 
nojęs apie piktadarybes, dėl kurių galėjo įgyvendinti savo 
svajones ir pastatyti Bleklandą, mokslininkas ima maištauti. 
„Vapsvos“, šaudančios karteče arba skystu anglies dioksidu, 
saugo gamyklos prieigas, bet ten nėra maisto produktų ir žmo- 

nės mirs iš bado. Kamare ryžtasi — žiauri gyvenimo ironija! — 
pasinaudoti vergų sukilimu. Prasideda siaubingos grumtynės, 
Žana Bakston, atsidūrusi Kilerio valdžioje, požemyje randa sa- 
vo brolį Luisą ir iš jo sužino, kad Kilerio pavarde pasivadinęs 
Fernis, antrosios lordo Bakstono žmonos sūnus; tas piktas žmo- 
gus neapkenčia patėvio. Nužudęs Džordžą, užėmė jo vietą ir 
jo būrį pavertė plėšikų gauja. Pagrobė ir Luisą, apiplėšęs jo 
banką. 

Žodžiu, tai būtų paprasčiausias detektyvinis romanas, jei ne 
Bleklandas ir Kamare išradimai. Mokslas, tarnaujantis blo- 
giui,— toks tikras romano siužetas. Genialusis išradėjas, ap- 
sėstas didybės manijos, lygina save su dievu. „Tai aš sukū- 
riau šį miestą iš nieko, kaip dievas iš nieko sukūrė visatą!“ 

Kai mokslininkas sužino, kokių nusikaltimų kaina, pats to 
nenutuokdamas, visa tai sukūrė, ima dvejoti. „Pražūtingas ma- 
no kūrinys!“ — sušunka jis. Kurį laiką Kamare svyruoja, paskui, 
sudavęs sau į krūtinę, pareiškia: „Dievas prakeikė Bleklandą!“ 
Dievas — tai jis pats. Serija distancinių sprogimų Kamare su- 
griauna miestą lig pamatų. 

Bleklandas sunaikintas, ir kapitonas Marsenis, įspėtas pra- 
nešimo, pirmą kartą perduoto bevieliu telegrafu, padeda ekspe- 
dicijai grįžti į tėvynę, o pats... veda Žaną! Viskas gerai, kas 
gerai baigiasi, tačiau mokslas darosi pavojingas! 

Tokia, mano nuomone, pagrindinė autoriaus mintis, kurią 
jis, beje, jau buvo išreiškęs anksčiau. Mokslo pažanga reika- 
linga žmonijai tik tuo atveju, jei žengia į koją su moraline 
pažanga. 

Ar išradėjas atsakingas už tikslus, kuriems tarnauja jo iš- 
radimai? XIX amžiaus pradžioje ir viduryje, kol žmonija iš 
mokslo atradimų gaudavo tik materialinių gėrybių, toks klau- 
simas būtų buvęs absurdiškas. Tačiau to amžiaus pabaigoje 
pagrįstai buvo galima būgštauti dėl naujų pasiekimų likimo 
ir, perfrazuojant kapitono Nemo žodžius apie tai, kad žemei 
reikia ne naujų kontinentų, o naujų žmonių, kelti klausimą: 
ar ne geriau dėti viltis į aukštos moralės žmones negu siekti 
naujų mokslo atradimų? 


Be to, buvo likęs apysakų ir novelių rinkinys, kurį Žiulis 
Vernas seniai buvo prašęs išleisti ir kuris išėjo tik 1910 me- 
tais, pavadintas „Vakar ir rytoj". 1890 metų birželio 3 dienos 

laiške autorius pranešė, kad sukūręs „tomą novelių“, tarp jų 
„Žiurkiuko šeimą“. 1893 metais vėl klausė leidėją: „Kada bus 
išspausdintas novelių tomas?“ Ecelis delsė. Jis nesižavėjo, kaip 
autorius, ,,„Žiurkiuko šeima“. Si pasaka, išspausdinta 1891 metais 
Le Figaro illustrė, jo manymu, kenkė visai rašytojo kūrybai. 
Kaip kiekvienas tokio žanro kūrinys, pasaka, prisidengusi iš- 
mone, išjuokia žmonių ydas; taigi visiškai suprantama, kodėl 
Ecelis nenorėjo jos leisti. 

Muzikinė pasaka „Ponas Re Diezas ir panelė Si Bemol“ pa- 
rašyta 1893 metais Le Figaro illustrė kalėdų numeriui, papra- 
šius Teofiliui Gotje. 

„Žano Morenos likime" šlovinamas brolis, kuris pasiaukoja 
prisiimdamas kaltę. 

Fantastiniame apsakyme apie ateitį „(Viena amerikiečių žur- 
nalisto diena“ papasakota apie daugybę išradimų. Šį apsakymą 
rašė Mišelis diktuojant tėvui; jis buvo išspausdintas 1889 me- 
tais anglų kalba žurnale The Forum. Autorius mus perkelia 
tūkstantį metų į ateitį, aprašydamas tokį civilizuotą pasaulį, 
koks bus 2889 metais. Vieni jo pranašavimai banalūs, kiti — 
originalesni; kai kas jau įgyvendinta. 

Šiame apsakyme žmonės važinėja aerobusais šešiasdešimt ki- 
lometrų per valandą greičiu. Į ilgesnes keliones leidžiasi aero- 
traukiniais; jų greitis — tūkstantis kilometrų per valandą. Ta- 
čiau mums tai praeitis, nes dabar turboreaktyviniai lėktuvai 
nugabena mus iš Amėrikos į Europą pusantro tūkstančio kilo- 
metrų per valandą greičiu, be to, su didesniu komfortu. Labai 
paplitus telefonui ir „telefotui“, pradedamas leisti kalbantis 
laikraštis, pirkėjai gali išgirsti jį tuoj pat, vietoje, kioskuose 
išilgai gatvių. Labai paplitęs ir fonotelefonas; televizijos ekra- 
nų mums netrūksta, bet videotelefono vis dar nėra. Prakti- 
kuojamas ilgas miegas ir net elektros hipnozė. Spauda — visa- 
galė: pravedusi apklausą, nusprendžia — tegu būna taika arba 
karas, nuo jos priklauso ir kaltinamųjų likimas — juos gali nu- 
teisti dar prieš padarant nuosprendį. Reklama teikia Earth 
Herald didelį pelną, laikraščio direktorius Frensis Benetas el- 
giasi lyg valstybės vadovas. Saulės akumuliatoriais ir trans- 
formatoriais reguliuojami metų laikai, numatoma net ištirpdyti 
poliarinius ledynus. Judantys šaligatviai, maisto tūbelės, švie- 
čiantis oras — visa tai niekis mūsų palikuonims, kurie ketina 
perkelti į kitą vietą ištisus miestus ir apversti Mėnulį! Ta- 

čiau norėdamas pailsėti, Benetas turi nusimaudyti paprasčiau- 
sioje vonioje; jis paspaudžia mygtuką, ir vonia atsiranda, bet... 
joje ponia Benet, grįžusi anksčiau negu manė vyras! Ji ne- 
užtruko pas savo „siuvėją modeliuotoją“, kuris kartą labai 
protingai pasakė, kad „moteris — tik forma“. 

Čia didelį vaidmenį vaidina satyra. Rinkinyje prieš šį apsa- 
kymą išspausdintas tikras farsas, išjuokiantis rėksmingą Ame- 
rikos reklamą ir „blefo“ pomėgį. 

Po jo, atvirkščiai, įdėta novelė ,„Amžinasis Adomas“, kupina 
pesimizmo. Žmogaus pastangos bergždžios: joms kliudo trum- 
pas jo amžius; viskas praeina šiame laikiname pasaulyje. Pro- 
gresas, kaip ir visata, atrodo beribis, ir vos pastebimo plonos 
žemės plutos virpėjimo užtenka, kad sužlugtų visi mūsų civili- 
zacijos pasiekimai. 

Po keleto tūkstantmečių, ko gero, vėl pasikeis Žemės pavi- 
dalas. Rašytojas pasakoja apie tos būsimosios eros moksli- 
ninką, kuris labai didžiuojasi žmogaus pasiektu civilizacijos 
lygiu. Archeologas Zag Frogas kasinėdamas aptinka išnykusių 
civilizacijos pėdsakų; jam net pavyksta rasti rankraštį ir iš- 
šifruoti tekstą, parašytą nežinoma kalba. Tai pasakojimas apie 
katastrofą, įvykusią mūsų XX amžiuje. Jūra užliejo visus že- 
mynus, o Atlante pasirodė nauja žemė, ir iš visų Žemės ru- 
tulio gyventojų liko tik septyni žmonės. Šie likučiai žmonijos, 
grįžusios į pirmykštę bendruomenę, ir buvo naujo ir vienin- 
telio žemyno dabartinių gyventojų protėviai. Iš šio pasako- 
jimo Zag Frogui paaiškėja, kad prieš daug tūkstančių metų 
buvo ne ta civilizacija, kurią jis žinojo, .o kita — mūsų XX am- 
žiaus civilizacija, — ir Kad prieš isnykdama ji pasiekė aukštesnį 
lygį negu dabartinė. Visi mokslo laimejimai buvo sunaikinti, 
ir Žmogus pamažu vėl turėjo kopti aukštyn nuo nulio. Adomas 
ir Ieva, kuriuos jis laikė žmonijos protėviais, iš tikrųjų buvo 
likusių po katastrofos žmonių pora, tik jų vardai buvo iš- 
kreipti. Kasinėdamas žemę, Zag Frogas atrado pėdsakus dar 
senesnės, matyt, atlantų civilizacijos, ir su liūdesiu suvokė, 
kad amžinai viskas atsinaujina. 

Tačiau „Amžinojo Adomo“ pesimizmas reliatyvus, nes Zag 
Frogas nepasiduoda. Žmogaus narsumu negalima abejoti, ga- 
lima abejoti tik jo išmintimi. 

Romane „Barsako ekspedicija“ Žiulis Vernas eina toliau, 
nes parodo dabartinį žmogų, kuris, remdamasis mokslu, griau- 
na, ką mokslas yra sukūręs. Šio proceso pradžią šiandien ir 
matome; kyla klausimas, kaip toli eisime šiuo keliu. 

Ar labai jau svarbu, kad vieną civilizaciją pakeičia kita? 
Juk pasiektų rezultatų išnykimas nekliudo mūsų palikuonims 
perimti fakelą ir parodyti tokią pat energiją, — vien to užtenka 
žmonijai pateisinti. Garsusis Verno optimizmas visada buvo 
kritiškas optimizmas ir teikė reliatyvią paguodą: žmogus turi 
būti drąsus ir pasirengęs tam, kas blogiausia. 

„Žiulis Vernas ir nepaprastos jo kelionės nemirtingi todėl — 
rašo Žanas Šeno,— kad jie, drauge su jais ir patrauklusis 
XIX amžius, kelia problemas, kurių nepavyko ir nepavyks iš- 
vengti XX amžiui." 

Geriau ir nepasakysi. Pridurkime, kad rašytojo priesakas mus 
ragina spręsti šias problemas drąsiai ir atsargiai, su pasitikė- 
jimu, kuriam teikia pusiausvyros baimė to, kas blogiausia, kas 
gali atsitikti dėl mūsų neįžvalgumo ir egoizmo. „Laimė šypsosi 
drąsiesiems, tiems, kurie ryžtasi, tačiau ne bepročiams. Žmo- 
gaus orumas matuojamas ne materialiniais laimėjimais, o tomis 
pastangomis, kurių prireikė jienfs pasiekti. 

Kūriniuose „Amžinasis Adomas“, „,„Nuskendusio „Džonatano“ 
žmonės“ ir „Nuostabūs Barsako ekspedicijos nuotykiai“ matyti 
nusivylimas, kuris, rodos, prieštarauja Žiulio Verno kūrybos 
optimizmui. Visiškai natūralu, kad Verno įkvėpimo kreivė at- 
spindėjo gyvenimo kreivę: jaunystės entuziazmui nieko ne- 
Ieiškia sunkumai; juos pajunti tik bėgant metams. Bet pažiū- 
rIėję atidžiau, pamatysime, kad autoriaus mintys nelabai pasi- 
keitė ir kad jo optimizmas niekad nebuvo grynas. Žiulio Verno 
herojai nugali, regis, neįveikiamas kliūtis; jie nepaiso nesėkmių 
ir sunkumus nugali tik todėl, kad jų nebijo. Juos gali sužlug- 
dyti vien gamtos jėgos, bet gudrumu jie priverčia jas jiems 
tarnauti, — toks ir mokslo tikslas. Verno herojus dažnai ištinka 
nelaimės, kai jų sumanymai ima prieštarauti visatos pagrin- 
dams; todėl įžvalgūs kritikai pabrėžė, kad Verno salos susprogs- 
ta arba dingsta po vandeniu, kad mašinos, sukurtos jo išradėjų, 
suyra. Romanisto optimizmas egzistuoja ne tiek jo kūriniuose, 
kiek vaizduotėje skaitytojo, kuris nori, kad knyga baigtųsi ge- 

rai", ir todėl pagrindiniai veikėjai stengiasi kaip nors iškliūti 
iš bėdos. 

Herojų nesėkmės labiau pastebimos paskutiniojo laikotarpio 
romanuose, štai ir viskas. Žmogaus godumas lieka apviltas, kai 
aukso grynuoliai, išmesti Aukso vulkano, virsta dulkėmis, o 
auksinis bolidas iš ,,Meteoro vaikymosi“ dingsta Bafino jūros 
bangose; dėl vaidų Osto saloje sužlunga svajonės apie laisvę 
ir idealios valstybės sukūrimą, ir autorius apimtas nevilties, 
kaip ir jo herojus. 

„Įsimylėjęs laisvę, jis svajojo apie socializmą pagal Sen Si- 
moną,— rašė Žanas Šeno,—bet negalėjo ilgai apgaudinėti sa- 
vęs jo utopijomis.“ 

Žiulis Vernas pasidarė atsargus visais atžvilgiais. Jis aklai 
nebetiki beribe pažanga. Iš išdidumo žmonės užmiršta, kad jų 
egzistavimas ir materialiniai turtai, kurių jie siekia, efemeriški. 
Rašytojas kalba apie žmonių troškimą beprasmiškų ir žiaurių 
karų, kurių naštą jie užsikrauna ant pečių vien dėl to, kad 
nors akimirką turėtų nepatvarią dalelę laikino pasaulio. Ar 
ne geriau kristi neviltin ir atsižadėti statyti smėlio pilis? Ci- 
vilizacijos neamžinos, ir šimtmečių darbo vaisiai vieną dieną 
pavirs dulkėmis. Ką reiškia mūsų kūriniai, jei pasaulis pasmerk- 
tas pražūčiai? 

Tačiau ėmęs absoliučiai viską neigti, Žiulis Vernas staiga 
pamato prošvaistę. ,Amžinojo Adomo“ herojus siaubo apimtas 
sušunka: „Juk gamta, kurią jis laikė nekintama, taip keistai 
pasikeitė per akimirką!“ Ir tuoj pat ramiai priduria: „Žmogus 
pranašus ne todėl, kad sugeba viešpatauti, užkariauti gamtą, 
o visai dėl kitko: mąstytojas — kad supranta visatą, suvokia 
ją savo smegenų mikrokosmu; veiklus žmogus — kad išsaugoja 
dvasios ramybę per materijos maištą ir moka pasakyti: „Mane 
galima sunaikinti, bet sujaudinti — niekada!" 

Šie išdidūs žodžiai primena kitus žodžius, 1864 metais išsi- 
veržus Strombolio ugnikalniui pasakytus profesoriaus Liden- 
broko. Jam pritars Kau Džeris, samprotaudamas apie žmogaus 
likimą: 

„Ši keista ir menka būtybė, sugebanti sutalpinti mažose savo 
smegenyse beribę visatą, ją išmatuoti ir pamažu suvokti jos 
dėsnius, stengiasi ne tuščiai, nes jos mintys — beribės visatos 
atspindys." 

Ir tas pats Kau Džeris, pasitraukęs nuo žmonių, duos opti- 
mistinį atsakymą į nerimą keliantį klausimą: 

„Mes mirštame, bet mūsų darbai gyvena. Mes paliekame gy- 
venimo kelyje neišdildomus pėdsakus. Visa, kas vyksta, nu- 
lemta ankstesnių įvykių, ir ateitis — ne kas kita kaip neži- 
nomos mums praeities tąsa.“ 


PAAIŠKINIMAI 


II skyrius 

Nanto ediktas, pasirašytas Nante 1598 m. prancūzų karaliaus 
Henriko IV, vyraujančia religija pripažino katalikybę, bet suteikė hu- 
genotams tikėjimo laisvę. 1685 m. jį panaikino Liudvikas XIV. 

De Lase, Mari Tereza (1920—1976) — Žiulio Verno antros eilės 
anūkė. Paskutiniaisiais gyvenimo metais buvo prancūzų Žiulio Verno 
draugijos viceprezidentė. 

Markučis, Edmondas (1900—1963) — italų pedagogas, literatūros 
tyrinėtojas, pažangus visuomenės veikėjas, straipsnių apie Levą Tols- 
tojų, monografijos „Žiulis Vernas ir jo kūryba" (1935) autorius ir t. t. 

Lemiras, Šarlis — prancūzų geografas, Žiulio Verno pažįstamas iš 
Amjeno. Susitikdavo su juo Amjeno Menų ir mokslų akademijos su- 
sirinkimuose. Po rašytojo mirties sukūrė jo biografiją „Žiulis Vernas. 
Žmogus, rašytojas, keliautojas, pilietis“ (1908). 

Lori, Andre — vienas iš Paskalio Gruse slapyvardžių. Autoriaus ci- 
tuojami Lori žodžiai apie Žiulį Verną paimti iš Le Temps straipsnio- 
nekrologo (1905 m. kovo 25 d.). 


III skyrius 

More, Marselis — dabartinis prancūzų literatūros kritikas, knygos 
„Labai smalsus Žiulis Vernas" (1960) autorius. Žiulio Verno kūrybą aiš- 
kina remdamasis froidizmu. 

Tomas Akvinietis (1225—1274) — žymiausias viduramžių scho- 
lastikos atstovas, religinis mąstytojas, kurio filosofinė sistema Vatikano 
oficialiai pripažinta. 


IV skyrius 

Alot de la Fiuji, Margerita — Žiulio Verno antros eilės anū- 
kė, išspausdinusi romanizuotą rašytojo biografiją, kurioje yra daug 
dokumentinės medžiagos: „Žiulis Vernas. Jo gyvenimas ir kūryba“ 
(1928). Knyga buvo išleista keletą kartų. 

Frankas, Bernaras — autorius knygos „Žiulis Vernas ir jo kelionės. 
Pagal biografinį ponios Alot de la Fiuji kūrinį ir dokumentus, gautus 
iš palikuonių“ (1941). 


VI skyrius 
Marastas, Armanas (1801—1852) — prancūzų politinis veikėjas, 
vienas iš dešiniųjų respublikonų lyderių, vadovavusių malšinant Pary- 
žiaus proletariato birželio sukilimą 1848 m., Laikinosios vyriausybės 
narys, Paryžiaus meras, Nacionalinės asamblėjos pirmininkas. 
Prancūzijoje licenciato mokslinį laipsnį gauna aukštosios mo- 
kyklos absolventai, išlaikę specialius egzaminus ir apsigynę disertaciją. 

„Institutai“ šiame kontekste — visuma teisės normų, reguliuojan- 
čių tam tikrą visuomeninių santykių sritį (santuokos, prekybos, pavel- 
dėjimo institutas if t. t.). 


VII skytius 

Žirardenas, Emilis de (1806—1881) — įtakingas prancūzų publi- 
cistas, įgyvendinęs masinio pigaus laikraščio sukūrimo idėją. 

Žanenas, Žiulis (1804—1874) — prancūzų rašytojas, romantikas, 
kritikas ir žurnalistas. 

Injaras, Aristidas (1822—1898) — prancūzų kompozitorius, kūrinių 
fortepijonui, komiškų operų, operos „Hamletas“ ir kt. autorius. 

Kare, Mišelis — libretistas ir komedijų autorius, vienas iš Žiulio 
Verno-dramaturgo bendraautorių. 

Valiu, Šarlis — prancūzų dramaturgas, libretistas, komediografas, 
vienas iš Žiulio Verno bendraautorių. Mirus Pitrui Ševalje, buvo al- 
manacho ie Musėe des Familles redaktorius. 

Arago, Žakas (1790—1855) — prancūzų keliautojas ir rašytojas, 
garsaus astronomo ir fiziko Dominiko Fransua Arago brolis. Penkias- 
dešimtaisiais savo gyvenimo metais jis apako, bet tai nesukliudė jam 
įkurti „„Aragonautų“ draugiją ir išvykti ieškoti aukso į Kaliforniją. 
Keturtomės knygos „Kelionės aplink pasaulį“ autorius; šia knyga ža- 
vėjosi Žiulis Vernas ir iš jos sėmėsi medžiagos savo „Nepaprastoms 
kelionėms". 

Eskešas, Roberas — dabartinis belgų literatūros kritikas, Žiulio 
Verno kūrybos tyrinėtojas, parašęs monografiją, išleistą su Klodo Fare- 
ro pratarme „Kelionė į Žiulio Verno pasaulį“ (1951, antras leidimas — 
1955), ir keletą straipsnių, išspausdintų Žiulio Verno draugijos biule- 
tenyje. 

Diuponas, Pjeras (1821—1870), Nado, Giustavas (1820—1893) — 
populiarūs prancūzų poetai, dainų kūrėjai; daugelis jų dainų virto liau- 
dies dainomis. 


X skyrius 

De Amičis, Edmondas (1846— 1908) — italų rašytojas, žinomų kū- 
rinių vaikams (apysaka „Širdis“ ir kt.) autorius. 1895 m. aplankė Žiulį 
Verną Amjene ir paliko prisiminimus apie jį „Pas Žiulį Verną"“ (1896). 

Helingas, Kornelijus — Žiulio Verno kūrybos tyrinėtojas olandas, 
parašęs daug straipsnių, paskelbtų Žiulio Verno draugijos biule- 
tenyje. 

Šeno, Žanas — prancūzų istorikas, autorius knygos „Politinis Žiu- 
lio Verno skaitymas" (1871), parašytos iš marksistinių pozicijų. 


XI skyrius 

„„maždaug dviejų tomų reikia suprasti ne paraidžiui, o 
o kaip kūrinį, numatytą spausdinti dviejuose žurnalo numeriuose (to- 
muose). 

Pia, Paskalis —autorius abejotinos publikacijos „Apie erotinę Žiu- 
lio Verno poemą“ (Le Magasin littėraire, Nr. 43, 1970), be rimto pa- 
grindo primetęs jam nešvankią poemą. 

XII skyrius | 

Italijoje Kapujos mieste žiemą apsistojo Kartaginos karvedžio Hani- 
balo armija (III a. p. m. e.); jos poilsis buvo toks malonus, kad išsi- 
reiškimas „Kapujos malonumai“ labai paplito. 

Vilje de !1Il-Adanas, Ogiustas (1838—1889) — prancūzų rašy- 
tojas, kurio kūryboje didelį vaidmenį vaidina fantastika („Žiaurūs ap- 
sakymai“, romanas „Ateities Ieva“ ir kt.). 


XIV skyrius 

Mase, Žanas (1815—1894) — žymus prancūzų pedagogas ir publicis- 
tas, įkūręs Lygą, kovojusią už visuotinį mokymą; parašė žinomą moks- 
lo populiarinimo knygą vaikams „Duonos kąsnio istorija“. 

Lalandelis, Gabrielis de (1812—1886) — jūrų laivyno karinin- 
kas, jūrinių romanų autorius; šešiasdešimtųjų metų pradžioje susižavėjo 
sunkesnių už orą skraidymo aparatų idėja ir kartu su savo draugu 
Giustavu Pontonu dAmekuru (1825—1888) sugalvojo žodį „,avia- 
cija". Juodu tapo aktyviais Nadaro (žymaus žurnalisto ir dailininko- 
karikatūristo Felikso Turnašono (1820—1910) slapyvardis) įsteigtos 
„Sunkesnių už orą skraidymo aparatų draugijos“ nariais, konstravo he- 
likopterių modelius ir propagavo spaudoje aviacijos perspektyvas. 
Būtent Lalandelis parašė knygą „Aviacija, arba oro navigacija“ (1863). 

Spikas, Džonas (1827—1864) — Centrinės Afrikos tyrinėtojas ang- 
las. 1860— 1863 m. drauge su Dž. Grantu nustatė, kad Nilas išteka iš 
Viktorijos ežero, jų atrasto per ankstesnę ekspediciją. 


XV skyrius 

Šarko, Žanas (1867—1936) — prancūzų mokslininkas-okeanografas, 
keliautojas poliarinėmis jūromis. 1910 m. atrado Antarkties salą, kuri 
buvo pavadinta jo vardu. Laikydamas Žiulį Verną savo įkvėpėju, su 
entuziazmu atsiliepė apie jo romaną „Kapitono Hatero nuotykiai“. 


XVI skyrius 
Šarko, Žanas Martenas (1825—1893) — prancūzų medikas, išgarsė- 
jęs darbais apie nervų ligas; tyrinėjo hipnotizmą (Žano Šarko tėvas). 


XVII skyrius 
Sent Kler Devilis, Anri (1813—1881) — vienas iš žymiausių 
prancūzų chemikų. Išrado pramoninį aliuminio gavimo būdą. 


XVIII skyrius 

„Šveicarų Robinzonas“ (1812) — vokiečių —šveicarų pedago- 
go ir rašytojo Johano Rudolfo Viso (1781—1830) romanas; juo 
Žiulis Vernas žavėjosi vaikystėje ir vėliau pratęsė jo kolektyvinės 
robinzonados siužetines linijas romane „Antroj? tėvynė“ (1900). 
XIX skyrius 

Bertranas, Žozefas (1822—1900) — prancūzų matematikas, darbų 
apie diferencinį skaičiavimą ir tikimybių teoriją autorius. 

Leguve, Ernestas (1807—1903) — prancūzų rašytojas, akademikas, 
pjesių teatrui autorius („Adriena Lekuvrer“ ir kt.). 

Arago, Etjenas (1802—1892) — prancūzų literatas ir buržuazinis 
politinis veikėjas, Paryžiaus meras 1859 m. Keliautojo Žako Arago ir 
žymaus mokslininko Dorhiniko Fransua Arago brolis. 

„perėmė jo estafetę. Šioje frazėje slypi prieštaravimas 
Marseliui More, kuris tvirtina, kad Ecelis išstūmė iš Žiulio Verno šir- 
dies tikrąjį tėvą. 

Vernišonas. Ecelis, naudodamasis vyresniojo teise, laiškuose 
Žiuliui Vernui vartojo šią familiarią juokingą pravardę. 

„„įieškoti savo vyro. Kalbama apie romanus „Michailas 
Strogovas" ir „„Misis Breniken". 


XX skyrius 

„kuriam buvo mėginta jį priskirti. Žiulio Verno 
kūrybos tyrinėtojai be rimto pagrindo priskyrė Žiulio Verno plunksnai 
fantastinį kažkokio K. Nagrieno romaną „Nepaprastas atradimas“, iš- 
leistą Ecelio 1867 metais. Autoriaus pateikti rašytojo žodžiai galutinai 
atmeta legendą, kad Žiulis Vernas rašė ir K. Nagrieno slapyvardžiu. 
Nagrieno asmenybė nenustatyta. 


XXI skyrius 

„„su nesančio tikro tėvo paveikslu. Vėl užuomina 
-apie nepagrįstą froidistinę M. More koncepciją. 

Biutoras, Mišelis (g. 1926) — moderniosios krypties prancūzų ra- 
šytojas, autorius straipsnių apie Žiulį Verną, išspausdintų periodiniuose 
leidiniuose ir rinkinyje Essais sur Ies modernes, 1971 („Ese apie šių 
laikų rašytojus“). 

Bridenas, Žanas Žakas — šiuolaikinis Žiulio Verno kūrybos tyri- 
nėtojas. 

Deneri, Adolfas Filipas (1811—1899) — prancūzų dramaturgas, dau- 
gybės melodramų autorius; drauge su Žiuliu Vernu inscenizavo „Ka- 
pitono Granto vaikus“, ,„Aplink Žemę per aštuoniasdešimt dienų“ ir 
„Michailą Strogovą“. Paskutiniųjų dviejų nuotykinių „fejerijų“ pasise- 
kimas buvo didžiulis ne tik Prancūzijoje, bet ir kitose šalyse, taip pat 
Rusijoje. , 


XXII skyrius 

Amfitritė — senovės graikų mitologijoje — jūrų deivė, Poseido- 
no Žmona. 

Leikas, Saimonas — amerikiečių povandeninių laivų konstrukto- 
rius. Kai 1903 m. jo povandeninis laivas „Protektorius“ nuplaukė iš 
Bridžporto į Niujorką, S. Leikas pasiuntė Žiuliui Vernui, kaip savo 
įkvėpėjui, telegramą. 

„tą poną jis pažįsta. Turimas galvoje pats Ecelis. 

Braunas, Džonas (1800—1859) — amerikiečių fermeris, kovotojas 
dėl JAV vergų negrų išvadavimo, surengęs Virdžinijoje jų sukilimą. 

„„„Alabamos, arba tariamosios Alabamos kon- 
fliktas... „Alabama“— konfederatų (pietiečių) kreiseris. Per JAV 
pilietinį karą (1861—1865) Didžioji Britanija davė pietinėms valstijoms 
karo laivų, tarp jų kreiserį „„Alabamą“. 1862—1864 m. kreiseris puldi- 

nėjo šiaurės valstijų prekybinius ir karinius laivus Indijos ir Atlanto 
vandenynuose. Konfliktą išsprendė 1872 m. arbitražas Ženevoje. Didžioji 
Britanija JAV sumokėjo 15,5 mln. dolerių kompensaciją. 

Grantas, Julisis Simpsonas (1822—1885)— JAV prezidentas 
(1869— 1877). Per Pilietinį karą (1861—1865) — generolas, vėliau šiau- 
rės valstijų armijų vyriausiasis vadas. 

Šarasas, Žanas (1810—1865) — pulkininkas, buržuazinis respubli- 
konas, 1830 ir 1848 m. revoliucijų dalyvis. Dalyvavo malšinant Pary- 
žiaus darbininkų birželio mėnesio sukilimą. Po 1851 m. gruodžio 2 d. 
vyriausybės perversmo buvo suimtas ir išsiųstas iš Prancūzijos. Toles- 
nis jo elgesys emigracijoje padarė jį respublikonų akyse nacionaliniu 
didvyriu. Šarasas buvo aršus Napoleono III priešininkas. Ecelis gerai 
pažinojo Šarasą ir jam simpatizavo taip pat kaip žmogui, kilusiam iš 
to paties krašto — Elzaso. Eceliui patarus, dailininkas Riju kapitoną 
Nemą pavaizdavo panašų į Šarasą. 


XXIII skyrius 

Bormanas, Frenkas (g. 1928 m.) — JAV astronautas; 1968 m. 
vadovavo erdvėlaivio ,„Apolonas VIII“ skrydžiui; apskriejo aplink mė- 
nulį ir nusileido Ramiajame vandenyne už keturių kilometrų nuo tos 
vietos, kur nukrito tariamasis Barbikeno sviedinys. Vėliau susitiko 
su Žanu Žiuliu-Vernu Paryžiuje ir gavo iš jo kaip suvenyrą pirmą 
„Iš Žemės į Mėnulį" ir „Aplink Mėnulį" leidimą. 

Martenas, Šarlis Noelis — autorius straipsnių Žiulio Verno ro- 
manams, išleistiems Rencontre leidyklos Lozanoje (1960—1970), ir kny- 
gos „Žiulis Vernas, jo gyvenimas ir kūryba" (1971). 

„„sutikęs antrą Žemės Mėnulį. Norėdamas motyvuoti 
Mėnulio palydovu tapusio sviedinio grįžimo galimybę, Žiulis Vernas 
pasinaudojo prancūzų astronomo M. Pti hipoteze, kad yra antras Že- 
mės palydovas. Barbikeno patrankos sviedinio ir šio antro palydovo 
susitikimas, kaip žinoma, išgelbėjo ,,vagono-sviedinio“ keleivius. 


XXIV skyrius 

„„„papildys auklėjimo biblioteką Žakobo gat- 
vėje. Ecelis leido jaunimui ne tik žurnalą, bet ir „Auklėjimo ir po- 
ilsio biblioteką". 

Napoleono III pusbrolį Pjerą Bonapartą, šiurkščiai įžeidinėjusį 
spaudoje respublikoniškosios opozicijos veikėjus ir pažangių laikraščių 
redaktorius, iškvietė į dvikovą Paskalis Gruse. 1870 m. sausio 
10 d. Gruse pasiuntė į jo namus savo sekundantą, jauną žurnalistą 
Viktorą Nuarą, Pjeras Bonapartas jį nušovė revolveriu. Tai sukėlė 
liaudies judėjimą ir didelę manifestaciją V. Nuaro laidotuvių dieną. 

Olivje, Emilis (1825—1913) — prancūzų politinis veikėjas, nuosai- 
kus respublikonas; nuo 1864 m. suartėjo su Napoleonu III ir, jo sostui 
susvyravus, 1870 m. sukūrė pirmą Imperijos parlamentinę ministeriją. 

„„antruoju Valmi. Mūšyje prie Valmi 1792 m. rugsėjo 20 d. 
prancūzų revoliucinė armija nugalėjo austrų ir prūsų kariuomenę ir 
privertė interventus trauktis, 


351 


Favras, Žiulis (1809—1880) — prancūzų advokatas ir politinis vei- 
kėjas. Jam pasiūlius, Antroji Imperija buvo oficialiai nuversta (1870 m. 
rugsėjo 4 d.) ir sudaryta nacionalinės gynybos vyriausybė, į kurią įėjo 
ir Favras. 

„Ar ant „Medūzos“ plausto nesidėjo tokios bai- 
sybės. Prancūzų dailininko-romantiko Teodoro Žeriko (1791—1824) 
drobė „Medūzos“ plaustas“, vaizduojanti nuskendusio laivo žmones, iš 
dalies paskatino Žiulį Verną sukurti romaną „„Nuskendusio „Čenslerio“ 
žmonės“. 

Kalbama apie vyriausią iš trijų brolių, žymų mokslininką Domi- 
niką Fransua Arago (1786— 1853), kuris, baigęs Paryžiaus Po- 
litechnikos mokyklą, matavo meridianą. Žiulio Verno romanas buvo 
pavadintas „Trijų rusų ir trijų anglų nuotykiai Pietų Amerikoje“. Ja- 
me, matyt, atsispindėjo ir kai kurie faktai iš D. F. 'Arago biografijos. 


XXV skyrius 

Fareras, Klodas (1876—1957), žymus XX a. pradžios romanistas, 
savo pratarmėje R. Eskešo monografijai „Kelionė į Žiulio Verno pa- 
saulį" labai gerai įvertino Žiulio Verno kūrybą, ypač Niagaros kriok- 
lio aprašymą ,„„Plaukiančiame mieste“. 

Šatobrianas, Fransua Rene de (1768—1848) — vienas iš roman- 
tizmo pradininkų prancūzų literatūroje. Apysaka „„Atala“ (1801) įkvėpta 
jo kelionės į Ameriką (1791—1792) įspūdžių. 

XXVI skyrius 

Hudzono įlankos kompanija įkurta 1670 m.; vadovau- 
jantis centras — Londone. Per ilgą savo veiklos laiką ši kolosali Ang- 
lijos prekybinė ir kolonijinė verslovė pristeigė faktorijų visoje Kana- 
dos šiaurėje. Kompanija ne tik superka kailius, miško medžiagą, ne- 
kilnojamąjį turtą, bet ir eksploatuoja mineralinius šaltinius, turi pre- 
kybos namų tinklą, prekybinį laivyną ir t. t. 


XXVIII skyrius 
Spahiai— kolonializmo laikotarpiu Prancūzijos kavalerijos dalys 
iš vietinių gyventojų Šiaurės ir Vakarų Afrikoje. 


XXXIII skyrius 

Kameronas, Vernis Lovetas (1844—1894) — anglų keliautojas Af- 
rikoje. Kaip Deividas Livingstonas (1813—1873) ir Henris Mor- 
tonas Stenlis (1841—1904), vienas iš žymiausių Centrinės Afrikos, 
Kongo baseino srities tyrinėtojų. Kameronas aprašė savo kelionę kny- 
goje „Per Afriką“ (1876); Livingstonas paliko užrašus „Kelionės po 
Pietų Afriką nuo 1840 m. iki 1855 m.“ (1857), knygą „Kelionė Zam- 
beze“ (1865); po jo mirties buvo išleisti „Paskutiniai Deivido Livings- 
tono dienoraščiai Centrinėje Afrikoje“ (1874); Stenlis aprašė savo nuo- 
tykius knygoje, pavadintoje „Kaip aš suradau Livingstoną“ (1872). 
Visus šiuos kūrinius panaudojo Žiulis Vernas savo romane ,„„Penkioli- 
kos metų kapitonas“. 

XXXIV skyrius 

„„Vėliau išgarsėjo, pasirašinėdamas Darilio ir 
Andre Lori slapyvardžiais... Čia autorius nevisiškai tiks- 
lus, nes Paskalis Gruse pasirašinėjo Filipo Darilio slapyvardžiu dar 
anksčiau, kai gyveno Londone, pabėgęs iš Naujosios Kaledonijos. Grį- 
žęs į tėvynę, jis spausdino savo kūrinius Ecelio leidykloje Andre Lori 
slapyvardžiu, kuris jį išgarsino kaip vaikų rašytoją, bet ir toliau pa- 
sirašinėjo Darilio pavarde publicistinius straipsnius ir knygas. 


XXXV skyrius 

Sipajai— kolonijinė kariuomenė iš vietinių gyventojų Britanijos 
viešpatavimo Indijoje laikotarpiu. Žiaurus sipajų sukilimo numalšinimas 
1857 m.— vienas iš juodžiausių puslapių Britanijos imperijos istorijoje. 


XXXVI skyrius 

Apie „Žangados“ kriptogramos iššifravimo epizodą, dėl kurio Žiulis 
Vernas parinko sudėtingesnį kodą, pasakoja savo prisiminimuose jo 
draugo d'Okanjo sūnus, prancūzų matematikas Morisas d'Okanjas 
(1862—1938): M. dOcagne. Homme et choses de science. P., 1930. 

„Osiano giesmes“ (1765) sukūrė škotų rašytojas Džeimsas 
Makfersonas (1736—1796), kuris jų įžangoje teigė, kad tai legendinio 
keltų dainiaus Osiano kūryba. Visa tai buvo senosios keltų poezijos 
motyvais parašyti preromantinio stiliaus kūriniai. Makfersono literatū- 
rinė mistifikacija tuo laiku sukėlė daug ginčų. Jo prozinės poemos, 
sentimentalaus ir melancholiško kolorito, pasidarė labai populiarios. 
Žiulis Vernas remiasi „Osiano giesmėmis“ ir cituoja jas „škotiškame“ 
romane „Žaliasis spindulys“, 


XXXIX "skyrius 
"'Erkmanas, Emilis (1822—1899) ir Šatrianas, Aleksandras 
(1826— 1890) — prancūzų rašytojai-elzasiečiai, parašę ciklą patriotinių 
romanų, kur apie įvykius pasakoja eilinis dalyvis, žmogus iš liaudies, 
demokratinių simpatijų, opozicinių antibonapartinių Erkmano—Šatriano, 
pasivadinusių šiuo kolektyviniu slapyvardžiu, pažiūrų reiškėjas. Jų kū- 
riniai — pasakos ir apsakymai vaikams — buvo spausdinami Le Ma- 
gasin d'Ėducation et de Rėcrėation. 

Diumurje, Šarlis Fransua (1739—1823), Kelermanas, Fran- 
sua Kristofas (1735—1820) — generolai prancūzų revoliucinės armijos, 
laimėjųsios kautynes prie Valmi (1792). 


XLI skyrius 

Tarp išvardintų pavardžių ne tokie garsūs prancūzų kompozitoriai 
Rejeras, Ernestas (1823—1900), parašęs operą „Salambo“ ir kitų 
kūrinių, kur jaučiama Vagnerio įtaka, ir Toma, Ambruazas (1811— 
1896), operos ,„Minjona“ autorius. 


XLII! skyrius 

Ošas, Lazaras (1768—1797) — prancūzų revoliucinės armijos gene- 
rolas, Bastilijos šturmo dalyvis; jis vadovavo ekspediciniam korpusui, 
pasiųstam į Airiją padėti sukilėliams, 

XLV skyrius 

Tiurpeno iškeltoje byloje Žiulį Verną gynė jaunas advokatas Rai- 
monas Puankare (1860—1934) — vėliau premjeras-ministras ir Pran- 
cūzijos prezidentas. 


XLVI skyrius 

Diu Garas, Rože Martenas (1881—1958) — prancūzų rašytojas, su- 
kūręs rcmaną-epopėją „Tibo šeima“; „Žanas Barua“ (1913) — vienas iš 
ankstesnių jo romanų. 

„Didysis miškas"— pirmykštis romano „Kaimas ore“ pavadi- 
nimas. 

Klareti, Žiulis (1840—1913) —prancūzų romanistas, dramaturgas ir 
kritikas. Parašė brošiūrą „Žiulis Vernas“ (1883), kuri buvo išleista se- 
rijoje „Šių laikų garsenybės“, 

Bastaras, Žoržas — savo laiku garsus prancūzų kritikas, 1883 m. 
išspausdinęs knygelę „Žiulis Vernas, „Nepaprastų kelionių autorius“. 

Sardu, Viktorjenas (1831—1908),) Labišas, Eženas (1815—1888), 
Ožje, Emilis (1820— 1889) — prancūzų dramaturgai, ypač populiarūs 
Antrosios imperijos laikotarpiu. Sarsej, Fransiskas (1827—1899) — 
prancūzų teatro kritikas. 


XLVII skyrius 

Turielis, Marijus — italų literatas, Žiulio Verno gerbėjas, su juo 
susirašinėjęs apie dešimt metų, iki pat rašytojo mirties. Žiulio Verno 
laiškai M. Turieliui — brangus biografinis šaltinis, patikslinantis ro- 
manų datavimą. 


XLIX skyrius 

Karelis, Aleksis (1873—1944) — prancūzų chirurgas ir fiziologas, 
Nobelio premijos laureatas 1912 m. 

Korvinas, Matijas (1443—1490) — vengrų karalius, švietimo glo- 
bėjas ir Budos universiteto įkūrėjas. 


APIE AUTORIŲ 


Žanas Žiulis-Vernas, rašytojo Žiulio Verno anūkas, vos ne vienin- 
telis iš mūsų amžininkų, kurio atmintyje išlikęs 1905 m. mirusio gar- 
saus jo senelio paveikslas. Iš pagarbos seneliui jis pasidarė sudur- 
tinę pavardę Žiulis-Vernas. 

Žanas Žiulis-Vernas gimė 1892 m. Pagal šeimos tradiciją studijavo 
teisės mokslus, dirbo įvairų teisininko darbą. Laisvalaikiu rinko me- 
muarinę medžiagą ir dokumentus apie garsųjį savo senelį, o vėliau 
visiškai atsidėjo jo gyvenimo ir kūrybos tyrinėjimams. 

Autorius monografiją rašė apie keturiasdešimt metų, ją išspausdino 
būdamas aštuoniasdešimt dvejų. 

Daugelio šalių Žiulio Verno gyvenimo ir kūrybos tyrinėtojai rėmėsi 
romanizuota biografija, sukurta jo antros eilės anūkės Margeritos 
Alot de la Fiuji rašytojo šimtųjų gimimo metinių proga (1928). Tačiau 
šioje biografijoje gerai neatskleista Žiulio Verno dramaturgo veikla, 
neaiškios kai kurios jo asmeninio gyvenimo aplinkybės. 

Žanas Žiulis-Vernas, surinkęs gausią faktinę medžiagą, parašė gran- 
diozinį veikalą, kurį pagrįstai galima laikyti išsamiausiu. Darbas kruopš- 
tus, paremtas dokumentais, jame gausu vertingų monografinių žinių 
apie Žiulio Verno gyvenimą ir kūrybą. Knygos autorius ne tik įdomiai 
nagrinėja visiems gerai žinomus Žiulio Verno kūrinius „Dvidešimt 
tūkstančių mylių po vandeniu“, „Kapitono Granto vaikai“, „„Penkioli- 
kos metų kapitonas“, „Paslaptingoji sala“ ir kt., bet ir supažindina su 
neišleistomis pjesėmis, esančiomis jo archyve: tragedijomis ,„Aleksand- 
ras VI“, „Drama Liudviko XV laikais“, ,,Monleri bokštas“, eiliuota ko- 
medija „Mona Liza“ ir kt. 

Autorius įtikinamai parodo, kaip Žiulio Verno dramaturgo patirtis 
praturtina Žiulį Verną romanistą. Be to, atskleidžia jaunojo rašytojo 
potraukį prie mokslo, padėjusį atrasti naują literatūros žanrą, kurį jis 
pavadino „moksliniu romanu“. 

Būdamas aukštos kultūros ir visapusiškai išsilavinęs, Žanas Žiulis- 
Vernas pateikia savo knygoje daug įdomių minčių. Bet svarbiausia jos 
vertybė — ligi šiolei skaitytojui nežinoma informacija, surasta valsty- 
biniuose ir privačiuose archyvuose. Autorius parodo įžymųjį savo se- 
nelį tokį, koks jis buvo iš tikrųjų — didį kūrėją ir žmogų, kuriam 
būdingos žmogiškos silpnybės. 

Žano Žiulio-Verno knyga baigiasi Kau Džerio, romano herojaus, žo- 
džiais, kurie liudija, kad Žiulis Vernas visada tikėjo žmogumi, didžia 
jo paskirtimi ir ateitimi: „Mes mirštame, bet mūsų darbai gyvena. 
Mes paliekame gyvenimo kelyje neišdildomus pėdsakus. Visa, kas 
vyksta, nulemta ankstesnių įvykių, ir ateitis — ne kas kita kaip ne- 
žinomos mums praeities tąsa.“ 

